
ZAGREB 1960. 


DRAME 


NA GLAVNOJ CESTI 


Dramska studija u jednom činu 


Lica: 


TIHON JEVSTIGNEJEV, vlasnik krčme na glavnoj cesti. 
SEMJON SERGEJEVIČ BORCOV, propali plemić. 
MARJA JEGOROVNA, njegova žena. 

SAVA, starac-putnik. 

NAZAROVNA | 
JEFIMOVNA _ ]j 
FEDJA, tvornički radnik, prolaznik. 

JEGOR MERIK, skitnica. 

KUZMA, prolaznik. 

POŠTAR. 

KOČIJA5Š BORCOVE. 

BOGOMOLJCI, GONIČI BLAGA, PROLAZNICI I OSTALI. 


bogomoljke 


Događa se u jednoj od gubernija Južne Rusije. 


Scena predstavlja Tihonovu krčmu. Desno tezga i police s bo- 
cama. U dnu vrata, koja vode van. Nad njima s vanjske strane 
visi crven, čađav fenjer. Pod i klupe, koje su postavljene uza 
stijene, prenatrpane su bogomoljcima i prolaznicima. Mnogi od 
njih spavaju sjedeći jer nemaju mjesta. Duboka noć, Dok se diže 
zastor čuje se grmljavina, a kroz vrata se vidi kako sijeva munja. 


Za šankom je Tihon. Na jednoj klupi, napola zavaljen, leži 
Fedja i tiho svira harmoniku. Kraj njega sjedi Borcov, obučen 
u iznošeno ljetno odijelo. Na podu, uz klupe, porazmjestili su se 

SAVA, NAZAROVNA i JEFIMOVNA 


JEFIMOVNA (Nazarovnoj). Stresi se, majčice, starca! 
Pričinja se kao da predaje bogu dušu. 

NAZAROVNA (skidajući sa Savtna lica dio ogrtača). 
Božji čovječe, hej božji čovječe! Jesi li živ, ili si već umro? 

SAVA. Zašto bih umro? Živ sam, majčice! (Podižući se 
na lakat.) Pokrij mi, jadna, noge! Eto, tako. Desnu više. Tako, 
tako majčice. Bog ti dao zdravlja! 

NAZAROVNA (pokrivajući Savi noge). Spavaj, starino! 

SAVA. Kakav ti je to san? Da mi je samo strpljenja da 
podnesem ovu muku, pa makar, majčice, i ne bilo sna. Gre- 
šnik nije zaslužio da bude miran. Kakva je to buka, bogo- 
moljko? 

NAZAROVNA. Bog šalje nevrijeme. Vjetar zavija, a ki- 
šica samo pljušti. Pljušti kao da po krovu i po oknima sitnim 
graškom kuca. Čuješ li? Razvezala se njedra nebeska... 
(Grom.) Svjat, svjat, svjat... 

FEDJA.I grmi, i bruji, i huči bez kraja i konca! Huuu... 
kao da šuma šumi... Huuu... Vjetar zavija kao pseto... 
(Ježi se od hladnoće.) Hladno je! Odijelo mi je mokro, možeš 
ga iscijediti, vrata razjapljena... (Tiho prebire na harmonici.) 
Smočila se moja harmonika, pravoslavni, ne daje od sebe 
zvuka, inače bih udesio koncert da je milina! Divota! Ako 
želite kadrilu, ili, recimo, polku... ili kakav ruski kupletić... 
sve mi to možemo. U gradu, kada sam kao sluga službovao u 
grand-hotelu, novaca nisam zaradio, ali što se tiče harmonike 
sve sam note nadigrao. Znam svirati i gitaru. 

GLAS IZ KUTA. Budala, pa budalaštine i govori. 

FEDJA: Od budale čujem. (Pauza.) 

NAZAROVNA (Savi). Ti bi, starčiću, trebao u toplom le- 
Žati, nožicu majčice ugrijati. (Pauza.) Starče! Čovječe božji! 
(Trese Savu.) Spremaš li se za umiranje? 

FEDJA. Ti bi, djedice, trebao gucnuti malo rakijice. 
Gucneš, a ono te zapeče u želucu, a u srcu ti nekako lakne. 
Hajde, pij! 

NAZAROVNA. Ne razmeći se ti, momče! Starac, možda, 
bogu dušu predaje, kaje se za grijehe, a ti takve riječi go- 
voriš, pa još s harmonikom... Ostavi se ti muzike, besramniče! 

FEDJA. A što si se ti uz njega prilijepila? Njemu je sla- 
bo... ati... bapske gluposti... On ti iz dobrote ne može 


8 


reći grube riječi, a ti se poveselila kao da on sluša tebe, glu- 
paču... Spavaj, djedice, ne slušaj! Pusti je neka blebeće, a 
ti pljuni na to... Bapski jezik — vražja metla, izmete iz 
kuće i lukava i mudra čovjeka. Pljuni... (Pljesne rukama.) 
I mršav si mi, brajko! Strašno, brate! Kao da si pravi kostur! 
Kao da nema života u tebi! Eh, zar baš umireš? 

SAVA. Zašto bih umirao? Sačuvaj me bože od uzaludna 
umiranja... Pomučit ću se malo, pa ću se božjom pomoći i 
pridići... Ne će dopustiti majka božja da umrem u tuđem 
kraju... umrijet ću kod kuće... 

FEDJA. Iz daleka si? 

SAVA. Vologođanin. Iz same Vologde... tamošnji mje- 
štanin... 

FEDJA. A gdje je ta Vologda? 

TIHON. Iza Moskve... Gubernija... 

FEDJA. O ho, ho... Dobro si povukao, bradonjo! I sve 
pješice? 

SAVA. Pješice, momčiću. Bio sam kod Tihona Zadonskog, 
a idem u Svete Gore... Iz Svetih Gora, ako bude volja božja 
u Odest... Odande, kažu otpremaju jeftino u Jeruzalem. Po 
prilici za dvadeset i jedan rubalj... 

FEDJA. A bio si u Moskvi? 

SAVA. Uha! pet puta... 

FEDJA. Lijep grad? (Pali cigaretu.) Valja li? 

SAVA. Ima mnogo svetinja, momče... Svagdje je dobro, 
gdje ima mnogo svetinja... 

BORCOV (prilazi tezgi i Tihonu). Još jednom, molim! 
Daj, tako ti Krista! 

FEDJA. U gradu je glavno, da bude sve čisto... Ako je 
prašina — da se polijeva, ako je blato — da se čisti. Da kuće 
budu visoke... kazališta, policija... kočijaši, koji... Razu- 
mijem ja to, i sam sam živio u gradovima. 

BORCOV. Čašicu samo... evo ovu malu... Na vjeru! 
Vratit ću! 

TIHON. Nema ništa. 

BORCOV. Hajde, molim te! Smiluj se! 

TIHON. Odlazi! 

BORCOV. Ti mene ne razumiješ... Shvati ti, neznalico, 
ako u tvojoj drvenoj seljačkoj glavi ima i kap mozga, ne 
molim te ja, već da se izrazim na tvoj, seljački način, moja 
te utroba moli! Bolest moja moli! Razumij! 


TIHON. Nemam što razumjeti... Odlazi! 

BORCOV. Ako ja sada ne popijem, shvati ti to, ako ne 
zadovoljim svoju strast, može se dogoditi da počinim zločin. 
Bog zna što sve ja mogu učiniti! Vidio si ti, bitango, u svom 
krčmarskom životu mnogo pijanica i zar nisi još uspio shva- 
titi kakvi su to ljudi? To su bolesnici! Priveži ih za lanac, 
tuci, reži, ali im daj rakije! Eto, najponiznije molim! Smiluj 
se! Ponizujem se! Bože moj, kako se pcnizujem! 

TIHON. Daj novce, pa će biti i rakije! 

BORCOV. Odakle da uzmem novce? Sve sam propio! Sve 
dokraja! Što bih ti ja mogao dati? Ostao mi je, eto, samo 
kaput, a njega ti ne mogu dati... On je na golom tijelu... 
Hoćeš li kapu? (Skida kapu i daje Tihonu.) 

TIHON (pregledavajući kapu), Hm... Kapa i kapa nije 
isto... Puna je rupa kao rešeto... 

FEDJA (smije se). Plemićka! Možeš je čak nositi na ulici 
i skidati je pred mamzelama... Dobar dan, doviđenja! Kako 
ste? 

TIHON (vraća Borcovu kapu). Ne treba mi ni badava. 
Trulež. 

BORCOV. Ne sviđa ti se? E, cnda mi daj na vjeru! Kad 
se budem vraćao iz grada donijet ću ti tvoj petak! Zadavi se 
onda tim petakom! Zadavi! Neka ti sred grla zastane! (Kašlje.) 
Ne mogu te gledati! 

TIHON (lupajući šakom po tezgi). Što si se prilijepio? 
Kakav si ti čovjek? Kakva je ovo varalica? Pošto si došao? 
BORCOV. Hoću piti! Ne ja, nego moja bolest! Shvati! 

TIHON. Ne igraj se mojom strpljivosti! Za čas bi se mo- 
gao naći u stepi. 

BORCOV. Što da radim? (Odlazi od šanka.) Što da radim? 
(Zamisli se.) 

JEFIMOVNA. To tebi nečastivi ne da mira. Pljuni ti na 
to, gospodine. On ti, prokletnik, šapće: pij, pij! A ti njemu 
gukni: ne ću, ne ću piti! Pustit će te na miru! 

FEDJA. U glavurdi ti je valjda, tru-tu-tu... Trbuh ti 
stislo. (Hihoće). Blesav si ti, vaše blagorođe. Lezi, pa spavaj! 
Zašto da stršiš nasred krčme kao ptičje strašilo. Nisi u vrtu! 

BORCOV (ljutito). Šuti! Nitko te ništa ne pita, magarče! 

FEDJA. Melji ti samo, melji, ali se nemoj zaricati. Znamo 
mi takve! Ima vas mnogo, koji se tuda po glavnoj cesti ski- 

tate! A što se tiče magarca, kad te zviznem po uhu zapištat 
ćeš gore od vjetra. Sam si magarac! Đubre! (Pauza.) Mrcino! 

NAZAROVNA. Starac se možda moli i bogu dušu daje, 
a oni, bezbožnici, jedan drugoga zadirkuju i melju koješta... 
Bestidnici! 

FEDJA. A ti, vještice, kad si već upala u krčmu, ne kevći. 
U krčmi su običaji krčmarski. 

BORCOV. Kako ću? Što da radim? Kako da ga urazu- 
mim? Kakva je tu krasnorječivost potrebna? (Tihonu.) Krv 
mi se zapekla u prsima. Ujo Tihone! (Plače.) Ujače Tihone! 

SAVA (stenje). Žiga me u nozi, baš kao da vatrena 
kugla... Bogomoljčice, majčice! 

JEFIMOVNA. Što je, starino? 

SAVA. Tko to plače? 

JEFIMOVNA. Gospodin. 

SAVA. Zamoli gospodina neka i za mene koju suzu pusti, 
da ne umrem dok ne stignem u Vologdu. Molitva sa suzama 
je vrednija. 

BORCOV. Ne molim se ja, djede! Nisu to suze! To je sok! 
Steglo mi dušu i teče sok! (Sjeda do Savinih nogu.) Sok! 
Uostalom, vi to ne razumijete! Nerazumljivo je to, djede, za 
tvoj tamni razum! Mračni ste vi ljudi! 

SAVA. A gdje da nađemo svijetle ljude? 

BORCOV. Ima, djede, svijetlih... Oni bi razumjeli! 

SAVA. Ima, ima, rođeni... Sveci su bili svijetli... Oni 
su svaku nesreću razumijevali... Ne trebaš im ni govoriti, 
a oni te razumiju... U oči te pogledaju i shvate... I tako 
te njihovo razumijevanje utješi, kao da nesreće nije ni bilo 
— kao da si je rukom odnio! 

FEDJA. A zar si ti vidio svece? 

SAVA. Dešavalo se, momčiću... Ima na svijetu svako- 
jakih ljudi. Ima i grešnika, a ima i božjih slugu. 

BORCOV. Ništa ne shvaćam... (Naglo se digne.) Razgo- 
vore treba razumjeti, a zar ima sada u meni razuma? U meni 
je samo instinkt, žudnja! (Brzo prilazi šanku.) Tihone, uzmi 
kaput! Razumiješ li? (Hoće da skine kaput.) Kaput... 

TIHON. A što imaš ispod kaputa? (Gleda Borcovu pod 
kaput.) Golo tijelo? Ne skidaj, ne ću uzeti... Ne ću primiti 
grijeh na dušu. 


(Ulazi Merik.) 

II 
ISTI i MERIK 


BORCOV. Dobro, uzimam grijeh na sebe. Pristaješ li? 

MERIK (šuteći skida ogrtač i ostaje u kaputu. Za pojasom 
ima sjekiru). Ljudima može biti hladno ili ne, ali medvjedu 
i čovjeku, koji nema rodbine, uvijek je vruće. Oznojio sam 
se! (Stavlja sjekiru na pod i skida kaput.) Dok izvadiš nogu iz 
blata, iscuri iz tebe čitava vedrica znoja! Jednu nogu izvučeš, 
a druga zaglibi. 

JEFIMOVNA. Tako je to... Što, rođeni, kišica ne 
jenjava? 

MERIK (pogledavši Jefimovnu). S babama ne razgova- 
ram. (Pauza.) 

BORCOV (Tihonu). Uzimam grijeh na sebe! Slušaš li ti 
ili ne slušaš? 

TIHON. Ne želim čuti, odmakni se! 

MERIK. Pomrčina, kao da je netko nebo namazao katra- 
nom. Ne vidiš ni prst pred nosom. A kiša tuče po njušci, da 
ti prisjedne. (Stavlja na rame odjeću i sjekiru.) 

FEDJA. Za vas, braću potucala, to je sjajna stvar. I divlja 
zvijer se krije, a vama je praznik, lopovima. 

MERIK. Tko se to izražava tako? 

FEDJA. Pogledaj... valjda nisi oćoravio? 

MERIK. Tako ćemo i zapisati... (Prilazi Tihonu.) Zdravo, 
njuškalo! Zar me nisi prepoznao? 

TIHON. Tko bi poznavao sve vas pijanice, što hodate 
po glavnoj cesti, morao bi samo zbog toga imati deset rupa 
na tikvi. 

MERIK. A ti pogledaj... (Pauza.) 

TIHON. E, prepoznao sam te! Po očurdama sam te pre- 
poznao! (Pruža mu ruku.) Andrej Polikarpov? 

MERIK. Bio sam Andrej Polikarpov a sada sam, znaš, 
Jegor Merik. 

TIHON. A kako to? 

MERIK. Kakvu mi putnicu bog pošalje, tako se i zovem. 
Poživjet ću dva mjeseca kao Merik... (Grmljavina.) R..r...r..- 
Grmi, ne plašim se! (Ogledava se.) Ima li ovdje hrtova? 

TIHON. Kakvih hrtova. Sve sami mravi i komarci... 
Mekušan narod..- Hrtovi se sada, vjerojatno, izležavaju na 

perinama... (Glasno.) Pravoslavni, pripazite na džepove i 
odjeću, ako vam je stalo do njih. Evo zla čovjeka! Ukrast ćer 

MERIK. Pa, na novčiće neka pripaze ako imaju, a što 
se tiče odjeće, ne ću ni taknuti. Nemam je kamo strpati. 

TIHON. A kuda te vrag nosi? 

MERIK. Na Kuban. 

TIHON. Oho! 

FEDJA. Na Kuban? Bogati? (Pridiže se.) Divna su to 
mjesta. Takav je to, braćo, kraj, da ga ni u snu ne možeš 
vidjeti, ma spavao i tri godine. Slcboda! Pričaju da ima pilica, 
divljači, zvjerki svakojakih i... što ti ja znam! Trava raste 
preko cijele godine... narod složan, čovjek bi za čovjeka 
dušu dao, zemlje kolikogod hoćeš! Vlasti kažu... pričao mi 
je nedavno neki vojnik... daju po sto desetina na njušku. 
Sreća, ubio me bog ako nije! 

MERIK. Sreća... sreća ide iza leđa... Ona se ne vidi. 
Ako se za lakat ugrizeš, vidjet ćeš sreću... Glupost obična... 
(Razgledava klupe i ljude.) Kao robijaško sijelo... Zdravo, 
bijedo! 

JEFIMOVNA (Meriku). Kako su mu samo oči zle... U 
tebi, momče, đavo sjedi... Ne gledaj nas... 

MERIK. Zdravo, sirotinjo! 

JEFIMOVNA. Okreni se! (Gura Savu.) Savice, na nas 
gleda zao čovjek. Ureći će nas, rođeni. (Meriku.) Okreni se, 
kažem ti, zmijo. 

SAVA. Ne će nas dotaći, majčice, ne će... Bog to ne će 
dopustiti. 

MERIK. Zdravo, pravoslavni! (Sliježe ramenima.) Šute! 
Ta valjda ne spavate, krivonogi! Zašto šutite? 

JEFIMOVNA. Okreni očurdđe! U njima je divlja oholost! 

MERIK. Šuti ti, stara vještice! Nisam htio iskazati po- 
štovanje gorkoj sudbini divljom ohološću već ljubaznošću i 
lijepim riječima! Ježite se od zime kao muhe, pa sam vas 
požalio, htio sam reći koju dobru riječ, htio sam prigrliti 
sirotinju, a vi okrećete njuške! E, pa što? I ne treba. (Prilazi 
Fedji.) Odakle ste vi? 

FEDJA. Odavde. Hamonjevski tvornički radnik. Sa ci- 
glane. 

MERIK. Hajde, diži se! 

FEDJA (pridižući se) Pa? 

MERIK. Ustani, ustani sasvim, tu ću ja leći... 

FEDJA. To jest... Je li ovo tvoje mjesto, a? 

MERIK. Moje. Hajde lezi na zemlju! 

FEDJA. Prolazi ti, prolazniče... Ne plašim se... 

MERIK. Hrabar si... Hajde, gubi se, ne pričaj! Plakat 
ćeš poslije, glupane. 

TIHON (Fedji). Nemoj mu protusloviti, momče. Pusti ga 
s mirom. 

FEDJA. Kakvo ti to pravo imaš? Izbečio si te svoje 
očurde kao u štuke i misliš da sam se prestrašio! (Pobire u 
naručje svoje dronjke i odlazi da prostre na podu.) Đavo! 
(Legne i pokrije se preko glave.) 

MERIK (prostire sebi na klupi). Bit će da još nisi vidio 
đavola, kad mene tako nazivaš. Đavoli nisu ovakvi. (Legne 
i stavi kraj sebe sjekiru.) Lezi, sjekirice, sestrice... daj da 
ti i držalicu pokrijem. 

TIHON. A otkuda ti sjekira? 

MERIK. Ukrao... Ukrao sam je, a sad je nosim kao 
torbu: žao mi je da je bacim, a nemam je kuda strpati. Kao 
napasna žena... Da... (Pokriva se.) Đavoli, brate, nisu 
ovakvi... 

FEDJA (pomolivši glavu ispod ogrtača). A kakvi su? 

MERIK. Oni su kao para, dah... Kao kad se puhne 
(puše), takvi su oni. Ne možeš ih vidjeti. 

GLAS IZ KUTA. Ako sjedneš na drljaču, vidjet ćeš ih. 

MERIK. Sjedio sam, a nisam ih vidio... Babe lažu a 
seljaci su glupi... Ne možeš vidjeti vraga, ni šumskog duha, 
ni mrtvaca... Oko nije tako stvoreno da bi se sve moglo vi- 
djeti... Kad sam bio malen, išao sam noću u šumu samo 
zato, da vidim šumskog duha... Dešavalo se da vičem, vičem 
iz sve snage, zovem šumskog duha, a očima ne trepćem: pri- 
kazuju mi se razne budalaštine, ali šumski duh se ne vidi. 
Na groblje sam išao noću, htio sam vidjeti mrtvace — lažu 
babe. Viđao sam svakakve zvijeri, ali ništa strašno nisam 
vidio — to ti sviraj kome hoćeš. Oko nije takvo... 

GLAS IZ KUTA. Što pričaš, događa se da možeš vidjeti... 
U našem selu zaklao jedan seljak vepra... Rasporio mu 
trbuh, a on, bogami, iskoči otuda! 

SAVA (pridižući se). Dječice, ne spominjite nečastivog! 
Grijeh je, mili moji! 

MERIK. Aaa... sijeda brado! Kosturu! (Smije se.) Ne 
treba ni ići na groblje, kad naši mrtvaci izlaze ispod poda 
da čitaju pouke. Grijeh je... S vašom se glupom pameti ne 
mogu poučavati ljudi! Vi ste neprosvijećen svijet, u mraku 
ste... (Pali lulu.) Moj otac je bio seljak i on je isto tako, po- 
neki put, volio poučavati. Ukrade jedne noći od popa vreću 
jabuka, donese nam ih i stade poučavati: »Vi, djeco, pazite, 
do Spasova ne žderite jabuke, jer je to grijeh«... Tako i 
vi... Spominjati đavola nije dopušteno, a baviti se đavol- 
skim poslovima, to da... Uzmimo na primjer makar i ovu 
vješticu ovdje. (Pokazuje na Jefimovnu.) U meni je vidjela 
Zavola, a sama je sigurno u svom životu, zbog ženskih glu- 
posti, bar pet puta vragu dušu prodala. 

JEFIMOVNA. Pfuj, pfuj, pfuj... Sačuvaj nas bože! (Po- 
kriva lice rukama.) Savice! 

TIHON. Zašto je plašiš? Veseli te to! (Vjetar lupa vra- 
tima.) Gospode Isuse... Što duva vjetar! 

MERIK (proteže se). E, da mi je da pokažem svoju snagu! 
(Vjetar lupa vratima.) Da se ogledam s ovim vjetrom! On 
ne može otkinuti vrata, a ja ću ako treba, i krčmu iz ko- 
rijena iščupati! (Ustane i opet legne.) Eh, žalosti! 

NAZAROVNA. Pomoli se bogu, nakazo! Što se muvaš? 

JEFIMOVNA. Ne diraj ga, proklet da je! Opet nas gleda! 
fMeriku.) Ne gledaj, zli čovječe! Ima oči kao zao duh pred 
jutrenje! 

SAVA. Neka gleda, bogomoljčice. Molite se bogu pa ne 
će moći okom da vas urekne... 

BORCOV. Ne, ne mogu! Ta je preko mojih snaga! (Pri- 
čazi k šanku.) Slušaj, Tihone, posljednji put molim... Pola 
žašice! 

TIHON (vrti niječno glavom). Novce! 

BORCOV. Bože moj, pa već sam ti rekao! Sve sam pro- 
pio! Otkuda da ti ih uzmem? Pa zar ćeš propasti ako mi 
dadeš na vjeru kapljicu rakije? Čašica rakije tebe stoji groš, 
a mene će osloboditi muke! Trpim! Nije ovo tvrdoglavost 
već patnja! Razumij! 

TIHON. Pričaj ti to kome hoćeš a meni ne... Odlazi, 
zamoli neka ti vani pravoslavni udijele uime Krista, ako hoće, 
a ja uime Krista samo kruh dijelim. 

BORCOV. Guli ih ti, siromahe, a ja... oprostit ćeš! Ne 
trebam ih ja pljačkati. Ja ne! Razumiješ li? (Lupa šakom po 

šanku.) Ja ne! (Pauza.) Hm... Pričekajte... (Obraćajući se 
bogomoljcima.) Ta, ovo je ideja, pravoslavni! Darujte peta- 
čić! Moja utroba moli. Bolestan sam! 

FEDJA. Vidi ti njega, darujte... Varalice... A vodice 
ne bi htio? 

BORCOV. Oh, kako se ponizujem! Kako se ponizujem!t 
Ne treba! Ništa mi ne treba!... Šalio sam se! 

MERIK. Od njega ne ćeš izmoliti, gospodine... To ti je 
poznat škrtac... Čekaj, ja sam negdje imao petačić... Za- 
jedno ćemo popiti čašicu... podijelit ćemo... (Traži po dže- 
povima.) K vragu... Sakrio se nekamo... Čini mi se, da mi 
je neki dan nešto zvecnulo u džepu... Nema, pa nema... 
Nema, brate! Takve si sreće! (Pauza.) 

BORCOV. Moram nešto popiti, inače ću počiniti zločin, 
ili ću se odlučiti na samoubojstvo... Što da radim, bože moj! 
(Gleda na vrata.) A da odem? Da pođem u ovaj mrak, kud 
me oči vode... 

MERIK. A što mu vi. bogomoljčice, ne očitate pouku? A 
ti, Tihone, zašto ga ne istjeraš van? Pa on ti nije platio za 
prenoćište! Tjeraj ga, za vrat, pa van s njim! Eh, surov je 
danas svijet. Nema u njemu ni nježnosti ni dobrote... Ne- 
milosrdan je svijet. Dok čovjek tone, viču mu: »Toni brže, 
nemamo vremena gledati, danas je radni dan«. A o tome, 
da mu se dobaci uže, nema ni govora... Uže stoji novaca... 

SAVA. Ne osuđuj, dobri čovječe! 

MERIK. Šuti, stari vuče! Nemilosrdan ste vi svijet! Izrodi! 
Prodane duše! (Tihonu.) Dođi ovamo, skini mi čizme! Brzo! 

TIHON. Eh, razgnjevio si se! (Smije se.) Strašno! 

MERIK. Dođi ovamo, tebi kažem! Brzo! (Pauza.) Čuješ li 
ili ne čuješ? Govorim li ja zidovima? (Diže se.) 

TIHON. No dobro, dobro... dosta je... 

MERIK. Ja želim, gulikožo, da ti meni, siromašnom skit- 
nici, skineš čizme. 

TIHON. No, no... ne ljuti se! Hajde da što gucneš... 
Hajde da gucneš! 

MERIK. Ljudi, što ja želim? Da me časti rakijom, ili da 
mi skine čizme? Možda se nisam dobro izrazio, ili sam krivo 
rekao. (Tihonu.) Ti, dakle, nisi dobro čuo? Pričekat ću časak. 
možda ćeš čuti. 

(Među bogomoljcima i putnicima nastaje mala uzbuna. 
Pridižu se i gledaju Tihona i Merika. Nijemo iščekivanje.) 


TIHON. Vrag te je ovamo donio! (Izlazi iza šanka.) Gle, 
kakav se gospodin našao. No, hajde, daj ovamo! (Skida Me- 
riku čizme.) Kainovo koljeno... 

MERIK. Tako. Stavi jednu do druge... Tako... Sad idi! 

TIHON (pošto je skinuo čizme ide k tezgi). Voliš mnogo 
mudrovati! Mudruj još malo, pa ćeš brzo izletjeti iz krčme! 
Da! (Borcovu, koji mu prilazi.) Ti opet? 

BORCOV. Vidiš li, ja mogu, uostalom, mogu dati jednu 
zlatnu stvar... Izvoli, ako hoćeš, ja ću ti je dati... 

TIHON. Što dršćeš? Govori jasno! 

BORCOV. Iako je ovo podlo i gadno s moje strane, ali 
što da radim? Odlučujem se na ovu gadost, jer više nisam pri 
sebi... I na sudu bi me opravdali... Uzmi, ali samo pod 
uvjetom, da mi vratiš poslije, kad se budem vraćao iz grada. 
Dajem ti pred svjedocima... Gospodo, budite svjedoci! (Vadi 
iz njedara zlatan medaljon.) Evo ga... Portret bih trebao 
izvaditi, ali nemam ga kuda metnuti, sav sam mokar. Evo, 
pljačkaj zajedno s portretom! Samo evo što... ti, znaš... ne 
dotiči se prstima ovog lika... Molim te... Ja sam, golubiću, 


bio grub prema tebi... bio sam glup, ali oprosti i... ne 
diraj prstima... Ne gledaj to lice... (Pruža Tihonu meda- 
ljon.) 


TIHON (razgleda medaljon). Ukradeni satić... No, pa 
dobro, pij... (Toči mu rakiju.) Loči... 

BORCOV. Samo ti nemoj prstima, ovaj... (Pije polako, 
sa grozničavim prekidima.) 

TIHON (otvara medaljon). Hm... gospođa!... Kako si 
ti do ovakve došao? 

MERIK. Pokaži! (Ustaje i prilazi tezgi.) Daj da vidim! 

TIHON (otklanja njegovu ruku). Kuda srljaš? Gledaj iz 
moje ruke! 

FEDJA (diže se i prilazi Tihonu). Daj da i ja pogledam! 


(Tezgi prilaze sa svih strana putnici i prolaznici. Gomila.) 


MERIK (čvrsto, s obadvije ruke, drži Tihona za ruku u 
kojoj je medaljon i šuteći gleda u portre. Pauza.). Lijepa đa- 
volica. Gospodska... 

FEDJA. Gospodska... Obrazi, ove oči... Skloni tu ruku, 
ne vidi se! Kose do pojasa... Naprosto kao da je živa. Samo 
što ne progovori... (Pauza.) 

MERIK. Za slabog čovjeka ovo je prava propast. Uzjaši 


ti ovakva za vrati... (maše rukom) i — gotovo je s tobom! 
(Čuje se Kuzmin glas: »Prrrr... Stoj, tetrijebe!« Ulaz! 
Kuzma ) 
III 


ISTI i KUZMA 


KUZMA (ulazi). Krčmica stoji na putu, pa ne možeš 
mimo nje ni proći, ni provesti se. Prođeš u po bijela dana 
kraj oca rođenog, i ne primijetiš ga, a krčma se vidi na sto 
kilometara i u mraku! Sklanjaj se. tko u boga vjeruje. Daj! 
(Lupa petakom po tezgi.) Čašu prave madeire! Brzo! 

FEDJA. Vidi ti, đavla vižlastog! 

TIHON. Ne mlataraj rukama! Udarit ćeš me! 

KUZMA. Zato mi ih je bog dao da njima mlataram. 
Rastopili se kao da su od šećera, tetku vam kokošinju! Fina 
gospoda, preplašila se kiše! (Pije.) 

JEFIMOVNA. Moraš se prestrašiti, dobri čovječe, ako te 
na putu zatekne ovakva noć. Sada je, hvala bogu, divota, 
kraj ceste ima mnogo sela i svratišta, ima se čovjek kuda 
skloniti od nepogoda, a prije, sačuvaj bože, kako je bilo! Sto 
vrsta prođeš a da ne vidiš ne samo selo niti svratište, već ni 
ivera ne možeš spaziti. Pa onda prenoćiš na zemlji... 

KUZMA. A da li se ti, bako, odavno muvaš po ovome 
svijetu? 

JEFIMOVNA. Osma desetina, baćuška. 

KUZMA. Osma desetina! Još malo pa ćeš doživjeti 
svračji vijek. (Gleda Borcova.) A kakva je ovo cveba? (Za- 
gleda se pažljivo u Borcova.) Gospodine! 

BORCOV (prepozna Kuzmu i, zbunivši se, odlazi u kut 
i sjeda na klupu). 

KUZMA. Semjone Sergejeviču! Ta jeste li to vi ili niste? 
A? Što vas nosi u ovu krčmu? Zar vi ovamo spadate? 

BORCOV. Šuti! 

MERIK (Kuzmi). Tko je to? 

KUZMA. Mučenik nesretni. (Nervozno obilazi oko tezge.) 
A? U krčmi, zamisli, molim te! Odrpan! Pijan! Uznemirio sam 
se, braćo... Uznemirio sam se... (Govori Meriku polugla- 
sno.) To je naš gospodin... naš plemić, Semjon Sergejevič 
Borcov... Jesi li vidio kako izgleda? Čemu je sada nalik? 
Eto ti... do čega dotjera pijanstvo... Daj, natoči još! (Pije.) 
Ja sam iz njegova sela, Borcovke, možda ste čuli, dvjesta 
vrsta odavde u Jegorovskom okrugu. Bili smo seljaci na 
imanju njegova oca... Šteta! 

MERIK. Je li bio bogat? 

KUZMA. Itekako... 

MERIK. Profućkao očevo imanje? 

KUZMA. Ne, sudbina je to, prijatelju moj mili... Bio 
je velik gospodin, bogat, trezven... (Tihonu.) Sigurno si ga 
viđao kad je prolazio ovuda pored krčme na putu u grad. 
Konji gospodski, vatreni, kočija na opruge prve klase! Pet 
trojki je držao, brajko moj... Tako, prije jedno pet godina, 
sjećam se, prelazi on tu preko Mikiškinske skele, i umjesto 
petaka baca rublju... Nemam, veli, vremena čekati da mi 
uzvratiš... Eto! 

MERIK. Bit će da mu se um poremetio. 

KUZMA. Čin se, da je pri zdravoj pameti... Sve je po- 
teklo iz njegove slabosti! Od obijesti! Prvo i prvo, djeco, 
zbog žene... Zavolio on, siromah, jednu iz grada i učinilo 
mu se, da ljepše od nje na cijelom svijetu nema... Svidjela 
mu se vrana više od siva sokola. Bila je gospodska djevojka. 


Nije bila pokvarena, već onako... vjetrenjasta, repom — 
vrc! vrc! Očima — žic, žic! I neprestano se smije! Nema baš 
nimalo pameti... Gospodi se to sviđa, po njihovu je pa- 


metna, a po našem, seljačkom, istjerao bi je čovjek iz dvo- 
rišta... Ali... zavolio je i — propadaj, sudbo gospodska. 
Počeo se on s njome zabavljati, to jest uvijek oni zajedno, 
ko čaj i šećer, i tako dalje... — na lađicama se vozaju po 
cijelu noć, glasovir... 

BORCOV. Ne pričaj, Kuzma! Čemu to? Što se njih tiče 
moj život? 

KUZMA. Oprostite, vaše blagorođe, ja samo po koju sit- 
nicu... Pričao sam i dosta im je... Sasvim sam malo ispri- 
čao, uzrujao sam se... Jako sam se uzrujao... Ded, nalij 
mi još! (Pije.) 

MERIK (poluglasno). A da li ga je ona voljela? 

KUZMA (šapatom, koji polako prelazi u običan govor). 
Kako ne? Nije on bio kakav bilo gospodin... Kako ga ne bi 
Zavoljela kad ima tisuću desetina, a novac mu kokoši ne bi 
pozobale... On je pristao, ugledan, trezven... svakog načel- 
nika evo, kao što ja sad tebe... pod ruku... (uzima Merika 
pod ruku) »dobar dan, pa izvol'te molim«... No, prolazim 
ja jednom, baš uveče, kroz gospodski park... park je to, 
brate, oooh! možeš ga vrstama mjeriti... idem polagano i 
gledam, a oni sjede na klupi i (imitira zvuk poljupca) ljube 
se. On nju jedamput, a ona, zmija, njega dvaput... On je 
uzme za bijelu ručicu, a ona sva usplamtjela stišče se uz 
njega, vrag je odnio... Volim te, Senjo, kaže... A Senja, 
kao proklet, ide i posvuda se od slabosti hvali svojom sre- 
ćom... Jednom rubalj, drugome dva... Meni je dao za 
konja. Svima je od radosti oprostio dugove... 

BORCOV. Ah... Ta zašto pričaš? Ovo su ljudi bez ika- 
kve samilosti... Mene to boli! 

KUZMA. Samo malo, gospodine! Molim lijepo! Pa zašto 
da zericu ne ispripovjedim? Hajd, hajd, ne ću više, ako se 
ljutite... Ne ću više... Pljujem ja na njih... 


(Čuju se praporci poštanskih kola.) 


FEDJA. A ti se ne deri, tiše... 

KUZMA. Pa ja i ovako tiše... Ne dopušta, pa što da 
radim... A i nema se više što pripovijedati. Vjenčali su se 
— ito je sve... Ništa više nije bilo. Hajde, natoči još, ne- 
koristoljubivom Kuzmi! (Pije.) Ne volim pijančevati! Baš kad 
je trebalo da gospoda poslije vjenčanja sjednu k večeri, a 
ona zape i pobježe u kočiji... (Šaptom.) Kidnula je u grad 
k advokatu, k ljubavniku... A? Vidiš kakva je? U najvažni- 
jem času! To ti je... malo da bi bilo da je ubiješ! 

MERIK (zamišljeno). Da... No, a dalje? 

KUZMA. Pobudalio je... Evo, kako vidiš, počeo se opi- 
jati, a sada je, kažu, sasvim propao... Ono je bio početak, 
a ovo je kraj... I sve dosada je voli... Pomisli: voli! Si- 
gurno ide sada pješke u grad, da je bar jednim okom vidi... 
Pogleda je i — natrag... 


(Krčmi prilaze poštanska kola. Poštar ulazi i pije.) 
TIHON. A danas je pošta zakasnila! 

(Poštar šuteći plaća i odlazi. Poštanska kola zveckajući 
odlaze.) 


GLAS IZ KUTA. Po ovakvom nevremenu ništa lakše 
nego da se opljačkaju poštanska kola. 

MERIK. Živio sam na svijetu trideset i pet godina, a 
poštanska kola još ni jedamput nisam opljačkao. (Pauza.) 
Sad su već otišla, kasno je... Kasno... 

KUZMA. Svrbi te da onjušiš robiju? 

MERIK. Ljudi pljačkaju pa ne onjuše. Pa neka je i ro- 
bija! (Odrešito.) Što je bilo dalje? 

KUZMA. Pitaš za nesretnika? 

MERIK. Nego za koga? 

KUZMA. Druga stvar, braćo, odakle je počelo propada- 
nje — imao je šurjaka, sestrina muža... Jamčio on za šur- 
jaka u banci... oko trideset tisuća... Šurjak voli uzet... 
naravno, zna, prepredenjak, svoj račun, pa ni svojim svinj- 
skim uhom ne miče... Uzeo je, a kad je trebalo platiti, ne 
će... I tako je ovaj naš platio svih trideset. (Uzdiše.) Glup 
čovjek zbog gluposti i ispašta. Žena mu je s advokatom djecu 
izrodila, šurjak je kod Poltave kupio imanje, a on kao bu- 
dala obilazi krčme i tuži se nama, seljacima: »Izgubio sam, 
braćo, vjeru! Nemam sada u koga vjerovati!« Slabost! Svaki 
čovjek nosi svoju nevolju, svakom zmija srce sisa, i onđa, 
znači, svaki bi se morao opijati? Uzmimo, na primjer, našeg 
seoskog starješinu. Njegova žena usred bijela dana dovodi 
sebi učitelja, muževljeve novce rasiplje na pijančenje, a star- 
ješina samo ide i smješka se... Samo je malo omršavio... 

TIHON (uzdiše). Kakvu je kome bog snagu dao... 

KUZMA. Nema svatko istu snagu, to je točno... Hajde? 
Koliko da ti platim? (Plaća.) Uzimaj krvavo stečene novce! 
Laku noć, djeco! Mirnu vam noć želim i prijatno spavanje! 
Trčim, vrijeme je... Vozim primalju iz bolnice gospođi... 
Sigurno se već načekala sirotica, pokisla je... (Trčeći izlazi.) 

TIHON (nakon pauze.) Hej, ti! Kako se zovete? Nesretni 
čovječe, hodi pij! (Toči.) 

BORCOV (oklijevajući prilazi tezgi i pije). Dakle, sada 
ti dugujem za dvije čašice. 

TIHON. Ma kakav dug? Pij — i to je sve. Zalijevaj ne- 
sreću jadom! 

FEDJA. Pij, gospodine i na_ moj račun! Eh! (Baca_na 
tezgu petak.) Ako piješ — umrijet ćeš, ako ne piješ — opet 
ćeš umrijeti. Bez rakije je dobro, a s rakijom, bogami, ugod- 
nije! Uz rakiju ni tuga nije tuga... Raspali! 

BORCOV. Uh! Peče! 

MERIK. Hajde, daj ovamo! (Uzima od Tihona medaljon 
i razgleda _ portre.) Hm... Pobjegla poslije vjenčanja... 
Kakva li je? 

GLAS IZ KUTA. Nalij mu, Tišo, čašicu. Neka i na moj 
račun popije! 

MERIK (snažno udari medaljonom o pod). Prokletnica! 
(Brzo ode na svoje mjesto i legne licem prema zidu.) 


(Uzbuđenje.) 


BORCOV. Što je ovo? Šta to znači? (Diže medaljon.) 
Kako se usuđuješ, skote? Kakvo imaš pravo? (Plačljivo.) Ti 
hoćeš da te ubijem? Je li? Seljačino! Bezobrazniče! 

TIHON. No dobro, gospodine, ne ljuti se... Nije od 
stakla, pa se nije razbilo. Hajde, pij još, pa na spavanje... 
(Toči.) Zadržali ste me pričanjem, a već je odavno vrijeme 
da zatvorim krčmu. (Odlazi i zaključava vanjska vrata.) 

BORCOV (pije). Kako smije? Ovakva budala! (Meriku.) 
Razumiješ li? Ti si budala, magarac! 

SAVA. Momčići! Poštovani! Prekinite već jednom! Ka- 
kva je korist od galame? Pustite ljude da spavaju! 

TIHON. Lezite, lezite... Dosta je! (Prilazi tezgi i zaklju- 
čava škrinjicu s utrškom.) Vrijeme je da se spava! 

FEDJA. Vrijeme je! (Legne.) Prijatno spavanje, braćo! 

MERIK (ustaje i prostire po klupi kožuh). Hodi, gospo- 
dine, lezi. 

TIHON. A kuda ćeš ti leći? 

MERIK. Kud bilo... Makar na pod... (Prostire ogrtač 
po podu.) Meni je svejedno. (Stavlja kraj sebe sjekiru.) Nje- 
mu je teško na podu spavati. Navikao je na svilu i vatu... 

TIHON (Borcovu). Lezi, vaše blagorođe! Dosta si već 
gledao taj partret! (Gasi svijeću.) Baci ga! 

BORCOV (spotičući se). A gdje da legnem? 

TIHON. Na skitničino mjesto! Valjda si čuo da ti ga 
prepušta! 

BORCOV (prilazi prepuštenom mjestu). Ja sam se, ovaj... 
napio... Ali... što je? Da ovdje legnem? A? 

TIHON. Tu, tu, ne boj se, lezi... (Proteže se na šanku.) 

BORCOV (legne). Ja sam pijan... Sve se vrti... (Otvara 
medaljon.) Imaš li svjećicu? (Pauza.) Ti si, Masa, čudna... 
Gledaš me iz okvira i smiješ se... (Smije se.) Pijan sam! A 
zar se pijanom čovjeku može smijati? Prijeđi preko toga, kao 
što kaže Ščastljivcev, i... zavoli pijanicu. 

FEDJA. Što zavija vjetar! Strašno! 

BORCOV (smije se). Kakva si ti? Kako se možeš tako 
vrtjeti? Ne može te nitko dosegnuti! 

MERIK. Bunca. U partret se zagledao. (Smije se.) Čudno! 
Obrazovana su gospoda izmislila svakojake strojeve i lije- 
kove ali tako pametnog čovjeka, koji bi pronašao lijek protiv 
ženskog spola još nema... Istražuju kako da se liječe sve 
bolesti, a ne dosjećaju se, da od ženskinja više svijeta pro- 
pada nego od bolesti... Lukave, lakome za novcem, nemi- 
losrdne, bez ikakve pameti... Svekrva muči snahu, snaha 
pokušava nasaditi muža... I nema tu ni kraja ni konca... 

TIHON. Iščupale mu žene čuperak s glave, pa se sada 
kočoperi. 

MERIK. Nisam ja jedini... Otkako je svijeta i vijeka, 
ljudi se tuže... Ne stavljaju badava i bez razloga u bajkama 
i pjesmama đavola u isti red sa ženom... Nije to badava! 
Bar je polovina istine u tome... (Pauza.) Gospodin, eto, izi- 
grava budalu, a zar sam ja zbog velike pameti otišao u skitni- 
ce, napustio oca i majku? 

FEDJA. Zbog ženske? 

MERIK. Isto, eto, kao i gospodin... Išao sam kao proklet, 
začaran, hvalio se svojom srećom... danju i noću kao u vru- 
ćici, a kad_ je došlo vrijeme, otvorio sam oči... Nije to bila 
ljubav, već samo varka... 

FEDJA. Pa što si joj učinio? 

MERIK. Što se to tebe tiče... (Pauza.) Misliš da sam je 
ubio? Kratke su mi ruke... Ne samo da je ne možeš ubiti, 
nego je još i sažaljevaš... Živi i budi... sretna! Samo da te 
moje oči ne vide, i da mi je da te zaboravim, gujo! (Lupanje 
na vrata.) 

TIHON. Koga su to vragovi nanijeli... Tko je? (Lupa- 
nje.) Tko to lupa? (Ustaje i prilazi vratima.) Tko lupa? Odlazi, 
zatvoreno je! 

GLAS IZA VRATA. Pusti, Tihone, preklinjem te! Pukla 
mi je opruga na kočiji! Pomozi, budi otac rođeni! Da bar 
svežem užetom, a poslije bismo već nekako stigli... 

TIHON. Tko putuje? 

GLAS IZA VRATA. Gospođa putuje iz grada u Varsono- 
fjevo... Još je svega pet vrsta daleko... Pomozi, preklinjem 
te! 

TIHON. Hajde i kaži gospođi, ako dade deset rubalja, i 
uže će se naći i oprugu ćemo popraviti... 

GLAS IZA VRATA. Jesi li ti pobjesnio, što 1i? Deset 
rubalja! Pseto bijesno! Raduješ se tuđem zlu! 

TIHON. Kako hoćeš... Ako ne ćeš, ne moraš... 

GLAS IZA VRATA. No, pa dobro, pričekaj. (Pauza.) 
Gospođa je rekla: dobro. 

TIHON. Izvolite molim! (Otvara vrata i pušta kočijaša.) 


IV 
ISTI i KOČIJAS 


KOČIJAŠ. Zdravo, pravoslavni! Daj to uže! Brže! Momci, 
tko će pomoći? Bit će napojnice. 

TIHON. Kakva napojnica... Neka knjavaju, nas ćemo 
dvojica sami popraviti. 

KOČIJAŠ. Fuj, što sam se namučio! Hladno, blato, nigdje 
suhog mjesta... Evo što još, mili... Imaš li ti ovdje kakvu 
sobicu, da se gospođa malo ogrije? Kočija se nakrivila na 
jednu stranu, nemoguće je unutra sjediti... 

TIHON. Kakvu bi ona sobicu htjela? Neka se ovdje ogri- 
je, ako je ozebla... Naći ćemo mjesta! (Prilazi Borcovu i 
čisti oko njega klupu.) Ustanite, ustanite! Lezite malo na pod, 
dok se gospođa ugrijel (Borcovu.) Hajde, diži se, vaše blago- 
rodstvo! Sjedi malo! (Borcov se diže.) Evo ti mjesta. 


(Kočijaš izlazi.) 


FEDJA. Eto vam sada i gošće, vrag je odnio! Sada do 
zore nema spavanja. 

TIHON. Žao mi je, što nisam tražio petnaest... Dala 
bi... (Zaustavlja se pred vratima očekujući.) A vi, narode, 
budite malo pristojniji... Ne govorite koješta... 


(Ulazi Marja Jegorovna i za njom kočijaš.) 


V 
ISTI, MARJA JEGOROVNA i KOČIJAŠ 


TIHON (klanjajući se). Izvolite molim, vaša svjetlosti! 
Naš kućerak je seljački, neuredan. Nemojte zamjeriti! 

MARJA JEGOROVNA. Ja ovdje ništa ne vidim... Kuda 
da idem? 

TIHON. Ovamo, vaša svjetlosti! (Vodi je k mjestu kraj 
Borcova.) Ovamo izvolite, molim! (Puše na klupu.) Posebnu 
sobicu, oprostite, nemam, ali ne bojte se, milostiva: ovi ljudi 
su dobri, krotki... 

MARJA JEGOROVNA (sjeda kraj Borcova). Kako je tu 
grozno zagušljivo! Otvorite makar vrata! 

TIHON. Bit ćete služeni! (Trči 1 otvara širom vrata.) 

MERIK. Ljudi zebu, a oni tu širom otvaraju vrata! (Usta- 
ne i zalupi vrata.) Kakva je to nadglednica? (Legne.) 

TIHON. Oprostite, vaša svjetlosti, to je naša budalica... 
blesavko... Ali ne bojte se, ne će vas uvrijediti... Sarno, 
oprostite, gospođo, ja za deset rubalja ne pristajem... Za 
petnaest, ako hoćete. 

MARJA JEGOROVNA. Dobro, samo brže. 

TIHON. Odmah... Za tren oka ćemo mi to... (Vadi 
ispod šanka uže.) Odmah... (Pauza.) 

BORCOV (zagleda se u Marju Jegorovnu). Mari... 
Maša... 

MARJA JEGOROVNA (gledajući Borcova). Što je? 

BORCOV. Mari... to si ti? Otkuda ti? 

MARJA JEGOROVNA (prepoznavši Borcova vrisne # 
otrči na sredinu krčme.) 

BORCOV (ide za njom). Mari, to sam ja... Ja. (Smije 
se.) Moja žena! Mari! Ma gdje sam ja? Ljudi, svijetlo! 

MARJA JEGOROVNA. Maknite se! Lažete, to niste vi! 
Nije moguće! (Pokrije lice rukama.) To je laž, glupost! 

BORCOV. Glas, pokreti... Mari, to sam ja! Sad ću pre- 
stati... biti pijan... Glava mi se vrti... Bože moj! Stani, 
stani, ja ništa ne razumijem. (Viče.) Ženo! (Pada joj pred noge 
irida.) 

(Oko muža i žene skupi se grupa ljudi.) 


MARJA JEGOROVNA. Odlazite! (Kočijašu.) Denise, ide- 
mo! Ja ne mogu ovdje više ostati! 

MERIK (skače i unosi joj se u oči). Portret! (Hvata je za 
ruku.) Ona je! Ej, narode! Gospodinova žena! 

MARJA JEGOROVNA. Odlazi, seljačino! (Pokušava istrg- 
nuti ruku.) Denise, pa što ti gledaš? (Denis i Tihon pritrčavaju 
i hvataju Merika ispod ruke.) Ovo je razbojnička jazbina! 


Pusti mi ruku! Ne bojim se ja!... Odlazite! 
MERIK. Čekaj, odmah ću pustiti... Pusti me da ti kažem 
samo jednu riječ... Jednu riječ, da shvatiš... Čekaj... 


(Okreće se Tihonu i Denisu.) Maknite se, izrodi, ne držite 
me! Ne ću je pustiti, dok joj ne kažem! Čekaj... odmah! 
(Udara se šakom po čelu.) Ne, ne, nije mi bog dao razum! Ne 
mogu ja za tebe smisliti pravu riječ! 

MARJA JEGOROVNA (istrgne ruku). Odlazi! Pijanice... 
Hajdemo, Denise! (Hoće da pođe prema vratima.) 

MERIK (zakrči joj put). Pa, pogledaj ga bar jednim okom! 
Pomiluj ga bar jednom ljubaznom riječi! Zaklinjem te bogom! 

MARJA JEGOROVNA. Oslobodite me ovog... luđaka! 

MERIK. E, onda propadaj, prokletnice, tako ti i treba! 


(Zamahne sjekirom. Grozno uzbuđenje. Svi su poskakali 
vrišteći od užasa. Sava se nađe između Merika i Marje Jego- 
Tovne... Denis snažno odgurne Merika ustranu i iznese svoju 
gospođu iz krčme. Poslije toga svi stoje kao ukopani. Duga 


pauza.) 


BORCOV (lamata rukama po zraku). Mari... Ta gdje si, 
Mari! 

NAZAROVNA. Bože moj, bože moj... Preplašili ste moju 
dušicu, ubice! Kakva je ovo prokleta noć! 

MERIK (spušta ruku sa sjekirom). Jesam li je ubio ili 
nisam?... 

TIHON. Zahvali bogu, cijela ti je glava... 

MERIK. Čini se, da je nisam ubio... (Ljuljajući se prilazi 
svome ležaju.) Sudbina nije dala da umre od ukradene sje- 
kire... (Pada na ležaj i rida.) Tuga! Teška je moja tuga! Sa- 
žalite me, ljudi pravoslavni! 


Zastor 

LABUĐI PJEV 
(Kalhas) 


Dramska studija u jednom činu 


Lica: 


VASILIJ VASILJIČ SVJETLOVIDOV, komičar, starac, 68 godina. 
NIKITA IVANIČ, šaptalac, starac. 


Događa se na pozornici provincijskog kazališta, noću, poslije 
predstave. Prazna pozornica osrednjeg provincijskog kazališta. 
Desno niz neobojenih, grubo zbijenih vrata, koja vode u garde- 
robe; lijeva strana i pozadina pozornice zatrpani su starudijama. 
Na sredini pozornice prevrnuti taburet. — Noć. Mrak. 


I 


SVJETLOVIDOV (u kostimu Kalhasa, sa svijećom u ruci, 
izlazi iz garderobe i smije se). 


SVJETLOVIDOV. Eto ti na! Eto ti zgode! Zaspao u garde- 
robi! Predstava je već odavna završila, svi su otišli iz ka- 
zališta, a ja zahrkao blaženim snom pravednika. Eh, stari 
panju, stari panju! Kudrove stari! Tako si se, dakle, nakresao, 
da si zaspao sjedeći! Pametnjaković! No, divno. (Viče.) Je- 
gorka, vraže! Petruška! Zaspali ste, vragovi, lokot vam je na 
ustima, sto vam vragova i jednu vješticu! Jegorka! (Digne 
taburet, sjedne na njega i stavi svijeću na pod.) Ništa se ne 
čuje... Samo jeka odgovara... Jegorka i Petruška su dobili 
danas od mene po tri rublja, — i sad ih ni sa psima ne možeš 
naći... Otišli su i po svoj su prilici, lopovi, zaključali kaza- 

liste... (Vrti glavom.) Pijan sam! Uh! Koliko sam ja danas 
na proslavi salio u sebe te vinčine i pivčine, bože moj...! 
Žmarci me podilaze, po cijelom tijelu, a u ustima kao da mi 
se valja dvanaest jezika... Odvratno... 


(Pauza.) 


Glupo... napio sam se, stara budala, a ni sam ne znam čemu 
sam se tako radovao... Uh, bože moj... U križima me pro- 
bada, tikva mi puca, sav sam se nakostriješio, a u duši mi 
hladno i mračno kao u podrumu. Ako već ne žališ zdravlja, 
mogao bi barem poštedjeti svoju starost, ej Ivaniču lakrdi- 
jašu... 
(Pauza.) 

Starost... Koliko god izvrdavao, kako god se junačio i pravio 
se lud, život je već proživljen... šezdeset i osam godina je 
već odletjelo, zbogom diko! Povratka nema... Sve je već iz 
boce ispijeno i samo je malo još ostalo na dnu... Ostao je 
samo talog... Tako je to... Tako stoje stvari, Vasjuša... 
Htio ne htio, treba već probati ulogu mrtvaca. Majčica-smrit 
nije iza sedam gora i dolina... (Gleda pred sebe.) Eto, radio 
sam na sceni četrdeset i pet godina, a vidim kazalište noću, 
čini se, tek prvi put... Da, prvi put... A baš je šaljivo, vuci 
ga izjeli... (Prilazi k rampi.) Ništa se ne vidi... Eto, šaptao- 
nica se malo vidi... pa počasna loža, pult... a sve ostalo — 
mrak! Crna jama bez dna, baš kao grobnica, u kojoj se krije 
smrt... Brrr!... hladno je! Iz dvorane puše, kao iz dimnjaka 
u kaminu... Nema zgodnijeg mjesta za dozivanje duhova! 
Strašno, vrag ga odnio... Po leđima mi gmižu mravci... 
(Viče.) Jegorka! Petruška! Gdje ste, vragovi? Gospode, što ja 
to nečastivog spominjem? Ah, bože moj, ostavi se tih riječi, 


ostavi se pića, star si, došlo je vrijeme da se umire... U 
šezdeset i osmoj godini ljudi idu na jutrenje, pripremaju se 
za smrt, a ti... O bože! Prljave riječi, pijana njuška, to 


lakrdijaško odijelo... Naprosto da zatvoriš oči! Idem se brzo 
obući... Strašno! Kad bi čovjek tako cijelu noć ovdje pro- 
sjedio, mogao bi i umrijeti od straha...(Ide prema svojoj 
garderobi; u taj se čas iz posljednje garderobe u dubini po- 
zornice pojavi Nikita Ivanič u bijelom ogrtaču.) 


1 Ivan budalica, lakrdijaš — lice iz ruskog narodnog folklora. 

II 


SVJETLOVIDOV (opazivši Nikitu Ivaniča krikne od uža- 
sa i uzmakne natrag). Tko si? Zašto dolaziš? Koga tražiš? 
(Topće nogama.) Tko si? 

NIKITA IVANIČ. To sam ja! 

SVJETLOVIDOV. Tko? 

NIKITA IVANIČ (polako mu se približavajući). To sam 
jija... šaptalac, Nikita Ivanič... Vasiliju Vasiljiču, ja sam 
tohsue 

SVJETLOVIDOV (spušta se iznemogao na stolčić, teško 
diše i dršće cijelim tijelom). Bože moj! Tko jeto? Tko siti... 
ti, Nikituška? Za... zašto si ti ovdje? 

NIKITA IVANIČ. Ja tu spavam u garderobama. Samo 
nemojte, lijepo vas molim, reći Alekseju Fomiču... Nemam 
gdje spavati, vjerujte mi, bogami... 

SVJETLOVIDOV. Ti si, Nikituška... Bože moj, bože 
moj! Šesnaest puta su me pozivali pred zastor, predali mi tri 
vijenca i mnoge stvari... svi su bili oduševljeni, ali nitko se 
nije našao da probudi pijanog starca i da ga odvede kući... 


Star sam, Nikituška... Meni je šezdeset i osam godina... 
Bolestan sam! Mene slabi duh moj... (Klone na šaptačeve 
ruke i plače.) Ne odlazi, Nikituška... Star sam, nemoćan, 
moram umrijeti... Grozno, grozno! 


NIKITA IVANIČ (nježno i s poštovanjem). Vrijeme je, 
Vasilje Vasiljiču, da idete kući. 

SVJETLOVIDOV. Ne idem! Nemam ja kuće, — nemam, 
nemam i nemam! 

NIKITA IVANIČ. Bože! Zaboravili ste već i gdje sta- 
nujete! 

SVJETLOVIDOV. Ne ću iamo, ne ću! Tamo sam sam... 
nikoga nemam, Nikituška, ni rođaka, ni žene, ni dječice... 
Samotan sam kao vjetar u polju... Umrijet ću, a ne će me 
nitko ni spomenuti... Strašno mi je samom... Nema iko 
da me ugrije, da me lijepo dočeka, da me pijanog spremi u 
krevet... Koga imam? Kome sam potreban? Tko mene voli? 
Nitko me ne voli, Nikituška! 

NIKITA IVANIČ (kroz suze). Publika vas voli, Vasilju 
Vasiljiču! 

SVJETLOVIDOV. Publika se razišla, spava i zaboravila 
je svog lakrdijaša! Ne, nikome ja ne trebam, nitko me ne 
voli... Nemam ni žene, ni djece... 

NIKITA IVANIČ. O, pa zašto tugujete... 

SVJETLOVIDOV. Pa ja sam čovjek, ja sam živ, u mojim 
žilama teče krv, a ne voda. Ja sam plemić, Nikituška, dobroga 
roda... Prije nego šta sam dospio u ovu rupčagu, služio sam 
u vojsci, u topništvu... A kakav sam mladić bio, ljepotan, 
pa kako cijenjen, smion, vatren! Bože, pa kamo je sve to ne- 
stalo? A onda, Nikituška, kakav sam ja bio glumac, a? 
(Dignuvši se, oslanja se na šaptačevu ruku.) Kamo je sve to 
nestalo i gdje je to vrijeme? Bože moj! Zavirio sam danas u 
tu jamu i svega se sjetio, svega! Ova jama mi je proguiala 
četrdeset i pet godina života, i to kakvog života, Nikituška! 
Gledam tu jamu i vidim sve do posljednje mrljice, kao tvoje 
lice. Mladenačke zanose, vjeru, žar, ljubav žena! Žene, Ni- 
kituška! 

NIKITA IVANIČ. Vrijeme je, Vasilju Vasiljiču, da idete 
na spavanje. 

SVJETLOVIDOV. Kad sam bio mlad glumac, kad sam 
se tek počeo zanositi, sjećam se — zavoljela me jedna zbog 
moje glume... Nježna, vitka, kao topola, mlada, nevina, čista 
i vatrena kao ljetna zora! Pod pogledom njezinih plavih očiju, 
uz njezin divni smiješak, noć se pretvarala u sunčan dan. 
Morski se talasi razbijaju o kamenje, ali o talase njezinih 
kosa razbijale su se stijene, ledenjaci, snježni nanosi! Sjećam 
se, stojim pred njom, kao sad pred tobom... Tada je bila 
prekrasna, kao nikad prije, gledala me tako, da taj pogled ne 
ću zaboraviti ni u grobu... Bio je to dražestan, baršunast, 
dubok pogled, u kojem se blistala mladost! Opijen, sretan, 
padam pred nju na koljena, molim za sreću... (Nastavlja 
tišim glasom.) A ona... ona mi kaže: napustite pozornicu! 
Na-pu-sti-te po-zor-ni-cu!... Razumiješ li? Ona je mogla vo- 
ljeti glumca, ali biti njegova žena — nikada! Sjećam se, toga 
sam dana igrao... Uloga je bila gadna, lakrdijaška... Igrao 
sam, i sve sam osjećao kao da mi se otvaraju oči... Shvatio 
sam tada, da nema nikakve svete umjetnosti, da je sve bu- 
nilo i prijevara, da sam ja rob, igračka tuđe dosade, lakrdijaš, 
pelivan! Razumio sam tada publiku! Odonda nisam vjerovao 
ni aplauzima, ni vijencima, ni zanosima... Da, Nikituška! 

Publika mi pljeska, za srebrni rubalj kupuje moju fotogra- 
fiju, ali ja sam joj stran, ja sam za nju — smeće, nešto kao 
kokota! Zbog samoljublja ona traži poznanstvo sa mnom, ali 
ne ponižava se toliko, da mi dade ze ženu svoju sestru, kćer- 
ku... Ne vjerujem ja njoj! (Spušta se na stolčić.) Ne vje- 
rujem. 
NIKITA IVANIČ. Vi ste se izobličili, Vasilju Vasiljiču! 
Čak ste i mene prestrašili... Hajdemo kući, smirite se! 
SVJETLOVIDOV. Spoznao sam ja tada... i skupo me 
stajala ta spoznaja, Nikituška! Poslije tog slučaja počeo sam... 
poslije te djevojke... počeo sam tumarati bez cilja, živjeti 
nasumce, ne gledajući naprijed... Igrao sam lakrdijaše, ce- 
rekala, igrao, kreveljio se, a kakav sam umjetnik bio, kakav 
talenat! Zakopao sam talenat, jezik mi je postao otrcan i 
izlomljen, odbacio sam svoje pravo lice... Proždrla me, pro- 
gutala ova crna jama! Prije to nisam osjećao, ali danas... 
kad sam se probudio, pogledao sam unatrag, a iza mene 
šezdeset i osam godina. Tek sada sam primijetio starost! 
Pjesma je dopjevana! (Rida.) Pjesma je dopjevana! 
NIKITA IVANIČ. Vasilju Vasiljiču! Rođeni moj dra- 
gi... Hajde, smirite se... Gospođe! (Viče.) Petruška! Jegorka! 
SVJETLOVIDOV. A kakav talent, kakva snaga! Ni za- 
misliti ne možeš, kakvu sam imao dikciju, koliko osjećaja 
i gracije, kakav raspon... (udara se u prsa) u ovim prsima! 
Čovjek bi se mogao ugušiti!... Starino, slušaj... stani, da se 
saberem... Evo, recimo iz »Godunova«: 


Sjen Groznoga posinila je mene, 
Dimitrijem me nazvala iz groba, 
Uzbunila oko mene sav svijet 

I Borisa mi žrtvom obećala. 

Ja carević sam! Dosta. Stid je mene 
Pred ponosnom Poljakinjom se nizit! 


A, zar je loše? (Živo.) Čekaj, evo iz »Kralja Leara«... Razu- 
miješ, crno je nebo, kiša, grmljavina — rrr!... munja — 
žžž!... para nebo, a tu: 


Duvajte vjetri, da vam lica prsnu! 
Duvajte! Bjesnite! Prolomite se, 
Sve kule naše i dok pijetle im 
Ne udavite! Munje sumporne 

I brze poput misli, preteče 

Gromova, koji dublje cijepaju, 
Sažezite mi sijedu glavu. I ti, 

O grmljavino, koja treseš sve, 
Raspljošti krupnu tu zemaljsku kuglu 
I prirodne sve razbij kalupe 

Te jednim mahom uništi sve klice, 
Iz kojih niče čovjek nezahvalnik! 


(Nestrpljivo.) Brže riječi lude! (Lupa nogama.) Govori brže 
riječi lide! Ne mogu da čekam! 

NIKITA IVANIČ (igrajući ludu.) »O kume, bolje je sjediti 
pod krovom nego šetati na kiši! Dragi kume, bolje da se po- 
miriš s kćerima. Ovakva noć ne štedi ni mudrace ni lude!« 

SVJETLOVIDOV. 


Zatutnji iz sve snage! Sipaj vatru 

I lijevaj dažd! Ni dažd ni vjetar — grom 
Ni strijele nisu moja djeca. Ne ću 
Elementi, s okrutnosti vas krivit, 

Jer vama nisam dao kraljevstvo 

Ni djecom vas nazivao i vi mi 
Pokornosti ne dugujete. 


Snaga! Talent! Umjetnik... Još nešto... još nešto slično... 
da se sjetimo mladih dana... Raspalimo (likuje sretnim smi- 
jehom) iz »Hamleta«! No, počinjem... Što ćemo? A, evo 
što... (Igrajući Hamleta.) »A — flauta! Pokažite mi je. (Niki- 
ti Ivaniču.) Da se malo nasamo porazgovaramo. — Zašto 
nastojite, da mi stanete sa strane vjetra, kao da me želite 
natjerati u mrežu?«. 

NIKITA IVANIČ. »O kraljeviću, ako sam odveć smion 
u pokornosti, odveć sam neuljudan u ljubavi.« 

SVJETLOVIDOV. »To mi nije posve jasno. Ne biste li 
zasvirali u ovu flautu?« 

NIKITA IVANIČ. »Ne mogu, kraljeviću.« 

SVJETLOVIDOV. »Molim vas!« 

NIKITA IVANIČ. »Vjerujte mi, ne mogu.« 

SVJETLOVIDOV. »Ali kad vas lijepo molim!« 


NIKITA IVANIČ. »Ta ja uopće ne umijem svirati na 
flauti!« 

SVJETLOVIDOV. »Pa to je lako kao i lagati. Pokrijte 
ove rupice prstima i palcem, pušite u flautu ustima, pa će 
vam progovoriti najrječitijom glazbom.« 

NIKITA IVANIČ. »Ali ja ih ne mogu nikako natjerati, 
da daju skladne glasove; nemam za to vještine.« 

SVJETLOVIDOV. »Ah, vidite li sada, kako ništavu stvar 
od mene pravite? Htjeli biste na meni svirati, htjeli biste 
tobože poznavati moje tipke, htjeli biste iščupati srce moje 
tajne, htjeli biste me iskušati od najnižeg glasa do vrha 
moje skale, a ovdje u ovoj maloj spravi ima obilje glazbe i 
divnoga glasa, pa ipak je ne možete nagnati, da progovori. 
Do bijesa, zar vi mislite da se na meni može lakše svirati, 
nego na flauti? Nazovite me kakvim god glazbalom — ra- 
srditi me možete, ali ne možete na meni svirati!« (Glasno se 
smije i pljeska.) Bravo! Bis! Bravo! Ma kakva starost, k vra- 
gu! Nema tu nikakve starosti, sve je to glupost, besmislica! 
Snaga buja iz svih žila kao vodoskok — to je mladost, svje- 
žina, život! Gdje ima talenta, Nikituška, tamo nema starosti! 
Smeo si se, Nikituška? Zbunio si se? Čekaj da i ja dođem k 
sebi... O gospode bože moj! A eto čuj ovu nježnost i finoću, 
ovu muziku! Pst... Tiho! 


Tiha ukrajinska noć. 

Vedro nebo, zvijezde trepte. 
Svoj drijemež zrak ne će 
Da nadjača. Lako drhti 
Srebrnastih topola lišće... 


(Čuje se kako se otvaraju jedna vrata.) Što je to? 

NIKITA IVANIČ. To su sigurno Petruška i Jegporka 
došli... Talent, Vasilje Vasiljiču! Talent! 

SVJETLOVIDOV (viče prema mjestu, odakle se čulo lu- 
panje.) Ovamo, sokoli moji! (Nikiti Ivaniču.) Hajdemo se obu- 
ći... Nema nikakve starosti, sve je to besmislica, zabuna... 
(Veselo hihoće.) A zašto ti plačeš? Budalice moja dobra, što 
si mi suzice spustio? E, ne_ valja! To već nije lijepo! No, no, 
stari moj, dosta je toga! Pa zašto? No, no... (Grli ga pla- 
čući.) Ne treba plakati... Gdje ima umjetnosti, gdje ima 
talenta, tamo nema starosti, ni osamljenosti, ni bolesti, a i 
sama smrt je napola... (Plače.) Ne, Nikituška, naša pjesma 
je već dopjevana. Kakav sam ja talent? Iscijeđeni limun, 

goljo, zarđali čavao, a ti — stari kazališni štakor, šaptalac... 
Hajdemo! 
(Idu.) 


Kakav sam ja talent? U ozbiljnim sam komadima dobar samo 
za Fortinbrasovu svitu... pa i za to sam već star... Da... 
Sjećaš li se onog mjesta iz »Otela«, Nikituška? 


I zbogom tiho moje zadovoljstvo! 

Oj zbogom četo perjanička, bitke 

Vi junačke, što činite vrlinom 
Častoljublje, oj zbogom! Zbogom konju 
Viloviti i gromka l1rubljo ti 

I bučni bubnju, glasna sviralo, 

I barjače mi veličanstveni, 

Sva časti i sav sjaju, ponose 

I diko slavnog boja! 


NIKITA IVANIČ. Talent! Talent! 

SVJETLOVIDOV. Ili evo još: 
Idem iz Moskve! Ovamo se ne ću više vratiti. 
Bježim, neka je što dalje od mojih očiju! 
Za povrijeđeni osjećaj po svijetu kutak ću tražiti! 
Dajte mi kočiju, kočiju!! 


(Odlazi s Nikitom Ivaničem.) 


Zastor se polako spušta. 


1 Citat iz Puškinove drame »Boris Godunov« preveo Iso Ve- 
likanović (za štampu priredio Dobriša Cesarić). Citati iz Shake- 
spearovih drama »Kralj Lear«, »Hamlet« i »Otelo« štampani u 
prijevodu Milana Bogdanovića. 

IVANOV 


Drama u četiri čina 


Lica: 


IVANOV, NIKOLAJ ALEKSEJEV, stalni član ureda za seljačka 
pitanja. 

ANA PETROVNA, njegova žena, rođena Sara Abramson. 
ŠABELJSKI, MATVEJ SEMJONOVIČ, grof, njegov ujak. 
LEBEDJESEV, PAVEL KIRILIČ, predsjednik zemaljske samouprave. 
ZINAIDA SAVIŠNA, njegova žena. 

SAŠA, dvadesetgodišnja kći Lebedjevih. 

LVOV, JEVGENIJ KONSTANTINOVIČ, mladi liječnik zemske sa- 
Imouprave. 

BABAKINA, MARFA JEGOROVNA, mlada udovica, posjednica, 
kći bogatog trgovca. 

KOSIH. DMITRIJ NIKITIČ, poreznik. 

BORKIN, MIHAIL MIHAJLOVIC, dalji Ivanovljev rođak i upra- 
vitelj njegova imanja. 

AVDOTJA NAZAROVNA, starica neodređenog zanimanja, 
JEGORUSKA, danguba kod Lebedjevih. 

PRVI GOST. 

DRUGI GOST. 

TRECI GOST. 

ČETVRTI GOST. 

PJOTR, Iakaj Ivanova. 

GAVRILA, lakaj Lebedjevih. 

GOSTI OBA SPOLA, LAKAJI. 


Događa se u jednom kotarskom mjestu srednje Rusije. 
PRVI ČIN 


Park na imanju Ivanova. S lijeve strane fasada kuće s te- 
rasom. Jedan prozor je otvoren. Ispred terase je široka polukru- 
žna čistina, od koje ravno i desno vode aleje u park. S desne 
strane vrtne klupe i stolovi. Na jednom stolu gori svjetiljka. 
Spušta se suton. Dok se zastor diže, čuje se kako se u kući uvje- 
žbava duet za klavir i violončelo. 


3 Sabrana djela IX 37 


I 
IVANOV i BORKIN 


Ivanov sjedi za stolom i čita knjigu. Borkin se, u velikim 
čizmama i s puškom, pojavljuje u dubini parka; on je pripit; 
opazivši Ivanova, prilazi mu na prstima i, približivši mu se, na- 
nišani u njegovo lice. 


IVANOV (ugledavšt Borkina, trgne se i skoči). Mišo, 
kakve su to... prestrašili ste me... Ja sam ionako smućen, 
a vi još s tim glupim šalama... (Sjedne.) Preplašio me i 
veseli se... 

BORKIN (hihoće). Dobro, dobro... oprostite, oprosti- 
te... (Skida kapu.) Vrućina. Vjerujete li, dušo moja, da sam 
ja za nekih tri sata odrapio sedamnaest vrsta... umorio sam 
se... Opipajte, kako mi kuca srce... 

IVANOV (čitajući). Dobro, poslije... 

BORKIN. Ne, pipnite sad. (Uzima njegovu ruku i stavlja 
je na svoja prsa.) Čujete 1i? Tu-tu-tu-tu-tu-tu. To znači, da 
imam srčanu manu. Svaki čas mogu iznenada umrijeti. Slu- 
šajte, hoće li vam biti žao ako umrem? 

IVANOV. Sad čitam... poslije... 

BORKIN. Ne, ozbiljno, hoće li vam biti žao, ako ja na 
jednom umrem? Nikolaju Aleksejeviču, hoće li vam biti žao 
ako umrem? 

IVANOV. Ne dosađujte! 

BORKIN. Mili moj, recite: hoće li vam biti žao? 

IVANOV. Žao mi je, što zaudarate na votku. To je, Miso, 
odvratno. 

BORKIN (smije se). Zar zaudaram? Čudno... Uostalom, 
nije ništa čudno. U Pljesnikama sam sreo istražnog suca, pa 
smo, istinu govoreći, istrusili po jedno osam čašica. Da pravo 
kažem, piti je vrlo štetno. Što kažete, jelde da je štetno? A? 
Je li štetno? 

IVANOV. Pa to je neizdržljivo... Shvatite, Mišo, da je 
to izrugivanje... 

BORKIN. Dobro, dobro... oprostite, oprostite!... Budi 


bog s vama, sjedite samo... (Ustane i pođe.) Čudan svijet, 
ne možeš ni porazgovoriti. (Vraća se.) A, da! Zamalo da nisam 
zaboravio... Molim vas osamdeset i dva rublja!... 


IVANOV. Kakva osamdeset i dva rublja? 

BORKIN. Treba sutra isplatiti radnike. 

IVANOV. Ja nemam. 

BORKIN. Najljepša hvala! (Izazovno.) A treba li platiti 
radnike? Treba li? 

IVANOV. Ne znam. Danas nemam ništa. Pričekajte do 
prvog, dok primim plaću. 

BORKIN. Evo, izvolite, razgovarajte s takvim ljudima!... 
Radnici ne će doći po novce prvoga, nego sutra ujutro!... 

IVANOV. Pa što ja sad mogu. Evo, režite me, sjeckajte 
me... Otkuda vam taj odvratni običaj da me gnjavite baš 
onda kad čitam, pišem ili... 

BORKIN. Pitam ja vas: treba li radnicima platiti ili ne? 
A, što ja s vama i govorim!... (Odmahne rukom.) I to su mi 
posjednici, vrag ih odnio, gazde... Racionalno gazdinstvo... 
Tisuću desetina zemlje — a ni groša u džepu... Podrum za 
vino je tu, a vadičepa nema... Uzet ću sutra trojku i prodati 
je! Pa da! ... Ječam sam već prodao s polja, a sutra ću pro- 
dati i raž. (Šeće pozornicom.) Vi mislite, da ću se ja nate- 
zati? Je li? A ne, nema toga, niste se na takvog namjerili... 


II 
ISTI, ŠABELJSKI (iza scene) i ANA PETROVNA 


Glas Šabeljskog iza prozora: »S vama se ne može svirati... 
Imate manje sluha, nego punjena štuka, a udarac vam je grozan«. 


ANA PETROVNA (pojavi se na otvorenom prozoru.) Tko 
je tu razgovarao? Jeste li to vi, Mišo? Zašto tako hodate? 

BORKIN. Kako i ne bih kad razgovaram s vašim Nico- 
las-voila. 

ANA PETROVNA. Slušajte, Mišo, naredite da donesu 
sijena na kroket-igralište. 

BORKIN (odmahne rukom). Pustite vi mene, molim 
vas... 
ANA PETROVNA. Molim vas, kakav je to ton... Vama 
taj ton uopće ne pristaje. Ako hoćete da vas žene vole, onda 
se nikada pred njima ne ljutite i ne pravite ozbiljni... (Mu- 
žu.) Nikolaj, hajde da se valjamo po sijenu!... 

IVANOV. Anjuta, za tebe nije dobro da stojiš kod otvo- 
renog prozora. Idi, molim te... (Viče.) Ujače, zatvori prozor! 

(Prozor se zatvara.) 


BORKIN. Ne zaboravite da za dva dana moram Lebedje- 
vu platiti kamate. 

IVANOV. Nisam zaboravio. Danas ću ja ići Lebedjevu 
i zamolit ću ga da pričeka... (Gleda na sat.) 

BORKIN. A kad ćete vi tamo? 

IVANOV. Sad odmah. 

BORKIN (živo). Stanite, slanite!... ta danas je, čini se, 
Šuročkin rođendan... Gle-gle-gle-gle... A ja zaboravio... 
E, pameti, a?... (Poskoči.) Idem, idem... (Pjevucka.) Idem... 
Idem se okupati, prožvakat ću malo papira, uzet ću tri kapi 
salmijaka pa — ispočetka... Dragi, Nikolaju Aleksejeviču, 
milo moje, anđele duše moje, vi se stalno uzrujavate, vajka- 
te, neprestano ste neraspoloženi, a nas dvojica bismo vrag bi 
znao što sve mogli učiniti! Za vas sam na sve spreman. 
... Hoćete li da se zbog vas oženim Marfušom Babakinom? 
Polovina miraza je vaša... Ne samo polovina, nego sve uzmi- 
te, sve!... 

IVANOV. Ne meljite koješia.. 

BORKIN. Ne, ozbiljno! Ako hoćete, oženit ću se Marfu- 
šom? Miraz ćemo dijeliti popola... Konačno, zašto vam ja 
to i govorim? Zar vi to razumijete? (Izruguje se.) »Ne meljite 
štošta«. Dobar ste vi čovjek, pametan, ali nemate onaj živac, 
onog, razumijete li, poleta. Eh, da mi je da se raspalim, da 
se svim vragovima smuči... Vi ste psihopat, derle, a da ste 
normalan čovjek, vi biste za godinu dana imali milijun. Da 
ja sad, na primjer, imam dvije tisuće trista rubalja, za dvije 
sedmice imao bih dvadeset tisuća. Ne vjerujete? Zar je i to, 
po vašem mišljenju, mlaćenje prazne slame? Ne, nije to 
isprazno... Dajte mi dvije tisuće trista rubalja, i ja ću vam 
za sedmicu dana donijeti dvadeset tisuća. Na drugoj obali 
Ovsjanov prodaje njivicu, baš prema našem imanju, za dvije 
tisuće trista rubalja. Ako kupimo tu njivicu, obje će obale 
biti naše. A ako obje obale budu naše, onda, razumijete li, 
mi ćemo imati pravo da zajazimo rijeku. Nije li tako? Mi 
ćemo sagraditi mlin, i, čim objavimo da ćemo napraviti branu, 
svi će oni, koji žive niz rijeku, zavrištati, a mi ćemo odmah: 
komen-zir, — ako hoćete da ne bude jaza, platite. Razumijete 
li? Zarevska tvornica će dati pet tisuća, Koroljkov tri tisuće, 
manastir će dati pet tisuća... 

IVANOV. Sve su to, Mišo, trikovi... Ako se ne želite 
sa mnom svađati, zadržite ih za sebe. 

BORKIN (sjedne za sto). Zna se!... Znao sam!... Sami 
ništa ne poduzimate, a mene sputavate... 


III 
ISTI, SABELJSKI i LVOV 


ŠABELJSKI (izlazeći sa Lvovom iz kuće). Liječnici su — 
isto što i advokati, samo s tom razlikom, što advokati samo 
pljačkaju, a liječnici i pljačkaju i ubijaju... Ne govorim o 
prisutnima. (Sjedne u naslonjač.) Šarlatani, eksploatatori... 
Možda u nekakvoj Arkadiji! ima izuzetaka od općeg pravila, 
ali... ja sam u svom životu izdao na liječenje dvadeset ti- 
suća i nisam sreo niti jednog liječnika, koji mi se ne bi činio 
patentiranim lopovom. 

BORKIN (Ivanovu). Da, sami ništa ne poduzimate, a 
mene sputavate. Zato i nemamo novaca... 

ŠABELJSKI. Ponavljam, ne govorim o prisutnima... 
Možda ima izuzetaka, iako, uostalom... (Zijeva.) 

IVANOV (zatvarajući knjigu). Što velite, doktore? 

LVOV (pogledajući na prozor). Ono što sam i jutros re- 
kao: ona neodložno mora na Krim. (Hoda po pozornici.) 

ŠABELJSKI (prasne u smijeh). Na Krim!... Zašto, Mišo, 
ja i ti ne liječimo? To je tako jednostavno... Kakva madam 
Ango ili Ofelija počne kašljucati ili kašljati a ti uzmi papir 
i prepisuj po pravilima nauke: u početku mlad doktor, zatim 
odlazak na Krim, na Krimu Tatarin... 

IVANOV (grofu). Ne zanovijetaj ti, zanovijetalo! (Lvovu.) 
Za odlazak na Krim, potrebna su sredstva. Recimo da ih ja 
nađem, ali ona je odlučno protiv tog puta... 

LVOV. Da, ona ne će da ide. (Pauza.) 

BORKIN. Slušajte, doktore, zar je Ana Petrovna već 
tako ozbiljno bolesna da bezuvjetno mora na Krim? 

LVOV (pogleda na prozor). Da, sušica... 

BORKIN. Pss!... nije dobro... Ja sam već davno na 
njenom licu opazio, da ne će dugo. 


! Mjesto bezbrižnog, sretnog života. (Od grč. pokrajine Arka- 
dije, koju su u poeziji slavili kao zemlju bezbrižnog života.) Op. ur. 

LVOV. No... govorite tiše... čuje se u kuću... (Pauza.) 

BORKIN (uzdišući). E, što i je naš život... Ljudski ži- 
vot je sličan cvijetu, koji se bujno razraste u polju: dođe 
jarac, pojede ga i — nema više cvijeta... 

ŠABELJSKI. Sve same besmislice, besmislice i besmi- 
slice... (Zijeva.) Besmislice i lopovluci. (Pauza.) 

BORKIN. A ja, gospodo, bez prestanka učim Nikolaja 
Aleksejeviča kako da zaradi novaca. Spomenuo sam mu jednu 
divnu ideju, ali moj je barut, po običaju, pao na vlažno tlo. 
Ne možeš ti njemu dokazati... Pogledajte, na što je on nalik: 
melankolija, čežnja, sjeta, čamotinja, tuga... 

ŠABELJSKI (ustaje i proteže se). Za svakoga ti, geni- 
jalna glavo, nešto izumiš i svakoga poučavaš, kako da živi, 
a mene ni jednom da poučiš... Pouči i mene, pametna glavo, 
pokaži mi izlaz... 

BORKIN (ustane). Idem na kupanje... Zbogom, gospo- 
do... (Grofu.) Vi imate dvadeset izlaza... Da sam na vašem 
mjestu, za tjedan dana imao bih dvadeset tisuća. (Pođe.) 

ŠABELJSKI (pođe za njim). A na koji način? Hajde, 
objasni. 

BORKIN. Nema se tu šta objašnjavati. Vrlo jednostav- 
no... (Vrati se.) Nikolaju Aleksejeviču, dajte mi rubalj! 


(Ivanov mu šutke dade novac.) 


BORKIN. Merci! (Grofu.) Imate vi još mnogo aduta u 
rukama. 

ŠABELJSKI (idući za njim). A kakvih? 

BORKIN. Da sam na vašem mjestu imao bih za tjedan 
dana trideset tisuća, ako ne i više. (Ode s grofom.) 

IVANOV (nakon pauze). Suvišni ljudi, suvišne riječi, 
obavezno odgovaranje na glupa pitanja, — sve me to tako 
zamorilo, da sam bolestan. Postao sam razdražljiv, prgav, 
opor, tako sitničav, da samog sebe ne prepoznajem. Danima 
me boli glava, ne mogu spavati, šumi mi u ušima... A za- 
pravo nemam kuda da se djenem... Zaista... 

LVOV. Ja, Nikolaju Aleksejeviču, moram ozbiljno razgo- 
varati s vama. 

IVANOV. Govorite. 

LVOV. O Ani Petrovnoj. (Sjedne.) Ona ne pristaje da 
ide na Krim sama, ali s vama bi pošla. 

IVANOV (razmislivši). Za putovanje udvoje potrebna su 
sredstva. Osim toga, ja ne mogu produžiti dopust. Ove go- 
dine sam već jednom bio na dopustu... 

LVOV. Pretpostavimo, da je to istina. Sad dalje. Najva- 
žniji lijek protiv sušice je — apsolutni mir, a vaša žena nema 
ni časak mira. Nju bez prestanka uzbuđuje vaš odnos prema 
njoj. Oprostite, ja sam uzbuđen i govorit ću otvoreno. Vaše 
ponašanje nju ubija. (Pauza.) Nikolaju Aleksejeviču, učinite 
da o vama bolje mislim!... 

IVANOV. Sve je to istina, isuna... Ja sam, vjerojatno, 
strašno kriv, ali moje su misli smućene, duša mi je okovana 
nekakvom lijenošću, i nisam u stanju da razumijem samog 
sebe. Ne razumijem ni ljude, ni sebe... (Pogleda u prozor.) 
Mogu nas čuti, hajdemo da prošetamo malo. (Ustanu.) Ja bih 
vam, dragi prijatelju, pričao sve od početka, ali priča je tako 
duga i komplicirana, da je ne bih do jutra ispričao. (Podu.) 
Anjuta je krasna, neobična žena... Zbog mene je promije- 
nila vjeru, napustila oca i majku, odrekla se bogatsva, i, kad 
bih ja tražio još stotinu žrtava, ona bi ih prinijela ne trep- 
nuvši okom. A ja, niti sam osobit čovjek niti sam išta žrtvo- 
vao. Uostalom, to je duga priča... Bitno je, dragi doktore, 
to (skanjiva se), što sam se ja... jednom riječju, oženio iz 
strastvene ljubavi i što sam se kleo da ću vječno voljeti, ali... 
prošlo je pet godina, ona mene još uvijek voli, a ja... (Širi 
ruke.) Eto, vi kažete da će ona skoro umrijeti, a ja ne osje- 
ćam ni ljubavi, ni žalosti, samo nekakvu prazninu, umor. 
Kad me netko promatra sa strane, to mora da je strašno; ne 
razumijem ni ja sam, što mi se događa u duši... (Odu ale- 
jom.) 


IV 
ŠABELJSKI, zatim ANA PETROVNA 
ŠABELJSKI (uđe i smije se). Časna riječ, to nije lopov, 
već mislilac, virtuoz. Treba mu podići spomenik. U njemu 


se skupio sav mogući suvremeni gnoj: i advokata, i liječnika, 
i kukujevca!, i blagajnika. (Sjedne na najdonju stepenicu te- 


1 Kukujevka — selo, kod kojega je došlo do poznate želje- 
zničke nesreće. Ovdje se misli na ljude, koji su skrivili nesreću. 
Op. ur. 

rase.) A što je najčudnije, nigdje nije ništa završio... A 
kakav bi tek genijalan podlac bio, da se kultivirao, da je 


ovladao humanitarnim naukama! »Vi — kaže, — za tjedan 
dana možete imati dvadeset tisuća. U vašim je — kaže — 
rukama, — adut as — vaša grofovska titula. (Smije se.) Za 


vas će poći svaka djevojka s mirazom...« 
(Ana Petrovna otvara prozor i gleda dolje.) 


ŠABELJSKI. »Ako hoćete — kaže — da za vas isprosim 
Marfušu?« Qui est ce que c'est!, Marfuša? Ah, pa to je ona, 
Balabalkina... Babakalkina... ona što izgleda kao pralja. 

ANA PETROVNA. Vi ste to, grofe? 

ŠABELJSKI. Zašto? 


(Ana Petrovna se smije.) 


ŠABELJSKI (židovskim naglaskom). A fta se vi šmijete? 

ANA PETROVNA. Sjetila sam se jedne vaše rečenice. 
Sjećate li se što ste rekli za ručkom? Razbojniku otpuštenom, 
konju... kako ide to? 

ŠABELJSKI. Židovu pokrštenom, razbojniku otpušte- 
nom, konju izliječenom — ista je cijena. 

ANA PETROVNA (smije se). Vi ni običan kalambur ne 
možete reći bez zlobe. Opak ste vi čovjek. (Ozbiljno.) Bez 
šale, grofe, vi ste vrlo pakosni. Dosadno je i grozno s vama 
živjeti. Neprestano nešto mrmljate, gunđate, svi su za vas 
podlaci i nevaljalci. Recite mi otvoreno, grofe: jeste li vi 
ikad o nekome govorili dobro? 

ŠABELJSKI. Kakvo je to ispitivanje? 

ANA PETROVNA. Živim s vama pod istim krovom već 
pet godina, i još nijednom nisam čula, da ste o ljudima go- 
vorili mirno, bez žuči i bez podsmijeha. Što su vama zla ljudi 
učinili? I zar vi. možda, mislite, da ste bolji od sviju? 

ŠABELJSKI. Ja uopće tako ne mislim. Ja sam isto takav 
gad i svinja pod židovskom kapom, kao i svi. Prost sam kao 
stara papuča. Ja uvijek sebe psujem. 'Tko sam ja? Što sam ja? 
Bio sam bogat, slobodan, donekle i sretan, a sada... sam 
gotovan, danguba, lakrdijaš bez ličnosti. Ja negodujem, pre- 


! Tko je to (franc.). 

zirem, a meni se na to smiju; ja se smijem, a prema meni 
tužno klimaju glavom i govore: pobenavio starac... A naj- 
češće me ne čuju i ne primjećuju... 

ANA PETROVNA (mirno). Opet krešti... 

ŠABELJSKI. Tko krešti? 

ANA PETROVNA. Sova. Svaku večer krešti. 

ŠABELJSKI. Neka krešti. Gore nego što jest, ne može 
biti. (Proteže se.) Eh, draga moja Saro, kad bih ja dobio sto 
ili dvjesta tisuća, pokazao bih vam ja, gdje rakovi zimuju!... 
Ne biste me više vidjeli. Nestao bih iz ovog legla, pobjegao 
od besplatnog kruha, i ne bih ni nogom stupio ovamo sve do 
strašnog suda... 

ANA PETROVNA. A što biste vi učinili, da dobijete na 
lutriji? 

ŠABELJSKI (razmislivši). Najprije bih otišao u Moskvu, 
da čujem Cigane. Onda... onda bih skočio u Pariz. Najmio 
bih tamo stan, odlazio bih u rusku crkvu... 

ANA PETROVNA. A što još? 

ŠABELJSKI. Po cijele dane bih sjedio na ženinu grobu 
i mislio. Sjedio bih na grobu sve dok ne bih crknuo. Žena 
mi je u Parizu pokopana... (Pauza.) 

ANA PETROVNA. Strašno je dosadno. Da odsviramo još 
jednom duet, a? 

ŠABELJSKI. Dobro, pripremite note. 


V 
SABELJSKI, IVANOV i LVOV 


IVANOV (pojavi se u aleji sa Lvovom). Vi ste, dragi 
prijatelju, diplomirali tek prošle godine, još ste mladi i čili, 
a meni je trideset i pet godina. Ja imam pravo da vam sa- 
vjetujem. Ne ženite se ni Židovkama, ni psihopatkinjama, ni 
naprednima, nego izaberite nešto osrednje, sivkasto, bez jar- 
kih boja i suvišnih zvukova. Uopće cijeli život udešavajte 
po šabloni. Što je pozadina sivlja i monotonija, to bolje. 
Dragi moj, ne ratujte sam protiv tisuća, ne borite se s vje- 
trenjačama, ne udarajte glavom o zid... Neka vas bog sa- 
čuva od svih mogućih racionalnih gazdinstava, neobičnih 
škola, vatrenih govora... Zatvorite se u svoju čahuru i ra- 

dite svoj mali, bogom dani posao... To je ugodnije, pošte- 
nije i zdravije. A kako je život, koji sam ja proživio — za- 
moran! Kako zamoran!... Koliko pogrešaka, nepravdi, ko- 
liko nezgrapnosti! (Ugledavši grofa, razdraženo.) Ti se, ujače, 
stalno vrtiš pred očima, ne daš čovjeku da porazgovori na- 
samo! 

ŠABELJSKI (plačljivim glasom). Neka me vrag odnese, 
nigdje da se skrasim! (Poskoči i ode u kuću.) 

IVANOV (viče za njim). Pa dobro, oprosti, oprosti! 
(Lvovu.) Čime sam ga uvrijedio? Ne, ja sam uistinu postao 
rastresen. Morat ću sa sobom nešto učiniti. Morat ću... 

LVOV (uzbuđeno). Nikolaju Aleksejeviču, saslušao sam 
vas i... i, oprostite, govorit ću otvoreno, bez okolišanja. U 
vašem glasu, u vašem tonu, a da i ne govorim o vašim rije- 
čima, ima toliko svirepog egoizma, toliko hladne bezdušno- 
sti... Čovjek, koji vam je blizak, umire baš zbog toga što 
vam je blizak, njegovi dani su odbrojani, a vi možete da ga 
ne volite, da hodate, da dajete savjete, da se pravite važni... 
Ne mogu vam pravo objasniti, nemam govorničkog dara, 
ali... ali vi ste mi duboko antipatični!... 

IVANOV. Možda, možda... Vi to sa strane bolje vidite... 
Lako je moguće, da me vi shvaćate... Ja sam, po svoj pri- 
lici, kriv, jako kriv... (Osluškuje.) Čini se, da su konji 
spremni. Idem se obući... (Pođe prema kući i zastane.) Dok- 
tore, vi me ne volite i ne krijete to. To služi na čast vašem 
srcu... 

(Uđe u kuću.) 


LVOV (sam). Prokleta narav... Opet sam propustio pri- 
liku, da porazgovorim s njim kako treba... Ne mogu razgo- 
varati s njim hladnokrvno. Tek što zaustim i izgovorim jednu 
riječ, počne me nešto (pokazuje na prsa) daviti, sve se pre- 
vrne u meni, a jezik _ mi se prilijepi na nepce. Mrzim tog 
Tartufa, tog uzvišenog lopova, mrzim iz dna duše... Eto on 
odlazi... Za nesretnu ženu sva je sreća u tome, da on bude 
uz nju, ona ga obožava, moli da provede s njom bar jednu 
večer, a on... on ne može... Njemu je, vidite li, kod kuće 
zagušljivo i tjeskobno. Kad bi samo jednu večer proveo kod 
kuće, on bi od čame skresao sebi kuglu u glavu. Bijednik... 
njemu treba prostora, da udesi kakvu novu podlost... O, 
znam ja zašto ti svaku večer odlaziš tim Lebedjevima! Znam! 

VI 


LVOV, IVANOV (sa šeširom na glavi i u kaputu), 
ŠABELJSKI i ANA PETROVNA 


ŠABELJSKI (izlazeći iz kuće s Ivanovom i Anom Petrov- 
nom). Na kraju krajeva, Nicolas, to je nečovječno!... Ti od- 
laziš svaku večer, a mi ostajemo sami. Iz dosade liježemo na 
spavanje u osam sati. To je svinjarija, a ne život! I zašto ti 
možeš ići, a mi ne? Zašto? 

ANA PETROVNA. Grofe, pustite ga! Neka ide, neka... 

IVANOV (ženi). Pa kamo bi ti tako bolesna? Ti si bole- 
sna i ne smiješ poslije zalaska sunca ostati vani... Evo, pitaj 
doktora. Nisi dijete, Anjuta, moraš biti razborita... (Grofu.) 
A pošto bi ti išao tamo? 

ŠABELJSKI. Makar k vragu u pakao, makar krokodilu 
u ralje, samo da ne ostanem ovdje. Dosadno mi je! Svima 
sam dodijao. Ti ostavljaš mene kod kuće, da njoj ne bude 
dosadno, a ja sam joj zagorčio život, otrovao je! 

ANA PETROVNA. Pustite ga, grofe, pustite! Neka ide, 
ako ga to veseli. 

IVANOV. Ana, zbog čega takav ton? Ti znaš, da ja tamo 
ne idem zbog veselja! Moram porazgovoriti o mjenici. 

ANA PETROVNA. Ne razumijem, zašto se opravdavaš? 
Idi! Tko te drži? 

IVANOV. Gospodo, molim vas bez zajedljivosti. Zar se 
bez toga ne može? 

ŠABELJSKI (plačljivim glasom). Nicolas, mili, hajde, 
molim te, povedi i mene! Vidjet ću tamo lopove i budale i 
možda ću se razonoditi. Ta ja od Uskrsa nisam nigdje bio! 

IVANOV (ljutito). Dobro, hajdemo! Kako ste mi svi vi 
dosadili! 

ŠABELJSKI. Je li? Fino, merci, merci... (Radosno ga 
uzme ispod ruke i odvede ustranu.) Mogu li uzeti tvoj slam- 
nati šešir? 

IVANOV. Možeš, samo brže, molim te! 


(Grof otrči u kuću.) 


IVANOV. Kako ste mi svi dosadili! Uostalom, bože moj, 
što ja govorim? Ana, ja govorim s tobom nemogućim tonom. 

To mi se prije nikada nije događalo. Hajde, zbogom, Anja, 
vratit ću se u jedan sat. 

ANA PETROVNA. Kolja, dragi moj, ostani kod kuće! 

IVANOV (uzrujan). Mila moja, rođena moja, nesretnice, 
molim te, ne zadržavaj me uveče kod kuće. To je opako, ne- 
pravedno s moje strane, ali dopusti mi, da učinim tu ne- 
pravdu! Kod kuće mi je užasno teško! Čim zađe sunce, dušu 
mi pritisne čama. I još kakva čama! Ne pitaj, zašto. Ne znam 
ni sam. Kunem se da ne znam! Ovdje je čama, a kad odem 
Lebedjevima, tamo je još gore; kad se vratim, ovdje opet 
čama, i tako svu noć... Naprosto, očaj!... 

ANA PETROVNA. Kolja... a da ostaneš! Razgovarat 
ćemo, kao nekad... Zajedno ćemo večerati, čitat ćemo... 
Ja i brundalo naučili smo za tebe mnogo dueta... (Grli ga.) 
Ostani!... (Pauza.) Ja te ne razumijem. To već traje čitavu 
godinu. Što te je promijenilo? 

IVANOV. Ne znam, ne znam... 

ANA PETROVNA. A zašto ne ćeš, da i ja s tobom uveče 
izlazim? 

IVANOV. Ako je to potrebno, molim, reći ću. Malo je 
okrutno da se o tome govori, ali bolje je reći... Kad me 
obuzme čama, ja... ja onda počinjem da te ne volim. Onda 
i od tebe bježim. Jednom riječi, moram odlaziti od kuće. 

ANA PETROVNA. Čama? Razumijem, razumijem... 
Znaš li što, Kolja? Pokušaj, kao prije, pjevati, smijati se, lju- 
titi se... Ostani, smijat ćemo se, pit ćemo liker, i začas 
rastjerati tvoju čamu. Hoćeš li da pjevam? Ili hajdemo u 
tvoj kabinet, da sjedimo u tami, kao prije, i da mi ti pričaš 
o svojoj čami... Imaš tako paćeničke oči! Ja ću gledati u 
njih i plakati, i bit će nam obomarlakše... (Smije se i plače.) 
Ii, Kolja, što drugo? Cvijeće se obnavlja svakog proljeća, a 
radosti — ne? Je li? Hajde, idi, idi... 

IVANOV. Pomoli se za mene bogu, Anja! (Pođe, zastane 
i premišlja.) Ne, ne mogu! (Odlazi.) 

ANA PETROVNA. Idi... (Sjedne za stol.) 

LVOV (dođe na scenu). Ana Petrovna, držite se reda: 
čim odzvoni šest sati, morate ući u sobu i ne izlaziti sve do 
jutra. Škodi vam večernja vlaga. 

ANA PETROVNA. Razumijem. 

LVOV. Što »razumijem«! Govorim ozbiljno. 

ANA PETROVNA. A ja ne želim biti ozbiljna. (Kašlje.) 
LVOV. Eto vidite, — već kašljete... 


VII 
LVOV, ANA PETROVNA i SABELJSKI 


ŠABELJSKI (sa šeširom i u kaputu izađe iz kuće). A 
gdje je Nikolaj? Jesu li spremili konje? (Brzo priđe Ani Pe- 
trovnoj i poljubi joj ruku.) Laku noć, ljepotice! (Krevelji se.) 
Upomoć! Oprostite, molim! (Brzo ode.) 


(Pauza; iz daljine se čuju zvuci harmonike.) 


ANA PETROVNA. Što je dosadno!... Eno kočijaši i ku- 
harice pripremaju ples, a ja... ja — kao odbačena... Jevge- 
nije Konstantinoviču, gdje ste? Dođite ovamo, sjednite!... 

LVOV. Ne mogu sjediti. (Pauza.) 

ANA PETROVNA. U kuhinji sviraju »zebu«. (Pjeva.) 
»Zebo zebo, gdje si bila? Pod gorom sam votku pila«. (Pauza.) 
Doktore, imate li vi oca i majku? 

LVOV. Otac mi je umro, a majka je živa. 

ANA PETROVNA. Čeznete li za majkom? 

LVOV. Nemam kada da čeznem. 

ANA PETROVNA (smije se). Cvijeće se obnavlja svakog 
proljeća, a radosti — ne. Tko mi je to rekao? Daj bože da se 
sjetim... Čini se, da je baš Nikolaj to rekao. (Osluškuje.) 
Opet sova krešti! 

LVOV. Pa, neka krešti. 

ANA PETROVNA. Ja, doktore, počinjem misliti o tome, 
kako se sudbina, što se mene tiče, prevarila. Mnogi ljudi, koji, 
možda, i nisu bolji od mene, sretni su i ništa ne plaćaju za 
svoju sreću. Ja sam platila za sve, apsolutno za sve!... I još 
kako skupo! Zašto mi uzimaju tako velike kamate? ... Dušo 
moja, svi ste vi pažljivi prema meni, ustručavate se, bojite 
se reći istinu, i mislite da ja ne znam od čega bolujem? Znam 
vrlo debro. Uostalom, dosadno je o tome govoriti... (Židov- 

skim naglaskom.) Oprostite, molim! Znate li pričati smiješne 
anegdote? 

LVOV. Ne znam. 

ANA PETROVNA. A Nikolaj zna. Ja počinjem također 
da se čudim nepravednosti ljudi: zašto na ljubav ne odgo- 
varaju ljubavlju i za istinu plaćaju lažju? Recite: dokle će me 
mrziti otac i mati? Oni žive pedeset vrsta odavde, a ja danju 
i noću, čak i u snu, osjećam njihovu mržnju. A kako, molim 
vas, da shvatim Nikolajevu čamu? On kaže, da me ne voli 
samo uveče kada ga obuzme čama. To ja shvaćam i dopu- 
štam, ali zamislite, da me je on sasvim prestao voljeti! Sva- 
kako, to je nemoguće, ali — recimo? Ne, ne, o tome ne treba 
ni misliti. (Pjeva.) »Zebo, zebo, gdje si bila?...« (Zadrhti.) 
Kako su mi strašne misli!... Vi, doktore, nemate porodicu 
i ne možete štošta razumjeti... 

LVOV. Vi se čudite... (Sjedne pokraj nje.) Ne, ja... ja 
se čudim vama! Hajde, objasnite mi, rastumačite mi, kako 
ste vi, pametna, čestita žena, gotovo svetica, dopustili da bu- 
dete tako drsko prevareni i dovučeni u ovo sovino gnijezdo? 
Što čete vi ovdje? Što ima zajedničko između vas i ovog 
hladnog, bezdušnog... ali ostavimo vašeg muža! — između 
vas i ove prazne, otrcane sredine? O, gospode bože!... To 
vječno brundalo, taj olinjali, šašavi grof, taj probisvijet, 
Miša, sa svojom odvratnom fizionomijom... Objasnite mi, 
zašto ste vi ovdje? Kako ste dospjeli ovamo? ... 

ANA PETROVNA (smije se). Eto, isto je tako nekada i 
on govorio... Od riječi do riječi tako... Ali on ima velike 
oči, i dešavalo se, kad počne o nečem govoriti vatreno, da mu 
oči postanu kao žeravice... Govorite, govorite!... 

LVOV (ustane i odmahne rukom). A što da govorim? 
Idite u svoju sobu... 

ANA PETROVNA. Vi kažete, da je Nikolaj i ovo, i ono, 
i drugo, i treće. Otkud vi njega poznajete? Zar se za pola go- 
dine može upoznati čovjek? To je, doktore, divan čovjek, žao 
mi je što ga niste poznavali prije dvije tri godine. On je sad 
u nekoj tjeskobi, šuti, ništa ne radi, ali prije... bio je tako 
divan!... Zavoljela sam ga na prvi pogled. (Smiješi se.) Samo 
sam pogledala, a mišolovka — hop! On je rekao: hajdemo... 
Ja sam prerezala sve spone, kao što, znate, odrezuju gnjilo 
lišće škarama, i pošla sam... (Pauza.) A sada nije tako... 
Sad on odlazi k Lebedjevima, da se zabavlja s drugim že- 

nama, a ja... sjedim u parku i slušam kako krešti sova... 
(Noćni čuvar lupa u dasku.) Doktore, a imate li braće? 
LVOV. Nemam. 


(Ana Petrovna jeca.) 


LVOV. No, još i to? Što vam je? 

ANA PETROVNA (ustane). Ne mogu, doktore, idem 
tamo... 

LVOV. Kuda! 

ANA PETROVNA. Tamo, gdje je on... Idem... Nare- 
dite da upregnu konje. (Utrči u kuću.) 

LVOV. Ne, ja se potpuno odričem liječenja pod takvim 
uvjetima! Nije im dosta to, što mi ni kopjejke ne plaćaju, 
nego mi još i dušu vade!... Ne, ja ne pristajem! Dosta je 
bilo!... (Uđe u kuću.) 


Zastor 


DRUGI ČIN 


Dvorana u kući Lebedjevih; ravno izlaz u park; desno 1 li- 
jevo vrata. Starinski, skupocjeni namještaj. Lusteri, svijećnjaci i 
slike — sve je u navlakama. 


I 


ZINAIDA SAVIŠNA, KOSIH, AVDOTJA NAZAROVNA, 
JEGORUŠKA, GAVRILA, SOBARICA, STARICE — GOSĆE, 
GOSPOĐICE i BABAKINA 


Zinaida Savišna sjedi na divanu. S jedne i druge strane sjede 
starice-gošće u naslonjačima; na stolicama mladež. U dubini, kraj 
izlaza u park kartaju se; među igračima: Kosih, Avdotja Naza- 
rovna i Jegoruška. Gavrilo stoji kraj desnih vrata; sobarica sa 
poslužavnikom poslužuje goste. Iz parka kroz desna vrata i na- 
trag za vrijeme cijelog čina prolaze gosti. Babakina izađe na 
desna vrata i uputi se Zinaidi Savišnoj. 


ZINAIDA SAVIŠNA (radosno). Srce moje, Marfa Jego- 
rovna... 

BABAKINA. Živjeli, Zinaida Savišna! Čast mi je da vam 
čestitam rođendan vaše kćeri... (Ljube se.) Daj bože, da... 

ZINAIDA SAVIŠNA. Hvala vam, dušo moja, tako mi je 
drago... A, kako vaše zdravlje?... 

BABAKINA. Neobično sam vam zahvalna. (Sjedne kraj 
mje na divan.) Dobro veče, mladićil... 


(Gosti ustaju i klanjaju se.) 


PRVI GOST (smješka se). Mladići... a zar ste vi stari? 

BABAKINA (uzdišući). Gdje bih ja među mladež... 

PRVI GOST (učtivo se smiješi). Zaboga, što govorite... 
To je samo naziv — udovica, jer _ vi biste svakoj djevojci 
mogli dati deset bodova unaprijed. 


(Gavrilo poslužuje Babakinu čajem.) 


ZINAIDA SAVIŠNA (Gavrilu). Što ovako donosiš? Što 
me doneseš neko slatko. Ono od ogrozda, ili... 


(Pauza.) 


PRVI GOST. Marfa Jegorovna, jeste li došli preko Mu- 
škina? 

BABAKINA. Ne, preko Zajmišča. Onuda je bolja cesta. 

PRVI GOST. A, tako. 

KOSIH. Dva pika. 

JEGORUŠKA. Dalje. 

AVDOTJA NAZAROVNA. Dalje. 

DRUGI GOST. Dalje. 

BABAKINA. Obveznice su, dušo moja Zinaida Savišna, 
opet naglo poskočile. Nečuveno: prvi zajam stoji već dvjesta 
sedamdeset, a drugi nešto manje od dvjesta pedeset... Ni- 
kada to nije bilo... 

ZINAIDA SAVIŠNA (uzdiše). Dobro je za onoga, tko ih 
ima mnogo... 

BABAKINA. Nemojte reći, dušice; iako im je velika ci- 
jena, ne isplati se u njih ulagati kapital. Samo osiguranje 
vas upropasti. 

ZINAIDA SAVIŠNA. Tako je to, tako, draga moja, ali 
čovjek se ipak nada... (Uzdiše.) Bog je milostiv... 

TREĆI GOST. S mog slajališta, mesdames, ja ovako mi- 
slim: u današnje se vrijeme nikako ne isplati imati kapital. 
Vrijednosni papiri donose vrlo male dividende, a pustiti no- 
vac u opticaj vrlo je opasno. Ja smatram, mesdames, da se 
čovjek, koji u današnje vrijeme ima kapitala, nalazi u kri- 
tičnijem položaju, od onog, mesdames, koji... 

BABAKINA (uzdiše). To je istina! 


(Prvi gost zijeva.) 


BABAKINA. A zar se smije u društvu dama zijevati? 
PRVI GOST. Pardon, mesdames, to je nehotice. 


(Zinaida Savišna ustane i ode na desna vrata; duga šutnja.) 


JEGORUŠKA. Dvije kare. 

AVDOTJA NAZAROVNA. Dalje. 

DRUGI GOST. Dalje. 

KOSIH. Dalje. 

BABAKINA (ustranu). Gospode bože, što je dosadno, da 
svisneš! 


II 
ISTI, ZINAIDA SAVISNA i LEBEDJEV 


ZINAIDA SAVIŠNA (ulazeći na desna vrata s Lebedje- 
vim, tiho). Što si zasjeo tamo? Kao kakva primadona! Sjedi 
s gostima! (Sjedne na svoje staro mjesto.) 

LEBEDJEV (zijeva). O bože, što smo tako teško zgrije- 
šili! (Ugledavši Babakinu.) Gle, pa tu je slatkiš! Rahat- 
lukum!... (Pozdravlja je.) Kako vaše dragocjeno zdravlje?... 

BABAKINA. Neobično sam vam zahvalna. 

LEBEDJEV. No, hvala bogu!... Hvala bogu! (Sjedne u 
naslonjač.) Tako, tako... Gavrilo! 


(Gavrilo mu prinese čašicu rakije i čašu vode; on ispije rakiju 
i zalije vodom.) 


PRVI GOST. Za dobro zdravlje!... 
LEBEDJEV, Ma kakvo dobro zdravlje!... Glavno je da 
se ne crkne. (Ženi.) Zuzice, a gdje je naša slavljenica? 

KOSIH (plačljivo). Recite mi: zašto smo ispali? (Skoči.) 
Zašto smo izgubili, vrag da me nosi? 

AVDOTJA NAZAROVNA (skoči, ljutito). Zato, jer ti, 
brate, ako ne znaš igrati, onda ne sjedaj. Kakvo ti imaš pravo 
ići s tuđom bojom? Eto, zato ti se ukiselio kec!... (Oboje 
istrčavaju naprijed.) 

KOSIH (plačljivim glasom). Dopustite, gospodo... Ja 
imam u kari: asa, kralja, damu, najjaču trojku, pika asa i 
jednog, razumijete li, jednog malog herca, a ona, vrag će 
znati, nije mogla da objavi mali slem!... Ja sam rekao bez 
aduta... 

AVDOTJA NAZAROVNA (prekidajući ga). Ja sam rekla 
bez aduta! Ti si rekao: dva bez aduta... 

KOSIH. Pa to je užasno!... Dopustite... vi imate... ja 
imam... vi imate... (Lebedjevu.) Prosudite vi, Pavle Kiri- 
loviču... Ja imam u kari: asa, kralja, damu, u jednoj boji 
najjača trojka... 

LEBEDJEV (začepi uši). Prestani, molim te... prestani... 

AVDOTJA NAZAROVNA (viče). Ja sam rekla bez aduta! 

KOSIH (bijesno). Neka sam podlac i hulja, ako ja ikad 
još sjednem, da igram s ovom jeguljom! (Brzo izađe u park.) 


(Drugi gost ode za njim, za stolom ostane Jegoruška.) 


AVDOTJA NAZAROVNA. UhR!... Sve me vrućica obu- 
zela zbog njega... Jegulja!... Sam si jegulja!... 

BABAKINA. Pa i vi ste, bako, žestoka... 

AVDOTJA NAZAROVNA (ugledavši Babakinu, pljesne 
rukama). Sunašce moje, ljepotice!... Ona je ovdje, a ja, ški- 
ljavica, i ne vidim... Srce moje... (poljubi je u rame i 
sjedne kraj nje.) Što je to veselje! Daj, da te se nagledam, 
labudice bijela! Fuj, fuj, fuj... da ne ureknem!... 

LEBEDJEV. Što si se raspjevala... Bilo bi bolje, da joj 
nađeš mladoženju... 

AVDOTJA NAZAROVNA. I naći ću! U grob, grešnica, 
ne ću leći, dok nju i Sanječku ne udam!... Neću u grob... 
(Uzdah.) Samo eto, gdje sad da nađeš te mladoženje? Evo, 
ovi naši mladoženje sjede narogušeni, kao pokisli pjetlovi!... 

TREĆI GOST. Sasvim neuspjela poredba. S mog staja- 
lišta, mesdames, ako današnji mladi ljudi više vole momački 
život, krive su takoreći, socijalne prilike... 

LEBEDJEV. No, no!... ne filozofiraj!... ne volim to! ... 


HI 
ISTI i SASA 


SAŠA (uđe i ide k ocu). Tako lijepo vrijeme, a vi, go- 
spodo, sjedite ovdje u zagušljivoj sobi... 

SAŠA. Oprostite. (Priđe k Babakinoj i pozdravi se 
s njom.) 

ZINAIDA SAVIŠNA. Sašenjka, zar ne vidiš, da je kod 
nas Marfa Jegorovna? 

BABAKINA. Uzoholila se, Sanječka, uzoholila, bar da je 
jednom navratila. (Ljube se.) Čestitam, dušice... 

SAŠA. Hvala. (Sjedne uz oca.) 

LEBEDJEV. Da, Avdotja Nazarovna, teško je sad s mla- 
doženjama. Ne samo mladoženju — nego i poštene svjedoke 
na vjenčanju ne možeš naći. Današnja je mladež, bez za- 
mjerke, nekako, bog budi s nama, pokisla, sparušena... Niti 
pleše, niti priča, niti pije kako treba... 

AVDOTJA NAZAROVNA. No, za piće su svi oni maj- 
stori, samo im daj... 

LEBEDJEV. Nije veliko umijeće piti, — i konji znaju 
Piti... Da, ali pij pametno! ... U naše vrijeme, mi smo se po 
cijeli božji dan baktali s lekcijama, a čim se smrači, uperiš 
ravno nekamo gdje spaziš svijetlo i sve do zore se vrliš kao 
zvrk... I plešeš, i gospođice zabavljaš, i to ti je ono. (Češka 
se po vratu.) Katkada tupiš i filozofiraš, dok ti se jezik ne 
ukoči... A _ ovi današnji... (Odmahne rukom.) Ne shva- 
ćam... Ni luk, ni voda. U cijelom okrugu ima samo jedan 
čestit mlađi čovjek, a i taj je oženjen (uzdiše) i, čini se, đa je 
već i on počeo da mahnita... 

BABAKINA. A tko je to? 

LEBEDJEV. Nikolaša Ivanov. 

BABAKINA. Da, on je ugodan muškarac (pravi grimasu), 
samo je nesretan!... 

ZINAIDA SAVIŠNA. Pa kako bi, dušice, i bio sretan! 
(Uzdiše.) Kako se on, jadnik, prevario!... Oženio se svojom 
Židovkom i računao, siromah, da će joj otac i mati dati zlatna 
brda, a ispalo sasvim obrnuto... Otkako je promijenila vjeru, 
otac i mati ne će da znaju za nju, prokleli je... I tako nije 
dobio ni prebijene pare. Sad se kaje, ali je već kasno... 

SAŠA. Mama, to nije istina. 

BABAKINA (vatreno). Šuročka, kako da nije istina? Pa 
to svi znaju. Da nije interes bio posrijedi, zašto bi se ženio 
Židovkom? Zar je malo Ruskinja? Prevario se, dušice, pre- 
vario... (Živo.) Bože, sad i njoj prisjeda od njega! Naprosto 
lakrdija. Dođe odnekud kući, pa odmah po njoj: »Tvoj otac 
i mati su me prevarili! Van iz moje kuće!« A kamo da ode? 
Otac i mati je ne će primiti; da ide u sobarice, nije naučila 
da radi... Tako on drobi, drobi nad njom, dok se grof ne 
umiješa. Da nije grofa, već bi je davno otpremio na drugi 
svijet... 

AVDOTJA NAZAROVNA. A ponekad je zatvori u po- 
drum i — »Jedi, nevoljo, češnjak«... I jede, jede ti ona, dok 
joj ne trgne na nos. 

(Smijeh.) 


SAŠA. Tata, pa to je laž! 
LEBEDJEV. Pa, što onda? Pusti ih, neka melju do mile 
volje... (Viče.) Gavrila! ... 


(Gavrila mu donese votke i vode.) 


ZINAIDA SAVIŠNA. Zbog toga je i stradao, jadnik. Po- 
slovi su mu, dušice, sasvim propali... Da se Borkin ne brine 
za gospodarstvo, on i Židovka ne bi imali ni što jesti. 
(Uzdiše.) A kako smo samo mi, dušo moja, zbog njega nastra- 
dali!... Tako smo nastradali, da to samo bog vidi! Vjerujete 
li, draga moja, da nam već tri godine duguje devet tisuća! 

BABAKINA (užasnuta). Devet tisuća!... 

ZINAIDA SAVIŠNA. Da... to je moj dragi Pašenjka 
odredio da mu se dade. Ne gleda, kome se može dati, a kome 
ne. O glavnici da i ne govorim, — bog budi s njim, ali kad 
bi bar kamate redovito plaćao!... 

SAŠA (vatreno). Mama, o tome ste govorili već tisuću 
puta! 

ZINAIDA SAVIŠNA. A što se to tebe tiče? Što se ti 
zauzimaš? 

SAŠA (ustane). Kako imate srca da govorite sve to o čo- 
vjeku, koji vam nije učinio ništa nažao? Hajde, recite, što 
vam je on učinio? 

TREĆI GOST. Aleksandra Pavlovna, dopustite mi da 
kažem nekoliko riječi! Ja poštujem Nikolaja Aleksejeviča i 
uvijek sam smatrao za čast, ali, govoreći entre nousl, čini mi 
se da je on pustolov. 

SAŠA. No, lijepo, ako vam se tako čini. 

TREĆI GOST. Kao dokaz navest ću vam slijedeću činje- 
nicu, koju mi je iznio njegov ataše ili, da kažem, čičerone 
Borkin. Prije dvije godine kad je vladala stočna zaraza, on je 
nakupovao stoke, osigurao je... 

ZINAIDA SAVIŠNA. Da, da, da! Sjećam se tog slučaja. 
I meni su pričali. 

TREĆI GOST. Zamislite, osigurao ju je, zatim je zarazio 
kugom i digao osigurninu. 

SAŠA. Ah, sve su to gluposti! Gluposti! Nitko nije ni 
kupovao, ni zarazio stoku! Taj plan je izmislio sam Borkin 
i njime se posvuda hvalio. Kad je Ivanov to doznao, Borkin 
ga je dva tjedna molio za oproštenje. Ivanov je kriv samo 
utoliko što je slab karakter i što nema snage da otjera od 
sebe tog Borkina, kriv je zato, što suviše vjeruje ljudima! 
Sve što je imao — sve su mu raznijeli, razvukli; uz njegove 
velikodušne pothvate grabio je svak, tko je stigao. 

LEBEDJEV. Šuro-žeravice! Dosta! 

SAŠA. Zašto govorite gluposti? Ah, kako je sve to do- 
sadno i dosadno! Ivanov, Ivanov, Ivanov — i drugih razgo- 
vora nema. (Ide k vratima i vrati se.) Čudim se! (Mladićima.) 
Zaista se čudim vašoj strpljivosti, gospodo! Zar vam nije do- 
sadno da tako sjedite? Ovdje se i zrak ustajao od dosade! 
Pričajte nešto, zabavljajte gospođice, pokrenite se! Ako ne- 
mate drugih tema za razgovor osim Ivanova, smijte se, pje- 
vajte, plešite... 

LEBEDJEV (smije se). Protresi ih, protresi ih malo! 

SAŠA. Čujte, budite dobri, učinite nešto! Ako ne ćete 
plesati, ako se ne ćete smijati, ako ne ćete pjevati, ako vam 
je sve to dosadno, onda molim vas, preklinjem vas, makar 


1 Među nama. 

jednom u životu, zbog neobičnosti, zadivite nas ili nasmijte, 
prikupite sve snage i svi odjednom izmislite nešto duhovito, 
nešto blistavo, što više, recite nešto bezobrazno ili otrcano, 
samo neka bude smiješno i novo! Ili svi zajedno poduzmite 
nešto sićušno, jedva primjetno, ali što je makar malo slično 
nekakvom podvigu, da djevojke, bar jednom u životu, gleda- 
jući vas, mogu kazati: »Ah!« Slušajte, vi se želite svidjeti, 
a zašto onda ne poduzmete nešto da se svidite? Ah, gospodo! 
Svi vi niste kako treba, niste, niste, niste!... Gledajući vas 
muhe crkavaju i svjetiljke počinju čađiti. Ne, niste vi ono, 
što biste trebali biti... Tisuću puta sam vam rekla i uvijek 
ću vam reći, da vi niste ono što bi trebalo da budete, niste, 
niste, niste!... 


IV 
ISTI, IVANOV i ŠABELJSKI 


ŠABELJSKI (ušavši s Ivanovom na desna vrata). Tko to 
ovdje deklamira? Vi, Šuročka? (Smije se i steže joj ruku.) 
Čestitam vam, anđele moj, daj vam bože da umrete što ka- 
snije i da se ne rodite po drugi put... 

ZINAIDA SAVIŠNA (radosno). Nikolaj Aleksejevič, 
grof!... 

LEBEDJEV. Ah! Koga vidim... grof! (Pođe mu u susret.) 

ŠABELJSKI (opazivši Zinaidu Savišnu i Babakinu, pru- 
ža ruku prema njima). Dvije banke na jednom divanu!.., 
Milo mi je što ih vidim! (Pozdravlja se; Zinaidi Savišnoj.) 
Dobar veče, Zuzice! (Babakinoj.) Dobar veče, bombice!... 

ZINAIDA SAVIŠNA. E, baš mi je drago. Vi ste, grofe, 
kod nas tako rijedak gost! (Viče.) Gavrila, čaja! Sjednite, 
molim vas lijepo! (Ustane, ode na desna vrata i odmah se 
vrati; neobično je zabrinuta. Suša sjedne na svoje prijašnje 
mjesto. Ivanov se šuteći pozdravlja sa svima.) 

LEBEDJEV (Šabeljskom). Otkuda ti? Što je tebe dovuklo 
ovamo? Kakvo iznenađenje! (Ljubi ga.) Grofe, pa ti si raz- 
bojnik! Tako ne rade čestiti ljudi! (Vodi ga za ruku prema 
rampi.) Zašto ti ne dolaziš k nama? Ljutiš se, je li? 

ŠABELJSKI. A na čemu da dođem k tebi? Da jašim na 
štapu? Svojih konja nemam, a Nikolaj me ne će povesti, 

nalaže mi da sjedim: sa Sarom, da joj ne bude dosadno. Po- 
Šalji ti po mene svoje konje, pa ću doći... 

LEBEDJEV (odmahne rukom). O, da!... Zuzica bi se 
prije raspukla, nego dala konje. Dragi moj, mili, ti si meni 
najdraži i najbliži! Od cijele stare garde ostali smo samo ja 
i ti! U tebi volim nekadašnje patnje i mladost syoju prohu- 
jalu... Šalu nastranu, evo samo što ne plačem. (Ljubi grofa.) 

ŠABELJSKI. Pusti me, pusti! Iz tebe kao iz bačve... 

LEBEDJEV. Dušo moja, ti ne možeš ni zamisliti kako 
mi je teško bez mojih drugova! Da se objesiš od tuge... 
(Tiho.) Zuzica je sa svojom posudbenom blagajnom rastje- 
rala sve pristojne ljude, ostali su, kako vidiš, sami zuluka- 
feri... ovi Budkini, Dudkini... Hajde, pij čaj... 


(Gavrila prinese grofu čaj.) 


ZINAIDA SAVIŠNA (zabrinuto Gavrili). Pa, kako ti to 
poslužuješ? Donesi nekakvo slatko... Od ogrozda, ili... 

ŠEBELJSKI (smije se; Ivanovu). A, zar ti nisam rekao? 
(Lebedjevu.) Kladio sam se s njim putem, da će Zuzica, čim 
dođemo početi da nas časti slatkim od ogrozda... 

ZINAIDA SAVIŠNA. Vi se, grofe, uvijek podrugujete... 
(Sjedne.) 

LEBEDJEV. Dvadeset staklenki su nakuhali, pa kamo će 
onda s njim? 

ŠABELJSKI (sjedne za sto). Vi štedite, Zuzice? Pa, jeste 
li već skupili milijunčić, ha? 

ZINAIDA SAVIŠNA (uzdišući). Da, gledajući sa strane, 
nitko od nas bogatiji, a otkuda nam novci? Samo priče... 

ŠABELJSKI. Pa, da, da!... znamo!... Znamo mi kako 
vi loše dame igrate... (Lebedjevu.) Paša, reci po duši: jeste 
ti skucali milijun? 

LEBEDJEV. Ne znam. Pitaj Zuzicu... 

ŠABELJSKI (Babakinoj). I punašna bombica imat će 
uskoro milijunčić! Poljepšava se i postaje punašnija ne samo 
iz dana u dan, već iz sala u sat! To znači da ima mnogo 
novčića... 

BABAKINA. Vrlo sam vam zahvalna, vaša svjetlosti, 
samo ja ne volim podrugivanja. 

ŠABELJSKI. Draga moja banko, zar je to podrugivanje? 
“To je obični jauk duše, od provale osjećaja usta zbore... Vas 

i Zuzicu ja volim neizmjerno... (Veselo.) Zanos!... Opoj- 
nost!... Vas dvije ne mogu gledati ravnodušno... 

ZINAIDA SAVIŠNA. Vi ste uvijek isti. (Jegoruški.) Je- 
goruška, ugasi svijeće! Zašto da uzalud gore, ako ne plešete? 
(Jegoruška se lecne; ugasi svijeće i sjedne; Ivanovu.) Nikolaju 
Aleksejeviču, kako zdravlje vaše supruge? 

IVANOV. Loše. Danas je doktor sasvim određeno rekao 
da ima sušicu... 

ZINAIDA SAVIŠNA. Ma je 1i? Kakva šteta!... (Uzdah.) 
A mi je svi toliko volimo... 

ŠABELJSKI. Koješta, koješta i koješta!... Nije to ni- 
kakva sušica, doktorsko šarlatanstvo, trikovi. Prohtjelo se 
eskulapu da je posjećuje, pa izmislio sušicu. Dobro, da muž 
nije ljubomoran. (Ivanov načini nestrpljiv pokret.) Što se tiče 
Sare, ja ne vjerujem nijednoj njezinoj riječi, nijednom nje- 
zinom pokretu. Cijelog svog života nisam nikada vjerovao ni 
doktorima, ni advokatima, ni ženama. Koještarije, gluposti, 
šarlatanstvo i trikovi! 

LEBEDJEV (Šabeljskom). Čudan si ti čovjek, Matvej!... 
Navukao si na sebe nekakvu mizantropiju i razmećeš se 
njome kao budala sa šarenom torbom. Čovjek kao svaki 
drugi, a kad progovoriš kao da imaš čir na jeziku ili kronični 
katar... 

ŠABELJSKI. Ja, uostalom, ne govorim o prisutnima, 
nego... 

LEBEDJEV. Eto, i to tvoje nego... Sve je to izvješta- 
čeno. 

ŠABELJSKI. Izvještačeno... Dobro je, što ti nemaš ni- 
kakav pogled na svijet. 

LEBEDJEV. Kakav pogled na svijet? Sjedim i svaki čas 
čekam crkavicu. To je moj pogled na svijet. Nije nama vri- 
jeme, brajko, da umujemo o pogledima na svijet. Tako je 
to... (Viče.) Gavrila! 

ŠABELJSKI. Ti si se već nagavrilio... Pogledaj, kako 
si nos nagaravio! 

LEBEDJEV (pjevucka). Ništa, dušo moja... ne idem na 
vjenčanje. 

ZINAIDA SAVIŠNA. Već odavno doktor Lvov nije bio 
kod nas. Sasvim nas je zaboravio. 

SAŠA. Moja antipatija. Utjelovljeno poštenje. Ni vode 
ne zatraži, ni cigaretu ne pripali, a da ne pokaže svoje ne- 

obično poštenje. L kad hoda i kad govori na čelu mu je na- 
pisano: ja sam pošten čovjek! Dosadan je. 

ŠABELJSKI. Uskogrudan, pravolinijski liječnik! (Ruga 
mu se.) »Sklanjajte se pred poštenim radom!« Dere se na 
svakom koraku kao papiga i misli da je zapravo drugi Do- 
broljubov. Tko se ne dere, taj je podlac. Neobično duboki 
pogledi. Ako je seljak imućan i živi ljudski, to znači da je 
podlac i kulak. Ja nosim baršunasti kaput i oblači me lakaj 
— ja sam podlac i feudalac. Tako je pošten, tako pošten, da 
se sav raščepio od poštenja. Nigdje da se skrasi. Ja ga se čak 
bojim... Hej-hej!... Malo malo, pa samo što nekoga iz osje- 
ćaja dužnosti ne odalami po njušci ili ga okrsti podlacem. 

IVANOV. On me je strašno zamorio, ali ipak mi je simpa- 
tičan; ima u njemu puno iskrenosti. 

ŠABELJSKI. Lijepa iskrenost! Dođe sinoć k meni, pa s 
neba u rebra: »Vi ste mi, grofe, duboko nesimpatični!« Naj- 
ljepše zahvaljujem! I sve to ne samo tek onako, nego s ten- 
dencijom: i glas mu drhti, i oči blistaju, i žilice poigravaju... 
Neka vrag nosi tu drvenu iskrenost! No, pa ja sam odvratan, 
gadan, to je prirodno... znam to i sam, pa zašto mi onda 
govoriti u lice? Ja sam ništarija, ali, bilo kako bilo, u mene 
je sijeda kosa... Bijedno, nemilosrdno poštenje! 

LEBEDJEV. Ma hajde!... Bio si i sam mlad, pa razu- 
miješ. 

ŠABELJSKI. Da, bio sam i ja mlad i glup, i neprestano 
igrao Čackog, raskrinkavao hulje i nitkove, ali nikada u ži- 
votu lopove nisam nazivao u lice lopovima, niti sam u kući 
obješenog govorio o užetu. Ja sam bio odgojen. A taj bi se 
vaš tupasti liječnik osjetio na visini svog zadatka i u samom 
nebu, kad bi mu sudbina dodijelila, da me u ime principa 
i općečovječanskih ideala javno opali po njušci i dune pod 
rebra. 

LEBEDJEV. Svi su mladi ljudi ćudljivi. Moj ujak je bio 
hegelijanac... događalo se da skupi punu kuću gostiju, stane 
piti, popne se na stolicu i počne: »Vi neznalice! Vi mračne 
sile! Zora novog života!« Ta-ta, ta-ta, ta-ta... I tako bi on 
psovao i psovao... 

SAŠA. A što gosti na to? 

LEBEDJEV. A ništa... Slušaju i piju. Jednom sam ga, 
uostalom, izazvao na dvoboj... rođenog ujaka. Zbog Bacona. 

Sjećam se, sjedio sam, po prilici, evo ovako, kao Matvej, a 
ujak s pokojnim Gerasimom Niličem recimo tamo, gdje Niko- 
laša... No, i Gerasim Nilič zadaje, brajko moj, pitanje... 


(Uđe Borkin.) 


V 


ISTI i BORKIN (kicoški obučen, sa zavežljajem u ruci, uđe 
na desna vrata poskakujući i pjevušeći. Buka odobravanja). 


GOSPOĐICE. Mihail Mihajlovič!... 

LEBEDJEV. Mišel Mišelič! Čujmo i počujmo... 

ŠABELJSKI. Duša za društvo! 

BORKIN. Evo i mene! (Pritrči k Saši.) Plemenita sinjo- 
rina, uzimam slobodu da svemiru čestitam rođenje tako divnog 
cvijetka, kao što ste vi... Kao danak za svoje ushićenje, 
usuđujem se podastrijeti (preda joj zavežljaj) rakete i ben- 
galsku vatru vlastite proizvodnje. Neka osvijetle noć onako, 
kao što vi osvjelljavate pomrčinu mračnoga carstva. (Tea- 
tralno se klanja.) 

SAŠA. Hvala vam... 

LEBEDJEV (smije se, Ivanovu). Zašto ti ne otpiriš toga 
Judu? 

BORKIN (Lebedjevu). Pavle Kiriloviču! (Ivanovu.) Patro- 
nu... (Pjeva.) Nicolas voila, ho-hi-ho! (Obilazi sve.) Pošto- 
vanoj Zinaidi Savišnoj... Božanstvenoj Marfi Jegorovnoj... 
Najstarijoj Avdotji Nazarovnoj... Presvijetlom grofu... 

ŠABELJSKI (smije se). Duša društva... Čim je ušao, 
atmosfera je živnula. Opažate li? 

BORKIN. Uh, umorio sam se... Čini se, da sam se sa 
svima pozdravio. Pa, što je nova, gospodo? Ima li što naro- 
čito, što udara u nos? (Živo, Zinaidi Savišnoj.) Ah, čujte, ma- 
mice... Idem ja malo prije k vama... (Gavrili.) Daj mi, 
Gavroša, čaja, samo bez slatka od ogrozda! (Zinaidi Savišnoj.) 
Idem ja malo prije k vama, a na rijeci kod vas gule koru s 
vrba. Zašto vi ne date vrbik nekome u najam? 

LEBEDJEV (Ivanovu). Zašto ne otjeraš toga Judu? 

ZINAIDA SAVIŠNA (prestrušeno). Istina, pa da, a meni 
to nije ni na pamet palo! ... 

BORKIN (gimnasticira rukama). Ne mogu živjeti bez 
kretanja... Mamice, da izvedem nešto neobično? Marfa Je- 
gorovna, danas sam raspoložen... Uzbuđen! (Pjeva.) »I opet 
sam pred tobom... .« 

ZINAIDA SAVIŠNA, Učinite nešto, svi umriješe od do- 
sade. 

BORKIN. Gospodo, a zašto ste vi zapravo objesili nosove? 
Sjede kao porotnici!... Hajde, izmislimo nešto. Što hoćete? 
Fanta, prstena, lovice, da se pleše, hoćete li vatromet? ... 

GOSPOĐICE (plještu). Vatromet, vatromet! (Trče u vrt.) 

SAŠA (Ivanovu). Zašto ste vi danas tako tužni?... 

IVANOV. Glava me boli, Šuročka, a i dosadno je... 

SAŠA. Hajdemo u salon. (Odu na desna vrata; svi odu u 
vrt osim Zinaide Savišne i Lebedjeva.) 

ZINAIDA SAVIŠNA. Eto, to je ono pravo — mlad čo- 
vjek: tek je došao, a već je sve razveselio. (Uvuče fitilj na 
velikoj svjetiljci.) Dok su svi u vrtu, zašto da svijetlo gori 
badava. (Gasi svijeće.) 

LEBEDJEV (idući za njom). Zuzice, trebalo bi goslima 
ponuditi da nešto prigrizu... 

ZINAIDA SAVIŠNA. Koliko svijeća... nije čudo, da ljudi 
misle da smo bogati. (Gasi ih.) 

LEBEDJEV (idući za njom). Zuzice, kako bi bilo da po- 
nudiš gostima da nešto pojedu... Mladi ljudi, pa mora da su 
ogladnjeli, siromasi... Zuzice... 

ZINAIDA SAVIŠNA. Grof nije ispio svoju čašu. Badava 
je samo šećer otišao. (Izađe na lijeva vrata.) 

LEBEDJEV, Fuj!... (Ode u vrt.) 


VI 
IVANOV i SASA 


SAŠA (uđe s Ivanovom na desna vrata). Svi su otišli u vrt. 

IVANOV. Tako je to, Šuročka. Prije sam mnogo radio 
i mnogo mislio, ali se nikad nisam zamarao; sad ništa ne 
radim i ni o čemu ne mislim, a umoran sam i tijelom i dušom. 
Dan i noć grize me savjest, osjećam da sam mnogo kriv, ali 
u čemu je zapravo ta krivnja, ja ne shvaćam. A usto još 
ženina bolest, oskudica u novcu, neprestana peckanja, spletke, 
isprazni razgovori, glupi Borkin... Kuća mi je omrzla, a 

život je u njoj gori od mučenja. Reći ću vam otvoreno, Šu- 
ročka, postala mi je nesnosna blizinr, žene, koja me ljubi. 
Vi ste moj stari prijatelj, i vi se ne ćete ljutiti na moju iskre- 
nost. Došao sam k vama da se razonodim, ali meni je dosadno 
i kod vas, i opet me nešto vuče kući. Oprostite, ja ću sad ne- 
opazice otići. 

SAŠA. Nikolaju Aleksejeviču, ja vas razumijem. Vaša je 
nesreća u tome, što ste sami. Potrebno je, da uz vas bude čo- 
vjek, kojeg biste vi voljeli i koji bi volio vas. Samo ljubav 
vas može pridići. 

IVANOV. Još i to, Šuročka! Još samo da ja, stari, pokisli 
pijetao, započnem novi roman! Očuvaj me bože takve nesreće! 
Ne, pametna moja djevojko, nije stvar u ljubavi. Govorim 
kao pred bogom, ja ću sve podnijeti: i čamotinju, i psihopa- 
tiju, i materijalnu propast, i gubitak žene, i svoju preranu 
starost, i osamljenost, ali ne mogu podnijeti, ne mogu izdr- 
žati svoju vlastitu ironiju prema samom sebi. Umirem od 
stida pri pomisli da sam se ja zdrav, jak čovjek pretvorio u 
nekakvog Hamleta, u Manfreda, ili u nekog suvišnog čo- 
vjeka... neka sam vrag zna! Ima jadnika, kojima laska, kad 
ih nazivaju Hamletima ili suvišnim ljudima, ali za mene je 
to — sramota! To vrijeđa moj ponos, muči me stid i zato 
patim... 

SAŠA (šaleći se, kroz suze). Nikolaju Aleksejeviču, po- 
bjegnimo u Ameriku. 

IVANOV. Meni je teško doći do ovog praga, a vi biste 
u Ameriku... (Pođu prema izlazu u vrt.) Zbilja, Šura, vama 
je ovdje teško živjeti! Kad pogledam ljude, koji vas okru- 
žuju, obuzme me strah: za koga ćete se vi ovdje udati? Pre- 
ostaje samo nada da će vas kakav poručnik ili student u 
prolazu ukrasti i odvesti... 


VII 


Kg SAVIŠNA (uđe kroz lijeva vrata sa staklenkom 
slaika), 


IVANOV. Oprostite, Šuročka, ja ću vas stići... 
(Saša ode u park.) 
IVANOV. Zinaida Savišna, ja bih vas nešto zamolio... 

ZINAIDA SAVIŠNA (preplašeno). Nikolaju Aleksejeviču, 

IVANOV (skanjuje se). Radi se o tome, vidite li, da pre- 
kosutra izlazi rok mojoj mjenici. Vi biste me jako zadužili 
kad biste malo pričekali, ili kad biste pristali da se kamati 
pripišu glavnici. Ja sam uopće nemam novaca... 

ZINAIDA SAVIŠNA (preplašeno). Nikolaju Aleksejeviču, 
pa kako je to moguće? Kakav je to red? Ne, i ne pomišljajte 
na to, boga radi, ne mučite mene, nesretnicu... 

IVANOV. Oprostite, oprostite... (Ode u park.) 

ZINAIDA SAVIŠNA. Uh, gospode, što me prepao!... Sva 
drhtim... (Ode kroz desna vrata.) 


VIII 


KOSIH (uđe na lijeva vrata i ide preko scene). Ja imam 
u kari: asa, kralja, damu, najjaču tricu, pik-asa i jednog... 
jednog malog herca, i ona, vrag je odnio, nije mogla da objavi 
mali slem! (Ode na desna vrata.) 


IX 
AVDOTJA NAZAROVNA i PRVI GOST 


AVDOTJA NAZAROVNA (došavši s Prvim gostom iz 
parka). Eto, naprosto bih je rastrgala, tu škrticu... razđerala 
bih je! Nije šala, čučim ovdje već od pet sati, a ona ni da 
pljesnivu haringu iznese!... I to mi je kuća! ... Valaj, lijepo 
gazdinstvo!... 

PRVI GOST. Tako je užasno dosadno, da bih se zaletio i 
tresnuo glavom o zid! I to su mi neki ljudi, bog da im se 
smiluje! ... Od dosade i gladi dođe čovjeku da zavija kao vuk 
i da počne ujedati ljude. 

AVDOTJA NAZAROVNA. Rastrgala bih je, grešnica. 

PRVI GOST. Ispit ću jednu, stara, pa — kući! Ne treba 
mi ni tvojih nevjesta. Kakva je to, k vragu, ljubav, kad ti 
još od ručka ne daju ni čašicu? 

AVDOTJA NAZAROVNA. Hajde da potražimo štogod... 

PRVI GOST. Pssst!... Tiho! Rakija je, čini se, u blago- 
vaonici, u bifeu. Mi ćemo Jegorušku za vrat... Pssst!... 


KOdu na lijeva vrata.) 

X 


ANA PETROVNA i LVOV (dođu na desna vrata). 

ANA PETROVNA. Ništa, obradovat će nam se. Nema 
nikoga. Bit će, da su u parku. 

LVOV. Ali zašto ste me, pitam vas, doveli ovamo k ovim 
jastrebovima? Nama ovdje nije mjesto! Pošteni ljudi ne tre- 
baju poznavati ovakvu sredinu! 

ANA PETROVNA. Slušajte, gospodine pošteni čovječe! 
Nije učtivo pratiti damu i cijelim joj putem pričati o svom 
poštenju! Možda je to pošteno, ali je, u najmanju ruku, do- 
sadno. Ne govorite sa ženama nikada o svojim vrlinama. Neka 
ih one same uoče. Moj Nikolaj, kad je bio kao vi, u ženskom 
je društvu samo pjevao pjesme i pričao koještarije, međutim 
svaka je znala kakav je on čovjek. 

LVOV. Ah, ne govorite mi o vašem Nikolaju, poznajem 
ja njega vrlo dobro! 

ANA PETROVNA. Vi ste dobar čovjek, ali ništa ne ra- 
zumijete. Hajdemo u park. On nikada nije tako govorio: »Ja 
sam pošten! Gušim se u ovoj atmosferi! Jastrebovi! Gnijezdo 
sovuljaga! Krokodili!« Zvjerinjak je on puštao na miru, a kađ 
bi se uznemirio, ja sam samo čula: »Ah, kako sam ja danas 
bio nepravedan!« ili »Anjuta, žao mi je tog čovjeka!« Eto 
tako, a vi... (Odu.) 


XI 
AVDOTJA NAZAROVNA i PRVI GOST 


PRVI GOST (izlazeći na lijeva vrata). U blagovaonici 
nije, mora da je negdje u smočnici. Trebalo bi zgrabiti Je- 
gorušku. Hajdemo kroz salon. 

AVDOTJA NAZAROVNA. Uh, rastrgala bih je!... 
(Odu na desna vrata.) 


XII 


BABAKINA, BORKIN i ŠABELJSKI. (Babakina i Borkin 
smijući se dotrče iz parka; za njima smijući se i trljajući ruke 
pocupkuje Šabeljski.) 

BABAKINA. Što je dosadno. (Smije se.) Što je dosadno! 
Svi hodaju i sjede kao da su aršin progutali! Od dosade su 

sve kosti u meni utrnule. (Skače.) Treba se malo protresti!... 
(Borkin je hvata oko struka i ljubi u lice.) 

ŠABELJSKI (smije se i pucketa prstima). Vidi vraga! 
(Zakašlje.) Na neki način... 

BABAKINA. Sklonite, sklonite ruke, nevaljalče, grof 
može svašta pomisliti! Pustite me!... 

BORKIN. Anđele duše moje, dijamante srca moga!... 
(Ljubi je.) Posudite mi 2.500 rubalja!... 

BABAKINA. Ne, ne, ne... Sve, sve, ali što se tiče no- 
vaca — najljepše zahvaljujem... Ne, ne, ne!... Ah, ta sklo- 
nite ruke!... 

ŠABELJSKI (vrti se oko njih). Bombica... I to ima 
svojih čari... 

BORKIN (ozbiljno). No, dobro. Govorimo o poslu. Go- 
vorit ćemo otvoreno, trgovački. Odgovorite mi iskreno, bez 
ikakvih suptilnosti i bez izmotavanja: da ili ne? Slušajte! 
(Pokazuje na grofa.) Eto, njemu treba novaca, najmanje tri 
tisuće godišnje. Vama treba muž. Hoćete li biti grofica? 

ŠABELJSKI (Smije se). Nevjerojatan cinik! 

BORKIN. Hoćete li biti grofica? Da ili ne? 

BABAKINA (uzbuđena). Što izmišljate, Miša, pa... Ne 
radi se to samo tako, s neba pa u rebra... Ako grof želi, 
on može i sam...i... ine znam, kako to tako, odjednom... 

BORKIN. Gle, gle, sad se izmotava! Posao je posao... 
Da ili ne? 

ŠABELJSKI (smijući se i trljajući ruke). Zapravo, je li? 
K vragu, kako bi bilo da učinim tu gadariju? A? Bombice... 
(Ljubi Babakinu u lice.) Čarobnice!... Krastavčiću!... 

BABAKINA. Stanite, stanite, sasvim ste me zbunili... 
Idite, idite!... Ne, ne idite!... 

BORKIN. Brže! Da ili ne? Nemamo vremena... 

BABAKINA. Znate li što, grofe? Dođite k meni u goste 
na tri četiri dana... Kod mene je veselo, nije tako, kao 
ovdje... Dođite sutra... (Borkinu.) Vi se ne šalite, je li? 

BORKIN (ljutito). Pa tko bi se šalio s ozbiljnim stvarima? 

BABAKINA. Stanite, stanite... Ah, zlo mi je! Zlo mi jet 
Grofica... Zlo mi je!... Padam... 


(Borkin i grof smijući se uzimaju je ispod ruke i ljubeći je u 
lice, izvedu na desna vrata.) 

XIII 


IVANOV, SASA, zatim ANA PETROVNA. (Ivanov i Saša dotrče 
iz parka.) 

IVANOV (u očaju hvatajući se za glavu). Nemoguće! Ne- 
mojte, nemojte, Šuročka!... Ah, nemojte!_... 

SAŠA (zanosno). Volim vas ludo... Bez vas moj život 
nema smisla, bez vas za mene nema sreće i radosti! Vi ste 
za mene sve... 

IVANOV. Čemu to, čemu to! Bože moj, ništa ne 
shvaćam... Šuročka, nemojte!... 

SAŠA. U mom djetinjstvu vi ste bili jedina radost; volje- 
la sam vas i vašu dušu kao samu sebe, a sad... volim vas, 
Nikolaju Aleksejeviču... S vama bih pošla ne samo na kraj 
svijeta, nego kamo god hoćete, makar u grob, samo, tako 
vam boga, što prije, inače ću se ugušiti... 

IVANOV (zagrenuvši se sretnim smijehom). Pa što je to? 
Pa to znači, početi život od početka? Šuročka, je li? Srećo 
moja! (Privine je k sebi.) Mladosti moja, proljeće moje... 


(Ana Petrovna uđe iz parka i, spazivši muža i Sašu, zastane 
kao ukopana.) 


IVANOV. Znači, živjeti? Je li? Opet na posao! 


(Poljubac. Nakon poljupca Ivanov i Saša se okrenu i ugledaju 
Anu Petrovnu.) 


IVANOV (užasnut). Sara! 


Zastor 


TREĆI ČIN 


Kabinet Ivanova. Pisaći sto, na kome su u neredu razbacani 
papiri, knjige, službeni omoti, razne sitnice, revolveri; pokraj pa- 
pira svjetiljka, boca votke, tanjur s haringom, komadi kruha i 
krastavci. Na zidovima geografske karte, slike, puške, revolveri, 
srpovi, bičevi i ostalo. — Podne. 

I 
SABELJSKI, LEBEDJEV, BORKIN i PJOTR 


Šabeljski i Lebedjev sjede lijevo i desno od pisaćeg stola. Bor- 
kin je na sredini pozornice opkoračio stolicu. Pjotr stoji kod vrata. 


LEBEDJEV. Francuska vodi jasnu i određenu politiku... 
Francuzi znaju što hoće. Njima je potrebno da isprebijaju 
kobasičare i ništa više, a u Njemačkoj, brate, u druge diple 
sviraju. Njemačka, osim Francuske, ima još mnogo trnja u 
oku... 

ŠABELJSKI. Gluposti!... Po mome su i Nijemci i 
Francuzi kukavice... pokazuju jedni drugima fige u džepu. 
Vjeruj, na figama će se sve i završiti. Ne će ratovati. 

BORKIN. A po mom mišljenju, zašto da ratuju? Čemu 
sva ta naoružanja, kongresi, troškovi? Znate što bih ja uradio? 
Skupio bih sve iz cijele države, ubrizgao im dobru dozu 
Pasteurova otrova i pustio ih u neprijateljsku zemlju. Svi 
moji neprijatelji bi pobijesnili za mjesec dana. 

LEBEDJEV (smije se). Kad pogledaš, glavica mu je ma- 
lena, a u njoj tušta i tma velikih ideja, kao riba u oceanu. 

ŠABELJSKI. Virtuoz! 

LEBEDJEV. Bog s tobom, samo me zasmijavaš, Mišel 
Mišelič! (Prestane se smijati.) Što je to gospodo, »Žomini i Žo- 
mini, a o votki ni riječi!«.! Repetatur! (Natoči tri čašice.) 
Da smo zdravo... (Piju i jedu.) Haringica je, brajko moj, 
zakuska nad zakuskama. 

'ŠABELJSKI. A ne, ne, krastavac je bolji... Učenjaci od 
stvorenja svijeta umuju i ništa pametnije nisu izmislili od 
usoljenog krastavca. (Pjotru.) Pjotru, hajde, donesi još krasta- 
vaca, i reci u kuhinji da isprže četiri piroške s lukom. Neka 
samo budu vruće. (Pjotr ode.) 

LEBEDJEV. Uz votku dobro ide ajvar. Samo kako? I to 
treba znati... Treba uzeti četvrt usoljenog kavijara, dvije 
glavice mladog luka, malo maslinovog ulja, pa sve to po- 
miješati, pa onda, znaš... preko svega limunčić... Da umreš! 
Od samog mirisa da se onesvijestiš. 

BORKIN. Poslije votke dobre su i pržene morune. Samo 
ih treba znati ispržiti. Treba ih očistiti, zatim uvaljati u 


! Stih iz »Pjesme starog husara« od D. Davidova 

krušne mrvice i pržiti dok ne budu čvrste, da krckaju pod 
zubima... krc-krc-krc... 

ŠABELJSKI. Jučer je kod Babakine bila dobra zakuska 
— vrganji. 

LEBEDJEV. Zna se... 

ŠABELJSKI. Samo na neki osobit način spremljeni. Znaš 
onako, s lukom, lovorovim listom, sa svakojakim začinima. 
Kad su digli poklopac, a iz tave se izvila para, miris... na- 
prosto zanos! 

LEBEDJEV. A što smo stali? Repetatur, gospodo! (Piju.) 
Da smo zdravo... (Gleda na sat.) Po svoj prilici, ne ću ja 
dočekati Nikolaja. Vrijeme je da idem. Kod Babakine su, 
veliš, gljive pripremili, a kod nas još nema gljiva. Reci, molim 
te, po kakvog ti to đavla odlaziš svaki čas Marfutki? 

ŠABELJSKI (pokazuje glavom na Borkina). Pa eto, hoće 
me oženiti njome... 

LEBEDJEV. Ženiti?... A koliko ti je godina? 

ŠABELJSKI. Šezdeset i dvije. 

LEBEDJEV. Najbolje godine za ženidbu. A Marfutka je 
kao stvorena za tebe. 

BORKIN. Ne radi se tu o Marfutki, nego o njezinim ster- 
linzima... 

LEBEDJEV. A što bi još htio: Marfutkinih sterlinga... 
A bi li ptičjeg mlijeka? 

BORKIN. E, kad se čovjek oženi, kad sebi nabije džepove, 
onda će biti i ptičjeg mlijeka. Oblizavat ćete se... 

ŠABELJSKI. I on to misli ozbiljno. Ovaj genij vjeruje 
da ću ga poslušati i da ću se oženiti... 

BORKIN. Nego kako? A zar vi ne vjerujete? 

ŠABELJSKI. Pa ti si poludio... Kad sam ja vjerovao? 
Pssst... 

BORKIN. Hvala vam... Najljepša vam hvala! Vi me, 
dakle, hoćete prevariti? Čas ženit ću se, čas ne ću se ženiti... 
neka sam vrag zna, a ja sam dao časnu riječi Dakle, ne ćete 
se ženiti? 

ŠABELJSKI (slegne ramenima). On misli ozbiljno... 
Nevjerojatan čovjek! 

BORKIN (uznemireno). Zašto smo onda vukli za nos po- 
štenu ženu? Ona se polakomila na grofovstvo, ne spava, ne 
jede... Zar je to za šalu? Zar je to pošteno? 

ŠABELJSKI (pucketa prstima). A kako bi bilo da zaista 
udesim tu gadariju? A? Za inat! Hoću, učinit ću. Časna riječ... 
Eh, bit će sprdačine! 


(Uđe Lvov.) 


II 


LEBEDJEV. Eskulapu, naše najdublje... (Pruži Lvovu 
ruku i zapjeva.) »Spasite, doktore, spasite, jer smrti se bojim, 
jer bojim se smrti ja.. .« 

LVOV. Nikolaj Aleksejevič se još nije vratio? 

LEBEDJEV. Nije, i ja ga čekam više od jednog sata. 


(Lebedjev nestrpljivo šeta po pozornici.) 


LEBEDJEV. Je li, dragi moj, a kako zdravlje Ane Pe- 
trovne? 

LVOV. Slabo. 

LEBEDJEV (uzdahne). Mogu li poći da je pozdravim? 

LVOV. Ne, molim vas, ne idite, Čini se da spava... 
(Pauza.) 

LEBEDJEV. Simpatična, mila... (Uzdahne.) Kad je na 
Šuročkin rođendan kod nas pala u nesvijest, pogledao sam je 
u lice i još sam onda odmah shvatio, da ona, sirotica, ne će 
više dugo živjeti. Ne znam samo zbog čega joj je pozlilo? 
Pritrčim, pogledam: kad tamo, a ona leži na podu, blijeda, 
kraj nje Nikolaša kleči, isto ako blijed, a Šuročka sva zapla- 
kana. Ja i Šuročka nismo cijelu nedjelju mogli doći k sebi. 

ŠABELJSKI (Lvovu). Recite mi, uvaženi svećeniče na- 
uke, kakav je to mudrac otkrio, da kod grudnih bolesti da- 
mama dobro čine česte posjete mladog liječnika? To je ve- 
liko otkriće! Veliko! A kamo spada: a alopatiju ili homeo- 
patiju? 


(Lvov hoće da odgovori, ali učini samo prezrivu gestu i ode.) 
ŠABELJSKI. Kakav ubistven pogled... 
LEBEDJEV. A koji vrag tebe vuče zal jezik! Zašto si ga 


uvrijedio? 

ŠABELJSKI (ljutito). A zašto on laže? Sušica, nema 
nade, umrijet će... Laže. Ne mogu to podnijeti! 

LEBEDJEV. Zašto misliš da on laže? 

ŠABELJSKI (ustane i hoda). Ne mogu zamisliti, da živ 
čovjek ovako, iz čista mira, najednom umre. Pustimo taj raz- 
govor! 


II 


KOSIH (utrči zadihano). Je li kod kuće Nikolaj Alekse- 
jevič? Debar dan! (Brzo se rukuje sa svima.) Je li kod kuće? 

BORKIN. Nema ga. 

KOSIH (sjedne i odmah skoči). E onda, zbogom! (Popije 
čašicu votke i na brzinu jede.) Idem dalje... Imam puno po- 
sla... Zamorio sam se... Pao sam s nogu... 

LEBEDJEV. Otkuda vas je vjetar donio? 

KOSIH. Od Barabanova. Cijelu smo noć kartali i malo 
prije smo završili... Izgubio sam sve... Onaj Barabanov 
igra kao čizmar! (Plačljivim glasom.) Zamislite: ja cijelo vri- 
jeme bacam herca... (Obrati se Borkinu koji odskoči od 
njega.) On pođe s karom, ja opet herca, on karu... I zna se, 
tup, bez štiha. (Lebedjevu.) Igramo četiri trefa. Ja imam se- 
dam komada s asom i damom, četiri pika s asom i desetkom... 

LEBEDJEV (začepi uši). Prestani, prestani, za ime božje, 
prestani! 

KOSIH (grofu). Razumijete li: sedam trefova s asom i 
damom, četiri pika s asom i desetkom... 

ŠABELJSKI (gura ga rukama). Idite, ne želim vas slu- 
šati! 

KOSIH. I najednom nesreća: udaraju mi pikova asa od 
prve... 
ŠABELJSKI (zgrabi sa stola revolver). Odlazite, pucat 
ću!... 
KOSIH (maše rukom). Vrag će ga znati... Pa zar čovjek 
nema s kime ni da porazgovori? Živiš kao u Australiji: ni 
zajedničkih interesa, ni solidarnosti... Svak živi za sebe... 
Konačno, treba ići... vrijeme je. (Uzme kapu.) Vrijeme je 
dragocjeno... (Pruži Lebedjevu ruku.) Dalje! 


(Smijeh.) 
(Kosih odlazi i na vratima se sudara s Avdotjom 
Nazarovnom.) 

IV 


AVDOTJA NAZAROVNA (krikne). Proklet bio, zamalo 
me nisi srušio! 

SVI. A-a-a!... evo je... svugdje prisutna!... 

AVDOTJA NAZAROVNA. Evo ih, a ja vas tražim po 
cijeloj kući. Dobar dan, sivi sokolovi moji, prijatno... (Po- 
zdravlja se.) 

LEBEDJEV. Pošto si došla? 

AVDOTJA NAZAROVNA. Po poslu, gospodine! (Grofu.) 
Tiče se vas, vaša svjetlosti. (Klanja se.) Naredili su, da vas 
pozdravim i da vas upitam za zdravlje... I rekla je ona, 
lutkica moja, da vam poručim, ako vi večeras ne dođete, da 
će ona očice svoje isplakati. Hajde, kaže ona, draga moja, 
pozovi ga ustranu i šapni mu na uho da nitko ne čuje. A 
zašto da nitko ne čuje? Ovdje smo svi svoji. Pa, i stvar je 
takva, ne krademo kokoši, već po zakonu i ljubavi, na osnovu 
uzajamnog pristanka. Nikad, grešnica, ne pijem, ali ću za 
ovu priliku popiti! 

LEBEDJEV. I ja ću. (Toči.) A tebi, stara svrako, ništa ne 
može nauditi. Već trideset godina te poznam kao babu... 

AVDOTJA NAZAROVNA. Mojim godinama se izgubio 
broj... Dva sam muža pokopala, a pošla bih i za trećeg, ali 
nitko ne će bez miraza da se ženi. Osmoro djece sam imala.., 
(Uzme čašicu.) E, pomozi bože, počeli smo lijep posao, daj 
bože da ga i dovršimo! Oni će živjeti i uživati, a mi ćemo ih 
gledati i veseliti se. Neka žive u slozi i ljubavi... (Pije.) Že- 
stoka votka! 

ŠABELJSKI (smijući se, Lebedjevu). A što je najčudnije 
u svemu, oni misle ozbiljno, da ću ja... Čudnovato! (Ustane.) 
Nego ozbiljno, Paša, kako bi bilo da napravim tu svinjariju? 
Zbog prkosa... Eto, kao veli, na, stara psino, glođi! Što ka- 
žeš, Pavle? 

LEBEDJEV. Trabunjaš koješta, grofe. Naše je, brate, da 
mislimo kako ćemo otegnuti papke, a Marfutke i sterlinzi su 
već davno prohujali kraj nas... Naše vrijeme je prošlo. 


ŠABELJSKI. Ne, učinit ću! Časna riječ, učinit ću! 
(Uđu Ivanov i Lvov.) 

V 


LVOV. Molim vas da mi posvetie samo pet minuta. 

LEBEDJEV. Nikolaj! (Ide u susret Ivanovu i poljubi ga.) 
Zdravo, prijatelju... Čekam te već cijeli sat. 

AVDOTJA NAZAROVNA (klanja se). Dobar dan, go- 
spodine! 

IVANOV (jetko). Gospodo, opet ste od mog kabineta na- 
pravili krčmu!... Tisuću puta sam sve vas molio da to ne 
činite... (Priđe k stolu.) Eto, polili ste mi i papire votkom... 
mrvice... krastavci... Odurno! 

LEBEDJEV. Oprosti, Nikolaju, oprosti... Ne zamjeri. 
Imam s tobom, prijatelju, da porazgovorim o vrlo važnoj 
stvari... 

BORKIN. I ja također... 

LVOV. Nikolaju Aleksejeviču, mogu li govoriti s vama? 

IVANOV (pokazuje na Lebedjeva). Eto i njemu trebam. 
Pričekajte, malo kasnije... (Lebedjevu.) Što hoćeš? 

LEBEDJEV. Gospodo, želio bih da razgovaram povjer- 
ljivo. Molim vas... 


(Grof i Avdotja Nazarovna izađu, za njima Borkin, a onda 
Lvov.) 


IVANOV. Pavle, ti sam možeš piti koliko te volja, to je 
tvoja bolest, ali, molim te, ne opijaj ujaka. Prije on kod mene 
nije nikada pio. Njemu škodi. 

LEBEDJEV (uplašeno). Mili moj, ja nisam znao... Nisam 
čak ni zapazio... 

IVANOV. Ne daj bože da umre to staro dijete, ne će 
vama biti teško, nego meni... Što trebaš?... (Pauza.) 

LEBEDJEV. Gledaj, mili prijatelju... Ne znam kako da 
započnem, da ne ispadne suviše bezdušno. Nikolaj, stiđim se, 
crvenim, jezik mi se zapliće, ali, mili, uživi se u moj položaj, 
shvati, da sam ja čovjek bez svoje volje, crnac, goljo... 
Oprosti mi... 

IVANOV. A o čemu se radi? 

LEBEDJEV. Žena me je poslala... Smiluj se, budi mi 
prijatelj, plati joj kamate! Vjeruj mi, pojela me živog, krv 
mi je popila, izmučila me! Otresi se ti nje, ako znaš što je 
bog!... 

IVANOV. Pavle, ta znaš, da sad nemam novaca. 

LEBEDJEV. Znam, znam, ali što da radim? Ne će da 
čeka. Ako protestira mjenicu, kako ćemo ti ja i Šuročka u 
oči pogledati? 

IVANOV. I ja se stidim, Pavle, najradije bih u zemlju 
propao, ali... ali gdje da uzmem novce? Uputi me: gdje? 
Preostaje samo jedno: pričekati jesen, kad prodam žito. 

LEBEDJEV (viče). Ona ne će da čeka! (Pauza.) 

IVANOV. Ti si u nezgodnom položaju, neugodnom, a ja 
u još neugodnijem. (Hoda i misli.) I ništa da smisliš... Da 
nešto prodam... 

LEBEDJEV. Da odeš Milbahu, da ga zamoliš, on ti je 
šesnaest tisuća dužan. 


(Ivanov beznadno odmahne rukom.) 


LEBEDJEV. Znaš li što, Kolja... Znam, ti ćeš me pso- 
vati, ali... učini to staroj pijanici! Prijateljski... Gledaj me, 
kao prijatelja... Kao studenti bili smo liberali... Zajed- 
ničke ideje i interesi... Zajedno smo studirali na Moskov- 


skom sveučilištu... Alma mater... (Izvadi novčanik.) Evo, 
imam ja neke zavjetne novce, za njih nitko u kući ne zna. 
Uzmi u zajam... (Izvadi novce i stavi ih na sto.) Odbaci 


samoljublje, gledaj prijateljski... Ja bih od tebe uzeo, časna 
riječ... (Pauza.) Evo ih na stolu: tisuću i sto. Odvezi se da- 
nas k njoj i predaj joj vlastoručno. Evo vam, Zinaida Sa- 
višna, zadavite se! Samo, pazi, nemoj ni da nasluti da si od 
mene posudio, sačuvaj te bože! Inače ću izvući od »slatka od 
ogrozda!« (Zagleda se Ivanovu u lice.) Dobro, dobro, ne 
ireba! (Brzo uzme sa stola novce i strpa ih u džep.) Nemoj! 
Šalio sam se... Oprosti mi, tako ti boga! (Pauza.) Da ti nije 
pozlilo? 
(Ivanov odmahne rukom.) 


LEBEDJEV. Da, poslovi... (Uzdahne.) Došlo ti je vri- 
jeme, da jadikuješ i da se žalostiš. Čovjek je, brate moj, isto 
što i samovar. Ne stoji uvijek u hladu na polici, nego kat- 
kada i ugljevlje stave u njega i: pš... pš! Ne valja ništa 
ova poredba, ali pametnija mi ne pada na pamet... (Uzdahne.) 
Nesreće prekaljuju dušu. Nije mi te žao, Kolja, ti ćeš se išču- 

pati iz nevolje, samljet će se — bit će brašno, ali mi je krivo, 
boli me što su ljudi takvi... Reci mi, molim te, otkuda sve 
ove spletke! Toliko, brate, spletaka po okrugu o tebi kruži, 
da moraš pripaziti da te ne posjeti zamjenik državnog tuži- 
oca... Ti si i ubica, i krvopija, i pljačkaš... 

IVANOV. Sve su to sitnice, a eto boli me glava. 

LEBEDJEV. To je od toga, što mnogo misliš. 

IVANOV. Ništa ja ne mislim. 

LEBEDJEV. A ti, Kolja, pljuni na sve, pa dođi k nama. 
Šuročka te voli, razumije i poštuje. Ona je, Kolja, pošten i 
dobar čovjek. Nije se uvrgla ni u majku, ni u oca, već, čini 
se, u nekog prolaznika... Gledam je, brate, katkada i ne 
vjerujem, da ja, nosata pijanica, imam takvo blago. Idi, po- 
razgovori s njom o pametnim stvarima pa ćeš se — razono- 
diti. Ona je vjeran, iskren prijatelj... (Pauza.) 

IVANOV. Pavle, sokole, ostavi me sama... 

LEBEDJEV. Razumijem, razumijem... (Užurbano gleda 
na sat.) Razumijem ja. (Ljubi Ivanova.) Zbogom. Moram još 
stići na posvetu škole. (Pođe prema vratima i zaustavi se.) 
Pametna je to glavica... Jučer sam počeo sa Šuročkom raz- 
govarati o spletkama. (Smije se.) A ona izvali aforizam: »Ta- 
tice, krijesnice, kaže, svijetle noću samo zato, da ih lakše 
opaze i pojedu noćne ptice, a dobri ljudi postoje zato, da se 
njima hrane klevete i spletke«. Što kažeš na to? Genij! 
George Sand!... 

IVANOV. Pavle! (Zadržava ga.) Što je to sa mnom? 

LEBEDJEV. Ja sam te i sam htio upitati, ali, priznajem, 
skanjivao sam se. Ne znam, brate! S jedne strane, činilo mi 
se, da su te savladale razne nesreće, a s druge strane, znam, 
da ti nisi takav, da bi te... Nevoljama se tebe ne može uni- 
štiti. Nešto je, Nikolaša, drugo, ali što — ne razumijem! 

IVANOV. Ni ja ne razumijem. Meni se čini, ili... uosta- 
lom, nije to! (Pauza.) Znaš što sam ti htio reći. Imao sam 
jednog radnika, Semjona, ti ga se sjećaš. Jednom, za vri- 
jeme vršidbe, on se htio pohvaliti pred djevojkama svojom 
snagom, pa natovario na sebe dvije vreće raži i slomio se. 
Uskoro je umro. Meni se čini da sam se i ja slomio. Gim- 
nazija, sveučilište, onda gospodarstvo, škole, planovi... Ni- 
sam vjerovao u ono, u što su svi vjerovali, nisam se oženio 
kao svi drugi, raspaljivao sam se, riskirao, novce sam, znaš 
i sam, razbacivao i lijevo i desno, bio sam sretan i patio sam 

kao nitko u cijelom okrugu. Sve su io, Pavle, moje vreće... 
Natovario sam na leđa teret, a kičma se slomila. U dvade- 
setoj godini svi smo mi junaci, svega se prihvaćamo, sve 
možemo, a u tridesetoj se već zamaramo, i nismo više ni za 
što. Kako, kako da objasniš takav umor? Uostalom, možda to 
i nije... Ne, nije to! Idi, Pavle, molim te, dosadio si mi. 

LEBEDJEV (živo). Znaš li što? Tebe je, brate, sredina 
upropastila! 

IVANOV. Glupo je to, Pavle, i odavno poznato. Idi! 

LEBEDJEV. Zaista, glupo. Sad i ja vidim, da je glupo. 
ldem, idem!... (Ode.) 


VI 


IVANOV (sam). Zao, bijedan i ništavan čovjek sam ja. 
Treba biti isto tako bijedan. smrvljen, iscrpljen kao Pavle, 
pa da me netko voli i poštuje. Kako ja sebe prezirem, bože 
moj! Kako duboko mrzim svoj glas, svoje korake, svoje ruke, 
svoje odijelo, svoje misli. A nije li to smiješno, nije li ža- 
losno? Nije prošla ni godina dana kako sam bio zdrav i sna- 
žan, krepak, neumoran, vatren, radio sam istim ovim rukama, 
govorio sam tako, da sam mogao dirnuti do suza i najveće 
grubijane, znao sam plakati kad sam vidio nesreću, uzbuđivao 
se kad sam se sreo s opačinom. Znao sam, što je to zanos, 
poznavao sam čar i poeziju tihih noći, kad od zore do zore 
sjediš za radnim stolom ili se zanosiš maštanjima. Vjerovao 
sam, gledao u budućnost kao u oči rođene majke... A sada, 
o bože, umoran sam, izgubio sam vjeru, dane i noći provodim 
u besposlici. Ne slušaju me ni mozak, ni ruke, ni noge. Ima- 
nje se raspada, šume ječe pod udarcima sjekire. (Plače.) 
Moja zemlja me gleda kao sirotica. Ništa ne očekujem, ni za 
čim ne žalim, duša mi drhti od straha pred sutrašnjim da- 
nom... A priča sa Sarom? Zaklinjao sam joj se na vječnu 
ljubav, obećavao sreću, otkrivao sam pred njezinim očima 
budućnost, o kakvoj nije mogla ni u snu sanjati. Ona je po- 
vjerovala. Svih pet godina ja sam samo gledao, kako je ona 
venula pod teretom svojih žrtava, kako je slabila u borbi sa 
savješću, ali, tako mi boga, ni jednom me nije poprijeko po- 
gledala, ni jednu ružnu riječ nije izustila!... I što sad? Pre- 
stao sam da je volim... Kako? Zašto? Zbog čega? Ne razu- 
mijem. Eto, ona pati, dani su joj odbrojeni, a ja, kao posljed- 

nja kukavica, bježim od njezinog blijedog lica, od upalih 
grudi, od njezinog molećivog pogleda... Sramota, sramota! 
(Pauza.) Sašu, djevojčicu, dira moja nesreća. Ona meni, go- 
tovo starcu, izjavljuje ljubav, a ja se opijam time, zaborav- 
ljam sve na svijetu, kao muzikom očaran klikćem: »Novi 
život! Sreća!« A sutradan vjerujem u taj život i u tu sreću 
isto toliko koliko u duhove... Što je to sa mnom? U kakav 
to ponor guram samoga sebe? Otkuda u meni ova nemoć? 
Što se dogodilo s mojim živcima? Treba samo da bolesna žena 
dodirne moje samoljublje, da mi posluga ne ugodi, ili puška 
ne opali, pa da postanem grub, opak i nimalo sličan samome 
sebi... (Pauza.) Ne razumijem, ne razumijem, ne razumijem! 
Jednostavno, da čovjek sebi zatjera kuglu u čelo!... 

LVOV (uđe). Moram se s vama objasniti, Nikolaju Alek- 
sejeviču! 

IVANOV. Ako se mi budemo, doktore, svaki dan obja- 
šnjavali, ne ćemo dugo izdržati. 

LVOV. Hoćete li me saslušati? 

IVANOV. Slušam vas svaki dan i sve dosada nisam uspio 
shvatiti: što vi zapravo hcćete od mene? 

LVOV. Ja govorim jasno i određeno, a ne može me shva- 
titi samo onaj, tko nema srca... 

IVANOV. Da mi je žena na samrti — to znam; da sam 
nepopravljivo kriv pred njom — i to znam; da ste vi pošten 
i iskren čovjek — i to mi je poznato! Što još hoćete? 

LVOV. Mene smeta ljudska okrutnost... Umire jedna 
žena. Ona ima oca i majku, koje bi htjela vidjeti prije nego 
što umre; oni vrlo dobro znaju da će ona umrijeti i da ih 
još uvijek voli, ali prokleta bezdušnost, oni kao da žele za- 
diviti svijet svojom vjerskom zadrtošću: još je uvijek pro- 
klinju! Vi, čovjek, kojemu je ona žrtvovala sve — i rođeno 
gnijezdo, i svoj unutrašnji mir, vi se sasvim otvoreno i s pot- 
puno jasnim namjerama svaki dan odvozite k onim Lebe- 
djevima! 

IVANOV. Oh, pa ja nisam bio tamo već dvije nedjelje... 

LVOV (ne slušajući ga). S takvim ljudima kao što ste vi 
treba govoriti otvoreno, bez okolišanja, a ako me ne ćete slu- 
šati, vi me ne slušajte. Ja sam navikao da stvari nazivam 
pravim imenima... Vama treba ta smrt za nove podvige; 
dobro, neka bude, a zar ne biste mogli pričekati? Kad biste 
je pustili da umre prirodnim putem, kad je ne biste ubijali 

svojim otvorenim cinizmom, zar mislite da bi vam izmakla 
Lebedjeva sa svojim mirazom? Ako ne sada, a ono za go- 
dinu, za dvije, vi biste, čudesni Tartufe, uspjeli zavrtjeti gla- 
vom te djevojčice i domoći se njezinog miraza isto tako kao 
i sada... Zašto se žurite? Zašto vam je potrebno da vaša 
žena umre sada, a ne za mjesec, za godinu dana? 

IVANOV. Ovo je mučenje... Doktore, vi ste vrlo slab 
liječnik, ako smatrate, da se čovjek može suzdržavati cijelu 
vječnost. Ja se strašno obuzdavam da ne odgovorim na vaše 
uvrede. 

LVOV. A koga vi hoćete učiniti budalom? Skinite masku. 

IVANOV. Vi ste pametan čovjek, pa razmislite: po vašem 
nema ništa lakše nego mene razumjeti! Je li? Ja sam se ože- 
nio Anom zbog velikog miraza... Miraz mi nisu dali, pre- 
vario sam se i sad je otpravljam s ovog svijeta, da se mogu 
oženiti drugom i dokopati se miraza... Je li? Kako je to 
jednostavno i obično... Čovjek je tako jednostavan i običan 
stroj... Ne, doktore, u svakom od nas je suviše mnogo ko- 
tačića, vijaka i ventila, a da bismo jedan o drugom mogli 
suditi prema prvom dojmu ili prema dva tri vanjska znaka. 
Ja ne razumijem vas, vi ne razumijete mene, i mi sami sebe 
ne razumijemo. Čovjek može biti izvrstan liječnik — a da u 
isto vrijeme uopće ne pozna ljude. Ne budite samouvjereni 
i priznajte to. 

LVOV. Zar vi mislite, da ste vi tako neprovidan i da ja 
imam tako malo mozga, da ne mogu razlikovati podlost od 
poštenja? 

IVANOV. Očito je, da se ja i vi ne ćemo nikada složiti... 
Posljednji put vas pitam i odgovorite mi, molim vas, bez 
ikakvih uvoda: što vi zapravo hoćete od mene? (Bijesno.) 
S kim imam čast govoriti: s mojim tužiocem ili s liječnikom 
svoje žene? 

LVOV. Ja sam liječnik i kao liječnik zahtijevam da pro- 
mijenite vaše ponašanje... Ono ubija Anu Petrovnu! 

IVANOV. A što da radim? Što? Ako me razumijete bolje, 
nego što ja sebe razumijem, onda recite jasno: što da radim? 

LVOV. Ako ništa drugo, onda ne činite tako otvoreno 
to što činite. 

IVANOV. O, bože moj! I vi mislite da razumijete samog 
e .e7 (Pije vodu.) Pustite me. Kriv sam tisuću puta, odgova- 

rat ću pred bogom, ali vas nitko nije ovlastio da me danomice 
raspinjete... 

LVOV. A tko je vas ovlastio da vrijeđate u meni moju 
istinu? Vi ste izmrcvarili i otrovali moju dušu. Dok nisam. 
dospio u ovaj okrug, ja sam dopuštao da postoje glupi, ludi, 
mahniti ljudi, ali nikada nisam vjerovao, da ima svijesnih 
zločinaca, koji smišljeno upravljaju svoju volju prema zlu... 
Poštivao sam i volio sam ljude, ali, kad sam vas sreo... 

IVANOV. To sam već čuo! 

LVOV. Čuli ste? (Ugledavši Sašu; ona je u jahaćem ko- 
stimu). Nadam se, da se sada izvrsno razumijemo! (Slegne: 
ramenima i ode.) 


VII 


IVANOV (preplašeno). Ti si to, Šura? 

SAŠA. Da, ja sam. Zdravo. Nisi me očekivao? Zašto tako 
dugo nisi bio kod nas? 

IVANOV. Šura, zaboga, to je neoprezno! Tvoj dolazak 
može loše djelovati na ženu. 

SAŠA. Ne će me vidjeti. Prošla sam kroz ulaz sa strane. 
Odmah ću otići. Uznemirena sam: jesi li zdrav? Zašto nisi 
dolazio tako dugo? 

IVANOV. Žena je ionako uvrijeđena, gotovo umire, a 
ti još dolaziš ovamo. Šura, Šura, to je lakomisleno i nečo- 
vječno! 

SAŠA. A što sam mogla? Dvije nedjelje nisi bio kod nas 
i nisi odgovarao na pisma. Nisam mogla izdržati. Činilo mi 
se, da ti ovdje strašno patiš, da si bolestan, da si umro. Ni- 
jednu noć nisam mirno spavala. Odmah ću otići... Reci mi 
bar: jesi li zdrav? 

IVANOV. Ne, mučim se, ljudi me muče beskrajno... 
Nemam više snage! A sad još i ti! Kako je to nezdravo, kako 
nemoralno! Šura, kriv sam, kriv sam!... 

SAŠA. Ah, što ti voliš strašne i tužne riječi! Kriv si? 
Je li? Kriv? No, dobro: a zašto? 

IVANOV. Ne znam, ne znam... 

SAŠA. To nije odgovor. Svaki grešnik mora znati zašto 
je grešan. Da nisi krivotvorio novce, što li? 

IVANOV. Nije duhovito! 

SAŠA. Jesi li kriv zato, što više ne voliš ženu? Možda i 
jesi, ali čovjek nije gospodar svojih osjećaja, ti nisi htio da 
je ne voliš. Jesi li kriv zbog toga, što je ona vidjela kako 
sam ti ja izjavljivala ljubav? Ne, ti nisi htio da ona vidi... 

IVANOV (prekidajući je). I tako dalje, i tako dalje... 
Zavolio, prestao voljeti, nisam gospodar svojih osjećaja — 
sve su to opća mjesta, otrcane fraze koje ne pomažu... 

SAŠA. Teško je s tobom razgovarati. (Gleda sliku.) Kako 
je lijepo naslikan pas! Je li to prirodna slika? 

IVANOV. Prirodna. I cijeli naš roman je opće, otrcano 
mjesto: on je klonuo duhom i izgubio tlo pod nogama. Po- 
javila se ona, čila duhom, krepka i pružila mu ruku pomoć- 
nicu. To je lijepo i nalik na istinu samo u romanima, a u 
životu... 

SAŠA. I u životu je isto tako. 

IVANOV. Vidim, lijepo ti zamišljaš život! Moje jadi- 
kovke izazivaju u tebi strahopoštovanje, ti umišljaš da si u 
meni pronašla drugog Hamleta, a, po mom mišljenju, ta moja 
psihopatija sa svim njezinim popratnim pojavama, može po- 
služiti samo kao dobar materijal za smijeh i ništa više! Tre- 
balo bi se do ludila smijati mojim prenemaganjima, a ti — 
zoveš upomoć! Spasavaš, vršiš junačko djelo! Oh, kako sam 
danas bijesan na sebe. Osjećam da će moja današnja nape- 
tost nekako popustiti... Ili ću nešto razbiti, ili... 

SAŠA. Tako, tako, to i treba. Razbij nešto, slomi ili za- 
urlaj. Ti se ljutiš na mene, napravila sam glupost, što sam se 
usudila da dođem ovamo. Hajde, raspali se, izderi se na mene, 
lupaj nogama. Što je? Počni se ljutiti... (Pauza.) No? 

IVANOV. Smiješna si. 

SAŠA. Izvrsno. Mi se, čini se, smješkamo! Budite dobri, 
smilujte se još jednim smiješkom! 

IVANOV (smije se). Opazio sam: kad ti počneš da me 
spasavaš i da me učiš pameti, lice ti postane naivno, strašno 
naivno, a zjenice velike kao da gledaš zvijezdu repaticu. Če- 
kaj, imaš prašine na leđima. (Stresa prašinu s njezinih leđa.) 
Naivan muškarac je budala. A vi žene znate biti naivne tako, 
da to kod vas ispada i ljupko, i zdravo, i toplo, i ne tako 
glupo, kao što se čini. Samo otkuda kod sviju vas ta manira? 
Dok je muškarac zdrav, jak i veseo, vi i ne obraćate pažnju 
na njega, a čim se počne kotrljati nizbrdo i čim počne jadi- 
kovati, vi mu se vješate za vrat. Zar je gore biti žena sna- 

žnog i hrabrog čovjeka, nego sestra pomoćnica nekakvog 
plačljivog nesretnika? 

SAŠA. Gore je! 

IVANOV. A zašto? (Smije se.) Dobro da nije Darwin 
ništa znao o tome, inače bi vam on pokazao! Vi kvarite ljud- 
ski rod. Zahvaljujući vama, na svijetu će se uskoro rađati 
samo mlakonje i psihopati. 

SAŠA. Muškarci mnogo toga ne razumiju. Svakoj će se 
djevojci prije svidjeti nesretnik, nego sretnik, zato što svaku 
privlači aktivna ljubav... Razumiješ li? Aktivna. Muškarci 
su zauzeti poslom i zato je kod njih ljubav u trećem planu. 
Porazgovoriti sa ženom, prošetati s njom u parku, ugodno 
provesti vrijeme, proplakati na njezinu grobu — i to je sve. 
A! kod nas ljubav — to je život. Ja te volim, a to znači, da 
maštam o tome, kako ću te izliječiti od tuge, kako ću poći 
s tobom na kraj svijeta... Ti uzbrdo, i ja uzbrdo; ti u ponor, 
i ja u ponor. Za mene bi, naprimjer, bila neobična sreća da 
cijelu noć prepisujem tvoje papire, da cijelu noć pazim da te 
netko ne probudi, ili da idem s tobom sto vrsta pješke. Sje- 
ćam se, kad si jednom, prije tri godine, za vrijeme vršidbe 
došao k vama sav prašan, preplanuo, izmoren i zatražio vode. 
Donijela sam ti čašu, a ti si već ležao na divanu i spavao kao 
zaklan. Prespavao si kod nas pola dana, a ja sam čitavo vri- 
jeme stajala za vratima i pazila da netko ne uđe. I bilo mi je 
tako lijepo! Što više napora, to je ljubav bolja, naime, ona se 
tada, razumiješ li, jače osjeća. 

IVANOV. Aktivna ljubav... Hm... Izopačenost, filo- 
zofija mladih djevojaka, ili, možda, tako i treba da bude... 
(Sliježe ramenima.) Vrag će ga znati! (Veselo.) Šura, časne 
mi riječi, ja sam pošten čovjek!... Prosudi sama: uvijek sam 
rado filozofirao, ali nikad u životu nisam govorio: »Naše žene 
su izopačene«, ili: »Žena je skrenula s pravog puta«. Ja sam 
bio samo zahvalan i ništa više! Djevojčice moja dobra, kako 
si ti zabavna! A ja sam smiješni tikvan! Zbunjujem pravo- 
slavni narod, po cijele dane pjevam litanije. (Smije se.) Bu-u! 
Bu-u! (Brzo se odmakne od nje.) A sad idi, Saša! Zaboravili 
smo se.., 

SAŠA. Da, treba ići. Zbogom! Bojim se, da tvoj pošteni 
doktor zbog osjećaja dužnosti ne dojavi Ani Petrovnoj da 
sam ja ovdje. Čuj me: hajde sad smjesta ženi i kraj nje sjedi, 
sjedi, sjedi... Ako treba godinu dana — sjedi godinu dana. 

Deset godina — sjedi deset godina. Izvrši svoju dužnost. I 
tuguj, i moli za oproštenje, # plači — sve to tako i treba. A 
što je najglavnije, ne zaboravi poslove. 

IVANOV. Opet se osjećam tako, kao da sam se najeo 
otrovnih gljiva. Opet! 

SAŠA. A sad, neka te bog čuva! Na mene ne moraš uopće 
misliti! Ako mi za nedjelju dvije napišeš nekoliko redaka — 
ja ću ti i na tome biti zahvalna. A ja ću tebi pisati... 


(Borkin proviruje na vrata.) 


VIII 


BORKIN. Nikolaju Aleksejeviču, slobodno? (Opazivši 
Sašu.) Oprostite, ja i ne vidim... (Uđe.) Bonžur! (Klanja se.) 

SAŠA (zbunjeno). Dobar dan... 

BORKIN. Vi ste se popunili, poljepšali. 

SAŠA (Ivanovu). Dakle, ja idem, Nikolaju Aleksejeviču. 
Ja idem. (Ode.) 

BORKIN. Čudna vizija! Pošao sam zbog proze, a natra- 
pao na poeziju... (Pjeva.) »Doletjela si, kao ptičica svje- 
tiljci«... 

(Ivanov uzbuđeno hoda po pozornici.) 


BORKIN (sjedne). U njoj, Nicolas, ima nešto osobito, 
nešto, što druge nemaju. Zer nije tako? Nešto osobito... 
fantazmagorično... (uzdiše.) U biti, ona je najbogatija uda- 
vača u cijelom okrugu, ali mamica joj je tako napasna, da se 
nitko ne će upetljati. Poslije njezine smrti sve će ostati Šu- 
ročki, a za života mamica će joj dati deset tisuća, glačalo i 
glačalicu, i još da joj se zato klanja do zemlje. (Kopa po dže- 
povima.) Da zapalim od ovih de-los-cigaros. Hoćete li i vi? 
(Pruža mu kutiju.) Dobre su... Mogu se pušiti. 

IVANOV (priđe k Borkinu, zasopljen od ljutine). Od ovog 
časa da vas više ne vidim u mojoj kući! Smjesta! 


(Borkin se pridiže i ispušta cigaru.) 


IVANOV. Van, smjesta! 
BORKIN. Nicolas, što to znači? Zašto se ljutite? 

IVANOV. Zašto? A otkuda vam te cigare? I vi mislite 
da ja ne znam kamo i zašto vi vučete svaki dan onog starca? 

BORKIN (sliježe ramenima). A što se to vas tiče? 

IVANOV. Vi ste hulja! Vaši podli planovi, koje sipate po 
cijelom okrugu učinili su me u očima ljudi nepoštenim čo- 
vjekom! Mi nemamo ništa zajedničkog, i ja vas molim da 
odmah napustite moju kuću! (Brzo šeta.) 

BORKIN. Znam da to govorite u bijesu, i zato se ne 
ljutim na vas. Vrijeđajte koliko god hoćete... (Diže cigaru.) 
Već je vrijeme da se riješite melankolije. Niste gimnazijalac... 

IVANOV. Što sam vam rekao? (Drhteći.) Vi se sa mnom 
šalite? (Uđe Ana Petrovna.) 


IX 


BORKIN. A, evo, Ana Petrovna je došla... Ja idem. 
(Ode.) (Ivanov se zaustavi kod stola i tamo stane spustivši 
glavu.) 

ANA PETROVNA (poslije pauze). Zbog čega je ona malo 
prije dolazila ovamo? (Pauza.) Pitam te: zašto je ona dolazila 
ovamo? 

IVANOV. Ne pitaj, Anjuta... (Pauza.) Ja sam neoprosti- 
vo kriv. Izmisli kakvu god hoćeš kaznu, ja ću sve podnijeti, 
samo... samo ne pitaj... Nisam u stanju da govorim. 

ANA PETROVNA (ljutito). Pošto je ona bila ovdje? 
(Pauza.) A, takav si ti! Sad te razumijem. Konačno uviđam, 
kakav si ti to čovjek. Pogan, nizak... Sjećaš li se, došao si 
i slagao da me voliš... Ja sam ti povjerovala i ostavila i oca, 
i majku i vjeru i pošla za tebe... Lagao si govoreći o istini, 
o dobru, o svojim poštenim namjerama, vjerovala sam svakoj 
tvojoj riječi... 

IVANOV. Anjuta, nikada ti nisam lagao... 

ANA PETROVNA. Živjela sam s tobom pet godina, mu- 
čila se i bolovala, ali sam te voljela i nisam te napuštala ni 
za trenutak... Ti si bio moj idol... I što je bilo? Za sve to 
vrijeme ti si me varao na najgori način... 

IVANOV. Anjuta, ne govori neistinu. Ja sam se, istina, 
Prevario, ali ni jednom u životu nisam slagao... To mi ne 
smiješ predbacivati... 

ANA PETROVNA. Sad je sve jasno... Oženio si se sa 
mnom misleći da će mi otac i mati oprostiti, da će dati 
novce... To si mislio... 

IVANOV. O, bože moj! Anjuta, tako iskušavati strplje- 
nje... (Plače.) 

ANA PETROVNA. Šuti! Kad si vidio da novaca nema, 
započeo si novu igru... Sad sve znam i sve razumijem. 
(Plače.) Ti me nikad nisi volio, niti si mi bio vjeran... Ni- 
kada!... 

IVANOV. Saro, to je laž!... Govori što hoćeš, ali ne vri- 
jeđaj me lažima... 

ANA PETROVNA. Pogani, niski čovječe... Ti si dužan 
Lebedjevu, i sad, da izmakneš dugovima, hoćeš zavrtjeti 
glavom njegovoj kćeri, da je prevariš isto tako kao što si 
mene prevario. Zar nije tako? 

IVANOV (gušeći se). Umukni, tako ti boga! Ja za sebe ne 


jamčim... Ja se davim od ljutine i ja... mogu te uvrije- 
diti... 

ANA PETROVNA. Uvijek si nemilice varao, i to ne samo 
mene... Sve tvoje prljavštine svaljivao si na Borkina, ali 


sad znam — čija su to djela... 

IVANOV. Saro, umukni, otiđi, jer će mi se otkinuti riječ 
s jezika! Mene ionako nešto tjera da ti kažem nešto strašno, 
uvredljivo... (Viče.) Umukni, Židovko!... 

ANA PETROVNA. Ne ću šutjeti... Suviše dugo si rne 
obmanjivao, da bih mogla šutjeti... 

IVANOV. Ne ćeš šutjeli? (Bori se sa samim sobom.) Za- 
boga... 

ANA PETROVNA. Sad idi i varaj Lebedjevu... 

IVANOV. Onda znaj, da ćeš... uskoro umrijeti... Doktor 
mi je rekao, da ćeš uskoro umrijeti... 

ANA PETROVNA (sjedne, slomljenim glasom). Kad je 
on to rekao? (Pauza.) 

IVANOV (hvata se za glavu). Kako sam ja kriv! Bože, 
kako sam ja kriv! (Rida.) 


Zastor 


Između trećeg i četvrtog čina prođe oko godinu dana. 


6 Sabrana djela IX 85 


ČETVRTI ČIN 


I 


Jedan od salona u kući Lebedjevih. S prednje strane je svod, 
koji dijeli salon od dvorane, desno i lijevo — vrata. Starinska 
bronca, obiteljski portreti. Sve je svečano uređeno. Pijanino, na 
njemu violina, kraj pijanina stoji violončelo. Za vrijeme cijelog 
čina u dvorani šetaju gosti, odjeveni za ples. 

LVOV (uđe, gleda na sat). Skoro će pet. Sad bi trebao 
početi blagoslov... Blagoslovit će ih i povesti na vjenčanje. 
Eto ti slavlja dobrote i istine! Saru nije uspio opljačkati, 
život joj je omrznuo i u grob je spremio, a sad je našao dru- 
gu. I pred njom će se pretvarati, dok je ne opljačka, a kad 
je opljačka, strpat će je tamo gdje i Saru. Stara kulačka pri- 
ča... (Pauza.) Na sedmom nebu od sreće proživjet će divno 
sve do duboke starosti, i umrijet će mirne savjesti. Ne, ja 
ću tebe razotkriti! Kad ti ja zderem tu prokletu masku i kađ 
svi saznaju kakva si ti ptica, poletjet ćeš ti meni sa sedmog 
neba naglavce u takvu jamu, iz koje te ni sam đavo ne će 
izvući! Ja sam pošten čovjek, moja je dužnost da se umiješam 
i da otvorim slijepcima oči. Izvršit ću svoju dužnost i već 
sutra ću otići iz ovog prokletog okruga! (Zamisli se.) A što 
da učinim? Da se objašnjavam s Lebedjevima — bilo bi uza- 
lud. Da ga pozovem na dvoboj? Da izazovem skandal? Bože 
moj, uzbuđujem se kao dječak, i sasvim sam izgubio spo- 
sobnost da mislim. Što da radim? Dvoboj? 


II 


KOSIH (uđe, radosno Lvovu). Jučer sam objavio mali 
slem u trefu, a dobio veliki. Samo mi je opet onaj Barabanov 
sve pokvario! Igramo. Ja kažem bez aduta. On — dalje. Dva 
trefa. On — dalje. Ja dvije kare... tri trefa... i zamislite, 
možete li zamisliti: ja objavljujem slem, a on ne pokazuje 
asa. Da je on, hulja, pokazao asa, ja bih objavio veliki slem 
bez aduta... 

LVOV. Oprostite, ja ne karlam, pa zato nisam u stanju 
da dijelim vaše oduševljenje. Hoće li skoro blagoslov? 

KOSIH. Moralo bi, skoro. Zuzicu privode k svijesti. 
Razdera se kukajući, žali za mirazom. 

LVOV. A za kćeri? 

KOSIH. Za mirazom. A kako i ne bi. Ženi se, dakle, ne 
će platiti dug. Zetove mjenice ne će protestirati. 


II 


BABAKINA (nakinđurena, dostojanstveno prelazi preko 
scene pokraj Lvova i Kosiha; Kosih prasne u smijeh u šaku; 
ona se csvrne). Glupo! 


(Kosih dotakne prstom njezin struk i smije se.) 


BABAKINA. Seljačina! (Ode.) 

KOSIH (smije se). Sasvim je pobenavila baba! Dok se 
nije uvukla među plemenite — bila je baba, kao svaka baba, 
a sad joj ne možeš ni prići. (Imitira je.) Seljačina! 

LVOV (uzbuđeno). Slušajte, recite mi iskreno: što vi 
mislite o Ivanovu? 

KOSIH. Nije ni za šta. Igra kao čizmar. Prošle godine, 
za vrijeme posta, dogodio se ovakav slučaj. Sjeli mi da igra- 
mo: ja, grof, Borkin i on. Ja počeo dijeliti... 

LVOV (prekidajući). Je li on dobar čovjek? 

KOSIH. Zar on? Tip-čina! Prošao je kroz sito i rešeto. 
On i grof — kao lonac i zaklopac. Njuhom oni namirišu gdje 
što nije u redu. Sa Židovkom se nasadio, progutao otrovnu 
gljivu, a sad se Zuzičinim škrinjicama prikrada. Kladim se, 
proklet bio, ako on za godinu dana ne dotjera Zuzicu na 
prosjački štap. On Zuzicu, a grof Babakinu. Zgrnut će novce, 
pa će onda lijepo živjeti i uživati. Doktore, što ste vi danas 
tako blijedi? Sasvim ste se preobrazili. 

LVOV. Ništa, eto tako. Jučer sam suviše popio. 


IV 
LEBEDJEV (dolazeći sa Sašom). Tu ćemo porazgovoriti. 
(Lvovu i Kosihu.) Idite, zulukaferi, u dvoranu, k djevojkama. 


Moramo nešto razgovarati nasamo. 

KOSIH (prolazeći kraj Saše kočoperno zapucketa prsti- 
ma.) Slika! Dama adut! 
LEBEDJEV. Prolazi, pećinski čovječe, prolazi! 


(Lvov i Kosih odu.) 


LEBEDJEV. Sjedni, Šuročka, eto tako... (Sjedne i oba- 
zre se.) Slušaj pažljivo i s potrebnim poštovanjem. Radi se o 
ovome: tvoja mati mi je zapovjedila da ti saopćim slijedeće... 
Razumiješ? Ne ću govoriti što ja mislim, već što je mati 
zapovjedila. 

SAŠA. Tata, kraće! 

LEBEDJEV. Za miraz ti se određuje petnaest tisuća ru- 
balja u srebru. Eto... Pazi, da poslije ne bude govorkanja! 
Pričekaj, šuti! To je samo cvijeće, a bit će još i jagoda. Na 
ime miraza ti je određeno petnaest tisuća, ali, uzmi na zna- 
nje, da je Nikolaj Aleksejevič dužan tvojoj majci devet tisu- 
ća, što će se odbiti od tvog miraza... A onda, osim toga... 

SAŠA. Zašto ti to meni govoriš? 

LEBEDJEV. Mati mi je zapovjedila! 

SAŠA, Ostavite me na miru! Kad bi ti makar i malo 
poštivao i mene i sebe, onda sebi ne bi dopustio da razgo- 
varaš sa mnom na ovaj način. Meni ne treba vaš miraz! Ja 
ga nisam tražila i ne tražim! 

LEBEDJEV. Što si me napala? Kod Gogolja su ona dva 
štakora najprije ponjušila, pa onda otišla, a ti, emancipirana, 
i ne pomirisavši, napadaš. 

SAŠA. Ostavite me na miru, ne vrijeđajte mi uši vašim 
sitničavim računima. 

LEBEDJEV (plane). Fuj! Svi ćete vi mene nagnati da se 
izbodem nožem ili da zakoljem čovjeka! Ona dan na dan pišti, 
dere se, gnjavi, psuje, a ova, pametna, humana, vrag je odnio, 
emancipirana, ne može da shvati svog rođenog oca! Ja vrije- 
đam uši! Prije nego što sam ja došao ovamo da tebi vrijeđam 
uši, mene su tamo (pokazuje na vrata) rezali na komadiće, 
trgali. Da, ona to ne može shvatiti! Mozak su mi smućkali 
i pamet pomutili... ah, vi! (Pođe k vratima i zastane.) Ne 
sviđate mi se, ništa mi se kod vas ne sviđa! 

SAŠA. A što ti se ne sviđa? 

LEBEDJEV. Ništa mi se ne sviđa! Ništa! 

SAŠA. A što ništa? 

LEBEDJEV. E, baš ću se ja sada nasaditi pred tobom i 
početi pričati. Ništa mi se ne sviđa, a tvoje vjenčanje ne ću 
ni pogledati! (Priđe k Saši, nježno.) Oprosti mi, Šuročka, 
možda je tvoja uđaja pametna, časna, uzvišena, s principima, 
ali nešto u njoj nije u redu, nije u redu! Nije kao druge uda- 
je. Ti — mlada, svježa, čista, kao staklo, lijepa, a on — udo- 
vac, proživio, oronuo. I ne razumijem ga, bog budi s njim. 
(Ljubi kćer.) Šuročka, oprosti, ali tu nešto nije sasvim čisto. 
Već svašta ljudi govore. Kako to da je ta njegova Sara umrla 
samo tako, zatim kako to onda da ga je najednom spopalo da 
tebe oženi... (Živo.) Uostalom, ja sam kao baba, baba. Sme- 
žurao sam se kao stara krinolina. Ne slušaj ti mene. Nikoga 
ne slušaj, samo sebe slušaj. 

SAŠA. Tata, ja i sama osjećam, da ovo nije... Nije ono, 
nije ono, nije ono. Kad bi ti znao, kako je meni teško! Ne- 
izdrživo! Meni je neugodno i strašno da to priznam. Tata, 
dragi, ohrabri me, zaboga... pouči me što da činim... 

LEBEDJEV. Što ti je? Što? 


SAŠA. Tako mi je strašno, kao što mi nije nikad bilo! 
(Osvrće se.) Čini mi se, da ja njega ne razumijem i da ga ni- 
kad ne ću shvatiti. Za sve vrijeme, otkad smo se zaručili, 
on se nije nijednom nasmiješio, ni jednom me nije pogledao 
ravno u oči. Vječno žaljenje, pokajanje zbog nečeg, nagovje- 
štaji neke krivice, groznice.., Zamorila sam se. Ima čak 
časova, kad mi se čini, da ga ja... ja ne volim tako jako 
kako treba. A kad on dođe k nama ili kad razgovara sa mnom, 
onda mi bude tužno i dosadno. Što sve to znači, tatice? 
Grozno! 

LEBEDJEV. Draga moja, dijete moje jedino, poslušaj 
starog oca. Raskini! 

SAŠA (preplašeno). Što, što kažeš! 

LEBEDJEV. Zaista, Šuročka. Puknut će skandal, cijeli 
okrug će jezicima zaklepetati, ali bolje je preživjeti skandal, 
nego upropastiti se za cijeli život. 

SAŠA. Ne govori, ne govori, tata! Ne ću ni čuti o tome. 
Treba se boriti s mračnim mislima. On je dobar, nesretan, 
neshvaćen čovjek; ja ću ga voljeti, shvatiti, postavit ću ga 
na noge. Izvršit ću svoju zadaću. I gotovo! 

LEBEDJEV. Nije to nikakva zadaća, to je psihopatija. 

SAŠA. Dosta. Ja sam ispovjedila tebi ono, što nisam 
htjela priznatu ni samoj sebi. Nemoj nikome reći. Zabora- 
vimo. 

LEBEDJEV. Ništa ne razumijem. Ili sam ja otupio od 
starosti, ili ste svi vi postali previše pametni, samo ja, da 
me ubiješ, ništa ne razumijem. 


V 


ŠABELJSKI (ulazeći). Neka vrag odnese sve i mene za- 
jedno s njima! Svinjarija! 

LEBEDJEV. Što ti je? 

ŠABELJSKI. Ne, ozbiljno, moram po svaku cijenu uči- 
niti bilo kakvu gadariju, da ne samo meni, nego i drugima 
bude odvratno. I učinit ću. Časne mi riječi! Rekao sam već 
Borkinu, da danas objavi da se ženim. (Smije se.) Svi su podli, 
bit ću i ja podao. 

LEBEDJEV. Dodijao si mi! Slušaj, Matveju, dotjerat ćeš 
ti dotle, da će te, oprosti na izrazu, strpati u žutu kuću. 

ŠABELJSKI. A po čemu je žuta kuća gora od bilo koje 
bijele ili crvene kuće? Budi dobar, pa me sad odmah odvedi 
tamo. Hajde, učini mi to! Svi su podli, sićušni, ništavni, ne- 
sposobni, sam se sebi gadim, ne vjerujem ni jednoj svojoj 
riječi... 

LEBEDJEV. Znaš li što, brate? Natrpaj u usta kudjelje, 
zapali i puši na ljude. Ili još bolje: uzmi svoju kapu i hajde 
kući. Ovdje je svadba, svi se vesele, a ti kra-kra, kao vrana. 
Da, tako je... 


(Šabeljski se prislanja uz pijanino i jeca.) 


LEBEDJEV. O bože!... Matveju!... grofe!.., Što je s 
tobom! Matjuša, rođeni moj... anđele moj... Jesam li te 
uvrijedio? Ta, oprosti mi, starom psu... Oprosti pijanici... 
Pij vode... 

ŠABELJSKI. Ne treba. (Digne glavu.) 

LEBEDJEV. Zašto plačeš? 

ŠABELJSKI. Ništa, onako... 

LEBEDJEV. Ne, Matjuša, ne laži... zašto? Zbog čega? 

ŠABELJSKI. Pogledao sam malo prije violončelo i... 
sjetio se Židovčice... 

LEBEDJEV. E, baš si pogodio kad da je se sjetiš! Neka 
joj je carstvo nebesko, vječni mir, ali za sjećanje nije vri- 
jeme... 

ŠABELJSKI. Ja sam s njom svirao duete... Divna, 
izvanredna žena! 

(Saša jeca.) 


LEBEDJEV. A što je tebi? Dosta je već! O bože, plaču 
oboje, a ja... ja... Idite bar odavde, gosti će vidjeti! 

ŠABELJSKI. Paša, kad sunce sija, onda je i na groblju 
veselo. Kad ima nade, onda je i starost lijepa. A ja nemam 
nikakve nade, nikakve! 

LEBEDJEV. Da, tebi je zaista loše... Nemaš ni djece, 
ni novaca, ni zanimanja... Pa, što se može! (Saši.) A što se 
ti uzrujavaš? 

ŠABELJSKI. Paša, daj mi novaca. Obračunat ćemo na 
onom svijetu. Otići ću u Pariz, da obiđem grob svoje žene. 
U svom životu ja sam mnogo davao, podijelio sam polovinu 
svog imutka, i zato imam pravo da tražim. Osim toga, tražim 
od prijatelja... 

LEBEDJEV (smeteno). Dragi moj, ja nemam ni kopjejke! 
Uostalom, dobro! Naime, ne obećavam, nego razumiješ... 
Izvrsno, izvrsno! (Ustranu.) Izmoždili su me! 


VI 


BABAKINA (uđe.) Gdje je moj kavalir? Grofe, kako me 
inožete ostavljati samu? Ih, vi, kako ste gadni! (Udara grofa 
lepezom po ruci.) 

ŠABELJSKI (gadljivo). Pustite me na miru! Mrzim vas! 

BABAKINA (zabezeknuto). Što?... A2 

ŠABELJSKI. Odlazite odavde! 

BABAKINA (puda u naslonjač). Ah! (Plače.) 

ZINAIDA SAVIŠNA (uđe, plačući). Tamo je netko do- 
šao... Čini se, mladoženjin djever. Vrijeme je za blagoslov... 
(Jeca.) 

SAŠA (molećivo). Mama! 

LEBEDJEV. Hu, svi zapjevaše! Kvartet! Bit će poplave! 
Matvej!... Marfa Jegorovna!... Eto ti na, i ja... ja ću za- 
plakati... (Plače.) O, bože! 

ZINAIDA SAVIŠNA. Kad ti majka nije potrebna, kad 
nisi htjela slušati... učinit ću ti to zadovoljstvo, blagosiovit 
ću... (Uđe Ivanov; on je u fraku i rukavicama.) 


VII 


LEBEDJEV. Još je samo to trebalo! Što se dogodilo? 

SAŠA. Pošto si ti došao? 

IVANOV. Oprostite, gospodo, dopustite mi da razgovaram 
sa Sašom nasamu. 

LEBEDJEV. Nije red da se _prije vjenčanja dolazi k ne- 
vjesti! Vrijeme ti je da ideš u crkvu! 

IVANOV. Paša, ja molim... 


(Lebedjev slegne ramenima; on, Zinaida Savišna, grof i Ba- 
bakina izađu.) 


VIII 


SAŠA (grubo). Što hoćeš? 

IVANOV. Gušim se od bijesa, ali mogu govoriti hladno- 
krvno. Slušaj. Malo prije sam se oblačio za vjenčanje, po- 
gledao se u ogledalo, i na sljepočicama... sjedine. Šura, 
nemojmo! Treba prekinuti tu besmislenu komediju dok je 
vrijeme... Ti si mlada, čista, pred tobom je život, a ja... 

SAŠA. Nije to ništa novo, čula sam to već tisuću puta 
i dojadilo mi je! Hajde u crkvu, ne zadržavaj ljude. 

IVANOV. Ja ću odmah sad otići kući, a ti objavi svojima 
da svadbe ne će biti. Obrazloži im nekako, Treba doći k pa- 
meti. Odigrao sam Hamleta, a ti uzvišenu djevojku — i dosta 
je. 

SAŠA (planuvši). Kakav je to ton? Ja te ne slušam. 

IVANOV. A ja govorim i govorit ću. 

SAŠA. Pošto si došao? Tvoje se jadikovke pretvaraju u 
ruganje. 

IVANOV. Ne jadikujem više! Ruganje? Jest, ja se rugam. 
I kad bi bilo moguće da se rugam samome sebi tisuću puta 
više i da prisilim cijeli svijet da se smije, ja bih to učinio! 
Pogledao sam se u ogledalo — i u mojoj savjesti kao da je 
srž pukla! Smijao sam se samom sebi i od sramote samo šio 
nisam poludio. (Smije se.) Melankolija! Plemenita tuga! Bez- 

razložni jad! Još bi samo trebalo pisati stihove. Jadikovati, 
zapomagati, rastuživati ljude, priznavati da je životna ener- 
gija potrošena zauvijek, da sam zarđao, da sam proživio svo- 
je, da sam se predao malodušnosti i do ušiju ogrezao u tu 
gadnu melankoliju, — priznavati to, kad sunce jarko sija, 
kad i mrav vuče svoj teret i zadovoljan je sobom, — ne, slu- 
ga sam pokoran! Gledati, kako te jedni drže za šarlatana, 
drugi sažaljevaju, treći pružaju ruku pomoćnicu, — četvrti, 
— što je najgore, — sa strahopoštovanjem osluškuju tvoje 
uzdahe, gledaju u tebe, kao u drugog Muhameda, i čekaju 
da ćeš im svaki čas objavili novu religiju... Ne, hvala bogu, 
još mi je preostalo ponosa i savjesti! Vozio sam se ovamo, 
smijao sam se sebi i činilo mi se, da mi se smiju ptice, da mi 
se smije drveće... 

SAŠA. To nije bijes, već ludilo! 

IVANOV. Misliš? Ne, ja nisam lud. Ja sad vidim stvari 
u njihovu pravom svijetlu, i moja je misao isto tako čista 
kao i tvoja savjest! Mi se volimo, ali do naše svadbe ne će 
doći! Ja sam mogu bjesnjeti i ljutiti se koliko mi drago, ali 
memam prava upropaštavali druge! Svojim jadikovkama ja 
sam otrovao ženi posljednju godinu njezina života. Otkako 
si moja zaručnica ti si se odvikla smijati i postarala se za pet 
godina. Tvoj otac, kojemu je dosada u životu bilo sve jasno, 
zahvaljujući meni prestao je razumijevati ljude. Pođem li na 
sjednicu, u goste, u lov, kamo god došao, svuda unosim do- 
sadu, sumornost, nezadovoljstvo. Stani, ne prekidaj me! Ja 
sam prgav, svirep, ali, oprosti, gnjev me davi, i ne mogu 
drukčije govoriti. Nikad nisam lagao, nikad nisam klevetao 
život, ali, otkad sam postao gunđalo, ja ga nehotice, ne opa- 
žajući to, klevećem, ropćem na sudbinu, žalim se, i svatko, 
tko me čuje, zarazuje se gađenjem prema životu i isto tako 
ga počinje klevetati. I još samo kakvim tonom! Kao da činim 
milost prirodi što živim. Neka me vrag odnese! 

SAŠA. Stani... Iz ovoga, što si sad rekao, izlazi, da su 
ti jadikovke dodijale i da treba početi novi život!... Sjajno!... 

IVANOV. Ne vidim ništa sjajno. I kakav mi je to novi 
život? Ja sam nepovratno propao! Treba oboje da to shvati- 
mo. Novi život! 

SAŠA. Nikolaj, dođi k sebi! Po čemu se vidi da si pro- 
pao? Kakav je to cinizam? Ne, ne ću ni govoriti, ni slušati... 
Hajde u crkvu! 

IVANOV. Propao sam! 

SAŠA. Ne viči tako, gosti će čuti! 

IVANOV. Ako je pošten, obrazovan i zdrav čovjek bez 
ikakvog vidljivog razloga postao jadnik i počeo se kotrljati 
nizbrdo, on će se kotrljati bez zaustavljanja i njemu nema 
spasa! A gdje je moj spas? U čemu? Da pijem, ne mogu — 
glava me boli od vina; loše stihove pisati — ne znam; da se 
molim svojoj duševnoj lijenosti i da vidim u njoj nešto uzvi- 
šeno — ne mogu. Lijenost je lijenost, slabost je slabost, — 
drugih naziva za to ja nemam. Propao, propao — tu razgovo- 
ra više nema! (Osvrće se.) Mogu nam smetati. Slušaj. Ako 
me voliš, pomozi mi. Sad odmah, bez odgađanja, odreci me 
se! Brže... 

SAŠA. Ah, Nikolaj, kad bi ti znao, kako si me zamorio! 
Kako si izmučio moju dušu! Dobri, pametni čovječe, razmisli: 
zar se mogu nekom postavljati takvi zadaci? Svakog dana 
sve teži i teži zadatak... Htjela sam aktivnu ljubav, ali ovo 
je mučenička ljubav! 

IVANOV. A kad postaneš moja žena, zadaci će biti sve 
složeniji. Odreci se! Shvati: iz tebe ne govori ljubav, već 
prkos poštene prirode. Ti si postavila sebi za cilj da u meni 
uskrsneš čovjeka, da me spasiš, godilo ti je da vršiš podvig... 
Ti si sad spremna da se povučeš, ali ti smeta lažni osjećaj. 
Shvati! 

SAŠA. Kako ti je to čudna, kruta logika! A, mogu li se 
ja tebe odreći? Kako da se odreknem? Ti nemaš ni majke, 
ni sestre, ni prijatelja... Ti si upropašten, imutak su ti 
razvukli, svi te uokolo kleveću... 

IVANOV. Glupo sam učinio, što sam došao ovamo. Morao 
sam učiniti onako, kako sam htio... 


(Uđe Lebedjev.) 


IX 


SAŠA (trči ocu u susret). Tata, zaboga, dotrčao je ovamo 
kao bijesan i muči me! Zahtijeva, da ga se odreknem, ne će 
da me upropasti. Reci mu, da ja ne ću njegove velikodušnosti! 
Ja znam što činim. 

LEBEDJEV. Ništa ne shvaćam... Kakvu velikodušnost? 


IVANOV. Svadbe ne će biti! 

SAŠA. Bit će! Tata, reci mu, da će svadbe biti! 

LEBEDJEV. Stani, stani!... A zašto ti ne ćeš da bude 
svadba? 

IVANOV. Ja sam joj objasnio zašto, ali ona ne će da me 
shvati. 

LEBEDJEV. Ne, ne njoj, nego meni objasni, ali tako 
objasni, da shvatim! Ah, Nikolaju Aleksejeviču! Neka te bog 
kazni! Ti si toliko magle pustio u naš život, da ja kao da 
živim u zbirci čuda: gledam i ništa ne shvaćam... Prava 
napast... Hajde, što naređuješ meni, starcu, da s tobom 
učinim? Da te pozovem na dvoboj, što li? 

IVANOV. Nije potreban nikakav dvoboj. Treba samo 
imati glavu na ramenima i razumjeti ruski. 

SAŠA (uzbuđeno hoda pozornicom). To je grozno, grozno! 
Upravo kao dijete! 

LEBEDJEV. Preostaje samo da se krstiš od čuda. Slušaj, 
Nikolaj! Po tvome, sve je kod tebe pametno, nježno, po svim 
pravilima psihologije, a po mome, to je skandal i nesreća. 
Poslušaj mene, starca, posljednji put! Evo što ću ti reći: 
umiri svoj razum! Gledaj na stvari jednostavno, kao što svi 
gledaju! Na ovom svijetu sve je obično. Strop je bijel, čizme 
crne, šećer sladak. Ti voliš Sašu, ona voli tebe. Ako voliš 
ostani, ako ne voliš — odlazi, mi ti ne ćemo priječiti. Ta to 
je tako jednostavno! Oboje ste zdravi, pametni, moralni, i 
siti, hvala bogu, i obučeni... Što ti još treba? Nemaš nova- 
ca? Vrlo važno! Nije sreća u novcima... Uostalom, ja shva- 
ćam... imanje ti je založeno, nemaš čime platiti kamate, pa 
ja sam otac, ja shvaćam... Mati kako hoće, bog budi s njom; 
ne daje novce — i ne treba. Šurka kaže, da joj nije stalo do 
miraza. Principi, Schopenhauer... Sve su to koještarije... 
Imam ja u banci tajnih deset tisuća. (Osvrće se.) Za njih u 
kući ni pseto ne zna... Babini novci... Tojeza vasoboje... 
Uzmite samo, dogovor kuću gradi: Matveju dajte dvije ti- 
suće'... (U dvorani se skupljaju gosti.) 

IVANOV. Pavle, od razgovora nikakve koristi. Ja ću po- 
stupiti tako kako mi nalaže moja savjest. 

SAŠA. I ja ću postupiti tako, kako meni nalaže moja 
savjest. Možeš govoriti što ti je volja, ali te ja ne ću pustiti. 
Idem po mamu. (Ode.) 

X 


LEBEDJEV. Ništa ne shvaćam... 

IVANOV. Slušaj, sirotane... Ne ću da ti objašnjavam, 
tko sam ja — pošten ili podao, zdrav ili psihopat. Tebi se ne 
može dokazati. Bio sam mlad, vatren, iskren, nisam bio glup; 
nisam volio i vjerovao kao ostali, radio sam i nadao se za 
desetoricu, borio sam se s vjetrenjačama, udarao glavom o 
zid; ne odmjerivši svoje snage, ne razmišljajući, ne poznava- 
jući život, ja sam natovario na sebe teret, od kojega mi je 
odjednom zaškripala kičma i nategle se žile; žurio sam da se 
sav istrošim samo u mladosti, opijao sam se, zanosio, radio, 
nisam znao za mjeru. A reci: da li je moglo biti drugačije? 
Ta nas je malo, a rađa mnogo, mnogo! Bože, koliko mnogo! 
I evo, kako mi se nemilosrdno osvećuje život, s kojim sam se 
borio! Slomio sam se! U tridesetoj godini ja sam se već otri- 
jeznio, star sam, već sam navukao kućni haljetak. Otežale 
glave, lijene duše, zamoren, skršen, nagrižen, bez vjere, bez 
ljubavi, bez cilja, kao sjena lunjam među ljudima i ne znam: 
tko sam, zašto živim, što hoću? I meni se već čini, da je 
ljubav — glupost, da su nježnosti bljutave, da rad nema 
smisla, da su pjesme i vatreni govori otrcani i stari. I svuda 
sobom vučem čamu, hladnu dosadu, nezadovoljstvo, gađenje 
prema životu... Propao sam definitivno! Pred tobom stoji 
čovjek, u trideset i petoj godini umoran, razočaran, prignje- 
čen svojim ništavnim podvizima; on u zemlju propada ođ 
stida, ruga se svojoj slabosti... O, kako se buni u meni po- 
nos, kako me davi gnjev! (Posrće.) Eh, što sam se unakazio? 
I posrćem... Malaksao sam. Gdje je Matvej? Neka me odve- 
ze kući. 

GLASOVI U DVORANI. Stigao je mladoženjin djever! 


XI 


ŠABELJSKI (ulazeći). U tuđem, iznošenom fraku... bez 
rukavica... i zbog toga koliko podrugljivih pogleda, glupih 
dosjetaka, iskreveljenih smiješaka... Odvratni čovječuljci! 

BORKIN (brzo uđe s buketom cvijeća; on je u fraku, sa 
cvijetom koji nose djeveri). Uh! Gdje je on? (Ivanovu.) Vas 
već odavno čekaju u crkvi, a vi ovdje filozofirate. Gle komi- 

čara! Baš ste komičar! Ta vi ne trebate ići sa nevjestom, već 
posebno sa mnom, po nevjestu ću ja doći iz crkve. Zar vi to 
ne shvaćate? Zaista, pravi komičar! 
LVOV (uđe, Ivanovu). A, vi ste tu? (Glasno.) Nikolaju 
Aleksejeviču Ivanove, izjavljujem vam javno, da ste podlac! 
IVANOV (hladno). Najljepša hvala. 


(Opće komešanje.) 


BORKIN (Lvovu). Milostivi gospodine, to je gadno! Ja 
vas pozivam na dvoboj! 

LVOV. Gospodine Borkine, ja smatram da je za mene 
poniženje ne samo boriti se s vama, nego i govoriti s vama! 
A gospodin Ivanov može dobiti zadovoljštinu kad god bude 
htio. 

ŠABELJSKI. Milostivi gospodine ja ću se boriti s vama!... 

SAŠA (Lvovu). Zašto? Zašto ste ga uvrijedili? Gospodo, 
dopustite, neka mi kaže: zašto? 

LVOV. Aleksandra Pavlovna, ja ga nisam vrijeđao bez 
razloga. Došao sam ovamo, da vam, kao pošten čovjek, otvo- 
rim oči, pa molim da me saslušate. 

SAŠA. Što mi vi možete reći? Da ste pošten čovjek? Pa 
to cijeli svijet zna! Recite mi radije po vašoj čistoj savjesti: 
razumijete li vi sebe samog ili ne! Banuli ste malo prije 
ovamo, kao pošten čovjek i nanijeli mu strašnu uvredu, koja 
me zamalo nije ubila; prije, kad ste ga pratili kao sjena, i 
ogorčavali mu život, vi ste bili uvjereni da vršite svoju duž- 
nost, da ste pošten čovjek. Vi ste se miješali u njegov pri- 
vatni život, ogovarali ga i osuđivali; gdje je god bilo moguće 
obasipali ste mene i sve poznate anonimnim pismima, — i za 
sve to vrijeme vi ste mislili da ste pošten čovjek. Misleći da 
je to pošteno, vi, doktore, niste poštedjeli ni njegovu bolesnu 
ženu i niste joj dali mira svojim sumnjičenjima. I kad biste 
izvršili najgore nasilje, kad biste učinili najopakiju podlost, 
vama bi se činilo, da ste neobično pošten i napredan čovjek! 

IVANOV (smijući se). Ovo nije svadba, već parlamenat! 
Bravo, bravo! ... 

SAŠA (Lvovu). E, sad razmislite: razumijete li vi samog 
sebe ili ne? Tupi, bezosjećajni ljudi! (Uzme Ivanova za ruku.) 
Hajdemo odavde, Nikolaju! Oče, hajdemo! 

IVANOV. Kamo da idemo? Stani, sad ću svemu tome 
učiniti kraj! Probudila se u meni mladost, progovorio je ne- 
kadašnji Ivanov! (Izvadi revolver.) 

SAŠA (krikne). Znam što hoće da učini! Nikolaju, tako 
ti boga! 

IVANOV. Dugo sam se rušio sve niže i niže, sad je dostat 
Vrijeme je da se zna i za čast! Maknite se! Hvala, Saša! 

SAŠA (viče). Nikolaju, zaboga! Zaustavite ga! 

IVANOV. Pustite me! (Potrči ustranu i ubije se.) 


Zastor 

MEDVJED 


Šala u jednom činu 


Lica: 


JELENA IVANOVNA POPOVA, mlada udovica s jamicama na 
obrazima; posjednica. 

GRIGORIJ STEPANOVIČ SMIRNOV, posjednik srednjih godina. 
LUKA, lakaj gospođe Popove, starac. 


Soba za goste na imanju gospođe Popove. 


I 


POPOVA (u dubokoj crnini, ne skidajući pogled s fotogra- 
Jije) i LUKA. 

LUKA. Ne valja to, gospodarice... Samo se upropašću- 
jete. Sobarica i kuharica otišle su u jagode, svako se stvore- 
nje raduje, čak i mačka osjeća radost, šeta dvorištem i lovi 
ptice, samo vi cio dan sjedite u sobi, kao da ste u manastiru, 
i ne znate za radost. Da, tako je! Računajte, već više od go- 
dine dana niste izašli iz kuće. 

POPOVA. I nikad ne ću izaći... I zašto bih? Moj se 
život svršio. On leži u grobu, a ja sam se zakopala među 
četiri zida... Mi smo oboje mrtvi. 

LUKA. No, eto! Teško je to i slušati. Nikolaj Mihajlovič 
je umro, istina je... Bila je to božja volja, bog mu dao duši 
lako. Žalili ste, i sada je dosta. Treba znati mjeru. Ne može 
se sto godina plakati i nositi crninu. I meni je u svoje vrijeme 
umrla žena. Pa što? Žalio sam, plakao mjesec dana: za nju 
je i to bila dosta. Ali da je oplakujem cio život, toga ni moja 
stara nije bila vrijedna. (Uzdiše.) Zaboravili ste sve susjede. 
Ne posjećujete ih i zabranjujete da k vama dolaze. Živimo, 

oprostite mi, kao pauci. Ne vidimo bijeloga dana. Livreju su 
mi izjeli miševi. Još da nema čestitih ljudi! Ali kotar je pun 
gospode. Jedna je pukovnija u Riblovu. Oficiri su pravi bon- 
boni, ne možeš ih se nagledati. A svaki je petak u logoru ples. 
I gotovo svaki dan svira vojnička muzika. Eh, milostiva go- 
spođo! Mladi ste, lijepi, krv i mlijeko. Sve imate da se pre- 
pustite ugodnom životu. Ljepota nije dana zauvijek. Za deset 
godina, kad vam se prohtije da prošetate kao paunica pred 
gospodom oficirima i da ih zaslijepite, bit će prekasno. 

POPOVA (odlučno). Molim te, da mi o tom više nikad ne 
govoriš. Znaš da je život izgubio za mene svaku vrijednost 
otkad je umro Nikolaj Mihajlovič. Tebi se čini da živim, ali 
to ti se samo čini. Ja sam se zaklela da do groba ne ću ski- 
nuti crnine i da ne ću nikoga vidjeti. Čuješ? Neka njegova 
sjena vidi kako ga ljubim. Da, znam, za tebe to nije tajna. 
On je često bio nepravedan prema meni, okrutan, pa i nevje- 
ran. Ali ja ću mu biti vjerna do groba i dokazat ću mu da 
znam ljubiti. Odanle, s one strane groba, vidjet će me takvu, 
kakva sam bila prije njegove smrti. 

LUKA. Umjesto da tako govorite, bolje biste učinili da 
prošetate vrtom, ili da zapovjedite da zapregnu Tobija ili 
Velikana, da posjetite susjede... 

POPOVA: (plače). Ah! 

LUKA. Milostiva gospođo! Gospodarice! Što vam je? Bog 
budi s vama. 

POPOVA. Tako je volio Tobija! Jahao je na njemu svaki 
put kad je išao Korčaginovima ili Vlasovima. Kako je divno 
upravljao! Koliko je dražesti bilo u njegovoj pojavi kad je 
svom silom potezao uzde! Sjećaš li se? Tobi, Tobi! Kaži neka 
mu danas daju mjeru zobi više. 

LUKA. Razumio sam. (Zvonce divlje zvoni.) 

POPOVA (dršće). Tko je to? Kaži da nikoga ne primam. 

LUKA. Razumio sam, milostiva gospođo. (Izlazi.) 


II 
POPOVA (sama). 
POPOVA (gleda fotografiju). Vidjet ćeš, Nicolas, kako ja 
znam ljubiti i praštati. Sve dok moje srce ne prestane ku- 
cati, moja se ljubav ne će ugasiti. (Smije se kroz suze.) Zar 

te nije stid? Ja sam dobra, vjerna ženica. Zatvorila sam se 
ključem i bit ću ti vjerna do groba, a ti... Zar te nije stid, 
stari moj? Varao si me, pravio scene, nedjelje i nedjelje 
ostavljao si me samu... 


II 
POPOVA i LUKA 


LUKA (uzbuđeno ulazi). Gospodarice, neki čovjek pita 
za vas. Hoće da vas vidi. 

POPOVA. Jesi li mu rekao da od dana muževe smrti ni- 
koga ne primam. 

LUKA. Rekao sam, ali ne će ništa da čuje. Kaže da se 
radi o jako hitnoj stvari. 

POPOVA. Ja ne pri-mam. 

LUKA. Govorio sam mu, ali... sam je vrag u njemu... 
Psuje i navalio je pravo u sobu... Već je u blagovaonici... 

POPOVA (razdraženo). Dobro! Neka uđe! Kakav prostak! 
(Luka izlazi.) Kako je teško s ljudima! Što hoće od mene? 
Zašto narušavaju moj mir? (Uzdiše.) Ne, morat ću se svakako 
povući u samostan. (Zamisli se.) Da, u samostan... 


IV 
POPOVA, LUKA i SMIRNOV 


SMIRNOV (ulazi i kaže Luki). Glupane! Voliš mnogo go- 
voriti... Magarče! (Opazi Popovu, dostojanstveno.) Milostiva 
gospođo, imam čast da se predstavim: umirovljeni artilje- 
rijski poručnik Grigorij Stepanovič Smirnov. Prinuđen sam 
da vas smetam zbog jedne vrlo važne stvari... 

POPOVA (ne pruživši mu ruku). Izvolite? 

SMIRNOV. Vaš pokojni muž, s kojim sam se imao čast 
poznavati, ostao mi je dužan na dvije mjenice tisuću dvjesta 
rubalja. Budući da sutra moram platiti kamate u Zemaljskoj 
banci, molio bih vas, milostiva gospođo, da mi još danas vra- 
tite taj novac. 

POPOVA. Tisuću dvjesta rubalja... A zašto vam se moj 
muž zadužio? 

SMIRNOV. Kupio je od mene zob. 

POPOVA (uzdiše). Ne zaboravi, Luka, zapovjediti da 
danas daju Tobiju mjeru zobi više. (Luka izlazi. Smirnovu.) 
Ako vam je Nikolaj Mihajlovič ostao dužan, razumije se samo 
po sebi da ću vam isplatiti, ali oprostite mi, molim vas, danas 
nemam raspoloživog novca. Prekosutra se moj upravitelj 
vraća iz grada, i ja ću mu zapovjediti, da vam isplati sve što 
treba, ali sada ne mogu ispuniti vašu želju. Osim toga, danas 
se navršilo ravno sedam mjeseci kako je umro moj muž, i ja 
sam sada u takvom raspoloženju, da nikako ne mogu da se 
bavim novčanim poslovima. 

SMIRNOV. A ja sam sada u takvom raspoloženju, da ću, 
ako ne platim sutra kamate, odletjeti naglavce. Zaplijenit će 
mi imanje! 

POPOVA. Prekosutra ćete dobiti svoj novac. 

SMIRNOV. Novac mi treba danas, a ne prekosutra. 

POPOVA. Oprostite, danas vam ne mogu isplatiti. 

SMIRNOV. A ja ne mogu do prekosutra čekati. 

POPOVA. Što mogu ako sad nemam ništa pri ruci? 

SMIRNOV. Prema tome ne možete platiti? 

POPOVA. Ne mogu. 

SMIRNOV. To je vaša posljednja riječ? 

POPOVA. Da, posljednja. 

SMIRNOV. Posljednja, doista? 

POPOVA. Doista. 

SMIRNOV. Najpokornije zahvaljujem. Uzimam do zna- 
nja. (Sliježe ramenima.) I još bi htjeli da budem hladnokr- 
van! Malo prije zapitao me trošinar kad smo se sastali na 
cesti: »Zašto se vi uvijek ljutite, Grigorije Stepanoviču?« A 
molim vas, kako da se ne ljutim? Novac mi je prijeko potre- 
ban. Otišao sam od kuće još jučer u zoru. Obletio sve du- 
žnike, i da je bar jedan vratio dug! Namučio sam se kao pas, 
noćio sam vrag zna gdje, u židovskoj krčmi, kraj bačve ra- 
kije. Napokon dođem ovamo, sedamdeset vrsta od moje kuće, 
u nadi da ću dobiti novac, a goste me »raspoloženjem«. Kako 
da se ne ljutim! 

POPOVA. Ja sam vam, čini mi se, jasno kazala: upra- 
vitelj će se vratiti iz grada, i onda ćete dobiti. 

SMIRNOV. Ja nisam došao k upravitelju, nego k vama. 
Koji je vrag, oprostite na izrazu, meni vaš upravitelj? 

POPOVA. Oprostite, gospodine, ja nisam navikla na 
takve čudne izraze, na takav ton. Ne ću da vas dulje slušam. 
(Brzo izlazi.) 


V 
SMIRNOV (sam) 


SMIRNOV. Što kažete na to? Njezino raspoloženje! Prije 
sedam mjeseci umro joj muž. A da li ja moram platiti ka- 
mate ili ne? Pitam vas, moram li ja platiti kamate ili ne? 
Dobro, umro vam je muž, vaše raspoloženje i svakakve ko- 
medije... Upravitelj nekamo otišao, vrag neka ga nosi, a što 
ćete zapovjediti da ja činim? Da od svojih vjerovnika odle- 
tim balonom? Ili što? Da se zaletim i da kresnem glavom o 
zid? Dođem Gruzdjevu, nema ga kod kuće. Jaroševič se sa- 
krio, s Kuricinom sam se posvadio nasmrt i malo da ga ni- 
sam bacio kroz prozor, Mazutov ima — grižu, ova ovdje — 
raspoloženje. Nitko od te fukare ne plaća. To je samo zato, 
što sam ih odviše razmazio, što postupam u rukavicama, kao 
slinavo dijete, kao baba. Odviše sam s njima obziran. Ali 
čekajte, upoznat ćete vi mene! Ne ću nikome dopustiti da se 
sa mnom šali, vrag ga odnio! Ostajem ovdje i čekat ću dok 
mi ona ne plati. Brrr! Kako sam danas bijesan, kako sam 
bijesan! Od bijesa mi dršću sve žile i nestaje mi dah. Fuj, 
bože moj, i zlo mi je postalo. (Viče.) Hej! Hej! 


VI 
SMIRNOV i LUKA 


LUKA (ulazi). Što želite? 

SMIRNOV. Donesi mi kvasa ili vode! (Luka izlazi.) Oh, 
kakva li je to logika. Čovjeku je novac prijeko potreban, 
dogorjelo mu do nokata, a ona ne vraća zato, što, vidite, nije 
raspoložena da se bavi novčanim poslovima. Prava ženska, 
bapska logika. Evo, zato ja nikada nisam volio i ne volim 
govoriti sa ženama. Lakše mi je sjediti na bačvi baruta, nego 

govoriti sa ženom. Brrr! Koža mi se ježi, tako me razbjesnila 
ova duga suknja s povlakom. Dosta mi je da izdaleka vidim 
poetično biće, pa da mi se od bijesa zgrče listovi na nogama. 
To je da čovjek zove u pomoć! 


VII 
SMIRNOV i LUKA 


LUKA (ulazi s vodom). Milostiva gospođa su bolesni i ne 
primaju. 

SMIRNOV. Izlazi! (Luka izlazi.) Oni su bolesni i ne pri- 
maju! Nije potrebno, ne primaj! Ostat ću i sjediti ovdje dok 
mi ne vratiš moj novac. Ako budeš bolesna nedjelju dana, 
i ja ću nedjelju dana sjediti ovdje. Ako budeš bolesna go- 
dinu dana, ja ću čekati i godinu... Dobit ću što je moje, 
slatka gospođo! Ne ćeš me dirnuti svojom crninom i jami- 
cama na obrazima... Znamo mi te jamice! (Viče kroz pro- 
207.) Semjone, ispregni konje! Ne ćemo skoro krenuti! Ostat 
ću ovdje! Reci tamo u konjušnici neka daju zobi konjima! 
Opet ti se, životinjo, lijevi logov zapleo u uzde! (Imitira svog 
kočijaša.) »Ništa, ništal«... Dat ću ti ja ništa, ništa! (Odlazi 
s prozora.) Gadno... Nesnosna je vrućina, nitko mi nije pla- 
tio, loše sam spavao, i onda još ova žalobna duga suknja 
s raspoloženjem!... Glava me boli!... Dobro, mogu! (Viče.) 
Hej! Hej! 

LUKA. Što želite? 

SMIRNOV. Donesi mi čašu votke! 


(Luka izlazi.) 


SMIRNOV. Uh! (Sjedne i promatra sebe.) Nema šta da 
se kaže, sjajno izgledam! Sav prašan, čizme prljave, neumi- 
ven, nepočešljan, na prsluku imam slame... Mala gospođa 
je sigurno mislila da sam razbojnik. (Zijeva.) Pomalo je ne- 
pristojno ući takav u salon, ali, vrlo važno... Ja nisam ovdje 
gost, nego vjerovnik, a za vjerovnike odijelo nije propisano... 

LUKA (ulazi i daje mu votke). Vi sebi mnogo dopuštate, 
gospodine... 

SMIRNOV (srdito). Što kažeš? 

LUKA. Ja... ja ništa... što se mene tiče... ja... 

SMIRNOV. S kime govoriš? Šuti! 

LUKA (tiho). Kakvo nam je to čudovište palo s mjeseca! 
Koja ga je nesreća donijela... (Izlazi.) 

SMIRNOV. Ah, kako sam bijesan! Tako sam bijesan da 
bih smrvio u prah, čini mi se, cio svijet. Loše se osjećam. 
(Zove.) Hej! Hej! 


VIII 
POPOVA i SMIRNOV 


POPOVA (ulazi oborenih očiju). Milostivi gospodine, u 
svojoj samoći već sam se odavno odučila od ljudskog glasa 
i ne podnosim vike. Uporno vas molim, ne narušavajte moj 
mir! 

SMIRNOV. Vratite mi dug, pa ću otići. 

POPOVA. Kazala sam vam jasno i glasno da nemam 
raspoloživog novca, počekajte do prekosutra. 

SMIRNOV. A ja sam vam imao čast kazati jasno i glasno, 
da mi novac treba danas, a ne prekosutra. Ako mi ne vratite 
danas, sutra ću se morati objesiti. 

POPOVA,. Ali što da učinim kad nemam novaca? Kako 
je to čudno! 

SMIRNOV. To znači, da mi ne ćete odmah sada vra- 
titi? Ne? 

POPOVA. Ne mogu... 

SMIRNOV. Ako je tako, ostat ću i sjediti ovdje dok ne 
dobijem svoj novac. (Sjedne.) Platit ćete prekosutra? Izvrsno. 
Do prekosutra ću ovako sjediti. (Skoči.) Pitam vas, moram li 
platiti sutra kamate ili ne? Ili zar mislite da se šalim? 

POPOVA. Milostivi gospodine, molim vas da ne vičete. 
Ovo nije konjušnica. 

SMIRNOV. Ja vas ne pitam za konjušnicu, nego za ovo. 
moram li ja sutra platiti kamate ili ne moram? 

POPOVA. Vi se ne znate vladati u ženskom društvu! 

SMIRNOV. Ne, milostiva gospođo, ja se znam vladati u 
ženskom društvu! 

POPOVA. Ne, ne znate! Vi ste neodgojen, grub čovjek. 
Uljudni ljudi ne govore tako sa ženama. 

SMIRNOV. Krasno! Kako zapovijedate da govorim 
s vama? Francuski, zar ne? (Ljuti se i šuškeće.) Mdam, že vu 
pri... kako sam sretan što mi ne vraćate novac... Ah, opro- 
stite što sam vas uznemirio! Kako je danas krasno vrijeme! 
Ova crnina vam krasno pristaje. (Lupi petama i klanja se.) 

POPOVA. To nije duhovito, to je prosto. 

SMIRNOV (imitira je). »To nije duhovito, to je prosto! 
Ja se ne znam vladati u ženskom društvu.« Milostiva go- 
spođo, ja sam u svom životu vidio više žena nego vi vrabaca. 
Tri puta sam se u dvoboju tukao za žene: ostavio sam dva- 
naest žena, devet ih je ostavilo mene. Da, milostiva gospođo! 
Bilo je i to vrijeme, kad sam pravio od sebe budalu, kad sam 
bio sentimentalan, sladak kao med, rasipao novce, klanjao 
se... Ljubio sam, patio sam, uzdisao sam na mjesečini, kisao 
sam, topio se, smrzavao... Ljubio sam strasno, bijesno, na 
sve načine, vrag neka me odnese. Klepetao sam kao svraka 
o emancipaciji žena. Nježna su me čuvstva stajala polovinu 
imutka, ali sad — sluga pokoran! Više me ne ćete prevariti. 
Dosta je bilo. Crne, strasne oči, crvene usne, jamice na obra- 
zima, mjesec, šapat, bojažljivo disanje — za sve to vam, mi- 
lostiva gospođo, ne bih dao ni prebite pare. Prisutni su isklju- 
čeni, ali sve se žene, i visoke i niske, pretvaraju, blebeću, 
kleveću, spletkare, lažu, tašte su, sitničave, nemilosrdne, 
imaju nemoguću logiku, a što se tiče ovoga (dotiče se čela), 
oprostite mi na iskrenosti, vrabac može zatjerati u kut svakog 
filozofa u suknji. Pogledaš li koje poetično biće, vidiš pro- 
zirnu tkaninu, eter, poluboginju, milijun ushita, a kad joj 
zagledaš u dušu — najobičniji krokodil! (Hvata se za stolac, 
stolac praska i puca.) Ali najviše me razbješnjuje što taj kro- 
kodil zamišlja, da je njegovo remek-djelo, privilegij i mono- 
pol — nježno čuvstvo! Neka me vrag odnose, neka me objese 
naglavce na onaj čavao, ako žena zna ljubiti bilo koga osim 
psića! U ljubavi ona zna jedino šmrckati i objesiti njuškicu! 
Gdje muškarac pati i žrtvuje se, tamo se njezina ljubav oči- 
tuje samo u tome, da se igra svojom povlakom i da nastoji, 
da nas što jače zgrabi za nos. Vi imate nesreću da ste žena, 
dakle, poznajete po sebi žensku narav. Kažite mi po savjesti, 
jeste li u svom životu vidjeli ženu, koja bi bila iskrena, 
vjerna i postojana? Niste vidjeli! Vjerne i postojane su samo 
starice i čudovišta! Prije ćete naći rogatu mačku ili bijelu 
šljuku, nego postojanu ženu! 

POPOVA. Dopustite, tko je dakle po vašem vjeran i po- 
stojan u ljubavi? Da nisu muškarci? 

SMIRNOV. Da, milestiva gospođo, muškarci! 

POPOVA. Muškarci! (Sa zlobnim smijehom.) Muškarac 
je vjeran i postojan u ljubavi! Što ne kažete, to je najnovije! 
(Vatreno.) S kakvim vi to pravom govorite? Muškarci da su 
vjerni i postojani? Kada smo tako daleko došli, kazat ću vam, 
da je od svih muškaraca, koje sam poznavala i koje pozna- 
jem, najbolji bio moj pokojni muž... Ljubila sam ga strasno, 
iz dna srca, kako može ljubiti samo mlada i ozbiljna žena, 
dala sam mu svoju mladost, sreću, život, imutak, živjela sam 
samo za njega, molila sam se njemu kao poganka i... i — 
što je bilo? Najbolji od svih muškaraca varao me na naj- 
nesavjesniji način na svakom koraku! Poslije njegove smrti 
našla sam u njegovu stolu ladicu punu ljubavnih pisama, a za 
života, — strašno mi je kad se sjetim! Ostavljao me je samu 
nedjelje i nedjelje; pred mojim očima išao je za drugim že- 
nama i varao me, razbacivao je moj novac, ismijavao moju 
ljubav... I pored svega toga ja sam ga ljubila i bila mu 
vjerna. Što više, on je umro, a ja sam mu jednako bila vjerna 
i postojana. Zakopala sam se zauvijek među četiri zida i do 
groba ne ću skidati crnine... 

SMIRNOV (s prezirnim smijehom). Crnine!... Ne razu- 
mijem za koga me vi držite? Kao da ne znam, zašto vi no- 
site taj crni domino i zašto ste se zakopali među četiri zida! 
Još nešto! To je tako tajanstveno, tako poetično! Ako prođe 
kraj vaše kuće kakav pitomac podoficirske škole ili kakav 
dežmekasti pjesnik, pogledat će prozore i pomislit će! »Ovdje 
stanuje tajanstvena Tamara, koja se od ljubavi za mužem 
zakopala među četiri zida.« Znamo mi te komedije! 

POPOVA (plane). Što? Kako se usuđujete tako govoriti? 

SMIRNOV. Živi ste se zakopali, ali se niste zaboravili 
napudrati. 

POPOVA. Kako se usuđujete sa mnom tako govoriti? 

SMIRNOV. Ne vičite, molim vas, ja nisam vaš upravitelj. 
Dopustite da zovem stvari po imenu. Ja nisam žena i navi- 
kao sam da jasno i glasno kažem svoje mišljenje. Molim vas 
ne vičite! 

POPOVA. Ja ne vičem, vi vičete! Izvolite me ostaviti na 
miru. 

SMIRNOV. Dajte mi novac, pa ću otići. 

POPOVA. Od mene ne ćete dobiti novaca! 

SMIRNOV. Ne, milostiva gospođo, dobit ću. 

POPOVA. Ne ću vam dati i ne ću, ni kopjejke ne ćeie 
dobiti! Možete me ostaviti na miru! 

SMIRNOV. Nemam čast da vam budem muž ili zaručnik, 
i zato molim vas, ne pravite mi scena. (Sjedne.) Ne volim 
ja to. 

POPOVA (teško diše od gnjeva). Vi ste sjeli? 

SMIRNOV. Sjeo sam. 

POPOVA. Molim vas, otiđite! 

SMIRNOV. Dajte mi moj novac... (Tiho.) Kako sam bi- 
jesan! Kako bijesan! 

POPOVA. S drznicima ne želim razgovarati. Izvolite se 
pokupiti napolje! (Stanka.) Ne ćete otići? Ne? 

SMIRNOV. Ne. 

POPOVA. Ne? 

SMIRNOV. Ne! 

POPOVA. Dobro! (Zvoni.) 


IX 
ISTI i LUKA 


POPOVA. Luka, izvedi ovog gospodina! 

LUKA (prilazi Smirnovu). Gospodine, izvolite otići, kad 
vam se kaže. Nema ništa. 

SMIRNOV (skoči). Šuti! S kime razgovaraš? Napravit ću 
od tebe salatu. 

LUKA (hvata se za srce). Isuse bože... svi sveci... 
(Padne u naslonjač.) Zlo mi je, zlo mi je! Nemam daha! 

POPOVA. Gdje je Daša? Daša! (Viče.) Daša! Pelageja! 
Daša! (Zvoni.) 

LUKA. Sve su otišle u jagode... Nikoga nema kod 
kuće... Zlo mi je. Vode! 

POPOVA. Izvolite se pokupiti napolje! 

SMIRNOV. Ne biste li mogli biti malo pristojniji? 

POPOVA (stisne šake i lupa nogama). Vi ste seljačina! 
Divlji medvjed! Grubijan! Čudovište! 

SMIRNOV. Što? Što ste rekli? 

POPOVA. Rekla sam da ste medvjed, čudovište. 

SMIRNOV (ide prema njoj). Dopustite, s kakvim me pra- 
vom vrijeđate? 

POPOVA. Da, vrijeđam vas... pa što onda? Mislite li 
da vas se bojim? 

SMIRNOV. A zar vi mislite da imate pravo vrijeđati, ako 
ste poetično biće? Da? Na dvoboj! 

LUKA. Isuse bože! Svi sveci! Vode! 

SMIRNOV. Na dvoboj! 

POPOVA. Ako imate zdrave šake i bikovsko grlo, mislite 
li da vas se bojim? A? Divljačina jedna. 

SMIRNOV. Na dvoboj! Nikome ne ću dopustiti da me 
vrijeđa, bez obzira na to šta ste vi žena, krhko biće. 

POPOVA (nastoji da ga nadviče). Medvjed, medvjed, 
medvjed. 

SMIRNOV. Vrijeme je da se napokon riješimo predra- 
suda, da su samo muškarci obavezni da plate za uvredu. 
Ravnopravnost za ravnopravnost, k vragu! Na dvoboj! 

POPOVA. Hoćete li da se borimo revolverom? Izvolite! 

SMIRNOV. Odmah! 

POPOVA. Odmah! Ostali su muževljevi revolveri... 
Odmah ću ih donijeti... (Brzo izlazi i vraća se.) S kakvom 
ću nasladom zatjerati kuglu u vašu tvrdu tikvu! Neka vas 
vrag odnese! (Odlazi.) 

SMIRNOV. Ustrijelit ću je kao pilence. Ja nisam dječa- 
rac, nisam sentimentalno štene, za mene nema nježnog spola. 

LUKA. Milostivi gospodine. (Padne na koljena.) Učini 
mi tu milost, požali mene starca, otiđi odavle. Ustrašio si 
nas do smrti, i još se spremaš da se tučeš. 

SMIRNOV (ne sluša ga). Dvoboj, eto to je ravnoprav- 
nost, emancipacija. Oba spola imaju jednaka prava. Ustrije- 
lit ću je iz principa! Ipak, što li je to žena? (Imitira je.) »Neka 
vas vrag odnese... Zatjerat ću kuglu u vašu tvrdu tikvu«... 
Kakva žena! Porumenjela je, oči joj sjaju... Prihvatila je 
moj izazov! Časne mi riječi, prvi put u životu vidim takvu 
ženu... 

LUKA. Milostivi gospodine, otiđite! Vječno ću se za vas 
moliti bogu! 

SMIRNOV. To je žena! Razumijem ja to. Prava žena. 
Nije krpa, ni maza, nego vatra, barut, raketa! Pa i ubiti ju 
je šteta! 

LUKA (plače). Milostivi gospodine... otiđite! 

SMIRNOV. Ona mi se doista sviđa! Doista! I pored ja- 
mica na obrazima, sviđa mi se! Bio bih spreman što više da 
joj oprostim dug... i bijes me prošao... Divna žena! 


X 
ISTI i POPOVA 


POPOVA (ulazi s revolverima). Ovdje su revolveri... 
Ali prije nego počnemo, izvolite mi pokazati kako se puca... 
U životu nisam imala revolvera u ruci. 

LUKA. Spasi nas, gospode!... Idem da potražim vrtlara 
i kočijaša... Odakle je došla do nas ta napast? (Izlazi.) 

SMIRNOV (pregledava revolvere). Vidite, ima nekoliko 
vrsti revolvera. Za dvoboj ima specijalnih Mortimerovih re- 
volvera na kapsle. A ovo su revolveri Smith i Wesson s tro- 
strukim djelovanjem, s ekstraktorom i centralnim udarom... 
Prekrasni revolveri... Ovaj par vrijedi najmanje devedeset 
rubalja. Revolver treba držati ovako... (Tiho.) Kakve oči, 
kakve oči! To je vatrena žena! 

POPOVA. Ovako? 

SMIRNOV. Da, ovako... Zatim dignete oroz... Ovako 
nišanite... Glavu malo natrag! Ispružite ruku kako treba... 
Evo tako. Zatim ovim prstom pritisnete ovu stvarčicu — i to 
je sve... I još samo glavno pravilo: treba biti miran i niša- 
niti bez žurbe. Treba paziti da ruka ne zadršće. 

POPOVA. Dobro... Nije udobno da se tučemo u sobama. 
Pođimo u vrt. 

SMIRNOV, Pođimo. Ali ja vas upozoravam da ću pucati 
u zrak. 

POPOVA. Samo je to trebalo! Zašto? 

SMIRNOV. Zato... zato... To je moja stvar zašto! 

POPOVA. Bojite se? Da? A-a-a! Ne, gospodine, ne ćete 
umaknuti. Izvolite ići za mnom! Ne ću se smiriti dok ne pro- 
bijem vašu tikvu, evo ovu tikvu, koju tako mrzim! Bojite se? 

SMIRNOV., Da, bojim se. 

POPOVA. Lažete! Zašto se ne ćete tući? 

SMIRNOV. Zato... zato, što mi se... sviđate? 

POPOVA (sa zlobnim smijehom). Ja mu se sviđam. On 
mi se usuđuje reći da mu se sviđam. (Pokaže vrata.) Možete... 

SMIRNOV (u tišini odlaže revolver, uzima kapu i odlazi. 
Zaustovlja se pred vratima. Oboje šute pola minute i gledaju 
se. Zatim se Smirnov neodlučno približi gospođi Popovoj.) 
Slušajte... još uvijek se ljutite? I ja sam bijesan kao vrag, 
ali razumijete li... kako da vam rastumačim... stvar je u 
tom, vidite, da je događaj takve vrste, strogo uzevši... (Viče.) 
Zar sam ja kriv što mi se sviđate? (Hvata stolac, stolac pra- 
ska i lomi se.) K vragu, kakvo to krhko pokućstvo imate! Vi 
mi se sviđate, razumijete 1i? Ja sam... Ja sam gotovo za- 
ljubljen! 

POPOVA. Otiđite od mene — mrzim vas! 

SMIRNOV. Bože, kakva žena. U svom životu nisam vidio 
što slično. Izgubljen sam. Propao sam. Upao sam u mišolovku 
kao miš! 

POPOVA. Otiđite odavle ili ću pucati! 

SMIRNOV. Pucajte! Ne možete razumjeti kakva je sreća 
umrijeti pod pogledom ovih divnih očiju, umrijeti od revol- 
vera, koji drži ta mala baršunasta ručica... Poludio sam! 
Promislite i odlučite odmah, jer ako odem odavle, nikad se 
više ne ćemo vidjeti. Odlučite! Ja sam plemić, pošten čovjek, 
imam deset tisuća godišnjeg dohotka... pogađam kuglom 
kopjejku ako je bacite u zrak... imam izvrsnih konja... 
Hoćete li biti moja žena? 

POPOVA (uzrujana prijeti mu revolverom). Na dvoboj, 
na dvoboj! 

SMIRNOV. Poludio sam... Ništa ne razumijem... (Viče.) 
Čovječe! Vode! 

POPOVA (viče). Na dvoboj! 

SMIRNOV. Poludio sam; zaljubio sam se kao dječak, kao 
glupan! (Hvata je za ruku, ona krikne od boli.) Ja vas ljubim. 
(Klekne.) Ljubim, kako nikad nisam ljubio. Dvanaest žena 
sam ostavio, devet je ostavilo mene. Ali nijednu od njih ni- 
sam tako volio kao vas. Raznježio sam se, omlohavio, omli- 
iavio... Na koljenima sam kao glupan, i molim vašu ruku. 
Stid me je. Sramota! Pet godina nisam bio zaljubljen. Zakleo 
sam se da više nikad ne ću biti, a najednom sam se zapleo 
kao ruda u tuđa kola! Prosim vašu ruku! Da ili ne? Ne ćete? 
Ne treba! (Ustaje i brzo ide prema vratima.) 

POPOVA. Čekajte... 

SMIRNOV (ustaje). Dakle? 

POPOVA. Ništa, idite... Uostalom, stanite!... Ne, idite, 
idite! Mrzim vas! Ili ne... Ne idite! Ah da znate kako sam 
bijesna, kako sam bijesna. (Baci revolver na stol.) Otekli su 
mi prsti od te strahote... (Od bijesa razdere Tupčić.) Što 
stojite? Kupite se! 

SMIRNOV. Zbogom! 

POPOVA. Da, da, idite!... (Viče.) Ta kuda ćete? Če- 
kajte... Idite, uostalom. Ah, kako sam bijesna. Ne prilazite 
mi! Ne prilazite mi! 

SMIRNOV (približi joj se). Kako sam bijesan na sebe! 
Zaljubio sam se kao gimnazijalac i klečao sam... Koža mi se 
ježi... (Grubo.) Ja vas ljubim! Trebalo mi je samo da se u 
vas zaljubim! Sutra treba platiti kamate, počela je kosidba, 
a vi ovdje... (Grli je.) Nikada to sebi ne ću oprostiti... 

POPOVA. Gubite se! Ruke k sebi! Ja vas... mrzim! Na 
dvoboj! (Dug poljubac.) 


XI 


ISTI, LUKA sa sjekirom, VRTLAR s grabljama, KOČIJAŠ 
s vilama i RADNICI s kolcima 


LUKA (opazi ih). Isuse bože! 
POPOVA (oborivši oči). Luka, reći ćeš tamo u konjušnici, 
da danas Tobiju uopće ne daju zobi. 


Zastor 

PROSIDBA 


Šala u jednom činu 


Lica: 


STEPAN STEPANOVIČ ČUBUKOV, posjednik. 

NATALIJA STEPANOVNA, njegova dvadeset i pet godišnja kći. 
IVAN VASILJEVIČ LOMOV, Čubukovljev susjed, zdrav, ugojen, 
ali malo nepovjerljiv posjednik. 


Radnja se događa na Čubukovljevu imanju. 
Soba za primanje u Čubukovljevoj kući. 


I 


ČUBUKOV i LOMOV (u fraku i bijelim rukavicama). 

ČUBUKOV (ide u susret Lomovu). Dušo moja, koga vi- 
dim! Ivane Vasiljeviču! Kako ste me obradovali! (Rukuje se 
s njim.) Jednom riječi iznenađenje... Kaka ste? 

LOMOV. Zahvaljujem. A kako vi izvolijevate živjeti? 

ČUBUKOV. Pomalo, pomalo, anđele moj, hvala na pi- 
tanju, i tako dalje. Sjednite, najpokornije vas molim... Jed- 
nom riječi, nije lijepo zaboravljati susjede, mili moj. Ali 
zašto, dragi moj, dolazite tako službeno? U fraku, u rukavi- 
cama i tako dalje. Zar kamo idete, biseru moj? 

LOMOV. Ne, samo k vama, cijenjeni Stepane Stepano- 
viču. 

ČUBUKOV. Zašto onda imate frak, dražesni moj? Kao na 
Novu godinu za čestitanja! 

LOMOV. Evo, u čemu je stvar. (Uzima ga ispod ruke.) 
Bio sam tako slobodan, cijenjeni Stepane Stepanoviču, da 
dođem k vama s jednom molbom. Više puta imao sam čast 
da se obratim na vas da mi pomognete, a vi ste svagda, kako 

da kažem... oprostite mi, ja sam uzrujan. Popit ću malo 
vode, cijenjeni Stepane Stepanoviču. (Pije vodu.) 

ČUBUKOV (tiho). Hoće, da mu posudim novaca! Ne ću 
mu ih dati! (Lomovu.) O čemu se radi, ljepotane? 

LOMOV. Vidite li, Uvaženi Stepanoviču... Oprostite, 
Stepane Uvaženoviću, to jest, ja sam strahovito uzbuđen, 
kako izvolite vidjeti. Ukratko, samo vi mi možete pomoći, 
premda ja to, dakako, nisam ničim zaslužio i... i nemam 
prava da računam na vašu pomoć... 

ČUBUKOV. Ah, ne okolišajte kao mačak oko vruće kaše, 
mili! Što hoćete? Kažite. Dakle? 

LOMOV. Odmah... Jedan čas... Radi se o tome, da sam 
vas došao zamoliti za ruku vaše kćeri Natalije Stepanovne. 

ČUBUKOV (radosno). Mili moj! Ivane Vasiljeviču! Ka- 
žite još jedamput, nisam dobro čuo. 

LOMOV. Imam čast da zaprosim... 

ČUBUKOV (prekine ga). Dragi moj... Tako mi je drago 
i tako dalje... (Zagrli Lomova i poljubi ga.) Odavno sam to 
želio. To je bila moja svakidanja želja. (Ispusti suzu.) I svagda 
sam vas volio, anđele moj, kao rođenoga sina. Bog neka vam 
da svaku sreću, ljubav i tako dalje. Uvijek sam to želio... 
Što ja tu stojim, kao da sam prirastao, radost me smela, 
sasvim smela! Oh, ja sam sama radost... Idem pozvati Na- 
tašu i tome slično. 

LOMOV (raznježen). Cijenjeni Stepane Stepanoviču, što 
vi mislite, mogu li se nadati, da će ona pristati? 

ČUBUKOV. Takav ljepotan, jednom riječi i... i ona da 
ne pristane! Kladim se, da je zaljubljena u vas kao mačkica 
i tako dalje... Odmah ću se vratiti. (Izlazi.) 


II 
LOMOV (sam) 


LOMOV. Zima mi je... Dršćem, kao prije ispita. Glavno 
je — odlučiti se. Ako čovjek dugo misli, oklijeva, mnogo go- 
vori, ili ako čeka ideal ili pravu ljubav, nikad se ne će ože- 
niti. Brrr! Zima mi je! Natalija Stepanovna je izvrsna  do- 
maćica, nije ružna, obrazovana je... što mi više treba? Tako 
sam uzbuđen, da mi u ušima počinje šumjeti. (Pije vode.) A 

ne mogu, da se ne oženim... U prvom redu, već imam tri- 
deset i pet godina, — a to su, kažu, kritične godine. U dru- 
gom redu, potreban mi je sređen i normalan život... Imam 
srčanu manu, patim od lupanja srca, svadljiv sam i uvijek 
se strahovito uzrujam... Eto, sada mi usne dršću, a na 
desnoj mi vjeđi živac skakuće... Ali najstrašnije patim — 
kad spavam. Čim legnem i počnem drijemati, odmah se nešto 
ho-ruk, pomakne u lijevom boku i kreće prema ramenu i 
glavi... Skočim iz postelje, kao da sam poludio, malo šetam, 
pa iznova legnem, ali čim počnem drijemati, opet se nešto u 
lijevom boku, ho-ruk, i to se ponovi dvadesetak puta... 


II 
NATALIJA STEPANOVNA, LOMOV 


NATALIJA. (ulazi). To ste vi? A tata mi je rekao: došao 
je trgovac da kupi staru robu. Zdravi bili, Ivane Vasiljeviču. 
LOMOV. Zdravi bili, cijenjena Natalijo Stepanovna! 

NATALIJA. Oprostite, što imam pregaču i što nisam ure- 
đena... Čistimo grašak za sušenje. Zašto vas tako dugo nije 
bilo kod nas? Sjednite... (Sjedaju.) Izvolite li doručkovati? 

LOMOV. Ne, hvala, već sam jeo. 

NATALIJA. Pušite?... Ovdje su šibice... Danas je kra- 
sno vrijeme, a jučer je padala takva kiša, da težaci cijelog 
dana nisu ništa radili. Koliko ste stogova nakosili? Zamislite, 
prohtjelo mi se, da dadem pokositi cijelu livadu, a sada mi 
je krivo i u strahu sam, da mi sijeno ne sagnjije. Bilo bi bolje 
đa sam čekala. Ali, što vidim? Vi, čini mi se, imate frak! No, 
to je velika novost! Idete li na ples? Uostalom, vi ste se po- 
ljepšali... Recite mi istinu, zašto ste tako elegantni? 

LOMOV (uzbuđeno). Vidite li, cijenjena Natalijo Stepa- 
novna... Stvar je u tome, da sam odlučio da vas zamolim 
da me saslušate... Dakako, da ćete se začuditi, a možda i 
razljutiti, ali ja... (Tiho.) Strašno mi je zima. 

NATALIJA. O čemu se radi? (Stanka.) Dakle? 

LOMOV. Nastojat ću, da budem kratak. Vama je poznato, 
Cijenjena Natalijo Stepanovna, da ja već odavno, od svog dje- 
tinjstva, imam čast poznavati vašu porodicu. Moja pokojna 
tetica i njezin muž, od kojih sam, kako znate, naslijedio ze- 

milju, uvijek su vašem ocu i vašoj pokojnoj majčici iskazivali 
osjećaje dubokog poštovanja. Porodica Lomovih i porodica 
Čubukovih uvijek su živjele u prijateljskim, i, mogao bih 
čak reći, u rodbinskim vezama. Ako se izvolijevate sjetiti, 
moja je zemlja tik do vaše. Moje Volovske Livadice graniče 
s vašim brezikom. 

NATALIJA. Oprostite, što vas prekidam, ali rekli ste 
»rmoje Volovske Livadice«... Zar su vaše? 

LOMOV. Moje... 

NATALIJA. Još nešto! Volovske Livadice su naše, a ne 
vaše! 

LOMOV. Ne, cijenjena Natalijo Stepanovna, moje su... 

NATALIJA. To je novost. A zašto bi bile vaše? 

LOMOV. Kako zašto? Ja govorim o onim Volovskim Li- 
vadicama, koje kao klin leže među vašim brezikom i Izgor- 
jelom močvarom. 

NATALIJA. Da, da... te livadice su naše... 

LOMOV. Ne, cijenjena Natalijo Stepanovna, varate se, 
one su — moje. 

NATALIJA. Dođite k pameti, Ivane Vasiljeviču! A kada 
su postale vaše? 

LOMOV. Kako kada? Dokle mi ide sjećanje, uvijek su 
bile naše. 

NATALIJA. Ni govora, oprostite mi. 

LOMOV. Pokazat ću vam crno na bijelom, cijenjena Na- 
talijo Stepanovna. Istina je, da je nekad bilo spora o tom, 
čije su Volovske Livadice, ali danas nema sumnje, da su 
moje. Na to ne treba trošiti riječi. Izvolite me saslušati. Baka 
moje tetice dala je Volovske Livadice besplatno i bez na- 
znake roka na uživanje seljacima djeda vašeg oca, jer su oni 
za nju pekli cigle. Seljaci djeda vašeg oca uživali su besplatno 
četrdeset godina te livadice i privikli su se, da ih smatraju 
svojima, ali kad je došlo do oslobođenja... 

NATALIJA. Sve je obratno nego što pripovijedate. Ze- 
mlja moga djeda i pradjeda pružala se do Izgorjele močvare, 
znači, da su Volovske Livadice naše. Što je tu nejasno, ne 
razumijem. Kako je to dosadno! 

LOMOV. Pokazat ću vam crno na bijelom, Natalijo Ste- 
panovna! 

NATALIJA. Ne, vi se prosto šalite ili mi se rugate... 
Kakva je to novost! Ta je zemlja naša preko tri stotine go- 

dina, i najednom netko kaže, da nam ne pripada! Oprostite, 
Ivane Vasiljeviču, ali ja ne vjerujem svojim ušima. Meni nije 
toliko do Livadica. Imaju dva, tri jutra, a vrijede nekih tri 
stotine rubalja, ali me ljuti neistina. Kažite što hoćete, ali 
ne podnosim neistine. 

LOMOV. Saslušajte me, zaklinjem vas! Seljaci djeda 
vašeg oca pekli su cigle za baku moje tetice. Tetičina baka, 
u želji da im učini veselje... 

NATALIJA. Djed, baka, tetica, ništa od toga ne razumi- 
jem! Livadice su naše i gotovo! 

LOMOV. Moje su, gospođice! 

NATALIJA. Naše su! Sve da dokazujete dva dana, da 
obučete petnaest frakova, naše su, naše i naše!... Tuđe ne 
ću, ali svoje ne želim izgubiti... Kako želite! 

LOMOV. Meni, Natalijo Stepanovna, Volovske Livadice 
nisu potrebne, ali govorim principijelno; ako hoćete, dopu- 
stite, da vam ih poklonim. 

NATALIJA. Ja ih mogu pokloniti vama, kad su moje... 
Najmanje što vam mogu reći, Ivane Vasiljeviču, je to, da je 
io čudan postupak. Do danas smo vas smatrali dobrim su- 
sjedom, prijateljem, prošle godine posudili smo vam mlati- 
licu i zato smo mlatili svoje žito u studenom, a vi postupate 
s nama kao s ciganima. Poklanjate mi moju vlastitu zemlju. 
Oprostite, ali tako ne postupaju dobri susjedi! Ja smatram, 
da je to čak drskost, ako hoćete... 

LOMOV. Po vašem bih ja, dakle, bio otimač. Gospođice, 
nikad ja nisam prisvojio tuđu zemlju, i ne ću nikome dopu- 
stiti, da me zato optuži. (Prilazi k peharu i pije vodu.) Vo- 
lovske Livadice su moje. 

NATALIJA. Nije istina! Naše su! 

LOMOV. Moje! 

NATALIJA. Nije istina! Dokazat ću vam! Još danas ću 
poslati svoje kosce na Livadice. 

LOMOV. Što kažete? 

NATALIJA. Danas će tamo biti moji kosci! 

LOMOV. Protjerat ću ih... 

NATALIJA. Vi biste se usudili? 

LOMOV (hvata se za srce), Volovske Livadice su moje! 
Razumijete 1i? Moje! 

NATALIJA. Ne vičite, molim vas. Kod kuće možete dre- 
čati kao jarac, ali ovdje vas molim, da ostanete u granicama 
pristojnosti! 

LOMOV. Da mi srce tako strašno i bolno ne lupa, da mi 
žile ne udaraju u sljepočicama, drugačije bih s vama go- 
vorio. (Viče.) Volovske Livadice su moje! 

NATALIJA. Naše! 

LOMOV. Moje! 

NATALIJA. Naše! 

LOMOV. Moje! 


IV 
ČUBUKOV, LOMOV, NATALIJA 


ČUBUKOV (ulazi). Što se dogodilo? Zašto vičete? 

NATALIJA. Tata, razjasni, molim te, ovom gospodinu, 
čije su Volovske Livadice, naše ili njegove. 

ČUBUKOV (Lomovu). Pipice, Livadice su naše! 

LOMOV. Ali, molim vas, Stepane Stepanoviču, zašto bi 
bile vaše? Imajte pameti barem vi! Baka moje tetice dala je 
Volovske Livadice besplatno i bez naznake roka na uživanje 
seljacima djeda vašeg oca. Seljaci djeda vašeg oca uživali 
su besplatno četrdeset godina ove livadice i privikli su se, 
da ih smatraju svojima, ali kad je došlo do oslobođenja... 

ČUBUKOV. Jedan čas, biseru moj... Vi zaboravljate, 
da baš seljaci, nisu ništa plaćali vašoj baki i tome slično, jer 
je upravo tada bilo spora radi Livadica i tako dalje... A 
danas svaki vrabac jednom riječi zna, da nema sumnje, da su 
naše. Zar niste pogledali nacrt? 

LOMOV. Dokazat ću vam da su moje! 

ČUBUKOV. Ne ćete dokazati, ljubimče moje! 

LOMOV. Ne, dokazat ću! 

ČUBUKOV. Dragi moj, zašto vičete? Vikanjem, jednom 
riječi, ništa ne ćete dokazati. Vaše ne želim, ali svoje ne ću 
dati. Radi kojeg sveca brade? Ako ste, ljubljeni moj, dotjerali 
tako daleko, da mi osporavate pravo nad Volovskim Livad:- 
cama i tako dalje, prije ću ih dati seljacima, nego vama. Eto, 
tako! 

LOMOV. Ne razumijem, kojim biste pravom darivali 
tuđu imovinu? 

ČUBUKOV. Dopustit ćete, da ja znam, imam li pravo 
ili nemam. Jednom riječi, mladi gospodine, ja nisam navikao, 
da ljudi govore sa mnom na takav način i tako dalje. Ja sam, 
mladi gospodine, dvaput stariji od vas i molim vas, da go- 
vorite sa mnom bez uzrujavanja i tome slično. 

LOMOV. Ne, vi me prosto smatrate glupanom i igrate se 
sa mnom! Moju zemlju nazivate svojom zemljom i još hoćete 
da budem hladnokrvan i da govorim s vama ljudski! Tako ne 
postupaju dobri susjedi, Stepane Stepanoviču. Vi niste susjed, 
nego otimač! 

ČUBUKOV. Što, što ste rekli? 

NATALIJA. Tata, pošalji odmah kosce na Livadice! 

ČUBUKOV (Lomovu). Što ste rekli, milostivi gospodine? 

NATALIJA. Volovske Livadice su naše, i ja ne ću po- 
pustiti, ne ću popustiti i ne ću popustiti! 

LOMOV. To ćemo još vidjeti! Sudski ću vam dokazati 
da su moje. 

ČUBUKOV. Sudski? Možete, to predati sudu, milostivi 
gospodine, i tome slično! Možete! Poznam ja vas, vi jednom 
riječi, čekate priliku, da idete pred sud i tako dalje... U 
krvi vam je svađanje. Svi su vam preci bili svadljivci! Svi! 

LOMOV. Molim vas da ne vrijeđate moje pretke! U obi- 
telji Lomovih svi su bili pošteni, a ni jedan nije došao pred 
sud zbog rasipanja imovine kao vaš ujak! 

ČUBUKOV. A u porodici Lomovih svi su bili luđaci! 

NATALIJA. Svi, svi, svi! 

ČUBUKOV. Vaš je djed pio kao duga, a vaša mlađa teta, 
Nastasja Mihajlovna, pobjegla je s nekakvim arhitektom i 
tako dalje... 

LOMOV. A vaša je majka bila šepava. (Hvata se za srce.) 
Trga me u boku... Udara mi u glavi. Isuse bože!... Vode! 

ČUBUKOV. Vaš je otac bio kartaš i žderonja! 

NATALIJA. A tetka blebeluša kakvih se malo nađe! 

LOMOV. Ukočila mi se lijeva noga... A vi ste spletkar... 
Oh, moje srce!... Opće je poznato, da ste prije izbora po... 
Vidim sve zvijezde... Gdje mi je šešir? 

NATALIJA. To je nisko! To je nečasno! To je gadno! 

ČUBUKOV. A vi ste, jednom riječi, zloban, dvoličan 
i svadljiv! Da, da, gospodine! 

LOMOV. Ah, ovdje je moj šešir... Srce... Kamo da 
idem? Gdje su vrata? Oh!... Čini mi se, da umirem... Noga 
mi kleca... (Ide vratima.) 

ČUBUKOV (ide za njim). I da vas više ne vidim u svojoj 
kući! 

NATALIJA. Tužite sudu! Vidjet čemo! (Lomov izađe te- 
turajući.) 


V 
ČUBUKOV, NATALIJA STEPANOVNA 


ČUBUKOV. Neka ga vrag odnese! (Hoda uzrujano.) 

NATALIJA. Kakva ništarija! I da čovjek poslije toga 
vjeruje u dobre susjede! 

ČUBUKOV. Nitkov! Strašilo u grašku! 

NATALIJA. Izrod jedan! Prisvojio sebi tuđu zemlju i 
još nas napada! 

ČUBUKOV. I ta sablast, pile slijepo, usuđuje se da prosi 
i tako dalje. Što kažeš? Da prosi! 

NATALIJA. Što da prosi? 

ČUBUKOV. Ti ne znaš? Došao je, da te zaprosi za ženu. 

NATALIJA. Za ženu? Mene? Zašto mi to prije nisi rekao? 

ČUBUKOV. Zato se nacifrao. Frak, rukavice. Kobasica! 
Balavko! 

NATALIJA. Mene? Zaprosia za ženu? Ah! (Padne u na- 
slonjač i uzdiše.) Pozovite ga natrag, pozovite ga natrag! Ah! 
Pozovite ga natrag! 

ČUBUKOV. Koga da pozovem natrag? 

NATALIJA. Brzo, brzo! Pozlit će mi! Pozovite ga natrag! 
(Histeričan napadaj.) 

ČUBUKOV. Što je? Što ti pada na pamet? (Hvata se za 
glavu.) Ja sam nesretnik! Ustrijelit ću se! Objesit ću se! Ne 
daju mi živjeti! 

NATALIJA Umirem! Pozovite ga natrag! 

ČUBUKOV. Pfu! Odmah! Ne tuli samo! (Izlazi.) 

NATALIJA (sama, jeca). Što smo učinili! Pozovite ga 
natrag! Natrag! 

ČUBUKOV (dotrči). Odmah će se vratiti i tako dalje. 
Neka ga vrag odnese! Uh! Govori ti s njim, jer meni, jednom 
riječi, nije stalo... 

NATALIJA (jeca). Pozovite ga natrag! 

ČUBUKOV (viče). Ide, kad ti se veli. Kako je teško, bože 
moj, biti otac odrasloj kćeri! Zaklat ću se! Primorat će me 
da se zakoljem! Vrijeđali smo, osramotili i otjerali čovjeka, 
a ti si svemu kriva... Ti! 

NATALIJA. Ne, ti si kriv! 

ČUBUKOV. Dakako, svemu sam ja kriv, jednom riječi. 
(Lomov se pojavi na vratima.) No, govori ti s njim. (Izlazi.) 


VI 
NATALIJA STEPANOVNA, LOMOV 


LOMOV (ulazi, slabo mu je). Strahovito mi lupa srce... 
Noga me iznevjerila... U boku me trga... 

NATALIJA. Oprostite nam, prenaglili smo se, Ivane Va- 
siljeviču. Sada se sjećam, Volovske Livadice su doista vaše. 

LOMOV. Strašno mi lupa srce... Moje Livadice... Oba- 
dvije mi vjeđe skakuću... 

NATALIJA. Vaše su Livadice, vaše. Sjednite. (Sjedaju.) 
Imali smo krivo... 

LOMOV. To je moj princip... Meni nije do zemlje, meni 
je do principa... 

NATALIJA. Svakako, do principa... Govorimo o čemu 
drugom. 

LOMOV. To više što imam dokaza. Baka moje tetice dala 
je seljacima djeda vašega oca... 

NATALIJA. Dosta smo o tome govorili, dosta... (Tiho.) 
Ne znam kako da počnem. (Lomovu.) Spremate li se uskoro 
u lov? 

LOMOV. Mislim poći u lov na tetrijebe, cijenjena Nata- 
lijo Stepanovna, poslije žetve. Jeste li čuli kakva mi se ne- 
sreća dogodila? Moj je Ugadaj, kojega ste vi izvolijevali 
poznavati, ošepavio. 

NATALIJA. Kakva štela! A od čega? 

LOMOV. Ne znam... Bit će da je iščašio nogu, ili su ga 
ujeli psi... (Uzdiše.) Moj najbolji pas, a da i ne spominjem 
koliko me je stajao! Stotinu dvadeset i pet rubalja dao sam 
Mironovu za njega. 

NATALIJA. Preplatili ste ga, Ivane Vasiljeviču. 

LOMOV. A ja nalazim da je to jeftino. Izvanredan pas. 

NATALIJA. Tata je platio za svog Otkataja osamdeset 
i pet rubalja, a naš je Otkataj mnogo bolji od vašeg Ugadaja! 

LOMOV. Otkataj je bolji od Ugadaja? Što još! (Smije se.) 
Otkataj bolji od Ugadaja! 

NATALIJA. Dakako, da je bolji. Istina je, da je mlad i 
da još treba da izraste, ali ni Volčanjecki nema ljepšega ni 
pametnijega psa. 

LOMOV. Dopustite, Natalijo Stepanovna, ali vi zabo- 
ravljate, da on ima kratku njušku, a psi s kratkom njuškom 
slabi su lovci. 

NATALIJA. Kratku njušku? To prvi put čujem! 

LOMOV. Uvjeravam vas, da mu je donja čeljust kraća 
od gornje. 

NATALIJA. Vi ste ih mjerili? 

LOMOV. Mjerio sam ih. On je možda dobar da trči za 
divljači, ali ako je treba uhvatiti, teško će... 

NATALIJA. Prije svega, naš je Otkataj plemenite pasmi- 
ne. Ima dugu dlaku i sin je Zaprjagaja i Stamezke. A za vašeg 
šugavca ne zna se ni tko je ni odakle je... Osim toga je 
mator i gadan kao staro kljuse... 

LOMOV. Mator? Da mi tko da pet vaših Otkataja za 
njega, ne bih pristao... Ugadaj je pas i pd, a Otkataj... 
smiješno je i govoriti... svaki psetar ima pasa kao Oikataj, 
poput gljiva poslije kiše. Dvadeset i pet rubalja bilo bi za 
njega previše. 

NATALIJA. Vas je obuzeo danas neki zli duh proturječja, 
Ivane Vasiljeviču. Najprije ste sebi utuvili u glavu, da su 
Volovske Livadice vaše, a sada kažete, da je Ugadaj bolji od 
Otkataja. Ne volim kad ljudi govore što ne misle, jer vi 
izvrsno znate, da je Otkataj stotinu puta bolji od vašeg glupog 
Ugadaja. Zašto govorite suprotno? 

LOMOV. Vidim, Natalijo Stepanovna, da me držite 
slijepcem ili glupanom. Razumijte, da vaš Otkataj ima kratku 
njušku! 

NATALIJA Nije istina. 

LOMOV. Kratku njušku! 

NATALIJA (viče). Nije istina! 

LOMOV. Zašto vičete, gospođice? 

NATALIJA. Zašto govorite gluposti? To je nepodnosivo! 
Vrijeme bi bilo da ustrijelite svog Ugadaja, a vi ga uspore- 
đujem s Otkatajem! 

LOMOV. Oprostite, dalje se ne mogu s vama prepirati, 
srce mi lupa. 

NATALIJA. Opazila sam, da se najviše svađaju oni lovci, 
koji se u lov najmanje razumiju. 

LOMOV. Gospođice, molim vas, da prestanete. Srce će 
mi pući... Šutite! 

NATALIJA. Ne ću zašutjeti, dok ne priznate, da je Otka- 
taj stoput bolji od vašeg Ugadaja! 

LOMOV. Stoput gori! Neka crkne vaš glupi Otkataj. Slje- 
počice... oko... rame... 

NATALIJA. A vaš glupi Ugadaj ne treba ni crknuti, jer 
je već ionako crkotina! 

LOMOV (plače). Prestanite! Srce mi je puklo! 

NATALIJA. Ne ću prestati! 


VII 
ISTI i ČUBUKOV 


ČUBUKOV (ulazi). Što se opet događa? 

NATALIJA. Tata, reci iskreno, po savjesti, čiji je pas 
bolji, naš Otkataj ili njegov Ugadaj. 

LOMOV. Stepane Stepanoviču, zaklinjem vas, kažite 
samo jedno: ima li vaš Otkataj kratku njušku? Da ili ne? 

ČUBUKOV. Pa da je i ima? Vrlo važno! Zato u cijelom 
okrugu nema boljeg psa od njega i tako dalje. 

LOMOV. Ali moj je Ugadaj bolji! Ruku na srce! 

ČUBUKOV. Ne uzrujavajte se, biseru moj... Vaš Ugadaj 
ima, jednom riječi, dobrih svojstava. Čiste je pasmine, ima 
čvrste noge i jaka bedra i tome slično. Ali, taj pas, ako hoćete 
znati, ljepotane moj, ima dva nedostatka: mator je i ima 
kratku njušku. 

LOMOV. Oprostite, srce mi lupa... Pogledajmo činjeni- 
ce... Izvolite se sjetiti, da je na Marusinjskim livadama moj 
Ugadaj išao uho do uha s grofovim Razmahajem, a vaš je 
Otkataj zaostao cijelu vrstu. 

ČUBUKOV. Zaostao je zato, što ga je grofovski psetar 
ošinuo bičem. 

LOMOV. Imao je i zašto. Svi su psi gonili lisicu, a Otka- 
taj je stao trgati ovna! 

ČUBUKOV. Nije istina!... Mili moj, ja sam vrlo prgav 
i zato, jednom riječi, molim vas, da prekinemo svađu. Zviznuo 
ga je, jer svi sa zavišću gledaju tuđeg psa... Da! Svi su 
zavidni! A ne znam, da li se to i vas ne tiče, gospodine! Čim 
ste, jednom riječi, primijetili, da je koji pas bolji do vašeg 
Ugadaja, odmah počinjete govoriti i ovo... i ono... i tome 
slično... Ta ja sve pamtim! 

LOMOV. I ja sve pamtim! 

ČUBUKOV (imitira ga). I ja sve pamtim... Što vi to 
pamtite? 

LOMOV. Srce mi lupa... Noga me iznevjerila... Ne 
mogu više. 

NATALIJA (imitira ga). Srce mi lupa... Kakav ste vi 
lovac? Za vas je da sjedite na kuhinjskoj peći, i da lovite 
žohare, a ne da tjerate lisice! Srce mi lupa... 

ČUBUKOV. Da, kakav ste vi lovac? Ako vam srce lupa, 
jednom riječi, ostanite kod kuće i ne truckajte se u sedlu. 
Još da barem lovite, ali vi idete u lov samo zato, da se sva- 
đate i da smetate tuđim psima i tako dalje. Ja sam nagao, 
ne govorimo više o tom. Vi, uopće, jednom riječi, niste lovac! 

LOMOV. A zar ste vi lovac? Idete u lov samo zato, da se 
uližete grofu i da spletkarite... Jao, moje srce!... Vi ste 
spletkar! 

ČUBUKOV. Što? Ja sam spletkar? (Viče.) Šutite! 

LOMOV. Vi ste spletkar! 

ČUBUKOV. Vi ste deran! Balavac! 

LOMOV. A vi stari štakor! Jezuit! 

ČUBUKOV. Šuti, ili ću te ubiti iz stare puške kao ja- 
rebicu! Lajavac jedan! 

LOMOV. Svi znaju, da... Jao, moje srce!... da vas je 
vaša žena tukla... Noga... Sljepočica... Iskri mi se pred 
očima... Padam, padam... 

ČUBUKOV. A ti si pod papučom svoje ključarice. 

LOMOV. Eto, eto, eto... puklo mi je srce! Rame mi se 
odcijepilo... Gdje mi je rame?... Umirem. (Padne u naslo- 
njač.) Pozovite doktora. (Onesvijesti se.) 

ČUBUKOV. Dojenče! Žutokljunče! Kržljavče! Zlo mi je! 
(Pije vode.) Zlo! 

NATALIJA. Kakav ste vi lovac? Ne znate se ni na konju 
držati. (Ocu.) Tata! Što mu je? Tata! Pogledaj, tata! (Zviždi.) 
Ivane Vasiljeviču. Umro je! 

ČUBUKOV. Zlo mi je!... Daha mi je ponestalo! ... Zraka! 

NATALIJA. Umro je! (Trese ga za rukav.) Ivane Vasi- 
ljeviču! Ivane Vasiljeviču! Što smo uradili? Umro je! (Ruši 
se u naslonjač.) Pozovite doktora! Pozovite doktora! (Hvata 
je napadaj histerije.) 

ČUBUKOV. OR!... Što se dogodilo? Što hoćeš? 

NATALIJA (jeca). Umro je! Umro je! 

ČUBUKOV. Tko je umro? (Pogleda Lomova.) Istina je, 
umro! Isuse bože! Vode! Doktora! (Primakne Lomovim ustima 
čašu.) Pijte! Ne, ne pije... Znači, da je umro, i tome slično... 
Ja sam najnesreiniji čovjek na svijetu! Zašto sebi ne zatjeram 
kuglu u čelo? Zašto se nisam do dana današnjega zaklao? 
Što čekam? Dajte mi nož! Dajte mi pištolj! (Lomov se po- 
makne.) Čini se, da se vraća životu... Pijte malo! Evo tako... 

LOMOV. Vidim iskre... maglu... gdje sam? 

ČUBUKOV. Ženite se ovog časa i — nosite se k vragu! 
Ona je pristala... (Spaja ruke Lomova i kćerke.) Ona je pri- 
stala i tome slično. Blagoslivljam vas i tako dalje. Samo me 
ostavite na miru! 

LOMOV. A? Što? (Diže se.) Koga? 

ČUBUKOV. Ona je pristala. Hajde, poljubite se i... i 
idite k vragu! 

NATALIJA. On živi... Da, da, pristajem... 

ČUBUKOV. Poljubite se! 

LOMOV. A? Što? (Poljubi Nataliju Stepanovnu.) Vrlo mi 
je drago... Oprostite, o čemu se radi? Ah, sjećam se... Srce... 
iskre... Natalijo Stepanovna, ja sam sretan... (Ljubi joj 
ruku.) Ne osjećam više svoju nogu... 

NATALIJA. Ija... Ija sam također sretna... 

ČUBUKOV. Teret mi je pao s leđa... Uh! 

NATALIJA. Ali, ipak, priznajte barem sada, da je Ugadaj 
slabiji od Olkataja. 

LOMOV. Bolji! 

NATALIJA. Slabiji! 

ČUBUKOV. Jednom riječi, bračna sreća počinje, i tome 
slično. Šampanjca! 

LOMOV. Bolji! 

NATALIJA. Slabiji! Slabiji! Slabiji! 

ČUBUKOV (nastoji je nadvikati). Šampanjca! Šampanjca! 


Zastor 

TRAGIČAR OD NEVOLJE 
(Iz ladanjskog života) 


Šala u jednom činu 


Lica: 


IVAN IVANOVIČ TOLKAČOV, otac porodice. 
ALEKSEJ ALEKSEJEVIČ MURASŠKIN, njegov prijatelj. 


Muraškinov kabinet. Tapecirani namještaj — MURAŠKIN 
sjedi za pisaćim stolom. Uđe TOLKAČOV držeći u rukama sta- 
klenu kuglu za svjetiljku, dječji bicikl, tri kutije sa šeširima, ve- 
liki zavežljaj s odjećom, bocu piva i mnogo malih zavežljaja. On 
tupo zakoluta očima i spusti se iznemoglo na sofu. 


MURAŠKIN. Zdravo, Ivane Ivaniču! Neobično mi je dra- 
go! Otkuda ti? 

TOLKAČOV (teško dišući). Golubiću, mili moj... Imam 
jednu molbu na tebe... Molim te... posudi mi do sutra re- 
volver. Budi prijatelj! 

MURAŠKIN. Što će ti revolver? 

TOLKAČOV. Treba mi... Oh, bože moj!... Daj mi 
vode... Vode, brže!... Treba mi... Moram noćas putovati 
kroz mračnu šumu, i zato... za svaki slučaj. Posudi, smiluj 
se! 

MURAŠKIN. E, lažeš, Ivane Ivaniču! Kakva, dovraga, 
mračna šuma? Sigurno si nešto smislio? Vidim ti na licu 
da si naumio nešto nevaljalo! Što ti je? Da ti nije zlo? 

TOLKAČOV. Stani, daj da odahnem... Oh, majčice 
moja. Namučio sam se kao pas. Po cijelom tijelu i u tikvi 
takav me osjećaj obuzima kao da su ražnjić od mene napra- 
vili. Ne mogu više trpjeti. Budi prijatelj, ništa ne pitaj, ne 
upuštaj se u detalje... daj revolver! Preklinjem te! 

MURAŠKIN. Hajde, dosta! Ivane Ivaniču, kakva je to 
malodušnost? Otac porodice, državni savjetnik! Stidi se! 

TOLKAČOV. Kakav sam ja otac porodice? Ja sam mu- 
čenik! Ja sam tegleća marva, crnac, rob, podlac, koji sve još 
nešio čeka i ne otpravlja se na drugi svijet! Ja sam slabić, 
glupan, idiot! Zašto živim? Zašto? (Skače.) Hajde, reci mi ti, 
zašto ja živim? Čemu ovaj neprekidni niz moralnih i fizičkih 
patnji? Shvaćam, da netko može biti mučenik ideje, lo da! 
ali biti mučenik vrag zna čega, ženskih sukanja i kugli za 
svjetiljku, ne! — Sluga sam pokoran! Ne, ne, i ne! Dosta mi 
je! Dosta! 

MURAŠKIN. Ne viči, čut će susjedi! 

TOLKAČOV. Neka čuju i susjedi, meni je svejedno! Ako 
mi ti ne daš revolver, dat će drugi, ali mene ne će biti među 
živima! Svršeno je! 

MURAŠKIN. Stani, otkinuo si mi dugme. Govori hladno- 
krvno. Ja nikako ne razumijem zbog čega bi tvoj život bio 
loš? 

TOLKAČOV. Zbog čega? Pitaš, zbog čega? Molim, ispričat 
ću ti! Izvoli! Ispovjedit ću se pred tobom, pa će mi možda 
biti lakše. Da sjednemo. Hajde, slušaj... O majčice moja, da 
odahnem!... Uzmimo za primjer makar i današnji dan. Uzmi- 
mo. Kao što znaš, od deset sati ujutro do četiri poslije podne 
treba sjediti u kancelariji. Žega, zapara, muhe i brate moj, 
neopisivi kaos. Sekretar je uzeo dopust, Hrapov otišao da se 
ženi, a kancelarijska sitna riba pomahnitala za ladanjem, 
ljubakanjem i amaterskim predstavama. Svi su pospani, 
umorni, ispijeni, tako da od njih nikakve koristi... Dužnost 
sekretara vrši nekakav tip, gluh na lijevo uho i zaljubljen; 
stranke pobenavile, sve se nekamo žure i hitaju, ljute se, 
prijete, — takav džumbus, stihija, da ti dođe da zoveš u 
pomoć. Metež i paklenska buka. A posao vraški: sve jedno 
te isto, pa jedno te isto, upit, dopis, upit, dopis, — jednolično 
kao namreškana morska pučina. Naprosto, razumiješ li, da 
ti oči ispadnu iz glave. Daj mi vode... Izađeš iz ureda pre- 
bijen, izmožden, sad bi trebalo da pođeš na ručak i poslije da 
se izvališ, ali ne! — ne zaboravi da imaš ljetnikovac, to jest da 
si rob, sluga, smeće, goljo, pa onda izvoli, kao kakav pasji 
sin, trči da izvršavaš narudžbe. Kod nas na ladanju nastao 
je divan običaj: ako netko ide u grad, onda, da i ne govo- 
rimo o njegovoj ženi, svaka šuša ima pravo i ovlaštena je 

da mu nametne bezbroj narudžaba. Žena traži da svratiš kro- 
jačici i da je ispsuješ, što joj je haljina u struku preširoka, 
a u ramenima preuska; Sonjici treba promijeniti cipele, šo- 
gorici kupiti svijetlocrvene svile prema uzorku od 20 kopje- 
jaka i tri aršina vrpce... Evo pričekaj, pročitat ću ti. (Vadi 
iz džepa cedulju i čita.) Kuglu za svjetiljku; jednu funtu 
šunkerice; klinčaca i cimeta za pet kopjejaka; ricinusa za 
Mišu; deset funti sitnog šećera; uzeti iz kuće mjedeni umi- 
vaonik i avan za tučenje šećera; karbolne kiseline, perzijskog 
praška, pudera za deset kopjejaka; dvadeset boca piva; esenca 
za ocat i steznik za m-lle Šanso Br. 82... uh! i donijeti od 
kuće Mišin jesenji kaput i kaljače. To je zapovijed žene i 
porodice. A sada narudžbe dragih poznanika i susjeda, vrag 
da ih nosi. Kod Vlasinih Volodja sutra slavi imendan, treba 
za njega kupiti bicikl; potpukovnica Vihrina je u blago- 
slovljenom stanju, pa zbog toga moram svaki dan navraćati 
babici i pozivati je da dođe. I tako dalje, i tako dalje. Pet 
cedulja imam u džepu, a rupčić mi je sav u čvorovima. I iako, 
bratac moj, u vremenu između ureda i vlaka trčiš po gradu, 
kao pas, isplazivši jezik, — trčiš, trčiš i proklinješ život. Iz 
trgovine u apoteku, iz apoteke krojačici, od krojačice u me- 
snicu, pa onda opet u apoteku. Tamo se spotakneš, onda izgu- 
biš novce, na trećem mjestu zaboraviš platiti, pa za tobom 
jure i naprave skandal, na četvrtom mjestu staneš dami na 
skute... fuj! Od takva šetkanja pobjesniš i tako izgubiš 
glavu, da ti poslije cijelu noć pucaju kosti i sanjaš krokodile. 
E, narudžbe su izvršene, sve je kupljeno, ali sad kako da 
spakuješ svu tu gužvu? Kako ćeš, na primjer, strpati teški 
mjedeni avan i tučak zajedno sa kuglom za svjetiljku, ili 
karbolnu kiselinu sa čajem? Kako da složiš zajedno pivske 
boce i ovaj bicikl? Egipatski posao, zadatak za um, rebus! 
Ma koliko razbijao glavu, kako god se dovijao, ipak na kraju 
krajeva nešto potrgaš i prospeš, a na stanici i u vagonu stojiš 
raskrečen, raširivši ruke i pridržavajući podbratkom neki za- 
vežljaj, preopterećen vrećicama, kutijama i ostalim drangu- 
lijama. Kad krene vlak, narod počne tvoju prtljagu razbaci- 
vati na sve strane: svojim si stvarima zauzeo tuđa mjesta. 
Viču, zovu konduktera, prijete izbacivanjem, a ja što mogu! 
Stojim i samo trepćem očima, kao izgubljeno magare. Slušaj 
sad dalje. Stižem u svoj ljetnikovac. Tu bi trebalo da se malo 
gucne za pravedni trud, da se pošteno ruča, pa da se malo 

prikunja — zar nije tako — ali to ne dolazi u obzir. Moja 
supruga već odavno vreba. Tek što sam posrkao juhu, a ona 
— cap stvora božjeg za vrat i — da li vam je po volji da 
izvolite na kakvu amatersku predstavu ili na ples? Protesti- 
rati se ne može. Ti si — muž, a riječ »muž« u prijevodu na 
ladanjski jezik znači nijemu životinju, na kojoj se može jašiti 
i voziti teret do mile volje, ne bojeći se intervencije društva 
za zaštitu životinja. Ideš i bečiš oči na »Skandal u plemenitoj 
porodici«, ili na kakvu »Motju«, pljeskaš po ženinom nare- 
đenju i čamiš, čamiš, čamiš i svaki čas čekaš da te udari kap. 
A na plesu promatraj kako plešu i pronalazi plesače za supru- 
gu, a ako nema kavalira, onda izvoli i sam zaplesati kadrilu. 
Vratiš se poslije pola noći iz kazališta ili s plesa, ali tada 
više nisi čovjek nego crkotina, otpadak. Eto, na kraju, prispio 
si na cilj: svukao se i legao u postelju. Divno, zatvori oči i 
spavaj... Sve je tako lijepo, poetično i toplo, razumiješ li, 
djeca u drugoj sobi ne ciče, žene nema, savjest ti je mirna 
— ne može biti bolje. Zadrijemaš i — najednom... i na- 
jednom čuješ: dzz!... Komarci! (Skoči.) Komarci, neka su 
triput prokleti, komarci! (Prijeti šakama.) Komarci! To je 
egipatska kazna!, inkvizicija! Dzz!... Zujka tako tužno, ža- 
losno, kao da moli za oproštenje, ali će te, podlac, tako ubosti, 
da ćeš se poslije cijeli sat češati. I pušiš, i mlatiš ih, i po- 
krivaš se preko glave — nema spasa! Na kraju krajeva pljuneš 
i predaš im se da te rastrgaju: žderite, prokletnici! Još se 
nisi uspio priviknuti na komarce, kad nailazi nova kazna 
egipatska: u salonu žena počinje sa svojim tenorima učiti 
romance. Danju spavaju, a po noći se pripremaju za amater- 
ske koncerte. O, bože moj! Tenori — to je takva napast, da se 
s njima nikakvi komarci ne mogu usporediti. (Pjeva.) »Ne reci 
da mladost si izgubila...« »I opet pred tobom ja očaran 
stojim...« O, nitkovi! Svu su mi dušu izmrcvarili! Da ih 
bar malo slabije čujem, upotrebim ovakav trik: kuckam se 
prstom po sljepočici kod uha. I tako kuckam sve do četiri 
sata, dok se ne raziđu. Oh, dajte mi, brajko, još vode... Ne 
mogu... No, i tako, ne trenuvši okom, ustaneš u šest sati i 
— marš na stanicu na vlak. Trčiš, bojiš se da ne zakasniš, 


! teški, nepodnosivi položaj; prema bibliji Egipćane je za- 
desilo deset »nesreća« zbog toga što nisu htjeli pustiti Židove iz 
ropstva. 


130 


a blato, magla, zima, brr! A kad stigneš u grad, navijaj orgu- 
ljice od početka. Tako ti je to, brate. Život je, kažem ja tebi, 
jeziv, ni neprijatelju takav život ne želim. Shvaćaš li — 
razbolio sam se! Sipnja, žgaravica, neprestano se nečega 
bojim, želudac mi ne vari, u očima mi se magli... Vjeruješ 
li, postao sam psihopat... (Osvrće se.) Među nama rečeno... 
Nakanio sam otići Čečottu ili Meržejevskom. Spopadaju me, 
brate, neke đavolske misli. Tako, u časovima gnjeva i mahni- 
tosti, kad komarci ujedaju ili tenori pjevaju, najednom mi se 
pred očima zamagli, najednom skočim i kao omamljen trčim 
po cijeloj kući i vičem: »Žedan sam krvi! Krvil« I zaista, u 
takvim trenucima dođe čovjeku da nekoga ubode nožem ili 
tresne stolicom po glavi. Eto, do čega dovodi ladanjski život! 
I nitko te ne žali, ne suosjeća s tobom, kao da tako mora 
biti. Što više, smiju se. Ali, shvati, ja sam živo biće, ja hoću 
živjeti! To nije vodvilj, nego tragedija! Slušaj, ako mi ne 
daš revolver, a ti bar imaj sažaljenja prema meni! 

MURAŠKIN. Ja te sažaljevam. 

TOLKAČOV. Vidim ja, kako vi sažaljevate... Zbogom. 
Idem po harirge, po salamu... treba još i zubnog praška, a 
zatim na stanicu. 

MURAŠKIN. U kom ljetnikovcu stanuješ? 

TOLKAČOV. Na Suhoj rječici. 

MURAŠKIN (radosno). Ma nemoj? Slušaj, znaš li ti neku 
Olgu Pavlovnu Finberg? 

TOLKAČOV. Znam je. Čak se s njom i poznam. 

MURAŠKIN. Ma što ne govoriš? Kakva slučajnost! Što 
je to zgodno, kako je to lijepo od tebe... 

TOLKAČOV. A što to? 

MURAŠKIN. Golubiću, mili, možeš li mi ispuniti jednu 
malu molbu? Budi prijatelj! Hajde, daj mi časnu riječ da ćeš 
ispuniti! 

TOLKAČOV. Što to? 

MURAŠKIN. Ne po dužnosti, već zbog prijateljstva! 
Molim te, dragi moj. U prvom redu, pozdravi Olgu Pavlovnu 
i reci joj, da sam ja živ i zdrav, i da joj ljubim ručicu. Dru- 
go, odnesi joj jednu stvarčicu. Ona mi je poručila da joj 
kupim ručnu šivaću mašinu, i da joj po nekome pošaljem... 
Ponesi je, mili! A usto, usput i ovu krletku s kanarincem... 

samo pažljivo, da se ne slome vratašca... A što me gledaš 
tako? 

TOLKAČOV. Šivaća mašina... kanarinac s krletkom... 
zebe... žune... 

MURAŠKIN. Ivane Ivaniču, što ti je? Zašto si pocrvenio? 

TOLKAČOV (topćući nogama). Daj ovamo mašinu! Gdje 
je krletka? Uzjaši i ti! Jedi čovjeka! Rastrgaj! Dokrajči ga! 
(Stežući šake.) Žedan sam krvi! Krvi! Krvi! 

MURAŠKIN. Ti si poludio! 

TOLKAČOV (navaljujući na njega). Krvi sam žedan! 
Krvi! 

MURAŠKIN (užasnut). On je poludio! (Viče.) Petruška! 
Marija! Gdje ste? Ljudi, spašavajte! 

TOLKAČOV (trčeći za njim po sobi). Žedan sam krvi! 
Krvi! 

Zastor 

SVADBA 


Scena u jednom činu 


Lica: 


JEVDOKIM ZAHAROVIČ ŽIGALOV, koleški registrator u miru. 
NASTASJA TIMOFEJEVNA, njegova žena. 

DAŠENJKA, njihova kći. 

EPAMINOND MAKSIMOVIČ APLOMBOV, njezin ženik. 
FJODOR JAKOVLJEVIČ REVUNOV-KARAULOV, kapetan druge 
klase u miru. 

ANDREJ ANDREJEVIC NJUNJIN, agent osiguravajućeg društva. 
ANA MARTINOVNA ZMEJUKINA, 30-godišnja babica u svijetlo- 
crvenoj haljini. 

IVAN MIHAJLOVIČ JAT, telegrafist. 

HARALAMPIJ SPIRIDONOVIČ DIMBA, Grk-slastičar. 
nie STEPANOVIČ MOZGOVOJ, mornar Dobrovoljačke 
flote. 

DJEVERI, KAVALIRI, LAKAJI I OSTALI 


Događa se u jednoj od dvorana glavnog kuhara Andronova. 
Veoma rasvijetljena dvorana. Velik stol postavljen za večeru. Oko 
stola posluju lakaji u frakovima. Iza scene muzika svira posljed- 
nju figuru kadrile. 


ZMEJUKINA, JAT i DJEVER (prelaze preko pozornice). 

ZMEJUKINA. Ne, ne, ne! 

JAT (idući za njom). Smilujte se! Smilujte se! 

ZMEJUKINA. Ne, ne, ne! 

DJEVER (žureći za njima). Gospodo, tako se ne može! Pa 
kamo ćete? 

A gran-ron? Gran-ron sil-vu-ple! (Odlaze.) 


(Ulaze Nastasja Timofejevna i Aplombov.) 


NASTASJA TIMOFEJEVNA. Bolje bi bilo da pođete ple- 
sati umjesto što me uznemirujete kojekakvim razgovorima. 

APLOMBOV. Nisam ja neki Spinoza, da izvodim no- 
gama bijesne gliste. Ja sam čovjek razuman i karakteran i 
ne vidim nikakve razonode u praznim zadovoljstvima. Ali 
nije stvar u plesanju. Oprostite, osim stvari za domaću upo- 
trebu, vi ste mi uz vašu kćer obećali dati i dvije srećke. Pa 
gdje su? 

NASTASJA TIMOFEJEVNA. Nešto me glava boli... 
Valjda će nevrijeme... Bit će jugovine! 

APLOMBOV. Nemojte vi mene vući za nos. Upravo sam 
danas saznao da su vaše srećke založene. Oprostite, maman, 
ali tako postupaju samo eksploatatori. Ja to ne činim iz ego- 
izma — meni vaše srećke nisu potrebne — nego iz principa; 
ne dopuštam nikome da me vara. Ja sam vašu kćer usrećio, 
i ako mi danas ne date srećke, ja ću vašu kćer ipak slatko 
progutati. Ja sam plemenit čovjek! 

NASTASJA TIMOFEJEVNA (razgledajući stol i brojeći 
pribor za jelo). Jedan, dva, tri, četiri, pet... 

LAKAJ. Kuhar pita kako zapovijedate da se služi sla- 
doled: s rumom, sa madeirom ili bez ičega? 

APLOMBOV. S rumom. A gazdi reci, da je vina malo. 
Reci, neka pripremi još i soternskog. (Nastasji Timofejevnoj.) 
Vi ste također obećali, a tako smo i ugovorili, da će danas na 
večeri biti i general. Pa gdje je on, pitam ja vas? 

NASTASJA TIMOFEJEVNA. Za to, dragi moj, nisam ja 
kriva. 

APLOMBOV. A tko? 

NASTASJA  TIMOFEJEVNA. Andrej Andrejevič je 
kriv... Jučer je bio ovdje i obećao da će dovesti pravog 
pravcatog generala. (Uzdiše.) Sigurno ga nije nigdje našao, 
inače bi ga već doveo... Kao da nam je žao? Za rođeno di- 
jete mi ništa ne žalimo. General, pa neka bude i general... 

APLOMBOV. Onda dalje... Svima, a i vama je, maman, 
poznato, da se Dašenjki, prije nego što sam je ja isprosio, 
udvaro onaj telegrafist Jat. Zašto ste ga pozvali? Zar niste 
znali da mi je neugodno? 

NASTASJA TIMOFEJEVNA. Oh, kako se ono zoveš? 
Epaminonde Maksimiču, još nije prošao ni jedan dan otkako 
Si se oženio, a već si izmučio i mene i Dašenjku svojim raz- 
govorima. A što će biti za godinu? Nesnosan si oh, nesnosan! 

APLOMBOV. Ne volite slušati istinu? Aha! To je ono! 
A vi se ponašate plemenito. Ja od vas tražim samo jedno: 
budite plemeniti! 


(Preko sale, od jednih vrata na druga, prolaze parovi ple- 
šući grand-rond. Prvi par je djever s Dašenjkom, a posljednji 
Jat sa Zmejukinom. Posljednji par zaostaje i ostaje u sali. 
Žigalov i Dimba ulaze i prilaze k stolu.) 


DJEVER (viče). Promenad! Msje, promenađ! (Iza pozor- 
nice.) Promenad! 
(Parovi odlaze.) 


JAT (Zmejukinoj). Smilujte se! Smilujte se, čarobna Ana 
Martinovna! 

ZMEJUKINA. Ah, kakvi ste... Već sam vam rekla da 
me je danas iznevjerio glas. 

JAT. Molim vas, pjevajte! Samo jednu notu! Smilujte se! 
Samo jednu notu! 

ZMEJUKINA. Dosadili ste mi... (sjeda i maše Ipezom.) 

JAT. Ne, vi ste naprosto nemilosrdni! Tako okrutno 
stvorenje, dopustite da se izrazim, a ima tako divan glas! 
Sa takvim glasom, oprostite na izrazu, ne bi trebalo da se 
bavite primaljstvom, već da pjevate na javnim koncertima. 
Na primjer, kako božanstveno ispada kod vas ova fioritura... 
ova (pjevuši.) »Ja vas ljubljah, ljubav još uzalud...« Divno! 

ZMEJUKINA (pjevuši). »Ja vas ljubljah, ljubav još je 
moguća...«!) Je li to? 

JAT. Da, upravo to! Divno! 

ZMEJUKINA. Ne, ja danas nemam glasa... Evo, hladite 
me lepezom... Vruće je! (Aplombovu.) Epaminonde Maksi- 
miču, što ste tako melankolični? Zar se mladoženji tako pri- 
stoji? Kako se ne stidite nevaljalče? No, u što ste se zamislili? 

APLOMBOV. Ženidba je ozbiljan korak. Treba o svemu 
razmisliti, svestrano, dobrano. 

ZMEJUKINA. Kako ste svi vi dosadni skeptici! Pokraj 
vas se gušim... Dajte mi zraka! Čujete li? Dajte mi zraka! 
(Pjevucka.) 

JAT. Divno! Divno! 


1! Prvi stih jedne Puškinove pjesme. 

ZMEJUKINA. Hladite me, hladite me, inače će mi, osje- 
ćam, odmah pući srce. Recite, molim vas, zašto mi je tako 
zagušljivo? 

JAT. To je zato što ste se oznojili... 

ZMEJUKINA. Fuj, kako ste vulgarni! Ne smijete se tako 
izražavati! 

JAT. Oprostite! Razumije se, vi ste navikli, oprostite na 
izrazu, na aristokratsko društvo i ... 

ZMEJUKINA. Ah, pustite me na miru! Dajte mi poezije, 
zanosa! Hladite me, hladite... 

ŽIGALOV (Dimbi). Još po jednu, a? (Toči.) Piti se može 
uvijek. Glavna je stvar, Haralampije Spiridonoviču, ne zabo- 
ravljati svoj posao. Pij, ali posao razumij... A što se tiče 
pića, zašto da se ne pije? Piti se može... U vaše zdravlje! 
(Piju.) A ima li tigrova kod vas u Grčkoj? 

DIMBA. Ima. 

ŽIGALOV. A lavova? 

DIMBA. I lavova ima. To u Rusiji ničega nema, a u 
Grčkoj sve ima. Tamo ja imam otac i ujak i braca, a ovdje 
nicega nema. 

ŽIGALOV. Hm... A ima li šakala u Grčkoj? 

DIMBA. Sve ima. 

NASTASJA TIMOFEJEVNA (mužu). Zašto da se uzalud 
pije i jede? Vrijeme je već da svi posjedaju. Ne bodi vilicom 
morske rakove... To je postavljeno za generala. Možda još 
dođe... 

ŽIGALOV. A ima li u Grčkoj morskih rakova? 

DIMBA. Ima... Tamo sve ima. 

ŽIGALOV. Hm... A koleških registratora, ima li? 

ZMEJUKINA. Mogu zamisliti kakva je u Grčkoj atmo- 
sfera! 

ŽIGALOV. I lopovštine sigurno ima mnogo. Grci su isto 
što i Armenci ili Cigani. Prodaje ti spužvu ili zlatnu ribicu, 
i samo vreba priliku da te što više odere. Još po jednu, a? 

NASTASJA TIMOFEJEVNA. Zašto piti uzalud? Vrijeme 
je već da svi posjedaju. Jedanaest je već prošlo... 

ŽIGALOV. Kad se sjeda, pa neka se sjeda. Gospodo, 
najpokornije molim! Izvolite! (Viče.) Na večeru! Mlada 
gospodo! 

NASTASJA TIMOFEJEVNA. Dragi gosti, molim lijepo! 
Sjedite! 

ZMEJUKINA (sjedajući za sto.) Dajte mi poezije! A on 
buntovnik traži buru, kao da je u burama mir. Dajte mi 
buru! 

JAT (ustranu). Izvanredna žena! Zaljubljen sam! Do 
ušiju sam zaljubljen! 


(Ulazi Dašenjka, Mozgovoj, djeveri, kavaliri, gospođice i 
ostali. Svi bučno sjedaju za stol; kratka pauza, muzika svira 
marš.) 


MOZGOVOJ (ustajući). Gospodo! Moram vam reći slije- 
deće... Pripremili smo mnogo zdravica i govora. Ne ćemo 
čekati i počet ćemo odmah. Gospodo, predlažem da popijemo 
u zdravlje mladenaca! 


(Muzika svira tuš. Klicanje. Kucanje.) 


MOZGOVOJ. Oštro! 

SVI. Oštro! Oštro! (Aplombov i Dašenjka se ljube.) 

JAT. Divno! Divno! Moram vam zahvaliti, gospodo, i 
odati dužno priznanje da su ova sala, i uopće sve prostorije 
— divne! Predivno! Čarobno! Samo znate što manjka do pot- 
punog sjaja? Električno osvjetljenje, oprostite na izrazu! U 
svim zemljama je već uvedeno električno osvjetljenje, jedino 
je Rusija zaostala. 

ŽIGALOV (dubokomisleno). Elektrika... Hm... A po 
mom mišljenju električno osvjetljenje — to je samo pod- 
vala... Turnu tamo komadić ugljena i misle time zamazati 
oči! Ne, brajko, kad već daješ osvjetljenje, a ti ne daj koma- 
dić uglja!'), već nešto stvarno, tako nešto naročito, da se može 
za to uhvatiti! Daj ti vatru — razumiješ? — koja je prirodna, 
a ne umjetna! 

JAT. Kad biste vi vidjeli električnu bateriju, iz čega je 
ona sastavljena, drugačije biste mislili. 

ŽIGALOV. I ne želim je vidjeti. Podvala. Varaju prosti 
puk... Iscjeđuju posljednje sokove... Znamo mi njih... A 
vi, mladi gospodine, umjesto da se zalažete za lopovluk bolje 
bi bilo da popijete, a i drugima da natočite. Da, tako je to! 

APLOMBOV. Ja se s vama, tatice, potpuno slažem. Čemu 
Započinjati učene razgovore? Ja i sam nisam protiv toga da 


1 prve električne žarulje imale su, umjesto metalne, ugljenu 
nit koja je svijetlila. 

porazgovorim o svim mogućim otkrićima u naučnom smislu, 
ali sve u svoje vrijeme. (Dašenjki.) Što ti misliš, mašer!? 

DAŠENJKA. Oni hoće pokazati svoju naobraženost i 
uvijek govore o nerazumljivim stvarima. 

NASTASJA TIMOFEJEVNA. Hvala bogu, proživjeli 
smo život bez obrazovanosti, pa evo već treću kćer udajemo 
za poštenog čovjeka. A ako mi po vašem mišljenju ispadamo 
nenaobraženi, što nam onda dolazite u kuću? Što ne idete 
k svojima obrazovanima? 

JAT. Ja sam, Nastasja Timofejevna, uvijek poštivao vašu 
porodicu, a aka sam vam i rekao nešto u vezi s električnim 
osvjetljenjem, to još ne znači da sam to učinio iz oholosti. 
Evo, mogu ja čak i popiti. Ja sam uvijek od svega srca želio 
Darji Jevdokimovnoj dobrog mladoženju. U naše vrijeme, 
Nastasja Timofejevna, teško je dobiti dobrog čovjeka. Danas 
svaki gleda stupiti u brak zbog interesa, radi novaca... 

APLOMBOV. To on cilja na _ mene! 

JAT (uplašivši se). Nema tu nikakvog ciljanja... Ja ne 
govorim o prisutnima... To je tako... uopće... Ta molim 
vas! Svi znaju, da_ vi iz ljubavi... Miraz je beznačajan. 

NASTASSJA TIMOFEJEVNA. Ne, nije beznačajan! Ti, 
gospodine, govori, ali pazi što govoriš. Osim tisuću rubalja u 
gotovom novcu, mi dajemo tri salopaž, posteljinu i sav na- 
mještaj. Hajde, nađi negdje drugdje takav miraz. 

JAT. Ja ništa... Namještaj je zaista dobar i... salopi, 
razumljivo, ali ja sam u tom smislu, da se oni, eto, ne vrije- 
đaju, što sam ja primijetio. 

NASTASJA TIMOFEJEVNA. A vi ne primjećujete. Mi 
vas zbog vaših roditelja poštujemo i pozvali smo vas na 
svadbu, a vi govorite koješta. A ako ste znali da se Epami- 
nond Maksimovič ženi zbog interesa, zašto ste onda prije 
šutjeli. (Plačljivo.) Ja sam je, može se reći, othranila, odnje- 
govala, sačuvala... pazila kao oči u glavi, djevojčicu 
moju... 

APLOMBOV. I vi ste povjerovali? Najpokornije zahva- 
ljujem! Neobično sam zahvalan! (Jatu.) A vi, gospodine Jate, 
iako ste moj znanac, ja vam ne dopuštam, da u tuđoj kući 
činite ovakve nepristojnosti! Izvolite izići van! 


i draga, franc. ma chčre! 
* franc. salope. Starinski ženski plašt. 

JAT. Naime... kako? 

APLOMBOV. Želim da i vi budete tako pošten kao što 
sam ja! Jednom riječju, izvolite izići van! (Muzika svira tuš.) 

KAVALIRI (Aplombovu). Ma pusti! Dosta je! Pa vrijedi 
li? Sjedi! Ostavi to! 

JAT. Ja nisam ništa... Pa ja sam... Ja ne razumijem 
čak... Izvolite, ja ću otići... Samo vi meni najprije vratite 
pet rubalja, što sam vam posudio prošle godine za pike pr- 
sluk, oprostite na izrazu. Eto, popit ću još jednu i... otići ću, 
samo mi najprije vratite dug. 

KAVALIRI. No, dosta je, dosta! Ne više! Ta zar vrijedi 
zbog sitnica? 

DJEVER (viče). U zdravlje nevjestinih roditelja Jevdo- 
kima Zahariča i Nastasje Timofejevne! 


(Muzika svira tuš. Klicanje.) 


ŽIGALOV (ganut klanja se na sve strane). Zahvaljujem! 
Dragi gosti! Duboko sam zahvalan što nas niste zaboravili, 
što ste izvoljeli doći i što nas niste zanemarili!... I nemojte 
misliti da sam ja neka protuha ili da je podvala s moje stra- 
ne, već ja naprosto iz osjećaja! Iz dna duše! Za dobre ljude 
ništa ne žalim! Pokorno zahvaljujem! (Ljubi se s prisutnima.) 

DAŠENJKA (majci). Mamice, a što plačete? Ja sam tako 
sretna! 

APLOMBOV. Maman je uzbuđena zbog predstojećeg 
rastanka. No ja bih joj savjetovao da bi bilo bolje da se sjeti 
našeg nedavnog razgovora. 

JAT. Ne plačite, Nastasja Timofejevna! Pomislite samo 
što su čovječje suze? Malodušna psihijatrija i ništa više. 

ŽIGALOV. A ima li u Grčkoj gljiva? 

DIMBA. Ima. Tamo sve ima. 

ŽIGALOV. A vrganja sigurno nema. 

DIMBA. I vrganja ima. Sve ima. 

MOZGOVOJ. Haralampiju Spiridonoviču, na vama je 
red da držite govor! Gospodo, neka održi govor! 

SVI (Dimbi). Govor! Govor! Na vama je red! 

DIMBA. Zasto? Ja ne razumijem kakvo... Sto je? 

ZMEJUKINA. Ne, ne! Ne smijete odbiti! Na vama je red! 
Ustajte! 

DIMBA (ustaje, zbunjeno). Ja mogu govoriti tako... 
Koja je Rusija, a koja je Grcka. Sada, koji su ljudi u Rusiji 
a koji u Grckoj... I koje karavije, ruski znaci lađe, plove po 
moru, a po zemlji razne koje zeljeznicke pruge. Ja dobro 
razumijem... Mi smo Grci, a vi ste Rusi i meni ništa ne 
treba... Ja mogu govoriti tako... koja je Rusija a koja je 
Grcka. 

(Ulazi Njunjin.) 


NJUNJIN. Stanite, gospodo, nemojte jesti! Pričekajte! 
Nastasja Timofejevna, molim vas na trenutak! Izvolite ova- 
mo! (Vodi Nastasju Timofejevnu ustranu, zadihano.) Slu- 
šajte... Sada će doći general... Napokon sam ga ipak na- 
šao... Strašno sam se izmučio... Pravi general, solidan, 
star, bit će mu osamdeset, a možda i devedeset... 

NASTASJA TIMOFEJEVNA. Pa kad će doći? 

NJUNJIN. Ovaj čas. Bit ćete mi čitav život zahvalni, Ne 
da je general, već raskoš, Bulanže!)! Nije kakav bilo pješak, 
niti konjanik, već mornarički! Po činu je kapetan broda ali 
to po njihovom, mornarskom; to je isto što i brigadni gene- 
ral, ali u civilu — pravi državni savjetnik. Potpuno isto. Čak 
i više. 

NASTASJA TIMOFEJEVNA. Da me ne varaš, Andrju- 
šenjka? 

NJUNJIN. Pa zar sam neka varalica, što li? Nemajte 
brige! 

NASTASJA TIMOFEJEVNA (uzdišući), Ne bih htjela 
trošiti novce uzalud, Andrjušenjka... 

NJUNJIN. Ne brinite! Ne da je general, već slika! (Podi- 
žući glas.) A ja kažem: »Sasvim ste nas, kažem, zaboravili, 
vaše prevashodstvo! Nije lijepo, vaše prevashodstvo, zaborav- 
ljati stare poznanike! Nastasja Timofejevna je, kažem, na 
vas jako ljuta!« (Prilazi k stolu i sjeda.) A on kaže: »Pa mo- 
lim te, prijatelju moj, kako bih išao kad se ne poznam s mla- 
doženjom?« — »Eh, koješta, vaše prevashodstvo, kakve su to 
ceremonije? Mladoženja je, kažem, divan čovjek, iskrena du- 
šica. Služi, kažem, kao procjenitelj u zalagaonici, ali ne mi- 
slite, vaše prevashodstvo, da je to bilo kakva šuša ili bespo- 


* Boulanger, Georges (1837—1891) — francuski general, mini- 
star rata 1886. g. 

sličar. U zalagaonicama, kažem, služe danas i otmjene dame. 
Potapšao me po ramenu, popušili smo po jednu havansku 
cigaru, i evo, on sada dolazi... Strpite se, gospodo, nemojte 
jesti... 
APLOMBOV. Pa kada će doći? 
NJUNJIN. Ovaj čas! Kad sam polazio od njega, već je 
navlačio kaljače. Strpite se, gospodo, nemojte jesti. 
APLOMBOV. Onda treba narediti da sviraju marš... 
NJUNJIN (viče). Hej, muzikanti! Marš! 


(Muzika kratko vrijeme svira marš.) 
LAKAJ (najavljuje). Gospodin Revunov-Karaulov! 


(Žigalov, Nastasja Timofejevna i Njunjin trče mu u 
susret, Ulazi Revunov-Karaulov.) 


NASTASJA TIMOFEJEVNA (klanjajući se). Izvolite, 
molim, vaše prevashodstvo! Osobito mi je milo! 

REVUNOV. Vrlo mi je drago! 

ŽIGALOV. Mi smo, vaše prevashodstvo, neznatni ljudi, 
nismo na visokim položajima, obični ljudi, ali nemojte mi- 
sliti da je ovo s naše strane neka podvala. Za dobre ljude 
kod nas je pripremljeno prvo mjesto, ne ćemo ništa žaliti. 
Izvolite, molim! 

REVUNOV. Vrlo mi je milo! 

NJUNJIN. Dopustite da vam predstavim, vaše prevas- 
hodstvo. Mladoženja Epaminond Maksimovič Aplombov, sa 
svojom novorođ... to jest novobračnom suprugom. Ivan Mi- 
hajlovič Jat, telegrafist. Stranac grčkog porijekla, slastičar- 
ske struke, Haralampije Spiridonovič Dimba! Osip Lukič Ba- 
belmandebski! I ostali, i ostali... Ostali su — ništice. Izvolite 
sjesti, vaše prevashodstvo! 

REVUNOV. Vrlo mi je milo! Oprostite, gospodo, hoću da 
kažem Andrjuši nekoliko riječi. (Vodi Njunjina ustranu.) Ja 
sam, brate, malo zbunjen... Zašto me zoveš »vaše prevas- 
hodstvo«? Ta ja nisam general! Kapetan druge klase — to je 
čak niže od pukovnika! 

NJUNJIN (govori mu na uho kao gluhome). Znam, ali 
Fjodore Jakovljeviču, budite dobri, dopustite da vas nazi- 
vamo vašim prevashodstvom! Ovo je porodica, znate, patri- 
jarhalna, cijeni starije, osjeća poštovanje prema činovima... 

REVUNOV. Da, ako je tako, onda, naravno... (Idući k 
stolu.) Vrlo mi je milo! 

NASTASJA TIMOFEJEVNA. Sjedite, vaše prevashod- 
stvo! Budite tako dobri. Služite se, vaše prevashodstvo! Samo, 
oprostite, vi ste, tamo kod svoje kuće, navikli na finoću, a kod 
nas je skromno! 

REVUNOV (nije čuo). Molim? Hm... D-da. (Pauza.) 
D-da... U staro doba ljudi su uvijek živjeli skromno i bili 
su zadovoljni. Ja sam čovjek na položaju, pa ipak živim 
skromno... Danas dolazi k meni Andrjuša i zove me ovamo 
na svadbu. Kako ću, rekoh, ići, kad vas ne poznajem? To je 
neugodno! A on kaže: »Oni su skromni ljudi, patrijarhalni, 
raduju se svakom gostu...« No, naravno, kad je tako... 
zašto ne? Vrlo mi je milo. Dosadno mi je samome kod kuće, 
a ako moje prisustvo na svadbi može nekome da pričini za- 
dovoljstvo, onda ću, kažem, učiniti uslugu... 

ŽIGALOV. Znači od svega srca, vaše prevashodstvo? To 
poštujem. I ja sam jednostavan čovjek, bez ikakve podvale, 
te cijenim takve. Služite se, vaše prevashodstvo! 

APLOMBOV. Jeste li odavno u miru, vaše prevashod- 
stvo? 

REVUNOV. A? Da, da... Tako je. Istina. Jest... Ali 
dopustite, što je ovo, ipak? Haringa je gorka... i kruh je 
gorak. Nemoguće je jesti! 

SVI. Gorko! Gorko! 


(Aplombov i Dašenjka se ljube.) 


REVUNOV. He-he-he... U vaše zdravlje. (Pauza.) Jest... 
U staro vrijeme sve je bilo skromno i svi su bili zadovoljni... 
Ja volim skromnost... Pa ja sam star, umirovljen sam ti- 
suću osamsto šezdeset i pete godine... Meni su sedamdeset 
i dvije godine... Da. Naravno i prije su voljeli u pojedinim 
slučajevima pokazivati raskoš, ali... (Ugledavši Mozgovoja.) 
Vi ste... čini se... mornar? 

MOZGOVOJ. Tako je, točno. 

REVUNOV. Aha.,. Tako... Da... Mornarska služba 
je uvijek bila teška. Ima čovjek nad čim da se zamisli i gla- 
vom da misli. Svaka, pa i najbeznačajnija riječ ima, tako 
reći, svoj naročiti smisao. Na primjer: Mornari na košu po 

priponama na prvenjaču i velejedro. Što to znači? Mornar 
to, naravno, razumije. He, he. Finese, kao matematika! 

NJUNJIN. U zdravlje njegovog prevashodstva Fjodora 
Jakovljeviča Revunova-Karaulova! 


(Muzika svira tuš. Živio.) 


JAT. Eto, vi ste se, vaše prevashodstvo, izvoljeli sada 
izraziti u vezi s teškoćom mornarske službe. A zar je tele- 
grafska lakša? Sada, vaše prevashodstvo, nitko ne može stu- 
piti u telegrafsku službu, ako ne zna čitati i pisati francuski 
i njemački. Ali ono, što je kod nas najteže, to je predaja te- 
legrama. To je strašno teško! Izvolite čuti. (Udara vilicom po 
stolu, imitirajući telegrafski aparat.) 

REVUNOV. Što to znači? 

JAT. To znači: ja vas poštujem, vaše prevashodstvo, zbog 
dobročinstva. Mislite li da je to lako? A evo još. (Otkucava.) 

REVUNOV. Malo jače... ne čujem... 

JAT. A ovo znači: gospođo, tako sam sretan što vas držim 
u svom zagrljaju! 

REVUNOV. O kakvoj vi to gospođi? Da... (Mozgovoju.) 
A evo, ako jedrite krmenim vjetrom pa treba... treba raza- 
peti donje i gornje košnjače! Tu već treba komandirati: Mor- 
nari na košu po priponama na donje košnjače, na gornje 
košnjače... a zatim, kad odriješe jedra na križevima, do- 
hvatit će dolje donje i gornje zatege, podizače i obrtne 
praće... 

DJEVER (ustajući). Milostiva gospodo i milostive go- 
spo... - | 

REVUNOV (prekidajući ga). Jest... Zar je malo razno- 
vrsnih komandi... Jest... Vuci podizače i prati donje i gor- 
nje košne zatege. Dobro? Ali što to znači i kakav je svemu 
tome smisao? Međutim, to je vrlo jednostavno. Razapinju 
jedra vukući, razumijete li, zatege donjeg i gornjeg košnog 
jedra, dok podizačima dižu košni križ. Istodobno, ako treba, 
razmrsuju praće iz jedara, a kad su zatezi zategnuti i podi- 
zači dignuti do sljemena, praćaju se križevi i jedra, već kako 
vjetar iziskuje... 

NJUNJIN (Revunovu). Fjodore Jakovljeviču, domaćica 
vas moli da razgovarate o nečem drugom. Ovo je za goste 
nerazumljivo i dosadno... 

REVUNOV. Što? Komu je dosadno? (Mozgovoju.) Mla- 
diću! A što treba komandirati kad brod uzvjetar jedri svim 
jedrima, desnim oglavima pa želiš izvršiti prelet nizvjetar? 
Evo što: svi gore na mjesta! Okrenuti nizvjetar! He, he!... 

NJUNJIN. Fjodore Mihajloviču, dosta je! Služite se! 

REVUNOV. Kad svi dotrče na svoja mjesta, odmah se 
komandira: stoj na mjestu, okret nizvjetar! Eh, života! Ko- 
mandiraš i gledaš kako mornari trče kao munje na mjesta, 
popuštaju praće i praćaju košnjače. A ti ne možeš izdržati 
i vikneš: Vrlo dobro, junaci! (Zagrcne se i kašlje.) 

DJEVER (žuri da iskoristi stanku koja je nastala). Na 
današnji dan, tako reći dan, kada smo se svi skupili, u čast 
našeg voljenog... 

REVUNOV (prekidajući ga). Jest! I sve to treba pamtiti! 
Na primjer: Opruži zatege prvenjače i velejedra... 

DJEVER (uvrijeđeno). Zašto me prekida? Ovako ne ćemo 
moći ni jedan govor održati! 

NASTASJA TIMOFEJEVNA. Mi smo ljudi prosti, vaše 
prevashodstvo, ništa mi to ne razumijemo, bolje da nam ispri- 
čate nešto što se tiče... 

REVUNOV (nije čuo). Ja sam već jeo, zahvaljujem. Vi 
kažete: guska? Zahvaljujem... Da. Sjetio sam se prošlosti... 
Kako je to ugodno, mladiću! Ploviš po moru za zlo ne zna- 
jući, i... (uzdrhtalim glasom) sjetite se samo onog oduševlje- 
nja kad vršite prelet uzvjetar! Koji se mornar ne bi raspalio 
pri sjećanju na taj manevar? Tek što je odjeknula komanda: 
Svi na mjesta! Prelet niz vjetar! — Naprosto kao da je sve 
munja ošinula. Počev od komandanta pa do zadnjeg mornara 
— svi zadrhte... 

ZMEJUKINA. Dosadno! Dosadno! (Opće gunđanje.) 

REVUNOV (nije čuo). Zahvaljujem, ja sam već jeo. (Za- 
neseno.) Sve je spremno i upilo se očima u starijeg oficira... 
praćaj desno prvenjaču i velejedro... praćaj lijevo štur- 
njaču! Zategni protupraće lijevo, komandira stariji oficir. Sve 
se momentano izvršava... Zateg prvenjače i zateg prečke 
popusti... prebaci desno do boka. (Ustaje.) Brod pođe uzvje- 
tar i napokon jedra počnu lepršati. Stariji oficir: — Hej, na 
praćama, ne zijevajte na praćama, a sam je uperio pogled na 
velejedro, i kad je, konačno, i to jedro zalepršalo, to je tre- 
nutak kad treba izvršiti prelet kroz vjetar. Razliježe se gro- 
movita komanda: Pusti burinu velejedra, praćaj unakrst, 

prebaci. Tada sve leti, puca — kao zidine kule babilonske! 
Sve se izvršava bez pogreške, prelet je uspio! 

NASTASJA TIMOFEJEVNA (planuvši). General, pa be- 
zobrazan. Morali biste se stidjeti u vašim godinama... 

REVUNOV. Kotlet? Ne, nisam jeo... zahvaljujem. 

NASTASJA TIMOFEJEVNA (glasno). Ja kažem, morali 
biste se stidjeti u vašim godinama! General, a tako bezobra- 
zan! 

NJUNJIN (zbunjeno). Gospodo, pa eto... vrijedi li? Za- 
pravo... 

REVUNOV. Prvo i prvo, ja nisam general već kapetan 
druge klase, a to po vojnoj listi činova odgovara potpukov- 
niku. 

NASTASJA TIMOFEJEVNA. Pa kad niste general, zašto 
ste onda uzeli novce? Mi vam nismo platili zato da budete 
bezobrazni! 

REVUNOV (začuđeno). Kakve novce? 

NASTASSJA TIMOFEJEVNA. Zna se kakve. Dobili ste 
od Andreja Andrejeviča dvadeset i pet rubalja... (Njunjinu.) 
A tebi, Andrjuška, grijeh na dušu! Ja te nisam molila da na- 
baviš ovakvog! 

NJUNJIN. Eto i sad... Pustite! Ne vrijedi! 

REVUNOV. Nabavili... platili... Što je ovo? 

APLOMBOV. Dopustite, ipak... Pa vi ste dobili od An- 
dreja Andrejeviča dvadeset i pet rubalja? 

REVUNOV. Kakvih dvadeset i pet rubalja? (Shvativši.) 
A tako! Sada sve razumijem... To je gadno! Gadno! 

APLOMBOV. Ta jeste li dobili novac? 

REVUNOV. Nikakve novce nisam dobio! Hodite vi... 
(Odlazi od stola.) Gadno! Nisko! Uvrijediti ovako starog čo- 
vjeka, mornara, zaslužnog oficira!... Da je to pristojno dru- 
štvo mogao bih nekoga izazvati na dvoboj, a ovako što mogu 
da učinim? (Izgubljeno.) Gdje su vrata? Na koju stranu se 
ide? Momče, izvedi me! Momče! (Polazi.) Nisko! Gadno! 
(Odlazi.) 

NASTASJA TIMOFEJEVNA. Andrjušenjka, pa gdje su 
dvadeset i pet rubalja? 

NJUNJIN. No, pa vrijedi li govoriti o takvim sitnicama? 
Vrlo važno! Ovdje se svi vesele, a vi vrag zna, o čemu... 
(Viče.) U zdravlje mladenaca! Glazba, marš! Glazba! (Glazba 
svira marš.) U zdravlje mladenaca! 

ZMEJUKINA. Zagušljivo mi je! Dajte mi zraka! Gušim 
se kraj vas. 

JAT (ushićeno). Divna je! Divna je! (Galama.) 

DJEVER (nastojeći nadvikati sve). Milostiva gospodo i 
milostive gospođe! Na današnji dan, tako reći, dan... 


Zastor 

SATIR 
Komedija u četiri čina 


Lica: 


ALEKSANDAR VLADIMIROVIČ SEREBRJAKOV, umirovljeni 
profesor. 

JELENA ANDREJEVNA, njegova žena, 27 godina. 

SOFJA ALEKSANDROVNA (SONJA), njegova kći iz prvog braka, 
20 godina. 

MARJA VASILJEVNA VOJNICKA, udova tajnog savjetnika, 
majka prve profesorove žene. 

JEGOR PETROVIČ VOJNICKI, njezin sin. 

LEONID STEPANOVIČ ŽELTUHIN, nesvršeni student tehnolo- 
gije, vrlo bogat čovjek. 

JULIJA STEPANOVNA (JULJA), njegova sestra, 18 godina. 
IVAN IVANOVIČ ORLOVSKI, posjednik. 

FJODOR IVANOVIČ, njegov sin. 

MIHAIL LVOVIČ HRUSČOV, posjednik, koji je završio medi- 
cinski fakultet. 

ILJA ILJIČ DJADIN. 

VASILIJ, Želtuhinov sluga. 

SEMJON, radnik u mlinu. 


PRVI ČIN 


Park na Želtuhinovu posjedu. Kuća s terasom, na slobodnom 
prostoru pred kućom dva stola: veći, postavljen za doručak, i 
drugi, manji, za predjelo. Tri sata poslije podne. 


I 


ŽELTUHIN i JULJA (izlaze iz kuće). 
JULJA. Bolje bi bilo da obučeš sivo dijelo. Ovo ti dobro 
ne pristaje. 

ŽELTUHIN. Ma svejedno. Gluposti. 

JULJA. Ljonečka, zašto si tako mrk? Zar se smije na 
rođendan...? Nije lijepo od tebe!... (Prikloni glavu njego- 
vim prsima.) 

ŽELTUHIN. Manje ljubavi, molim te! 

JULJA (kroz suze). Ljonečka! 

ŽELTUHIN. Umjesto tih kiselkastih poljubaca, kojeka- 
kvih zaljubljeničkih pogleda i jastučića za sat koji mi ničemu 
ne služi, bolje bi bilo da si učinila što sam te molio! Zašto 
nisi pisala Serebrjakovima? 

JULJA. Ljonečka, pisala sam! 

ŽELTUHIN. Kome si pisala? 

JULJA. Sonječki. Zamolila sam je, da danas svakako, 
svakako dođe u jedan sat. Časne mi riječi, pisala sam! 

ŽELTUHIN. Već je tri sata, a njih nema. Uostalom, kako 
hoće! I ne treba! Treba sve to ostaviti, ne će iz toga ništa 
biti... Samo ponižavanja, neugodan osjećaj i ništa više... 
Ona me i ne gleda! Ja nisam lijep, nisam zanimljiv, nema u 
meni ništa romantično, a kad bi se i udala za mene, to bi 
bilo samo iz računa... zbog novaca!... 

JULJA. Nisi lijep... Ti to sim o sebi ne možeš znati. 

ŽELTUHIN. Pa da, ja sam slijep je li! Brada mi raste 
odavde, iz vrata, a ne kao kod drugih ljudi... Brkovi ne- 
kakvi, vrag bi ih znao... nos... 

JULJA. Zašto držiš ruku na licu? 

ŽELTUHIN. Opet me boli ispod oka. 

JULJA. Malo ti je nateklo. Daj da poljubim, da prođe. 

ŽELTUHIN. Gluposti! 


(Uđu Orlovski i Vojnicki.) 


II 
ISTI, ORLOVSKI i VOJNICKI 


ORLOVSKI. Dušice, kad ćemo jesti? Već su tri sata! 

JULJA. Dragi kumiću, pa još nisu došli Serebrjakovi! 

ORLOVSKI. Pa dokle ćemo ih čekati? ... hoću jesti, mač- 
kice draga. Evo, i Jegor Petrovič hoće. 

ŽELTUHIN (Vojnickom). Hoće li doći vaši? 

VOJNICKI. Kad sam izlazio iz kuće, Jelena Andrejevna 
se oblačila. 

ŽELTUHIN. Dakle, sigurno će doći? 

VOJNICKI. Ništa se sigurno ne može reći. General može 
iznenada dobiti napadaj podagre, ili ga može uhvatiti kakav 
hir — i ostat će kod kuće. 

ŽELTUHIN. Onda neka se jede. Što da se čeka! (Viče.) 
Ilja Iljiču! Sergeju Nikodimiču! 


(Uđu Djadin i dva, tri gosta.) 


II 
ISTI, DJADIN i GOSTI 


ŽELTUHIN. Izvolite zagristi. Molim lijepo. (Kod stolića 
sa zakuskom.) Serebrjakovi nisu došli, Fjodora Ivaniča nema, 
Satir također nije došao... zaboravili su nas! 

JULJA. Kumiću, jeste li za čašicu votke? 

ORLOVSKI. Samo malo. Tako... Dosta. 

DJADIN (vežući ubrus oko vrata). Što imate divno go- 
spodarstvo, Julja Stepanovna! Pođem li preko vašeg polja, 
prošećem Ji u hladovini vašeg parka, pogledam li ovaj stol, 
svugdje vidim silnu moć vaše čarobne ručice. U vaše zdravlje! 

JULJA. Ima mnogo neprilika, Ilja Iljiču! Jučer, na pri- 
mjer, Nazarka nije utjerao purice u kolnicu, noćile su u parku 
na rosi, i danas je pet purica uginulo. 

DJADIN. To ne valja. Puran je nježna ptica. 

VOJNICKI (Djadinu). Vaflja, odreži mi šunke! 

DJADIN. S osobitim zadovoljstvom. Izvrsna šunka. Ča- 
rolija iz »Tisuću i jedne noći«. (Reže.) Odrezat ću ti, Žor- 
ženjka, po svim pravilima umjetnosti. Ni Beethoven, ni 
Shakespeare nisu znali tako rezati. Samo što je nožić tup. 
(Brusi nož o nož.) 

ŽELTUHIN (strese se). Brrr!... Nemoj, Vaflja! Ne pod- 
nosim to! 

ORLOVSKI. Pričekajte, Jegore Petroviču. Što se kod vas 
radi? 

VOJNICKI. Ništa se ne radi. 

ORLOVSKI. Što ima nova? 

VOJNICKI. Ništa. Sve po starom. Kako je bilo lani, tako 
je i sad. Ja, po običaju, mnogo govorim a malo radim. Moja 
stara sova maman još uvijek guče o ženskoj emancipaciji; 
jednim okom gleda u grob, a drugim traži u svojim mudrim 
knjigama zoru novog života. 

ORLOVSKI. A Saša? 

VOJNICKI. A profesora, nažalost, još nije pojeo moljac. 
Kao i prije od jutra do duboko u noć sjedi u svom kabinetu 
i piše. »Napregnuvši um, namrštivši lice, sve ode pišem, pi- 
šem, a ni za sebe, ni za njih pohvale ja ne čujem«. Teško 
papiru! Sonječka kao i prije čita pametne knjige i piše ne- 
obično pametan dnevnik. 

ORLOVSKI. Mila moja, dušica moja draga... 

VOJNICKI. S obzirom na svoju moć zapažanja, ja bih 
trebao pisati roman. Tema vapi da je stavim na papir. Umi- 
rovljeni profesor, stari dvopek, učena kečiga... Podagra, 
reumatizam, migrena, jetra i svakakve stvari... Ljubomoran, 
kao Otelo. Živi od nužde na imanju svoje prve žene, zato što 
mu život u gradu ne prija džepu. Vječno se tuži na svoju 
nesreću, iako je u isto vrijeme neobično sretan. 

ORLOVSKI. Eto ti na! 

VOJNICKI. Nego što! Zamislite samo, kakva sreća! Ne 
ćemo ni spomenuti to, da se je, kao sin običnog crkvenjaka, 
đak crne škole, domogao učenih titula i katedre, postao nje- 
govo prevashodstvo, senatorov zet i slično. Sve to nije važno. 
Ali, uzmite ovo. Taj čovjek već punih dvadeset i pet godina 
čita i piše o umjetnosti, iako u umjetnosti ne razumije savr- 
šeno ništa. Punih dvadeset i pet godina on preživa tuđe misli 
o realizmu, tendenciji i svakakvim drugim  koještarijama; 
dvadeset i pet godina čita i piše o tome, što pametni već 
odavno znaju, a glupane ne zanima, dakle, dvadeset i pet 
godina on prelijeva iz šupljeg u prazno. A u isto vrijeme ka- 
kav uspjeh! Kakva popularnost! Zbog čega? Zašto? S kakvim 
vravom? 

ORLOVSKI (hihoće). Zavist, zavist! 

VOJNICKI. Da, zavist! A kakav uspjeh kod žena! Nije- 
dan Don Juan nije imao tako savršen uspjeh! Njegova prva 
žena, moja sestra, divno, blago stvorenje, čista kao ovo plavo 
nebo, plemenita, srdačna, koja je imala više obožavalaca nego 
on đaka, voljela ga je tako, kako samo mogu voljeti čisti 
anđeli isto tako čiste i divne kao što su oni sami. Moja majka, 

njegova punica, obožava ga sve dosada, sve dosada on pobu- 
đuje u njoj neki sveti strah. Njegova druga žena, ljepotica, 
pametna — vidjeli ste je, — pošla je za njega, kad je on već 
bio star, poklonila mu mladost, ljepotu, slobodu, svoje čari... 
Zašto? Zbog čega? A kako je samo nadarena, kakva umjet- 
nica! Kako divno svira klavir! 

ORLOVSKI. Uopće talentirana porodica. Izvanredna po- 
rodica. 

ŽELTUHIN. Da, Sofja Aleksandrovna, na primjer, ima 
prekrasan glas. Divan sopran! Nisam ništa slično čuo ni u 
Petrogradu. Samo, znate, previše forsira u visokim notama. 
Šteta! Dajte mi visoke note! Dajte mi visoke note! Ah, kad 
bi samo bila tih nota, dajem glavu da bi iz nje ispalo nešto 
čudesno, razumijete li... Oprostite, gospodo, moram reći 
Julji dvije riječi. (Odvede Julju ustranu.) Pošalji im glasnika. 
Napiši im, da ako ne mogu doći odmah sada, neka dođu bar 
na ručak. (Tiho.) Pazi da ne ispadneš glupa, ne sramoti me, 
piši pismenije... Znaš ti već kako se piše... (Glasno i lju- 
bazno.) Molim te, srce moje. 

JULJA. Dobro. (Ode.) 

DJADIN. Kažu, da se profesorova supruga, Jelena An- 
drejevna, koju ja nemam čast poznavati, odlikuje ljepotom 
ne samo svojih duševnih osebina, već i svojom vanjštinom. 

ORLOVSKI. Da, divna gospođa. 

ŽELTUHIN. A je li vjerna svom profesoru? 

VOJNICKI. Nažalost, jest. 

ŽELTUHIN. Zašto »nažalost«? 

VOJNICKI. Zato, što je ta vjernost lažna od početka do 
kraja. U njoj ima mnogo retorike, ali nema logike. Prevariti 
starog muža, kojega ne možeš podnositi, — to je nemoralno; 
a pokušati da zatomiš u sebi jadnu mladost i živ osjećaj — 
to je ćudoredno. Gdje je tu, dovraga, logika? 

DJADIN (plačljivim glasom). Žorženjka, ne volim kad 
tako govoriš. Evo, pravo uzevši... Ja čak i dršćem... Go- 
spodo, ja ne posjedujem govornički talenat i nisam krasno- 
rječiv, ali dopustite mi da bez kićenih fraza kažem po sa- 
vjesti... Gospodo, tko prevari ženu ili muža, taj je, znači, 
nevjeran čovjek, taj može iznevjeriti i domovinu! 

VOJNICKI. Zavrni slavinu! 

DJADIN. Dopusti, Žorženjka... Ivane Ivaniču, Ljonečka, 
dragi moji prijatelji, uzmite kao primjer promjenljivost moje 

sudbine. Nije tajna, nije pokriveno mračnim velom neizvje- 
snosti, da je moja žena pobjegla od mene drugi dan poslije 
svadbe zbog moje neugledne vanjštine. 

VOJNICKI. I dobro je napravila 

DJADIN. Dopustite, gospodo! Poslije tog incidenta ja ni- 
sam zanemario svoje dužnosti. Ja je sve dosada volim i vje- 
ran sam joj, pomažem joj, koliko mogu, a oporučno sam osta- 
vio svoje imanje njezinoj dječici, koju je rodila s voljenim 
čovjekom. Nisam prekršio svoju obavezu i ponosim se time. 
Ja sam ponosan! Sreće sam se odrekao, ali mi je ostao ponos. 
A ona? Mladost je prošla, ljepota pod utjecajem prirodnih 
zakona uvela, voljeni čovjek preminuo, neka mu je laka crna 
zemljica. Što joj je preostalo? (Sjedne.) Ja vama ozbiljno, a 
vi se smijete. 

ORLOVSKI. Dobar si ti čovjek, imaš divnu dušu, samo 
predugo govoriš i mlataraš rukama... 


(Iz kuće izađe Fjodor Ivanovič; on je obučen u kratki 
kaput od finog sukna, nosi visoke čizme; na prsima ima odli- 
kovanja, medalje i masivni zlatni lanac s privjescima; na 
prstima skupocjeno prstenje.) 


IV 
ISTI i FJODOR IVANOVIČ 


FJODOR IVANOVIČ. Zdravo, djeco! 

ORLOVSKI (radosno). Fedjuša dragi, sine moj! 

FJODOR IVANOVIČ (Želtuhinu). Sretan ti rođendan... 
velik narastao... (Pozdravlja se sa svima.) Oče! Zdravo, 
Vaflja! Dobar tek vam želim, dobro došli! 

ŽELTUHIN. Gdje si se ti skitao? Ne valja tako zakašnja- 
vati. 

FJODOR IVANOVIČ. Vruće je! Treba popiti votke. 

ORLOVSKI (uživajući u njemu). Dušo moja, brado moja 
veličanstvena... Gospodo, zar nije lijep? Pogledajte: ljepotan! 

FJODOR IVANOVIČ. Za sretan rođendan! (Pije.) A Se- 
rebrjakovih nema? 

ŽELTUHIN. Nisu došli. 

FJODOR IVANOVIČ. Hm... A gdje je Julja? 

ŽELTUHIN. Ne znam što se toliko zadržala. Trebalo bi 
već i pirog ponuditi. Odmah ću je pozvati. (Ode.) 

ORLOVSKI. Nešto nam, Ljonečka, slavljenik danas nije 
raspoložen. Tužan je... 

VOJNICKI. Životinja. 

ORLOVSKI. Slabi živci, što možeš... 

VOJNICKI. Pretjerano je samoljubiv, zato živci i stra- 
davaju. Recite u njegovu prisustvu, da je ova haringa dobra, 
on će se odmah uvrijediti: zašto nisu njega pohvalili. Bijeda 
božja. Evo ga ide. 


(Uđu Julja i Želtuhin.) 


V 
ISTI, ŽELTUHIN i JULJA 


JULJA. Zdravo, Fedjenka! (Ljubi se s Fjodorom Ivano- 
vičem.) Jedi, dušo. (Ivanu Ivanoviču.) Pogledajte, kumiću, 
kakav sam danas dar poklonila Ljonečki! (Pokazuje jastučić 
za sat.) 

ORLOVSKI. Pile moje, djevojčice moja, jastučić! Krasna 
stvarca... 

JULJA. Samo je zlatne žice otišlo za osam i po. Pogle- 
dajte rubove: biseri, biseri, biseri... A gle slova: Leonid 
Želtuhin. A ovdje svilom: »Koga volim, toga i darivam«... 

DJADIN. Dopustite da pogledam! Čarobno! 

FJODOR IVANOVIČ. Ostavite to... prestanite s tim! 
Julja, naredi da donesu šampanjca! 

JULJA. Fedjenka, to je za večeru! 

FJODOR IVANOVIČ. Ma jest — za večeru! Daj sada! 
Inače ću otići. Poštenja mi, otići ću. Gdje je? Idem sam po 
njega. 

JULJA. Ti, Fedja, uvijek praviš nered u gospodarstvu. 
(Vasiliju.) Vasilije, evo ti ključ! Šampanjac je u ostavi, u kutu 
kraj vrećice sa grožđicama, u košari. Pazi samo, da što ne 
razbiješ. 

FJODOR IVANOVIČ. Vasilije, tri boce! 

JULJA. Od tebe, Fedjenka, ne će biti dobar gospodar... 
(Poslužuje sve pirogom.) Jedite više, gospodo... Ručak je još 
daleko, oko šest sati... Ne će od tebe ništa biti, Fedjenka... 
Propao si. 


153 


FJODOR IVANOVIČ. E, počela je brojiti! 

VOJNICKI. Čini se, da je netko došao... Čujete li? 

ŽELTUHIN. Pa... Pa to su Serebrjakovi... Konačno! 

VASILIJE. Gospoda Serebrjakovi su stigli! 

JULJA (vikne). Sonječka! (Istrči.) 

VOJNICKI (pjeva). Hajdemo u susret, hajdemo u susret... 
(Izađe.) 

FJODOR IVANOVIČ. Što smo se razveselili! 

ŽELTUHIN. Kako ljudi imaju malo takta! Živi s profe- 
soricom, a ne može to sakriti. 

FJODOR IVANOVIČ. Tko? 

ŽELTUHIN. Pa eto Žorž. Tako ju je hvalio malo prije, 
dok ti nisi došao, da je bilo čak neugodno. 

FJODOR IVANOVIČ. Otkuda ti znaš, da on s njom živi? 

ŽELTUHIN. Nisam valjda slijep... Pa i cijeli okrug 
priča otome... 

FJODOR IVANOVIČ. Glupost. Zasada s njom nitko ne 
živi, ali uskoro ću ja živjeti... Razumiješ li? Ja! 


VI 


ISTI, SEREBRJAKOV, MARJA VASILJEVNA ispod ruke 
s JELENOM ANDREJEVNOM, SONJA i JULJA 


(ulaze). 


JULJA (ljubeći Sonju). Mila moja! Mila moja! 

ORLOVSKI (idući im u susret). Saša, zdravo, golubice, 
zdravo, srce _ moje! (Ljubi se s profesorom.) Jesi li zdrav? 
Hvala bogu! 

SEREBRJAKOV. A ti, kume? Ti si — junak! Neobično 
mi je drago što te vidim. Jesi li davno stigao? 

ORLOVSKI. U petak. (Marji Vasiljevnoj.) Marja Vasi- 
ljevna! Kako je vaša svjetlost? (Ljubi joj ruku.) 

MARJA VASILJEVNA. Dragi moj... (Ljubi ga u glavu.) 

SONJA. Kumiću! 

ORLOVSKI. Sonječka, mila! (Ljubi je.) Golubice, kana- 
rinko moja... 

SONJA. Kao i prije dobrodušan, sentimentalan, slađa- 
šan... 

ORLOVSKI. I narasla si, i proljepšala se, i razvila se, 
srce moje... 

SONJA. Pa kako ste inače? Jeste li zdravi? 

ORLOVSKI. Zdrav kao dren! 

SONJA. Momčina je moj kum! (Fjodoru Ivanoviču.) A 
slona nisam ni opazila!. (Ljubi se s njim.) Preplanuo, narasla 
mu brada... pravi pauk! 

JULJA. Mila moja! 

ORLOVSKI (Serebrjakovu). Kako živiš, kume? 

SEREBRJAKOV. Pomalo... A kako ti? 

ORLOVSKI. A što da radim? Živim! Imanje sam predao 
sinu, kćeri sam poudavao za dobre ljude, i sad nema slobod- 
nijeg čovjeka od mene. Leži i uživaj! 

DJADIN (Serebrjakovu). Vaše prevashodstvo je izvoljelo 
malo zakasniti. U pirogu se znatno snizila temperatura. Do- 
pustite da se predstavim: Ilja Iljič Djadin, ili kako se neki 
vrlo duhovito izražavaju zbog mog ospičavog lica, Vaflja?. 

SEREBRJAKOV. Drago mi je. 

DJADIN. Madame! Mademoiselle! (Klanja se Jeleni An- 
drejevnoj i Sonji.) Ovdje su svi moji prijatelji, vaše preva- 
shodstvo. Nekada sam i ja imao veliko imanje, ali zahvalju- 
jući domaćim prilikama, ili, kako se izražavaju u učenim 
krugovima, zbog razloga, koji ne zavise od redakcije, morao 
sam ustupiti svoj dio svome rođenom bratu, koji je nesret- 
nim slučajem izgubio sedamdeset tisuća državnog novca. 
Moje je zanimanje: eksploatacija nemirnih stihija. Prisilja- 
vam nemirne valove da okreću kotače mlina, koji sam uzeo 
u zakup od svog prijatelja Satira. 

VOJNICKI. Vaflja, zavrni slavinu! 

DJADIN. Uvijek se sa strahopoštovanjem klanjam (kla- 
nja se) pred svijetlima nauke, koja krase obzorje naše domo- 
vine. Oprostite mi što sam drzak, ali ja sanjarim o tome da 
posjetim vaše prevashodstvo i da zasladim svoju dušu razgo- 
vorom o posljednjim rezultatima znanosti. 

SEREBRJAKOV. Molim lijepo. Bit će mi drago. 


1 Parafraza jedne Krilovljeve rečenice (U Krilovljevoj basni 
radi se o čovjeku, koji je išao u zoološki vrt, gdje je zapazio sve 
životinje — jedino nije uspio vidjeti — slona!) 

Z Od njem. Waffel — oblatna. 

SONJA. Hajde, pričajte, kumiću. Gdje ste proveli zimu? 
Kamo ste nestali? 

ORLOVSKI. Bio sam u Gmundenu, bio sam u Parizu, u 
Nizzi, u Londonu, srce moje, bio sam... 

SONJA. Sjajno! Sretniče! 

ORLOVSKI. Hajde sa mnom jesenas! Hoćeš li? 

SONJA (pjeva). »Ne dovodi me u napast bez potrebe«... 

FJODOR IVANOVIČ. Ne pjevaj za doručkom, jer će žena 
tvoga muža biti luda. 

DJADIN. Sad bi bilo zanimljivo pogledati na ovaj stol 
š vol d'oiseau.! Kako čudesna kita cvijeća! Skup gracije, 
ljepote, duboke učenosti, sla... 

FJODOR IVANOVIČ. Kako divan jezik! Neka vrag zna 
što je to! Govoriš kao da te netko blanjalicom struže po le- 
đima... (Smijeh.) 

ORLOVSKI (Sonji). A ti se, dušice, još nisi udala... 

VOJNICKI. Zaboga, a za koga da se uda? Humboldt je 
već umro, Edison je u Americi, Lassale je isto tako umro... 
Neki dan sam našao na stolu njezin dnevnik: kakav li je 
samo! Otvorim i čitam: »Ne, ja nikada ne ću voljeti... Lju- 
bav — to je sebični nagon moga »ja« prema objektu drugog 
spola«... I vrag će znati, čega sve tamo nema! Transcenden- 
talno, kulminaciona točka integrirajućeg počela... pfuj! A 
gdje si to naučila? 

SONJA. A tko bi drugi ironizirao, ako ne ti, ujače Žorž? 

VOJNICKI. Zar se ti ljutiš? 

SONJA. Ako kažeš još samo jednu riječ, netko će od nas 
dvoje morati kući. Jaili ti... 

ORLOVSKI (smije se). Gle ti karaktera! 

VOJNICKI. Da, karaktera, tako je... (Sonji.) Hajde, daj 
šapicu! Daj šapicu! (Ljubi joj ruku.) Mir i sporazum... Ne ću 
više... 


VII 
ISTI i HRUŠČOV 


HRUŠČOV (izlazeći iz kuće). Zašto nisam slikar? Kako 
divna grupa! 
ORLOVSKI (radosno). Miša! Kumče moje rođeno! 


1 iz ptičje perspektive (franc.) 

HRUŠČOV. Sretan rođendan! Zdravo, Julječka, što si 
danas lijepa! Kumiću! (Ljubi se s Orlovskim.) Sofja Aleksan- 
drovna... (Pozdravlja se sa svima.) 

ŽELTUHIN. A smije li se tako kasno doći? Gdje si bio? 

HRUŠČOV. Kod bolesnika. 

JULJA. Pirog se već davno ohladio. 

HRUŠČOV. Ne smeta, Julječka, pojest ću ja i hladno. 
Gdje da sjednem? 

SONJA. Sjednite ovdje... (Napravi mu mjesto kraj sebe.) 

HRUŠČOV. Krasno je danas vrijeme, a gladan sam kao 
vuk... Čekajte, malo ću votke... (Pije.) Sretan rođendan! 
Pirog ću umjesto zakuske... Julječka, poljubite ovaj pirog, 
bit će ukusniji... (Ona ljubi.) Merci. Kako živite, kumiću? 
Nisam vas već davno vidio. 

ORLOVSKI. Da, odavno se nismo vidjeli. Ta bio sam u 
inozemstvu. 

HRUŠČOV. Čuo sam, čuo sam... Zavidio sam vam. A 
kako ti živiš, Fjodore? 

FJODOR IVANOVIČ. Dobro, podupirući se vašim mo- 
litvama kao stupovima... 

HRUŠČOV. Kako tvoji poslovi? 

FJODOR IVANOVIČ. Ne mogu se potužiti. Živi se. Samo, 
brajko moj, mnogo se putuje. Izmorio sam se. Odavde na 
Kavkaz, sa Kavkaza ovamo, odavde opet na Kavkaz — i tako 
bez prestanka, juriš kao mahnit. Znaš, ja tamo imam dva 
imanja! 

HRUŠČOV. Znam. 

FJODOR IVANOVIČ. Bavim se kolonizacijom i lovim 
pauke i škorpijone. Sve u svemu poslovi idu dobro, ali što se 
tiče »stišajte se, uzburkane strasti« — sve je kao što je i bilo. 

HRUŠČOV. Zaljubljen, naravno? 

FJODOR IVANOVIČ. U to ime, Satiru, treba piti. (Pije.) 
Gospodo, ne zaljubljujte se nikada u udate žene! Poštenja mi, 
bolje vam je da budete ranjeni u leđa i da iščašite nogu, kao 
vaš pokorni sluga, nego da volite udatu... To je takva ne- 
volja, da čovjek naprosto... 

SONJA. Beznadno? 

FJODOR IVANOVIČ. Još i to! Beznadno... Na ovom 
svijetu ništa nije beznadno. Beznadno, nesretna ljubav, oh, 
ah — sve su to djetinjarije. Treba samo htjeti... Ako hoću 

da mi puška ne zataji, ne će zatajiti. Ako hoću da me gospo- 
đa zavoli, zavoljet će me. Tako ti je to, Sonječka moja. Ako 
još za neku zapnem, onda joj je, čini se, lakše odletjeti na 
mjesec, nego se mene osloboditi. 

SONJA. Pa ti si strašan! 

FJODOR IVANOVIČ. Meni ne ćeš umaknuti, ne! Ja 
s njom ne progovorim ni tri riječi, a već je u mojoj vlasti... 
Tako je to... rekao sam joj samo ovo: »Gospođo, kad god 
pogledate na neki prozor morate se sjetiti mene. Ja to hoću«. 
A to znači, da ona tisuću puta dnevno pomisli na mene. Osim 
toga, ja je svaki dan zasipam pismima. 

JELENA ANDREJEVNA. Pisma — to nije sigurna me- 
toda: ona ih prima, ali možda ih ne čita. 

FJODOR IVANOVIČ. Mislite? Hm... Živim na ovom 
svijetu trideset i pet godina, ali nisam još naišao na takvu 
fenomenalnu ženu, koja bi mogla odoljeti radoznalosti da ne 
otvori pismo. 

ORLOVSKI (uživajući u njemu). Vidite li ga? Sinko moj, 
ljepotane! Ja sam isto takav bio! Samo u ratu nisam bio, 
inače sam pio votku i rasipao novac — da je strašno! 

FJODOR IVANOVIČ. Volim je, Miša, ozbiljno, ludo... 
Dao bih joj sve, što god poželi... Odveo bih je k sebi na 
Kavkaz, u planine, živjeli bismo pjevajući... Ja bih je, Je- 
leno Andrejevna, čuvao kao vjeran pas, i bila bi mi, kao što 
kaže naš predvodnik plemstva: »I bit ćeš ti carica svijeta, 
družica vjerna moja.« Eh, ne zna ona gdje joj je sreća! 

HRUŠČOV. A tko je ta sretnica? 

FJODOR IVANOVIČ. Ako budeš mnogo znao, prerano 
ćeš ostarjeti... Ali dosta o tome. Sad da okrenemo drugu 
pjesmu. Sjećam se, prije deset godina — Ljonja je još bio 
gimnazijalac — slavili smo isto ovako njegov rođendan. Jašio 
sam odavde kući, na desnoj mi je ruci sjedila Sonja, a na 
lijevoj — Juljka, i obje se držale za moju bradu. Gospodo, 
popijmo u zdravlje drugova moje mladosti, Sonje i Julje! 

DJADIN (smije se). To je divno! Pa to je divno! 

FJODOR IVANOVIČ. Nekako odmah poslije rata bančio 
sam s jednim turskim pašom u Trapezuntu... Pita on mene... 

DJADIN (prekidajući ga). Gospodo, pijmo zdravicu za 
dobre odnose! Živjelo prijateljstvo! Naprijed! 

FJODOR IVANOVIČ. Stop, stop, stop! Sonja, molim da 
me se sasluša! Vrag neka me nosi, hajde da se kladimo! Po- 
lažem evo na stol tri stotine rubalja! Hajdemo poslije ručka 
na kroket i ja se kladim da ću ujedamput proći sva vrata i 
natrag. 

SONJA. Prihvaćam, samo nemam tri stotine rubalja. 

FJODOR IVANOVIČ. Ako izgubiš, otpjevat ćeš mi nešto 
četrdeset puta. 

SONJA. Pristajem. 

DJADIN. Pa to je divno! Pa to je divno! 

JELENA ANDREJEVNA (gledajući u nebo). Kakva to 
ptica leti? 

ŽELTUHIN. To je jastreb. 

FJODOR IVANOVIČ. Gospodo, u zdravlje jastreba. 

SONJA. (smije se.) 

ORLOVSKI. Gle, zagrcnula se od smijeha! Što ti je? 

HRUŠČOV (smije se). 

ORLOVSKI. A što je tebi? 

MARJA VASILJEVNA. Sofi, to nije pristojno! 

HRUŠČOV. Oh, oprostite, gospodo... Odmah ću prestati, 
odmah... 

ORLOVSKI. To se kaže — smijati se kao lud. 

VOJNICKI. Njima dvoma samo prst pokaži — i oni 
odmah hihoću. Sonja! (Pokazuje prst.) Eto, vidite... 

HRUŠČOV. Ne ću više! (Gleda na sat.) Eh, oče Mihajle, 
pojeo si, popio, zapjevao, pa valja i za pojas zadjenuti. Treba 
ići. 

SONJA. A kamo? 

HRUŠČOV. Bolesniku. Omrzla mi je moja medicina, kao 
odvratna žena, kao duga zima... 

SEREBRJAKOV. Dopustite, pa medicina je vaše zani- 
manje, posao, tako reći... 

VOJNICKI (ironično). Ima on drugo zanimanje. On na 
svojoj zemlji kopa treset. 

SEREBRJAKOV. Što? 

VOJNICKI. Treset, Neki inženjer je izračunao, da — kao 
dva puta dva — u njegovoj zemlji leži treseta za sedam sto- 
tina i dvadeset tisuća. Nije to šala. 

HRUŠČOV. Ja ne kopam treset zbog novaca. 

VOJNICKI. A zašto ga kopate? 

HRUŠČOV. Zato, da vi ne siječete šume. 

VOJNICKI. A zašto da ih se ne siječe? Po vašemu, šume 
su samo zato, da se u njima dozivaju momci i djevojke. 

HRUŠČOV. Nisam to nikada rekao. 

VOJNICKI. I sve, sve što sam dosada imao čast čuti od 
vas o zaštiti šuma, — sve je staro, neozbiljno i tendenciozno. 
Oprostite, molim vas. Ne govorim bez razloga, ja znam gotovo 
napamet sve vaše obrambene govore... Na primjer... (Po- 
dignutim tonom i gestikulirajući kao Hruščov.) Vi, o ljudi, 
uništavate šume, a one uljepšavaju zemlju, one uče čovjeka 
da razumije ljepotu i pobuđuju u njemu veličanstvena raspo- 
loženja. Šume ublažavaju oštru klimu. Gdje je blaža klima, 
tamo se troši manje snaga za borbu s prirodom, i zato je tamo 
i čovjek blaži i nježniji. U zemljama blage klime, ljudi su 
lijepi, gipki, lako uzbudljivi, govor im je bogat, pokreti gra- 
ciozni. Kod njih cvate nauka i umjetnost, filozofija im nije 
mračna, odnos prema ženama je pun profinjene plemenitosti. 
I tako dalje, i tako dalje... Sve je to lijepo i dobro, ali tako 
malo uvjerljivo, da ćete mi dopustiti da i dalje ložim peći 
drvima i gradim suše od drveta. 

HRUŠČOV. Šume se mogu sjeći kad je potrebno, ali vri- 
jeme je da ih se prestane uništavati. Sve ruske šume odje- 
kuju od udaraca sjekira, ginu milijarde stabala, pustoše se 
prebivališta životinja i ptica, smanjuju se i presahnjuju ri- 
jeke, nestaju u nepovrat čudesni pejsaži, i sve zbog toga, što 
lijeni čovjek nema smisla zato da se sagne i da digne sa 
zemlje gorivo. Treba biti bezumni barbarin (pokazuje na 
drveće), pa da čovjek u svojoj peći spali tu ljepotu, da ruši 
ono, što nije u stanju da sagradi. Čovjeku je dan razum i 
stvaralačka snaga, da umnoži ono, što mu je darovano, ali 
sve dosada on nije stvarao, nego samo rušio. Šuma ima sve 
manje i manje, rijeke presahnjuju, divljač se preselila, klima 
se pokvarila, i svakim danom zemlja postaje jadnija i bezlič- 
nija. Vi me gledate ironično, i sve što ja govorim, čini vam 
se staro i neozbiljno, ali kad prolazim kraj seljačkih šuma, 
koje sam spasio od sječe, ili kad slušam, kako šumi moja 
mlada štima, zasađena evo ovim rukama, postajem svijestan, 
da je klima donekle i u mojoj vlasti, i ako za tisuću godina 
čovjek bude sretan, da će to biti malo i moja zasluga. Kad 
posadim brezu i kad poslije vidim kako se zeleni i kako se 

ljulja na vjetru, duša mi se ispunja ponosom zbog saznanja, 
da pomažem bogu graditi prirodu. 

FJODOR IVANOVIČ (prekidajući ga). U tvoje zdravlje, 
Satiru! 

VOJNICKI. Sve je to lijepo i dobro, ali ako se na to ne 
gleda s feljtonističkog stajališta, već s naučnog, onda... 

SONJA. Ujače Žorž, jezik ti je zarđao. Šuti! 

HRUŠČOV. Zaista, Jegore Petroviču, ne ćemo govoriti 
o tome. Molim vas. 

VOJNICKI. Kako želite. 

MARJA VASILJEVNA. Ah! 

SONJA. Što je, bako? 

MARJA VASILJEVNA (Serebrjakovu). Zaboravila sam 
vam reći, Aleksandre... izgubila sam pamćenje... danas 
sam dobila pismo iz Harkova od Pavla Aleksejeviča... Po- 
zdravlja vas... 

SEREBRJAKOV. Zahvaljujem, drago mi je. 

MARJA VASILJEVNA. Poslao je svoju novu brošuru i 
zamolio da vam je pokažem. 

SEREBRJAKOV. Je li zanimljivo? 

MARJA VASILJEVNA. Zanimljivo, ali nekako čudno. 
Niječe ono, što je prije sedam godina branio. To je vrlo, vrlo 
karakteristično za naše vrijeme. Nikada se take nisu mije- 
njala mišljenja kao sada. To je strašno! 

VOJNICKI. Nema tu ništa strašnoga. Kušajte, maman, 
karasa!, 

MARJA VASILJEVNA. Ali ja hoću govoriti! 

VOJNICKI. Pa mi već pedeset godina govorimo o stru- 
janjima i taborima, vrijeme je već da se s tim prestane. 

MARJA VASILJEVNA. Ne znam zašto ti je neugodno 
da slušaš, kad ja govorim. Oprosti, Žorž, ali ove godine ti si 
se tako promijenio, da te ja uopće ne prepoznajem. Ti si bio 
čovjek određenih uvjerenja, svijetla ličnost... 

VOJNICKI. O, da! Bio sam svijetla ličnost, od koje se 
svima mračilo. Dopustite da ustanem... Bio sam svijetla 
ličnost... Nema otrovnije šale! Meni je sad četrdeset i sedam 
godina. Sve do prošle godine ja sam isto tako kao i vi uporno 
nastojao da zamaglim svoj pogled svim mogućim apstrakci- 
jama i skolastikom, samo da ne vidim pravi život — i mislio 


1 vrst ribe (cuprinus carasius). 

sam, da dobro radim... A sad, kad biste znali kakvom se 
golemom budalom činim samome sebi što sam propustio vri- 
jeme, kad sam mogao imati sve, što mi sad moja starost ne 
dopušta! 

SEREBRJAKOV. Stani. Ti, Žorž, upravo kao da optu- 
žuješ za nešto svoja prijašnja uvjerenja... 

SONJA. Dosta je, tata! Dosadno je! 

SEREBRJAKOV. Stani. Ti upravo kao da optužuješ za 
nešto svoja prijašnja uvjerenja. Nisu kriva uvjerenja, nego 
ti. Zaboravio si, da su uvjerenja bez akcije mrtva. Trebalo 
je raditi. 

VOJNICKI. Raditi? Ne može svatko biti pišući perpetuum 
mobile. 

SEREBRJAKOV. Što hoćeš time reći? 

VOJNICKI. Ništa. Prekinimo ovaj razgovor. Nismo kod 
kuće. 

MARJA VASILJEVNA. Sasvim sam izgubila pamćenje... 
Zaboravila sam vam, Aleksandre, napomenuti, da prije do- 
ručka uzmete kapljice. Donijela sam ih, ali sam zaboravila 
da vas podsjetim. 

SEREBRJAKOV. Nije potrebno. 

MARJA VASILJEVNA. Pa vi ste bolesni, Aleksandre! 
Vrlo ste bolesni! 

SEREBRJAKOV. Zašto zvonite u sva zvona o tome? Star, 
bolestan, star, bolestan... samo to čujem! (Želtuhinu.) Leo- 
nide Stepaniču, dopustite mi da ustanem i odem u sobu. 
Ovdje je prilično vruće i grizu komarci. 

ŽELTUHIN. Izvolite samo. Doručak je završen. 

SEREBRJAKOV. Zahvaljujem vam. (Ode u kuću; za 
njim ode Marja Vasiljevna.) 

JULJA (bratu). Hajde za profesorom. Nije zgodno! 

ŽELTUHIN (njoj). Neka ga vrag nosi! (Ode.) 

DJADIN. Julija Stepanovna, dopustite da vam zahvalim 
iz dna duše. (Ljubi joj ruku.) 

JULJA. Nema zašto, Ilja Ijiču. Vi ste malo jeli... (Za- 
hvaljuju joj.) Nema zašto, gospodo! Svi ste tako malo jeli! 

FJODOR IVANOVIČ. Što ćemo sad, gospodo? Hajdemo 
na kroket da izvršimo okladu... a onda? 

JULJA. A onda ćemo ručati. 

FJODOR IVANOVIČ. A onda? 

HRUŠČOV. A onda dođite svi k meni. Večeras priređu- 
jem ribolov na jezeru. 

FJODOR IVANOVIČ. Izvrsno. 

DJADIN. Divno. 

SONJA. Onda molim, gospodo... Dakle, najprije idemo 
na kroket da izvršimo okladu... Onda ćemo malo ranije 
ručati kod Julije i oko sedam sati idemo Satiru... to jest 
Mihajlu Lvoviču. Vrlo dobro. Hajde, Julječka, da uzmemo 
kugle. (Ode s Juljom u kuću.) 

FJODOR IVANOVIČ. Vasilije, odnesi vino na kroket! 
Pit ćemo u zdravlje pobjednika. E, oče, hajde da zaigramo 
plemenitu igru. 

ORLOVSKI. Pričekaj malo, rođeni, moram pet, šest mi- 
nuta posjediti s profesorom, inače ne bi bilo zgodno. Treba 
se čovjek držati etikete. Dotle ti igraj mojom kuglom, ja ću 
brzo... (Uđe u kuću.) 

DJADIN. Hitam da čujem veleučenog Aleksandra Vla- 
dimiroviča. Predosjećajući visoku nasladu, koju... 

VOJNICKI. Dodijao si mi, Vaflja. Idi. 

DJADIN. Idem. (Ode u kuću.) 

FJODOR IVANOVIČ (idući u vrt, pjeva). »I bit češ ca- 
rica svijeta, druga moja vjerna...« (Ode.) 

HRUŠČOV. Ja ću sad nečujno otići. (Vojnickom.) Jegore 
Petroviču, lijepo vas molim, ne govorimo nikad ni o šumama, 
ni o medicini. Ne znam zašto, ali kad vi počnete govoriti o 
tome, mene poslije cijeli dan progoni osjećaj kao da sam jeo 
iz nepocinčane posude. Moje poštovanje. (Ode.) 


VIII 
JELENA ANDREJEVNA i VOJNICKI 


VOJNICKI. Sitan čovjek. Svakome je dopušteno da go- 
vori gluposti, ali ne volim, kad ih govore sa zanosom. 

JELENA ANDREJEVNA. A vi ste se, Žorž, opet nemo- 
guće ponašali! Što vam je trebalo da se svađate s Marjom 
Vasiljevnom i s Aleksandrom, da govorite o perpetuumu mo- 
bile! Kako je to sitno! 

VOJNICKI. Ali kad ga mrzim! 

JELENA ANDREJEVNA. Nemate zašto da mrzite Alek- 
sandra, on je isti, kao i svi drugi... 


(Sonja i Julja prolaze u vrt sa kuglama i štapovima za 
kroket.) 


VOJNICKI. Kad biste vidjeli svoje lice, svoje pokrete... 
Kako vi bezvoljno živite! Ah, kako bezvoljno! 

JELENA ANDREJEVNA. Ah, kako bezvoljno i dosadno! 
(Pauza.) Svi napadaju moga muža preda mnom, ne smeta ih 
moja prisutnost. Svi me gledaju sa žaljenjem: nesretnica, ima 
starog muža! Svi bi, pa i vrlo dobri ljudi, htjeli da ja odem 
od Aleksandra... Sve to saučešće prema meni, svi ti supat- 
nički pogledi i sažalni uzdasi svode se na jedno. Na ono, što 
je malo prije rekao Satir, svi vi nerazumno uništavate šume, 
i uskoro ne će na zemlji ništa ostati; isto tako nerazumno 
uništavate i čovjeka, i uskoro će, zahvaljujući vama, nestati 
sa zemlje vjernost, i čistoća, i sposobnost žrtvovanja. Zbog 
čega vi ne možete ravnodušno gledati vjernu ženu, ako nije 
vaša? Zato, što se — pravo ima Satir — u svima vama zakot- 
vio rušilački bijes. Ne žalite ni šume, ni ptice, ni žene, ni 
jedan drugoga. 

VOJNICKI. Ne volim takvu filozofiju! 

JELENA ANDREJEVNA. Recite tome Fjodoru Ivaniču, 
da mi je dosadio svojom nametljivošću. Uostalom, to je i 
odvratno. Gledati me ravno u oči i glasno pred svima govoriti 
o svojoj ljubavi prema nekoj udatoj ženi — neobično duho- 
vito! 

GLASOVI U VRTU. Bravo! Bravo! 

JELENA ANDREJEVNA. A međutim, kako je ugodan taj 
Satir. On često navraća k nama, samo ja se ustručavam i još 
nijednom nisam razgovarala s njim kako treba, niti sam ga 
srdačno dočekala. Pomislit će, da sam zla ili umišljena. Po 
svoj prilici, Žorž, nas dvoje smo zato prijatelji, što smo oboje 
nesretni, dosadni ljudi! Nesnosni! Ne gledajte me tako, ja to 
ne volim. 

VOJNICKI. Zar vas mogu drugačije gledati, kad vas vo- 
lim? Vi ste moja sreća, moj život, moja mladost!... Znam, 
moji su izgledi na uzajamnost jednaki ništici, ali meni ništa 
i ne treba, dopustite samo da vas gledam, da slušam vaš 
glas... | 


bi 

IX 
ISTI i SEREBRJAKOV 


SEREBRJAKOV (na prozoru). Lenočka, gdje si? 

JELENA ANDREJEVNA. Evo me. 

SEREBRJAKOV. Hajde, sjedi malo s nama, mila... 
(Nestane iza prozora.) 

JELENA ANDREJEVNA (ide prema kući). 

VOJNICKI (idući za njom). Dopustite da govorim o svo- 
joj ljubavi, ne tjerajte me, već samo to bit će za mene najveća 
sreća. 

Zastor 


DRUGI ČIN 


Blagovaonica u kući Serebrjakova. Bife, na sredini stol za 
ručanje. Dva sata poslije pola noći. Čuje se kako u parku udara 
čuvar. 


I 


SEREBRJAKOV (sjedi u naslonjaču kraj otvorenog prozora i 
drijema) i JELENA ANDREJEVNA (sjedi kraj njega i također 
drijema). 

SEREBRJAKOV (trgnuvši se). Tko je to? Sonja, jesi li ti? 

JELENA ANDREJEVNA. Ja sam... 

SEREBRJAKOV. Ti si, Lenočka... Nepodnosivo me boli! 

JELENA ANDREJEVNA. Ogrtač ti je pao na pod.... 
(Zamata mu noge.) Aleksandre, da zatvorim prozor. 

SEREBRJAKOV. Ne, guši me... Malo prije sam zadri- 
jemao, i sanjao, da mi je lijeva noga tuđa... Probudio sam 
se od groznih bolova. Ne, ovo nije podagra, prije će biti 
reumatizam. Koliko je sati? 

JELENA ANDREJEVNA. Jedan i dvadeset. (Pauza.) 

SEREBRJAKOV. Ujutro potraži u biblioteci Batjuškova. 
Čini se, da ga imamo. 

JELENA ANDREJEVNA. Što? 

SEREBRJAKOV. Potraži ujutro Batjuškova. Sjećam se 
da smo ga imali. Zašto tako teško dišem? 

JELENA ANDREJEVNA. Umoran si. Već drugu noć ne 
spavaš. 

SEREBRJAKOV. Kažu, da je Turgenjev od podagre do- 
bio anginu pectoris. Bojim se da i kod mene nije tako. Pro- 
kleta, odvratna starost. Neka je vrag odnese. Otkad sam osta- 
rio, mrzak sam i samom sebi. I svima vama mora da je 
mrsko gledati me. 

JELENA ANDREJEVNA. Ti govoriš o svojoj starosti 
tako, kao da smo mi krivi, što si ti star. 

SEREBRJAKOV. Tebi prvoj sam mrzak. 

JELENA ANDREJEVNA. Nesnosno! (Pomakne se i sjed- 
ne malo dalje.) 

SEREBRJAKOV. Svakako, ti imaš pravo. Ja nisam glup, 
pa razumijem. Ti si mlada, zdrava, lijepa, htjela bi živjeti, 
a ja sam starac, gotovo leš. Pa što? Kao da ja ne shvaćam? 
I, naravno, glupo je što živim sve dosada. Ali, ne bojte se 
brzo ću ja vas osloboditi. Ne ću se više dugo vući. 

JELENA ANDREJEVNA. Saša, ja sam malaksala. Ako 
za neprospavane noći zaslužujem neku nagradu, onda te mo- 
lim samo jedno: šuti! Tako ti boga, šuti. Ništa više ne tražim. 

SEREBRJAKOV. Ispada, da su zbog mene svi iznemogli, 
da su svi tužni, da svi gube svoju mladost, a da samo ja uži- 
vam život i da sam zadovoljan. Pa da, razumije se! 

JELENA ANDREJEVNA. Umukni! Izmučio si me! 

SEREBRJAKOV. Ja sam sve izmučio. Pa da, razumije se! 

JELENA ANDREJEVNA (plačući). Nepodnošljivo! Reci, 
što hoćeš od mene? 

SEREBRJAKOV. Ništa. 

JELENA ANDREJEVNA. Onda šuti; molim te. 

SEREBRJAKOV. Čudno, kad govori Žorž, ili ona stara 
idiotkinja Marja Vasiljevna, — ništa, svi slušaju; čim ja 
izustim riječ, svi postaju nesretni. Čak im je i moj glas od- 
vratan. Pa dobro, uzmimo, da sam egoist, da sam despot, ali 
zar nemam pod stare dane i neko pravo na egoizam? Zar 
nisam ni to zaslužio? Život mi je bio težak. Ja i Ivan Ivanič 
bili smo u isto vrijeme studenti. Pitaj ga. On je bančio, trčao 
za Cigankama, bio je moj dobrotvor, dok sam ja tada živio 
u jeftinoj, prljavoj sobi, radio dan i noć kao vol, gladovao i 
patio, što živim na tuđi račun. Onda sam bio u Heidelbergu, 
a nisam vidio Heidelberg; bio sam u Parizu, a nisam vidio 
Pariz; cijelo vrijeme sam sjedio između četiri zida i radio. I, 
dobivši katedru, ja sam sav svoj život posvetio nauci, kako 

se kaže, vjerno i predano, pa i sad joj služim. Zar za sve to, 
pitam ja vas, nemam pravo na mirnu starost, na ljudsku 
pažnju? 

JELENA ANDREJEVNA. Nitko ti ne osporava tvoje 
pravo. (Prozor lupa od vjetra.) Puše vjetar, da zatvorim pro- 
zor. (Zatvori.) Bit će kiše. Nitko ne osporava tvoja prava. 


(Pauza, Čuvar u parku lupa i pjeva pjesmu.) 


SEREBRJAKOV. Cijeli život raditi za nauku, naviknuti 
na svoj kabinet, na auditorij, na poštene kolege i najednom, 
ni pet ni šest, naći se u ovom podrumu, svaki dan vidjeti 
otrcane ljude, slušati beznačajne razgovore. Ja hoću živjeti, 
ja volim uspjeh, volim slavu, buku, a ovdje sam kao u iz- 
gnanstvu. Bez prestanka čeznuti za prošlošću, pratiti uspjehe 
drugih, bojati se smrti... Ne mogu! Nemam snage! A uza 
sve to ne će da mi oproste moju starost! 

JELENA ANDREJEVNA. Pričekaj, strpi se: za pet šest 
godina i ja ću biti stara. 


(Uđe Sonja.) 


lI 
ISTI i SONJA 


* SONJA. Ne znam što tako dugo nema doktora. Rekla 
sam Stepanu, ako ne nađe kotarskog liječnika, da ode po 
Satira. 

SEREBRJAKOV. Što će mi tvoj Satir? On se toliko razu- 
mije u medicinu, koliko ja u astronomiju. 

SONJA. Ne ćemo valjda zbog tvoje podagre pozvati ova- 
mo cijeli medicinski fakultet. 

SEREBRJAKOV. S tim čudakom ne ću ni da govorim. 

SONJA. Kako te volja. (Sjedne.) Meni je svejedno. 

SEREBRJAKOV. Koliko je sad sati? 

JELENA ANDREJEVNA. Dva. 

SEREBRJAKOV. Zagušljivo... Sonja, daj mi kapljice sa 
stola! 

SONJA. Odmah! (Pruži mu kapljice.) 

SEREBRJAKOV (ravnodušno). Ah, ne te! Ništa te čovjek 
ne može zamoliti! 

SONJA. Molim te, ne budi hirovit! Možda se to nekome 
i sviđa, ali mene poštedi, molim te. Ja to ne volim. 

SEREBRJAKOV. Ta djevojka ima nemoguć karakter. A 
zašto se ti ljutiš? 

SONJA. A zašto ti govoriš tako tužnim tonom? Pazi, da 
netko ne pomisli da si uistinu nesretan. A na zemlji ima malo 
takvih sretnika kao što si ti. 

SEREBRJAKOV. Pa, razumije se! Ja sam neobično, 
neobično sretan! 

SONJA. Pa razumije se, sretan... A što se tiče podagre, 
ti vrlo dobro znaš da će do jutra napadaj popustiti. Zašto 
onda stenjati? Čudna mi čuda! 


(Uđe Vojnicki u kućnom kaputu i sa svijećom.) 


III 
ISTI i VOJNICKI 


VOJNICKI. Vani se sprema nevrijeme... (Munja.) Eto! 
Helane i Sonja, idite na spavanje, došao sam da vas smijenim. 

SEREBRJAKOV (preplašeno). Ne, ne, ne ostavljajte me 
s njim! Ne! On će me umoriti svojim pričanjem! 

VOJNICKI. Treba ih pustiti da se odmore! One već 
drugu noć ne spavaju. 

SEREBRJAKOV. Neka idu na spavanje, ali otiđi i ti. 
Hvala ti. Molim te. U ime našeg bivšeg prijateljstva, ne pro- 
tivi se. Drugi put ćemo razgovarati. 

VOJNICKI. Našeg bivšeg prijateljstva... Priznajem, da 
je to za mene novost. 

JELENA ANDREJEVNA. Šutite, Žorž. 

SEREBRJAKOV. Mila moja, ne ostavljaj me s njim! 
Ubit će me svojim pričanjem. 

VOJNICKI. To postaje čak smiješno. 

GLAS HRUŠČOVA (iza scene). Jesu li u blagovaonici? 
Ovdje? Molim vas, naredite da ispregnu moje konje! 

VOJNICKI. Evo, stigao je doktor. 


(Uđe Hruščov.) 

IV 
ISTI i HRUŠČOV 


HRUŠČOV. Kako vrijeme! Kiša me gonila u stopu, jed- 
va sam joj pobjegao. Živjeli. (Pozdravlja sve.) 

SEREBRJAKOV. Oprostite, uznemirili su vas. Ja to ni- 
sam želio. 

HRUŠČOV. Pustite, nije važno! A što ste to vi smislili, 
Aleksandre Vladimiroviču? Kako se ne stidite bolovati? E, 
ne valja to! A što vam je? 

SEREBRJAKOV. Zašto doktori obično"s bolesnicima raz- 
govaraju uvijeno? 

HRUŠČOV (smije se). A vi ne zapažajte sve. (Nježno.) 
Hajdemo u krevet. Ovdje vam nije udobno. U krevetu je i 
toplije i mirnije. Hajdemo... Tamo ću vas saslušati, i... sve 
će biti u redu. 

JELENA ANDREJEVNA. Poslušaj, Saša, idi. 

HRUŠČOV. Ako vam je teško hodati, mi ćemo vas odni- 
jeti u naslonjaču. 

SEREBRJAKOV. Ništa, ništa, mogu... idem... (Ustane.) 
Samo su vas badava uznemirili. (Hruščov i Sonja vode ga 
ispod ruke.) Osim toga, ja baš ne vjerujem mnogo u ... u 
apoteku. Zašto me vodite? Mogu ja i sam. (Ode sa Hruščovom 
i Sonjom.) 


MA 
JELENA ANDREJEVNA i VOJNICKI 


JELENA ANDREJEVNA. Namučila sam se s njim. Jedva 
se držim na nogama. 

VOJNICKI. Vi s njim, a ja sa samim sobom. Eto, već je 
treća noć kako ne spavam. 

JELENA ANDREJEVNA. Nije ugodno u ovoj kući. Vaša 
mati mrzi sve osim svojih brošura i profesora; profesor je 
razdražljiv, meni ne vjeruje, vas se boji; Sonja se ljuti na oca 
i ne govori sa mnom; vi mrzite mog muža i otvoreno prezi- 
rete svoju majku; ja sam nesnosna, isto tako sam razdražena 
i danas sam već dvadeset puta zaplakala. Jednom riječi, rat 
svih protiv sviju. Postavlja se pitanje, kakav smisao ima taj 
rat, zbog čega je on? 


169 


VOJNICKI. Pustimo filozofiju! 

JELENA ANDREJEVNA. Nije ugodno u ovoj kući. Vi 
ste, Žorž, obrazovan i pametan čovjek i čini se, da biste mo- 
rali shvatiti, da svijet ne stradava od razbojnika i od lopova, 
već od prikrivene mržnje, od neprijateljstva među dobrim 
ljudima, od svih tih sitnih svakidašnjosti, koje ne vide ljudi, 
što našu kuću nazivaju gnijezdom inteligencije. Pomozite mi, 
da ih sve pomirim! Ja sama ne mogu. 

VOJNICKI. Najprije pomirite mene sa samim sobom! 
Draga moja... (Sagne se njezinoj ruci.) 

JELENA ANDREJEVNA. Ostavite! (Povuče ruku.) Oti- 
đitel 

VOJNICKI. Sad će prestati kiša, i u prirodi će sve biti 
svježije i sve će odahnuti. Samo mene bura ne će osvježiti. 
Danju i noću, kao domaći duh, progoni me misao, da je moj 
život nepovratno izgubljen. Prošlosti nemam, ona se glupo 
rasplinula u ništa, a sadašnjost je strašna po svojoj nakaz- 
nosti. Eto vam moga života i moje ljubavi: kamo da ih sta- 
vim, što da radim s njima? Moj se osjećaj uzalud gasi, kao 
traka sunca, koja se nađe u jami, i ja propadam... 

JELENA ANDREJEVNA. Kad mi govorite o svojoj lju- 
bavi, ja se nekako smetem i ne znam, što da vam kažem. 
Oprostite, ne mogu vam ništa reći. (Hoće da ode.) Laku noć! 

VOJNICKI (zapriječivši joj put). I kad biste znali, koliko 
ja trpim od same pomisli, da tu kraj mene, u ovoj istoj kući, 
propada drugi život — vaš! Što čekate? Kakva vam prokleta 
filozofija smeta? Shvatite, da se viši moral ne sastoji u tome, 
što ste na svoju mladost privezali utege i što nastojite u sebi 
zatomiti čežnju za životom... 

JELENA ANDREJEVNA (pažljivo ga promatra). Žorž, vi 
ste pijani! 

VOJNICKI. Možda, možda... 

JELENA ANDREJEVNA. Je li Fjodor Ivanovič kod vas? 

VOJNICKI. On će kod mene prespavati. Može biti, može 
biti. Sve može biti! 

JELENA ANDREJEVNA. I danas ste pili? Zašto? 

VOJNICKI. Pa takav je život... Ne dirajte tu stvar, 
Helene! 

JELENA ANDREJEVNA. Prije nikada niste pili i nikada 
niste tako mnogo govorili, kao sad. Idite na spavanje! Do- 

sadno mi je s vama. I recite vašem prijatelju Fjodoru Iva- 
noviču, da ću poduzeti mjere, ako mi ne prestane dosađivati. 
Idite! 


VOJNICKI (sagne se k njezinoj ruci.) Draga moja... 
Divna! 


(Uđe Hruščov.) 


VI 
ISTI i HRUŠČOV 


HRUŠČOV. Jelena Andrejevna, zove vas Aleksandar Vla- 
dimirovič. 

JELENA ANDREJEVNA (otimajući ruku Vojnickome.) 
Odmah! (Ode.) 

HRUŠČOV (Vojnickom). Za vas ništa nije sveto! Vi i ta 
dražesna gospođa, koja je sad izašla, morali biste se sjetiti, 
da je njezin muž bio nekada muž vaše rođene sestre, i da 
s vama pod istim krovom živi mlada djevojka! O vašoj pus- 
tolovini govori već cijela gubernija. Sramota! (Ode k bole- 
sniku.) 

VOJNICKI (sam). Otišla je... (Pauza.) Prije deset go- 
dina sreo sam je kod pokojne sestre. Tada je ona imala se- 
damnaest, a ja trideset i sedam godina. Zašto se onda nisam 
zaljubio u nju i zašto je nisam zaprosio? Onda je to bilo tako 
lako ostvarivo! I sad bi ona bila moja žena... Da... Sad bi 
se oboje probudili od nevremena; ona bi se prestrašila groma, 
a ja bih je držao u zagrljaju i šaptao: »Ne boj se, ja sam tu.« 
O čudesne misli, kako mi je lijepo, ja se i smijem... Ah, 
bože moj, misli mi se brkaju u glavi... Zašto sam ostario? 
Zašto me ona ne shvaća? Njezina retorika, bezvoljni moral, 
lude lijene misli o propasti svijeta — sve mi je to duboko 
mrsko... (Pauza.) Zašto sam ja tako glupo stvoren? Kako 
zavidim tom lakrdijašu Fjodoru, ili tom glupom Satiru! Oni 
su neposredni, iskreni, glupi... Njima nije poznata ova pro- 
kleta, otrovna ironija... 


(Uđe i Fjodor Ivanovič, ogrnut pokrivačem.) 

VII 


FJODOR IVANOVIČ (s vrata). Zar ste vi sami? Nema 
gospođa? (Uđe.) A mene je probudila grmljavina. Dobra ki- 
šica. Koliko je sati? 

VOJNICKI. A vrag zna! 

FJODOR IVANOVIČ. Kao da sam čuo glas Jelene Andre- 
jevne. 

VOJNICKI. Malo prije je bila ovdje. 

FJODOR IVANOVIČ. Sjajna žena! (Razgledava bočice na 
stolu.) Što je ovo? Mentol bonboni? (Gricka.) Da, sjajna 
žena... Profesor je bolestan, što li? 

VOJNICKI. Bolestan. 

FJODOR IVANOVIČ. Ne razumijem takvo životarenje. 
Kažu, da su stari Grci bacali slabu i kržljavu djecu s vrha 
Montblanca u ponor. Eto, ovakve bi trebalo bacati! 

VOJNICKI (nervozno). Ne sa Montblanca, nego s Tar- 
pejske hridine. Kakvo grubo neznanje! 

FJODOR IVANOVIČ. Pa dobro, s hridine, neka bude 
s hridine... Je li u tome stvar? Što si ti tako danas nujan? 
Žao ti je profesora, je li? 

VOJNICKI. Pusti me. (Pauza.) 

FJODOR IVANOVIČ. Ili si, možda, zaljubljen u profe- 
soricu? Pa što onda! Sve je moguće... Uzdiši... Samo slušaj: 
ako u spletkama, koje kruže po okrugu, ima i stoti dio istine, 
i ako ja to doznam, onda ti nema spasa, bacit ću te s Tarpej- 
ske hridine... 

VOJNICKI. Ona mi je prijatelj. 

FJODOR IVANOVIČ. Već? 

VOJNICKI. Što znači to »već«? 

FJODOR IVANOVIČ. Žena može biti prijatelj muškarcu 
samo pod ovim uvjetima: najprije znanica, zatim ljubavnica, 
a onda tek prijatelj. 

VOJNICKI. Prostačka filozofija. 

FJODOR IVANOVIČ. Tim povodom treba popiti. Haj- 
demo, kod mene je, čini se, ostalo još šartreza. Popit ćemo. 
A kad svane, idemo k meni. Hoćemo 1i? Moj poslovođa na 
imanju, Luka, nikada ne kaže »hoćemo li«, nego »oćmo li«. 
Prava lopuža... Dakle »oćmo li«? (Opazivši Sonju, koja 
upravo ulazi.) O, bože sveti, oprostite, ja sam bez kravate! 
(Otrči.) 

VIII 
VOJNICKI i SONJA 


SONJA. A ti si, ujače Žorž, opet pio šampanjac sa Fedjom 
i vozio se na trojci. Našli se, sokoli. On je već ogrezao, on se 
rodio kao pijanica, a ti? Tvojim godinama to uopće ne pri- 
staje. 

VOJNICKI. Godine tu ne igraju ulogu. Kad nema pravog 
života, živi se od priviđenja. Bolje i tako, nego nikako. 

SONJA. Sijeno nam nije pokupljeno; Gerasim je danas 
kazao da će sagnjiti od kiše, a ti se baviš priviđenjima. (Pre- 
plašeno.) Ujače, ti imaš suze u očima! 

VOJNICKI. Kakve suze? Nema ništa... koješta... ti si 
me sad pogledala kao tvoja pokojna mama. Mila moja... 
(Žurno joj ljubi ruke i lice.) Moja sestra... mila moja ses- 
tra... Gdje je ona sada? Kad bi ona znala? Kad bi ona 
znala! Eh, kad bi znala! 

SONJA. Što, ujače? Što kad bi znala? 

VOJNICKI. Teško mi je, nije mi dobro... Ništa... (Uđe 
Hruščov.) Poslije... Ništa... Idem... (Ode.) 


IX 
SONJA i HRUŠČOV 


HRUŠČOV. Vaš tata ne će baš nikako da sluša. Ja mu 
kažem —  podagra, a on — reuma; ja ga molim da legne, a 
on sjedi. (Uzima kapu.) Živci. 

SONJA. Razmažen je. Ostavite kapu. Pričekajte dok pre- 
stane kiša. Hoćete li založiti? 

HRUŠČOV. Hoću, molim. 

SONJA. Ja volim noću malo založiti. U bifeu ima, čini 
se, nešto... (Traži po bifeu.) Zar njemu uopće treba liječnika? 
Njemu treba da oko njega sjedi tucet dama, da mu se zagle- 
dava u oči i jauče: »Profesore!« Evo, uzmite sira... 

HRUŠČOV. Tako se ne govori o rođenom ocu. Slažem se, 
da je on težak čovjek, ali ako ga se usporedi s drugima, onda 
svi ti Žorži i Ivani Ivanoviči nisu vrijedni ni njegova malog 
prsta. 

SONJA. Evo i boce, ima nešto u njoj. Ja ne govorim o 
ocu, nego o velikom čovjeku. Oca ja volim, ali veliki ljudi 
s njihovim kineskim ceremonijama su mi dojadili. (Sjedne.) 
Kakva kiša! (Munja.) Gle! 

HRUŠČOV. Bura prolazi, samo nas je okrznula. 

SONJA (toči). Pijte. 

HRUŠČOV. Živjeli sto godina. (Pijte.) 

SONJA. Da li se ljutite na nas, što smo vas noću uzne- 
miravali? 

HRUŠČOV. Naprotiv. Da me niste zvali, ja bih sad spa- 
vao, a vidjeti vas na javi mnogo je ugodnije, nego u snu. 

SONJA. Otkuda vam tako ljutito lice? 

HRUŠČOV. Otuda, što sam ljutit. Ovdje nema nikoga, 
pa se može govoriti otvoreno. S kakvim bih vas zadovoljstvom, 
Sofja Aleksandrovna, odvezao odavde ne časeći časa. Ne mo- 
gu udisati ovaj vaš zrak, čini mi se, da vas on truje. Vaš 
otac, koji je sav zaronio u svoju podagru i u knjige i za drugo 
ništa ne će da zna, pa taj ujak Žorž, konačno i vaša ma- 
ćeha... 

SONJA. Što je s maćehom? 


HRUŠČOV. Ne valja o svemu govoriti... ne valja! Li- 
jepa moja, ja mnogo toga ne razumijem u ijudima. Kod čov- 
jeka mora sve biti lijepo: i lice, i odjeća, i duša, i misli... 
Često vidim prekrasno lice i odjeću, da čovjeku pamet stane 
od oduševljenja, ali duša i misli — da te bog sačuva! U lije- 
poj ljušturi krije se nekad tako crna duša, da joj nikakvo 
bjelilo ne može pomoći... Oprostite mi, uzbuđen sam... Ta 
vi ste mi beskrajno dragi... 

SONJA (pusti nož). Pao mi je... 


HRUŠČOV (digne). Ništa... (Pauza.) Događa se, da ideš 
u tamnoj noći kroz šumu, pa ako u daljini zasvijetli plami- 
čak, u duši ti zbog nečega postane tako lijepo, da ne osjećaš 
ni umor, ni mrak, ni bodljikave grančice, koje te biju ravno 
po licu. Radim od jutra do mrkle noći, ni zimi, ni ljeti ne 
znam za odmor, borim se s onima koji me ne shvaćaju, po- 
nekad neizdrživo patim... ali eto, na kraju sam našao svoj 
plamičak. Ne ću se hvaliti, da vas volim više od svega na 
svijetu. Ljubav za mene nije sve u životu... ona je moja 
nagrada! Lijepa moja, lijepa moja, nema bolje nagrade za 
onoga, tko radi, bori se, trpi... 

SONJA (uzbuđeno). Oprostite... Jedno pitanje, Mihaile 
Lvoviču. 

HRUŠČOV. Kakvo? Govorite brže... 

SONJA. Vidite li... Vi često dolazite k nama, a i ja 
dolazim k vama sa svojima. Priznajte, da vi to sebi ne mo- 
žete nikako oprostiti... 

HRUŠČOV. To jest? 

SONJA. To jest, hoću reći, da je vaš demokratski osje- 
ćaj povrijeđen time, što se vi odavno poznajete s nama. Ja 
sam licejka, Jelena Andrejevna ja aristokratkinja, oblačimo 
se po modi, a vi ste demokrat... 

HRUŠČOV. No... no... ne ćemo govoriti o tome! Nije 
dobar čas za to! 

SONJA. Glavno je, da vi samo kopate treset, sadite 
šumu... kako je to čudno. Jednom riječi, vi ste narodnjak... 

HRUŠČOV. Demokrat, narodnjak... Sofja Aleksandrov- 
na, zar se može o tome govoriti ozbiljno i to još drhtavim 
glasom? 

SONJA. Da, da, ozbiljno, tisuću puta ozbiljno. 

HRUŠČOV. TA ne, ne... 


SONJA. Uvjeravam vas i kunem se čim god hoćete, kad 
bih ja, recimo, imala sestru, i kad biste se vi u nju zaljubili 
i zaprosili je, da vi to sebi ne biste nikad oprostili, i stidjeli 
biste se izaći na oči pred vaše okružne liječnike i pred liječ- 
nice, stidjeli biste se što ste se zaljubili u licejku, u razmaženu 
gospođicu, koja nije studirala i koja se oblači po modi. Znam 
ja to vrlo dobro... Vidim vam u očima da je to istina! Jed- 
nom riječi, kraće rečeno, te vaše šume, treset, vezena košulja 
— sve je to poza, prenemaganje, laž — i ništa više. 

HRUŠČOV. Zašto? Dijete moje, zašto ste me uvrijedili? 
Uostalom, ja sam glupan. Tako mi i treba: što se guram tamo, 
gdje mi nije mjesto! Zbogom! (Ide prema vratima.) 

SONJA. Zbogom... Bila sam suviše oštra, molim za 
oproštenje. 

HRUŠČOV (vraćajući se). Kad biste znali kako je ovdje 
kod vas teško i zagušljivo! Sredina, gdje svakom čovjeku pri- 
laze s leđa, gledaju ga poprijeko i gdje traže u njemu narod- 
njaka, psihopata, frazera — sve, što hoćete, samo ne čovjeka! 
»O, to vam je, kažu, psihopat!« — i vesele se. »To je frazerl« 
— i zadovoljni su, kao da su otkrili Ameriku! A kad me ne 

shvaćaju i ne znaju, kakvu naljepnicu da mi prilijepe na 
čelo, onda ne krive sebe već mene, i govore: — »To je čudan 
čovjek, čudan!« Vama je tek dvadeset godina, a vi ste već 
stari i razumni, kao vaš otac i ujak Žorž, i ja se ne bih nimalo 
začudio, kad biste me pozvali da vas liječim od podagre. Ne 
valja tako živjeti! Bio ja tko mu drago, gledajte me ravno u 
oči, otvoreno, bez prikrivenih misli, otvoreno i tražite u meni 
prije svega čovjeka, jer inače u vašim odnosima prema lju- 
dima nikada ne će biti mira. Zbogom! I zapamtite moje riječi, 
s tako lukavim, nepovjerljivim očima, kao što su vaše, nikada 
ne ćete voljeti! 

SONJA. Nije istina! 

HRUŠČOV. Istina je! 

SQNJA. Nije istina! Eto baš vama usprkos... ja volim! 
Volim, i teško mi je, teško! Ostavite me! Idite, molim vas... 
ne dolazite k nama... ne dolazite... 

HRUŠČOV. Imam čast da vas pozdravim. (Ode.) 

SONJA (sama). Razljutio se. Ne daj ti bože imati takvu 
narav kao ovaj čovjek! (Pauza.) On divno govori, ali tko mi 
jamči, da to nije fraziranje? On neprekidno govori i misli 
samo o svojim šumama, sadi drveće... To nije loše, ali vrlo 
lako može biti, da je to psihopatija... (Pokriva lice rukama.) 
Ništa ne razumijem! (Plače.) Studirao je na medicinskom fa- 
kultetu, a ne bavi se medicinom... Sve je to čudno, čudno... 
Gospode, pomozi mi da se u svemu tome snađem! 


(Uđe Jelena Andrejevna.) 


X 
SONJA i JELENA ANDREJEVNA 


JELENA ANDREJEVNA (otvara prozore). Bura je pre- 
stala! Kako je divan zrak! (Pauza.) Gdje je Satir? 

SONJA. Otišao je. (Pauza.) 

JELENA ANDREJEVNA. Sofi! 

SONJA. Molim? 

JELENA ANDREJEVNA. Dokle ćete vi puhati na mene? 
Mi jedna drugoj nismo učinile ništa zla. Zašto da budemo 
neprijatelji? Dovoljno je... 

SONJA. Ja sam sama htjela... (Grli je.) Mila moja! 
JELENA ANDREJEVNA. Sjajno... (Obje su uzbuđene.) 
SONJA. Je li tata legao? 

JELENA ANDREJEVNA. Nije, sjedi u sobi za primanje. 
Ne govorimo jedna s drugom po cijeli mjesec, a bog zna za- 
što. Vrijeme je, konačno... (Gleda na stol.) Što je to? 

SONJA. Satir je večerao. 

JELENA ANDREJEVNA. I vino je tu... Hajde da po- 
pijemo bratimstvo. 

SONJA. Hajde. 

JELENA ANDREJEVNA. Iz jedne čaše... (Natoči.) Ova- 
ko je bolje. No, dakle — »ti«2 

SONJA. »Ti«. (Piju i ljube se.) Ja sam se već davno htjela 
pomiriti, ali mi je bilo nekako nezgodno... (Plače.) 

JELENA ANDREJEVNA. Zašto plačeš? 

SONJA. Ni za što, eto tako. 

JELENA ANDREJEVNA. No, doista, doista... (Plače.) 
Čudno, i ja sam zbog tebe proplakala! (Pauza.) Ti se na mene 
ljutiš zato, što sam se ja, tobože udala za tvoga oca iz računa. 
Ako vjeruješ zakletvama, onda ti se kunem, da sam pošla za 
njega iz ljubavi. Ja sam se zaljubila u njega kao u poznatog 
i učenog čovjeka. To nije bila prava ljubav, nego umjetna, 
ali meni se tada činilo, da je prava! Ja nisam kriva. A ti si 
me još od dana naše svadbe kaznila svojim lukavim, nepo- 
vjerljivim očima... 

SONJA. Mir, mir! Zaboravimo to. Ja već danas po drugi 
put slušam, da imam lukave, nepovjerljive oči. 

JELENA ANDREJEVNA. Ne treba gledati tako lukavo. 
Tebi to ne pristaje. Treba svima vjerovati, inače se ne može 
živjeti. 

SONJA. Preplašena vrana se i grma boji. Ja sam se 
mnogo puta razočarala. 

JELENA ANDREJEVNA. U kome? Otac ti je dobar, po- 
šten čovjek, radiša. Ti si mu danas predbacila njegovu sreću. 
Ako je i bio doista sretan, on od posla nije tu svoju sreću 
opažao. Ja nisam namjerno učinila ništa zla, ni ocu, ni tebi. 
Tvoj ujak Žorž je vrlo dobar, pošten, ali nesretan, nezado- 
voljan čovjek... Kome onda ne vjeruješ? (Pauza.) 

SONJA. Reci mi iskreno, kao prijatelju... Jesi li ti 
sretna? 

JELENA ANDREJEVNA. Nisam. 

SONJA. Znala sam to. Još jedno pitanje. Reci mi otvo- 
reno, da li bi ti htjela, da imaš mladog muža? 

JELENA ANDREJEVNA. Kakva si ti djevojčica... Ra- 
zumije se, htjela bih! (Smije se.) Hajde, pitaj još nešto, pitaj... 

SONJA. Sviđa li ti se Satir? 

JELENA ANDREJEVNA. Da, vrlo. 

SONJA (smije se). Je li da imam glupo lice... je li? Eto, 
on je otišao, a ja još neprestano čujem njegov glas i njegove 
korake, a kad pogledam u mračan prozor — tamo vidim nje- 
govo lice... Hajde da ti sve ispričam... Ali, ne mogu go- 
voriti tako glasno, stidim se. Hajdemo k meni u sobu, tamo 
ćemo razgovarati. Činim ti se glupom? Priznaj... On je 
dobar čovjek, je li? 

JELENA ANDREJEVNA. Vrlo, vrlo dobar... 

SONJA. Meni se čine čudne njegove šume, treset... Ja 
to ne razumijem. 

JELENA ANDREJEVNA. Pa zar je stvar u šumama? 
Draga moja, shvati, on je talent! Znaš, što znači talent? Smi- 
onost, slobodna misao, široki zamah... posadi drvce, ili 
iskopa nekoliko kila treseta — i već zamišlja što će biti od 
toga za tisuću godina — već sanja o sreći čovječanstva. Takvi 
su ljudi dragocjeni, i treba ih voljeti. Neka vas bog blago- 
slovi Vi ste oboje čisti, smjeli, pošteni. On zanesenjak, a ti 
razborita, razumna... Odlično ćete se nadopunjavati... 
(Ustane.) A ja sam sporedno, epizodno lice... I u muzici, i 
u muževljevoj kući, i u svim vašim romanima — svagdje sam 
bila samo epizodno lice. Pravo govoreći, Sonja, ako se čovjek 
u to zamisli, onda sam ja, vjerojatno, vrlo, vrlo nesretna! 
(Hoda uzbuđeno po sceni.) Nema meni sreće na ovom svijetu! 
Nema! Što se smiješ? 

SONJA (smije se, pokrivajući lice). Ja sam tako sretna! 
Kako sam sretna! 

JELENA ANDREJEVNA (kršeći ruke). Kako sam ja 
uistinu nesretna! 

SONJA. Ja sam sretna... sretna. 

JELENA ANDREJEVNA. Htjela bih svirati... Svirala 
bih sad nešto... 

SONJA (zagrli je). Ne mogu spavati... Sviraj. 

JELENA ANDREJEVNA. Odmah. Tvoj otac ne spava. 
Kad je bolestan, njega razdražuje muzika. Hajde, pitaj. Ako 
on nema ništa protiv, onda ću svirati... hajde... 

SONJA. Odmah. (Ode.) 


(U parku udara čuvar.) 


JELENA ANDREJEVNA. Već odavno nisam svirala. Svi- 
rat ću i plakat ću, kao luda... (Na prozor.) Je li ti to lupaš, 
Jefime? 

GLAS ČUVARA. Aha! 

JELENA ANDREJEVNA. Ne lupaj, gospodin je bolestan. 

GLAS ČUVARA. Odmah ću otići! (Zazviždi.) Žućko! Tre- 
zor! Žučko! (Pauza.) 

SONJA (vrativši se.) Ne može se! 


Zastor 


TREĆI ČIN 


Soba za primanje kod Serebrjakovih. Troja vrata: desno, li- 
jevo i u sredini. Dan je. Čuje se, kako iza scene Jelena Andre- 
jevna svira na klaviru ariju Lenskog prije dvoboja iz »Jevgenija 
Onjegina«. 


I 


ORLOVSKI, VOJNICKI i FJODOR IVANOVIČ (posljednji je u 
čerkeskom odijelu i sa šubarom u ruci). 

VOJNICKI (slušajući muziku). To ona svira, Jelena An- 
drejevna... moju omiljelu ariju... (Muzika iza scene pre- 
stane.) Da... divna stvarca... Čini se da još nikada nije kod 
nas bilo tako dosadno... 

FJODOR IVANOVIČ. Ne znaš ti još, dušo moja, što je 
prava dosada. Kad sam ja bio kao dobrovoljac u Srbiji, tamo 
je tek bilo dosadno! Vruće, zagušljivo, prljavo, glava da 
pukne od mamurluka... Sjedim ja jednom, dobro se sjećam, 
u prljavoj šupi... Bio je sa mnom kapetan Kaškinazi... Sve 
smo već ispričali jedan drugome, nemaš kuda otići, nemaš 

što raditi, piti nam se ne da — neizdrživo, razumiješ li, na- 
prosto da uzmeš konopac, pa da se objesiš! Sjedimo mi tako, 
kao škorpije, i buljimo jedan u drugog... On gleda mene, 
a ja gledam njega... ja njega, a on mene... gledamo, a 
sami ne znamo što gledamo... Prođe, razumiješ li, sat, dva, 
a mi neprestano gledamo, Odjednom on iz čista mira skoči, 
izvuče sablju i na mene... Lijepo bogami... ja, razumije se, 
— ta htio je da me ubije! — izvučem svoju sablju, i udri: 
pif-paf, pif-paf, pif-paf... jedva su nas razdvojili. Meni nije 
bilo ništa, a kapetan Kaškinazi još i sad nosi ožiljak na obra- 
zu. Vidiš li do koje mjere ljudi katkad zabrljave... 
ORLOVSKI. Da, događa se. 


(Uđe Sonja.) 


II 
ISTI i SONJA 


SONJA (ustranu). Ne mogu nigdje da se skrasim... (Ide 
i smije se.) 

ORLOVSKI. Mačkice, kamo ćeš? Sjedi malo s nama. 

SONJA. Fedja, hodi ovamo... (Odvodi Fjodora Ivano- 
viča ustranu.) Hodi ovamo... 

FJODOR IVANOVIČ. Što ti je? Od čega ti se tako blista 
lice? 

SONJA. Fedja, obećaj da ćeš učiniti! 

FJODOR IVANOVIČ. A što? 

SONJA. Otiđi... k Satiru. 

FJODOR IVANOVIČ. Zašto? 

SONJA. Samo tako... hajde... pitaj, zašto tako dugo 
nije bio kod nas... Već dva tjedna. 

FJODOR IVANOVIČ. Pocrvenjela! Stidi se! Gospodo, 
Sonja je zaljubljena! 

SVI. Stidi se! Stidi se! 

SONJA (sakrije lice i pobjegne). 

FJODOR IVANOVIČ. Lunja kao sjena iz sobe u sobu i 
ne zna kamo bi se djela. Zaljubljena je u Satira. 

ORLOVSKI. Krasna djevojka... Volim je. Ja sam mi- 
slio, Fedjuša, da ćeš se ti njome oženiti, jer bolje nevjeste 

ne ćeš tako lako naći, ali, što možeš, kad bog tako hoće... 
A kako bi meni bilo drago i ugodno. Došao bih k tebi, a kod 
tebe mlada žena, obiteljsko ognjište, samovarčić kipi... 

FJODOR IVANOVIČ. Nepismen sam ja za takve stvari. 
Ako mi kad puhne u glavu da se ženim, onda bi se u svakom 
slučaju oženio Juljom. Ona je, u krajnjoj liniji, majušna, a 
od sviju zala treba uvijek izabrati najmanje. A i domaćica 
je... (Lupi se po čelu.) Ideja! 

ORLOVSKI. Što? 

FJODOR IVANOVIČ. Dajte šampanjca da pijemo! 

VOJNICKI. Još je rano, a i vruće je... pričekaj... 

ORLOVSKI (s uživanjem). Sinčić moj, ljepotan... Šam- 
panjca je poželio, srce moje... 


(Uđe Jelena Andrejevna.) 


HI 
ISTI i JELENA ANDREJEVNA 


JELENA ANDREJEVNA (prelazi preko scene), 

VOJNICKI. Pogledajte: ide i ljuljuška se od lijenosti! 
Dražesna je! Neobično! 

JELENA ANDREJEVNA. Prestanite, Žorž. I bez vašeg 
zujanja je dosadno. 

VOJNICKI (zapriječivši joj put). Talent, umjetnica! A, 
da li ste vi uopće slični umjetnici? Apatija, Oblomov, tro- 
most... Toliko vrlina, da je, oprostite, neugodno i gledati. 

JELENA ANDREJEVNA. A vi ne gledajte... pustite me 
na miru... 

VOJNICKI. Što se kinjite? (Živo.) O, draga moja, divoto 
moja, budite pametni! U vašim žilama teče vilinska krv, bu- 
dite zato vila! 

JELENA ANDREJEVNA. Ostavite me! 

VOJNICKI. Učinite jednom u životu nešto po svojoj volji, 
zaljubite se što prije do ušiju u nekog vodenjaka... 

FJODOR IVANOVIČ. I bućnite zajedno s njim naglavce 
u ponor, tako da Herr! profesor i svi mi samo odimahnemo 
rukom! 


1 gospodin (njem. 


12 Sabrana djela IX 181 


VOJNICKI. Vodena vilo, a? Ljubi, dok možeš! 

JELENA ANDREJEVNA. Zašto vi mene poučavate? Kao 
da ja ne znam što bih učinila, kad bih htjela! Odletjela bih 
kao slobodna ptica dalje od svih vas, od vaših sanjivih fizio- 
nomija, dosadnih, bljutavih razgovora, zaboravila bih, da vi 
svi postojite na svijetu, i nitko se tada ne bi usudio da me 
poučava. Ali, ja nemam svoje volje. Ja sam plašljiva, ne- 
odlučna, i sve mi se čini, kad bih ja prevarila muža, da bi sve 
žene pošle mojim primjerom i napustile svoje muževe, i da 
bi me zato bog kaznio i savjest pekla, inače bih vam ja po- 
kazala kako se živi po slobodnoj volji! (Ode.) 

ORLOVSKI. Mila moja, ljepotica... 

VOJNICKI. Ja ću, čini se, uskoro početi prezirati tu ženu! 
Bezazlena je kao djevojčica, a filozofira, kao stari crkvenjak, 
kojega rese najkrasnije vrline! Kiselica! Surutka! 

ORLOVSKI. Dosta, dosta... Gdje je profesor? 

VOJNICKI. U svom kabinetu. Piše. 

ORLOVSKI. Pozvao me je pismom zbog nekakvog posla. 
Nije li vam poznato o kakvom se poslu radi? 

VOJNICKI. Nema on nikakvih poslova. Piše blezgarije, 
gunđa i ljubomoran je, ništa više. 


(Uđu na desna vrata Želtuhin i Julja.) 


IV 
ISTI, ŽELTUHIN i JULJA 


ŽELTUHIN. Dobar dan, gospodo. (Pozdravlja se.) 

JULJA. Dobar dan, kumiću! (Ljubi se.) Zdravo, Fedjenj- 
ka! (Ljubi se.) Dobar dan, Jegore Petroviču! (Ljubi se.) 

ŽELTUHIN. Je li Aleksandar Vladimirovič kod kuće? 

ORLOVSKI. Kod kuće je. Sjedi u kabinetu. 

ŽELTUHIN. Moram k njemu. Pisao mi je o nekom po- 
slu... (Ode.) 

JULJA. Jegore Petroviču, jeste li primili jučer ječam 
onako, kako ste naručili? 

VOJNICKI. Hvala, primio sam. Koliko sam dužan? Mi 
smo proljetos još nešto uzimali od vas, ne sjećam se više što... 

treba da izravnamo račune. Ne trpim neuredne i zakašnjele 
račune. 

JULJA. Proljetos ste, Jegore Petroviču, uželi osam četvr- 
tina Taži, dva teleta, jednog mladog bika, i s vaše pustare su 
slali po maslac. 

VOJNICKI. Koliko to iznosi? 

JULJA. Što ja znam ovako? Bez računa ne mogu ništa, 
Jegore Petroviču. 

VOJNICKI. Donijet ću ja vama račune odmah, ako je 
potrebno... 

(Ode i odmah se vrati s računima.) 


ORLOVSKI. Mamice, je li bratac zdrav? 

JULJA. Hvala bogu. A gdje ste vi, kumiću, kupili takvu 
kravatu? 

ORLOVSKI. U gradu, kod Kirpičeva. 

JULJA. Divna je. Moram Ljonečki takvu kupiti. 

VOJNICKI. Evo računa. 

JULJA (sjedne i zvecka računaljkom.) 

ORLOVSKI. E, kakvu je gazdaricu bog Ljonji poslao! 
Lutkica, jedva je vidiš, a gle kako radi! Gle ti vraga! 

FJODOR IVANOVIČ. Da, on samo šeta i drži se za obraz. 
Vjetropir. 

ORLOVSKI. Pelerinko moja mila... Znate li da ona nosi 
žensku pelerinu. Idem ja u petak na sajam, a ona se vrzma 
oko kola u ženskoj pelerini... 

JULJA. Eto, zbunili ste me. 

VOJNICKI. Hajdemo, gospodo, nekamo na drugo mjesto. 
U dvoranu, ako hoćete. Dozlogrdilo mi je ovdje... (Zijeva.) 

ORLOVSKI. Ako hoćeš u dvoranu, idemo u dvoranu... 
meni je svejedno. 


(Izađu na lijeva vrata.) 

JULJA (sama, poslije pauze). Fedja se obukao kao Če- 
čenac... Eto što se događa kad ga roditelji nisu usmjerili 
dobrim putom... Ljepšeg muškarca u cijeloj guberniji nema, 
pametan je, bogat, ali nema nikakvog odgoja... Budala nad 
budalama... (Zvreka na računaljci.) 

(Uđe Sonja.) 

V 
JULJA i SONJA 


SONJA. Zar ste vi kod nas, Julječka? Nisam ni znala... 

JULJA (uzbuđujući se). Ne znam, kako bi hto pametno... 

SONJA. Što vi tu radite? Računate? Kako ste vi dobra 
domaćica, da vam čovjek pozavidi. Julječka, zašto se ne 
udate? 

JULJA. Tako... Dolazili su prosci, ali ja sam odbila. 
Ne će da me zaprosi pravi mladoženja! (Uzdahne.) Ne će! 

SONJA. A zašto? 

JULJA. Ja nisam obrazovana djevojka. Izvađili su me iz 
drugog razreda gimnazije! 

SONJA. A zašto su vas izvadili, Julječka? 

JULJA. Zbog nesposobnosti. 

SONJA (smije se). 

JULJA. Zašto se smijete, Sonječka? 

SONJA. Malo mi se vrti... Julječka, ja sam danas tako 
sretna, tako sretna, da mi je čak tužno od sreće... Ne mogu 
nigdje da se smirim... No, hajde da govorimo o nečem dru- 
gom, hajde... Jeste li bili kad zaljubljeni? 

JULJA (potvrđuje glavom). 

SONJA. Bili ste? Je li zgodan? 

JULJA (šapće joj na uho). 

SONJA. U koga? U Fjodora Ivaniča? 

JULJA (potvrđuje glavom). A vi? 

SONJA. I ja isto... samo ne u Fjodora Ivaniča. (Smije 
se.) Hajde, recite još nešto. 

JULJA. Ja sam već davno htjela s vama razgovarati, S0- 
nječka. 

SONJA. Izvolite. 

JULJA. Željela bih vam se povjeriti Vidite... Ja sam 
uvijek svom dušom odana vama... Poznam ja mnogo dje- 
vojaka, ali vi ste od svih najbolji... Kad biste mi rekli: — 
»Julječka, dajte mi deset konja, ili, recimo, dvjesta ovaca«. 
Vrlo rado... Za vas ne bih ništa žalila.., 

SONJA. Što ste se zbunili, Julječka? 

JULJA. Ne znam, kako da vam kažem... Ja... ja sam 
vam svom dušom odana. Vi ste od svih najbolji... niste 
oholi... Kako imate dražestan cic! 

SONJA. O cicu ćemo poslije... Govorite... 

JULJA (uzbuđujući se). Ne znam, kako bih to pametno... 
Dopustite da vam predložim... da se usrećite... to jest... 
to jest... udajte se za Ljonečku. (Prekrije lice.) 

SONJA (ustajući). Ne ćemo govoriti o tome, Julječka... 
Ne treba, ne treba... 


(Uđe Jelena Andrejevna.) 


VI 
ISTI i JELENA ANDREJEVNA 


JELENA ANDREJEVNA. Zaista, nemaš kamo da se dje- 
neš. Obojica, i Orlovski i Žorž šeću po svim sobama, i ma 
kuda da pođeš, svagdje su oni. Da svisneš. Što li su došli? 
Neka se odvezu nekamo. 

JULJA (kroz suze). Dobar dan, Jelena Andrejevna! (Hoće 
da se ljubi.) 

JELENA ANDREJEVNA. Dobar dan, Julječka. Ja se ne 
volim često ljubiti. Sonja, što to radi otac? (Pauza.) Sonja, 
zašto mi ne odgovaraš? Pitam te: što radi otac? (Pauza.) So- 
nja, zašto ne odgovaraš? 

SONJA. Htjeli biste znati, je li? Hodite ovamo... (Od- 
vede je malo ustranu.) Izvolite, reći ću vam... Suviše sam da- 
nas dobro raspoložena, da bih mogla govoriti s vama i dalje 
kriti. Evo vam, uzmite! (Dade joj pismo.) To sam našla u 
parku. Hajdemo, Julječka! (Ide s Juljom na lijeva vrata.) 


VII 
JELENA ANDREJEVNA, zatim FJODOR IVANOVIC 


JELENA ANDREJEVNA (sama). Što je to? Žorževo pi- 
smo meni! Pa što sam ja tu kriva? O, kako je to grubo, bez- 
dušno!... Ona je tako dobro raspoložena, da ne može go- 
voriti sa mnom... Bože moj, tako vrijeđati!... Vrti mi se 
u glavi, past ću... 

FJODOR IVANOVIČ (izađe na lijeva vrata i ide preko 
scene). Što se vi uvijek trgnete, kad vidite mene? (Pauza.) 

Hm... (Uzme od nje pismo i podere ga na komadiće.) Bacite 
sve to. Vi morate misliti samo na mene. (Pauza.) 

JELENA ANDREJEVNA. Što znači to? 

FJODOR IVANOVIČ. To znači: na koga ja nanišanim taj 
više ne će tako lako iz mojih ruku. 

JELENA ANDREJEVNA. Ne, to znači da ste vi glupi i 
nasrtljivi. 

FJODOR IVANOVIČ. Večeras u pola osam vi se morate 
naći iza parka kod mostića i čekati me... U redu? Više vam 
ništa nemam reći... Dakle, anđele moj, u pola osam. (Hoće 
da je uzme za ruku.) 

JELENA ANDREJEVNA (pljusne ga). 

FJODOR IVANOVIČ. Vrlo dobro rečeno... 

JELENA ANDREJEVNA. Odlazite! 

FJODOR IVANOVIČ. Razumijem... (Pođe i vrati se.) 
Ganut sam... Da razgovaramo pametno. Vidite li... sve sam 
iskusio na ovom svijetu, čak sam dvaput jeo juhu od zlatnih 
ribica... Samo još nisam letio na balonu i još nijednom ni- 
sam od učenih profesora otimao žene... 

JELENA ANDREJEVNA. Odlazite... 


FJODOR IVANOVIČ. Odmah ću otići... Sve sam isku- 
sio... I zato sam toliko nasrtljiv, da prosto ne znam kuda 
bih. Naime, ja vam sve to govorim zato, da se, ako vam kad- 
god zatreba prijatelj ili vjeran pas, obratite meni... Dirnut 
sam... 

JELENA ANDREJEVNA. Ne trebam nikakvih pasa... 
Idite. 

FIODOR IVANOVIČ. Razumijem... (Žalosno.) Usprkos 
tome ja sam dirnut... Svakako, dirnut... Da... (Neodlučno 
ode.) 

JELENA ANDREJEVNA (sama). Boli me glava... Svake 
noći sanjam ružne sne i slutim nešto strašno... Grozno je to, 
ipak! Rode se i odgoje zajedno, jedno drugom govore »ti«, 
uvijek se ljube, trebalo bi da žive u miru i slozi, a, čini se, 
da jedan drugog samo što ne pojedu... Šume spasava Satir, 
a ljude nema tko da spasi. : 


(Pođe k lijevim vratima, ali, spazivši, da joj u susret dolaze 
Želtuhin i Julja, ode na srednja.) 

VIII 
ZELTUHIN i JULJA 


JULJA. Kako smo mi nesretni. Ljonečka, ah, kako ne- 
sretni! 

ŽELTUHIN. Tko te je ovlastio da govoriš s njom? Na- 
metljiva provođadžinica, baba! Sve si mi pokvarila! One će 
pomisliti da ja ne znam govoriti, i... i kakva malograđan- 
ština! Tisuću sam puta rekao da sve to treba napustiti. Nema 
ništa, osim poniženja, raznoraznih primjedbi, niskosti i podlo- 
sti... Starac se, vjerojatno, dosjetio da je ja volim, pa već 
iskorištava moj osjećaj! Htio bi da kupim od njega imanje. 

JULJA. A koliko traži? 

ŽELTUHIN. Pssst!... Idu!... 


(Uđu na lijeva vrata Serebrjakov, Orlovski i Marja Vasi- 
ljevna; ona hodajući čita brošuru.) 


IX 
ISTI, SEREBRJAKOV, ORLOVSKI i MARJA VASILJEVNA 


ORLOVSKI. I ja sam, dušo moja, nisam potpuno zdrav. 
Već me dva dana boli glava i u cijelom me tijelu probada... 

SEREBRJAKOV. Gdje su ostali? Ne volim ja ovu kuću. 
Pravi labirint. Dvadeset i šest golemih soba, svi se razbježe, 
pa nikada nikoga ne možeš naći. (Zvoni.) Pozovite ovamo Je- 
gora Petrovića i Jelenu Andrejevnu. 

ŽELTUHIN. Julja, ti nemaš posla, pođi i potraži Jegora 
Petroviča i Jelenu Andrejevnu. 

JULJA (izađe). 

SEREBRJAKOV. Sa slabim zdravljem bi se još čovjek 
kako tako pomirio, ali ne mogu nikako podnijeti svoje sa- 
dašnje raspoloženje. Imam takav osjećaj, kao da sam već 
umro ili kao da sam sa zemlje pao na neku drugu planetu. 

ORLOVSKI. Zavisi o tome sa kog stajališta se gleda... 

MARJA VASILJEVNA (čitajući). Dajte mi olovku... 
Opet protivurječnost. Moram pribilježiti. 

ORLOVSKI. Izvolite, vaše prevashodstvo! (Daje joj olov- 
ku i pritom poljubi ruku.) 


(Uđe Vojnicki.) 

X 
ISTI, VOJNICKI, zatim JELENA ANDREJEVNA 


VOJNICKI. Jesam li vam potreban? 

SEREBRJAKOV. Da, Žorž. 

VOJNICKI. A što želite od mene? 

SEREBRJAKOV. Vi... Što se ljutiš? (Pauza.) Ako sam 
ti nešto skrivio, ti oprosti, molim te... 

VOJNICKI. Ma nemoj tako... Prijeđimo na stvar... Što 
hoćeš? 


(Uđe Jelena Andrejevna.) 


SEREBRJAKOV. Evo i Lenočke... Sjedite, gospodo. 
(Pauza.) Pozvao sam vas, gospodo, da vam saopćim, da k nama 
dolazi revizor. Međutim, šalu nastranu. Stvar je ozbiljna. 
Gospodo, sazvao sam vas, da vas zamolim za pomoć i savjet, 
a, poznavajući vašu nepromjenljivu ljubaznost, nadam se, da 
ću ih i dobiti. Ja sam čovjek od nauke, od knjige i uvijek sam 
bio daleko od praktičnog života. Ne mogu ništa bez uputa 
znalaca i zato te molim, Ivane Ivaniču, i vas, Leonide Stepa- 
niču, i tebe, Žorž... Radi se o tome, da manet omnes una 
nox!, to jest, pred bogom svi mi iđemo pješke; ja sam star, 
bolestan i zato smatram da je vrijeme da reguliram svoje 
imovinske odnose utoliko, ukoliko se oni tiču moje porodice. 
Moj život je već završen, o sebi i ne mislim, ali ja imam 
mladu ženu, kćer-djevojku. One ne mogu i dalje živjeti na 
selu. 

JELENA ANDREJEVNA. Meni je svejedno. 

SEREBRJAKOV. Mi nismo za selo. Živjeti u gradu 
s ovim prihodima, koje dobivamo s ovog imanja, nemoguće 
je. Prije tri dana prodao sam za četiri tisuće šume, ali to je 
izvanredna mjera, koja se ne može svake godine upotrebiti. 
Treba pronaći takve mjere, koje bi nam osiguravale stalnu, 
manje ili više određenu visinu prihoda. Ja sam smislio jednu 
takvu mjeru i čast mi je da je predložim vama na razma- 
tranje. Ispustivši detalje, izložit ću vam je u općim crtama. 


1 Sve čeka smrt (lat.) 

Naše imanje prosječno ne daje više od dva posto. Predlažem 
da ga prodamo. Ako dobivene novce pretvorimo u vrijedno- 
sne papire, dobivat ćemo između četiri i pet procenata. Mi- 
slim, da bismo imali čak i viška od nekoliko tisuća, koji bi 
nam omogućio da kupimo u Finskoj omanji ljetnikovac.. 

VOJNICKI. Stani, čini mi se, da me vara sluh. Ponovi 
što si rekao... 

SEREBRJAKOV. Novce pretvoriti u vrijednosne papire 
i kupiti ljetnikovac u Finskoj. 

VOJNICKI. Ne to o Finskoj... Ti si još nešto drugo 
rekao. 

SEREBRJAKOV. Predlažem da se proda imanje. 

VOJNICKI. To, baš to... Prodaješ imanje... Odlično, 
sjajna ideja... A kamo zapovijedaš da odem ja sa starom 
majkom? 

SEREBRJAKOV. Sve ćemo mi to navrijeme razmotriti... 
Ne može se sve odjednom... 

VOJNICKI. Stani... Očito, da dosađa nisam imao ni 
trunčice zdravog razuma. Sve dosad sam glupo vjerovao da 
to imanje pripada Sonji. Moj pokojni otac kupio je to imanje 
kao miraz za moju sestru. Sve dosada bio sam naivčina, 
nisam shvaćao zakone po turski i mislio sam, da je imanje 
od sestre prešlo na Sonju. 

SEREBRJAKOV. Da, imanje pripada Sonji... Tko to 
osporava? Bez Sonjinog pristanka ja ne ću odlučiti da ga 
prodam. Osim toga, ja to činim za Sonjino dobro. 

VOJNICKI. To je nevjerojatno, nevjerojatno! Ili sam ja 
poludio, ili...ili... 

MARJA VASILJEVNA. Žorž, ne protivurječi profesoru! 
On bolje od nas zna, što je dobro a što ne valja. 

VOJNICKI. Ne, dajte mi vode... (Pije vode.) Govorite 
što vas je volja! Što vam padne na pamet! 

SEREBRJAKOV. Ne shvaćam zašto se uzrujavaš, Žorž? 
Ne kažem da je moj projekt idealan. Ako svi nađu da je ne- 
prikladan, ja ne ću inzistirati. 


(Uđe Djadin; on je u fraku, bijelim rukavicama i u cilindru 
sa širokim obodom.) 

XI 
ISTI i DJADIN 


DJADIN. Čast mi je da vam se poklonim. Molim za opro- 
štenje, što sam se usudio da uđem bez najave. Kriv sam, ali 
zaslužujem samilost, jer kod vas u predsoblju nije bilo nikog 
od domaćih. 

SEREBRJAKOV (zbunjeno). Drago mi je... Molim... 

DJADIN (duboko se klanjajući). Vaše prevashodstvo! 
Mesdames! Moj upad u vaše regione ima dvostruki cilj. Prvo, 
došao sam ovamo, da vas posjetim i da izrazim svoje blago- 
naklono poštovanje, drugo, da sve vas pozovem, u povodu li- 
jepog vremena, da poduzmete ekspediciju u moje predjele. 
Prebivam u vodenici, koju sam uzeo u zakup od našeg za- 
jedničkog prijatelja Satira. To je poetski kutak zemlje u za- 
vjetrini, gdje se noću čuje praćakanje vodenih vila, a danju... 

VOJNICKI. Stani, Vaflja, mi poslovno... Pričekaj, ka- 
snije... (Serebrjakovu.) Eto pitaj i njega... To je imanje 
kupljeno od njegovog strica. 

SEREBRJAKOV. Ah, zašto da ispitujem? Zbog čega? 

VOJNICKI. To je imanje bilo kupljeno u ono vrijeme za 
devedeset i pet tisuća. Otac je uplatio samo sedamdeset, a 
ostalo je dvadeset i pet tisuća duga. Sad slušajte... Imanje 
ne bi bilo kupljeno da se ja nisam odrekao nasljedstva u 
korist sestre, koju sam volio. I ne samo to, ja sam deset go- 
dina radio kao vol i isplatio sav dug. 

ORLOVSKI. A što biste vi, dušo moja, htjeli? 

VOJNICKI. Imanje je bez duga i nije upropašteno za- 
hvaljujući samo mojim ličnim naporima. I sad, kad sam 
ostario, hoće da me odavde istjeraju! 

SEREBRJAKOV. Ne shvaćam što ti to brbljaš? 


VOJNICKI. Dvadeset i pet godina ja sam upravljao ovim 
imanjem, radio sam, slao tebi novce kao najsavjesniji poslo- 
vođa, a za sve vrijeme ti mi nijednom nisi rekao ni hvala! 
Za sve vrijeme, i u mladosti i sada, ja sam dobivao d tebe 
plaću od pet stotina rubalja godišnje — kukavni novci! — i 
ti se nijednom nisi sjetio da mi je povisiš makar za jedan 
rubalj! 

SEREBRJAKOV. Žorž, otkuda bih ja znao! Ja sam ne- 
praktičan čovjek i ništa ne razumijem. Mogao si sam uzeti 
koliko si htio. 

VOJNICKI. Zašto nisam krao? Zašto me svi ne prezirete 
zato, što nisam krao? To bi bilo pravedno i ja sad ne bih bio 
bijednik! 

MARJA VASILJEVNA (oštro). Žorž! 

DJADIN (uznemiren). Žorženjka, nemoj, nemoj, nemoj... 
Ja drhtim... Zašto kvariti dobre odnose? (Ljubi ga.) Nemoj. 

VOJNICKI. Dvadeset i pet godina ja sam s njom, sa 
majkom, kao krtica, sjedio između četiri zida... Sve su naše 
misli i osjećaji pripadali samo tebi. Danju smo govorili o tebi, 
o tvojim radovima, ponosili se tvojom popularnošću, sa stra- 
hopoštovanjem izgovarali tvoje ime; noći smo gubili čitajući 
časopise i knjige, koje ja duboko prezirem! 

DJADIN. Nemoj, Žorženjka, nemoj... Ne mogu... 

SEREBRJAKOV. Ne razumijem što ti hoćeš? 

VOJNICKI. Ti si za nas bio više biće, a tvoje članke smo 
znali napamet... Ali sad su mi se otvorile oči. Sve vidim! 
Pišeš o umjetnosti, a ništa ne razumiješ u umjetnosti! Svi 
tvoji radovi, koje sam volio, ne vrijede ni šuplja groša! 

SEREBRJAKOV. Gospodo! Obuzdajte ga, napokon. Ja ću 
otići! 

JELENA ANDREJEVNA. Žorž, ja zahtijevam da presta- 
nete! Čujete li? 

VOJNICKI. Ne ću! (Prepriječivši Serebrjakovu put.) 
Čekaj, nisam završio! Ti si mi uništio život! Ja nisam živio, 
nisam živio! Zahvaljujući tebi, ja sam upropastio, uništio naj- 
bolje godine svog života! Ti si moj najveći neprijatelj! 

DJADIN. Ja ne mogu... ne mogu... Idem u drugu 
sobu... (U silnom uzbuđenju ode na desna vrata.) 

SEREBRJAKOV. Što ti hoćeš od mene? Kakvo ti imaš 
pravo da govoriš sa mnom ovakvim tonom? Ništarijo! Ako 
je imanje tvoje, uzmi ga, ja ga ne trebam! 

ŽELTUHIN (ustranu). No, zakuhali su kašu!... Idem! 
(Ode.) 

JELENA ANDREJEVNA. Ako ne prestanete, ja ću smje- 
sta otići iz ovog pakla! (Vikne.) Ne mogu više izdržati! 

VOJNICKI. Upropašteni život! Ja sam talentiran, pame- 
tan, hrabar... Da sam živio normalno, mogao bih biti Scho- 
penhauer, Dostojevski... Smeo sam se! Poludjet ću... Maj- 
čice, očajan sam! Majčice! 

MARJA VASILJEVNA. Slušaj profesora! 

VOJNICKI. Majčice! Što da radim? Ne treba, ne go- 
vorite! Znam i sam što treba da radim! (Serebrjakovu.) Za- 
pamtit ćeš ti mene! (Ode na srednja vrata.) 

MARJA VASILJEVNA (ode za njim). 

SEREBRJAKOV. Gospodo, što je ovo, napokon? Odve- 
dite tog luđaka! 

ORLOVSKI. Ništa, ništa, Saša, pusti neka mu se duša 
smiri. Ne uzrujavaj se toliko. 

SEREBRJAKOV. Ne mogu živjeti s njim pod istim kro- 
vom! On živi ovdje (pokazuje na srednja vrata) gotovo sasvim 
blizu mene... Neka se preseli u selo, u dvorišnu zgradu, ili 
ću ja otići odavde, ali s njim ne mogu ostati... 

JELENA ANDREJEVNA (mužu). Ako se još nešto slično 
ponovi, ja ću otići! 

SEREBRJAKOV. Ah, ne straši me, molim te! 

JELENA ANDREJEVNA. Ja nikoga ne strašim, ali vi 
kao da ste se zakleli da ćete od mog života napraviti pakao... 
Otići ću.., 

SEREBRJAKOV. Svi vrlo dobro znaju, da si ti mlada, a 
ja star, i da ti prinosiš veliku žrtvu time što živiš ovdje... 

JELENA ANDREJEVNA. Nastavi, nastavi... 

ORLOVSKI. No, no, no... Prijatelji moji... 


(Brzo ulazi Hruščov.) 


XII 
ISTI i HRUŠČOV 
HRUŠČOV (uzrujano). Drago mi je, da sam vas zatekao 
kod kuće, Aleksandre Vladimiroviču... Oprostite, možda ni- 


sam došao u pravi čas i možda vam smetam... Ali nije stvar 
u tome. Dobar dan... 


SEREBRJAKOV. Što želite? 


192 


HRUŠČOV. Oprostite, uzbuđen sam — brzo sam jašio... 
Aleksandre Vladimiroviču, čuo sam da ste prije tri dana pro- 
dali Kuznjecovu svoju šumu za sječu. Ako je to istina, a ne 
obična izmišljotina, onda vas molim da to ne činite. 

JELENA ANDREJEVNA. Mihajle Lvoviču, moj muž nije 
sad raspoložen da govori o poslovima. Hajdemo u park. 

HRUŠČOV. Ali ja moram sada govoriti! 

JELENA ANDREJEVNA. Kako znate... Jane mogu... 
(Ode.) 

HRUŠČOV. Dopustite mi da odem Kuznjecovu i da mu 
kažem, da ste se predomislili... Da? Dopuštate? Srušiti ti- 
suće stabala, uništiti ih zbog nekoliko tisuća, zbog ženskih 
krpa, hirova, raskoši... Uništiti ih tako, da buduća pokolje- 
nja proklinju naše barbarstvol Ako se vi, učen, znamenit 
čovjek, odlučujete na takvu svirepost, što će onda raditi ljudi, 
koji stoje mnogo niže od vas? Strašno! 

ORLOVSKI. Mišo, kasnije ćemo o tome! 

SEREBRJAKOV. Hajdemo, Ivane Ivanoviču, to se nikad 
ne će završiti. 

HRUŠČOV (zapriječivši Serebrjakovu put). U tom slu- 
čaju, znate li što, profesore... Pričekajte, za tri mjeseca ja 
ću dobiti novce i kupit ću od vas šumu. 

ORLOVSKI. Oprosti, Mišo, ali to je čak čudno... Ti si, 
pretpostavimo, idealan čovjek... najljepša ti hvala za to, 
klanjam ti se duboko (klanja se), ali zašto lomiš stolice? 

HRUŠČOV (planuvši). Glupane! Na svijetu ima mnogo 
dobrodušnih ljudi, i to mi je uvijek bilo sumnjivo! Dobro- 
dušni su zato, što su ravnodušni! 

ORLOVSKI. Dušo moja, vidim da si došao ovamo da se 
svađaš... Ne valja to! Ideje su ideje, ali, brate moj, treba još 
imati i ovoga... (Pokazuje na srce.) Bez ove stvarce, dušo 
moja, sve tvoje šume i sav tvoj treset ne vrijedi ni šuplja 
groša... Ne ljuti se, ali ti si još zelen, itekako zelen! 

SEREBRJAKOV (oštro). Drugi put nastojte da ne uđete 
bez najave i molim vas, da me poštedite od vaših psihopat- 
skih ispada! Svi ste vi htjeli da me izbacite iz kolotečine, i 
uspjelo vam je... Izvolite me pustiti na miru! Sve vaše šume 
i treset su bulažnjenje i psihopatija — to je moje mišljenje! 
Hajdemo, Ivane Ivaniču! (Ode.) 

ORLOVSKI ((idući za njim). To je Saša, već previše... 
Zašto tako oštro? (Ode.) 

HRUŠČOV (sam, nakon pauze). Bulažnjenje, psihopatija... 
Dakle, po mišljenju poznatog učenjaka i profesora, ja sam 
luđak... Klanjam se pred autoritetom vašeg prevashodstva 
i idem odmah kući, da obrijem glavu. Ne, luda je zemlja, koja 
vas još drži! 


(Brzo ide prema desnim vratima; na lijeva vrata dođe Sonja 
koja je prisluškivala kod vrata za vrijeme cijelog 12-og 
prizora.) 


XIII 
HRUŠČOV i SONJA 


SONJA (potrči za njim). Stanite... sve sam čula... Go- 
vorite... Govorite brzo, jer ne ću izdržati i ja ću početi go- 
voriti! 

HRUŠČOV. Sofja Aleksandrovna, rekao sam sve, što sam 
imao. Zamolio sam vašeg oca da poštedi šumu, bio sam u 
pravu, a vaš me otac uvrijedio, nazvao ime luđakom... Ja 
sam luđak! 

SONJA. Dosta, dosta... 

HRUŠČOV. Da, a nisu luđaci oni, koji pod učenošću 
kriju svoje okrutno, kameno srce i koji svoju bezdušnost pri- 
kazuju kao veliku mudrost! Nisu lude one, koje se udaju za 
starce samo zato, da ih naočigled sviju varaju, zato što im 
kupuju pomodne, blistave haljine za novce, dobivene od sječe 
šuma! 

SONJA. Slušajte me, slušajte... (Steže mu ruke.) Dopu- 
stite da vam kažem... 

HRUŠČOV. Prestanimo. Završimo. Ja sam za vas tuđ, 
vaše mi je mišljenje o meni poznato i ja nemam tu više što 
tražiti. Zbogom. Žao mi je, da će mi poslije našeg kratkog 
poznanstva, koje mi je bilo tako drago, ostati u sjećanju 
samo podagra vašeg oca i vaša mišljenja o mom demokra- 
tizmu... Ali, nisam ja za to kriv... Nisam ja... 

SONJA (plače, sakrije lice i brzo ode na lijeva vrata). 

HRUŠČOV. Nisam se trebao ovdje zaljubiti, to će mi biti 
pouka za budućnost! Van iz ovog podruma! 


(Ide prema desnim vratima; na lijeva izađe Jelena Andre- 
jevna.) 


XIV 
HRUŠČOV i JELENA ANDREJEVNA 


JELENA ANDREJEVNA. Vi ste još ovdje? Čekajte... 
Malo prije mi je Ivan Ivanovič rekao, da je moj muž bio grub 
prema vama... Oprostite, on je danas ljutit i nije vas shva- 
tio... Što se tiče mene, moja duša pripada vama, Mihaile 
Lvoviču! Vjerujte u moje iskreno poštovanje, ja suosjećam 
dirnuta sam, dopustite da vam od svega srca ponudim svoje 
prijateljstvo. (Pruža mu obje ruke.) 

HRUŠČOV (neprijazno). Otiđite od mene... Prezirem 
vaše prijateljstvo! (Ode.) 

JELENA ANDREJEVNA (sama uzdahne). A zašto? Zašto? 


(Iza scene pucanj.) 


XV 


JELENA ANDREJEVNA, MARJA VASILJEVNA, zatim SONJA, 
SEREBRJAKOV, ORLOVSKI i ZELTUHIN 


MARJA VASILJEVNA (izađe, posrćući, kroz srednja 
vrata, krikne i klone). 

SONJA (izađe i pritrči na srednja vrata). 

SEREBRJAKOV 

ORLOVSKI ls se dogodilo? 

ŽELTUHIN 


(Čuje se Sonjin krik; ona se vrati vičući: — »Ujak Žorž se 
ubio!« Ona, Orlovski, Serebrjakov i Želtuhin otrče na druga 
vrata.) 


JELENA ANDREJEVNA (uzdahne). Zašto? Zašto? 


(Na desnim vratima pojavi se Djadin.) 


XVI 
JELENA ANDREJEVNA, MARJA VASILJEVNA i DJADIN 


DJADIN (na vratima). Što se dogodilo? 

JELENA ANDREJEVNA (njemu). Odvedite me odavde! 
Bacite me u duboku provaliju, ubijte me, ali ovdje ne mogu 
više ostati. Požurite, molim vas! (Ode s Djadinom.) 


Zastor 


ČETVRTI ČIN 


Šuma i kuća uz mlin, koji je Djadin unajmio kod Hruščova. 


I 


JELENA ANDREJEVNA i DJADIN (sjede na klupi pod pro- 
zorom). 


JELENA ANDREJEVNA. Dragi Ilja Iljiču, sutra ćete 
opet otići na poštu. 

DJADIN. Sigurno. 

JELENA ANDREJEVNA. Počekat ću još tri dana. Ako 
ne primim od brata odgovor na moje pismo, posudit ću od 
vas novaca i otputovati u Moskvu. Ne mogu vječno živjeti 
ovdje kod vas u mlinu. 

DJADIN. Ono naravno... (Pauza.) Ja vas ne smijem po- 
učavati, mnogocijenjena, ali sva vaša pisma, telegrami, i to, 
što ja svaki dan idem na poštu — sve je to, oprostite, — 
prazno brbljanje. Kakav god odgovor da vam pošalje brat, vi 
biste se svejedno vratili suprugu, 

JELENA ANDREJEVNA. Ne ću se vratiti... Treba pro- 
misliti, Ilja Iljiču. Ja ne volim muža. Mladež, koju sam vo- 
ljela, bila je prema meni nepravedna od početka do kraja. 
Zašto da se vratim onamo? Vi ćete reći — dužnost... Ja i 
sama to izvrsno znam, ali ponavljam, treba promisliti... 
(Pauza.) 

DJADIN. M-da... Najveći ruski pjesnik, Lomonosov, po- 
bjegao je iz Arhangelske gubernije i našao svoju sreću u Mo- 
skvi. To je, naravno, plemenito s njegove strane... A zašto 
ste vi pobjegli? Ta vaše sreće, ako se sudi po savjesti, nema 

nigdje... Ako je suđeno poput kanarinca sjediti u krleci i 
gledati u tuđu sreću, no, pa onda i sjedi cio svoj vijek. 

JELENA ANDREJEVNA. A možda ja nisam kanarinac, 
nego slobodni vrabac? 

DJADIN. Eh! Ptica se po letu pozna, mnogocijenjena... 
Za te dvije nedjelje druga bi gospođa uspjela da proputuje 
deset gradova i svima baci prašinu u oči, a vi ste izvoljeli 
pobjeći samo do mlina, pa i od toga vam je sva duša izmu- 
čena. Ne, ta kuda biste? Proživite kod mene još neko vri- 
jeme, srce će vam se umiriti, a onda ćete poći suprugu. (Oslu- 
škuje.) Netko dolazi u kočiji. (Ustaje.) 

JELENA ANDREJEVNA. Ja odoh. 

DJADIN. Ne smijem vam viš4 dodijavati svojom nazoč- 
nošću... Otići ću u svoj mlin i malo odspavati... Danas sam 
ustao ranije od Aurore!. 

JELENA ANDREJEVNA. Kad se probudite, dođite, za- 
jedno ćemo piti čaj. (Odlazi u kuću.) 

DJADIN (sam). Kad bih ja živio u kulturnom centru, od 
mene bi mogli nacrlati u časopisu karikaturu s odličnim, za- 
bavnim, satiričkim natpisom. Zamislite, našavši se već u po- 
odmaklim godinama i neprivlačne vanjštine, ukrao sam zna- 
menitom profesoru mladu ženu! To je nečuveno! (Ode.) 


lI 


SEMJON (nosi vjedra) i JULJA (ulazi). 

JULJA. Zdrav bio, Senjka, bog ti pomogao! Da li je Ilja 
Iljič kod kuće? 

SEMJON. Kod kuće je. Otišao je u mlin. 

JULJA. Otiđi, pozovi ga. 

SEMJON. Odmah. (Ode.) 

JULJA (sama). Vjerojatno spava... (sjeda na klupu pod 
prozorom i duboko uzdiše.) Jedni spavaju, drugi šetaju, a ja 
se cijeli dan mučim, mučim... ne će bog da mi pošalje smrt. 
(Još dublje uzdiše.) Gospode, postoje li još negdje tako glupi 
ljudi kao što je taj Vaflja? Prolazim maločas kraj njegova 
ambara, a iz vrata izlazi crno prasence. Eh, kad mu prasci 
poderu tuđe vreće, onda će znati... (Ulazi Djadin.) 


! Aurora — grč. zora, misli se prije zore. 

II 
JULJA i DJADIN 


DJADIN (oblači kaput). To ste vi, Julja Stepanovna? 
Oprostite, ja sam neodjeven... Htio sam malo odspavati u 
Morfejevu zagrljaju. 

JULJA. Dobar dan. 

DJADIN. Oprostite, ja vas ne zovem u sobe... Nije po- 
spremljeno i ostale stvari... Ako izvolite, onda, molim vas, 
da idemo u mlin... 

JULJA. Ovdje ću posjediti. Evo zašto sam došla k vama, 
Ilja Iljiču. Ljonečka i profesor, da se zabave, žele danas ovdje 
kod vas kraj mlina prirediti piknik, popiti čaj... 

DJADIN. Posve ugodna stvar. 

JULJA. Ja sam došla prije njih... Uskoro će i oni doći. 
Naložite, da ovdje postave stol, a, naravno, i samovar... Za- 
povjedite Senjki, da iz moje kočije izvadi košarice sa hranom. 

DJADIN. To se može. (Pauza.) Pa što? Kako je tamo kod 
vas? 
JULJA. Loše, Ilja Iljiču... Vjerujte, toliko je briga, da 
sam se čak razboljela. Vi znate, profesor i Sonječka sad žive 
kod nas! 

DJADIN. Znam. 

JULJA. Nakon toga, kako je Jegor Petrovič digao ruku 
na sebe, oni ne mogu živjeti u svojoj kući... Boje se. Po 
danu je još kako tako, ali čim se spusti večer, skupe se svi u 
jednu sobu i sjede sve do zore. Svi se boje. Boje se, da im se 
u mraku ne prikaže Jegor Petrovič... 

DJADIN. Predrasude... A govore li o Jeleni Andre- 
jevnoj? 

JULJA. Naravno da govore. (Pauza.) Otpirila! 

DJADIN. Da, siže, dostojan kista Ajvazovskoga... Sje- 
tila se i odjurila. 

JULJA. I sad se ne zna gdje je... Možda je otputovala, 
a možda je od očaja... 

DJADIN. Bog je milostiv, Julja Stepanovna! Sve će 
sretno završiti! 


(Ulazi Hruščov s platnom i kutijicom za crtaći pribor.) 

IV 
ISTI i HRUŠČOV 


HRUŠČOV. Ej! Koga ima ovdje? Semjone! 

DJADIN. Pogledaj ovamo! 

HRUŠČOV. A!... Zdravstvujte, Julječka! 

JULJA. Zdravo, Mihaile Lvoviču! 

HRUŠČOV. A ja sam, Ilja Iljiču, opet došao k tebi raditi. 
Ne sjedi mi se kod kuće. Zapovjedi, da kao i jučer postave 
moj stol pod ovo drvo, i reci, neka pripreme i dvije svjetiljke. 
Već se počinje mračiti... 

DJADIN. Razumijem, vaše blagorođe. (Odlazi.) 

HRUŠČOV. Kako živite, Julječka? 

JULJA. Tako-tako... (Pauza.) 

HRUŠČOV. Da li Serebrjakovljevi žive kod vas? 

JULJA. Da, kod nas su. 

HRUŠČOV. Hm... A što radi vaš Ljonečka? 

JULJA. Sjedi kod kuće... Neprestano je sa Sonječkom... 

HRUŠČOV. Kako da ne! (Pauza.) Trebao bi se njome ože- 
niti, 

JULJA. Pa što ćemo? (Uzdiše.) Dao bog. On je obrazovan 
čovjek, plemenit, ona je isto tako iz dobre porodice... Uvijek 
sam joj željela... 

HRUŠČOV. Glupa je ona... 

JULJA. No, nemojte to govoriti. 

HRUŠČOV. I vaš Ljonečka je također pametnjaković... 
Uopće, sva vaša publika, kao da je izabrana. Kuća umova! 

JULJA. Vi danas vjerojatno niste ručali. 

HRUŠČOV. Zašto to mislite? 

JULJA. Jako ste ljutiti. 


(Ulaze Djadin i Semjon; obojica nose nevelik stol.) 


V 


ISTI, DJADIN i SEMJON 
DJADIN. A ti, Miša, nemaš loš nos. Predivno si mjesto 
izabrao za rad. To je oaza! Upravo oaza! Zamisli, da su ovo 


uokolo sve palme, Julječka — krotko lane, ti — lav, a ja — 
tigar. 

HRUŠČOV. Dobar si ti i osjećajan čovjek, Ilja Iljiču, ali 
kakvo ti je ponašanje? Nekakve slatkaste riječi, stružeš no- 
žicama, drhtiš ramenima... Ako netko stran vidi, pomislit će 
da ti nisi čovjek, nega vrag zna što... Glupo je to... 

DJADIN. Znači da mi je kod rođenja tako određeno... 
Fatalna sudbina. 

HRUŠČOV. Eh, eto ti sad fatalne sudbine. Pljuni ti na 
sve to. (Fiksira na stolu crtež.) Danas ću kod tebe ostati na 
noćenju. 

DJADIN. Neobično me veseli... Eto, ti se, Miša, ljutiš, 
a meni je na duši neizrecivo veselo! Kao da mi u prsima sjedi 
ptičica i pjeva pjesmicu. 

HRUŠČOV. Veseli se. (Pauza.) Tebi u prsima pjeva pti- 
čica, a meni žaba. Dvadeset tisuća skandala! Šimanski je pro- 
dao svoju šumu za sječu... To je prvo! Jelena Andrejevna 
je pobjegla od muža, i sada nitko ne zna gdje je ona. To je 
drugo! Ja osjećam, da svaki dan postajem sve gluplji, sitni- 
čaviji i ljeniji... To je treće! Jučer sam ti htio pričati, ali 
nisam mogao, nisam imao hrabrosti. Možeš mi čestitati. Iza 
pokojnog Jegora Petroviča ostao je dnevnik. Taj je dnevenik 
u prvi čas dopao u ruke Ivana Ivanoviča, ja sam bio kod 
njega i pročitao ga desetak puta... 

JULJA. I naši su također čitali. 

HRUŠČOV. Roman Žorža s Jelenom Andrejevnom, o ko- 
jem je brujao sav kotar, pokazao se kao podla, prljava splet- 
ka... Ja sam vjerovao toj spletki i klevetao zajedno s dru- 
gima, mrzio, prezirao, vrijeđao. 

DJADIN. Naravno, to nije lijepo. 

HRUŠČOV. Prvi, kome sam povjerovao, bio je vaš brat, 
Julječka! I ja sam lijep čovjek! Povjerovao sam vašemu bratu, 
kojega ne cijenim, a nisam vjerovao toj ženi, koja se pred 
mojim očima žrtvovala. Ja radije vjerujem zlu, nego dobru, i 
ne vidim dalje od nosa. A to znači da sam nesposoban kao 
i ostali. 

DJADIN (Julji). Hajdemo, djetešce moje, u mlin. Neka 
on, zloćo, radi ovdje, a vi i ja ćemo prošetati. Hajdemo... 
Radi, Mišenjka. (Odlazi s Juljom.) 

HRUŠČOV (sam, pravi u zdjelici boju). Jednom noću vi- 
dio sam kako se on pripio njenoj ruci. U njegovu dnevniku 
podrobno je opisana ta noć, opisano je kako sam ja stigao 

onamo, što sam mu govorio. On navodi moje riječi i naziva me 
glupanom i uskogrudnim čovjekom. (Pauza.) Nešto je pre- 
gusto ... Treba svjetlije. A dalje grdi Sonju zbog toga što me 
je zavoljela... Nikad ona nije mene voljela... Napravio sam 
mrlju... (Dere papir nožem.) Ako čak dopustimo da je to 
pomalo i istina, svejedno, nema što da se o tome razmišlja. 
Glupo je počelo, glupo i završilo... (Semjon i radnici unose 
veliki stol.) Što će vam to? Zašto je to? 

SEMJON. Ilja Iljič je zapovjedio. Gospoda iz Želtuhina 
doći će k nama na čaj. 

HRUŠČOV. Najljepše zahvaljujem. Znači, zbog rada treba 
odložiti brige... Skupit ću sve i otići kući. 


(Ulazi Želtuhin pod ruku sa Sonjom.) 


VI 
HRUŠČOV, ŽELTUHIN i SONJA 


ŽELTUHIN (pjeva). »Nesretno na te žalosne obale vuče 
me nepoznata sila...« 

HRUŠČOV. Tko je to tamo? A! (Žuri da spremi u škri- 
njicu slikarski pribor.) 

ŽELTUHIN. Još jedno pitanje, draga Sofi... Sjećate li 
se, na rođendan ste kod nas doručkovali? Priznajte, da ste 
se tada smijali mojoj vanjštini. 

SONJA. Dosta, Leonidu Stepaniču. Mogu li se govoriti 
takve stvari? Smijala sam se bez razloga. 

ŽELTUHIN (ugledavši Hruščova). A, koga vidim! I ti si 
ovdje? Zdravo. jd 

HRUŠČOV. Zdravo, 

ŽELTUHIN. Radiš? Izvrsno... Gdje je Vaflja? 

HRUŠČOV. Ondje... 

ŽELTUHIN. Gdje ondje? 

HRUŠČOV. Ja, čini se, jasno govorim... Ondje, u mlinu. 

ŽELTUHIN. Idem ga dozvati. (Odlazi i pjeva.) »Nesretno 
na te žalosne obale...« (Odlazi.) 

SONJA. Dobar dan... 

HRUŠČOV. Dobar dan. (Pauza.) 

SONJA. Što slikate? 

HRUŠČOV. Tako... nije zanimljivo. 

SONJA. Je li to plan? 

HRUŠČOV. Ne, nego šumska karta našeg kotara. Nacr- 
tao sam je. (Pauza.) Zelena boja označava mjesta gdje su bile 
šume u vrijeme naših djedova i ranije; svijetlozelena -— gdje 
je posječena šuma za posljednjih 25 godina, no, a plava boja 
— gdje je još preostala šuma... Da... (Pauza.) No, a što je 
s vama? Jeste li sretni? 

SONJA. Sada, Mihaile Lvoviču, nije vrijeme da se misli 
o sreći. 

HRUŠČOV. A o čemu da se misli? 

SONJA. I nesreća naša nastala je samo zato, što smo 
previše mislili o sreći... 

HRUŠČOV. Tako... (Pauza.) 

SONJA. Nema zla bez dobra. Nesreća me je poučila. 
Treba, Mihaile Lvoviču, zaboraviti na svoju sreću i misliti 
samo o sreći drugih. Potrebno je, da se cio život sastoji od 
žrtava. 

HRUŠČOV. No, da... (Pauza.) Marji Vasiljevnoj se ustri- 
jelio sin, a ona još uvijek traži kontradikcije u svojim bro- 
šurama. Nad vama se izlila nesreća, a vi tješite svoje samo- 
ljublje: trudite se da iskrenete svoj život i mislite da to na- 
likuje na žrtvu... Nitko nema srca... Nemate ga ni vi, ni 
ja... Uopće se ne radi ono, što je potrebno, i sve propada .., 
Ja ću odmah otići i ne ću smetati vama i Želtuhinu. Ta što 
plačete? Ja uopće nisam mislio to. 

SONJA. Ništa, ništa... (Briše suze.) 


(Ulaze Julja, Djadin i Želtuhin.) 


VII 


ISTI, JULJA, DJADIN, ŽELTUHIN. zatim SEREBRJAKOV, 
i ORLOVSKI 


GLAS SEREBRJAKOVA. Hej! Gdje ste vi, gospodo? 
SONJA (viče). Tu smo, tata! 


DJADIN. Nose samovar! Sjajno! (Vrzma se s Juljom oko 
stola.) 
(Uđu Serebrjakov i Orlovski.) 

SONJA. Ovamo, tata! 

SEREBRJAKOV. Vidim, vidim... 

ŽELTUHIN (glasno). Gospodo, objavljujem da je sjed- 
nica započela! Vaflja, odčepi liker! 

HRUŠČOV (Serebrjakovu). Profesore, zaboravimo sve 
što je bilo među nama! (Pruži ruku.) Molim vas, da mi opro- 
stite... 

SEREBRJAKOV.,. Zahvaljujem. Vrlo mi je drago. Opro- 
stite i vi meni. Kad sam sutradan poslije onog slučaja nasto- 
jao da razmislim o svemu što se dogodilo i sjetio se našeg 
razgovora, bilo mi je vrlo neugodno... Budimo prijatelji. 
(Uzme ga pod ruku i ide k stolu.) 

ORLOVSKI. Eto, odavno je tako trebalo, dušo moja. 
Bolji je loš mir, nego dobra svađa. 

DJADIN. Vaše prevashodstvo, sretan sam što ste se izvo- 
ljeli udostojiti u moju oazu. Neizrecivo mi je drago! 

SEREBRJAKOV. Zahvaljujem, najpoštovaniji. Ovdje je 
zaista prekrasno. Prava oaza. 

ORLOVSKI. A ti, Saša, voliš li prirodu? 

SEREBRJAKOV. Neobično. (Pauza.) Gospodo, ne _ ćemo 
valjda, šutjeti, govorit ćemo. U našem položaju je to najbolje. 
Treba nesreći gledati u oči otvoreno i hrabro. Ja gledam 
bodrije od svih vas, zato što sam nesretniji od svih vas. 

JULJA. Gospodo, ne ću stavljati šećer u čaj; pijte ga sa 
slatkim. 

DJADIN (vrti se oko gostiju). Neobično mi je milo, ne- 
obično drago! 

SEREBRJAKOV. U posljednje vrijeme, Mihaile Lvoviču, 
ja sam tako mnogo proživio i toliko sam razmišljao, da bih, 
čini se, mogao napisati za pouku potomstvu cijeli traktat o 
tome, kako treba živjeti. Cijeli svoj vijek živiš, cijeli svoj 
vijek učiš, a zapravo te nesreće poučavaju. 

DJADIN. Tko spomene što je bilo, oči mu ispale. Bog je 
milostiv i sve će dobro svršiti. 

SONJA (lecne se). 

ŽELTUHIN. Što ste se vi tako trgnuli? 

SONJA. Netko je viknuo. 

DJADIN. To na rijeci seljaci love rakove. (Pauza.) 

ŽELTUHIN. Gospodo, dogovorili smo, da ćemo provesti 
ovu večer tako, kao da se ništa nije dogodilo... Tako i treba, 
jer nekakva napetost... 

DJADIN. Ja, vaše prevashodstvo, gajim prema nauci ne 
samo strahopoštovanje, nego čak i rodbinske osjećaje. Brat 
žene moga brata, Grigorija Iljiča, možda ga i znate, Konstan- 
tin Gavrilič Novoselov, bio je magister svjetske književnosti. 

SEREBRJAKOV. Nisam ga poznavao, ali znam za njega. 
(Pauza.) 

JULJA. Sutra će biti ravno petnaest dana, kako je umro 
Jegor Petrovič. 

HRUŠČOV. Julječka, ne govorimo o tome. 

SEREBRJAKOV. Živo, živo! (Pauza.) 

ŽELTUHIN. Ipak se osjeća neka napetost... 

SEREBRJAKOV. Priroda ne voli prazninu. Ona me je 
lišila dva bliska čovjeka i, da ispravi taj nedostatak, poslala 
mi je odmah nove prijatelje. Pijem u vaše zdravlje, Leonide 
Stepanoviču! 

ŽELTUHIN. Zahvaljujem, dragi Aleksandre Vladimiro- 
viču! Sa svoje strane, dopustite da popijem za vaš plodo- 
tvorni naučni rad. 

Sijte razumno, dobro, za vijeke vjekova, 
Sijte! Srdačno hvala reći će vam 
Narod ruski! 

SEREBRJAKOV. Drag mi je vaš pozdrav. Od srca že- 
lim da što prije dođe vrijeme, kad će naši prijateljski odnosi 
postati još bliži. 


(Uđe Fjodor Ivanovič.) 


VIII 
ISTI i FJODOR IVANOVIČ 


FJODOR IVANOVIČ. Gle, što je to! Piknik! 

ORLOVSKI. Sinčiću moj... ljepotane! 

FJODOR IVANOVIČ. Dobar veče. (Ljubi se sa Sonjom 
i Juljom.) 

ORLOVSKI. Nismo se vidjeli već dvije nedjelje. Gdje 
si bio? Što si radio? 

FJODOR IVANOVIČ. Bio sam malo prije kod Ljonje, 
tamo su mi rekli da ste ovdje, pa sam, eto, došao ovamo. 

ORLOVSKI. Gdje si se skitao? 

FJODOR IVANOVIČ. Tri noći nisam spavao... Jučer 
sam, oče, izgubio pet tisuća na kartama. I pio sam, i kartao, 
i u gradu sam bio pet puta... Sasvim sam otupio. 

ORLOVSKI. Junačina! Sigurno si i sad pijan? 

FJODOR IVANOVIČ. Ni najmanje. Juljka, čaja! Samo 
s limunom, kiseliji... A što Žorž, a? Ni lijevo, ni desno, nego 
čvrknuo se po čelu! I baš pronašao odakle: iz Lefochea! Kao 
da nije mogao uzeti Smitha i Wessona! 

HRUŠČOV. Umukni ti, životinjo! 

FJODOR IVANOVIČ. Životinja, ali samo plemenite pa- 
smine. (Gladi bradu.) Koliko samo brada vrijedi... Vidite, 
ja sam i životinja, i budala, i ništarija, a samo ako hoću — 
svaka bi djevojka pošla za mene. Sonja, udaj se za mene! 
(Hruščovu.) Uostalom, oprostite... Pardon... 

HRUŠČOV. Prestani izigravati budalu. 

JULJA. Propao si ti čovjek, Fedjenka! U cijeloj guber- 
niji nema takve pijanice i raspikuće kao što si ti. Žalosno te 
je gledati. Kao da si proklet! 

FJODOR IVANOVIČ. Hm, počela čitati psalme! Hodi, 
sjedi kraj mene... Eto tako. Doći ću k tebi na dvije sed- 
mice... Treba se odmoriti. (Ljubi je.) 

JULJA. Sramota je od ljudi. Trebalo bi da ocu pod stare 
dane budeš utjeha, a ti ga samo sramotiš. Glup život i ništa 
više. 

FJODOR IVANOVIČ. Ne ću više piti! Basta! (Toči sebi 
rakije.) Je li ovo šljivovica ili višnjevača? 

JULJA. Ne pij više, ne pij. 

FJODOR IVANOVIČ. Jednu čašicu mogu. (Pije.) Daro- 
vat ću ti, Satiru, par konja i pušku. Idem živjeti k Julji... 
Proživjet ću kod nje koju nedjeljicu. 

HRUŠČOV. Trebao bi u disciplinskom bataljonu poži- 
vjeti. 

JULJA. Pij, pij čaj! 

DJADIN. Sa dvopekom, Fedjenka! 

ORLOVSKI (Serebrjakovu). Ja sam, brate Saša, do svoje 
četrdesete godine provodio isto takav život kao i moj Fjodor. 
Onda sam najednom počeo računati koliko sam žena unesre- 

tio. Računao sam, računao, došao sam do sedamdeset i pre- 
stao. A čim sam navršio četrdeset godina, evo što je od mene 
postalo, brate Saša. Tuga, nigdje sebi ne mogu naći mjesta, 
jednom riječi, razdor u duši, i gotovo. Vrzmam se amo tamo, 
čitam knjige, radim, putujem — ne pomaže. I, dušo moja, 
pođem ja tako u goste mom pokojnom kumu, presvijetlome 
knezu Dmitriju Pavloviču. Prigrizemo, ručamo lijepo. Poslije 
ručka, da ne zaspimo, upriličili u dvorištu gađanje u metu. 
Skupilo se tu mnogo svijeta. I naš Vaflja je bio tamo. 

DJADIN. Bio sam, bio sam... sjećam se. 

ORLOVSKI. Tuga me pritisnula, razumiješ li — gospode 
bože! Nisam izdržao. Odjednom mi suze udariše na oči, po- 
srnuo sam i viknuo iz svega glasa: »Prijatelji moji, ljudi 
dobri, oprostite mi uime Krista!« U taj čas lakne mi u duši, 
postade mi ugodno, toplo, i odonda, dušo moja, nema sretni- 
jeg čovjeka od mene u cijelom okrugu. I ti moraš tako učiniti. 

SEREBRJAKOV. Što? 


(Na nebu se pojavi rumenilo.) 


ORLOVSKI. Kao ja. Trebaš se odlučiti na kapitulaciju. 

SEREBRJAKOV. Obrazac domaće filozofije. Savjetuješ 
mi da molim za oproštenje. Zašto? Neka mene drugi mole za 
oproštenje! 

SONJA. Tata, pa mi smo krivi! 

SEREBRJAKOV. Je li? Gospodo, vi u ovom trenutku, 
očevidno, svi mislite na moje odnose prema ženi. Je li mo- 
guće, da sam, po vašem, ja kriv? To je čak smiješno, gospodo. 
Ona je prekršila svoju obavezu, napustila me u teškom mo- 
mentu života... 

HRUŠČOV. Aleksandre Vladimiroviču, saslušajte me... 
Vi ste dvadeset i pet godina bili profesor i služili ste nauci, 
ja sadim šume i bavim se medicinom, no zašto, čemu sve to 
ako ne štedimo one, za koje radimo? Mi govorimo da služimo 
ljudima, a u isto vrijeme nečovječno jedan drugog upropa- 
šćujemo. Na primjer, da li smo mi nešto poduzeli, da spasimo 
Žorža? Gdje je vaša žena, koju smo svi mi vrijeđali? Gdje 
je vaš mir, gdje je mir vaše kćeri? Sve je srušeno, sve je 
propalo, sve nestaje u prah. Vi mene, gospodo, zovete Sati- 
rom, ali ja nisam sam, u svima vama sjedi šumski duh, svi 

vi brodite kroz tamnu šumu i živite kao slijepci. Pameti, 
znanja i srca imaju svi samo toliko, koliko je potrebno, da 
kvare život sebi i drugima. 


(Jelena Andrejevna izađe iz kuće i sjedne na klupu ispod 
prozora.) 


IX 
ISTI i JELENA ANDREJEVNA 


HRUŠČOV. Smatrao sam sebe idealnim, humanim čo- 
vjekom i u vezi s tim nisam opraštao ljudima ni najmanje 
pogreške, vjerovao sam spletkama, klevetao sam zajedno 
s drugima, a kad mi je, na primjer, vaša žena s povjerenjem 
ponudila svoje prijateljstvo, ja sam ispalio s visine: »Odla- 
zite od mene! Ja prezirem vaše prijateljstvo.« Eto kakav sam. 
U meni je šumski duh, ja sam sićušan, nesposoban, slijep, a 
ni vi, profesore, niste orao! U isto vrijeme cijeli okrug, sve 
žene vide u meni heroja, naprednog čovjeka, a vi ste čuveni 
u cijeloj Rusiji, A ako takve, kao što sam ja, ozbiljno sma- 
traju herojima, i ako su takvi, kao što ste vi, zaista čuveni, 
onda to znači, da je, kad nema ljudi i Foma plemić, da nema 
pravih heroja, nema talenata, nema ljudi, koji bi ispravljali 
ono što mi pokvarimo, nema pravih orlova, koji bi se s pra- 
vom koristili ugledom... 

SEREBRJAKOV. Oprostite... Nisam došao ovamo da 
s vama polemiziram i branim svoja prava na ugled. 

ŽELTUHIN. Uopće, Mišo, prekinimo taj razgovor. 

HRUŠČOV. Odmah ću završiti otići. Da, ja sam sićušan, 
ali ni vi, profesore, niste orao! Sićušan je Žorž, koji nije znao 
ništa pametnije, nego da sebi zatjera kuglu u čelo. Svi su 
sićušni! Što se tiče žena... 

JELENA ANDREJEVNA (prekidajući ga). Što se tiče 
žena, ni one nisu veće. (Priđe k stolu.) Jelena Andrejevna je 
otišla od muža, i vi mislite, da će ona pametno iskoristiti 
svoju slobodu? Ne bojte se... Ona će se vratiti... (Sjedne 
za stol.) Evo, već še vratila. 


(Opća zabuna.) 

DJADIN (smije se). Pa to je sjajno! Gospodo, ne dajte da 
me pogube, dajte da prozborim riječ!! Vaše prevashodstvo, 
ja sam ugrabio vašu suprugu, kao nekada neki Paris pre- 
krasnu Jelenu! Ja! Iako kozičavih Parisa i nema, ali, prija- 
telju Horacije, na svijetu ima mnogo toga, o čemu vaši mu- 
draci nisu sanjali! 

HRUŠČOV. Ništa ne razumijem... Zar ste to vi, Jelena 
Andrejevna? 

JELENA ANDREJEVNA. Ove dvije nedjelje provela sam 
kod Ilje Iljiča... Zašto me svi tako gledate? Pa, dobro vam 
veče... Sjedila sam kod prozora i sve slušala. (Zagrli Sonju.) 
Hajde da se pomirimo. Zdravo, draga djevojčice... Mir i 
sporazum! 

DJADIN (trljajući ruke). Pa to je sjajno! 

JELENA ANDREJEVNA (Hruščovu). Mihaile Lvoviču 
(pruži mu ruku), tko spomene što je bilo, oči mu ispale. Do- 
barveče, Fjodore Ivaniču... Julječka... 

ORLOVSKI. Dušo moja, profesorice naša divna, ljepo- 
tice... Vratila se, opet je došla k nama... 

JELENA ANDREJEVNA. Zaželjela sam vas. Dobarveče, 
Aleksandre! (Pruža mužu ruku, on se odvraća od nje.) Alek- 
sandre! 

SEREBRJAKOV. Vi ste prekršili svoju obavezu. 

JELENA ANDREJEVNA. Aleksandre! 

SEREBRJAKOV. Ne skrivam da mi je vrlo drago što vas 
vidim i spreman sam da govorim s vama, ali ne ovdje, nogo 
kod kuće... (Ustane od stola.) 

ORLOVSKI. Saša! (Pauza.) 

JELENA ANDREJEVNA. Tako... Dakle, Aleksandre, 
naše pitanje je riješeno vrlo jednostavno: nikako. Dobro, neka 
bude tako! Ja sam epizodno lice, moja je sreća, sreća kana- 
rinca, ženska sreća... Sjedi cijelu vječnost kod kuće, jedi, 
Pij, spavaj i slušaj kako ti svaki dan govore o podagri, o svo- 
jim pravima, o zaslugama. Što ste se svi pokunjili, zbunili 
se? Što ne pijete rakiju, je li? Eh! 

DJADIN. Sve će se urediti, popravit će se, bit će sve 
dobro i sretno! 

FJODOR IVANOVIČ (priđe k Serebrjakovu, uzbuđen). 
Aleksandre Vladimiroviču, ja sam dirnut... Molim vas, pri- 


! Rus. nar. izreka! 

grlite vašu ženu, kažite joj bar jednu lijepu riječ, i, poštenja 
mi, cijeli ću vam život biti vjeran prijatelj, poklonit ću vam 
svoju najbolju trojku. 

SEREBRJAKOV. Zahvaljujem, ali, oprostite, ja vas ne 


razumijem... 

FJODOR IVANOVIČ. Hm... ne razumijete... Idem ja 
jednom iz lova, pogledam — na drvetu čuči sova... ja u nju 
tras iz lovačke puške! Ona čuči... a ja u nju gađam zrnom 
broj devet... čuči ona... Ništa je se ne tiče. Čuči i samo 


žmirka očima. 

SEREBRJAKOV. Na što se to odnosi? 

FJODOR IVANOVIČ. Na sovu. (Vrati se k stolu.) 

ORLOVSKI (osluškujući). Dopustite, gopoe . Tiše.. 
Čini se, da negdje zvoni na požar. 

FJODOR IVANOVIČ HOleda Dah Seen) Gle, gle, gle! 
Pogledajte u nebo! Kakvo crvenilo! 

ORLOVSKI. Gospode, a mi sjedimo ovdje i ne vidimo! 

DJADIN. Zgodno. 

FJODOR IVANOVIČ. Te-te-te! Kakva iluminacija! To je 
oko Aleksijevskog. 

HRUŠČOV. Ne, Aleksijevsko je više desno... Prije će 
biti da je u Novo-Petrovskom. 

JULJA. Kako je strašno! Bojim se požara! 

HRUŠČOV. Da, da u Novo-Petrovskom. 

DJADIN (viče). Semjone, otrči na branu, pogledaj odande 
što gori. Možda se vidi! 

SEMJON (viče). To gori Telibejevska šuma. 

DJADIN. Što? 

SEMJON. Telibejevska šuma! 

DJADIN. Šuma... 


(Duga pauza.) 


HRUŠČOV. Moram ići tamo... na požar. Zbogom... 
Oprostite, bio sam grub — to je zato, što se nikad nisam 
osjećao tako umornim, kao danas... Teško mi je... Ali sve 
to nije ništa... Treba biti čovjek i čvrsto stajati na nogama. 
Ne ću se ubiti i ne ću se baciti pod mlinsko kolo... Ako i 
nisam heroj, ali ću biti! Pustit ću da mi narastu orlova krila 


209 


i ne će me zaplašiti ni ovo crvenilo, ni sam vrag! Neka gore 
šume — posadit ću nove! Neka me ne voli — ja ću zavoljeti 
drugu! (Brzo ode.) 

JELENA ANDREJEVNA. Kako je on junačan! 

ORLOVSKI. Da... »Neka me ne voli, ja ću zavoljeti 
drugu«, Kako da se to razumije? 

SONJA. Odvedite me odavde... Hoću kući... 

SEREBRJAKOV. Da, vrijeme je da se ide. Ovdje je 
vlažno. Gdje je moj ogrtač i kaput?... 

ŽELTUHIN. Ogrtač je u kolima, a kaput je ovdje... 
(Daje mu kaput.) 

SONJA (vrlo uzbuđena). Odvedite me odavde... Odve- 
dite... 

ŽELTUHIN. Kako izvolite... 

SONJA. Ne, ja ću poći s kumom. Povedite me, kume... 

ORLOVSKI. Idemo, dušo moja, idemo. (Pomogne joj da 
se obuče.) 

ŽELTUHIN (ustranu). Vrag će znati... Samo podlosti i 
poniženja. 


(Fjodor Ivanovič i Julja slažu u košaru posuđe i ubruse.) 


SEREBRJAKOV. Lijeva me noga boli u stopalu... Bit 
će da je reuma... Opet ne ću cijelu noć spavati. 

JELENA ANDREJEVNA (zakopčavajući mužu kaput). 
Dragi Ilja Iljiču, donesite mi iz kuće moj šešir i ogrtač! 

DJADIN. Odmah! (Uđe u kuću i vrati se sa šeširom 1 
ogrtačem.) 

ORLOVSKI. Crvenilo se, dušo moja, poplašilo! Ne boj 
se, smanjilo se. Požar se gasi... 

JULJA. Pola staklenke kompota od mušmula je ostalo... 
Neka to Ilja Iljič pojede. (Bratu.) Ljonečka, uzmi košaru. 

JELENA ANDREJEVNA. Ja sam gotova. (Mužu.) No, 
uzmi me, zapovjednička statuo, i tornjaj se sa mnom u svo- 
jih dvadeset i šest tužnih soba! Tako mi i treba! 

SEREBRJAKOV. Zapovjednička statua... Nasmijao bih 
se toj poredbi, ali me žiga u nozi. (Svima.) Doviđenja, go- 
spodo! Hvala vam na gostoprimstvu i na ugodnom društvu... 
Divna večer, izvrstan čaj — sve je divno, ali, oprostite, samo 
jedno mi se ne sviđa kod vas — ta vaša domaća filozofija i 

pogledi na život. Treba, gospodo, raditi. Ne valja ovako! 
Treba raditi... Da... tako je... Zbogom. (Ode sa ženom.) 
FJODOR IVANOVIČ. Hajdemo, pelerinčice! (Ocu.) Zbo- 
gom, oče! (Ode s Juljom.) 
ŽELTUHIN (idući za njima s košarom). Teška je ta ko- 
šara, vrag je nosio... Ne volim ja te piknike. (Ode i viče iza 
scene.) Alekseju, daj kola! 


X 
ORLOVSKI, SONJA i DJADIN 


ORLOVSKI (Sonji). Pa što si sjela? Hajdemo, malešna... 
(Ide sa Sonjom.) 

DJADIN (ustranu). A sa mnom se nije nitko oprostio... 
pa to je sjajno! (Gasi svijeće.) 

ORLOVSKI (Sonji). Što ti je? 

SONJA. Ne mogu hodati, kumiću... Nemam snage! 
Očajna sam, kume... očajna! Neizdrživo mi je teško! 

ORLOVSKI (uznemireno). Što ti je? Dušo moja, ljepo- 
tice... 

SONJA. Ostanimo... Budimo ovdje još malo. 

ORLOVSKI. Sad idimo, sad ostanimo... Ne može čovjek 
da te razumije... 

SONJA. Ovdje sam danas izgubila svoju sreću... Ne 
mogu... Ah, kume, zašto već nisam mrtva! (Grli ga.) Ah, 
kad biste vi znali, kad biste znali! 

ORLOVSKI. Da popiješ malo vode... Hajde da sjed- 
nemo... hajde... 

DJADIN. Što se dogodilo? Sofja Aleksandrovna, dušice... 
pa ja ne mogu... sav drhtim... (Plačljivo). Ne mogu ja to 
gledati... Djetešce moje... 

SONJA, Ilja Iljiču, rođeni, odvezite me onamo gdje gori! 
Molim vas! 

ORLOVSKI. Što ćeš kod požara? Što bi ti tamo radila? 

SONJA. Molim vas, odvezite me tamo, inače ću sama 
otići. Očajna sam. Kumiću teško mi je, neizdržljivo teško. 
Odvezite me tamo gdje gori. 


(Brzo uđe Hruščov.) 

XI 
ISTI i HRUŠĆOV 


HRUŠČOV (viče). Ilja Hjiču! 

DJADIN. Evo me! Što ti je? 

HRUŠČOV. Ne mogu pješke, daj mi konje. 

SONJA (opazivši Hruščova radosno uzvikne). Mihaile 
Lvoviču! (Priđe k njemu.) Mihaile Lvoviču! (Orlovskom.) Oti- 
đite, kumiću, moram govoriti s njime. (Hruščovu.) Mihaile 
Lvoviču, vi ste rekli, da ćete zavoljeti drugu... (Orlovskom.) 
Otiđite, kumiću... (Hruščovu.) Ja sam sad druga... Želim 
samo istinu... Ništa, ništa osim istine! Volim vas, volim 
vas... Volim... 

ORLOVSKI. Eto ti povijesti sa zemljopisom. (Smije se.) 

DJADIN. Pa to je sjajno! 

SONJA (Orlovskom). Otiđite, kumiću. (Hruščovu.) Da, da, 
samo istinu i ništa više... Govorite, govorite... Ja sam sve 
rekla... 

HRUŠČOV (grleći je). Mila moja! 

SONJA. Nemojte otići, kumiću... Kad god si mi izjav- 
ljivao ljubav ja sam se uvijek gušila od radosti, ali sam bila 
sputana predrasudama; da ti kažem istinu smetalo mi je ono 
isto, što sad smeta ocu da se nasmiješi Jeleni. Sad sam slo- 
bodna... 

ORLOVSKI (smije se). Otpjevali, konačno! Doveslali na 
obalu! Čast mi je da vam čestitam. (Duboko se klanja.) Ah, 
vi besramnici, besramnici! Oklijevali, a jedan ste drugog hva- 
tali za skut! 

DJADIN (grleći Hruščova). Mišenjka, dragi, kako si me 
razveselio! Mišenjka! 

ORLOVSKI (grleći i ljubeći Sonju). Dušice, kanarinko 
moja... Kćeri moja kumovska... (Sonja se smije.) No, na- 
smijala se! 

HRUŠČOV. Dopustite, nikako ne mogu doći k sebi... 
Dopustite da još porazgovorim s njom... Ne smetajte... 
Molim vas, idite... 


(Uđu Fjodor Ivanovič i Julja.) 

XII 
ISTI, FJODOR IVANOVIČ i JULJA 


JULJA. Pa ti, Fedjenjka, sve lažeš! Ti sve lažeš! 
ORLOVSKI. Pssssttt! Tiše, djeco! Evo mog razbojnika. 
Sakrijmo se, gospodo, brže! Molim vas. 


(Orlovski, Djadin, Hruščov i Sonja se sakriju.) 


FJODOR IVANOVIČ. Zaboravo sam ovdje svoj bič i 
rukavicu. 

JULJA. Pa ti sve lažeš! 

FJODOR IVANOVIČ. Dobro, lažem... pa što onda? Ne 
ću sad odmah ići k tebi... Prošetat ćemo malo, pa ćemo 
poslije poći. 

JULJA. Muka je s tobom. Prava kazna božja! (Pljeska 
rukama.) E, baš je taj Vaflja lud! Još nije pospremio stol! 
Mogao bi mu netko ukrasti samovar... Ah, Vaflja, Vaflja, 
izgleda već kao starac, a nema pameti ni koliko dijete! 

DJADIN (ustranu). Pokorno zahvaljujem. 

JULJA. Kad smo dolazili, netko se smijao... 

FJODOR IVANOVIČ. To se žene kupaju... (Podigne ru- 
kavicu). Čija je ovo rukavica... Sonjina... Sonju danas kao 
da je muha pecnula. Zaljubljena je u Satira. Do ušiju se za- 
telebala u njega, a on, tikvan, ne vidi. 

JULJA (ljutito). Kamo mi to idemo? 

FJODOR IVANOVIČ. Na branu... Da malo prošetamo... 
Boljeg mjesta nema u cijelom okrugu... Divota! 

ORLOVSKI (ustranu). Sinčiću moj, ljepotane, brado ši- 
roka... 

JULJA. Čula sam nečiji glas... 

FJODOR IVANOVIČ. »Tu se čuda zbivaju, tuda šumski 
duh lunja, vodena vila na grane se uzvila...«! Tako je, čiko! 
(Udara je po ramenu.) 

JULJA. Ja nisam čiko. 

FJODOR IVANOVIČ. Razmislit ćemo lijepo u miru. Slu- 
šaj, Julječka. Ja sam prošao kroz sito i rešeto... Imam već 
trideset i pet godina, nemam nikakvog čina osim čina po- 


1 Citat iz Puškinova spjeva »Ruslan i Ljudmila«. 

ručnika u srpskoj vojsci i ruskog rezervnog podoficira. Lju- 
ljam se između neba i zemlje... Potrebno mi je da promije- 
nim način života, i znaš... razumiješ... utuvio sam sebi u 
glavu, da će se u mome životu dogoditi preokret ako se ože- 
nim... Udaj se za mene, a? Ne treba ti bolji od mene... 

JULJA (zbunjeno). Hm... Vidiš... Najprije se popravi, 
Fedjenjka. 

FJODOR IVANOVIČ. Pa, nisam Ciganin! Govori otvo- 
reno! 

JULJA. Stidim se... (Osvrće se.) Stani, da netko ne uđe, 
ili ne prisluškuje... Čini se, da Vaflja viri kroz prozor. 

FJODOR IVANOVIČ. Nema nikoga. 

JULJA (baci mu se oko vrata). Fedjenjka! 


(Sonja se smije; Orlovski, Djadin i Hruščov se smiju, plje- 
skaju i viču: »Bravo! Bravo!«) 


FJODOR IVANOVIČ. Fuj! Uplašili nas! Otkuda vi? 
SONJA. Julječka, čestitam! I ja također, i ja također! 


(Smijeh, poljupci, galama.) 
DJADIN. Pa to je sjajno! Pa to je sjajno! 


Zastor 

JUBILEJ 


Šala u jednom činu 


Lica: 


ŠIPUČIN, ANDREJ ANDREJEVIC, predsjednik uprave N-skog 
društva za uzajamni kredit, čovjek srednjih godina, s monoklom. 
TATJANA ALEKSEJEVNA, njegova žena, 25 godina. 

HIRIN, KUZMA NIKOLAJEVIČ, knjigovođa banke, starac. 
MERČUTKINA, NASTASJA FJODOROVNA, starica u staromod- 
nom ogrtaču. 

ČLANOVI BANKE. 

BANKOVNI ČINOVNICI. 


Događa se u N-skoj kreditnoj banci. 

Kabinet predsjednika uprave. Lijevo vrata, koja vođe u ure- 
dovne prostorije banke. Dva pisaća stola. Bogat i raskošan na- 
mještaj: plišani fotelji, cvijeće, kipovi, sagovi, telefon. -— Podne. 


HIRIN (sam, u pustenim čizmama). 


HIRIN (viče kroz vrata). Pošaljite u apoteku po valeri- 
janine kapljice za 15 kopjejaka, i naredite da u direktorov 
kabinet donesu svježe vode! Sto vam se puta mora govoriti! 
(Ide k stolu.) Uh, što sam se namučio! Pišem već četiri dana 
i četiri noći, a ni oka nisam sklopio; od jutra do večeri pišem 
ovdje, a od večeri do jutra — kod kuće. (Kašlje.) A usto sam 
sav u vrućici. Groznica, vrućina, kašalj, noge mi otpadoše, 
a pred očima mi igraju... uskličnici. (Sjedne.) Naš vrlirep, 
ta ništarija, predsjednik uprave, danas će na plenarnom za- 
sjedanju čitati referat: »Naša banka u sadašnjosti i buduć- 
nosti«. Zamisli, kakav Gambetta... (Piše.) Dva... jedan... 
jedan... šest... ništa... sedam... Zatim, šest... ništa... 
jedan... šest... On hoće da uzvitla prašinu, a ja nek sjedim 
i radim za njega, kao robijaš!... On je u taj referat nadro- 

bio samo poeziju i ništa više, a ja dane i dane škliccam na 
računalu, vrag mu dušu razdirao!... (Zbraja na računalu.) Ne 
mogu da podnesem! (Piše.) Dakle, jedan... tri... sedam... 
dva... jedan... ništa... Obećao je, da će me nagraditi za 
posao. Ako se danas sve dobro svrši i ako zamažemo publici 
oči, obećao mi je zlatni žeton i trista rubalja nagrade... Vi- 
djet ćemo. (Piše.) A ako moji napori budu uzaludni, e onda 
brate moj, pripazi... Ja sam raspaljiv čovjek... Ja, brate, 
kad mi dozlogrdi mogu počiniti čak i zločin... Da! 


(Iza pozornice buka i aplauzi. Šipučinov glas: »Hvala! 
hvala! Ganut sam!« Uđe Šipučin. On je u fraku, s bijelom 
kravatom; u rukama drži album, koji mu je malo prije 
predan.) 


ŠIPUČIN (stojeći na vratima i okrećući se prema ured- 
skim prostorijama). Ovaj vaš dar, dragi suradnici, čuvat ću 
sve do smrti kao uspomenu na najsretnije dane moga života! 
Da, milostiva gospodo! Još jednom: hvala! (Šalje im poljubac 
i prilazi Hirinu.) Dragi moj, najpoštovaniji moj Kuzma Niko- 
lajeviču! 

(Za cijelo vrijeme dok je on na pozornici činovnici u 
duljim razmacima dolaze na potpis i odlaze.) 


HIRIN (ustajući). Čast mi je, Andreju Andrejiču, da vas 
pozdravim u povodu petnaestgodišnjice naše banke i da po- 
želim, da... 

ŠIPUČIN (čvrsto mu stisne ruku). Hvala, dragi moj! 
Hvala! Na današnji tako značajan dan, zbog jubileja, sma- 
tram, da se možemo i poljubiti!... (Ljube se.) Neobično, ne- 
obično mi je drago! Hvala vam na službi... za sve, za sve 
hvala! Ako sam, otkad imam čast da budem predsjednik ove 
banke, učinio bilo što korisno, zato treba da zahvalim prije 
svega svojim suradnicima. (Uzdiše.) Da, braco, 15 godina! 15 
godina, ne bio ja Šipučin! (Živo.) No, a što je s mojim refe- 
ratom? Odmiče li? 

HIRIN. Da. Ostalo je još u svemu pet stranica. 

ŠIPUČIN. Divno. Dakle, do tri sata bit će gotov? 

HIRIN. Ako mi nitko ne bude smetao, završit ću. Još je 
samo malo ostalo. 

ŠIPUČIN. Izvrsno. Izvrsno, ne bio ja Šipučin! Plenarno 
zasjedanje će biti u četiri. Molim vas, dragi moj. Dajte mi 

prvu polovicu, ja ću je prostudirati... Dajte odmah... 
(Uzima referat.) U ovaj referat polažem velike nade... To je 
moj profession de loi, ili bolje rečeno, moj vatromet... Va- 
tromet, ne bio ja Šipučin! (Sjedne i čita u sebi referat.) Umo- 
Tio sam se, svejedno, paklenski... Noćas sam imao mali na- 
padaj podagre, cijelo sam jutro proveo u brigama i trčka- 
ranju, onda ta uzbuđenja, ovacije, pa ova agitacija... umo- 
rio sam se! 

HIRIN (piše). Dva... nula... nula... tri... devet... 
dva... nula... Od brojki mi se pred očima zeleni... Tri... 
jedan... šest... četiri... jedan... pet... (zbraja na raču- 
nalu.) 

ŠIPUČIN. Pa i ta neugodnost... Jutros je bila kod mene 
vaša supruga i opet se tužila na vas. Rekla je, da ste sinoć 
nju i svastiku nožem gonili. Kuzma Nikolajiču, čemu je to 
slično? Joj-joj! 

HIRIN (grubo). Usuđujem se zbog jubileja, Andreju An- 
drejiču, da vas nešto zamolim. Molim vas, bar iz obzira prema 
mom robijaškom radu, ne miješajte se u moj porodični život. 
Molim vas! 

ŠIPUČIN (uzdiše). Vi imate nemoguću narav, Kuzma 
Nikolajiču! Vi ste divan čovjek, pošten, a prema ženama se 
ponašate kao kakav Džek. Zaista. Ne razumijem zašto ih vi 
toliko mrzite? 

HIRIN. A ja opet ne razumijem: zašto ih vi toliko volite? 


(Pauza.) 

ŠIPUČIN. Činovnici su mi malo prije predali album, a 
članovi banke, kako sam čuo, hoće da mi predaju diplomu i 
srebrni pehar... (Igrajući se monoklom.) Dobro bogami, ne 
bio ja Šipučin! Nije na odmet... Za reputaciju banke po- 
trebna je nekakva svečanost, vrag je dao! Vi ste naš čovjek, 
vi, uostalom, sve znate... Diplomu sam sastavio sam, a i sre- 
brni pehar sam isto tako ja kupio... Pa i korice za diplomu 
stoje 45 rubalja, ta bez toga ne ide. Oni se sami ne bi sjetili. 
(Osvrće se.) Kakav namještajčić! Namještaj i po! Eto govore, 
da sam sitničav, da mi je samo važno da kvake na vratima 
budu očišćene, da činovnici nose kravate po modi i da na 
glavnom ulazu stoji debeli vratar. Ali, ne, gospodo moja. 
Kvake na vratima i debeli vratar — nisu sitnice. Kod kuće 
ja mogu biti malograđanin, jesti i spavati kao svinja, lokati 
do besvijesti... 

HIRIN. Molim vas lijepo, bez aluzija! 

ŠIPUČIN. Ah, pa nitko ne aludira! Što vi imate nemo- 
guću narav... Pa ja kažem tako: kod svoje kuće ja mogu 
biti malograđanin, skorojević i držati se svojih navika, ali 
ovdje mora sve biti en grand. Ovo je banka! Tu svaki detalj 
mora imponirati, tako reći, i imati svečani izgled. (Podiže 
s poda papir i baca ga u peć.) Moja zasluga je baš u tome, 
što sam visoko digao ugled banke!... Velika je stvar — ton! 
Velika, ne bio ja Šipučin. (Pogleda u Hirina.) Dragi _moj, 
svaki čas se može pojaviti deputacija članova banke, a vi ste 
u pustenim čizmama, i s tim šalom... u nekom kaputu divlje 
boje... Mogli biste obući frak, ili, konačno, crni ogrtač.., 

HIRIN. Meni je moje zdravlje vrednije od vaših članova 
banke. Sav sam u vrućici. 

ŠIPUČIN (uzrujavajući se). Ma priznajte da je to nered! 
Vi kvarite ansambl! 

HIRIN. Ako dođe deputacija, ja se mogu sakriti. Nije ve- 
lika nevolja... (Piše.) Sedam... jedan... sedam... dva... 
jedan... pet... nula... Ni ja ne volim nered... Sedam... 
dva... devet... (Zbraja na računalu.) Ne trpim nerede! Eto, 
vi biste dobro učinili kad ne biste na današnji jubilarni ručak 
pozvali dame... 

ŠIPUČIN. To su takve sitnice... 

HIRIN. Znam, vi ćete danas zbog elegancije ispuniti 
njima punu dvoranu, ali, vidjet ćete, one će vam sve po- 
kvariti. Sve neprilike i zbrke događaju se zbog njih. 

ŠIPUČIN. Naprotiv, žensko društvo uzvisuje! 

HIRIN. Da... Vaša supruga izgleda obrazovana, a pro- 
šlog se ponedjeljka tako izlanula, da sam poslije toga dva 
dana širio ruke od zgražanja. Najednom pred stranim lju- 
dima ona pita: — »Je li istina, da je kod nas u banci moj 
muž nakupovao akcije Drjaško-Prjaške banke, koje su pale 
na burzi? Ah, moj muž je tako zabrinut!« I to pred stranim 
ljudima! Ne znam zašto im se povjeravate! Zar hoćete da vas 
navuku na zločin? 

ŠIPUČIN. No, dosta, dosta! Za jubilej je sve to suviše 
crno. Nego, dobro da ste me sjetili. (Gleda na sat.) Sad treba 
da stigne moja ženica. Zapravo, trebao bih se odvesti na kolo- 
dvor, da je dočekam, siroticu, ali nemam vremena i... umo- 
ran sam. Pravo da kažem, ne veselim joj se! Naime drago mi 

je, ali bilo bi mi ugodnije, kad bi još nekoliko dana ostala 
kod svoje majke. Ona traži, da ja danas cijelu večer prove- 
dem s njom, a međutim, kod nas je poslije ručka predviđen 
mali izlet... (Trese se.) Nego, mene već hvata drhtavica. 
Živci su mi tako napeti, da je dovoljna i najmanja sitnica, 
pa da se rasplačem! Ne, treba biti čvrst, ne bio ja Šipučin! 


(Uđe Tatjana Aleksejevna u nepromočivom ogrtaču i s put- 
nom torbicom preko ramena.) 


ŠIPUČIN. Ej! Baš sam te spominjao! 

TATJANA ALEKSEJEVNA. Dragi! (Pritrči k mužu; dug 
poljubac.) 

ŠIPUČIN. A mi smo baš o tebi govorili!... (Gleda na 
sat.) 

TATJANA ALEKSEJEVNA (zadihano). Jesi li me se za- 
želio? Jesi li zdrav? Nisam još ni bila kod kuće, došla sam 
s kolodvora ravno ovamo. Moram ti svašta, svašta pričati... 
ne mogu izdržati... Ne ću se skidati, samo na časak (Hirinu.) 
Dobar dan, Kuzma Nikolajiču! (Mužu.) Da li je kod kuće sve 
u redu? 

ŠIPUČIN. Sve. A ti si se za ovaj tjedan dana udebljala, 
poljepšala... No, kako si putovala? 

TATJANA ALEKSEJEVNA. Predivno. Pozdravlja te 
mama i Katja. Vasilij Andrejič je naredio da te poljubim. 
(Ljubi ga.) Teta ti je poslala staklenku slatkog i ljuti se što 
ne pišeš. Zina je rekla da te poljubim. (Ljubi ga.) Ah, da 
znaš što se dogodilo! Što se dogodilo! Strašno mi je i pričati! 
Ah, što se dogodilo! Ali, vidim ti na očima, da mi se ne 
veseliš! 

ŠIPUČIN. Naprotiv... Draga... (Ljubi je.) 

HIRIN (ljutito kašljuca). 

TATJANA ALEKSEJEVNA (uzdiše). Ah, jadna Katja, 
jadna Katja! Tako je žalim, tako je žalim! 

ŠIPUČIN. Mi, draga, danas imamo jubilej, svaki čas može 
se ovdje pojaviti deputacija članova banke, a ti nisi obučena. 

TATJANA ALEKSEJEVNA. Istina, jubilej! Čestitam, 
gospodo... Želim vam... Onda, danas je zasjedanje. ručak... 
To ja volim. A sjećaš li se one divne diplome, koju si ti 
sastavljao za članove banke? Hoće li ti je danas pročitati? 

HIRIN (ljutito kašljuca). 

ŠIPUČIN (zbunjeno). Draga, o tome se ne govori... Za- 
ista, treba da pođeš kući. 

TATJANA ALEKSEJEVNA. Odmah, odmah. Za čas ću 
ispričati i otići. Ispričat ću ti sve od početka. Dakle... Kađ 
si me dopratio, ja sam, sjećaš li se, sjela kraj one punašne 
dame i počela čitati. U vagonu ne volim razgovarati. Tri sta- 
nice sam neprekidno čitala i ni s kim nisam ni riječi prozbo- 
rila... Ali, smračilo se i došle mi sve neke mračne misli! 
Nasuprot meni sjedio je mlad čovjek, ništa naročitog, ljepu- 
škast, crnomanjast... I raspričali se mi... Onda je došao 
neki mornar, pa student... (Smije se.) Rekla sam im, da 
nisam udata... Kako su mi udvarali! Brbljali smo sve do 
ponoći, crnomanjasti je pripovijedao grozno smiješne aneg- 
dote, a mornar je neprestano pjevao. U prsima me je zabo- 
ljelo od smijeha. A kad je mornar — ah, ti mornari! — a kad 
je mornar slučajno saznao, da se zovem Tatjana, znaš li što 
je zapjevao? (Pjeva u basu.) Onjegin, ja kriti ne ću svoju 
tajnu, da ljubim ludo Tatjanu bajnu!... (Smije se.) 

HIRIN (ljutito kašljuca). 

ŠIPUČIN. Nego, Tanjuša, mi smetamo Kuzmi Nikolajiču. 
Hajde kući, mila... Poslije... 

TATJANA ALEKSEJEVNA. A ne, ne, neka i on čuje, 
ovo je vrlo interesantno. Odmah ću završiti. Na kolodvor je 
došao pred mene Serjoža. Stvorio se tamo neki mladić, po- 
reski inspektor, čini se... ništa naročito, zgodan, naročito 
oči... Serjoža ga predstavio, i povezemo se mi utroje... 
Vrijeme je bilo prekrasno... 


(Glasovi iza scene: — »Ne može! Ne može! Što hoćete?«) 


(Uđe Merčutkina.) 


MERČUTKINA (na vratima, otimajući se). Što me zadr- 
žavate? — Da ne bi! Njega lično trebam!... (Stupi unutra, 
Šipučinu.) Čast mi je, vaše prevashodstvo... Žena sam gu- 
bernijskog sekretara, Nastasja Fjodorovna Merčutkina. 


ŠIPUČIN. Što želite? 

MERČUTKINA. Izvolite razmotriti, vaše prevashodstvo, 
moj muž, gubernijski sekretar Merčutkin, bio je pet mjeseci 
bolestan, i dok je ležao kod kuće i liječio se, dali su mu bez 
ikakvog razloga otkaz, vaše prevashodstvo, a kad sam ja pošla 
po njegovu plaću, oni su, ako izvolite vidjeti, uzeli i odra- 
čunali od njegove plaće 24 rublja i 36 kopjejaka... Zbog 
čega, pitam. »On je, kažu, dizao iz blagajne udruženja i za 
njega su drugi jamčili«. Kako to? Kao da je on bez mog pri- 
stanka mogao dizati novac? Ne može to tako, vaše prevashod- 
stvo! Ja sam bijedna žena, živim samo od stanara... Slaba 
sam, nezaštićena... Svak me vrijeđa i ni od koga lijepe ri- 
ječi ne čujem... 

ŠIPUČIN. Dopustite... (Uzima od nje molbu i stojeći 
čita.) 

TATJANA ALEKSEJEVNA (Hirinu). Hajd, moram iz 
početka... Prošle nedjelje dobijem ja iznenada od mame pi- 
smo. Piše da je sestru Katju zaprosio neki Grendiljevski. 
Lijep, čedan mladić, ali bez ikakvih sredstava i bez ikakvog 
određenog položaja. I ko za vraga, zamislite, Katja se zagri- 
jala za njega. Što sad? Mama mi piše, da ni časa ne časeći 
dođem i da utječem na Katju... 

HIRIN (grubo). Oprostite, vi ste me zbunili! Vi — pa 
mama, pa Katja, i eto ja sam pogriješio i ništa ne razabirem. 

TATJANA ALEKSEJEVNA. Vrlo vžno! A vi slušajte, 
kad dama s vama razgovara! Zbog čega ste danas tako ljutit? 
Možda ste zaljubljeni? (Smije se.) 

ŠIPUČIN (Merčutkinoj). Molim vas lijepo, pa što je 
s tim? Ja ništa ne razumijem... 

TATJANA ALEKSEJEVNA. Zaljubljeni? Aha, pocrve- 
nio je! 

ŠIPUČIN (ženi). Tanjuša, hajde, molim te, na čas u kan- 
celariju. Odmah ću ja. 

TATJANA ALEKSEJVENA. Dobro. (Ode.) 

ŠIPUČIN. Ja ništa ne razumijem. Po svoj prilici, vi ste, 
gospođo, krivo došli. Vaša se molba po svom predmetu na nas 
ne odnosi. Vi se lijepo obratite na nadleštvo, gdje je služio 
vaš muž. 

MERČUTKINA. Ja sam, gospodine moj, bila već na pet 
mjesta i nigdje mi nisu htjeli ni primiti molbu. Već sam pot- 
puno izgubila glavu, ali hvala budi mome zetu Borisu Mat- 

vejiču, koji me naputio da k vama dođem. Vi se, kaže, ma- 
mice, obratite gospodinu Šipučinu; oni su utjecajan čovjek, 
oni sve mogu... Pomozite, vaše prevashodstvo! 

ŠIPUČIN. Mi, gospođo Merčutkina, ne možemo za vas 
ništa učiniti. Shvatite: vaš je muž, koliko razabirem, služio 
u vojno-medicinskom nadleštvu, a naša je ustanova sasvim 
privatna, trgovačka, ovo je banka! Kako to ne razumijete? 

MERČUTKINA. Vaše prevashodstvo, da je moj muž bio 
bolestan, ja imam liječničku svjedodžbu. Evo, izvolite pogle- 
dati... 

ŠIPUČIN (razdraženo). Divno, vjerujem vam, ali ponav- 
ljam vam, da se to na nas ne odnosi. 


(Iza scene smijeh Tatjane Aleksejevne; zatim muški smijeh.) 


ŠIPUČIN (pogledavši na vrata). Ona tamo smeta činov- 
nicima u radu. (Merčutkinoj.) Čudno i, što više, smiješno. Zar 
vaš muž ne zna kamo da se obratite? 

MERČUTKINA. On mi, vaše prevashodstvo, ništa ne zna. 
Trubi jedno te isto: »To se tebe ne tiče! Marš van!« i to je 
sve... 
ŠIPUČIN. Ponavljam, gospođo: vaš muž je službovao u 
vojno-medicinskom nadleštvu, a ovo je banka, privatna usta- 
nova, trgovačka... 

MERČUTKINA. A da, da, da... Razumijem, gospodine. 
U tom slučaju, vaše prevashodstvo, naredite da mi se izda 
bar 15 rubalja! Ne treba ni sve odjednom. 

ŠIPUČIN (uzdiše). Uh! 

HIRIN. Andreju Andrejiču, ovako nikada ne ću završiti 
referat! 

ŠIPUČIN. Odmah. (Merčutkinoj.) Vama se ne da doka- 
zati. Shvatite, da je obraćati se k nama s takvom molbom 
isto tako čudno kao i predavati molbu za: rastavu braka, na 
primjer, u apoteci ili zavodu za ispitivanje dragih kovina. 


(Kucanje na vratima. Glas Tatjane Aleksejevne: »Andrej, 
može li se ući?«) 


ŠIPUČIN (viče). Pričekaj, mila, odmah! (Merčutkinoj.) 
Nisu vam sve isplatili, a što mi tu možemo? A osim toga, go- 

spođo, mi danas imamo jubilej, mi smo zauzeti i može svaki 
čas netko ući ovamo... Oprostite... 

MERČUTKINA. Vaše prevashodstvo, smilujte se meni, 
sirotici! Ja sam žena, slaba, nezaštićena... Izmučena... I sa 
stanarima se parniči, i moljakaj za muža, i trčkaraj po do- 
maćinstvu, i uza sve to još mi je zet bez namještenja. 

ŠIPUČIN. Gospođo Merčutkina, ja... Ne, oprostite, ne 
mogu s vama govoriti! Ne znam ni gdje mi glava stoji... Vi 
i nama smetate, i uzalud gubite vrijeme... (Uzdiše, ustranu.) 
Što je to napasnica, ne bio ja Šipučin! (Hirinu.) Kuzma Ni- 
kolajiču, objasnite vi, molim vas, gospođi Merčutkinoj... 


(Odmahuje rukom i odlazi u upravu.) 


HIRIN (priđe Merčutkinoj. Grubo.). Što hoćete? 

MERČUTKINA. Ja sam slaba, nezaštićena žena... Na- 
oko sam, možda, i čvrsta, a ako se bolje pogleda, nema u meni 
ni jedne žilice zdrave! Jedva stojim na nogama i nemam teka. 
Kavu sam popila danas bez ikakva užitka. 

HIRIN. Pitam vas, što hoćete? 

MERČUTKINA. Zapovjedite, mili moj, da se izda 15 ru- 
balja, a ostalo makar i za mjesec dana. 
HIRIN. Pa vama je već, čini se, rečeno ruski: ovo je 
banka! 

MERČUTKINA. A da, da... A ako treba, ja mogu i li- 
ječničku svjedodžbu donijeti. 

HIRIN. Imate li vi na ramenu glavu, ili što? 

MERČUTKINA. Premili, pa ja molim po zakonu. Meni 
tuđe ne treba. 

HIRIN. Pitam vas, gospođo: imate li vi na ramenu glavu 
ili nešto drugo? Ta, đavo me odnio sasvim, nemam ja vre- 
mena s vama razgovarati! Zauzet sam. (Pokazuje na vrata.) 
Molim! 

MERČUTKINA (začuđena). A što je s novcima?... 

HIRIN. Jednom riječi, vi nemate glavu na ramenima već 


evo što... (Tuca prstom po stolu pa onda sebe po čelu.) 

MERČUTKINA (uvrijedivši se). Što? Polaganije, pola- 
ganije ti... Tuckaj ti svojoj ženi... Ja sam gubernijska se- 
kretarica..! Ne ćeš ti sa mnom tek tako! 


HIRIN (planuvši, poluglasno). Napolje odavde! 

MERČUTKINA. No, no, no... Tiše malo! 


HIRIN (poluglasno). Ako ovaj čas ne izađeš, pozvat ću 
vratara! Van! (Topće nogama.) 

MERČUTKINA. Tiše, tiše! Ne bojim se ja toga! Znamo 
mi takve... Praznoglavče! 

HIRIN. Čini mi se, da cijeli život nisam vidio ništa gad- 
nije... Uh! I u glavu mi je udarilo... (Teško diše.) Kažem 
ti još jedamput... Slušaj! Ako ti, stara nakazo, ne odeš 
odavde, ja ću te u prah satrti! U mene je takva ćud, da mogu 
napraviti od tebe bogalja za cijeli život! Mogu počiniti i 
zločin! 

MERČUTKINA. Baš mjesec haje, što pas laje. Nisam se 
preplašila. Znamo mi takve. 

HIRIN (očajno). Ne mogu je gledati! Zlo mi je! Ne mogu 
više! (Priđe k stolu i sjedne.) Nagurali punu banku baba, ne 
mogu završiti referat! Ne mogu i gotovo! 

MERČUTKINA. Ne molim ja tuđe, nego svoje, po za- 
konu. Ih, bestidniče! Na uredovnom mjestu u pustenim čizma- 
ma sjediš... Seljačina... 


(Uđe Šipučin i Tatjana Aleksejevna.) 


TATJANA ALEKSEJEVNA (ulazeći iza muža). Odvezli 
se mi na večeru k Berežnickima. Katja je imala na sebi plav- 
kastu svilenu haljinu s laganim čipkama i s izrezom oko 
vrata... Njoj jako dobro pristaje visoka frizura, ja sam je 
sama počešljala... Kad se obukla i počešljala bila je naprosto 
čarobna! 

ŠIPUČIN (već ga boli glava). Da, da... čarobna... Svaki 
čas mogu doći ovarno. 

MERČUTKINA. Vaše prevashodstvo!... 

ŠIPUČIN (žalosno). Što je? Što želite? 

MERČUTKINA. Vaše prevashodshtvo!... (Pokazuje na 
Hirina.) Evo taj, taj glavom... eto taj je tucnuo sebe prstom 
po čelu, a onda po stolu... Vi ste mu zapovjedili da uzme 
u postupak moju stvar, a on se izruguje i govori koješta. Ja 
sam slaba nezaštićena žena... 

ŠIPUČIN. Dobro, gospođo, uzet ću ja u postupak... po- 
duzet ću mjere... Idite... poslije!... (Ustranu.) Kod mene 
počinje podagra!... 

HIRIN (priđe Šipučinu, tiho). Andreju Andrejiču poša- 
ijite po vratara, neka je izbaci van glavačke. Što je ovo? 

ŠIPUČIN (uplašeno). Ne, ne! Ona će dići galamu, a u 
ovoj kući ima mnogo stanara. 

MERČUTKINA. Vaše prevashodstvo! 

HIRIN (plačljivim glasom). Pa ja moram pisati referat! 
Ne ću stići!... (Vraća se k stolu.) Ne mogu i gotovo! 

MERČUTKINA. Vaše prevashodstvo, kad ću dobiti? Meni 
su sada potrebni novci. 

ŠIPUČIN (ustranu s negodovanjem). Ne-vje-ro-ja-tno 
podla baba! (Njoj, meko.) Gospođo, ja sam vam već rekao. 
Ovo je banka, privatna ustanova, komercijalna... 

MERČUTKINA. Smilujte se, vaše prevashodstvo, budite 
otac rođeni... Ako liječnička svjedodžba nije dovoljna, mogu 
oribaviti i policijsko uvjerenje. Naredite da mi se izdaju 
novci! 

ŠIPUČIN (teško diše). Uh! 

TATJANA ALEKSEJEVNA (Merčutkinoj). Bako, pa li- 
jepo vam kažu da smetate. Pa kakvi ste zaboga. 

MERČUTKINA. Ljepotice, dušice, nema iko da se za 
zmene zauzme. Samo se kaže da pijem i jedem, a kavu sam 
danas pila bez ikakva užitka. 

ŠIPUČIN (iznemoglo, Merčutkinoj). Koliko tražite? 

MERČUTKINA. 24 rublja i 36 kopjejaka. 

ŠIPUČIN. Dobro!... (Izvadi iz novčanika 25 rubalja i 
dade joj.) Evo vam 25 rubalja. Uzmite i... odlazite! 

HIRIN (ljutito kašljuca). 

MERČUTKINA. Najponiznije zahvaljujem, vaše preva- 
shodstvo... (Sprema novce.) 

TATJANA ALEKSEJEVNA (sjeda pokraj muža). Dakle, 
vrijeme je da idem kući... (Pogledavši na sat.) Da, ali nisam 
još završila... Za tren ću završiti i otići... Što je ono bilo! 
Ah, što je bilo! I tako. odvezli se mi na večeru k Berežnicki- 
ma... Nema što, bilo je veselo, ali ne naročito... Bio je, 
naravno, Katjin obožavatelj Grendiljevski... Dakle, ja sam 
s Katjom popričala, otplakala, utjecala na nju, i ona se na 
licu mjesta, na toj večeri objasnila s Grendiljevskim i pre- 
kinula s njim. Eto, pomislim, sve sam uredila da ne može 

bolje: mamu sam umirila, Katju spasila a sada i ja mogu biti 
zadovoljna... Ali, možeš li zamisliti? Prije same večere idem 
ja s Katjom po aleji i najednom... (Uzdrhtavši.) I najednom 
čujemo pucanj... Ne, ne mogu pričati o tome hladnokrvno! 
(Hladi se rupčićem.) Ne, ne mogu! 

ŠIPUČIN (uzdiše). Uh! 

TATJANA ALEKSEJEVNA (plače). Pritrčimo k sjenici, 
a kad tamo... kad li tamo leži jadni Grendiljevski... s re- 
volverom u ruci... 

ŠIPUČIN. Ne, ja to ne ću moći izdržati! Ne ću izdržati! 
(Merčutkinoj.) Što vam još treba? 

MERČUTKINA. Vaše prevashođsvo, ne bi li moj muž 
mogao opet stupili u službu? 

TATJANA ALEKSEJEVNA (plačući). Opalio je sebi rav- 
no u srce... evo tu... Katja se onesvijestila, jadnica... Ai 
on se strašno preplašio, leži i... i moli da se pošalje po lije- 
čnika. Malo zatim je stigao liječnik i... i spasio nesretnika... 

MERČUTKINA. Vaše prevashodstvo, ne bi li moj muž 
mogao opet stupiti u službu? 

ŠIPUČIN. Ne, ne ću izdržati! (Plače.) Ne ću izdržati! 
(Pruža prema Hirinu obje ruke, očajno.) Istjerajte je! Istje- 
rajte je, molim vas! 

HIRIN (prilazeći Tatjani Aleksejevnoj). Napolje odavde! 

ŠIPUČIN. Ne nju, nego ovu... Tu jezivu... (Pokazuje 
na Merčutkinu) evo ovu! 

HIRIN (ne shvativši ga, Tatjani Aleksejevnoj). Van! 
(Topće nogama!) Smjesta van! 

TATJANA ALEKSEJEVNA. Što? Što vam je? Jeste li 
poludjeli? 

ŠIPUČIN. To je grozno! Ja sam nesretan čovjek! Tjerajte 
je! Tjerajte je! 

HIRIN (Tatjani Aleksejevnoj). Van! Osakatit ću vas! 
Unakazit ću vas! Počinit ću zločin! 

TATJANA ALEKSEJEVNA (bježi pred njim, on za 
njom). Kako se usuđujete! Vi ste bezobraznik! (Viče.) Andrej! 
Spašavaj me! Andrej! (Vrišti.) 

ŠIPUČIN (trči za njima). Prestanite! Moiim vas! Tiho! 
Pošledite me! 

HIRIN (tjera Merčutkinu). Van! Hvatajte je! Udrite je! 
Režite je! 

ŠIPUČIN (viče). Prestanite! Preklinjem vas! Molim vas! 

MERČUTKINA. Bože... bože!... (Vrišti.) Bože! ... 

TATJANA ALEKSEJEVNA (viče). Spasavajte! Spasavaj- 
te!... Ah, ah... Zlo mi je! Zlo! (Skače na stolicu, zatim 
padne na divan i stenje kao u nesvjestici.) 

HIRIN (progoni Merčutkinu). Udrite je! Mlatite! Sijecite! 

MERČUTKINA. Ah, ah... bože moj, smrklo mi se pred 
očima! Ah! (Pada u nesvijest na Šipučinove ruke.) 


(Kucanje na vratima i glas iza scene: »Deputacija!«) 


ŠIPUČIN. Deputacija... reputacija... okupacija... 
HIRIN (topće nogama). Van, neka me vrag odnese! (Za- 
sukuje rukave.) Dajte je meni! Mogu počiniti zločin! 


(Uđe deputacija od pet ljudi; svi su u frakovima. Jedan 
drži u ruci diplomu u baršunastim koricama, drugi drži — 
pehar. Kroz vrata uredskih prostorija vire službenici. Tatjana 
Aleksejevna je na divanu, Merčutkina na Šipučinovim ru- 
kama, obje tiho stenju.) 


ČLAN BANKE (glasno čita). Velepoštovani i dragi An- 
dreju Andrejeviču! Bacivši retrospektivni pogled na prošlost 
naše financijske ustanove i prelazeći unutrašnjim pogledom 
povijest njezina postepenog razvitka, mi dobivamo u najvećoj 
mjeri ugodan dojam. Istina, u prvo vrijeme njezina postojanja 
male proporcije osnovnog kapitala, nedostatak bilo kakvih 
ozbiljnih operacija, a isto tako i neodređen cilj, prebacili su 
preko svega hamletovsko pitanje »biti ili ne biti?«, što više, 
neko su se vrijeme širili glasovi o zatvaranju banke. Ali, eto 
na čelo ustanove stupate vi. Vaše znanje, energija i vama 
svojstveni takt, bili su razlog neobičnog uspjeha i rijetkog 
procvata. Reputacija banke... (nakašljava se) reputacija 
banke... 

MERČUTKINA (stenje). Oh, Oh! 

TATJANA ALEKSEJEVNA (stenje). Vode! Vode! 

ČLAN BANKE (nastavlja). Reputacija... (kašlje) reputa- 
ciju banke, ste vi podigli na takvu visinu, da naša ustanova 
može danas da se takmiči s najboljim inozemnim ustano- 
vama... 

ŠIPUČIN. Deputacija... reputacija... okupacija... Išla 
dva prijatelja u večernje doba, i poslovni razgovor vodili su 
oba... Ne govori da si izgubila mladost, rastrzana ljubomo- 
rom mojom. 

ČLAN BANKE (nastavlja u nedoumici). Zatim, bacivši 
objektivni pogled na sadašnjost, mi, velepoštovani i dragi 
Andreju Andrejeviču... (Spustivši glas.) U tom slučaju mi 
ćemo poslije... Mi ćemo radije poslije... (Odlaze u nedo- 
umici). 


Zastor 

GALEB 
Komedija u četiri čina 
Lica: 


IRINA NIKOLAJEVNA ARKADINA, po mužu Trepljova, glumica. 
KONSTANTIN GAVRILOVIČ TREPLJOV, njezin sin, mladić. 
PETAR NIKOLAJEVIĆ SORIN, njezin brat. 

NINA MIHAJLOVNA ZAREČNA, mlada djevojka, kći bogatog 
posjednika. 

ILIJA AFANASJEVIČ ŠAMRAJEV, bivši poručnik, upravnik kod 
Sorina. 

POLINA ANDREJEVNA, njegova žena. 

MAŠA, njegova kći. 

BORIS ALEKSEJEVIČ TRIGORIN. književnik. 

JEVGENIJE ALEKSEJEVIČ DORN. liječnik. 

SEMJON SEMJONOVIČ MEDVEDENKO, učitelj. 

JAKOV, radnik. 

KUHAR. 

SOBARICA. 


Radnja se događa na imanju Sorina. Između trećeg i četvrtog čina 
prolaze dvije godine. 


PRVI ČIN 


Jedan dio parka na Sorinovu imanju. Široka aleja, koja vodi 
ravno od gledališta u dubinu parka prema jezeru; ona je pregra- 
đena pozornicom, na brzu ruku napravljenom za amatersku pred- 
stavu, tako da se jezero uopće ne vidi. Lijevo i desno od pozor- 
nice žbunje. Nekoliko stolica, stolić. 


Tek što je zašlo sunce. Na pozornici iza spuštene zavjese 
Jakov i drugi radnici; čuje se kašalj i udaranje. MAŠA i ME- 
DVEDENKO dolaze s lijeve strane, vraćaju se iz šetnje. 


MEDVEDENKO: Zašto vi uvijek nosite crne haljine? 
MAŠA: To je crnina za mojim životom. Ja sam nesretna. 

MEDVEDENKO: Zašto? (Razmišlja.) Ne shvaćam... Vi 
ste zdravi, otac vam, istina, nije bogat, ali je dosta imućan. 
Ja živim mnogo teže od vas. Dobivam samo dvadeset tri 
rublja mjesečno, a još mi oduzimaju od toga u penzioni fond, 
pa ipak ne nosim crninu (Sjeda.) 

MAŠA. Nije u pitanju novac. I siromah može biti sretan. 

MEDVEDENKO. U teoriji, a u praksi to izgleda ovako: 
ja, mati, dvije sestre i brat, a plaća iznosi samo dvadeset tri 
rublja. A jesti i piti moramo! Čaj i šećer nam je potreban! 
Duhan potreban! Hajde sad, iziđi na kraj. 

MAŠA (gleda pozornicu). Skoro će početi predstava. 

MEDVEDENKO. Da. Igrat će Zarečna, a komad je na- 
pisao Konstantin Gavrilovič. Oni su zaljubljeni jedno u drugo 
i danas će se njihove duše spojiti u težnji da zajedno stvore 
jednu umjetničku sliku. A moja duša nema dodirnih točaka 
s vašom. Ja volim vas, ne mogu od čežnje da ostanem kod 
kuće, svaki dan prelazim pješice šest vrsta ovamo i šest vrsta 
natrag i nailazim samo na ravnodušnost s vaše strane. To 
je razumljivo. Ja nemam sredstava, porodica mi je velika... 
Tko bi se udao za čovjeka koji ni sam nema što da jede? 

MAŠA. Gluposti. (Smrče burmut.) Vaša me ljubav dira, 
ali ja ne mogu da vam je uzvratim, eto to je sve. (Pruža mu 
burmuticu.) Poslužite se. 

MEDVEDENKO. Hvala, ne ću. 


(Pauza.) 


MAŠA. Zapara je, sigurno će noćas biti oluje. Vi samo 
filozofirate ili govorite o novcu. Po vašem mišljenju nema 
veće nesreće od sirotinje, a ja držim da je tisuću puta bolje 
nositi rite i mučiti se, nego... Uostalom, vi to ne možete 
razumjeti... 


S desne strane ulaze Sorin i Trepljov. 


SORIN (poštapajući se). Meni je, brate, u selu nekako 
nelagodno; sasvim razumljivo, ja se nikad ne ću naviknuti 
na selo. Sinoć sam legao u deset, a jutros sam se probudio u 
devet; imao sam osjećaj kao da mi se od dugog spavanja 
mozak zalijepio za lubanju, i uvijek tako. (Smije se.) A po- 

slije ručka sam opet nehotice zaspao i sad se vučem kao ispre- 
bijan, ovo je neizdržljivo na kraju krajeva... 

TREPLJOV. Imaš pravo, ti treba da živiš u gradu. (Spa- 
zivši Mašu i Medvedenka.) Gospodo, kad bude vrijeme, bit 
ćete pozvani, sad nemojte ovdje sjediti. Idite, molim vas. 

SORIN (Maši). Marja Iljinišna, budite dobri, zamolite 
vašeg oca da naredi da se odveže pseto, inače cijelu noć urla. 
Sestra opet cijele noći nije oka sklopila. 

MAŠA. Recite to sami mom ocu, ja ne ću. Oslobodite me 
toga, molim vas. (Medvedenku.) Hajdemo! 

MEDVEDENKO (Trepljovu). Javite nam kad bude 
vrijeme. 

(Oboje odlaze.) 


SORIN. Znači, opet će cijele noći urlati pseto. Ali je to 
čudno, nikad u selu nisam živio kako sam želio. Uzmem tako 
dvadeset osam dana dopusta i dođem ovamo da se odmorim, 
kad ono — odmah me salete raznim glupostima, tako da već 
prvog dana dobijem volju da pobjegnem. (Smije se.) Uvijek 
sam s najvećim zadovoljstvom odlazio odavde... E, sad sam 
u penziji; nemam kud na kraju krajeva. Htio ne htio — mo- 
ram da živim ovdje... 

JAKOV (Trepljovu). Konstantine Gavriloviču, mi se ide- 
mo kupati. 

TREPLJOV. Dobro, samo za deset minuta budite na svo- 
jim mjestima. (Gleda na sat.) 

JAKOV: Razumijem. (Odlazi.) 

TREPLJOV (razgleda pozornicu). Eto ti kazališta. Zastor, 
zatim prva kulisa, još jedna, a dalje prazan prostor. Dekora 
nema. Pogled na jezero i horizont. Dići ćemo zastor točno u 
pola devet, kad izađe mjesec. 

SORIN: Sjajno. 

TREPLJOV. Ako Zarečna zakasni, propast će, naravno, 
sav efekat. Već bi trebalo da je tu. Otac i maćeha paze na 
nju, teško joj je da se izvuče iz kuće, kao da živi u tamnici. 
(Popravlja ujaku kravatu.) Kosa ti je strašno čupava, brada 
također. Trebao bi se ošišati... 

SORIN (češljajući bradu). To je tragedija mog života. 
U mladosti sam izgledao kao notorna pijanica. Mene nikad 
nisu voljele žene. (Sjedajući.) Zašto je sestra neraspoložena? 

TREPLJOV. Zašto? Dosadno joj je. (Sjeda pored njega.) 
Ljubomorna je. Ona je protiv mene, i protiv predstave i pro- 
tiv moga komada, zato što ne igra ona, nego Zarečna. Ona i 
ne poznaje moj komad, a već ga mrzi. 

SORIN (smije se). Šta ti pada na pamet... 

TREPLJOV. Krivo joj je što će na ovoj maloj pozornici 
imati uspjeha Zarečna, a ne ona. (Pogledavši na sat.) Moja 
mati je psihološki unikum. Ona je, besumnje, darovita i pa- 
metna žena, u stanju je da plače nad knjigom, može da ti 
izrecitira napamet cijelog Nekrasova, njeguje bolesnike kao 
anđeo; ali samo pokušaj da pohvališ pred njom Eleonoru 
Duse! Oho-ho! Treba hvaliti samo nju, treba pisati samo 
O njoj, vikati, oduševljavati se njenom neobičnom igrom u 
»La dame aux camelias« ili u »Pijanstvu života«, ali budući 
da ovdje u selu nema tog narkotika, ona se dosađuje i ljuti 
se, svi smo mi — njeni neprijatelji, svi smo krivi. Osim toga, 
ona je praznovjerna, hvata je strah od tri svijeće, od tri- 
naestog u mjesecu. Ona je škrta. Ona ima u Odesi, u banci, 
sedamdeset hiljada — ja to pouzdano znam. A ako zatražiš 
od nje nešto u zajam, počet će plakati. 

SORIN. Ti si sebi uobrazio da se tvoj komad ne dopada 
majci i već se uzbuđuješ, to je sve. Umiri se, mati te obožava. 

TREPLJOV (kidajući latice cvijeta). Voli — ne voli, voli 
— ne voli, voli — ne voli. (Smije se.) Vidiš, moja me mati 
ne voli. Pa naravno! Ona je željna života, hoće da voli, da 
nosi svijetle bluze, a meni je već dvadeset pet godina i ja je 
stalno podsjećam da više nije mlada. Kad mene nema, njoj 
su samo trideset dvije godine; kad sam ja pored nje, njoj 
je četrdeset tri — i zato me mrzi. Ona zna također da ja ne 
priznajem kazalište. Ona voli kazalište, njoj se čini da ona 
služi čovječanstvu, svetoj umjetnosti, a po mom mišljenju 
suvremeno kazalište je — šablona, predrasuda. Kad se diže 
zastor i pri večernjoj svjetlosti, u sobi sa tri zida, ovi veliki 
talenti, svećenici svete umjetnosti, prikazuju kako ljudi jedu, 
piju, vole, hodaju, nose svoje kapute; kad se iz trivijalnih 
scena i fraza trude da izvuku moral — mali moral, jedno- 
stavan, koristan u domaćem životu; kad mi u tisuću varijacija 
iznose uvijek jedno te isto, jedno te isto, jedno te isto — onda 
ja bježim, bježim kao što je bježao Maupassant od Eiffelova 
tornja koji mu je pritiskivao mozak svojom trivijalnošću. 

SORIN. Bez kazališta se ne može. 

TREPLJOV. Potrebne su nove forme. Nove forme su 
potrebne, a ako ih nema — onda radije ne treba ništa. (Gleda 
na sat.) Ja volim majku, jako je volim; ona vodi neuredan 
život, vječito ugađa onom novelisti, njeno se ime stalno po- 
vlači po novinama — i mene to zamara. A ponekad iz mene 
progovara egoizam običnog smrtnika, dode mi žao što je moja 
mati poznata glumica; onda mi se čini: da je ona obična 
žena, ja bih bio sretniji. Ujače, što može biti očajnije i gluplje 
od ove situacije: skupe se kod nje u gostima neki put same 
veličine, glumci i pisci, a među njima samo ja nisam ništa, 
i oni me toleriraju samo zato što sam njezin sin. Tko sam 
ja? Što sam ja? Napustio sam sveučilište u trećoj godini stu- 
dija zbog razloga koji, kao što se kaže, ne zavise od redakcije, 
ni po čemu se ne ističem, što se tiče novaca — nemam ni 
prebijene pare, a u ispravama mi stoji — da sam građanin 
iz Kijeva. Moj otac nije bio plemić, bio je prosti građanin, 
ma da je i on bio poznati glumac. Elem, kada mi u njenom 
salonu svi ti glumci i književnici ponekad ukažu svoju milo- 
stivu pažnju, meni se čini da oni odmjeravaju očima koliko 
sam ništavan — i ja pogađam njihove misli te patim od 
poniženja... 

SORIN. Nego, reci, molim te, kakav je čovjek taj nove- 
list? Nikako da ga shvatiš. On samo šuti. 

TREPLJOV. On je pametan čovjek, jednostavan, znaš, 
malo melankoličan. Vrlo je pošten. Četrdeset godina još ne 
će skoro navršiti, a već je slavan i sit do grla... Što se tiče 
njegovih pripovijedaka... ne znam što da ti kažem... Sim- 
patično, darovito... ali... poslije Tolstoja ili Zole ne će ti 
pasti na pamet da čitaš Trigorina. 

SORIN. A ja, brate, volim književnike. Nekad sam stra- 
sno želio dvije stvari: htio sam da se oženim i htio sam po- 
stati književnik, ali ni jedno ni drugo nije mi pošlo za rukom. 
Da. Ugodno je na kraju krajeva biti i mali književnik. 

TREPLJOV (osluškuje). Čujem korake... (Zagrli ujaka.) 
Ja bez nje ne mogu da živim... Čak je i zvuk njenih koraka 
predivan... Ja sam neizmjerno sretan. (Brzo polazi u susret 
Nini Zarečnoj koja ulazi.) Čarobnice, čežnjo moja... 

NINA (uzbuđeno). Nisam zakasnila? Jelte da nisam za- 
kasnila? 

TREPLJOV (ljubeći joj ruke). Ne, ne, ne... 

NINA. Cijeli dan sam se uzbuđivala, bilo me je strah! 
Bojala sam se da me otac ne će pustiti... Ali sad je on otišao 
s maćehom. Nebo se crveni, već počinje da izlazi mjesec, a ja 
tjeram konja, tjeram... (Smije se.) Ali sam zadovoljna. 
(Čvrsto steže Sorinu ruku.) 

SORIN (Smije se.) Okice su, izgleda, uplakane... He, he! 
Ne valja! 

NINA. To je samo onako... Vidite kako teško dišem. Za 
pola sata moram se vratiti, treba požuriti. Moram, moram, 
nemojte me zadržavati. Otac ne zna da sam ovdje. 

TREPLJOV. Zbilja, vrijeme je već da počnemo. Treba 
pozvati sve. 

SORIN. Idem ja. Sad ću. (Polazi na desnu stranu i pjeva.) 
»U Francusku dva grenadira...« (Okreće se.) Jednom sam 
tako zapjevao, kad mi neki zamjenik državnog tužioca reče: 
»Vi, vaše prevashodstvo, imate jak glas...« Zatim malo pro- 
misli i dodade: »Ali... neugodan.« (Smije se i odlazi.) 

NINA. Otac i njegova žena ne puštaju me ovamo. Kažu, 
da je ovdje bohemska atmosfera... plaše se da ne odem u 
glumice... A mene privlači ovo jezero, kao galeba... Moje 
je srce ispunjeno vama. (Okreće se.) 

TREPLJOV. Sami smo. 

NINA. Čini mi se da nekog ima tamo... 

TREPLJOV. Nema nikoga. (Poljubac.) 

NINA. Kakvo je ovo drvo? 

TREPLJOV. Brijest. 

NINA. Zašto je tako crno? 

TREPLJOV. Već je veče, svi predmeti postaju crni. Ne- 
mojte otići rano, zaklinjem vas. 

NINA. Nemoguće. 

TREPLJOV. A ako ja dođem k vama, Nina? Ja ću cijele 
noći stajati u vrtu i gledati u vaš prozor. 

NINA. Nemojte, primijetit će vas čuvar. Trezor još nije 
naučio na vas, lajat će. 

TREPLJOV. Ja vas volim. 

NINA. Pst... 

TREPLJOV (začuvši korak2). Tko je? Jeste li vi, Jakove? 

JAKOV (iza zavjese). Mi smo. 

TREPLJOV. Idite na svoja mjesta. Vrijeme je. Da li 
izlazi mjesec? 

JAKOV. Izlazi. 

TREPLJOV. Imate li špiritusa? Imate sumpora? Kada se 
pojave crvene oči treba da miriše na sumpor. (Nini.) Idite, 
tamo je sve spremno. Jeste li uzbuđeni? ... 


NINA. Da, veoma. Vaša mama — kako tako, nje se ne 
bojim, ali kod vas je Trigorin... Mene je strah i sramota da 
igram pred njim... Poznat je pisac... Je li mlad? 


TREPLJOV. Da. 

NINA. Kako su mu divne priče! 

TREPLJOV (hladno.) Ne znam, nisam ih čitao. 

NINA. Teško je igrati u vašem komadu. U njemu nema 
živih lica. 

TREPLJOV. Živa lica! Život ne treba prikazivati onak- 
vim kakav je, nego onakvim kakav treba da bude, kakav se 
sniva u snovima. 

NINA. U vašem komadu je malo radnje, samo deklama- 
cija. A u komadu, po mom mišljenju, svakako mora da bude 
i ljubavi... (Oboje odlaze na pozornicu.) 


(Ulaze Polina Andrejevna i Dorn.) 


POLINA ANDREJEVNA. Osjeća se rosa. Vratite se, obu- 
cite kaljače. 

DORN. Meni je vruće. 

POLINA ANDREJEVNA. Vi se ne čuvate. To je kod vas 
prkos. Vi ste liječnik i odlično znate kako je štetan vlažan 
zrak, ali želite da ja patim; za inat ste ostali cijelo veče na 
terasi... 

DORN (pjevuši). »Ne reci mi da mladost si izgubila...« 

POLINA ANDREJEVNA. Vas je toliko zanio razgovor 
s Irinom Nikolajevnom da... niste primijetili kako je hladno. 
Priznajte, ona vam se sviđa... 

DORN. Meni je pedeset i pet godina. 

POLINA ANDREJEVNA. To je sitnica, za muškarca to 
nije starost. Vi ste se sjajno sačuvali i još se sviđate ženama. 

DORN. Šta onda upravo hoćete? 

POLINA ANDREJEVNA. Pred glumicom svi ste vi spre- 
mani da padnete na koljena. Svi! 

DORN (pjevuši). »Ja pred tobom opet...« Ako u društvu 
vole glumce i odnose se prema njima drukčije nego, na pri- 
mjer, prema trgovcima — to je prirodno. To je — idealizam. 

POLINA ANDREJEVNA. Žene su se uvijek zaljubljivale 
u vas i vješale vam se oko vrata. Je li i to idealizam? 

DORN (slegne ramenima.) Pa... U odnosima žena prema 
meni bilo je mnogo lijepoga. U meni su žene ponajprije vo- 
ljele odličnog liječnika. Prije deset petnaest godnia, sjećate 
se, u cijeloj guberniji ja sam bio jedini pristojan ginekolog. 
Osim toga, ja sam uvijek bio pošten čovjek. 

POLINA ANDREJEVNA (hvata ga za ruku). Dragi moj! 

DORN. Lakše, Netko dolazi. 


(Ulaze Arkadina ispod ruke sa Sorinom, Trigorin, Šam- 
rajev, Medvedenko i Masa.) 


ŠAMRAJEV. 1873. godine u Poltavi na sajmu ona je iz- 
vanredno igrala. Divota! Božanstvena je igrala! Znate li još 
možda, gdje je sad komičar Čadin, Pavel Semjonovič? U ulozi 
Raspljujeva bio je jedinstven, bolji od Sadovskog, kunem 
vam se, draga gospođo. Gdje je sad on? 

ARKADINA. Vi me pitate o nekakvim pretpotopnim... 
Otkud ja znam! (Sjeda.) 

ŠAMRAJEV (uzdiše). Paška Čadin! Takvih više nema! 
Srozalo se kazalište, Irino Nikolajevna! Nekad su bili snažni 
hrastovi, a sad vidimo samo panjeve. 

DORN. Velikih talenata sad ima malo, to je istina, ali 
je prosječan glumac sada mnogo bolji. 

ŠAMRAJEV. Ne bih se mogao s vama složiti. Uostalom, 
to je stvar ukusa. De gustibus aut bene, aut nihili. 


(Trepljov izlazi iza pozornice.) 


ARKADINA (sinu). Moj dragi sine, kada će početi? 
TREPLJOV. Za časak. Molim vas da budete strpljivi. 
ARKADINA (deklamira iz Hamleta). 

»O, sine moj! 

Ti moje oči mojoj duši svraćaš, 

Gdje vidim tako mrke, crne mrlje 

Što nikad boju izgubiti ne će.« 


1! O ukusima — ili dobro, ili ništa. (Složeno od dvije lat. po- 
slovice: »De gustibus non disputantur« (o ukusima se ne može 
raspravljati) i »De mortuis aut bene, aut nihil« (o mrtvacima — ili 
dobro, ili ništa). 

TREPLJOV (iz Hamleta). 


»O zašto si utonula u razvrat 
I ljubav tražila u postelji zločinca.« 


(Iza zavjese čuje se rog.) 


TREPLJOV. Gospodo, početak! Molim vas! 
(Pauza.) 


Ja počinjem. (Udara štapićem i govori glasno.) O, vi, do- 
stojanstvene stare sjene, koje lebdite u noći nad ovim jeze- 
rom, uspavajte nas i neka usnimo ono što će biti za dvjesta 
tisuća godina. 

SORIN. Za dvjesta tisuća godina ništa ne će biti. 

TREPLJOV. Pa dobro, neka nam prikažu to ništa. 

ARKADINA. Neka. Mi spavamo. 


(Diže se zavjesa; pogled na jezero; mjesec nad horizontom, 
njegov odsjaj u vodi; na velikom kamenu sjedi Nina Zarečna, 
sva u bijelom.) 


NINA. Ljudi, lavovi, orlovi i jarebice, rogati jeleni, gu- 
ske, pauci, nijeme ribe, koje su obitavale u vodi, morske zvi- 
jezde i oni, koji se nisu mogli okom vidjeti — jednom riječju, 
svi životi, svi životi, svi životi, prešavši svoj tužni krug, uga- 
sili su se... Prohujale su tisuće vjekova otkako na zemlji 
nema nijednog živog bića, i ovaj jadni mjesec uzalud pali svoj 
fenjer. Na livadi se više ne bude uz kliktanje ždralovi, a 
hruštevi se više ne čuju u lipovim šumicama. Hladno, hladno, 
hladno. Prazno, prazno, prazno. Jezivo, jezivo, jezivo. 


(Pauza.) 


Tijela živih bića nestala su u prahu, i vječna materija 
pretvorila ih je u kamenje, u vodu, u oblake, a sve duše slile 
su se u jednu. Duša cijelog svijeta — to sam ja... ja... U 
meni je i duša Aleksandra Makedonskog, i Cezara, i Shake- 
speara, i Napoleona, i posljednje pijavice. U meni se svijest 
svih ljudi slila s instinktima životinja i ja pamtim sve, sve, 
sve — i svaki život u sebi proživljavam ponovo. 

(Pojavljuje se barska svjetlost.) 


ARKADINA (tiho). To je nešto dekadentno. 

TREPLJOV (molećivo i prijekorno). Mama! 

NINA. Ja sam sama. Jedamput u sto godina otvaram usta 
i govorim, i moj glas tužno odjekuje u ovoj pustoši i nitko 
me ne čuje... Ni vi me, blijede svjetlosti, ne čujete... Pred 
zoru vas rađa smradna močvara i vi lutate do zore, ali bez 
misli, bez volje, bez treperenja života. U strahu da se u vama 
ne pojavi život — otac vječne materije, đavo, svakog tre- 
nutka vrši u vama, kao i u kamenju i u vodi, izmjenu atoma, 
i vi se neprekidno mijenjate. U cijelom svemiru ostaje stalan 
i nepromjenljiv samo duh. 


(Pauza.) 


Kao sužanj, bačen u prazni duboki bunar, ja ne znam gdje 
sam i što me čeka. Za mene nije tajna samo to, da mi je su- 
đeno da pobijedim u upornoj, žestokoj borbi sa đavolom, 
načelom materijalnih snaga, da će se poslije toga materija 
i duh sliti u divnoj harmoniji i da će onda nastupiti carstvo 
svemirske slobode. Ali to će biti samo onda, kada se malo po 
malo, poslije dugog, dugog niza hiljadugodišta, i mjesec, i 
sjajni Sirius, i zemlja, pretvore u prah... A dotada — užas, 
užas... 


(Pauza; na pozadini jezera pojavljuju se dvije crvene točke.) 


Eno, približava se moj moćni protivnik, đavo. Ja vidim nje- 
gove strašne, purpurne oči... 

ARKADINA. Miriše na sumpor. Da li to tako mora biti? 

TREPLJOV. Da. 

ARKADINA (smije se). Priznajem, to je efekat. 

TREPLJOV. Mama! 

POLINA ANDREJEVNA (Dornu). Skinuli ste šešir. Sta- 
vite ga na glavu, nahladit ćete se. 

ARKADINA. Doktor je skinuo šešir pred đavolom, ocem 
vječne materije. 

TREPLJOV (plane, glasno). Predstava je završena! Dosta! 
Zavjesa! 

ARKADINA. Zašto se ljutiš? 

TREPLJOV. Dosta! Zavjesa! Spuštaj zavjesu! (Lupne no- 
gom.) Zavjesa! 
(Zavjesa pada.) 


Oprostite! Ja sam izgubio iz vida da samo mali broj iza- 
branih ima pravo da piše komade i igra na pozornici. Ja sam 
narušio monopol!... Meni... ja... (Hoće još nešto da kaže, 
ali samo odmahne rukom i ode lijevo.) 

ARKADINA. Šta mu je? 

SORIN. Irina, ne smije se tako, draga moja, postupati 
s ambicioznim mladićem. 

ARKADINA. Šta sam mu ja rekla? 

SORIN. Ti si ga uvrijedila. 

ARKADINA. On je sam rekao da je to šala, i ja sam 
primila njegov komad kao šalu. 

SORIN. Pa ipak... 

ARKADINA. Sad je odjednom ispalo da je on napisao 
genijalno djelo! Ta šta kažete! Znači da je priredio ovu pred- 
stavu i zasmrdio zrak sumporom ne radi šale, nego da na- 
pravi demonstraciju... Htio je da nas pouči kako treba pisati 
i šta treba igrati. Najzad, to već postaje dosadno. Ovi stalni 
ispadi protiv mene i neprestana zadirkivanja svakom bi do- 
dijala! Kapriciozni, ambiciozni dječak! 

SORIN. On je želio da ti priredi zadovoljstvo! 

ARKADINA. Je li? A što onda nije izabrao neki običan 
komad, nego nas je natjerao da slušamo ovo dekadentno bun- 
canje? Šale radi ja sam spremna da slušam i buncanje, ali 
ovdje se ispoljavaju pretenzije na nove forme, na novu eru 
u umjetnosti. A po mom mišljenju, nema tu nikakvih novih 
formi, prosto je u pitanju njegova loša narav. 

TRIGORIN. Svatko piše onako, kako hoće i kako može. 

ARKADINA. Neka on piše kako hoće i kako može, samo 
neka mene ostavi na miru. 

DORN. Jupitre, ti se ljutiš... 

ARKADINA. Ja nisam Jupiter, nego žena. (Pali ciga- 
Tetu.) Ja se ne ljutim. samo mi je krivo što jedan mladić tako 
dosadno provodi vrijeme. Ja nisam htjela da ga uvrijedim. 

MEDVEDENKO. Nitko nema prava da odvaja duh od 
materije, jer je sam taj duh vjerojatno skup materijalnih 
atoma. (Živo, Trigormu.) Nego znate, kad bi netko prikazao 
na pozornici kako živimo mi, učitelji! Teško, teško živimo! 

ARKADINA. Sve je to točno, samo ne ćemo više razgo- 
varati ni o kazališnim komadima ni o atomima. Veče je tako 
lijepo. Čujete li, gospodo, pjesmu? (Osluškuje.) Kako lijepo 
pjevaju! 

POLINA ANDREJEVNA. To je na drugoj obali. 


(Pauza.) 


ARKADINA (Trigorinu). Sjedite pored mene. Prije jedno 
deset, petnaest godina, ovdje, na jezeru, glazba i pjesma čula 
se neprekidno skoro cijelu noć. Ovdje na obali ima šest ple- 
mićkih imanja. Sjećam se — smijeh, graja, pucnjava, i lju- 
bavi, ljubavi... Jeune premier! i idol svih tih šest imanja. 
bio je onda, da vam ga predstavim (pokazuje glavom na 
Dorna), doktor Jevgenij Sergejevič. I sada je on divan, ali je 
onda bio neodoljiv. Ipak, mene počinje da grize savjest. 
Zašto sam uvrijedila mog sirotog dečka? Nemam mira. 
(Glasno.) Kostja! Sine! Kostja! 

MAŠA. Idem ja da ga potražim. 

ARKADINA. Idite, draga moja. 

MAŠA (polazi na lijevu stranu). Konslantine Gavrilo- 
viču!... Oj-hoj! (Odlazi.) 

NINA (izlazi iza pozornice). Izgleda da se predstava n. 
će nastaviti, ja mogu da iziđem. Dobro veče! 


(Ljubi se s Arkadinom i Polinom Andrejevnom.) 


SORIN. Bravo! Bravo! 

ARKADINA. Bravo! Bravo! Mi smo uživali. S takvom 
spoljašnošću, s takvim divnim glasom ne smijete, grijeh je da 
sjedite u selu. Vi sigurno imate dara. Čujete? Vi treba da 
stupite na pozornicu! 

NINA. Ah, to je moj san! (Uzdahne.) Ali se taj san ne će 
ostvariti. 

ARKADINA. Tko zna? Nego, dopustite da vam predsta- 
vim: Trigorin, Boris Aleksejevič. 

NINA. Ah, neobično se radujem... (Zbunivši se.) Ja 
uvijek čitam vaša djela... 


! Prvi ljubavnik, t. i. glumac, koji tu ulogu igra. 

ARKADINA (natjeravši je da sjedne pored nje). Što ste 
se zbunili, draga moja. On je slavan čovjek, ali ima jedno- 
stavnu dušu. Pogledajte, i on se zbunio. 

DORN. Mislim da već možemo dići zastor, ovako je ne- 
kako jezivo. 

ŠAMRAJEV (glasno). Jakove, digni, brate, zastor! 


(Zastor se diže.) 


NINA (Trigorinu). Je li da je čudnovat ovaj komad? 
TRIGORIN. Ja nisam ništa razumio. Uostalom, gledao 
sam sa zadovoljstvom. Vi ste tako iskreno igrali. I dekor je 
bio divan. 
(Pauza.) 


Sigurno u ovom jezeru ima dosta riba. 

NINA, Da. 

TRIGORIN. Ja volim da pecam. Za mene nema većeg 
uživanja nego da sjedim predvečer na obali i piljim u plovak. 

NINA. A ja mislim da za onog, tko je iskusio uživanje 
koje pruža stvaralaštvo — ne postoje nikakva druga uži- 
vanja. 

ARKADINA (smijući se). Ne govorite tako. Kad mu na- 
pravite komplimenat, on se odmah izgubi. 

ŠAMRAJEV. Sjećam se, u Moskvi, u operi, čuveni Silva 
je uhvatio donji ce. A te večeri, kao za pakost, sjedio je na 
galeriji jedan bas iz sinodskog kora, i odjednom, možete za- 
misliti naše krajnje iznenađenje, odjednom čujemo sa gale- 
rije: »Bravo, Silval« — za čitavu oktavu niže... Evo ovako. 
fIz basa.) Bravo, Silva... Kazalište je naprosto zamrlo... 


(Pauza.) 


DORN. Tihi anđeo je proletio. 

NINA. A meni je vrijeme. Zbogom. 

ARKADINA. Kuda? Kuda tako rano? Mi vas ne ćemo 
pustiti. 

NINA. Čeka me otac. 

ARKADINA. Ala je on neki... (Ljube se.) Pa, šta da se 
radi! Žao nam je što idete. 

NINA. Kad biste znali kako mi je teško da odem! 


241 


ARKADINA. Treba da vas netko isprati, dijete moje! 

NINA (uplašeno). O, ne, ne! 

SORIN (molećivo). Ostanite! 

NINA. Ne mogu, Petre Nikolajeviču. 

SORIN. Ostanite još bar jedan sat. Zaboga, nije to ništa... 

NINA (razmislivši, kroz suze). Ne mogu. (Rukuje se i brzo 
odlazi.) 

ARKADINA. Ustvari — ovo je vrlo nesretna djevojka. 
Kažu, da je njena pokojna mati ostavila mužu cijelo svoje 
ogromno imanje, sve do posljednje pare, i sada ova djevojka 
nema ništa, jer je njen otac već oporučno ostavio sve svojoj 
drugoj ženi. Ta je strašno. 

DORN. Da, njen tatica je prilična stoka, mora mu se 
odati puno priznanje. 

SORIN (trlja ozeble prste). Idemo, gospodo, i mi, već je 
prilično vlažno. Bole me noge. 

ARKADINA. One su ti kao od drveta, jedva se miču. Pa 
dobro, idemo, zlosretni starče. (Uzima ga pod ruku.) 

ŠAMRAJEV (nudeći ruku ženi). Madam? 

SORIN. Čujem kako urla pseto. (Šamrajevu.) Budite do- 
bri, Ilja Afanasjeviču, naredite da ga odvežu. 

ŠAMRAJEV. Nemoguće, Petre Nikolajeviču, bojim se da 
se lopovi ne uvuku u ambar. Tamo mi je spremljeno proso. 
(Medvedenku, koji ide pored njega.) Da, za čitavu oktavu 
niže: »Bravo, Silva!« I nije neki pjevač, nego obični sinodski 
korista. 

MEDVEDENKO. A koliku plaću ima sinodski korista? 


(Svi odlaze, osim Dorna.) 


DORN (sam). Ne znam, možda se ja ništa ne razumi- 
jem ili sam šenuo pameću, ali meni se komad svidio. U njemu 
ima nešto. Kad je ova djevojka govorila o samoći, i kasnije, 
kad su se pojavile crvene oči đavola, meni su od uzbuđenja 
drhtale ruke. Svježe, naivno... Eno, izgleda dolazi on, Htio 
bih da mu kažem nešto lijepo. 

TREPLJOV (ulazi). Svi su već otišli. 

DORN. Ja sam ovdje. 

TREPLJOV. Mene po cijelom parku traži Mašenjka. Ne- 
snosno stvorenje. 

DORN. Konstantine Gavriloviču, meni se vaš komad ne- 
obično svidio... Nekako je čudnovat i nisam čuo kraj, ali 
ipak je ostavio snažan utisak na mene. Vi ste darovit čovjek, 
vi treba da nastavite. 


(Trepljov mu čvrsto stisne ruku i naglo ga zagrli.) 


DORN. Uh, kako ste nervozni. Suze u očima... Znate 
šta bih htio da vam kažem? Vi ste uzeli sadržaj s područja 
apstraktnih ideja. To je dobro, zato što umjetničko djelo 
apsolutno mora izražavati neku veliku misao. Lijepo je samo 
ono što je ozbiljno. Kako ste blijedi! 

TREPLJOV. Vi kažete — da nastavim? 

DORN. Da... Ali prikazujte samo ono što je važno i 
vječno. Vi znate da sam ja proživio život zanimljivo, ukusno, 
ja sam zadovoljan, ali da sam imao prilike da iskusim onaj 
duhovni polet koji imaju umjetnici u trenucima stvaranja, 
meni se čini da bih ja prezirao svoju materijalnu ljusku, i 
sve što je toj ljusci svojstveno i bježao bih sa zemlje što 
dalje, u visinu. 

TREPLJOV. Oprostite, gdje je Zarečna? 

DORN. I još nešto. Djelo mora imati jasnu, određenu 
misao. Vi morate znati zašto pišete, jer, inače, ako krenete 
tim živopisnim putem bez određenog cilja, vi ćete zalutati i 
vaš talent ća vas upropastiti. 

TREPLJOV (nestrpljivo). Gdje je Zarečna? 

DORN. Ona je otišla kući. 

TREPLJOV (očajno). Šta sad da radim? Ja želim da je 
vidim... Moram da jea vidim... Poći ću do nje... 


(Ulazi Maša.) 


DORN (Trepljovu). Umirite se, prijatelju. 

TREPLJOV. Ipak idem. Moram da odem. 

MAŠA. Idite kući, Konstantine Gavriloviču. Čeka vas 
mama. Ona je zabrinuta. 

TREPLJOV. Recite joj da sam otišao. I molim vas sve, 
ostavite me na miru! Ostavite me! Ne idite svuda za mnom. 

DORN. De, de, de, dragi moj... ne smijete tako... Ru- 
žno je to... 

TREPLJOV (kroz suze). Zbogom, doktore. Hvala vam... 
Odlazi.) 


DORN (uzdiše). Mladost, mladost! 
MAŠA. Kad čovjek nema šta da kaže, onda obično go- 
vori: mladost, mladost... (Šmrče burmut.) 
DORN (oduzima joj burmuticu i baca je u grmlje). To je 
Tužno. 
(Pauza.) 


U Kući, čini mi se, netko svira. Treba ići tamo. 

MAŠA. Čekajte. 

DORN. Šta hoćete? 

MAŠA. Još jednom hoću da vam kažem... Hoću da po- 
razgovaram... (Uzbuđeno.) Ja ne volim svog oca... ali pre- 
ma vama osjećam simpatije. Ne znam zašto, ali svom dušom 
osjećam da ste mi bliski... Pomozite mi. Pomozite mi ili ću 
učiniti glupost, za inat ću upropastiti svoj život... Ne mogu 
više... 

DORN. Kako? Kako da vam pomognem? 

MAŠA. Ja patim. Nitko, nitko ne zna koliko patim! (Spu- 
šta mu glavu na prsa, tiho.) Ja volim Konstantina. 

DORN. Kako su svi nervozni! Kako su svi nervozni! I 
koliko ljubavi... O, začarano jezero! (Nježno.) Ali što ja 
mogu, dijete moje? Šta? Šta? 


Zastor 


DRUGI ČIN 


Teren za kroket. U dubini, s desne strane, kuća sa velikom 
terasom, s lijeve strane se vidi jezero, na kome bliješti odsjaj od 
sunca. Aleje sa cvijećem. Podne. Vrućina. Pored terena, u hladu 
stare lipe, sjede na klupi ARKADINA, DORN i MAŠA. DORN 
na koljenima drži otvorenu knjigu. 


ARKADINA (Maši). Ustanite. 
(Obje ustaju.) 

Stanite pored mene. Vama je dvadeset i dvije godine, a meni 
je skoro dvaput više. Jevgenije Sergejiču, tko je mlađi od 
nas dvije? 

DORN. Naravno — vi. 

ARKADINA. Eto vidite... A zašto? Zato što ja radim, 
ja osjećam, ja sam stalno u pokretu, a vi samo sjedite na 
jednom mjestu, ne živite... Moje je pravilo. da ne mislim o 
budućnosti. Ja nikad ne mislim ni na starost, ni na smrt. Što 
Iora da bude, to se ne može izbjeći. 

MAŠA. A ja se osjećam kao da sam se već odavno rodila, 
svoj život vučem za sobom kao beskonačnu povlaku... 1 
često nemam nikakve volje da živim. (Sjeda.) Naravno, sve 
su to sitnice. Treba se prodrmati, zbaciti sa sebe sve to. 

DORN (pjevuši). »Lijepi cvjetići moji, ispričajte sad vi...« 

ARKADINA. Osim toga, ja sam korektna kao Englez. Ja, 
draga moja, pazim na sebe, kao što se kaže, uvijek sam obu- 
čena i očešljana comme il faut!. Ja da dopustim sebi da izi- 
đem iz kuće, makar samo u bašču, u bluzi ili neočešljana? 
Nikada. Sačuvala sam se zato, što nikad nisam bila površna, 
nisam se zapuštala kao neki... (Podbočivši se, šeta po te- 
renu.) Eto pogledajte -— kao djevojčica. Mogla bih i petna- 
estgodišnju djevojku igrati. 

DORN. Dakle, ja ipak nastavljam. (Uzima knjigu.) Stali 
smo kod brašnara i štakora... 

ARKADINA. I štakora. Čitajte. (Sjeda.) Uostalom, dajte 
meni, ja ću čitati. Na meni je red. (Uzima knjigu i traži 
očima.) I štakora... A, evo ga... (Čita.) »I, naravno, za ljude 
iz visokog društva isto tako je opasno da maze književnike 
i privlače ih u svoje društvo kao što je opasno za brašnara 
da gaji štakore u svojim ambarima. A međutim ih vole. Dakle, 
kad žena izabere pisca koga želi da zarobi, ona ga opsjeda 
pomoću komplimenata, ljubaznosti i ugađanja...« To je mo- 
žda tako kod Francuza, kod nas nema ništa od toga, nikakvih 
programa. Kod nas se žena, obično, prije nego što će zarobiti 
pisca, sama zaljubi do ušiju, to da znate. No treba daleko 
tražiti, uzmite mene i Trigorina... 


(Dolazi Sorin, poštapajući se, pored njega Nina; Medvedenko 
gura za njima prazan naslonjač.) 


1! kako treba (franc.) 


16 Sabrana djela IX 24 


m 


SORIN (tonom, kojim se govori djeci). Jelte? Radujemo 
se? Danas smo, najzad, veseli? (Sestri.) Imamo ugodnu no- 
vost! Otac i maćeha otputovali su u Tver i mi smo sad slo- 
bodni čitava tri dana. 

NINA (sjeda pored Arkadine i grli je). Ja sam sretna! 
Sad pripadam vama. 

SORIN (Sjeda u svoj naslonjač). Ona je danas lijepa. 

ARKADINA. Elegantna, zanimljiva... Zato vas moram 
pohvaliti. (Ljube Ninu.) Samo ne treba da vas mnogo hvalimo, 
još ćemo vas ureći. Gdje je Boris Aleksejevič? 

NINA. Kod kupališta peca ribu. 

ARKADINA. Kako mu to ne dosadi! (Hoće da nastavi sa 
čitanjem.) 

NINA. Što to čitate? 

ARKADINA. Maupassant, »Na vodi«, draga moja. (Pro- 
čita nekoliko redaka u sebi.) Dalje je neinteresantno i neto- 
čno. (Zatvara knjigu.) Nešto sam nemirna. Recite, šta je mom 
sinu? Zašto je tako tužan i mračan? On čitave dane provodi 
na jezeru i ja ga skoro uopće ne vidim. 

MAŠA. Teško mu je na duši. (Nini, bojažljivo.) Molim 
vas, recitirajte nešto iz njegova komada. 

NINA (sliježe ramenima). Vi to želite? To je tako neinte- 
resantno! 

MAŠA (suzdržavajući oduševljenje). Kad on sam nošto 
recitira, oči mu sjaju i sav problijedi. On ima divan, tužan 
glas i kretnje su mu kao u pjesnika. 


(Čuje se kako Sorin hrče.) 


DORN. Laku noć! 
ARKADINA. Petruša! 
SORIN. A? 
ARKADINA. Ti spavaš? 
SORIN. Ne. 


(Pauza.) 
ARKADINA. Ti se ne liječiš, a to ne valja, brate. 
SORIN. Ja bih htio da se liječim, ali eto — doktor ne će 
DORN. Liječiti se u šezdesetoj godini... 
SORIN. I u šezdesetoj godini čovjek želi da živi. 

DORN (jetko). Ih! Onda uzimajte valerijanu. 

ARKADINA. Ja bih rekla da bi mu koristilo neko lje- 
čilište. 

DORN. Pa dobro. Može da ide u lječilište. A može i da 
ne ide. 

ARKADINA. Ded sad razumij nešto! 

DORN. Nema tu šta da se razumije. Sve je jasno. 


(Pauza.) 


MEDVEDENKO. Piotr Nikolajevič treba da prestane 
pušiti. 

SORIN. Gluposti. 

DORN. Ne. nisu to gluposti. Vino i duhan čine čovjeka 
bezličnim. Poslije cigare ili čašice rakije vi niste više Pjotr 
Nikolajevič nego Pjotr Nikolajevič plus još netko; vaše se 
ja razlijeva i vi se odnosite prema sebi samom kao prema 
trećem licu kao da ste — on. 

SORIN (smije se). Lako je vama filozofirati. Vi ste dosta 
proživjeli u svom vijeku, a ja? Služio sam u sudskoj struci 
dvadeset osam godina, ali još nisam živio, ništa nisam isku- 
sio, i na kraju krajeva, a to je sasvim razumljivo, meni se 
tek sada živi. Vi ste siti i ravnodušni i zato ste skloni filo- 
zofiji, a ja hoću da živim i zato pijem za ručkom Xeres i 
pušim cigare, pa gotovo. Eto to je sve. 

DORN. Čovjek treba da ozbiljno gleda na život, a liječiti 
se u šezdesetoj godini, žaliti što se u mladosti malo uživalo, 
to je, oprostite mi, lakomislenost. 

MAŠA (ustaje). Već je sigurno vrijeme za doručak. (Po- 
laži lijenim, tromim hodom.) Utrnula mi je noga... (Odlazi.) 
DORN. Sad ide da prije doručka trgne čašicu dvije. 

SORIN. Nije našla sreću u životu, sirotica. 

DORN. Sve je to koješta, vaše prevashodstvo. 

SORIN. Vi govorite kao sit čovjek. 

ARKADINA. Ah, šta može biti dosadnije od ove simpa- 
tične seoske dosade! Vručina, tišina, nitko ništa ne radi, svi 
filozofiraju... Lijepo je s vama, prijatelji moji, ugodno vas 
je slušati, ali... ali sjediti u svojoj sobi i učiti ulogu — kudi- 
kamo je ljepše! 

NINA (oduševljeno). Divno! Ja vas razumijem. 

SORIN. Naravno, u gradu je ljepše. Sjediti u svom kabi- 
netu, lakaj nikog ne pušta bez najave, telefon... na ulici 
izvoščiki i tako dalje... 


DORN (pjevuši). »Lijepi cvjetići moji, ispričajte sad vi...« 
(Ulazi Šamrajev, za njim Polina Andrejevna.) 


ŠAMRAJEV. Evo i naših. Dobar dan! (Ljubi ruku Arka- 
dinoj, zatim Nini.) Vrlo mi je milo što vas vidim u dobrom 
zdravlju. (Arkadinoj.) Žena mi kaže da se danas spremate 
zajedno s njom u grad. Je li to istina? 

ARKADINA. Da, spremamo se. 

ŠAMRAJEV. Hm... To je sjajno, ali kako čete otići, 
draga gospođo? Danas nam konji voze raž, svi su radnici za- 
posleni. Kojim ćete konjima poći, ako smijem pitati? 

ARKADINA. Kojim? Otkud ja znam — kojim! 

SORIN. Pa mi imamo konje samo za vožnju. 

ŠAMRAJEV (uzbuđeno). Samo za vožnju? A odakle da 
nabavim hamove? Čudnovato! Neshvatljivo! Draga gospođo! 
Oprostite, ja se duboko klanjam vašem talentu, spreman sam 
da dadem za vas deset godina života, ali konje vam ne mogu 
dati! 

ARKADINA. Ali ako ja moram ići? Čudna stvar! 

ŠAMRAJEV. Draga gospođo, vi ne znate šta znači gospo- 
darstvo! 

ARKADINA (plane). To je stara priča! U tom slučaju ja 
danas idem u Moskvu. Pogodite negdje u selu za mene konje, 
inače ću pješke na stanicu. 

ŠAMRAJEV (plane). U tom slučaju ja vam otkazujem 
službu! Tražite drugog upravitelja! (Odlazi.) 

ARKADINA. Svakog ljeta ponavlja se isto, svakog ljeta 
me ovdje vrijeđaju! Nikad me više ne ćete vidjeti ovdje! 


(Odlazi na lijevu stranu, gdje, otprilike, treba da se nalazi 
kupalište na jezeru; malo kasnije se vidi kako ulazi u kuću; 
za njom ide Trigorin s udicama i vjedricom.) 


SORIN (plane). To je drskost! Prava svinjarija! Meni je 
to dodijalo na kraju krajeva. Odmah sve konje ovamo! 

NINA (Polini  Andrejevnoj). Odbiti Irinu Nikolajevnu, 
poznatu glumicu! Zar svaka njena želja, čak i hir, nisu va- 
žniji od našeg gospodarstva? Prosto nevjerojatno! 

POLINA ANDREJEVNA (očajno). Što ja mogu? Stavite 
se u moj položaj, što ja mogu? 

SORIN (Nini). Hajdemo sestri... Svi ćemo je preklinjati 
da ne ide. Hoćemo li? (Gledajući u pravcu kojim je otišao 
Šamrajev.) Nesnosan čovjek! Despot! 

NINA (ne dajući mu da ustane). Sjedite, sjedite... Mi 
ćemo vas odgurati. (Ona i Medvedenko guraju naslonjač.) Ah, 
ala je to strašno!... 

SORIN. Da, da, strašno... Ali to mu ne će olako proći, 
sad ću ja porazgovarati s njim. 


(Odlaze; ostaju sumo Dorn i Polina Andrejevna.) 


DORN. Ljudi su dosadni. Ustvari, trebalo bi vašeg muža 
prosto izbaciti odavde kao kovčeg, a sve će se svršiti na tome, 
što će mu se ova stara mama, Pjotr Nikolajevič, i njegova 
sestra ispričati. Vidjet ćete! 

POLINA ANDREJEVNA. On je i konje za vožnju poslao 
na njivu. I svakog dana se događaju slični nesporazumi. Kad 
biste znali kako me on ljuti! Ja sam prosto bolesna; vidite, 
ja sva drhtim. Ja ne podnosim njegovu grubost. (Preklinjući.) 
Jevgenij, dragi moj, najmiliji moj, uzmite me k sebi... Naše 
vrijeme prolazi, mi više nismo mladi, bar pred kraj života 
da se ne moramo kriti, da ne moramo lagati... 


(Pauza.) 

DORN. Meni je pedeset i pet godina, kasno je mijenjati 
život. 

POLINA ANDREJEVNA. Znam — vi me odbijate zato, 
što osim mene ima i drugih žena koje su vam bliske. Sve njih 
ne možete uzeti k sebi. Ja to razumijem. Oprostite, ja sam 
vam dosadna. 

(Nina se pojavljuje pred kućom, ona bere cvijeće.) 


DORN. Ne, niste. 

POLINA ANDREJEVNA. Ja patim od ljubomore. Na- 
ravno, vi ste liječnik, vi ne možete izbjegavati žene. Ja to 
razumijem... 

DORN (Nini, koja prilazi). Kako je tamo? 

NINA. Irina Nikolajevna plače, Pjotr Nikolajevič ima 
napadaj astme. 

DORN (ustaje). Idem da im dam valerijane... 

NINA (pruža mu cvijeće). Izvolite! 

DORN. Merci bien!. (Polazi prema kući.) 

POLINA ANDREJEVNA (idući za njim). Ala je lijepo ovo 
cvijeće! (Pored kuće, potmulim glasom.) Dajte mi to cvijeće! 
Dajte mi to cvijeće! (Pošto joj on da cvijeće, ona ga gužva i 
baca ustranu; oboje ulaze u kuću.) 

NINA (sama). Kako je to čudno vidjeti da čuvena glu- 
mica plače, i to još zbog tako beznačajnog razloga! Zar nije 
čudno i to, što poznati pisac, ljubimac publike, o kome pišu 
u novinama, čije se slike prodaju, koga prevode na strane 
jezike — po cijeli dan peca ribu i raduje se što je upecao 
dva klena. Mislila sam da su slavni ljudi oholi, nepristupačni, 
da oni preziru gomilu i svojom slavom, sjajem svog imena, 
kao da joj se svete zato, što ona iznad svega stavlja visoko 
porijeklo i bogatstvo. Ali eto — oni plaču, pecaju ribu, kar- 
taju se, smiju se i ljute kao svi ostali... 

TREPLJOV (dolazi gologlav, s puškom i ustrijeljenim 
galebom). Jeste li sami? 

NINA. Sama sam. 


(Trepljov joj spušta pred noge galeba.) 


NINA. Što to znači? 

TREPLJOV. Učinio sam danas podlost — ubio sam ovog 
galeba. Stavljam ga pred vaše noge. 

NINA. Šta vam je? (Diže galeba i gleda ga.) 

TREPLJOV (poslije pauze). Uskoro ću na isti način ubiti 
samog sebe. 

NINA. Ja ne mogu da vas prepoznam. 

TREPLJOV. Da, odonda otkad ja nisam u stanju da 
poznam vas. Vi ste se promijenili prema meni, vaš pogled je 
hladan, moja nazočnost vam smeta. 


! Hvala lijepot 


250 


NINA. U posljednje vrijeme postali ste razdražljivi, go- 
vorite nekako nerazumljivo, nekakvim simbolima. I ovaj ga- 
leb je također sigurno neki simbol, ali, oprostite, ja ga ne 
razumijem. (Spušta galeba na klupu.) Ja sam suviše prosta 
da bih vas mogla razumjeti. 

TREPLJOV. To je počelo još one večeri kad je onako 
glupo propao moj komad. Žene ne praštaju neuspjeh. Ja sam 
sve spalio, sve do posljednjeg arka. Kad biste znali kako sam 
nesretan! Vaša hladnoća je strašna, nevjerojatna, kao da sam 
se probudio i odjednom vidio da je jezero presušilo, da je 
propalo u zemlju. Vi ste mi maločas rekli da ste suviše prosti 
da biste me mogli razumjeti. A šta tu ima da se razumije? 
Moj vam se komad nije dopao, vi prezirete moje nadahnuće, 
sad me već smatrate prosječnim čovjekom, ništarijom, kakvih 
ima mnogo... (Lupi nogom.) Kako ja to dobro vidim, kako 
dobro vidim! To mi stoji u mozgu kao klin, neka je proklet 
on zajedno s mojom ambicijom koja mi siše krv, siše kao 
zmija... (Opazivši Trigorina kako dolazi čitajući knjigu.) 
Eno ga — dolazi pravi talenat, korača kao Hamlet, također 
s knjigom. (Imitira_ ga.) »Riječi, riječi, riječr...« Ovo sunce 
još vam nije prišlo, a vi se već smiješite, vaš pogled se rasto- 
pio pod njegovim zracima. Ne ću da vam smetam. (Brzo 
odlazi.) 

TRIGORIN (bilježi u bilježnicu). Šmrče burmut i pije 
rakiju... Uvijek nosi samo crno. U nju je zaljubljen učitelj... 

NINA. Dobar dan, Borise Aleksejeviču! 

TRIGORIN. Dobar dan. Neočekivano je ispalo tako, da 
mi, izgleda, još danas putujemo. Teško da ćemo se ikad vi- 
djeti. A žalim. Ja rijetko imam prilike da vidim mlade dje- 
vojke, mlade i zanimljive, ja sam već zaboravio i ne mogu 
jasno da predočim sebi što čovjek osjeća u osamnaestoj ili 
devetnaestoj godini, zato su mi u novelama i pričama mlade 
djevojke obično neistinite. Ja bih volio makar jedan sat da 
budem na vašem mjestu da saznam što vi mislite i što ste 
vi uopće. 

NINA. Da saznam što osjeća poznati daroviti pisac. Kako 

TRIGORIN. Zašto? 


NINA. A ja bih voljela da budem na vašem mjestu. 
se osjeća slava? Kako vi osjećate svoju slavu? 


251 


TRIGORIN. Kako? Vjerojatno nikako. Ja o tome nisam 
nikad razmišljao. (Razmislivši.) Jedno mora biti točno: ili vi 
preuveličavate moju slavu ili se ona uopće nikako ne osjeća. 

NINA. A kad čitate o sebi u novinama? 

TRIGORIN. Kada me hvale, meni je milo; a kad me grde, 
poslije toga sam dva dana neraspoložen. 

NINA. Divan svijet! Kad biste znali, kako vam zavidim! 
Ljudi imaju različitu sudbinu. Neki životare dosadno, nepri- 
mjetno, svi nalik jedni na druge, svi nesretni; drugima je, 
kao na primjer vama — vi ste jedan od milijuna — pao u dio 
interesantan život, svijetao, pun značaja... Vi ste sretni... 

TRIGORIN. Ja? (Sliježući ramenima.) Hm... Eto, vi go- 
vorite o slavi, o sreći, o nekakvom svijetlom, interesantnom 
životu, a za mene su sve te lijepe riječi, oprostite, isto što i 
marmelada, koju nikad ne jedem. Vi ste vrlo mladi i vrlo 
dobri. 

NINA. Vaš život je divan! 

TRIGORIN. Čega ima u njemu naročito lijepog? (Gleda 
na sat.) Moram ići da pišem. Oprostite, nemam vremena... 
(Smije se.) Vi ste, kao što se kaže, nagazili na moj najmiliji 
žulj, i zato počinjem da se uzbuđujem i pomalo ljutim. Uosta- 
lom, hajde da razgovaramo. Razgovarat ćemo o mom divnom, 
svijetlom životu... Dakle, odakle da počnemo? (Malo razmi- 
slivši.) Postoje opsesije, kad čovjek danju i noću misli, na 
primjer, samo o mjesecu; i ja imam takav svoj mjesec. Danju 
i noću me mori jedna nametljiva misao: ja moram da pišem, 
ja moram da pišem, ja moram... Tek što sam završio jednu 
novelu, a već moram da pišem drugu, zatim treću, poslije 
treće četvrtu... Pišem neprestano, kao čovjek koji se vozi 
i samo mijenja konje, i drukčije ne mogu. Čega tu ima divnog 
i svijetlog, pitam ja vas? O, kakav luđački život! Eto, sad 
sam s vama, uzbuđujem se, a međutim svijestan sam svakog 
trenutka da me čeka nedovršena novela. Eto, vidim oblak 
koji liči na klavir. Mislim: morat ću spomenuti u nekoj priči 
kako je po nebu plovio oblak nalik na klavir. Miriše posunac. 
Brže bolje pamtim: sladunjavi miris, uđovička boja, treba 
spomenuti pri opisu ljetne večeri. Hvatam kod sebe i kod 
vas svaku rečenicu, svaku riječ i žurim da zaključam sve te 
rečenice i sve te riječi u svoju literarnu ostavu: mogu koji 
put zatrebati! Kad prekinem da radim, jurim u kazalište ili 
na pecanje; pa tu bi bar čovjek mogao da se odmori, da se 

zaboravi; međutim — ništa od toga, u glavi se već vrti teško 
gvozdeno jezgro — nova tema, i već me nešto vuče za sto, 
treba opet požuriti i pisati, pisati. I tako uvijek, uvijek; nikad 
nemam mira od sebe samog i osjećam kako sam proždirem 
svoj vlastiti život, kako za med, koji dajem nekom u prostor, 
skupljam prah sa svojih najljepših cvjetova, čak i kidam 
same cvjetove i gazim njihovo korijenje. Zar nisam — luđak? 
Zar se moji prijatelji i poznanici drže prema meni kao prema 
zdravom čovjeku? »Šta pišete? Šta ćete nam pokloniti?« Uvi- 
jek jedno te isto, uvijek jedno te isto, i meni se čini da su 
pažnja poznanika, komplimenti, oduševljenje — samo obmana, 
da me oni obmanjuju kao bolesnika, a ponekad se bojim da 
će mi se netko prikrasti s leđa, da će me zgrabiti i odvesti, kao 
Popriščina, u ludnicu. A u onim godinama, u mladim, najljep- 
šim godinama, kad sam tek počinjao, moj književni rad je bio 
samo mučenje. Mali pisac, naročito ako nema sreće, sam sebi 
izgleda nezgrapan, nespretan, suvišan, živci su mu napeti, 
iskidani; njega neodoljivo privlače ljudi koji imaju veze 
s književnošću i umjetnošću, on se vrti oko njih, nepriznat, 
neprimjetan, bojeći se da smjelo i pravo gleda u oči kao 
strasni kockar, koji nema novaca. Ja nisam vidio svog čitaoca, 
ali mi on odnekud u mojoj uobrazilji izgleda neprijateljski 
raspoložen, nepovjerljiv. Ja sam se plašio publike, ona mi je 
izgledala strašna, i kad bi mi se desilo da iziđem pred nju sa 
svojim novim komadom, meni se svaki put činilo da su crno- 
manjasti ljudi neprijateljski raspoloženi prema meni, a plavi 
— hladni i ravnodušni. O, kako je to strašno! Kakva je to 
bila muka! 

NINA. Oprostite, ali zar vam nadahnuće i sam proces 
stvaranja ne pružaju uzvišene, sretne trenutke? 

TRIGORIN. Da. Kad pišem, meni je ugodno. Ugodno mi 
je i da vršim korekturu, ali... čim knjiga izađe iz štampe, 
ne mogu više da je podnesem, vidim da je sve pogrešno, da 
nije trebalo uopće pisati, i meni je krivo, teško na duši. 
(Smije se.) A _ publika čita: »Jest, simpatično, darovito... 
Simpatično, ali daleko od Tolstoja« ili: »Divna stvar, ali su 
»Očevi i djeca« Turgenjeva ljepši.« I tako sve do groba: sve 
će biti simpatično i darovito, simpatično i darovito — i ništa 
više, a kad umrem, poznanici, prolazeći pored mog groba, 
govorit će: »Ovdje leži Trigorin. Bio je dobar pisac, ali je 
pisao lošije od Turgenjeva.« 

NINA. Oprostite, ja ne mogu da vas shvatim. Vas je 
prosto razmazio uspjeh. 

TRIGORIN. Kakav uspjeh? Ja se sebi nikad nisam svi- 
đao. Ja ne volim sebe kao pisca. Najgore je to, što sam u ne- 
kakvom bunilu i često ne znam što pišem... Eto, ja volim 
ovu vodu, drveće, nebo, ja osjećam prirodu, ona izaziva u 
meni strast, neodoljivu želju da pišem. Ali ja nisam samo 
pejsažist, ja sam još i građanin, ja volim domovinu, narod, 
ja osjećam ovo: ako sam pisac, ja sam dužan da govorim o 
narodu, o njegovim patnjama, o njegovoj budućnosti, da go- 
vorim o nauci, o pravima čovjeka i tako dalje, i tako dalje. 
I ja govorim o svemu tom, žurim se, mene sa svih strana 
tjeraju, ljute se, ja se bacam lijevo i desno, kao lisica koju 
gone psi, vidim da se život i nauka stalno razvijaju, kreću 
naprijed, a ja stalno zaostajem kao seljak, koji je zakasnio 
na vlak i, najzad, osjećam da umijem slikati samo pejsaž, a 
da sam u svemu ostalom lažan, lažan do srži. 

NINA. Vi ste suviše zauzeti poslom i nemate ni vremena 
ni volje da shvatite svoj značaj. Neka ste nezadovoljni so- 
bom, ali za druge ste veliki i divni! Da sam ja takav pisac 
kao vi, ja bih žrivovala gomili svoj život, ali bih bila svi- 
jesna da je njena sreća u tome što se ona, uzdiže do mene; 
i ona bi me vozila u kočijama. 

TRIGORIN. E, baš u kočijama... Što sam ja, Aga- 
memnon? 


(Oboje se nasmiješe.) 


NINA. Za takvu sreću kao što je biti književnica ili glu- 
mica — ja bih podnijela i prezir svojih bliskih, neimaštinu, 
razočaranje, živjela bih na mansardi i jela samo suhi kruh, 
patila bih od nezadovoljstva samom sobom, od svijesti o svo- 
jim nedostacima, ali zato bih tražila slavu... pravu, bučnu 
slavu... (Pokriva lice rukama.) Glava mi se vrti... Ah! 

GLAS ARKADINE (iz kuće). Borise Aleksejeviču! 

TRIGORIN. Zovu me... Sigurno treba pakovati. A ne 
ide mi se. (Okreće se prema jezeru.) Eto, pogledajte kakva 
blagodat!... Divota! 

NINA. Vidite li na onoj obali kuću i park? 

TRIGORIN. Vidim. 

NINA. To je imanje moje pokojne majke. Ja sam se tamo 
rodila. Cijeli sam život provela pored ovog jezera i poznajem 
na njemu svaki otočić. 

TRIGORIN. Lijepo je tu kod vas! (Spazivši galeba.) A što 
je to? 

NINA. Galeb. Konstantin Gavrilič ga je ubio. 

TRIGORIN. Lijepa ptica. Boga mi, ne ide mi se. Nago- 
vorite Irinu Nikolajevnu da ostane. (Bilježi nešto u bilježnicu.) 

NINA. Što to pišete? 

TRIGORIN. Onako, bilježim nešto... Pala mi je na 
pamet jedna tema... (Stavlja bilježnicu u džep.) Tema za 
malu priču: na obali jezera od djetinjstva živi mlada dje- 
vojka, ovakva kao vi; voli jezero kao galeb, i sretna je i slo- 
bodna kao galeb. Ali slučajno je naišao jedan čovjek, vidio 
ju je i prosto iz dosade upropastio — kao ovog galeba. 


(Pauza.) 
(Na prozoru se pojavljuje Arkadina.) 


ARKADINA. Borise Aleksejeviču, gdje ste? 

TRIGORIN. Odmah! (Polazi i okreće se k Nini; pred pro- 
zorom, Arkadinoj.) Šta je bilo? 

ARKADINA. Ostajemo. 


(Trigorin ulazi u kuću.) 


NINA (prilazi rampi; poslije kraćeg razmišljanja). Sa- 
njam! 
Zastor. 


TREĆI ČIN 


Blagovaonica u kući Sorina. Lijevo i desno vrata. Bife. Or- 
marić s lijekovima. Nasred sobe stol. Kovčeg i kutije za šešire; 
vidi se, da se vrše pripreme za put. TRIGORIN doručkuje. MASA 
stoji pored njega. 


MAŠA, Sve vam to pričam kao piscu, Može vam poslu- 
žiti. Kažem vam po duši: da se on ozbiljno ranio, ja ne bih 
živjela ni trenutka. Pa ipak sam hrabra. Odlučila sam od- 
jednom: iščupat ću tu ljubav iz srca, iščupat ću je iz korijena. 

TRIGORIN. A na koji način? 

MAŠA. Udajem se. Za Medvedenka. 

TRIGORIN. Za onog učitelja? 

MAŠA. Da. 

TRIGORIN. Ne razumijem šta vam to treba. 

MAŠA. Voljeti bez nade, godinama stalno nešto očeki- 
vati... A ovako, kad se udam, ne ću imati vremena da mi- 
slim na ljubav, nove brige ugušit će sve što je bilo ranije. 
Ipak je to, znate, promjena. Hoćemo li još po jednu? 

TRIGORIN. Da nije previše? 

MAŠA. Koješta! (Natoči dvije čašice.) Nemojte me tako 
gledati. Žene piju češće nego što mislite. Manjina pije otvo- 
reno, kao ja, a većina krišom. Tako je to. I samo rakiju ili 
konjak. (Kuca se.) Nek' vam ie sretno! Vi ste jednostavan 
čovjek, šteta je što idete 


(Piju.) 


TRIGORIN. Ni meni se ne ide. 

MAŠA. A vi je zamolite da ostane. 

TRIGORIN. Ne, sad više ne će ostati. Njezin sin ponaša 
se sasvim netaktično. Prvo je pokušao da se ubije, a sada, 
kažu, hoće da me pozove na dvoboj. A zbog čega? Duri se, 
irkće, propovijeda nove forme... Pa za sve nas ima mjesta, 
i za nove i za stare — zašto da se guramo? 

MAŠA. Tu je još i ljubomora posrijedi. Uostalom, to se 
mene ne tiče. 


(Pauza. Jakov prolazi slijeva nadesno s kovčegom; ulazi 
Nina i zastaje kod prozora.) 


MAŠA. Moj učitelj nije jako pametan, ali je dobar čo- 
vjek i siromah, i jako me voli. Žao mi ga je. I njegove stare 
majke mi je žao. A sad — dopustite da vam poželim sve naj- 
ljepše. Ne spominjite me po zlu. (Čvrsto mu stisne ruku.) 
Vrlo sam zahvalna za vaš prijateljski stav prema meni. Po- 
šaljite mi svoje knjige, svakako s posvetom. Samo nemojte 
pisati »mnogopoštovanoj«, nego samo ovako: »Mariji, bez 
igdje ikog svog, koja bog bi znao zašto živi na ovom svijetu.« 
Zbogom! (Izlazi.) 

NINA (pruža prema Trigorinu ruku stisnutu u pesnicu). 
Par ili nepar? 

TRIGORIN. Par. 

NINA (uzdahne). Ne. U ruci mi je samo jedno zrno gra- 
ška. Ja sam zamislila: da li treba da odem u glumice ili ne? 
Kad bi mi bar netko dao savjet. 

TRIGORIN. Teško je tu davati savjete. 


(Pauza.) 


NINA. Mi se rastajemo i... možda se više ne ćemo vi- 
djeti. Molim vas da primite od mene za uspomenu ovaj mali 
medaljon. Naredila sam da se urežu vaši inicijali... a s ove 
strane naslov vaše knjige »Dani i noći«. 

TRIGORIN. Kako graciozno! (Ljubi medaljon.) Divan po- 
klon! 

NINA. Sjetite me se ponekad. 

TRIGORIN. Sjećat ću se. Sjećat ću se vas onakve kakvi 
ste bili onog vedrog jutra — sjećate li se? — prije nedjelju 
dana, kad ste imali svijetlu haljinu... Mi smo razgovarali... 
onda je na klupi ležao bijeli galeb... 

NINA (zamišljeno). Da, galeb... 


(Pauza.) 


Više ne smijemo razgovarati, netko dolazi... Prije odlaska 
poklonite mi dvije minute, zaklinjem vas... 


(Odlazi lijevo; istovremeno s desne strane ulaze Arkadina, 
Sorin u fraku sa zvijezdom, zatim Jakov, zauzet oko pako- 
vanja.) 


ARKADINA. Ti, stari, ostani kod kuće. Kako ćeš ti s tvo- 
jim reumatizmom u goste? (Trigorinu.) Tko je to maločas 
izišao? Nina? 

TRIGORIN. Da. 

ARKADINA. Pardon, mi smo vas omeli... (Sjeda.) Rekla 
bih da sam sve spakovala. Umorila sam se. 

TRIGORIN (čita na medaljonu). »Dani i noći«, strana 121, 
11 i 12 red. 

JAKOV (raspremajući stol). Hoćemo li i udice spakovati? 

TRIGORIN. Dabome, one će mi još trebati. A knjige po- 
kloni nekom. 

JAKOV. Razumijem. 

TRIGORIN (za sebe). Strana 121, 11 i 12 red. Što piše u 
lim recima? (Arkadinoj.) Ima li u ovoj kući mojih knjiga? 

ARKADINA. Kod brata u kabinetu, u onom ormaru u 
uglu. 

TRIGORIN. Strana 121... (Izlazi.) 

ARKADINA. Zbilja, Petruša, bolje da ostaneš... 

SORIN. Vi odlazite, bez vas će mi biti teško kod kuće. 

ARKADINA. A šta ima u gradu? 

SORIN. Ništa naročito, pa ipak... (Smije se.) Polagat će 
se kamen temeljac zemskog doma i tako dalje... Htio bih za 
koji časak da se otrgnem iz ovog ustajalog života, inače sam 
se prosto ucrvao kao stara šunka. Naredio sam da kola dođu 
u jedan sat, zajedno ćemo krenuti. 

ARKADINA (poslije pauze). Eh, pa živi ovdje, ne dosađuj 
se, pazi da ne nazebeš. I pazi na mog sina. Čuvaj ga. Po- 
učavaj ga. 

(Pauza.) 


Eto, odlazim, a ne ću znati zašto je Konstantin htio da se 
ubije. Mislim da je glavni uzrok bila ljubomora. Bolje je da 
što prije odvedem Trigorina odavle. 

SORIN. Šta da ti kažem? Bilo je i drugih razloga. Ra- 
zumljiva stvar — mladić, pametan, živi u selu, bogu iza leđa, 
bez novaca, bez položaja, bez budućnosti. Ništa ne radi. Stidi 
se i boji se svog naroda. Ja ga neobična volim, a i on mene 
voli, pa ipak, na kraju krajeva, njemu se čini da je on ovdje 
suvišan u kući, da živi od milosti, kao gotovan. Sasvim je 
razumljivo — samoljublje... 

ARKADINA. Muku mučim s njim! (Razmišlja.) Kad bi 
stupio u službu, šta kažeš? 

SORIN (zviždi, zatim neodlučno). Meni se čini da bi bilo 
najbolje rješenje kad bi mu ti... dala malo novaca. Prije 
svega, on treba da se pristojno obuče. Pogledaj, jedno te isto 
odijelo nosi već tri godine, ide bez kaputa... (Smije se.) A 
i malo da se mladić razonodi — ne bi bilo rđavo... Da ode, 
recimo, u inozemstvo... To ne bi mnogo stajalo. 

ARKADINA. Ali ipak... Uostalom, odijelo bih još mogla 
da mu kupim, ali za inozemstvo... Ne, sada mu ne mogu ni 
odijelo kupiti. (Odlučno.) Nemam novaca! 


(Sorin se smije.) 


ARKADINA. Nemam! 

SORIN (zviždi). Dobro. Oprosti, draga moja, ne ljuti se. 
Ja ti vjerujem... Ti si velikodušna, plemenita žena. 

ARKADINA (kroz suze). Nemam ja novaca! 

SORIN. Da ja imam novaca, jasna stvar — ja bih mu sam 
dao, ali sada nemam ništa, ni prebijene pare. (Smije se.) 
Cijelu moju penziju uzima upravitelj i troši je na zemljo- 
radnju, na stoku, na pčele, i moj novac uludo propada. Pčele 
ginu, krave crkavaju, konje nikad ne mogu da dobijem... 

ARKADINA. Da, ja imam novaca, ali ja sam glumica. 
Samo toalete su me potpuno upropastile... 

SORIN. Ti si dobra, mila... Ja te poštujem... Da... Ali 
danas mi opet nešto nije dobro... (Zanosi se.) Vrti mi se u 
glavi... (Drži se za stol.) Meni je zlo. 

ARKADINA (uplašeno). Petruša! (Hoće da ga pridrži.) 
Petruša, dragi moj... (Viče.) Pomozite mi! Pomozite! ... 


(Ulaze Trepljov sa zavojem na glavi i Medvedenko.) 


ARKADINA. Njemu je zlo! 

SORIN. Ništa, ništa... (Smiješi se i pije vode.) Već me 
je prošlo... gotovo... 

TREPLJOV (majci). Ne plaši se, mama, to nije opasno. 
Ujaku se to sada često dešava. (Ujaku.) Ujače, treba da malo 
prilegneš. 

SORIN. Dobro, malo... Pa ipak idem u grad... Odmorit 
ću se malo i onda idem... Jednostavna stvar... (Polazi po- 
dupirući se o štap.) 

MEDVEDENKO (vodi ga pod ruku). Ima jedna zagonetka: 
ujutru na četiri, u podne na dvije, a uveče na tri... 

SORIN (smije se). Točno. A noću na leđima. Hvala vam, 
mogu i sam da idem... 

MEDVEDENKO. Pustite, nemojte se ustručavati!... (On 
i Sorin odlaze.) 

ARKADINA. Ala me je uplašio! 

TREPLJOV. Za njega nije dobro da živi na selu. Dosaduje 
se. Eh, kad bi se ti, mama, nešto raspoložila i pozajmila mu 
tisuću, tisuću i po rubalja, on bi mogao da proživi u gradu 
čitavu godinu dana. 

ARKADINA. Ja nemam novaca. Ja sam glumica, nisam 
bankar. 


(Pauza.) 


TREPLJOV. Mama, promijeni mi zavoj. Ti to tako lijepo 
radiš. 

ARKADINA (vadi iz kućne apoteke jodoform i kutiju sa 
zavojima). A liječnik je zakasnio. 

TREPLJOV. Obećao je da će doći u deset, a sad je već 
podne. 

ARKADINA. Sjedni. (Skida mu s glave zavoj.) Kao da 
imaš čalmu. Jučer je neki putnik pitao u kuhinji što si po 
narodnosti. Već ti je rana skoro zarasla. Još sasvim malo... 
(Ljubi ga u glavu.) A kad ja odem, ne ćeš opet bum-bum? 

TREPLJOV. Ne, mama. Ono je bio trenutak bezumnog 
očajanja kada nisam vladao samim sobom. Više se to ne će 
ponoviti. (Ljubi joj ruku.) Ti imaš zlatne ruke. Sjećam se, 
vrlo davno, kad si još radila na državnoj pozornici — ja sam 
još bio diiete — kod nas u dvorištu desila se tučnjava, ispre- 
bijali su jednu stanarku, pralju. Sjećaš li se? Digli su je sa 
zemlje onesviještenu... Ti si je stalno obilazila, nosila joj 
lijekove, kupala u koritu njenu djecu. Zar se ne sjećaš? 

ARKADINA. Ne. (Stavlja novi zavoj.) 

TREPLJOV. Dvije balerine su još stanovale u istoj ku- 
ći... Dolazile su ti na kavu... 

ARKADINA. Toga se sjećam. 

TREPLJOV. Bile su jako pobožne. 


(Pauza.) 


U posljednje vrijeme, ovih dana, ja te volim isto onako nježno 
i odano kao u djetinjstvu. Osim tebe nikog više nemam. Samo 
zašto, zašto potpadaš pod utjecaj onog čovjeka? 

ARKADINA. Ti ga ne razumiješ, Konstantine. On je ne- 
obično plemenit čovjek... 

TREPLJOV. Pa ipak, kad su mu rekli kako ja hoću da ga 
pozovem na dvoboj, njegova plemenitost ga nije spriječilo 
da se pokaže kao kukavica. Odlazi. Sramno bježi! 

ARKADINA. Kakve gluposti! Ja sam ga sama molila da 
ode odavde. 

TREPLJOV. Neobično plemenit čovjek! Eto, ti i ja se sada 
skoro svađamo zbog njega, a on nam se sada negdje u salonu 
ili u parku smije... prosvjećuje Ninu, trudi se da je konačno 
uvjeri kako je on genij. 

ARKADINA. Ti uživaš da mi govoriš neugodne stvari. Ja 
poštujem tog čovjeka i molim te da preda mnom ne govoriš 
o njemu ništa ružno. 

TREPLJOV. A ja ga ne poštujem. Ti bi htjela da ga i ja 
smatram genijem, ali, oprosti, ja ne umijem da lažem, od nje- 
govih pripovijedaka meni se uvijek smuči. 

ARKADINA. To je zavist. Ljudima koji nisu daroviti, a 
imaju velike pretenzije, ne ostaje ništa drugo nego da poriču 
prave talente. I to mi je neka utjeha! 

TREPLJOV (ironično). Pravi talenti! (Ljutito.) Ja sam 
darovitiji od svih vas, ako hoćete da znate! (Strgne zavoj s 
glave.) Vi šmiranti, prigrabili ste prvenstvo u umjetnosti i 
smatrate za zakonito i istinito samo ono, što radite vi sami, 
a sve ostalo tlačite i gušite! Ne priznajem ja vas! Ne priznajem 
ni tebe ni njega! 

ARKADINA. Dekadent!... 

TREPLJOV. Idi u svoje drago kazalište i igraj u bijed- 
nim, glupim komadima! 

ARKADINA. Nikad ja nisam igrala u takvim komadima. 
Ostavi me na miru! Nisi u stanju da napišeš ni bijedni vod- 
viljčić. Kijevski malograđanin! Gotovani! 

TREPLJOV. Škrtico! 

ARKADINA. Odrpanko! 


(Trepljov sjeda i tiho plače.) 


ARKADINA. Ništarijo! (Uzbuđeno prošeta po sobi.) Ne 
plači. Nemoj plakati... (Plače.) Nemoj... (Ljubi ga u čelo, 
u obraze, u kosu.) Drago moje dijete, oprosti mi... Oprosti 
svojoj grešnoj majci. Oprosti meni, nesretnoj. 

TREPLJOV (grli je). Kad bi ti znala! Ja sam sve izgubio. 
Ona me ne voli, ja više ne mogu da pišem... Propali su svi 
moji snovi... 

ARKADINA. Ne očajavaj... Sve će lijepo svršiti. On će 
otputovati, ona će te opet zavoljeti. (Briše mu suze.) Dosta. 
Mi smo se već pomirili. 

TREPLJOV (ljubi joj ruke). Da, mama. 

ARKADINA (nježno). Pomiri se i s njim. Nije potreban 
taj dvoboj... Je li da nije potreban? 

TREPLJOV. Dobro... Samo, mama, dopusti mi da se ne 
susrećem s njim. Teško mi je... to je iznad moje snage... 


(Ulazi Trigorin.) 


Eto... Idem ja... (Brzo stavlja lijekove u ormarić.) A zavoj 
će mi već doktor staviti. 

TRIGORIN (traži u knjizi). Strana 121... 11i1l2red... 
Evo... (Čita.) »Ako ti kadgod zatreba moj život, dođi i uzmi 
ga.« 

(Trepljov diže sa zemlje zavoj i izlazi.) 


ARKADINA (gleda na sat). Skoro će doći kola. 

TRIGORIN (za sebe). Ako ti kadgod zatreba moj život, 
dođi i uzmi ga. 

ARKADINA. Nadam se da si već sve spakovao? 

TRIGORIN (nestrpljivo). Jesam, jesam... (Razmišlja.) Za- 
što sam u tom zovu čiste duše osjetio tugu i zašto mi se srce 
tako bolno steglo?... Ako ti kadgod zatreba moj život, dođi 
i uzmi ga. (Arkadinoj.) Da ostanemo još jedan dan! 


(Arkadina odmahuje glavom u znak odbijanja.) 


TRIGORIN. Hajde da ostanemo! 

ARKADINA. Dragi moj, ja znam šta te ovdje zadržava. 
Ali savladaj se. Ti si se malo opio, otrijezni se. 

TRIGORIN. Budi i ti trijezna, budi pametna, razborita, 
preklinjem te, pogledaj na sve to kao pravi prijatelj... (Steže 
joj ruku.) Ti si u stanju da činiš žrtve... Budi mi prijatelj, 
pusti me... 

ARKADINA (jako uzbuđena). Zar si toliko zanesen? 

TRIGORIN. Mene nešto vuče njoj! Možda je to baš ono, 
što mi je potrebno. 

ARKADINA. Ljubav malograđanske djevojke? O, kako 
malo se poznaješ! 

TRIGORIN. Ponekad ljudi hodajući spavaju, tako i ja sad 
govorim s tobom, a čini mi se da spavam i vidim nju u snu... 
Obuzeli su me slatki, divni snovi... Pusti me... 

ARKADINA (drhteći). Ne, ne... Ja sam obična žena, sa 
mnom se ne može tako govoriti... Ne muči me, Borise... 
Meni je strašno... 

TRIGORIN. Ako budeš htjela, možeš da postaneš neo- 
bična. Mladenačka ljubav, divna, poetična ljubav, koja te diže 
u svijet snova — samo ona može pružiti sreću ra zemlji! 
Takvu ljubav još nisam iskusio. U mladosti nisam imao vre- 
mena, obijao sam pragove redakcija, borio sam se s neimašti- 
nom... A sad — evo je, takva ljubav je došla najzad, zove 
me... Zar ima smisla da bježim od nje? 

ARKADINA (ljutito). Ti si lud! 

TRIGORIN. Neka sam. 

ARKADINA. Vi ste se svi dogovorili da me danas mučite! 


(Pluče.) 


TRIGORIN (hvata se za glavu). Ne shvaća! Ne će da 
shvati! 

ARKADINA. Zar sam ja tako stara i ružna da se sa mnom 
bez ustručavanja može govoriti o drugim ženama? (Grli ga i 
ljubi.) O, ti si poludio! Moj lijepi, moj divni... Ti si posljednja 
stranica mog života! (Klekne pred njim.) Moja radost, moj 
ponos, moje božanstvo... (Grli njegova koljena.) Ako me ti 
ostaviš makar i za jedan sat, ja to ne ću preživjeti, poludjet 
ću, moj neobični, đivni, gospodaru moj... 

TRIGORIN. Može netko ući. (Pomaže joj da ustane.) 

ARKADINA. Neka, ja se ne stidim svoje ljubavi prema 
tebi. (Ljubi mu ruke.) Zlato moje, luda glavo, ti bi htio da 
luduješ, ali ja ne ću, ne ću da te pustim... (Smije se.) Ti si 
moj... moj... I ovo čelo je moje, i oči su moje, i ova divna 
svilena kosa također je moja... Ti si sav moj. Ti si tako da- 
rovit, pametan, najbolji savremeni pisac, ti si jedina nada Ru- 
sije... Ti imaš toliko iskrenosti, jednostavnosti, svježine, 
zdravog humora... Ti umiješ jednim potezom da prikažeš 
ono što je glavno, ono što je karakteristično za neku ličnost 
ili pejsaž, ljudi su tvoji kao živi. O, tebe čovjek ne može či- 

tati bez oduševljenja! Misliš da je to laskanje? Da ti ja lažem? 
Dobro, pogledaj me u oči... pogledaj... Ličim li ja na la- 
žljivicu? Eto vidiš, samo ja umijem da te cijenim, samo ti ja 
govorim istinu, dragi moj, divni... Hoćeš li sa mnom? Je li? 
Ne ćeš me ostaviti?... 

TRIGORIN. Ja nemam svoje volje... Nikad je nisam ni 
imao... Trom, mek, uvijek poslušan — zar se to može sviđati 
ženi? Uzmi me, vodi, ali samo me ne puštaj od sebe ni za tre- 
nutak... 

ARKADINA (u sebi). Sada je moj. (Ležerno, kao da se 
ništa nije dogodilo.) Uostalom, ako hoćeš, možeš da ostaneš. 
Ja ću poći sama, a ti ćeš doći kasnije, kroz nedjelju dana. 
Zaista, zašto da se žuriš? 

TRIGORIN. Ne, kad je već tako, pođimo zajedno. 

ARKADINA. Kako hoćeš. Ako hoćeš zajedno, pođimo 
zajedno... 


(Pauza.) 
(Trigorin nešto bilježi u bilježnicu.) 


ARKADINA. Što to bilježiš? 

TRIGORIN. Jutros sam čuo lijep izraz: »sDjevičanska 
šuma«.,. Može mi zatrebati. (Proteže se.) Dakle, idemo? Opet 
vagoni, stanice, bifei, teleći kotleti, razgovori... 

ŠAMRAJEV (ulazi). Čast mi je da vam sa žalošću javim 
da kola čekaju. Vrijeme je, draga gospođo, da krenete na 
stanicu; vlak dolazi u dva sata i pet minuta. Molim vas, Irina 
Nikolajevna, budite dobri, raspitajte se gdje je sada glumac 
Suzdaljcev? Da li je živ? Da li je zdrav? Nekad smo pili za- 
jedno... U »Opljačkanoj pošti« je jedinstveno igrao... S nji- 
me je, sjećam se, u Jelisavetgradu služio tragičar Izmajlov, 
također znamenita ličnost... Nemojte žuriti, draga gospođo, 
još možete pričekati pet minuta. Jednom su u nekoj melo- 
drami igrali zavjerenike, trebalo je reći: »Upali smo u klopku« 
a Izmajlov je rekao: »Upali smo u plovku«... (Smije se.) U 
plovku! 


(Dok on govori, Jakov posluje oko prtljage, sobarica do- 
nosi Arkadinoj šešir, ogrtač, suncobran, rukavice; svi pomažu 
Arkadinoj da se obuče. Na vrata s lijeve strane proviruje 
kuhar, koji malo kasnije neodlučno ulazi. Ulazi Polina Andre- 
jevna, zatim Sorin i Medvedenko.) 

POLINA ANDREJEVNA (s košaricom). Evo vam malo 
šljiva na put... Vrlo su slatke. Možda ćete htjeti da se 
zasladite. 

ARKADINA. Vi ste vrlo dobri, Polina Andrejevna. 

POLINA ANDREJEVNA. Zbogom, draga moja! Ako vam 
nešto nije bilo po volji, oprostite. (Plače.) 

ARKADINA (grli je). Sve je bilo lijepo, sve je bilo lijepo, 
Samo ne treba plakati. 

POLINA ANDREJEVNA. Prolazi naše vrijeme! 

ARKADINA. Šta da se radi! 

SORIN (u kaputu s pelerinom, sa šeširom na glavi, sa 
štapom u ruci — ulazi s lijeve strane; prolazeći kroz sobu). 
Sestro, vrijeme je, pazi da ne zakasnimo na kraju krajeva. 
Ja idem da sjednem u kola. (Izlazi.) 

MEDVEDENKO. A ja idem pješke na stanicu... da ispra- 
tim... Ja ću brzo... (Izlazi.) 

ARKADINA. Doviđenja, dragi moji... Ako budemo živi 
i zdravi, na ljeto ćemo se opet vidjeti... 


(Sobarica, Jakov i kuhar ljube joj ruku.) 


Ne zaboravite me. (Pruža kuharu rubalj.) Evo vam rubalj za 
sve troje. 

KUHAR. Najljepša vam hvala, gospođo. Sretan put! Mno- 
go smo vam zahvalni! 

JAKOV. Sretan put! : 

ŠAMRAJEV. Javite nam se koji put, usrećite nas! Zbo- 
gom, Borise Aleksejeviču! 

ARKADINA. Gdje je Konstantin? Recite mu da odlazim. 
Treba da se pozdravimo. E, ne spominjite nas po zlu. (Jakovu.) 
Dala sam kuharu rubalj, to je za sve troje. 


(Svi odlaze nadesno. Pozornica je prazna. Iza pozornice 
graja, kao obično pri ispraćaju. Sobarica se vraća da uzme 
sa stola košaricu sa šljivama i opet izlazi.) 


TRIGORIN (vraća se). Zaboravio sam svoj štap. On je, 
izgleda, tamo na terasi. (Polazi i kod vrata s lijeve strane 
susreće se s Ninom koja ulazi.) To ste vi? Mi odlazimo... 

NINA. Ja sam predosjećala da ćemo se još vidjeti. (Uzbu- 
đeno.) Borise Aleksejeviču, ja sam se definitivno odlučila, ko- 
cka je pala, idem u glumice. Sutra već ne ću biti ovdje, na- 

puštam oca, napuštam sve, počinjem nov život... Odlazim kao 
ivi... u Moskvu. Tamo ćemo se vidjeti. 

TRIGORIN (okreće se). Odsjednite u »Slavenskom ba- 
Zaru«... Javite mi se odmah... Molčanovka, kuća Groholj- 
skog... Ja se žurim... 


(Pauza.) 


NINA. Još samo trenutak... 
TRIGORIN (tiho). Vi ste divni... Kakava je sreća vje- 
rovati da ćemo se uskoro vidjeti! 


(Ona mu pada na grudi.) 


Ja ću opet vidjeti ove divne oči, neizrecivo divan, nježan 
osmijeh... ove blage crte, izraz anđeoske čednosti... Draga 
moja... (Dug poljubac.) 


Zastor 


Između trećeg i četvrtog čina prolaze dvije godine. 


ČETVRTI ČIN 


Jedan od salona u kući Sorina, koji je Konstantin Trepljov 
pretvorio u radnu sobu. S lijeve i desne strane su vrata, koja vode 
u unutrašnje sobe. Ravno — staklena vrata na ierasu. Osim obič- 
nog salonskog namještaja, u desnom je kutu — pisaći stol, kraj 
vrata s lijeve strane turski divan, ormar s knjigama, knjige na 
prozorima, na stolicama, — Večer je. Gori jedna svjetiljka pod 
sjenilom. Čuje se kako šumi drveće i zavija vjetar u dimnjacima. 
Noćni čuvar lupa. MEDVEDENKO i MAŠA ulaze. 


MAŠA (viče). Konstantine Gavriliču! Konstantine Gavri- 
liču! (Gleda lijevo i desno.) Nema nikog. Stari svaki čas pita 
gdje je Kostja, gdje je Kostja... Ne može da živi bez njega... 

MEDVEDENKO. Boji se samoće. (Osluškuje.) Kakvo po- 
gano vrijeme! Već drugi dan. 

MAŠA (pojačava plamen u svjetiljci). Na jezeru valovi. 
Ogromni. 

MEDVEDENKO. U parku je mrak. Trebalo bi narediti 
da sruše u parku onu pozornicu. Stoji gola, ružna, kao kostur, 
a zavjesa klopara na vjetru. Kad sam sinoć prolazio onuda, 
učinilo mi se kao da netko na njoj plače. 

MAŠA. Koješta... 


(Pauza.) 


MEDVEDENKO. Hajdemo, Maša, kući! 

MAŠA (odbija glavom). Ja ću ostati ovdje spavati. 

MEDVEDENKO (molećivo). Maša, hajdemo! Naše dijete 
je sigurno gladno. 

MAŠA. Gluposti! Matrjona će ga nahraniti. 


(Pauza.) 


MEDVEDENKO. Žao mi ga je. Već treću noć bez majke... 

MAŠA. Ti si postao dosadan. Ranije si bar ponekad filo- 
zofirao, a sad samo — dijete, kući, dijete, kući — i ništa drugo 
ne čujem od tebe. 

MEDVEDENKO. Hajdemo, Maša! 

MAŠA. Idi sam! 

MEDVEDENKO. Tvoj otac mi ne će dati konja. 

MAŠA. Zamoli ga, dat će ti. 

MEDVEDENKO. Dobro, molit ću ga. Dakle, ti ćeš doći 
sutra? 

MAŠA (šmrče burmut). Dobro, da, sutra. Dosadan si... 


(Ulaze Trepljov i Polina Andrejevna; Trepljov nosi jastuke 
i gunj, a Polina Andrejevna presvlake; spuštaju ih na turski 
divan; zatim Trepljov odlazi za svoj stol i sjeda.) 


MAŠA. Zašto to, mama? 

POLINA ANDREJEVNA. Pjotr Nikolajevič je molio da 
mu namjestimo kod Kostje. 

MAŠA. Dajte, ja ću... (Namješta postelju.) 

POLINA ANDREJEVNA (uzdiše). Starac — kao dijete... 
(Prilazi pisaćem stolu, i naslonivši se na lakat, razgleda ru- 
kopis.) 


(Pauza.) 

MEDVEDENKO. Onda ja idem... Zbogom, Maša. (Ljub+ 
ženi ruku.) Zbogom, mama. (Hoće da poljubi ruku punici.) 
POLINA ANDREJEVNA (nervozno). Hajd, idi s milim 


bogom. 
MEDVEDENKO. Zbogom, Konstantine Gavriliču. 


(Trepljov mu šutke pruža ruku. Medvedenko izlazi.) 


POLINA ANDREJEVNA (gleda u rukopis). Nitko nije ni 
sanjao da ćete vi, Kostja, postati pravi pisac. A sad, hvala 
bogu, počeli su da vam i novac šalju iz časopisa. (Pomiluje 
ga rukom po kosi.) I proljepšao se... Dragi Kostja, dobri 
moj, budite malo nježniji prema mojoj Mašenjki!... 

MAŠA (namještajući postelju). Ostavite ga, mama. 

POLINA ANDREJEVNA (Trepljovu). Ona je mila. 


(Pauza.) 


Ženi, Kostja, ništa nije potrebno, samo da je čovjek nježno 
pogleda. Znam po sebi. 


(Trepljov ustaje od stola i šutke izlazi.) 


MAŠA. Eto, naljutili ste ga! Šta ste mu dodijavali. 

POLINA ANDREJEVNA. Žao mi te je, Mašenjka. 

MAŠA. Pa šta je s tim! 

POLINA ANDREJEVNA. Boli me srce zbog tebe. Ja sve 
vidim, sve razumijem. 

MAŠA. Sve su to gluposti. Očajnička ljubav postoji samo 
u romanima. Sve su to sitnice. Samo ne treba čovjek da se 
predaje tome i da stalno očekuje nešto, očekuje da puhne po- 
voljan vjetar... Ako se u srce uvukla ljubav — treba je iz- 
baciti. Eto, obećali su mi da će premjestiti muža u drugi 
okrug. Kad pođemo tamo — sve ću zaboraviti... iščupati iz 
srca s korijenom. 


(Iz treće sobe čuje se melankolični valcer.) 


POLINA ANDREJEVNA. Kostja svira. Znači da mu je 
teško. 

MAŠA (nečujno se dva tri puta okrene po ritmu valcera). 
Glavno je, mama, ne gledati očima. Neka samo premjeste mog 
Semjona, onda ću, vjerujte, za mjesec dana zaboraviti. Sve su 
to sitnice. 


(Otvaraju se vrata s lijeve strane. Dorn i Medvedenko guraju 
Sorina u naslonjaču.) 


MEDVEDENKO. Sad nas je šestoro u kući. A brašno 
sedamdeset kopjejki pud. 

DORN. Hajde sad, iziđi na kraj. 

MEDVEDENKO. Lako je vama smijati se. Vi imate no- 
vaca za bacanje. 

DORN. Novaca? Za trideset godina liječničke prakse, dra- 
gi moj, teške prakse, kad nisam pripadao sebi ni danju ni 
noću, pošlo mi je za rukom da uštedim samo dvije tisuće, a 
i njih sam nedavno potrošio u inozemstvu. Ja nemam ništa 

MAŠA (mužu). Nisi otišao? 

MEDVEDENKO (kao da se izvinjava). Šta ću? Kad mi 
ne daju konja! 

MAŠA (jetko, poluglasno). Uh, samo da te ne gledamt 


(Naslonjač se zaustavlja u lijevoj polovini sobe; Polina Andre- 
jevna, Maša i Dorn sjedaju pored Sorina; Medvedenko, oža- 
lošćen, povlači se ustranu.) 


DORN. Koliko je ovdje promjena kod vas! Od salona ste 
napravili kabinet. 

MAŠA. Ovdje je Konstantinu Gavriliču zgodnije raditi. 
Može kad god hoće da iziđe u park i da tamo misli. 


(Lupa noćni čuvar.) 


SORIN. Gdje je sestra? 

DORN. Otišla je na stanicu da dočeka Trigorina. Sad će 
se vratiti. 

SORIN. Kad ste već smatrali za potrebno da zovete se- 
stru, znači da sam opasno bolestan. (Pošutjevši.) Baš je smi- 
ješno, ja sam opasno bolestan, a međutim ne dobivam nika- 
kvih lijekova. 

DORN. A šta biste željeli? Valerijane? Sode? Kinina? 

SORIN. E, počinje filozofija! Oh, ovo je napast! (Pokazuje 
glavom na divan.) Je li to za mene namješteno? 

POLINA ANDREJEVNA. Za vas, Petre Nikolajeviču. 

SORIN. Hvala vam. 

DORN (pjevuši). »Mjesec već plovi po nočnome nebu... .« 

SORIN. Hoću da dam Kostji temu za novelu. Ona treba 
da ima naslov: »Čovjek koji je htio.« »L, homme qui a voulu.« 
U mladosti sam nekad želio da postanem književnik — i ni- 
sam postao; želio sam da lijepo govorim — a govorio sam 
strašno rđavo (imitira sebe). »I to je sve, i tako dalje, ovaj, 
onaj...« Ponekad razvlačim, razvlačim rezime, čak se sav 
preznojim; želio sam da se oženim — i nisam se oženio; želio 
sam da uvijek živim u gradu — i, eto, završavam svoj život 
na selu i tako dalje. 

DORN. Želio sam da postanem pravi državni savjetnik 
— i postao sam. 

SORIN (smije se). Za tim nisam težio. To je došlo samo 
po sebi. 

DORN. Biti nezadovoljan sa životom u šezdeset drugoj 
godini — nije velikodušno. 

SORIN. Ala ste vi tvrdoglav čovjek! Shvatite: meni se 
živi! 

DORN. To je lakomisleno. Po prirodnim zakonima svaki 
život mora imati kraj. 

SORIN. Vi rezonirate kao sit čovjek. Vi ste siti i zato ste 
ravnodušni prema životu, vama je svejedno. Ali i vi ćete se 
plašiti kad budete umirali. 

DORN. Strah od smrti je životinjski strah... Treba ga 
gušiti u sebi. Svijesno se boje smrti samo oni, koji vjeruju u 
vječni život, koji se plaše zbog svojih grijeha. A vi ste, prvo, 
ateist, a drugo — kakve grijehe vi imate? Vi ste dvadeset i 
pet godina služili u sudskoj struci — i to je sve. 

SORIN (smije se). Dvadeset osam... 


(Ulazi Trepljov i sjeda na klupicu do Sorinovih nogu. Maša za 
cijelo vrijeme ne skida s njega očiju.) 


DORN. Mi smetamo Konstantinu Gavriliču da radi. 
TREPLJOV. Ne, ništa. 


(Pauza.) 

MEDVEDENKO. Dopustite da vas pitam, gospodine dok- 
tore, koji vam se grad u inozemstvu sviđa? 


DORN. Genova. 

TREPLJOV. Zašto Genova? 

DORN. Tamo je divna ulična gomila. Iziđeš uveče iz ho- 
tela, a cijela ulica vrvi od svijeta. Tumaraš tako u gomili bez 
ikakvog cilja, ovamo onamo, cik-cak, živiš zajedno s njom, 
stapaš se s njom psihički i počinješ vjerovati, da je zaista 
moguća jedna duša cijelog svijeta, kao ona, koju je nekad u 
vašem komadu igrala Nina Zarečna. Kad sam je već spo- 
menuo, recile — gdje je sad ona? Gdje je i šta radi? 

TREPLJOV. Vjerojatno je dobro. 

DORN. Govorili su mi, da je tobože počela da vodi ne- 
kakav neobičan život. U čemu je stvar? 

TREPLJOV. To je, doktore, dugačka priča. 

DORN. A vi ispričajte ukratko. 


(Pauza.) 


TREPLJOV. Ona je pobjegla od kuće i živjela s Trigori- 
nom. Je li vam to poznato? 

DORN. Jest. 

TREPLJOV. Imala je dijete. Dijete je umrlo. Trigorin je 
ohladio prema njoj i vratio se svojim starim simpatijama, što 
se. uostalom, moglo očekivati. Uostalom, on nije nikad ni 
ostavljao stare, nego, kao čovjek bez karaktera, nekako je 
umio glumiti na obje strane. Koliko ja mogu zaključiti iz 
onog što mi je poznato, lični Ninin život je potpuno pro- 
mašen. 

DORN. A gluma? 

TREPLJOV. S glumom je, čini se, još gore. Debitirala je 
negdje u okolini Moskve u ljetnjem kazalištu, zatim je otpu- 
tovala u provinciju. Ja je onda nikako nisam gubio iz vida 
i neko vrijeme sam svuda išao za njom. Ona je uzimala da 
igra velike uloge, ali je igrala grubo, bez ukusa, vikala je, 
imala je oštre pokrete. Bilo je trenutaka kad je znala darovito 
uzviknuti, darovito umrijeti, ali su to bili samo trenuci. 

DORN. Znači da ipak ima dara? 

TREPLJOV. Teško je reći. Vjerojatno ima. Ja sam je 
viđao, ali ona nije htjela da mene vidi, i hotelska posluga 

me nije puštala k njoj. Ja sam shvatio njeno raspoloženje 
i nisam insistirao da dođe do sastanka. 


(Pauza.) 


Šta bih vam još rekao? Zatim, kad sam se već vratio kući, 
počeo sam dobivati od nje pisma, Pametna pisma, srdačna, 
zanimljiva; ona se nije žalila, ali sam osjećao da je duboko 
nesretna: svaki red je ličio na bolesni, napeti živac. I mašta 
joj je malo bolesna. Potpisivala se — Galeb. U »Rusalci« vode- 
ničar kaže za sebe da je gavran, a ona je u pismima stalno 
ponavljala da je galeb. Sada je ovdje. 

DORN. Kako — ovdje? 

TREPLJOV. U gradu, u gostionici. Već pet dana živi tamo 
u sobama za prenoćište. Bio sam otišao k njoj, a i Marija 
Njinišna je odlazila, samo ona nikog ne prima. Semjon Sem- 
jonovič tvrdi, da ju je jučer poslije ručka vidio u polju, dvije 
vrste odavde. 

MEDVEDENKO. Da, vidio sam je. Išla je prema gradu 
Ja sam je pozdravio, pitao sam je što ne svrati k nama, Rekla 
je, da će svratiti. 


(Pauza.) 


TREPLJOV. Ne će ona svratiti. Otac i maćeha ne će da 
znaju za nju. Svuda su postavili stražare i naredili im da je 
ne puštaju čak ni da priđe njihovom imanju. (Zajedno s dok- 
torom prilazi pisaćem stolu.) Kako je lako, doktore, biti filo- 
zof na papiru i kako je to teško biti u životu! 

SORIN. Divna je to djevojka bila. 

DORN. Šta kažete? 

SORIN. Divna je to, velim, bila djevojka. Viši građanski 
savjetnik Sorin bio je čak neko vrijeme u nju zaljubljen. 

DORN. Stari donžuan. 


(Čuje se smijeh Šamrajeva.) 
POLINA ANDREJEVNA. Čini mi se da su naši došli sa 
stanice... 


TREPLJOV. Da, čujem mamin glas. 

(Ulaze Arkadina i Trigorin, za njima Šamrajev.) 


ŠAMRAJEV (ulazeći), Mi svi starimo, trošimo se pod 
utjecajem stihija, a vi ste, draga gospođo, još uvijek mladi... 
Svijetla bluza, živost, gracija... 

ARKADINA. Vi opet hoćete da me ureknete, dosadni 
čovječe! 

TRIGORIN (Sorinu). Dobro veče, Petre Nikolajeviču. A 
vi opet bolujete? Ne valja vam to! (Opazivši Mašu, radosno.) 
Marja Iljinišna! 

MAŠA. Jeste li me prepoznali? (Stisne mu ruku.) 

TRIGORIN. Jeste li udati? 

MAŠA. Odavno. 

TRIGORIN. Sretni? (Pozdravlja se s Dornom i Medve- 
denkom, zatim neodlučno prilazi Trepljovu). Irina Nikola- 
jevna mi je rekla da ste već zaboravili ono što je bilo i da se 
više ne ljutite. 


(Trepljov mu pruža ruku.) 


ARKADINA (sinu). Boris Aleksejevič ti je donio jedan 
časopis s tvojom novom pričom. 

TREPLJOV (uzima svezak, Trigorinu). Hvala vam. Vrlo 
ste ljubazni. 


(Sjedaju.) 


TRIGORIN. Šalju vam pozdrave vaši poštovaoci... U 
Petrogradu i u Moskvi svijet se interesira za vas, svi me pi- 
taju za vas. Pitaju kako izgledate, koliko vam je godina, 
jeste li crnomanjasti ili plavi. Odnekud svi misle da niste 
više mladi. I nitko ne zna vaše pravo prezime, jer sve štam- 
pate pod pseudonimom, vi ste tajanstveni kao Gvozdena 
Maska. 

TREPLJOV. Hoćete li dugo kod nas ostati? 

TRIGORIN. Ne, već sutra mislim u Moskvu. Moram. Žu- 
rim se da dovršim novelu, osim toga obećao sam dati nešte 
za zbornik. Jednom riječju — stara priča. 

(Dok oni razgovaraju, Arkadina i Polina Andrejevna stav- 
ljaju posred sobe stolić za kartanje i otvaraju ga. Šamrajev 
pali svijeće, namješta stolice. Vade iz ormara tombolu.) 


TRIGORIN. Vrijeme nas je neljubazno dočekalo. Vjetar 
je strašno jak. Sutra izjutra, ako se smiri, idem na jezero 
pecati. Osim toga, treba da pogledam park i ono mjesto gdje 
je — sjećate li se? — izvođen vaš komad. Kod mene je sazrio 
jedan motiv, treba samo obnoviti u sjećanju mjesto radnje. 

MASA (ocu). Tata, dopusti mom mužu da uzme konja! 
On mora kući. 

ŠAMRAJEV (imitira je). Konja... kući... (Strogo.) Sama 
si vidjela: malo prije smo slali na stanicu. Ne ćemo ga valjda 
opet zamarati. 

MAŠA. Ali ima i drugih konja... (Videći da otac šuti, 
odmahne rukom.) Od vas nešto tražiti... 

MEDVEDENKO. Maša, idem ja pješke. Boga mi... 

POLINA ANDREJEVNA (uzdahne). Pješke, po takvom 
vremenu... (Sjeda za stolić.) Izvolite, gospodo. 

MEDVEDENKO. Pa samo su šest vrsta... Zbogom... 
(Ljubi ženi ruku.) Zbogom, mamice. 


(Punica mu nerado pruža ruku da je poljubi.) 


Jane bih nikog uznemirivao, ali dijete... (Klanja se svima.) 
Zbogom ... (Izlazi; ide kao da je nešto skrivio.) 

ŠAMRAJEV. Neka, stići će. Nije general. 

POLINA ANDREJEVNA (kuca po stolu). Izvolite, gospo- 
do. Da ne gubimo vrijeme, skoro će nas zvati na večeru. 


(Šamrajev, Maša i Dorn sjedaju za stol.) 


ARKADINA (Trigorinu). Kad nastupe duge jesenje ve- 
čeri, ovdje se igra tombola. Eto, pogledajte. Starinska tom- 
bola, njome smo se igrali još s pokojnom majkom dok smo 
još bili djeca. Hoćete li prije večere jednu partiju s nama? 
(Sjeda s Trigorinom za stol.) Igra je dosadna, ali ako se čo- 
vjek navikne, može se podnijeti. (Dijeli svima po tri karte.) 

TREPLJOV (prelistava časopis). Svoju priču je pročitao, 
a moju čak nije ni razrezao. (Spušta časopis na pisaći stol, 

zatim polazi vratima s lijeve strane; prolazeći pored majke, 
ljubi je u kosu.) 

ARKADINA. A ti, Kostja? 

TREPLJOV. Oprosti, nisam raspoložen... Prošetat ću 
malo. (Izlazi.) 

ARKADINA. Ulog — deset kopjejaka. Doktore, uplatite 
za mene. 

DORN. Hou. 

MAŠA. Jesu li svi uplatili? Ja počinjem... Dvadeset dva! 

ARKADINA. Imam. 

MAŠA. Tri! 

DORN. U redu. 

MAŠA. Jeste li stavili tri? Osam! Osamdeset jedan! Deset! 

ŠAMRAJEV. Ne žuri. 

ARKADINA. Kako su me u Harkovu dočekali, bože moj, 
još mi se vrti u glavi! 

MAŠA. Trideset četiri! 


(Iza pozornice se čuje melankolični valcer.) 


ARKADINA. Studenti su mi priredili ovacije... Tri ko- 
šarice cvijeća, dva vijenca, i ovo... (Skida s grudi broš i baca 
ga na stol.) 

ŠAMRAJEV. Lijepa stvar... 

MAŠA. Pedeset! ... 

DORN. Točno pedeset? 

ARKADINA. Ja sam imala izvanrednu toaletu... Ne 
kažem da mi se ovo ili ono ne može osporiti, ali što se obla- 
čenja tiče, umijem da se obučem. 

POLINA ANDREJEVNA. Kostja svira. Teško mu je, jad- 
niku. 

ŠAMRAJEV. U novinama ga jako grde. 

MAŠA. Sedamdeset sedam! 

ARKADINA. Ne treba da obraća pažnju na to. 

TRIGORIN. On nema sreće. Nikako ne može da pogodi 
pravi ton. Nešto čudno, neodređeno, neki put čak nalik na 
buncanije. Nijedne žive ličnosti. 

MAŠA. Jedanaest! 

ARKADINA (okrene se Sorinu). Petruša, je li ti dosadno? 


(Pauza.) 

Spava. 

DORN. Spava pravi državni savjetnik. 

MAŠA. Sedam! Devedeset! 

TRIGORIN. Kad bih živio na ovakvom imanju, kraj je- 
zera, mislite da bih nešto pisao? Ja bih pobijedio u sebi tu 
strast i samo bih pecao ribu. 

MAŠA. Dvadeset osam! 

TRIGORIN. Uhvatiti grgeča ili jorša! — to je pravo bla- 
ženstvo! 

DORN. A ja vjerujem u Konstantina Gavriliča. Nešto kod 
njega ima! Nešto ima! On misli slikama, priče su mu sliko- 
vite, uvjerljive, ja ih snažno osjećam. Šteta je samo što nema 
određenih zadataka. Učini utisak na čitaoca — i ništa više, 
a to nije dosta. Irina Nikolajevna, radujete li se što vam je 
sin književnik? 

ARKADINA. Zamislite, još nisam čitala njegove stvari. 
Nemam vremena. 

MAŠA. Dvadeset šest! 


(Trepljov polako ulazi i prilazi svom stolu.) 


ŠAMRAJEV (Trigorinu). A kod nas je, Borise Alekseje- 
viču, ostala jedna vaša stvar. 
TRIGORIN. Koja? 


ŠAMRAJEV. Jednom prilikom je Konstantin Gavrilič 
ubio galeba, a vi ste me zamolili da dadem da vam se na- 
pravi od njega punjena ptica. 

TRIGORIN. Ne sjećam se. (Premišlja.) Ne, ne sjećam se! 

MAŠA. Šezdeset šest! Jedan! 


TREPLJOV (širom otvara prozor, osluškuje). Ala je je- 
zivo napolju! Ne znam zašto sam tako uznemiren. 


ARKADINA. Kostja, zatvori prozor, puše. 
(Trepljov zatvara prozor.) 


MAŠA. Osamdeset osam! 
TRIGORIN. Igra je moja, gospodo. 
ARKADINA (veselo). Bravo, bravo! 


1 vrst sitnije ribe (lat. Acerina cernua). 

ŠAMRAJEV. Bravo! 

ARKADINA. Ovaj čovjek uvijek i svuda ima sreće. 
(Ustaje.) A sad hajde da štogod založimo. Naš slavni gost da- 
nas nije ručao. Nastavit ćemo poslije večere. (Sinu.) Kostja, 
ostavi svoje rukopise, hajde da večeramo. 

TREPLJOV. Ne ću, mama, ja sam sit. 

ARKADINA. Kako god hoćeš. (Budi Sorina.) Petruša, da 
večeramo! (Uzima Šamrajeva ispod ruke.) Pričat ću vam kako 
su me dočekali u Harkovu... 


(Polina _ Andrejevna gasi na stolu svijeće, zatim ona i 
Dorn guraju naslonjač. Svi izlaze na lijevu stranu; na pozor- 
nici ostaje samo Trepljov za pisaćim stolom.) 


TREPLJOV (sprema se da piše; letimice čita ono što je 
već napisano). Ja sam tako mnogo govorio o novim formama, 
a sad osjećam da i sim malo po malo padam u šablonu. (Čita.) 
»Plakat na ogradi glasi... Blijedo lice, okruženo tamnom ko- 
som ...« Glasi, okruženo... 'To je glupo. (Precrtava.) Počet 
ću od trenutka kada je junaka probudio pljusak, a sve ostalo 
napolje. Opis mjesečine dug je i usiljen. Trigorin ima vje- 
štine, lako je njemu... Kod njega na brani bliješti grlić raz- 
bijene boce i crni se sjenka vodeničkog točka — i mjesečna 
noć je gotova, a kod mene — i blaga svjetlost, i lako trepe- 
renje zvijezda i daleki zvuci klavira koji se tope u mirnom 
mirisnom zraku... To se ne može izdržati. 


(Pauza.) 


Da, ja sve više dolazim do uvjerenja, da nije riječ o starim 
ili novim formama, nego da čovjek treba pisati ne misleći ni 
na kakve forme, da piše zato, što mu riječi slobodno teku iz 
duše. 


(Netko kuca na prozor pored stola.) 


Tko je to? (Gleda kroz prozor.) Ništa se ne vidi... (Otvara 
staklena vrata i gleda u vrt.) Netko je potrčao niz stepenice. 
(Vikne.) Tko je tu? (Izlazi; čuje se kako brzo ide preko terase; 
2a pola minute se vraća s Ninom Zarečnom.) Nina! Nina! 


(Nina mu spušta glavu na grudi i prigušeno jeca.) 

TREPLJOV (dirnut). Nina, Nina! To ste vi... vi... Kao 
da sam predosjećao, cijeli dan mi je bilo tako teško na srcu. 
(Skida joj šešir i ogrtač.) O, dobra moja, draga moja, ona je 
došla! Ne ćemo plakati, ne ćemo! 

NINA. Ovdje nekog ima. 

TREPLJOV. Nema nikog. 

NINA. Zatvorite vrata, može netko ući. 

TREPLJOV. Nitko ne će ući. 

NINA. Ja znam. Irina Nikolajevna je ovdje. Zaključajte 
vrata... 

TREPLJOV (zaključava vrata s desne strane, prilazi vra- 
tima s lijeve). Ovdje nema ključa. Stavit ću tu naslonjač. 
(Stavlja naslonjač pred vrata.) Ne bojte se, nitko ne će ući. 

NINA (gleda ga pažljivo u lice). Dajte da vas pogledam. 
(Okreće se.) Ovdje je toplo, lijepo... Nekađ je tu bio salon. 
Jesam li se jako promijenila? 

TREPLJOV. Da... Omršavjeli ste i oči su vam postale 
krupnije. Nina, zaista je čudno što vas vidim. Zašto me niste 
pustili da dođem k vama? Zašto dosad niste došli? Ja znam 
da ste ovdje već skoro nedjelju dana... Ja sam svaki dan 
odlazio k vama po nekoliko puta, stajao ispod vašeg prozora 
kao prosjak. 

NINA. Bojala sam se da me mrzite. Svake noći sanjam 
kako me gledate i ne možete da me prepoznate. Kad biste 
znali! Od prvog dana poslije dolaska stalno sam lutala 
ovuda... pored jezera. Pored vaše kuće sam bila mnogo puta 
i nisam se mogla odlučiti da uđem. Hajde da sjednemo. 


(Sjedaju.) 


Hajde da sjednemo i da pričamo, pričamo. Ovdje je lijepo, 
toplo, ugodno... Čujete li vjetar? Kod Turgenjeva ima jedno 
mjesto: »Blago onome tko u takvu noć sjedi u kući, tko ima 
svoj topli kutak.« Ja sam — galeb... Ne, to nije ono. (Trlja 
čelo.) Šta sam počela?... Da... Turgenjev... »I neka po- 
mogn. bog svima beskućnicima i lutalicama...« Ništa... 
(Jeca.) 

TREPLJOV. Nina, opet vi... Nina! 

NINA. Ništa, tako mi je lakše... Već dvije godine nisam 
plakala. Sinoć kasno otišla sam u park da pogledam da li je 

još čitava naša pozornica... A ona još stoji. Zaplakala sam 
Prvi put poslije dvije godine i bilo mi je lakše, duša mi se 
malo razvedrila. Vidite, više ne plačem. (Uzima ga za ruku.) 
Dakle, postali ste književnik... Vi ste književnik, a ja glu- 
mica... Oboje smo upali u vrtlog... Živjela sam sretno, kao 
dijete — čim se probudim ujutro, pjevam; voljela sam vas, 
sanjala o slavi, a sada? Sutra ujutro moram putovati u Jelec 
u trećem razredu... sa seljacima, a u Jelecu će me obrazo- 
vani trgovci salijetati komplimentima. Život je okrutan! 

TREPLJOV., Zašto u Jelec? 

NINA. Potpisala sam angažman za cijelu zimu. Vrijeme 
je već da putujem. 

TREPLJOV. Nina, ja sam vas proklinjao, mrzio, derao 
vaša pisma i fotografije, ali sam svakog trenutka bio svije- 
stan da je moja duša zauvijek vezana uz vas. Nisam u stanju 
da vas zaboravim, Nina. Otkako sam izgubio vas i počeo da 
objavljujem svoje priče, život mi je postao nepodnošljiv — 
ja patim... Moja se mladost odjednom prekinula i meni se 
čini da sam već proživio na svijetu devedeset godina. Ja vas 
zovem, ljubim zemlju po kojoj ste vi gazili; kudgod pogle- 
dam, svuda mi izlazi pred oči vaše lice, ovaj nježni osmijeh 
koji mi je zračio u najljepšim godinama mog života... 

NINA (zbunjeno). Zašto on tako govori, zašto tako govori! 

TREPLJOV. Ja sam potpuno sam, ne grije me ničija lju- 
bav, meni je hladno kao u podzemlju; sve što napišem, sve 
je to suho i mračno. Ostanite ovdje, Nina, preklinjem vas, 
ili mi dopustite da pođem s vama. 


(Nina brzo stavlja šešir na glavu i oblači kaput.) 


TREPLJOV. Zašto, Nina? Molim vas, Nina... (Gleda je 
kako se sprema.) 


(Pauza.) 


NINA. Moja kola stoje kod vrata. Nemojte me pratiti, 
idem sama... (Kroz suze.) Dajte mi vode... 

TREPLJOV (daje joj da pije). Kuda ćete sada? 

NINA. U grad. 


(Pauza.) 
Je li ovdje Irina Nikolajevna? 

TREPLJOV. Da... U četvrtak je ujaku pozlilo, mi smo 
joj brzojavili da dođe. 

NINA. Zašto govorite da ste ljubili zemlju po kojoj sam 
ja gazila? Mene treba ubiti. (Klone, nasloni se na stol.) Stra- 
šno sam umorna! Kad bih se mogla odmoriti... odmoriti! 
(Diže glavu.) Ja sam — galeb... Ne, to nije ono... Ja sam 
glumica! Pa da! (Čuje smijeh Arkadine i Trigorina, osluškuje, 
zatim pritrčava vratima s lijeve strane i gleda kroz ključa- 
nicu.) I on je tu... (Vraća se Trepljovu.) Pa da... Ništa... 
Dabome... On nije vjerovao u moje sposobnosti, samo se 
smijao mojim snovima, i malo po malo i ja sam prestala da 
vjerujem i klonula duhom... Tu su još bile ljubavne brige, 
ljubomora i uvijek — strah za dijete... Postala sam sitni- 
čava, jadna, igrala sam mehanički... Nisam znala kud ću 
s rukama, nisam umjela da stojim na pozornici, nisam vla- 
dala svojim glasom. Vi ne razumijete to stanje — kad čovjek 
osjeća da odvratno igra. Ja sam — galeb. Ne, to nije ono... 
Sjećate li se kako ste jednom prilikom ubili galeba. Slučajno 
je naišao jedan čovjek, vidio, i prosto iz dosade upropastio... 
Tema za malu priču... Ne, to nije ono... (Trlja čelo.) Šta 
sam ono htjela?... Govorim o kazalištu. Sad je drukčije... 
Sad sam prava glumica, igram s uživanjem, sa zanosom, opi- 
jam se na pozornici i osjećam da sam divna. A sada, dok 
živim ovdje, ja stalno idem pješke, idem i mislim, mislim i 
osjećam kako rastu moje duševne snage... I sada znam, ra- 
zumijem, Kostja, da u našem poslu — bilo da igramo na po- 
zornici ili pišemo — nije glavno slava, sjaj, sve ono o čemu 
sam sanjala; glavno je da čovjek umije podnositi patnje. Da 
umije nositi svoj križ i vjerovati. Ja vjerujem i nije mi tako 
teško; kad mislim o svom pozivu, ja se ne bojim života. 

TREPLJOV (tužno). Vi ste našli svoj put, vi znate kuda 
idete, a ja se još uvijek vrtim u kaosu snova i slika, a ne 
znam zašto i kome to treba. Ja ne vjerujem ni u šta i ne 
znam u čemu je moj poziv. 

NINA (osluškuje). Pst... Idem. Zbogom. Kad postanem 
velika glumica, dođite da me vidite. Obećajete li? A sada... 
(Stisne mu ruku.) Već je kasno. Jedva se držim na nogama... 
Ja sam iscrpljena, gladna sam... 

TREPLJOV. Ostanite, donijet ću vam da večerate... 

NINA. Ne, ne... Nemojte me pratiti, idem sama... Kola 
su mi blizu... Dakle, ona ga je dovela sobom? Pa šta, sve- 

jedno. Kad vidite Trigorina, ne govorite mu ništa... Ja ga 
volim. Volim ga čak jače nego ranije... Tema za malu 
priču... Volim, volim strasno, volim kao očajnik. Lijepo je 
bilo nekad, Kostja! Sjećate li se? Kako je vedar, topao, rado- 
stan, čist bio život, kakvi su bili osjećaji — osjećaji koji liče 
na nježno, divno cvijeće... Sjećate li se?... (Recitira.) »Ljudi, 
lavovi, orlovi i jarebice, rogati jeleni, guske, pauci, nijeme 
ribe, koje su obitavale u vodi, morske zvijezde i oni, koji se 
nisu mogli okom sagledati — jednom riječju svi životi, svi 
životi, svi životi, prešavši svoj tužni krug, ugasili su se... 
Prohujale su tisuće vjekova otkako na zemlji nema nijednog 
živog bića, i ovaj jadni mjesec uzalud pali svoj fenjer. Na 
livadi se više ne bude kričući ždralovi, a hruštevi se više ne 
čuju u lipovim gajevima...»: (Naglo zagrli Trepljova i no- 
bjegne kroz staklena vrata.) 

TREPLJOV (nakon pauze). Zlo, ako je netko sretne u 
vrtu i naže mami... To može ožalostiti mamu... (Tokom 
dvije minute šutke dere sve svoje rukopise i baca pod stol, 
zatim otključava vrata na desnoj strani i izlazi.) 

DORN (trudeći se da otvori vrata s lijeve strane). Čud- 
novato, izgleda da su vrata zaključana... (Ulazi i stavlja 
naslonjač na svoje mjesto.) Trka s preponama. 


(Ulaze Arkadina, Polina Andrejevna, za njima Jakov s bo- 
cama i Maša; malo kasnije Šamrajev i Trigorin.) 


ARKADINA. Crno vino i pivo za Borisa Aleksejeviča sta- 
vite ovamo, na stol. Mi ćemo igrati i piti. Hajde da sjednemo, 
gospodo. 

POLINA ANDREJEVNA (Jakovu). I odmah donesi čaj... 
(Pali svijeće i sjeda za stolić.) 

ŠAMRAJEV (prilazi s Trigorinom ormaru). Evo, to je ona 
stvar o kojoj sam vam govorio... (Vadi iz ormara punjenog 
galeba.) Vaša narudžba. 

TRIGORIN (razgleda galeba). Ne sjećam se! (Promislivši.) 
Ne, ne sjećam se! 


(S desne strane iza pozornice čuje se pucanj. Svi se trgnu.) 


ARKADINA (uplašeno). Što je to? 
DORN. Ništa. Mora biti da je nešto puklo u mojoj ručnoj 
apoteci. Ne uznemirujte se. (Izlazi na desnu stranu, vraća se 

za pola minuta.) Dabome. Eksplodirala je bočica s eterom. 
(Pjevuši.) »Ja pred tobom opet sav očaran stojim ...« 

ARKADINA (sjeda za stol). Uh, ala sam se uplašila! To 
me je podsjetilo na ono... (Pokriva lice rukama.) Čak mi se 
smrklo pred očima. 

DORN (prelistava časopis, Trigorinu). Ovdje je prije dva 
mjeseca bio štampan jedan članak... pismo iz Amerike, i ja 
sam htio da vas pitam zgodnom prilikom... (Ogrli Trigorina 
oko struka i vodi ga k rampi.) ... jer me neobično interesira 
to pitanje... (Za jedan ton niže, tiho.) Odvedite odavde na 
neki način Irinu Nikolajevnu. Konstantin Gavrilovič se ubio... 


Zastor 

UJAK VANJA 


Lica: 
SEREBRJAKOV, ALEKSANDAR VELIMIROVIČ, umirovljeni sve- 
učilišni profesor. 
JELENA ANDREJEVNA, njegova žena, 27 godina stara. 
SOFJA ALEKSANDROVNA (SONJA), njegova kći iz prvoga 
braka. 
VOJNICKAJA, MARIJA VASILJEVNA, udovica tajnoga savjetni- 
ka, mati prve profesorove žene. 
VOJNICKI, IVAN PETROVIČ, njezin sin. 
ASTROV, MIHAIL LVOVIČ, liječnik. 
TELJEGIN, ILJA ILJIČ, propali vlastelin. 
MARINA, stara dadilja. 
RADNIK. 


Radnja se odigrava na Serebrjakovljevu imanju. 


PRVI ČIN 


Vrt. Vidi se dio kuće s terasom. U aleji pod starim jablanom 
nalazi se stol, prostrt za čaj. Klupe, stolci; na jednoj klupi leži 
gitara. Nedaleko je od stola njihaljka. — Treći je sat iza podneva. 
Tmurno. 


MARINA (neokretna i spora starica, sjedi kraj samovara i 
veze čarape) i ASTROV (hoda amo tamo). 


MARINA (natače čašu). Ded, gutni, baćuško. 

ASTROV (prinužden uzimlje čašu). Nekako mi se baš 
ne pije. 

MARINA. Možda hoćeš rakije? 

ASTROV. Ne ću. Ne pijem ja svaki dan rakije. A osim 
toga je sparno. (Stanka.) Mamice, koliko je tome, otkako se 
mi poznajemo. 

MARINA (razmišljajući). Koliko? Čekaj da se sjetim... 
Ti si došao ovamo, u ovaj kraj... kada?... još je bila živa 

Vera Petrovna, Sonječkina mati. Ti si nas za njena života 
posjećivao dvije zime. No, bit će dakle tome kojih jedanaest 
godina (promislivši). A možda i više... 

ASTROV. Jesam li se mnogo promijenio za to vrijeme? 

MARINA. Vrlo mnogo. Tada si bio još mlad i lijep, a 
sada si se postarao. I ljepota tvoja nije više ljepota onih dana. 
Valja spomenuti i to — piješ rakiju. 

ASTROV. Da... U tih deset godina postao sam drugi 
čovjek. A što je tome uzrok? Previše sam radio, mamice. Od 
jutra do večeri na nogama, ne poznam mira, a noću ležiš pod 
pokrivačem i sve se bojiš, da te ne odvuku kakvom bolesniku. 
Za cijelo vrijeme, otkako se poznajemo, ja nijesam imao ni 
jedan slobodan dan. Kako da se tu čovjek ne postara? A onda, 
i život je sam po sebi dosadan, glup i prljav... Vuku se 
dani... Oko sebe vidiš same čudake, sve odreda same ču- 
dake; i proživiš li dvije-tri godine s njima, malo po malo po- 
staješ neopazice i sam čudakom. Neizbježiva sudbina. (Za- 
vrćući svoje duge brkove.) Gle, kako su mi narasli dugi brci... 
Glupi brci. Postao sam čudak, mamice. Oglupio, dabome, još 
nisam, hvala bogu, mozak mi je još na svom mjestu, ali su 
mi osjećaji nekako otupjeli. Ništa više ne želim, ništa mi nije 
potrebno, nikoga ne volim... I možda još samo tebe volim 
(poljubi je u glavu). U djetinjstvu sam i ja imao upravo 
takvu dadilju. 

MARINA. Možda bi htio jesti? 

ASTROV. Ne ću O velikom postu, u trećoj korizmenoj 
nedjelji otputovao sam u Malickoje, gdje je vladala epide- 
mija... Pjegavi tifus... Po kućicama narod ležao po zemlji... 
Blato, smrad, dim, telad na podu u izbicama zajedno s bole- 
snicima... I prasad isto tako. Teglio sam tu cijeli dan, a da 
nisam pritom ni na čas ni sjeo ni mrvice okusio... Kad sam 
se pak vratio kući, i opet mi nisu dali da odahnem: dovezli 
mi nekog željezničkog skretničara; ja ga položio na stol, da 
izvedem operaciju, a oni ni pet ni šest, nego mi umre pod 
kloroformom. I, eto, baš kad to nije nužno, probudili se u 
meni osjećaji, i stala me peći savjest kao da sam ga ja namje- 
rice i hotimično ubio... Sjeo ja, zatvorio oči — evo ovako — 
i mislim: oni, koji će sto-dvjesta godina živjeti poslije nas, 
i za koje mi sada krčimo put, hoće li nas se sjetiti i jednom 
dobrom riječju? Dadiljo, ta ne će nas ni spomenuti! 

MARINA. Ne će ljudi, ali će zato bog! 
ASTROV. Hvala ti, baš ti hvala. Lijepo si rekla. 


(Ulazi Vojnicki.) 


VOJNICKI. (izlazi iz kuće. Ispavao se nakon doručka, 
no još je bunovan. Sjede na klupu i popravlja svoju kicošku 
kravatu.) Da... (Stanka.) Da... 

ASTROV. Jesi li se ispavao? 

VOJNICKI. Dakako... Vrlo dobro (zijeva). Otkada ovdje 
stanuje profesor sa svojom gospođom, život je naš posve iza- 
šao iz svoje kolotečine... Ne liježem u pravo vrijeme, o do- 
ručku i objedu koješta trpam u sebe, pijem vino... a sve to 
nije zdravo! Prije nije bilo časka slobodnog, ja i Sonja radili 
smo — svaka čast, a sada radi sama Sonja, a ja spavam, 
jedem, pijem... Ne valja to! 

MARINA (kimnuvši glavom). I to se zove red! Profesor 
ustaje u 12 sati, a samovar kipi odjutra i samo njega čeka. 
Dok njih nije bilo, ručali smo uvijek oko jedan sat kao i 
drugi ljudi, a sada u sedam... Noću profesor čita i piše, a 
oko dva sata u noći evo ti najednom zvonca... Što je, za- 
boga? Prohtjelo mu se čaja! Budi radi njega čeljad, pristavi 
samovar... Da, to ti je red! 

ASTROV. A hoće li još dugo ovdje ostati? 

VOJNICKI (zazviždi). Sto godina! Profesor je odlučio da 
se ovdje trajno nastani. 

MARINA. Evo ti ih, na, i sada. Samovar je već dva sata 
na stolu, a oni odoše na šetnju. 

VOJNICKI. Dolaze, dolaze... Ne uzrujavaj se! 


(Čuju se glasovi: iz dubine vrta, vraćajući se sa šetnje, dolaze 
Serebrjakov, Jelena Andrejevna, Sonja i Teljegin.) 


SEREBRJAKOV. Prekrasno, prekrasno. Divan izgled. 
TELJEGIN. Izvanredan, vaša presvjetlosti! 

SONJA. Sutra ćemo se odvesti u šumariju, tatice, zar ne? 
VOJNICKI. Gospodo, izvolite k čaju! 


SEREBRJAKOV. Budite tako dobri, prijatelji, pa mi po- 
šaljite čaj u moj kabinet! Moram danas još koješta raditi. 


SONJA. O, u šumariji će se tebi sigurno svidjeti... 


285 


(Jelena Andrejevna, Serebrjakov i Sonja odlaze u kuću. 
Teljegin polazi k stolu i sjeda kraj Marine.) 


VOJNICKI. Vruće je i sparno, a naš veliki učenjak je u 
ogrtaču, kaljačama, s kišobranom i u rukavicama. 

ASTROV. Bit će, da se čuva. 

VOJNICKI. A kako je ona lijepa! Kako je lijepa! U svom 
životu nisam vidio ljepše žene. 

TELJEGIN. Vozim li se poljem, Marino Timofejevna, ili 
šećem sjenatim parkom, ili pogledam na ovaj stol, uvijek 
osjećam neobjašnjivo blaženstvo! Divno vrijeme, ptice pje- 
vaju, svi živimo u miru i skladu — pa što nam još treba? 
(Uzimljući čašu.) Od sveg vam srca hvala! 

VOJNICKI (maštajući). Te oči... Divna žena! 

ASTROV. Ded, pričaj nam štogod, Ivane Petroviču. 

VOJNICKI (umorno). A što da pričam? 

ASTROV. Zar nema ništa nova? 

VOJNICKI. Ništa. Sve po starom. 1,ja sam isti, koji sam 
i bio. Možda sam čak i gori postao, jer sam se ulijenio, pa 
ništa ne radim, nego samo mrmljam kao staro gunđalo. Ona 
stara čavka, moja maman, još uvijek ćereta o ženskoj eman- 
cipaciji. Jednim okom već gleda u grob, a drugim traži po 
svojim učenim knjižurinama zoru novoga života. 

ASTROV. A profesor? 

VOJNICKI. A profesor kao i prije: sjedi u svom kabi- 
netu od jutra do duboke noći i piše. 

»Mrštim čelo, tarem sebi glavu. Pišući ode velike, male — 
Al zalud je sve to: nit stekoh slavu; Nit trunka sam ljudske 
požnjeo hvale...« 

Jadna li papira! Pametnije bi bilo da napiše svoju autobio- 
grafiju. Kako bi to bila krasna tema! Umirovljeni profesor, 
razumiješ li, stari dvopek, učena sovuljaga... Kostobolja, 
reumatizam, migrena, od zavisti i pakosti nabubrila jetra... 
Ta učena sovuljaga živi na imanju svoje prve žene, živi 
silom, i to samo zato, jer mu je za život u gradu preplitak 
džep. Vječno se tuži na svoju nesreću, ma da je uistinu sam 
neobično sretan (nervozno). Pomisli samo, kolika sreća! Sin 
prostoga crkvenjaka, bogoslov, dočepao se učenjačkih časti i 
katedre, postao »njegovom  presvjetlošću«, zetom senatora, 
it.d,it. d. Uostalom, ni to nije ono najglavnije. Nego čuj 
ti ovo. Čovjek taj predaje i piše o umjetnosti čitavih dvadeset 

i pet godina, a da pritom o umjetnosti nema ni pojma. Dva- 
deset i pet godina prežvakava on tuđe misli o realizmu, na- 
turalizmu i kojekakvim drugim budalaštinama; dvadeset i 
pet godina predaje i piše o onom, što je pametnim ljudima 
već odavno poznato, a glupacima je sasvim nezanimljivo, — 
ukratko — dvadesetipet godina prelijeva on vodu iz pustoga 
u prazno. Pa kako je još kraj svega toga samo umišljen! I 
kakve pretenzije imade! U mirovinu je otišao, a da je ostao 
sasvim nepoznat: ni živa ga duša ne zna; a to znači, da je 
dvadeset i pet godina zauzimao tuđe mjesto. Pogledaj ga 
samo: korača kao polubog! 

ASTROV. No, čini mi se, da mu ti zavidiš. 

VOJNICKI. Dabome da zavidim! Pa kakav samo imade 
uspjeh kod žena! Ni Don Juan nije poznavao tako potpuna 
uspjeha! Njegova prva žena, moja sestra, prekrasno krotko 
stvorenje, čista kao, evo, ovo modro nebo, plemenita i veli- 
kodušna, koja je imala više udvarača, negoli on učenika — 
ljubila ga je, kaka mogu da ljube samo čisti anđeli jednako 
čiste i prekrasne stvorove kao što su i oni sami. Moja mati, 
njegova punica, obožava ga još i danas, i do dana današnjega 
ulijeva on njoj neki sveti strah. Njegova druga žena, ljepotica 
i pametno stvorenje — ta vidjeli ste je čas prije — pošla je 
za nj, kad je on već bio star, predala mu svoju mladost, lje- 
potu, slobodu, sav svoj sjaj. Zašto? Čemu? 

ASTROV. A je li ona vjerna profesoru? 

VOJNICKI. Nažalost, jest. 

ASTROV. Zašto nažalost? 

VOJNICKI. Zato, što je ta vjernost od početka do kraja 
lažna. U njoj je mnogo retorike, a logike ni za lijek. Prevariti 
staroga muža, kojega ne možeš trpjeti, — to je nemoralno; 
ali nastojati da ugušiš u sebi bijednu mladost i živi osjećaj, 
— to nije nemoralno. 

TELJEGIN (plačnim glasom). Vanja, ja ne volim, kad ti 
to govoriš. No, pa i čemu, zbilja... Tko vara ženu ili muža, 
taj je dakle nevjernik, izdajica, koji može da izdade i do- 
movinu! 

VOJNICKI (razgnjevljeno). Ne trabunjaj koješta! 

TELJEGIN. Dopusti, Vanja! Moja je žena pobjegla od 
mene sa svojim ljubavnikom dan poslije svadbe zbog moje 
neprivlačne spoljašnosti. No ja se nijesam poslije toga ogri- 
ješio o svoju dužnost. Ja sam joj i do dana današnjega vjeran 

i ljubim je, pomažem joj čime mogu, dao sam čak čitav svoj 
imetak za odgoj djece, što ih je ona imala sa svojim ljubav- 
nikom. Sreće sam lišen, ali je ostao ponos. A ona? Mladost 
joj je prošla, ljepota pod pritiskom prirodnih zakona izbli- 
jedjela, a ljubavnik umro... Šta joj je preostalo? 


(Ulaze Sonja i Jelena Andrejevna; nedugo iza njih ulazi 
Marija Vasiljevna s knjigom; ona sjedne i čita; njoj donose 
čaj; ona ga pije i ne gledajući ga.) 


SONJA (užurbano, dadilji). Dadiljo, tamo su seljaci došli! 
Otiđi i porazgovori s njima, a čaj ću već ja sama... (na- 
lijeva čaj.) 


(Dadilja odlazi. Jelena Andrejevna uzima svoju šalicu # 
pije sjedeći na njihaljci.) 


ASTROV (Jeleni Andrejevnoj). A ja sam došao k vašemu 
mužu. Pisali ste mi, da je veoma bolestan, reumatičan i još 
nešto... a on eto zdrav zdravcat. 

JELENA ANDREJEVNA. Pa sinoć je nešto kunjao, tužio 
se na bol u nogama, a evo, danas ništa... 

ASTROV. A ja, eto, brže bolje odrapio trideset vrsta... 
No, ništa zato, nije mi prvi put. Ostat ću barem kod vas do 
sutra, pa ću se barem ispavati quantum satis!, 

SONJA. Prekrasno. To je i tako takva rijetkost, da vi 
kod nas noćite. Valjda niste ručali? 

ASTROV. Nisam. 

SONJA. Baš dobro. Pa ćete s nama i jesti. Mi ručamo 
sada oko sedam sati (pije). Čaj je hladan! 

TELJEGIN. U samovaru je temperatura već znatno pala. 

JELENA ANDREJEVNA. Ništa zato, Ivane Ivaniču, ispit 
ćemo ga i hladna. 

TELJEGIN. Oprostite... Nisam Ivan Ivanič, nego Ilja 
Ujič... Ilja Iljič Teljegin, ili, kako me neki zbog moga kozi- 
čavoga lica nazivaju — Hrapavac. Ja sam nekada držao na 
krstu Sonječku, pa me njegova presvjetlost, vaš muž vrlo 
dobro poznaje. A sada živim ovdje na vašem dobru... Kako 
ste izvoljeli primijetiti, svaki dan objedujem zajedno s vama. 


! koliko treba (lat.) 

SONJA. Ilja je Iljič naš pomoćnik, naša desna ruka... 
fnježno.) Dajte, dragi kumiću, da vam još natočim. 

MARIJA VASILJEVNA. Ah! 

SONJA. Što vam je, bakice? 

MARIJA VASILJEVNA. Zaboravila sam reći Aleksan- 
dru.., pamet me izdala... danas sam dobila pismo iz Har- 
kova od Pavla Aleksejeviča... Poslao mi je svoju novu bro- 
šuru... 

ASTROV. Je li zanimljiva? 

MARIJA VASILJEVNA. Zanimljiva je, ali nekako čud- 
na... Pobija ono, što je prije sedam godina sam tvrdio... 
To je užasno! 

VOJNICKI. Ništa to nije užasno. Pijte, majčice, čaj! 

MARIJA VASILJEVNA. Ali ja hoću da govorim. 

VOJNICKI. Ta mi već pedeset godina govorimo te go- 
vorimo, i čitamo brošure. Vrijeme bi već bilo da već i svr- 
šimo. 

MARIJA VASILJEVNA. Tebi je nekako neugodno slušati, 
kad ja govorim. Oprosti, Jean, ali ti si se ove posljednje go- 
dine tako promijenio, da te više uopće ne prepoznajem... 
Bio si čovjek određenih uvjerenja, svijetla ličnost... 

VOJNICKI. O, dabome! Bio sam svijetla ličnost, koja 
nije nikome svijetlila ,.. (Stanka.) Bio sam svijetla ličnost... 
Nema ujedljivije dosjetke od te! Sada mi je 47 godina. Do 
prošle godine trsio sam se kao i vi da sebi zamažem oči tom 
vašom skolastikom, samo da ne vidim pravi život — misleći, 
da činim dobro. A sada, da samo znadete! Čitave noći ne spa- 
vam od ljutitosti i srdžbe, što sam tako glupo protukao vri- 
jeme, gdje sam mogao imati sve, čega me sada lišava moja 
starost. 

SONJA. Ujače Vanjo, to je dosadno! 

MARIJA VASILJEVNA (sinu). Ti baš kao da optužuješ 
svoja prijašnja uvjerenja... No nisu kriva uvjerenja, nego 
ti sam. Zaboravljao si, da uvjerenja sama po sebi nisu ništa, 
mrtva slova... Valjalo je raditi i stvarati. 

VOJNICKI. Raditi? Nije svatko sposoban da bude pišući 
perpetuum mobile, kao vaš Herr professor. 


! gospodin profesor (njem.) 


289 


MARIJA VASILJEVNA. Što hoćeš time da kažeš? 
SONJA (moleći). Bakice! Ujače Vanjo! Molim vas! 
VOJNICKI. Ja šutim. Šutim i molim za oproštenje. 


(Stanka.) 


JELENA ANDREJEVNA, A danas je tako lijepo vri- 
jeme... nije vruće... 


(Stanka.) 
VOJNICKI. U takvo bi se vrijeme bilo lijepo objesiti... . 


(Teljegin ugađa gitaru. Marina obilazi oko kuće i zove kokoši.) 


MARINA. Pi, pi, pi... 

SONJA. Dadiljice, pošto su dolazili seljaci? 

MARINA. Uvijek isto, opet radi one pustare. Pi, pi, pi... 
SONJA. Dadiljice, pošto su dolazili seljaci? 


MARINA. Ona se šarena nekuda izgubila s pilićima... 
Da ih vrane ne odnesu... (Odlazi.) 


(Teljegin svira polku; svi ga šutke slušaju; ulazi jedan 
radnik.) 


RADNIK. Je li ovdje gospodin doktar? (Astrovu.) Izvo- 
lite, Mihajle Lvoviču, došli smo po vas. 

ASTROV. Odakle? 

RADNIK. Iz tvornice. 

ASTROV (ljutito). No, hvala lijepo! Ali, što ćemo, valja. 
ići... (traži očima kapu.) Dođavola... 

SONJA. Kako je to, uistinu, neprijatno... Dovezite se iz 
tvornice na objed. 

ASTROV. Ne ću moći. Bit će kasno. Ta gdje je... kuda 
je... (Radniku.) A ti, dragoviću moj, deder mi donesi čašicu 
rakije... (Radnik odlazi.) Ta gdje je... kuda je... (Našao je 
kapu.) U Ostrovskoga ima, u jednom njegovom komadu, neki 
čovjek s velikim brkovima i malim sposobnostima... Baš 

sam takav ja. No, a sada, gospodo, zbogom... (Jeleni Andre- 
jevnoj.) Vrlo ću se veseliti, ako jednom navratite sa Sofi- 
jom Aleksandrovnom k meni... U mene je maleno imanje, 
u svemu okolo trideset desetina, ali ako vas možda zanima, 
možete pogledati moj uzorni vrt i rasadnik, kakva ne ćete 
naći na tisuću vrsta uokolo. A odmah je do mene državna 
šumarija... Sam je šumar star i vazda boležljiv, tako da ja 
zapravo upravljam i svojim i državnim dobrom... 

JELENA ANDREJEVNA. Već su mi pripovijedali o tom, 
da vi silno volite šume. To vam, dabome, može donijeti i ve- 
Jiku korist, ali zar vam to ne smeta u vašem pravom zvanju? 
Ta, vi ste liječnik. 

ASTROV. Jedini bog znade, što je zapravo pravo naše 
zvanje. 

JELENA ANDREJEVNA. A je li zanimljivo? 

ASTROV. Jest, jest, posao je zanimljiv. 

VOJNICKI (ironično). Itekako zanimijiv! 

JELENA ANDREJEVNA (Astrovu). Vi ste još mlad čo- 
vjek... Bit će vam tako... no, 36—37 godina, pa mislim, da 
ne će biti baš tako zanimljivo, kako vi to govorite. sama 
šuma i šuma. Mislim, da je jednoliko. 

SONJA. Nipošto! To je izvanredno zanimljivo. Mihail 
Lvovič sadi svake godine mladu šumu, pa su mu već podijelili 
i jednu brončanu kolajnu i diplomu. Zauzima se za to, da se 
stare šume ne istrebljuju. Saslušate li ga, potpuno čete se 
s njime složiti. On kaže, da šume ukrašuju zemlju, uče čo- 
vjeka razumijevati ljepotu i udahnjuju mu uzvišeno nastro- 
jenje. Šume ublažuju surovu klimu. U zemljama s blagom 
klimom troši se manje sila u borbi s prirodom, pa su zato 
tamo i ljudi mekši i nježniji. Ondje su ljudi lijepi, gipki, lako 
se uzbuđuju, govor im je otmjen, kretnje graciozne. Kod 
njih cvatu nauke i umijeća, filozofija im nije mračna, njihovi 
odnosi prema ženi puni su otmjenosti i plemenštine... 

VOJNICKI (smijući se). Bravo, bravo! Sve je to vrlo li- 
jepo, ali premalo uvjerljivo, pa ćeš ti (Astrovu), dragi prija- 
telju, ipak biti tako dobar i dopustiti mi, da peći ložim dr- 
vima, i da od drvene građe gradim svoje staje... 

ASTROV. Ti možeš ložiti svoje peći i tresetom, a staje 
graditi od kamena. Dopuštam čak da se i šume sijeku kad je 

za to nužda, ali čemu da se istrebljuju? Ruske šume padaju 
pod sjekirom, ginu milijarde drveta; pustoše se životinjska 
legla i ptičja gnijezda, plićaju i sahnu rijeke, nepovratno 
iščezavaju najljepši pejsaži, i sve to samo zbog toga, što lijeni 
čovjek nema smisla za to da se sagne i iz zemlje izvadi go- 
rivo. (Jeleni Andrejevnoj.) Nije li istina, gospođo? Čovjek 
mora biti zatucani barbar, kad može u svojoj peći spaljivati 
toliku krasotu i uništavati ono, što nije kadar da sam stvori. 
Čovjek je nadaren razumom i stvaralačkom snagom, da 
umnoži ono, što mu je dano, ali dosada on nije stvarao, nego 
rastvarao. Šuma imade sve manje i manje, rijeke presušuju, 
divljač je poizginula, klima je iskvarena, a zemlja biva svaki 
dan sve bjednija i ružnija. (Vojnickome.) Eto, i ti gledaš u 
mene s ironijom i sve, što ja govorim, tebi se čini neozbilj- 
nim... a možda je doista sve to samo naklapanje jednoga 
čudaka; ali kad prolazim mimo seljačkih šuma, koje sam ja 
spasio od sječe, ili kad čujem, kako šumi moja mlada šuma, 
zasađena mojim vlastitim rukama, onda dolazim do spoznaje, 
da je u izvjesnoj mjeri i klima u mojoj vlasti, pa bude li čo- 
vjek i nakon tisuću godina sretan, bit će u tom i dio moga 
truda. Kad zasadim brezu, pa onda vidim, kako se zazeleni 
i njiše na vjetru, duša mi se napunja ponosom, i ja... (opa- 
zivši radnika s pladnjem i čašicom rakije.) Uostalom... (pije) 
valja ići. Sve su to na kraju krajeva možda samo naklapanja 
čudaka... ali... ja vas pozdravljam! Zbogom! (Polazi prema 
kući.) 

SONJA (hvata ga pod ruku i polazi zajedno s njime). 
Kada ćete opet k nama doći? 

ASTROV. Ne znam. 

SONJA. Opet za mjesec dana?... 


(Astrov i Sonja odlaze u kuću; Marija Vasiljevna i Te- 
ljegin ostaju kod stola; Jelena Andrejevna i Vojnicki odlaze 
na terasu.) 


JELENA ANDREJEVNA. A vi ste se, Ivane Petroviču, 
opet ponašali nemoguće. Zar vam je bilo potrebno ljutiti Ma- 
riju Vasiljevnu i govoriti o perpetuum mobile! I danas ste 
se za doručkom prepirali s Aleksandrom. Kako je to sitničavo! 

VOJNICKI. Ali kad ga mrzim! 

JELENA ANDREJEVNA. Vi nemate za što mrziti Alek- 
sandra. On je baš kao i svi drugi. Nije gori od vas. 

VOJNICKI. Da vi možete vidjeti svoje lice i svoje kret- 
nje!... Kako vam je lijeno živjeti! Oh, kako lijeno! 

JELENA ANDREJEVNA. Da, da, lijeno i dosadno! Svi 
grde moga muža, svi me gledaju sažalno: sirotica, muž joj 
star. O, ja to žaljenje vrlo dobro razumijem! Kako je ono 
Astrov rekao malo prije: svi vi uludo uništavate šume, i 
uskoro ne će na zemlji ništa ostati. Baš tako ludo uništavate 
i čovjeka, i doskora će vašom zaslugom iščeznuti sa zemlje 
i vjernost, i čistoća, i samopožrtvovnost. Zašto ne možete 
ravnodušno gledati ženu ako nije vaša? Zato, što — kako ono 
pravo veli doktor — u svima vama sjedi đavo razaranja! 
Vama nije žao ni šuma, ni ptica, ni žena, ni jednome dru- 
goga... 

VOJNICKI. Ne volim ja te filozofije! (Stanka.) 

JELENA ANDREJEVNA. Taj doktor ima umorno, ner- 
vozno lice. Interesantno je to lice. Sonji se on očito dopada. 
Ona je u njega zaljubljena, i ja je shvaćam. Eto, kod mene 
je već bio tri puta, ali ja sam plaha, pa nisam ni jedamput 
s njime pravo ni progovorila, niti sam ga prijateljski primila. 
Pomislio je, da sam zla srca. Nas dvoje, Ivane Petroviču, ja- 
mačno i jesmo baš radi toga dobri prijatelji, što smo oboje 
prgavi i dosadni ljudi. Prgavi! Ne gledajte me tako, ja to ne 
volim. 

VOJNICKI. Zar vas mogu da gledam drugačije, kad vas 
ljubim? Vi ste moja sreća, život, moja mladost! Znam, da su 
moje nade na uzajamnost nevelike, skoro nikakve, ali ja i ne 
trebam ništa, i dopustite mi samo da vas gledam, da slušam 
vaš glas... 

JELENA ANDREJEVNA. Tiše! Mogao bi vas tkogod čuti! 


(Odlaze u kuću.) 


VOJNICKI (idući za njom). Dopustite mi da govorim o 
svojoj ljubavi, ne tjerajte me od sebe, i već samo to bit će za 
mene prevelika sreća... 


JELENA. To je mučno... (Oba odlaze u kuću.) 


(Teljegin udara po žicama, svirajući polku; Marija Vasi- 
ljevna nešto bilježi po rubovima svoje brošure.) 


Zastor 

DRUGI ČIN 


Blagovaonica u Serebrjakovljevoj kući. Noć. Čuje se kako u vrtu 

udara stražar. 

SEREBRJAKOV (sjedi u naslonjaču pred otvorenim prozorom i 

drijema) i JELENA ANDREJEVNA (sjedi kraj njega i također 
drijema). 


SEREBRJAKOV (trgnuvši se). Tko je tu? Sonjo, jesi li 
to ti? 

JELENA ANDREJEVNA. Ja sam. 

SEREBRJAKOV. Ti, Lenočka... Nesnosno me boli! 

JELENA ANDREJEVNA. Ogrtač ti je pao na pod. (Omata 
mu noge.) Ja ću zatvoriti prozor, Aleksandre. 

SEREBRJAKOV. Nemoj, zagušljivo je... Malo prije sam 
zadrijemao, pa mi se prisnilo, da moja lijeva noga nije moja, 
nego — tuđa. Probudio sam se od teške boli. Ne, to nije 
podagra, prije će biti reumatizam. Koliko je sada sati? 

JELENA ANDREJEVNA. Dvanaest i dvadeset minuta. 
(Stanka.) 

SEREBRJAKOV. Potraži mi sutra u biblioteci Batju- 
škova. Čini mi se, da ga imamo. 

JELENA ANDREJEVNA. Što? 

SEREBRJAKOV. Potraži mi sutra ujutro Batjuškova. 
Koliko se sjećam, mi smo ga imali. Ali zašto ja danas tako 
teško dišem? 

JELENA ANDREJEVNA. Umoran si. Već drugu noć ne 
spavaš. 

SEREBRJAKOV. Kažu, da je Turgenjev od podagre dobio 
srčanu bolest. Bojim se, da ne bude i sa mnom tako. Prokleta, 
odvratna starost. Neka je đavo odnese. Otkada sam ostario, 
postao sam sam sebi odvratan. A i vama je jamačno već 
mrsko gledati u mene. 

JELENA ANDREJEVNA. Ti govoriš o svojoj starosti ta- 
kvim tonom, kao da smo svi mi krivi, što si star. 

SEREBRJAKOV. Tebi sam prvoj mrzak. 


(Jelena se Andrejevna udaljuje i sjeda podalje.) 
SEREBRJAKOV. Na kraju krajeva, imaš i pravo. Nisam 
ja lud, razumijem. Ti si mlađa, zdrava. lijepa, hoćeš da živiš, 


a ja sam starac, gotovo lešina... Što? Zar da to ne razu- 


294 


mijem? Glupo je, dabome, što još uvijek živim. Ali počekajte, 
doskora ću vas sve osloboditi. Još malo i sve je gotovo. 

JELENA ANDREJEVNA. Ne mogu više... Šuti, boga 
radi. 

SEREBRJAKOV. Ispada tako, da, zahvaljujući meni, svi 
vi »ne možete više«, dosađujete se, kinjite svoju mladost, 
samo se ja naslađujem životom i srećom. Pa naravno! 

JELENA ANDREJEVNA. Zašuti! Ti si me izmučio! 

SEREBRJAKOV. Ja sam vas sve izmučio. Naravno. 

JELENA ANDREJEVNA (kroz suze). Nesnosno! Reci, što 
hoćeš od mene? 

SEREBRJAKOV. Ništa. 

JELENA ANDREJEVNA. Onda ušuti! Molim te. 

SEREBRJAKOV. Čudnovata stvar: kad govori Ivan Pe- 
trovič ili ona stara idiotkinja Marija Vasiljevna — onda ništa 
— svi slušaju; a kad se ja samo jednom riječju oglasim, odmah 
se svi stanu osjećati nesretnima. Čak im je i moj glas odvra- 
tan. No, dopuštam, da sam nesnosan, da sam sebičnjak, de- 
spot, ali zar zaista nemam u starosti nikakva prava na ego- 
izam? Zar nisam barem to zaslužio? Zar da ja nemam prava 
— pitam ja — na spokojnu starost i na izvjesnu pažnju ljudi 
prema sebi? 

JELENA ANDREJEVNA. Nitko ti ni ne osporava tvoja 
prava. (Vjetar udara prozorom.) Vjetar se digao, zatvorit ću 
prozor. (Zatvara ga.) Odmah će kiša. Nitko ti ne osporava tvo- 
ja prava. 


(Stanka; stražar se javlja u vrtu udaranjem i pjesmom.) 


SEREBRJAKOV. Cijeli svoj život proboraviš u radu za 
nauku, priučiš se na svoj kabinet, na slušaoce i na poštovane 
kolege — i najednom, ni kriva ni dužna, evo te u ovoj 
grobnici da tu dan na dan gledaš glupake i slušaš njihove 
ništavne razgovore... Ja hoću da živim, ja volim uspjeh, vo- 
lim slavu, bučnost, a ovdje sam kao u progonstvu. Svaki ti se 
čas budi čežnja za prošlošću, mori te uspjeh drugih i strah 
pred smrću... Ne mogu! Nedostaje mi snage! A osim toga — 
tu nemaju obzira prema mojoj starosti! 

JELENA ANDREJEVNA. Pričekaj, strpi se: za pet-šest 
godina bit ću i ja stara. 


(Ulazi Sonja.) 

SONJA. Tatice! Pa ti si sam zapovjedio da se pošalje po 
doktora Astrova, a evo, sada, kad je došao, ne ćeš da ga pri- 
miš. To nije lijepo. Samo uzalud uznemirujete čovjeka... 

SEREBRJAKOV. Što će meni tvoj Astrov? On se toliko 
razumije u medicinu, koliko ja u astronomiju. 

SONJA. Ta ne ćemo ovamo pozivati zbog tvoje podagre 
čitav medicinski fakultet. 

SEREBRJAKOV. S tim luđakom ne ću ni da razgovaram. 

SONJA. Kako te volja. (Sjedne.) Meni je svejedno. 

SEREBRJAKOV. Koliko je sada sati? 

JELENA ANDREJEVNA. Jedan sat. 

SEREBRJAKOV. Ovdje je zagušljivo... Sonjo, daj mi 
kapljice sa stola! 

SONJA. Odmah! (Daje mu kapljice.) 

SEREBRJAKOV (razdraženo). Ah, ne te! Ništa vas čovjek 
ne može zamoliti! 

SONJA. Molim te, ne budi hirovit! Možda se to kome i 
sviđa, ali mene poštedi — budi tako milostiv! Ja to ne volim. 
A osim toga ja nemam ni vremena: sutra moram rano ustati 
— kosimo sijeno. 


(Ulazi Vojnicki u kućnom haljetku i sa svijećom.) 


VOJNICKI. Vani se sprema oluja! (Sijeva.) Oho! Helene 
i Sonja, idite na počinak! Ja ću vas zamijeniti. 

SEREBRJAKOV (prestrašeno). Ne, ne! Ne ostavljajte me 
s njim? Ne ću! Zatući će me svojim vječitim govorenjem! 

VOJNICKI. Ta, zaboga, valja i njima dati odmor! Već 
drugu noć ne spavaju. 

SEREBRJAKOV. Pa, dobro, neka idu, ali odlazi i ti. Hvala 
ti. Molim te! U ime našega nekadašnjega prijateljstva, nemoj 
se protiviti. Razgovarat ćemo drugi put. 

VOJNICKI (podrugljivo se smješkajući). Našega neka- 
dašnjega prijateljstva... Nekadašnjega... 

SONJA. Zašuti, ujače Vanja. 

SEREBRJAKOV (ženi). Draga moja, ne ostavljaj me na 
samu s njim! Ubit će me svojim govorenjem. 

VOJNICKI. Pa to već postaje smiješno. 


(Ulazi Marina sa svijećom.) 

SONJA. I ti bi već trebala da legneš, dadiljo. Kasno je 
već. 
MARINA. Samovar je još na stolu, pa kako da legnem 
kraj nespremljena stola. 

SEREBRJAKOV. Nitko ne spava, svi se kinje i muče, 
samo ja uživam. 

MARINA (pristupa k Serebrjakovu, nježno). Što je bat- 
juško? Boli? I meni u pd noge neki đavo vrta, pa vrta (po- 
pravlja mu pokrivač). To je vaša stara bolest. Pokojna Vera 
Petrovna, Sonječkina majka, nije katkad čitave noći spavala, 
nego se samo mrcvarila... Ona je vas jako voljela... (Stan- 
ka.) Stari su ljudi kao i djeca — htjeli bi da ih tkogod požali, 
a komu je starih ljudi žao... (Ljubi Serebrjakova u rame.) 
Hajde, batjuško, u postelju... Hodi, dušo! ... Dat ću ti lipova 
čaja, ugrijat ću ti noge... Bogu ću se za tebe pomdliti... 

SEREBRJAKOV (ganuto). Hajdemo, Marina. 

MARINA. I mene samu nešto u nogama trga, pa trga, 
(vodi ga zajedno sa Sonjom). Vera se Petrovna katkada sve 
savijala od muke i plača. Ti si, Sonjuško, bila tada još malena 
i ludo dijete. Hajde, batjuško, hajde... (Serebrjakov, Sonja 
i Marina odlaze). 

JELENA ANDREJEVNA. Izmučio me dozlaboga. Jedva 
se držim na nogama. 

VOJNICKI. On je vas izmučio, a ja samoga sebe. Već 
treću noć ne spavam. 

JELENA ANDREJEVNA. Nema dobra u ovoj kući. Vaša 
mati mrzi sve osim svojih brošura i profesora; profesor je 
razdražljiv, meni ne vjeruje, a vas se boji. Sonja se ljuti na 
oca, ljuti se na mene i, evo, već dvije nedjelje ne govori sa 
mnom. Vi pak mrzite moga muža i javno prezirete svoju 
majku. I sama sam toliko nervozna, da sam danas već dva- 
deset puta počela plakati... Nema sreće u ovoj kući. 

VOJNICKI. Ostavimo filozofiju! 

JELENA ANDREJEVNA. Vi ste, Ivane Petroviču, obra- 
zovan i pametan čovjek, pa mislim, da biste vi morali shvatiti, 
da svijet ne će propasti ni od razbojnika ni od požara, nego 
od mržnje i neprijateljstva, i od svih tih tričavih zadirkivanja 
... I vaša bi dužnost bila da sve mirite i primirujete, a ne da 
i vi mrmljate. 

VOJNICKI. Najprije vi pomirite mene sa samim sobom! 
Draga moja... (Saginje se i ljubi je u ruku.) 

JELENA ANDREJEVNA. Pustite! (Povlači ruku.) Odla- 
zite! 

VOJNICKI. Za časak će pasti kiša i sve će se u prirodi 
osvježiti i odahnuti. Samo mene ne će oluja osvježiti. Dan i 
noć me poput more muči misao, da je moj život nepovratno 
izgubljen. Prošlosti nemam, jer je utrošena u glupe trice, a 
sadašnjost je užasna i besmislena. Eto vam moga života i moje 
ljubavi! Kuda da ih djenem, što da s njima učinim? Moj osje- 
ćaj uludo gine poput sunčane zrake, koja je dospjela u mračnu 
jamu. Tako i ja ginem. 

JELENA ANDREJEVNA. Kad mi tako govorite o svojoj 
ljubavi ja nekako otupljujem i na znam, što da vam kažem. 
Oprostite, ali ja vam ne mogu ništa kazati. (Hoće da ode.) 
Laku noć. 

VOJNICKI (zagrađujući joj put). I da znadete, kako me 
muči pomisao, da pored mene u ovoj istoj kući gine i još jedan 
život — vaš! Što vi čekate? Kakva vas to prokleta filozofija 
sprečava? Ta, razumijte to, shvatite već jednom... 

JELENA ANDREJEVNA (zapiljivši se u nj očima). Ivane 
Petroviču, vi ste pijani! 

VOJNICKI. Možda, može biti... 

JELENA ANDREJEVNA. Gdje je doktor? 

VOJNICKI. Tamo je... Prenoćit će kod mene. Može biti, 
može biti... Sve može biti! 

JELENA ANDREJEVNA. I danas ste pili? Čemu to? 

VOJNICKI. Pa i to je nekakav način... Ne smetajte me, 
Helene! 

JELENA ANDREJEVNA. Prije niste nikada pili i nikad 
niste govorili tako mnogo... Idite spavati! Dosađujete mi. 

VOJNICKI (saginje se i ljubi joj ruku). Draga... divna 
moja! 

JELENA ANDREJEVNA (zlovoljno). Pustite me. Ta to je 
već i gadno. (Odlazi.) 

VOJNICKI (sam). Otišla je... (Stanka.) Prije deset godina 
susretao sam se s njom kod pokojne sestre. Bilo joj je tada 
17, a meni 37 godina. Zašto je onda nisam zavolio i zaprosio? 
To je bilo tako lako! I sada bi bila moja žena... Da... Sada 
bi nas oboje probudila oluja: ona bi se prestrašila groma, a ja 
bih je držao u svome zagrljaju i šaptao: »Ne boj se, ja sam 
tu.« O, divne misli, kako bi to bilo lijepo... ja se čak i smi- 
jem... Ah, bože, misli mi se pletu u glavi... Zašto sam star? 

Zašto me ona ne razumije? Njezina retorika, njezin mlitavi 
moral, besmislene, mlohave misli o propasti svijeta — sve Ii 
je to neizrecivo mrsko. (Stanka.) O, kako sam prevaren! Obo- 
žavao sam toga profesora, toga kukavnog reumatičara, radio 
sam za njega kao vol! Ja i Sonja cijedili smo iz ovoga imanja 
posljednje sokove; trgovali smo kao kulaci i maslom, grahom, 
sirom, otkidali smo sami sebi od usta, samo da od groševa i 
kopjejaka sakupimo tisuće, pa da mu ih pošaljemo. Ponosio 
sam se njime i njegovom učenošću; živio sam i disao samo 
s njime i za nj. Sve, što bi napisao ili izrekao, činilo mi se 
genijalnim... Bože moj, a sada? Evo ga umirovljena, i odmah 
se jasno razabire čitav rezultat njegova života: nijedna ga 
stranica njegovih radova ne će preživjeti: sasvim je nepoznat, 
upravo nitko i ništa! Mjehurić sapunice! A ja sam prevaren 
... vidim... glupo prevaren. 


(Ulazi Astrov u kaputiću bez prsluka i bez ovratnika; pripit 
je; za njim ulazi Teljegin s gitarom.) 


ASTROV. Sviraj! 
TELJEGIN. Ne, ne — svi spavaju! 
ASTROV. Sviraj! 


(Teljegin tiho prebire po žicama.) 


ASTROV (Vojnickomu). Ti ovdje sam? Bez dama? (Pod- 
bočivši se tiho pjevucka): 

»Pleši kućo, pleši peći, 

Gazda ne zna, gdje će leći...« — A mene probudila oluja. 
Dobra kiša. Koliko bi sada moglo biti sati? 

VOJNICKI. Đavo bi znao! 


ASTROV. Ja kao da sam čuo glas Jelene Andrejevne. 

VOJNICKI. Ovaj je čas bila ovdje. 

ASTROV. Divna žena. (Promatra čaše na stolu.) Lijekovi. 
Kakvih sve tu ima recepata! I harkovskih, i moskovskih, i 
tulskih... Svim je već gradovima dodijao svojom podagrom. 
Da li je uistinu bolestan ili se samo prenemaže? 

VOJNICKI. Bolestan je. (Pauza.) 

ASTROV. Što si ti danas tako tužan? Zar ti je profesora 
žao, što li? 

VOJNICKI. Pusti me! 

ASTROV. Ili si možda u profesorovicu zaljubljen? 

VOJNICKI. Ona mi je prijateljica. 

ASTROV. Već? 

VOJNICKI. Što znači to »već?« 

ASTROV. Žena može biti prijateljicom muškarca samo 
ovim redom: najprije mu je znanica, zatim ljubavnica, a istom 
na koncu prijateljica. 

VOJNICKI. Prostačka filozofija! 

ASTROV. Kako? Da... Valja priznati, — postao sam pro- 
stak. Eto, vidiš, i pijan sam. Obično se tako opijam samo jed- 
nom na mjesec. I kad se tako okitim, onda sam do krajnosti 
bezobrazan i drzak. Onda mi je sve svejedno. Laćam se najte- 
žih operacija i obavljam ih vanredno; stvaram najšire planove 
za budućnost. I pritom se ni sam sebi ne činim ni najmanjim 
čudakom, nego vjerujem, da donosim čovječanstvu golemu 
korist... upravo golemu! A u to vrijeme imam svoj naročiti 
filozofski sistem, pa mi se onda svi vi, braćo moja, činite tak- 
vim sitnim bubicama... pravim mikrobima. (Teljeginu.) Hra- 
pavče, sviraj! 

TELJEGIN. Dragi moj, od srca bih ti rado svirao, ali ra- 
zumij — u kući sve spava! 

ASTROV. Sviraj! 


(Teljegin tiho svira.) 


ASTROV. Valjalo bi malo gucnuti. Hajdemo, tamo je, 
čini mi se, kod nas ostalo još malo konjaka. A kad svane od- 
vest ćemo se k meni. Vrijedi? (Opazivši Sonju na ulazu.) 
Oprostite, ja sam bez ovratnika. (Brzo odlazi, a Teljegin za 
njim.) 

SONJA. I opet si se, ujače Vanja, s doktorom napio. Baš 
ste se našli — sokolovi! No, doktor je oduvijek takav, ali ti? 
Tvojim godinama to nikako ne pristaje. 

VOJNICKI. Godine tu nemaju nikakva posla. Kad nema 
pravoga života, onda se živi u fantazmagorijama. Bolje i to, 
nego ništa. 

SONJA. Naše je sve sijeno pokošeno, a kiše lijevaju dan 
na dan. Sve gnjije, a ti se zanosiš fantazmagorijama. Sasvim 
si zapustio gospodarstvo. Ja sama radim, pa su me sile posve 
izdale... (Prestrašeno.) Ujače, tebi su na očima suze! 

VOJNICKI. Kakve suze? Nema ništa... budalaština... 
Pogledala si me ovaj čas kao pokojna tvoja mati. Mila moja... 
(Pohlepno joj ljubi ruke i lice.) Sestrice moja... mila moja 
sestrice... gdje je sada? Ah, DA ZNADE! DA ZNADE! 

SONJA. Što, ujače? Što da zna? 

VOJNICKI. Teško je... nije lijepo... Ništa... Poslije... 
Ništa... Ja idem... (Odlazi.) 

SONJA (kuca na vrata). Mihaile Lvoviču, spavate li? Sa- 
mo časak! 

ASTROV (iza vrata). Odmah, odmah! (Nedugo iza toga 
ulazi, obučen u prsluk; ima kravatu.) Što zapovijedate? 

SONJA. Pijte sami, ako vam se ne gadi, ali vas molim, 
ne dajte ujaku. Njemu škodi. 

ASTROV. Dobro. Ne ćemo više piti. (Stanka.) Ja odmah 
polazim kući. Riješeno i potpisano. Dok spreme konje, već će 
i svanuti. 

SONJA. Kiša pada. Pričekajte, dok se razdani. 

ASTROV. Oluja će nas mimoići: samo nas je jednim kra- 
jem zahvatila. Ja idem. I molim vas, da me više ne zovete 
k svom ocu. Ja mu govorim — podagra, a on meni — reuma- 
tizam. Ja ga molim da leži, a on sjedi. Danas uopće nije htio 
sa mnom govoriti. 

SONJA. Razmažen je. (Traži po sobnom bujffetu.) Hoćete 
li štogod zagristi? 

ASTROV. Molim, rado. 

SONJA. Volim ja noću malo zagristi. Čini se, da u buffetu 
nešto ima. Vele, da je u životu imao mnogo uspjeha kod žena, 
pa su ga žene i razmazile. Evo, uzmite sira! (Oboje stoje uz 
buffet i jedu.) 

ASTROV. Ja danas nisam ništa jeo, samo pijem. U va- 
šega je oca čudan karakter (vadi iz buffeta bocu.) Smijem li? 
(ispija čašicu.) Nema nikoga, pa vam mogu otvoreno govoriti. 
Znate li — meni se čini, da ne bih mogao u vašoj kući pro- 
živjeti ni mjesec dana: ugušio bih se u tom uzduhu... Otac 
vam je sav zaokupljen svojom podagrom i knjigama, ujak 
Vanja svojom boležljivom melankolijom, vaša baka, pa na- 
pokon vaša maćeha... 

SONJA. Što maćeha? 

ASTROV. U čovjeku treba da je sve lijepo i pristalo: i 
lice, i odjeća, i duša, i misli. Istina, ona je lijepa, ali ona samo 
jede, spava, šeta, sve nas očarava svojom ljepotom — i više 


301 


ništa. Ne zna ni za kakve dužnosti, drugi rade za nju... Zar 
ne? A besposlen život ne može biti čist. (Stanka.) Uostalom, 
možda i prestrogo sudim. Mene nije život zadovoljio kao ni 
vašega ujaka Vanju, pa obojica postajemo gunđala. 

SONJA. Zar vi niste zadovoljni životom? 

ASTROV. Općenito govoreći, ja volim život, ali naš život, 
malograđanski, ruski, filistarski život ne mogu da trpim i 
prezirem ga svim silama svoje duše. A što se tiče moga vla- 
stitog, ličnog života, to u njemu, boga mi, ne nalazim zaista 
ništa lijepa. Znadete li, kad čovjek ide u tamnoj noći po šumi, 
pa u to vrijeme u daljini ugleda svijetlo, onda ne osjeća ni 
umornosti, ni tame, pa ni bodljikavih grančica, koje ga uda- 
raju po licu... Ja radim — vi to znate — kao nitko u okrugu, 
sudbina me udara bez prestanka, katkada nepodnosivo patim, 
ali u daljini preda mnom nema ni plamečka. Za sebe lično ja 
ne očekujem više ništa. Ni ljude ne volim... Odavno već ne 
volim nikoga. 

SONJA. Nikoga? 

ASTROV. Nikoga. Neku nježnost osjećam još jedino pre- 
ma vašoj dadilji — to je sjećanje na prošlost. Seljaci su odveć 
jednolični, nerazvijeni, žive u nečistoći, a s inteligencijom se 
ne možeš nikako složiti. Umara me. Svi ti naši dobri znanci 
plitko misle, plitko osjećaju i ne vide dalje od svoga nosa — 
kratko i jezgrovito: glupaci su A oni, koji su nešto pametniji 
i viđeniji, oni su histerični i zagrezli u analiziranje i refleksije 
... Oni jadikuju, uzajamno se mrze i omražuju, očajno kleveću 
i prikučuju ti se nasamu, promatraju te potajice i zaključuju: 
»0, to je psihopat!« ili »To je frazer!« A kad ne znadu, kakvu 
bi ti krpicu prilijepili na čelo, onda govore: »To je neobičan 
čovjek, čudak!« Voliš li šumu — to im je čudno; ne jedeš li 
mesa — to im je također čudno. Neposrednog, čistog, slo- 
bodnog odnošenja prema prirodi i ljudima više nema... 
Nema, pa nema! (Hoće da pije.) 

SONJA (ne daje mu piti). Ne, molim vas, zaklinjem vas, 
ne pijte više! 

ASTROV. Zašto? 

SONJA. To vam nikako ne priliči! Vi ste otmjen čovjek, 
imate tako nježan glas... Što više, vi ste i lijepi kao nijedan 
od svih mojih znanaca. Zašto hoćete da budete slični običnim 
ljudima, pijanicama i kartašima? O, ne činita to, ja vas mo- 
lim! Uvijek govorite da ljudi ništa ne stvaraju, nego samo 

razaraju ono, što im je odozgo dano. Pa zašto onda, zašto 
razarate samoga sebe? Nemojte, kanite se toga, ja vas molim, 
ja vas zaklinjem. 

ASTROV (pruža joj ruku). Više ne ću piti. 

SONJA. Dajte mi poštenu riječ? 

ASTROV. Poštena riječ. 

SONJA (čvrsto mu stisne ruku). Hvala vam! 

ASTROV. Dosta je! Ja sam se otrijeznio. Gledajte, ja sam 
sasvim trijezan i ostat ću takav do konca svojih dana. (Gleda 
na sat.) Dakle, nastavimo. Velim: moje je vrijeme već prošlo, 
već je prekasno... Postarao sam se, izradio, svi su mi osjećaji 
otupjeli, pa mislim, da se ne bih mogao više vezati ni uz koga 
Ja nikoga ne volim i... ne ću više nikad nikoga zavoljeti. 
Što me još može zanijeti, to je ljepota. Prema njoj ne mogu 
nikada postati ravnodušan. Čini mi se, da bi mi, evo, Jelena 
Andrejevna, kad bi joj se to prohtjelo, mogla zavrtjeti moz- 
gom u jedan jeđincati dan... Ali to nije ljubav, nije privrže- 
nost... (Zasštire rukom oči i trgne se.) 

SONJA. Što je vama? 

ASTROV. Tako... Za vrijeme korizme umro mi je jedan 
bolesnik pod kloroformom. 

SONJA. Vrijeme je, da već jednom to zaboravite. (Stan- 
ka.) Recite mi, Mihajle Lvoviču... Kad bih ja imala prijate- 
ljicu ili mlađu sestru, pa da saznate, da vas ona, no — recimo 
— da vas ona ljubi, kako bi se vi prema tome ponijeli? 

ASTROV (slegnuvši ramenima). Ne znam. Po svoj prilici 
nikako. Ja bih joj dao razumjeti, da je ne mogu voljeti... Ali 
sada imadem drugih briga. No bilo tako ili drugačije, vrijeme 
mi je da pođem, kad sam već odlučio da idem. Zbogom, draga 
moja prijateljice, valja se oprostiti, jer inače ne ćemo do dana 
završiti. (Stisne joj ruku.) Proći ću gostinskom sobom, ako do- 
pustite, jer se bojim, da bi me vaš otac mogao zaustaviti. 
(Odlazi.) 

SONJA (sama). Nije mi ništa rekao... Njegova duša i 
srce još su mi uvijek sakriveni, pa zašto se osjećam tako 
sretnom? (Smije se od sreće). Rekla sam mu: vi ste otmjen 
i plemenit čovjek, i glas vam je tako nježan... Zar je to mo- 
žda bilo neumjesno? Glas mu podrhtava, miluje... evo ga, još 
osjećam u uzduhu. A kad sam mu govorila o mlađoj sestri, 
nije me shvatio... (Zalomivši rukama.) O, kako je to strašno, 
što nisam lijepa! Kako užasno! A ja znam, da sam ružna, znam 

ja to, znam... Prošle nedjelje, kad su ljudi izlazili iz crkve, 
čula sam, gdje su govorili o meni, pa je jedna žena rekla: 
»Ona je dobra i velikodušna, ali šteta, što je tako ružna«... 
Ružna... 


(Ulazi Jelena Andrejevna.) 


JELENA ANDREJEVNA (otvara prozore). Prošla je olu- 
ja. Kako je uzduh čist! (Stanka.) Gdje je doktor? 


SONJA. Otišao je. (Stanka.) 
JELENA ANDREJEVNA. Sofi! 


SONJA. Što? 

JELENA ANDREJEVNA. Dokle ćete se vi na mene lju- 
tit. Mi jedna drugoj nismo ništa zla učinile. Čemu da bu- 
demo neprijateljice? Dosta je već toga... 

SONJA. I ja sam htjela... (Grli je.) Dosta je bilo srdžbe. 

JELENA ANDREJEVNA. Pa nego. (Obje su uzrujane). 

SONJA. Je li tata legao? 

JELENA ANDREJEVNA. Nije! Sjedi u gostinskoj... Ni- 
smo govorile jedna s drugom po čitave tjedne, a bog znađe 
zašto... (Opazivši, da je buffet otvoren.) Što je to? 

SONJA. Mihail Lvovič je večerao. 

JELENA ANDREJEVNA. I vina je ovdje... Dajte da pi- 
jemo bratimstvo. 

SONJA. Pijmo! 

JELENA ANDREJEVNA. Iz jedne čaše... (Natače.) Tako 
je bolje. No, dakle — ti? 

SONJA. Ti. (Piju i ljube se.) Ja sam se već odavna htjela 
pomiriti, ali me je uvijek nekako bilo sram... (Plače.) 

JELENA ANDREJEVNA. A zašto sada plačeš? 

SONJA. Ni za što... samo tako... 

JELENA ANDREJEVNA. No, dosta, dosta... (Plače.) Ču- 
dan si ti stvor... i sama sam zaplakala... (Stanka.) Ti si na 
mene bila ljutita što sam se udala za tvoga oca tobože prora- 
čunano. Ako vjeruješ zakletvama, onda ti se kunem, da sam 
pošla za njega samo iz ljubavi. Zavoljela sam u njemu uče- 
njaka i poznatu ličnost. To nije bila prava ljubav, nego umjet- 
na, ali se meni tada činilo, da je prava. No tome ja nisam 
kriva. A ti od samoga vjenčanja nisi prestajala da me koriš 
i kažnjavaš svojim pametnim i nepovjerljivim očima. 

SONJA. No, sada je mir, konačni mir! Zaboravimo sve. 

JELENA ANDREJEVNA. Ne smiješ biti takva: — tebi to 
ne pristaje. Valja svima vjerovati, jer se inače ne da živjeti. 
(Stanka.) 

SONJA. Reci mi po duši kao prijateljica... Jesi li sretna? 

JELENA ANDREJEVNA. Nisam. 

SONJA. Znala sam to. Još samo jedno pitanje. Reci mi 
otvoreno, — bi li htjela, da imadeš mlađega muža? 

JELENA ANDREJEVNA. Kakva si ti djevojčica. Dabome, 
da bih htjela. (Smije se.) No, zapitaj još štogod, zapitaj... 

SONJA. Sviđa li ti se doktor? 

JELENA ANDREJEVNA. Dabome, i te kako. 

SONJA (smije se). Ja imam glupo lice... zar ne? On je 
malo prije otišao, ali ja još uvijek čujem njegov glas i njegove 
korake, i pogledam li na tamni prozor — i tamo mi se pojavi 
njegovo lice. Daj mi da ti sve izgovorim... Ali ja ne mogu 
tako glasno govoriti, stidim se. Hajdemo u moju sobu, tamo 
ćemo porazgovarati. Ja ti se pričinjam glupom... Zar ne? 
Priznaj... Reci mi štogod o njemu... 

JELENA ANDREJEVNA. Što da ti reknem. 

SONJA. On je pametan čovjek... Sve razumije i sve zna- 
de.,. Znade liječiti ljude i saditi šume... 

JELENA ANDREJEVNA. Ne radi se to o šumi ni o me- 
dicini... Shvati ti, draga moja, on je talent! A znaš li ti, što 
to znači — talent? Smjelost, slobodna glava, široki zamah... 
Posadi drvce i već zamišlja, što će biti od njega za tisuću 
godina... Već mu se priviđa sreća čovječanstva. Takvi su 
ljudi rijetki, i njih treba voljeti... Istina, on pije, biva katkad 
i surov, ali što je to? Talentiran čovjek u Rusiji ne može ostati 
bespomoćan. Promisli i sama, kakav je život toga doktora! Po 
putevima neprohodno blato, zima, snježne vijavice, silne da- 
ljine, ljudi grubi, divlji, svuda bijeda, bolesti. Kraj takvih 
se prilika onome, tko radi i bori se iz dana u dan, teško oču- 
vati do četrdesete godine čistim i trijeznim... (Ljubi je.) Ja 
ti želim od sve duše, ti si vrijedna sreće... (Ustaje.) A ja 
sam suvišna, nevažna pojava... I u glazbi, i u muževljevoj 
kući, u svim romanima — ukratko svuda i svagda sam bila 
epizodna pojava. Pravo govoreći, Sonjo, ako se dobro pro- 
misli, ja sam vrlo, vrlo nesretna! (Hoda uzbuđeno po sceni.) 
Za mene nema sreće na ovom svijetu. Nema! Što se ti smiješ? 

SONJA (smije se, prekrivši lice). Ja sam tako sretna... 
sretna! 

JELENA ANDREJEVNA. Meni se tako hoće svirati... 
Svirala bih sada makar što. 

SONJA. Sviraj. (Grli je.) Ja ne mogu spavati. Sviraj. 

JELENA ANDREJEVNA. Odmah. Tvoj otac ne spava. 
Kad je bolestan, onda ga uzrujava glazba. Idi, pitaj ga. Nema 
li on ništa protiv toga, zasvirat ću. Hajde. 

SONJA. Odmah. (Odlazi.) 


(U vrtu lupa noćni čuvar.) 


JELENA ANDREJEVNA. Davno već nisam svirala. Svi- 
rat ću i plakati. Plakati kao ludo dijete. (Prema prozoru.) 
Je 1 ti to udaraš, Jefime? 

STRAŽAREV GLAS. Ja sam! 

JELENA ANDREJEVNA. Ne udaraj, gospodin je bole- 
stan. 

STRAŽAREV GLAS. Odmah ću otići! (Zviždi psima.) Na! 
Crnko! Mali! Crnko! (Stanka.) 


SONJA (vrativši se). Ne dopušta! 


Zastor 


TREĆI ČIN 


Gostinska soba u Serebrjakovljevoj kući. Troja vrata: desno, 
lijevo i u sredini. Dan je. 

VOJNICKI i SONJA (sjede), a JELENA ANDREJEVNA (za- 
mišljeno šeće pozornicom). 


VOJNICKI. Gospodin profesor je izvolio izraziti želju, da 
se danas svi oko jedan sat sakupimo u gostinskoj sobi. (Gleda 
na sat.) Za četvrt sata bit će jedan. Ima da nešto objavi 
narodu. 

JELENA ANDREJEVNA. Vjerojatno neki posao. 

VOJNICKI. Ne zna on nikakvih posala. Drlja svoje glu- 
posti, mrmlja i ljubomoran je, i to je sve. 

SONJA (s prijekorom). Ujače! 

VOJNICKI. No, no, oprosti. (Pokazuje na Jelenu Andre- 
jevnu.) Eto, gledajte i divite se: kad hoda sve tetura od lije- 
nosti. Vrlo lijepo! Divno! 

JELENA ANDREJEVNA. A vi opet mrmljate, mrmljate 
cijeli dan. Kako da vam to ne dozlogrdi! (Ojađeno.) Ja umi- 
rem od dosade, ne znam, što bih počela. 

SONJA (slijegajući ramenima). Kao da u kući nema 
posla... Samo da ti se hoće raditi. 

JELENA ANDREJEVNA, Na primjer? 

SONJA. Primi se gospodarstva, poučavaj nepismene, nje- 
guj bolesnike. Zar je to malen posao? Eto, dok tebe i oca nije 
bilo ovdje, išli smo ja i ujak Vanja na sajmove, pa smo trgo- 
vali brašnom. 

JELENA ANDREJEVNA. U to se ja ne razumijem. A 
osim toga, to je nezanimljiv posao. Što se tiče uopčavanja i 
liječenja seljaka, to je stvar, koja se čita samo u naprednim 
romanima, pa otkuda da se ja sjetim, da ih liječim i po- 
učavam? 

SONJA. A eto vidiš, ja ne shvaćam, kako da se ti ne sje- 
tiš, da ih poučavaš. Potrpi malo, pa ćeš se ubrzo priučiti. (Grli 
je.) Ne jadikuj, draga moja. (Smijući se.) Tebi je dosadno, ne 
možeš da sebi nađeš nigdje mjesta, a dosada i nerad — to 
su zarazne bolesti. Gle: ni ujak Vanja ništa ne radi, nego 
samo ide kao sjena, a ja sam ostavila svoj posao i dotrčala 
k tebi, da se s tobom porazgovorim. I ja sam se ulijenila, i 
nisam ni za što! Doktor Mihail Lvovič dolazio je prije k nama 
vrlo rijetko, jedamput na mjesec; upravo ga je teško bilo 
namoliti, a sađa se dovozi ovamo svakodnevno, napustio je i 
svoje šume i medicinu. Ti si, čini se, prava čarobnica. 

VOJNICKI. Pa što vas muči? (Živo.) No, draga moja, ča- 
robnice moja, budite zaboga razboriti! U vašim žilama teče 
rusalkina krv, krv vodene vile, pa budite i vi vilom rusalkom! 
Dajte svome srcu oduška, makar jedamput u životu, zalju- 
bite se što prije i preko ušiju u kakvog vodenjaka — pa 
sobom strmoglavce pljusnite u vodu, da se veleučeni gospo- 
din profesor i svi mi od čuda zabezeknemo! 

JELENA ANDREJEVNA (ljutito). Pustite me na miru! 
Kako je to okrutno! (Hoće da ode.) 

VOJNICKI (ne pušta je). No, no, radosti moja, oprostite 
mi... Molim vas za oproštenje! (Ljubi joj ruku.) Sada je opet 
mir! 

JELENA ANDREJEVNA. Priznajte, i anđele bi već osta- 
vila strpljivost. 

VOJNICKI. U znak mira i sloge donijet ću odmah kitu 
ružica; još sam ih jutros spremio za vas. Jesenje ruže divne, 
sjetne ruže... (Odlazi.) 

SONJA. Jesenje ruže, — divne, sjetne ruže... (Obje gle- 
daju na prozor.) 

JELENA ANDREJEVNA. Evo već je i rujan. Nekako 
ćemo i zimu provesti ovdje. (Stanka.) Gdje je doktor? 

SONJA. U sobi kod ujaka Vanje. Nešto piše. Drago mi 
je, što je ujak otišao, moram s tobom nešto govoriti. 

JELENA ANDREJEVNA. O čemu? 

SONJA. O čemu? (Naslanja joj glavu na grudi.) 

JELENA ANDREJEVNA. No, dobro, dobro. (Priglađuje 
joj kosu.) Dosta je toga. 

SONJA. Ja sam ružna. 

JELENA ANDREJEVNA. Ti imaš prekrasnu kosu. 

SONJA. Ne, ne! (Ogledava se za ogledalom.) Ne, kada 
žena nije lijepa, onda joj se kaže: »Imate prekrasne oči, imate 
prekrasnu kosu. ..« Ja ga ljubim već šestu godinu, ljubim ga 
više, nego svoju majku; svaki ga čas čujem, osjećam stisak 
njegove ruke, pogledavam na vrata, čekam ga, i uvijek mi se 
čini, da će ovaj čas unići. I sama vidiš, da i k tebi dolazim 
samo zato, da o njemu razgovaram. Sada dolazi ovamo k nama 
svaki dan, ali mene i ne gleda, niti me primjećuje... A to 
me tako boli! Ni nade nemam nikakve na bolje, baš nikakve! 
(Očajno.) O, bože, daj mi snage... Čitavu sam noć probdjela 
u molitvi... Često pristupam k njemu, sama započinjem 
s njime razgovor i gledam mu u oči... Izgubila sam svaki 
ponos i sposobnost da se svladavam ... Tako se nisam mogla 
ni jučer suzdržati, pa sam priznala ujaku Vanji, da ljubim... 
Pa i sva služinčad već znade, da ga ljubim. Svi znadu. 

JELENA ANDREJEVNA. A on? 

SONJA. Ne. On me i ne opaža. 

JELENA ANDREJEVNA (razmišljajući). Čudan je on čo- 
vjek... Znadeš li što? Dopusti, da ja s njim o tome porazgo- 
vorim... Bit ću oprezna... samo ću mu natuknuti, (Pauza.) 
Dabome... pa dokle da ostaneš u takvoj neizvjesnosti... Do- 
pusti mi! (Sonja u znak odobravanja kima glavom.) 

JELENA ANDREJEVNA. Izvrsno. Ljubi li ili ne ljubi — 
to nije teško doznati. A ti se, srdašce, ne plaši i ne uznemiruj, 

ja ću oprezno ispitati, da on i ne primijeti. Valja nam doznati 
samo: da ili ne? (Pauza.) Ako ne ljubi, onda nas neka više ne 
posjećuje. Zar ne? 


(Sonja u znak odobravanja kima glavom.) 


JELENA ANDREJEVNA. Čovjeku je lakše kad ga ne 
Vidi. I ne odgađajmo to nadugo, nego ga odmah ispitajmo. 
Spremao se, da mi pokaže neke crteže... Idi mu reci, da že- 
lim s njime govoriti. 

SONJA (u silnom uzbuđenju). Ali ti ćeš mi reći svu istinu? 

JELENA ANDREJEVNA. Pa naravno. Ja mislim, da isti- 
na, pa ma kakva ona bila — još uvijek nije tako strašna kao 
neizvjesnost. Pouzdaj se u mene, mila. 

SONJA. Da, da... Reći ću mu, da ti želiš vidjeti njegove 
crteže. (Polazi, a onda se zaustavi pred vratima.) Ne! Ipak je 
neizvjesnost bolja... Ipak ostaje neka nada... 

JELENA ANDREJEVNA. Što veliš? 

SONJA. Ništa. (Odlazi.) 

JELENA ANDREJEVNA (sama). Nema ništa gore, nego 
znati tuđu tajnu, a ne moći joj pomoći. (Razmišljajući.) On 
je ne voli, — to je jasno, ali čemu da je ne uzme za ženu? 
Ona nije lijepa, ali za jednoga seoskoga liječnika njegovih 
godina, bila bi izvrsna žena, Pametna je, nada sve dobra i 
poštena... Ali, ne! Ne radi se sada o tome... (Pauza.) Ja 
shvaćam tu bijednu djevojku. Usred takve očajne dosade, 
gdje umjesto ljudi posvuda tumaraju samo sive mrlje, gdje 
se čuju samo trivijalnosti, gdje se vodi računa samo o jelu, 
piću i spavanju, od vremena se do vremena pojavljuje on, 
koji nije nikome od njih sličan, lijep, zanimljiv i privlačan 
kao sjajni mjesec usred noćne tame... Podati se čarima takva 
čovjeka, zaboraviti se... Čini se, da sam se i ja malo njime 
zanijela... Da, bez njega mi je nesnosno, i evo, čim pomi- 
slim na nj, zatitra mi slatki smiješak na ustima... Taj ujak 
Vanja veli, da u mojim žilama teče vilinska krv,... »Dajte 
svom srcu oduška makar jedamput u životu«... Pa što? 
Možda bi to zbilja bilo dobro... Oh, da mi je poput slobodne 
ptice odletjeti od svih vas, od vaših pospanih lica, od vaših 
razgovora, i zaboraviti, da svi vi postojite na svijetu. Ali ja 
sam kukavica, plašljiva... Savjest će me do smrti moriti... 
Eto, on nas posjećuje svaki dan, i ja naslućujem, zašto ovamo 

dolazi, osjećam se čak krivom i spremna sam da pred Sonjom 
padnem na koljena, zamolim je za oproštenje i zaplačem... 

ASTROV (ulazi s kartogramom). Dobar dan! (Stisne joj 
ruku.) Htjeli ste vidjeti moje risarije? 

JELENA ANDREJEVNA. Jučer ste mi obećali, da ćete 
mi pokazati svoje radove... Jeste li slobodni? 

ASTROV. O, dakako. (Rasprostire na igraćem stolu kar- 
togram i pričvršćuje ga čavlićima.) Gdje ste se vi rodili? 

JELENA ANDREJEVNA (pomažući mu). U Petrogradu. 

ASTROV. A kakve ste škole polazili? 

JELENA ANDREJEVNA. Konzervatorij. 

ASTROV. Onda vas to ne će zanimati. 

JELENA ANDREJEVNA. Zašto? Istina, ja selo ne pozna- 
jem, ali sam mnogo čitala. 

ASTROV. Ovdje u kući imam svoj vlastiti stol... U 
sobi Ivana Petroviča. Kad se potpuno umorim i od rada sa- 
svim otupim, onda sve od sebe bacam i bježim ovamo, pa se 
ovim stvarčicama zabavim sat-dva... Ivan Petrovič i Sofja 
Aleksandrovna zvrckaju po svojim računalima, a ja sjedim 
kraj njih za svojim stolom i mažem po platnu... I pritom 
se osjećam tako ugodno i smireno, a cvrčak cvrči. Ali taj uži- 
tak dopuštam sebi dosta rijetko, jedamput na mjesec... (Po- 
kazujući na kartogram.) Sada gledajte ovamo. Slika našega 
kraja, kakav je bio prije pedeset godina. Tamnozelena i svi- 
jetlozelena boja označuje šumu; polovica je cijele površine 
zaraštena šumom. Gdje je zelenilo pokrivenom crvenom mre- 
žicom, tamo je bilo sobova i srna... Ja tu prikazujem i floru 
i faunu. Na tom su jezeru živjeli labudi, guske, patke i — 
kako pripovijedaju stari ljudi — bilo je tu sijaset ptica, koje 
su se nadvijale u jatima poput oblaka. Osim sela i zaselaka 
vidite tu i tamo porazbacana naselja, majure, naseobine sta- 
rovjeraca, pa onda vodene mlinove... Rogatoga je blaga i 
konja bilo vrlo mnogo. Vidi se to po modroj boji. Tako se na 
primjer po ovom dijelu našega kraja razlila modra boja 
gusto: bili su tu čitavi čopori konja, na svaku su kuću otpa- 
dala po tri konja. (Pauza.) A sada pogledajte niže. Ovako je 
bilo prije dvadeset i pet godina. Tu je pošumljena tek trećina 
čitave površine. Srna više nema, ali imade još sobova. Zelena 
i modra boja već su bljeđe. I tako dalje i tako dalje. Prela- 
zimo sada k trećem dijelu! To je savremena slika našega 

kraja. Zelene boje još imade tu i tamo, ali ona više ne čini 
cjelovitu, neprekidnu površinu, nego skup mrlja: nestalo je 
i sobova, i labudova, i tetrijeba. Prijašnjim zaseocima, nase- 
obinama, majurima i mlinovima nema više ni traga. Općenito 
uzevši, pruža nam se slika postepenoga i nesumnjivoga izro- 
đivanja, koje će, čini se, za kojih 10—15 godina postati pot- 
puno. Vi ćete reći, da su tu posrijedi utjecaji kulture i da je 
sasvim prirodno stari život morao ustupiti mjesto novome. 
Da, ja bih to shvaćao, da su se na mjestima, gdje su bile te 
istrijebljene šume, sagradile široke ceste, željeznice, te da su 
tu podignuti zavodi, tvornice, škole, — narod bi postao zdra- 
viji, bogatiji i prosvjetljeniji. Ali o svemu tome nema ni go- 
vora! U okrugu su još uvijek jednake močvare, isti komarci, 
nema puteva kao i prije, vlada siromaštvo, tifus, difterija, 
požari... Tu mi imađemo posla s izrođivanjem, uvjetovanim 
nerazmjernom borbom za opstanak; to je izrođivanje iz ne- 
haja, neukosti i posvemašnjeg nedostatka samosvijesti, gdje 
se ozebli, gladni i bolesni čovjek — samo da spasi ostatke 
svoga života i očuva od smrti svoju djecu, instinktivno i ne- 
svijesno laća svega, čime bi mogao utažiti sebi glad i ogrijati 
se, pa razara sve, ne misleći na sutrašnjicu... Razoreno je 
sada gotovo sve, a sazdano umjesto toga nije ništa. (Hladno.) 
Ali — ja vam na licu vidim, da vas to nimalo ne zanima. 

JELENA ANDREJEVNA. Pa kad se ja u to tako malo 
razumijem... 

ASTROV. Tu nema što da se razumije... Vas to naprosto 
ne zanima... 

JELENA ANDREJEVNA. Da vam iskreno priznam, moje 
su misli uistinu zaokupljene drugim stvarima. Oprostite mi. 
Imam da obavim s vama jedno maleno preslušanje, pa sam 
u neprilici, jer ne znam, kako da počnem. 

ASTROV. Preslušanje? 

JELENA ANDREJEVNA. Da... preslušanje..., ali dosta 
nevine naravi... Sjednimo! (Sjedaju.) Radi se o jednoj mla- 
doj osobi. Govorit ćemo kao pošteni ljudi, kao prijatelji, bez 
ceremonija. Mi ćemo o tom porazgovoriti i onda zaboraviti 
sve, o čemu se govorilo. Hoćete? 

ASTROV. Dobro. 

JELENA ANDREJEVNA. Radi se o mojoj pastorci Sonji. 
Sviđa li vam se ona? 

ASTROV. Da, ja je poštujem. 

JELENA ANDREJEVNA. A sviđa li vam se kao žena? 

ASTROV (oklijevajući). Ne sviđa. 

JELENA ANDREJEVNA. Još dvije-tri riječi, i svršeno. 
Nijeste li vi ništa primijetili? 

ASTROV. Ništa. 

JELENA ANDREJEVNA (uzimlje ga za ruku). Vi je ne 
volite, to vam vidim na očima... Ali ona pati... Shvatite 
to... i... nemojte više ovamo dolaziti. 

 ASTROV kra Moje je vrijeme već prošlo... A osim 
toga i žuri mi se... (Slegnuvši ramenima.) Pa što ću? (Zbu- 
njen je.) 

JELENA ANDREJEVNA. Uh, kako je to neugodan raz- 
govor! Tako sam uzrujana kao da sam imala na leđima tisuću 
pudi!... No, hvala bogu, gotovi smo. Zaboravimo sve, kao 
da uopće nije ništa bilo i...iotiđite. Vi ste pametan čovjek, 
pa ćete razumjeti... (Pauza.) Ah, čak mi je krv udarila u 
lice... 

ASTROV. Da ste mi to rekli mjesec-dva ranije, možda 
bih još i promislio, ali sada... (Sliježući ramenima.) Ali, ako 
ona pati, onda naravski... Samo jedno ne razumijem: zašto 
ste baš vi morali obaviti to preslušanje? (Gleda joj u oči i 
prijeti prstom.) Vi ste — lukavi! 

JELENA ANDREJEVNA. Što to znači? 

ASTROV (smijući se). Lukavi! Uzmimo da Sonja uistinu 
trpi — ja to dopuštam — no čemu to vaše preslušanje? (Ne 
puštajući je da govori, živahno.) Dopustite, ne gledajte tako 
začuđeno; vi odlično znadete, zašto ja ovamo dolazim svaki 
dan... Zašto i radi koga dolazim, to vi odlično znadete. Mila 
moja grabežljivice, ne gledajte me tako, ja sam stari vrabac... 

JELENA ANDREJEVNA (ne shvaćajući). Grabežljivica? 
Ne razumijem. 

ASTROV. Lijepi, dražesni tvor... Vama se hoće žrtava! 
Eto, ja već cijeli mjesec dana ništa ne radim, sve sam zane- 
mario, i pohlepno tragam samo za vama, a vama je to tako 
strašno zabavno, užasno zabavno... Što ćemo? Ja sam pobi- 
jeđen, i vi ste to znali i bez preslušavanja. (Prekrstivši ruke 
i poniknuvši glavom.) Ja se pokoravam. Evo me, jedite! 

JELENA ANDREJEVNA. Vi ste poludjeli! 


1 pud — mjera za težinu, 16,38 kg. 

ASTROV (smije se kroz zube). Vi ste sramežljivi... 

JELENA ANDREJEVNA. O, ja sam bolja i viša, nego što 
vi mislite. Kunem vam se! (Hoće da ode.) 

ASTROV (zapriječivši joj put). Ja danas odlazim, i ne ću 
vas više pohađati, ali... (Uzimlje je za ruku, ogledajući se.) 
Gdje ćemo se vidjeti? Recite brzo: gdje? Mogao bi tko svaki 
čas ući, govorite brže. (Strastveno.) Kako je divna, čarobna... 
Samo jedan cjelov! Samo da poljubim tu mirisnu kosu... 

JELENA ANDREJEVNA. Kunem vas se... 

ASTROV (priječi joj govoriti). Čemu zaklinjanje? Ne- 
mojte se kleti... Našto uzaludne riječi...? O, kako ste kra- 
sni! — Ove ruke! (Ljubi joj ruke.) 

JELENA ANDREJEVNA. No, dosta, dosta! Odlazite... 
(Povlači k sebi ruke natrag.) Vi ste se zaboravili. 

ASTROV. Ah, recite, govorite već jednom, gdje ćemo se 
sutra sastati? (Hvata je oko pasa.) Ti i sama vidiš, da je to 
neizbježno: mi se moramo sastati. (Ljubi je; u taj čas ulazi 
Vojnicki s kiticom ruža i zaustavlja se kraj vrata.) 

JELENA ANDREJEVNA (ne videći Vojnickoga). Pošte- 
dite me... pustite me... (Skloni glavu na Astrovljeve grudi.) 
Nemojte! (Hoće da ide.) 

ASTROV (pridržavajući je rukom oko pojasa). Dođi sutra 
u šumarsku kućicu... oka dva sata... Hoćeš li? A? Doći ćeš? 

JELENA ANDREJEVNA (opazivši Vojnickoga). Pustite 
me! (U silnoj zbunjenosti odilazi k prozoru.) To je užasno... 

VOJNICKI (postavlja kiticu ruža na stol i uzbuđeno otire 
Tupčićem lice i vrat). Ništa... da... ništa... ništa! 

ASTROV (izazivački). Danas, mnogouvaženi Ivane Petro- 
viču, vrijeme nije loše. Jutros je bilo tmurno kao da se sprema 
na kišu, a sada gle, evo sunca. Po duši govoreći, jesen je 
prekrasna... a i zimski usjevi ne će biti loši... (Savija kar- 
togram u oblik cijevi.) Nevolja je tek u tom: dani su postali 
kraći... (Odlazi.) 

JELENA ANDREJEVNA (brzo pristupa k Vojnickomu). 
Vi ćete se postarati i upotrebiti sve svoje sile, da ja i moj 
muž još danas odavle otputujemo!... Čujete 1i? Još danas! 

VOJNICKI (otirući lice). Kako? No, đa... Pa dobrol!.. 
Ja sam, Hećlane, sve vidio... sve.. 

JELENA ANDREJEVNA. Me knoznoj Čujete 1i? Ja moram 
odavle otići još danas! 

(Ulaze Serebrjakov, Sonja, Teljegin i Marina.) 


TELJEGIN. Pa ni ja nisam, vaše prevashodstvo, sasvim 
zdrav. Evo već dva dana nešto kunjam... U glavi kao da nije 
nešto u redu... 

SEREBRJAKOV. A gdje su drugi? Ne volim ja ovu kuću: 
kao kakav labirint. Dvadeset i šest sobetina, svi se po njima 
razlete, pa ne možeš nikoga da nađeš. (Zvoni.) Pozovite ovamo 
Mariju Vasiljevnu i Jelenu Andrejevnu! 

JELENA ANDREJEVNA. Ja sam ovdje. 

SEREBRJAKOV. Molim, gospođo, izvolite sjesti. 

SONJA (pristupivši k Jeleni Andrejevnoj, nestrpljivo). 
Što je rekao? 

JELENA ANDREJEVNA. Poslije. 

SONJA. Ti dršćeš. Ti si uzrujana. (Ispitljivo joj se za- 
gleda u lice.) Razumijem... Rekao je, da nas više ne će posje- 
ćivati... Je li? (Pauza.) Reci! Zar ne? 


(Jelena Andrejevna potvrđuje kimanjem glave.) 


SEREBRJAKOV (Teljeginu). S bolešću bi se čovjek mo- 
gao još kako tako i primiriti, ali ovaj način seoskoga života 
— to je nešto, s čime se ne bih mogao nikada sprijateljiti. 
Osjećam se kao da sam se sa Zemlje sunovratio na kakav 
drugi planet. Izvolite, gospodo, sjesti, molim vas. Sonjo! (So- 
nja ga ne čuje i stoji, tužno spustivši glavu.) Sonjo! (Pauza.) 
Ne čuje. (Marini.) Dadiljo, sjedi i ti. (Dadilja sjeda i plete 
čarape.) Molim, gospodo. Objesite — da tako kažem — svoje 
uši na klin pažljivosti. (Smije se.) 

VOJNICKI (uzrujavajući se). Možda ja nisam potreban i 
mogu otići? 

SEREBRJAKOV. Nipošto, ti ovdje i jesi najpotrebniji. 

VOJNICKI. Čim vam dakle mogu poslužiti? 

SEREBRJAKOV. Vama...? Što se ti ljutiš? (Pauza.) 
Ako sam se ičim ogriješio o tebe, oprosti mi, molim te... 

VOJNICKI. Ostavi se toga tona! Prijeđimo na stvar!... 
Što hoćeš? 

(Ulazi Marija Vasiljevna.) 


SEREBRJAKOV. Evo i maman. Ja počinjem, gospodo. 
(Pauza.) Pozvao sam vas, gospodo, da vam saopćim, da k nama 

dolazi revizor. Uostalom, šalu nastranu. Stvar je ozbiljna. 
Sazvao sam vas, gospodo, da vas zamolim za pomoć i savjet, 
i, poznavajući vašu veliku ljubaznost, ja se nadam, da ću ih 
od vas i dobiti. Ja sam čovjek od nauke i knjige i bio sam 
uvijek neznalica u pitanjima praktičnog života. Ne mogu 
dakle biti ni živjeti bez savjeta iskusnih ljudi, pa sam zato 
odlučio da zamolim tebe Ivane Petroviču, vas, Ilja Iljiču, i 
vas, maman... Radi se o tom, da manet omnes una nox!, to 
jest svi smo mi u božjoj ruci. Ja sam star, bolestan, pa mislim, 
da je vrijeme da uredim svoje imovinske poslove barem to- 
liko, ukoliko se one tiču moje porodice. Moj je život već do- 
vršen, na sebe više i ne mislim, ali ja imam mladu ženu i 
odraslu kćer. (Pauza.) Dalje živjeti na selu ja ne mogu. Mi 
nismo stvoreni za selo, a u gradu živjeti od ovih dohodaka, 
što ih mi dobivamo s ovoga imanja, nemoguće je. Da se proda 
— recimo — šuma, bila bi to izvanredna mjera, koje se čo- 
vjek ne može laćati svake godine. Valja dakle pronaći nešto 
takvo, što bi nam postojano zajamčivalo manje ili više odre- 
đenu svotu dohotka. Ja sam smislio takvu mjeru, pa sam 
slobodan, da vam je predložim na razmatranje. Izostavit ću 
potankosti i izložit ću vam stvar samo u općenitim potezima. 
Naše nam imanje odbacuje prosječno ne više od dva posto, 
Predlažem zato da ga prodamo. Pretvorimo li dobiveni novac 
u vrijednosne papire, dobivat ćemo između četiri i pet posto. 
Ja čak mislim, da će biti i nešto suviška, koji će nam dopu- 
stiti da kupimo u Finskoj malenu vilu. 

VOJNICKI. Čekaj... Čini mi se, da me moj sluh izdao, 
pa nisam pravo čuo... Ponovi, što si rekao. 

SEREBRJAKOV. Da novac pretvorimo u vrijednosne pa- 
pire, a od preostaloga suviška da kupimo vilu u Finskoj. 

VOJNICKI. Ne to o Finskoj... Ti si rekao još nešto 
drugo. 

SEREBRJAKOV. Predložio sam da prodamo imanje. 

VOJNICKI. Da, da, to sam htio čuti... Hoćeš da prodaš 
imanje — izvrsno, prekrasna misao... A kuda zapovijedaš 
da se djenem ja sa svojom staricom majkom i, evo, sa Sonjom? 

SEREBRJAKOV. Sve ćemo mi to u svoje vrijeme raz- 
motriti. Ne ide to sve najedamput. 


1 Sve očekuje jedna (ista) noć... (lat.) 

VOJNICKI. Čekaj. Očito je, da ja do danas nisam imao 
ni mrvice zdravoga razuma. Do danas sam mislio u svojoj 
gluposti, da ovo imanje pripada Sonji. Moj je pokojni otac 
kupio ovo dobro za miraz mojoj sestri. A ja sam dosada bio 
naivan i nisam shvaćao zakona po turski, misleći čvrsto, da 
je nakon sestrine smrti prešlo imanje na njezinu kćer Sonju. 

SEREBRJAKOV. Pa dabome, imanje pripada Sonji. Tko 
to osporava? Bez Sonjine privole ja se i ne bih odlučio na pro- 
daju. Ali ja mislim da bi to i bilo korisno Sonji. 

VOJNICKI. To je neshvatljivo, neshvatljivo! Ili sam ja 
poludio, ili... ili... 

MARIJA VASILJEVNA. Jean, ne protuslovi Aleksandru! 
On doista znade bolje od nas, što je dobro, a što nije. 

VOJNICKI. Ne, ne! Dajte mi vode. (Pije vodu.) Govorite, 
što hoćete, štogod hoćete! 

SEREBRJAKOV. Ja ne razumijem, zašto se ti uzrujavaš. 
Ja ne kažem, da je moj projekt idealan. Ako ga svi ocijenite 
nepovoljno, na ću ni ja navaljivati. (Pauza.) 

TELJEGIN (zbunjeno). Ja, vaša presvjetlosti, gojim pre- 
ma nauci ne samo blagopoštovanje, nego i neka srodna čuv- 
stva, Brat žene moga brata Grigorij Iljič — jamačno će vam 
biti milo da to znate — Konstantin Trofimovič Lakedemo- 
nov, bio je magister... 

VOJNICKI. Mani se toga, dragi, mi imamo posla. Priče- 
kaj malo, poslije ćeš... (Serebrjakovu.) Evo, pitaj njega. Ovo 
je imanje kupljeno od njegova ujaka. 

SEREBRJAKOV. A, čemu da ga pitam? Zašto? 

VOJNICKI. Ovo je dobro još kraj tadašnjih prilika bilo 
kupljeno za dvadeset i pet tisuća rubalja. Otac je isplatio 
samo sedamdeset tisuća, a duga je ostalo dvadeset i pet ti- 
suća. Ali sada slušajte! To imanje ne bi bilo ni kupljeno, da 
se nisam ja odrekao baštine u korist sestre, koju sam žarko 
ljubio. Što više, ja sam radio deset godina kao vol, dok nisam 
isplatio sav dug... 

SEREBRJAKOV. Žalim, što sam ovaj razgovor uopće 
započeo. 

VOJNICKI. Sada je imanje bez dugova, i uređeno je 
samo mojim ličnim naporima. I evo sada, kad sam ostario, 
hoće da me odavle naprosto bace na ulicu! 

SEREBRJAKOV. Ja ne znam, što ti zapravo hoćeš? 

VOJNICKI. Dvađeset i pet godina upravljao sam tim 
dobrom, radio, slao tebi novac poput najsavjesnijega upravi- 
telja, a ti mi za sve to vrijeme nisi ni jedan jedini put za to 


zahvalio. Cijelo to vrijeme — u mladosti i sada — dobivao 
sam od tebe godišnju plaću od pet stotina rubalja — tu pro- 
sjačku milostinju! — a da se pritom ti nisi nikada domislio, 


da mi povećaš plaću makar samo za jedan rubalj! 

SEREBRJAKOV. Ivane Petroviču, otkuda da ja to znam? 
Ja nisam praktičan čovjek i ne razumijem se u te poslove. 
Mogao si sebi sam povećati, koliko si htio. 

VOJNICKI. Zašto nisam tobože krao? Je li? Zašto me svi 
ne prezirete što nisam krao? To bi bilo ispravno, jer u tom 
slučaju ne bih sada bio prosjak. 

MARIJA VASILJEVNA (strogo). Jean! 

TELJEGIN (uzrujano). Vanja, dragi prijatelju, ta nemoj... 
nemoj... ja sav dršćem... Čemu kvariti dobre međusobne 
odnose? (Ljubeći ga.) Nemoj! 

VOJNICKI. Evo, dvadeset i pet sam godina kao krtica 
sjedio sa svojom majkom između četiri zida... Sve naše mi- 
sli i čuvstva pripadale su tebi. Danju smo govorili o tebi, o 
tvojim radovima, ponosili se tobom i sa strahopočitanjem spo- 
minjali tvoje ime. Čitave smo noći gubili pri čitanju časopisa 
i knjiga, koje sada prezirem iz dubine duše! 

TELJEGIN. Nemoj, Vanja, nemoj... Ne mogu da to 
slušam. 

SEREBRJAKOV (gnjevno). Ne razumijem, što hoćeš? 

VOJNICKI. Nama si ti bio višim bićem i tvoje smo sa- 
stavke znali naizust... No sada su mi se otvorile oči! Ja sve 
vidim! Pišeš o umjetnosti, a o umjetnosti ništa ne razumiješ! 
Svi tvoji radovi koje sam ja volio, ne vrijede ni prebijene 
pare. Ti si nas naprosto obmanjivao! 

SEREBRJAKOV. Ali, gospodo, dajte ga već jednom ušut- 
kajte! Ja ću otići! 

JELENA ANDREJEVNA. Ivane Petroviču, zahtijevam, 
da zašutite! Čujete li? 

VOJNICKI. O, ne, ja ne ću šutjeti! (Zakrčuje Serebrja- 
kovu put.) Pričekaj još malo, još nisam svršio. Ti si uništio 
moj život! Ja nisam, živio! Ne! Zbog tebe sam ja upropa- 
stio, uništio najljepše godine svoga života! Ti si moj najgori 
neprijatelj! 

TELJEGIN. Ne mogu... ne mogu... Ja moram ići... 

(Odlazi silno uzrujan.) 


SEREBRJAKOV. Što hoćeš od mene? I otkuda tebi pravo 
da govoriš sa mnom takvim tonom? Bijedniče! Ako je ovo 
imanje tvoje, ti ga i uzmi, a ja ga ne trebam! 

JELENA ANDREJEVNA. Ja smjesta odlazim iz ovoga 
pakla! (Viče.) Ne mogu dalje to podnositi! 

VOJNICKI. Moj je život uništen! Ja sam talentiran, pa- 
metan, smion... Da sam živio, kako treba, mogao se u meni 
pojaviti drugi Schopenhauer ili Dostojevski... Ja bulaznim! 
S uma ću sići. Majko, ja očajavam! Majčice! 

MARIJA VASILJEVNA (oštro). Poslušaj Aleksandra! 

SONJA (pada na koljena pred dadiljom i pritišče se uz 
nju). Dadiljo, dadiljo! 

VOJNICKI. Majčice! Što da radim? Šutite, nemojte mi 
ništa govoriti! Sam znam, što mi je raditi... (Serebrjakovu.) 
Ti ćeš se mene sjećati! (Odlazi na srednja vrata.) 


(Marija Vasiljevna odlazi za njim.) 


SEREBRJAKOV. Što je to zapravo, gospodo? Oslobodite 
me toga luđaka! Ja ne mogu s njim živjeti pod istim krovom! 
On tu stanuje (pokazuje na srednja vrata) gotovo uz mene... 
Neka se preseli u selo, na drugo krilo, ili ću se ja odavle od- 
seliti... U istoj kući ja ne mogu više ni časka s njime 
ostati... 

JELENA ANDREJEVNA (mužu). Još danas odlazimo. Sve 
to treba da se smjesta odredi. 

SEREBRJAKOV. Nevaljanac! 

SONJA (klečeći obraća se ocu, nervozno, kroz suze). Ta- 
tice, budi milosrdan! Ja i ujak Vanja tako smo nesretni! (Gu- 
šeći se u očaju.) Budi milosrdan! Sjeti se, dok si ti bio mlađi, 
ujak Vanja i bakica prevodili su za tebe noću knjige i prepi- 
sivali tvoje papire... po čitave noći... čitave noći! Ja i ujak 
Vanja radili smo bez odmora, bojali smo se i kopjejku potro- 
šiti na sebe i sve samo slali tebi... Nismo jeli nezaslužen 
hljeb! Ja ne mogu i ne znam da sve to kažem, što bih htjela 
reći, ali ti nas moraš razumjeti, tatice... Treba biti milo- 
srdan!... 

JELENA ANDREJEVNA (uzrujana, mužu). Aleksandre, 
boga radi, daj razgovaraj s njime... Zaklinjem te. 

SEREBRJAKOV. Dobro, razgovarat ću... Ja ga ničim 
ne okrivljujem, niti se ne ljutim, ali morate priznati, da je 
njegovo ponašanje u najmanju ruku čudno. Dobro, kad ho- 
ćete, idem k njemu. (Odlazi na srednja vrata.) 

JELENA ANDREJEVNA. Budi s njim mekši, umiri ga... 
(Odlazi za njim.) 

SONJA (pritiščući se uz dadilju). Dadiljo! Dadiljo! 

MARINA. Ništa, ništa, dijete moje. Gusaci će se malo 
nagakati, pa će prestati... Kad se dosita nagaču — prestat 
će... 

SONJA. Dadiljo! 

MARINA (gladi je po glavi). Treseš se kao u groznici! 
Smiri se, sirotice moja, bog je milostiv. Uzmi lipova čaja ili 
malinovog soka, pa će proći... Ne jadikuj, siroče moje... 
(Gledajući prema srednjim vratima.) Eh, ushodali se, gusaci, 
prisjelo vam! 


(Za scenom se čuje hitac, a onda krik Jelene Andrejevne; 
Sonja se trgne.) 


MARINA. Bogorodice! 
SEREBRJAKOV (dotrči, teturajući od straha). Zadržite 
ga! Zadržite! On je poludio! 


(Jelena Andrejevna i Vojnicki bore se na vratima.) 


JELENA ANDREJEVNA (nastojeći da mu otme revolver). 
Dajte to ovamo! Ovamo, velim vam! 

VOJNICKI. Pustite, Helene! Pustite me! (Oslobodivši se, 
jurne unutra i očima traži Serebrjakova.) Gdje je? Ha, evo 
ga! (Puca na Serebrjakova.) Puf! (Pauza.) Nisam pogodio? 
Opet promašio? (Gnjevno.) Ah, đavo, đavo... đavo to neka 
nosi... (Baca revolver na pod i iznemogao sjeda na stol. Se- 
Tebrjakov je ošamućen; Jelena se Andrejevna naslonila na 
stijenu, zlo joj je.) 

JELENA ANDREJEVNA. Odvezite me odavle! Odvezite 
me, ubijte, ali ovdje više ne mogu ostati ni časa. 

VOJNICKI (očajan). Ah, što ja radim! Što ja radim! 

SONJA (tiho). Dadiljo! Dadiljice moja! 


Zastor 

ČETVRTI ČIN 


Soba Ivana Petroviča; to je i njegova spavaonica i poslov- 
nica imanja. Uz prozor je velik stol s velikim gospodarskim knji- 
gama i različitim papirima, pult, ormari, vaga. Manji je stol 
Astrovljev; na njemu je crtaći pribor i boje te crtaća mapa. Ka- 
vez sa čvorkom. Na zidu je karta Afrike, očito ovdje sasvim su- 
višna. Ogromni divan, obučen u navošteno platno. Lijevo su vrata, 
koja vode u stambene prostorije; desno su izlazna vrata. Pred 
desnim je vratima prosti otirač, da seljaci ne uprljaju pod. Je- 
sensko veče. Tišina. 

TELJEGIN i MARINA (sjede sučelice i motaju vunu za čarape). 


TELJEGIN. Brže, brže, Marino Timofejevna, jer će nas 
sad pozvati, da se oprostimo. Već je zapovjeđeno da se 
upregnu konji. 

MARINA (nastoji da brže mota). Još samo malo. 

TELJEGIN. Putuju u Harkov. Tamo će sada živjeti. 

MARINA. I bolje je tako. 

TELJEGIN. Ustrašili su se... Jelena Andrejevna veli 
»nijednoga časa ne ću da dulje ostanem ovdje... odlazimo, 
te odlazimo... Poživjet ćemo, veli, malo u Harkovu, tamo 
ćemo sve pogledati, a onda ćemo poslati po stvari...« Odlaze 
sasvim lake duše. Nije im jamačno, Marino Timofejevna, su- 
đeno da žive ovdje. Nije im suđeno... Fatalna predodređe- 
nost... 

MARINA. I bolje je. Nedavno su podigli buku, pucnjavu 
— prava sramota! 

TELJEGIN. Da, to je motiv, vrijedan kista Ajvazovskoga. 

MARINA. Ja ne mogu to gledati. (Stanka.) Opet ćemo za- 
početi svoj stari život. Ujutro ćemo oko osam na čaj, oko 
jedan sat objed, a naveče večeru. Sve u svoje doba, kao kod 
ljudi... pravih kršćana (uzdahne). Oh, grešnica ja, kako već 
davno nisam jela rezanaca! 

TELJEGIN. Da, već davno, davno nismo pripravljali re- 
zanaca. (Stanka.) Davno, davno... Jutros vam ja, Marino Ti- 
mofejevna, idem selom, a sitničar viče za mnom: »Ej, ti, goto- 
vane!« I tako mi je bilo gorko pri duši. 

MARINA. A ti se na to ne osvrći, baćuško. Svi smo mi 
božji gotovani. Ni ti, ni Sonja, ni Ivan Petrovič — nitko ne 
sjedi bez posla, svi radimo! Svi... A gdje je Sonja? 

TELJEGIN. U vrtu. S doktorom se ushodala. Ivana Pe- 
troviča traži. Boje se, da nije digao ruku na sebe. 

MARINA. A gdje mu je pištolj? 
TELJEGIN (šapćući). Ja sam ga sakrio u podrumu! 
MARINA (nasmiješi se). Sami grijesi! 


(Ulaze iz dvorišta Vojnicki i Astrov.) 


VOJNICKI. Pusti me. (Marini i Teljeginu.) Otiđite odavle, 
ostavite me nasamu makar samo jedan sat! Ne podnosim 
skrbništva. 

TELJEGIN. Odmah, Vanja. (Odlazi na prstima.) 

MARINA. Gusak: ga-ga-ga! (Kupi vunicu i odilazi.) 

VOJNICKI. Ostavi me! 

ASTROV. S najvećim veseljem; već sam davno odavle 
trebao otići, no ja ti ponavljam, da ne ću prije otići, dok god 
mi ne vratiš ono, što si mi uzeo. 

VOJNICKI. Ja tebi nisam ništa uzeo. 

ASTROV. Ozbiljno ti velim — nemoj me zadržavati. Ja 
bih već davno morao otići. 

VOJNICKI. Ja nisam od tebe ništa uzeo. (Obojica sje- 
daju.) 

ASTROV. Tako? No, hajde, ja ću još malo pričekati, a 
onda — oprosti — morat ću upotrebiti silu. Svezat ćemo te 
i pretražiti. Govorim ti to sasvim ozbiljno. 

VOJNICKI. Kako vam drago. (Stanka.) Takvu budala- 
štinu prirediti: dva puta pucati, a nijednom ne pogoditi! To 
sebi ne ću nikada oprostiti! 

ASTROV. Kad te već spopala želja da pucaš, zašto nisi 
prosvirao sebi čelo? 

VOJNICKI (slegnuvši ramenima). Čudno. Pokušao sam 
ubiti čovjeka, pa me ne hapse niti predaju sudu. Očito me 
drže luđakom (podmukli smijeh). Ja sam luđak, a oni, koji 
pod krinkom profesora, učenih maga, skrivaju svoju nenada- 
renost, tupost, svoju krajnju sebičnost — oni nisu luđaci. Ni 
one nisu luđakinje, koje se udaju za starce, pa ih onda na 
očigled sviju varaju. Ja sam vidio, vidio, kako si je grlio! 

ASTROV. Da, jesam, grlio sam je, a tebi, evo ti, na! (po- 
kazuje mu nos.) 

VOJNICKI (gledajući prema vratima). Ne, luda je zemlja, 
koja nas još držil 

ASTROV. No, i to je glupo. 

VOJNICKI. Što ćemo, ja sam luđak, neubrojiv, pa imam 
pravo da govorim gluposti. 

ASTROV. Stara šala. Nisi ti luđak, nego naprosto čudak. 
Plašilo staro. Prije sam i ja smatrao svakoga čudaka bole- 
snim, nenormalnim, ali sada mislim, da normalno čovječje 
stanje i jest — biti čudak! Ti si potpuno normalan. 

VOJNICKI (pokriva lice rukama). Stid me je! Da znadeš, 
kako me je stid! Ovaj se oštri osjećaj stida ne da isporediti 
ni s kakvim drugim bolom (tužno). Nesnosno! (pada na stol.) 
Što da radim? Što da radim? 

ASTROV. Ništa. 

VOJNICKI. Daj mi ma što! Oh, bože moj... 47 mi je go- 
dina; doživim li, recimo, do šezdesete, preda mnom je još 
čitavih trinaest godina. Mnogo! Kako da proživim tih 13 go- 
dina? Što da radim, čime da ih ispunim? Oh, razumiđfeš li ti 
to... (Grčevito stišče Astrovu ruku), razumiješ li, kad bi se 
moglo proživjeti ostatak života nekako drukčije. Da se čovjek 
probudi jednoga jasnog i tihog jutra i osjeti, kako je počeo 
živjeti novim životom, da je sve, što je prošlo, zaboravljeno 
i nestalo kao dim. (Plače.) Započeti novi život... Reci mi, 
kako da započnem. 

ASTROV (mrzovoljno). Ah, dođavola! Kakav ti je tu novi 
život? Naš je položaj, i tvoj i moj, sasvim beznadan. 

VOJNICKI. Tako? 

ASTROV. Ja sam o tom uvjeren. 

VOJNICKI. Daj mi makar što... (pokazuje na srce.) 
Ovdje me peče. 

ASTROV (ljutito viče). Prestani! (Umekšavši se.) Oni, koji 
budu živjeli poslije stotinu, poslije dvjesta godina, i koji će 
nas prezirati za to, što smo ovdje živote proživjeli tako glupo 
i tako neukusno, oni će možda naći sredstvo, da budu sretni, 
ali mi... Nama je preostala samo jedna nada. Nada, da će 
nas za počivanja u grobovima našim posjećivati priviđenja, 
od kojih će po koje biti i ugodno. (Uzdahnuvši.) Da, brate moj! 
U čitavom su okružju bila samo dva prava, inteligentna čo- 
vjeka: ja i ti. No u ciglih desetak godina potegnuo je i nas u 
svoj vrtlog ovaj svagdanji i prezira vrijedni život; on je svo- 
jim genijalnim isparivanjem otrovao našu krv, pa smo postali 
ništavi kao i svi drugi. (Oživljeno.) Ali nemoj ti mene zava- 
ravati riječima. Vrati ti meni što si mi uzeo. 

VOJNICKI. Ja od tebe nisam ništa uzeo. 

ASTROV. Uzeo si iz moje priručne apoteke bočicu s mor- 
fijem. (Stanka.) Slušaj, ako hoćeš da po svaku cijenu obra- 
čunaš sa svojim životom, onda otiđi u šumu, pa se tamo ustri- 
jeli. Ali morfij mi vrati, jer će se inače govorkati, koješta 
naslućivati, pa će pomisliti, da sam ti ga ja dao... Meni će 
biti dosta i to, što ću morati vršiti seciranje... Ti misliš, da 
je to zanimljivo? (Ulazi Sonja.) 

VOJNICKI. Ostavi me. 

ASTROV (Sonji). Sofijo Aleksandrovna, vaš je ujak uzeo 
iz moje apoteke bočicu s morfijem, i ne će da je vrati. Recite 
mu, da toipak... nije pametno. A ni vremena nemam. Moram 
otići. 

SONJA. Ujače Vanja, ti si uzeo morfij? (Stanka.) 

ASTROV. Uzeo je. Ja sam u to uvjeren. 

SONJA. Vrati mu ga. Čemu nas strašiš? (Nježno.) Vrati, 
ujače Vanja! Ja možda nisam manje nesretna od tebe, pa ipak 
ne padam u očaj. Trpim i trpjet ću, dok se život sam od sebe 
ne svrši... Pa trpi i ti! (Stanka.) Vrati mu ga! (Cjeliva mu 
ruku.) Dragi, dobri ujače, mili, vrati! (Plače.) Ti si dobar, ti 
ćeš nam se smilovati i vratiti. Trpi, ujače! Trpi! 

VOJNICKI (vadi iz stola bočicu i daje je Astrovu). Na, 
uzmi! (Sonji.) Ali treba što prije započeti nešto raditi, pa ma- 
kar bilo što, jer jane mogu...ne mogu... 

SONJA. Da, da, treba raditi. Čim ispratimo naše, sjest 
ćemo raditi... (nervozno kopka po spisima na stolu.) Sve je 
kod nas zapušteno. 

ASTROV (stavlja bočicu u apoteku i zavezuje je). Sada 
mogu da krenem na put. 

JELENA ANDREJEVNA (ulazi). Ivane Petroviču, zar ste 
vi ovdje? Mi ovaj čas putujemo. Pođite k Aleksandru, on hoće 
da vam nešto kaže. 

SONJA. Hajde, ujače Vanja. (Uzimlje Vojnickoga ispod 
ruke.) Hajdemo. Tata i ti se morate pomiriti. To je nužno 
potrebno. (Sonja i Vojnicki odilaze.) 

JELENA ANDREJEVNA. Ja odlazim. (Daje Astrovu ru- 
ku.) Zbogom. 

ASTROV. Zar već? 

JELENA ANDREJEVNA. Konji su spremni. 

ASTROV. Zbogom. 

JELENA ANDREJEVNA. Danas ste mi obećali, da ćete 
otići odavle. 

ASTROV. Sjećam se. Ovaj čas odlazim. (Stanka.) Što ste 
se prestrašili? (Uzima je za ruku.) Zar je to tako strašno? 


JELENA ANDREJEVNA. Da. 
ASTROV. A da ostanete! A? Sutra u šumarskoj kućici... 


JELENA ANDREJEVNA. Ne... Već je odlučeno. Zato 
vam i gledam taka smjelo u oči, jer je odlazak već riješena 
stvar. Samo vas jedno molim: mislite o meni bolje. Željela 
bih, da me poštujete. 

ASTROV. Ah! (Nestrpljiv pokret.) Ostanite, molim vas! 
Priznajte, da nemate više što da radite na tom svijetu, život 
vaš nema nikakve svrhe, nemate ni za što da se zagrijete — 
pa ćete se i tako — ranije ili kasnije — i sami podati tome 
čuvstvu. To je neizbježno. Pa kad već to mora biti, bolje da se 
to dogodi ovdje, u krilu prirode, negoli gdjegod u Harkovu 
ili Kursku... Barem je poetično, i čak je jesen lijepa... 
Ovdje postoji lugarska kućica, pa polurazrušena vlastelinstva 
po Turgenjevljevu ukusu... 

JELENA ANDREJEVNA. Kako ste smiješni... ljutim se 
na vas, ali ipak... sjećat ću vas se rado. Zanimljiv ste i ori- 
ginalan čovjek. Mi se ne ćemo više nikada vidjeti, pa čemu da 
to krijem? Ja sam vas čak malo voljela... No, dajte da stisne- 
mo jedno drugom ruku, pa da se raziđemo kao prijatelji. Ne 
zamjerite mi ništa. 

ASTROV (stisnuvši joj ruku). Dobro, putujte... (Zami- 
šljeno.) Vi kao da ste dobar čovjek, pun duše, a ipak i nešto 
čudno izbija iz čitavog vašeg bića... Doputovali ste, evo, ova- 
mo sa svojim mužem, i svi, koji su ovdje radili, vrtjeli se ili 
štogod gradili, morali su odbaciti svoj posao i čitavo se ljeto 
baviti samo kostoboljom vašega muža i vama. Oboje — i on 
ivi — zarazili ste sve nas svojom besposlicom. Ja sam se zamio 
vama, čitav mjesec dana nisam ništa radio, dok su u to vrijeme 
ljudi patili, a seljaci po mojim šumama i šumskim branjevi- 
nama pasli svoju stoku. I tako ste vi i vaš muž, gdjegod bi 
vaše noge stupile, donosili sobom razaranja... Ja se šalim, 
naravno, ali je ipak... čudno, i ja sam u to uvjeren, da bi 
nastala ogromna pustoš, kad biste vi ostali... I ja bih po- 
ginuo, a i s vama ne bi bilo bolje. No, odlazite. Finita la 
commedia!! 


! Komedija je završena! (tal.) 

JELENA ANDREJEVNA (uzima s njegova stola olovku i 
brzo je sakriva). Ovu ću olovku uzeti sebi za uspomenu. 

ASTROV. Kako je to čudno... Poznavali smo se, a sada 
najedamput... bog znade zbog čega... više se nikad ne ćemo 
vidjeti. Tako je sve to na svijetu... No, dok nema još nikoga, 
i dok još nije unišao Vanja s buketom, dopustite mi... da vas 
poljubim... Na oproštaju... Smijem li? (Ljubi je u obraz.) 
No, eto... kako je to krasno. 

JELENA ANDREJEVNA. Želim vam svako dobro! (Ogle- 
davši se.) Bilo što bilo: makar jedamput u životu! (Grli ga 
strasno, a onda odmah oboje brzo odilaze jedan od drugoga.) 
Valja ići. 

ASTROV. Brže, brže. Kad su već konji spremni, onda 
odlazite.. 

JELENA ANDREJEVNA. Čini se, netko ide! (Oboje 
osluškuju.) 

ASTROV. Finita! 


(Ulaze Serebrjakov, Vojnicki, Marija Vasiljevna s knji- 
gom, Teljegin i Sonja.) 


SEREBRJAKOV (Vojnickomu). Tko i jednom riječju spo- 
mene što se dogodilo, oči mu iscurile. Poslije svega toga, što 
se tu dogodilo, ja sam u tih nekoliko sati mnogo proživio i 
toliko toga smislio i promislio, da bih mogao za pouku potom- 
stvu napisati čitavi traktat o tome, kako treba živjeti. Ja 
drage volje prihvaćam tvoje izvinjenje, pa i sam molim, da 
i ti meni oprostiš. Zbogom! (Ljubi se s Vojnickim tri puta.) 

VOJNICKI. Ti ćeš i nadalje dobivati točno onoliko, koliko 
Si i dosad dobivao. Sve će ostati po starome. 


(Jelena Andrejevna grli Sonju.) 


SEREBRJAKOV (cjeliva Mariji Vasiljevnoj ruku). Ma- 
man... 
MARIJA (cjeliva ga). Aleksandre, dajte se opet fotografi- 
rati, pa mi pošaljite svoju sliku. Vi znate, kako ste mi dragi. 

TELJEGIN. Sretan put, vaše prevashodstvo! Ne zabora- 
vite nas! 

SEREBRJAKOV (poljubivši kćer). Zbogom! Ostajte nam 
svi zbogom! (Pružajući Astrovu ruku.) Zahvaljujem vam za 

ugodno društvo... Ja cijenim vaš način mišljenja, vaše zanose 
i vaše porive, ali dopustite meni starcu, da vam za oproštajni 
pozdrav samo jedno pripomenem: raditi valja, gospodo, raditi! 
Neumorno raditi! (Klanja se svima.) Svako dobro želim! (Odi- 
lozi, a za njim odlaze Marija Vasiljevna i Sonja.) 

VOJNICKI (čvrsto cjeliva ruku Jeleni Andrejevnoj). Zbo- 
gom... Oprostite... Više se ne ćemo nikada vidjeti. 

JELENA ANDREJEVNA (dirnuta). Zbogom, prijatelju! 
(Ljubi ga u čelo i odlazi.) 

ASTROV (Teljeginu). Daj, Hrapavko, reci, da spreme i 
moje konje. 

TELJEGIN. Odmah, prijatelju! (Odlazi.) 


(Ostaju samo Astrov i Vojnicki.) 


ASTROV (kupi po stolu boje i sprema ih u kovčeg). Što 
ih ne ideš ti sprovesti? 

VOJNICKI. Neka putuju, a ja... ja ne mogu. Teško mi 
je. Valja mi se što prije nečim zabaviti... Raditi, raditi! 
(Kopa po spisima na stolu.) 


(Stanka. Čuju se praporci.) 


ASTROV. Otišli su. Profesor će se jamačno tome radovati. 
Njega ovamo ne ćeš više ni za što namamiti. 

MARINA (ulazi). Otišli su. (Sjedne u naslonjač i plete 
čarape.) 

SONJA (ulazi). Otišli su. (Otire oči.) Sretan im put. (Uja- 
ku.) No, ujače Vanja, hajde da nešto radimo. 

VOJNICKI. Raditi, raditi... 

SONJA. Davno, davno već nismo skupa sjedili za ovim 
stolom. (Pali svjetiljku na stolu.) Čini mi se, da nema crnila... 
(Uzimlje tintarnicu, prilazi s njome k ormaru i nalijeva u 
nju crnilo.) A meni je tako tužno, što su otišli. 

MARIJA VASILJEVNA (polagano ulazi). Otišli su! (Sje- 
da i zadubljuje se u lektiru.) 

SONJA (sjeda za stol i lista po blagajničkoj knjizi). Ispi- 
šimo prije svega, ujače, račune. Strašno su zapušteni. Danas 
su opet tražili neki račun. Piši. Ti piši jedan račun, a ja ću 
drugi... 

VOJNICKI (piše). »Račun za gospodina...« (Oba pišu 
šutke.) 

MARINA (zijeva). Spava mi se... 

ASTROV. Sve je tiho. Pera škripe, cvrčak cvrči. Toplo 
i ugodno... Tako mi se ne odlazi odavle... (Čuju se pra- 
porci.) Eto, konji su spremni... Ne preostaje mi očito, dragi 
moji, ništa drugo, nego da se oprostim s vama i sa svojim sto- 
lom, pa onda — hajde! (Slaže kartograme u mapu.) 

MARINA. Ta što si se užurbao? Sjedni još časak. 

ASTROV. Ne mogu. 

VOJNICKI (piše). »A od staroga je duga ostalo još se- 
damdeset i pet«... 

RADNIK. Mihajle Lvoviču, konji su upregnuti. 

ASTROV. Čujem. (Pruža mu priručnu apoteku, kovčeg i 
mapu.) Na, uzmi ovo. Pazi da ne pogužvaš mape. 

RADNIK. Dobro. (Odlazi.) 

ASTROV. No, a sada... (Ide da se oprosti.) 

SONJA. A kad ćemo se opet vidjeti? 

ASTROV. Prije ljeta jamačno ne ćemo. A teško izimi... 
Naravno, ako bi se štogod dogodilo, javite, pa ću doći. (Rukuje 
se.) Hvala vam na gostoprimstvu, prijateljskoj ljubavi... jed- 
nom riječju: na svemu. (Polazi k dadilji i cjeliva je u glavu.) 
Zbogom, starice! 

MARINA. Pa što ne ćeš ni čaj počekati? 

ASTROV. Ne ću, dadiljo. 

MARINA. Možda hoćeš čašicu rakije? 

ASTROV (neodlučno). E, pa hajde! Molim! 


(Marina odlazi.) 


ASTROV (nakon stanke). Moj je priprežnjak nešto za- 
hramao. Još sam jučer to primijetio kad ga je Petruška vodio 
na vodu. 

VOJNICKI. Valjalo bi ga nanovo potkovati. 

ASTROV. Morat ću se u Roždestvenom svratiti kovaču 
To me ne će minuti. (Prilazi karti Afrike i promatra je.) U 
toj tamo Africi mora da je sada vrućina dozlaboga — strašna 
stvar! 

VOJNICKI. Da, vjerojatno. 
MARINA (vraća se s tasom, na kojoj je čašica rakije i 
komadić kruha). Izvoli! 


(Astrov ispija rakiju.) 


MARINA. U zdravlje, baćuška! (Duboko se nakloni.) Ne 
bi li i komadićak kruha založio... 

ASTROV. Ne ću, hvala... A sada — želim vam sve dobro! 
(Marini.) Nemoj me sprovoditi, dadiljo. Nije potrebno. 


(On odlazi; Sonja odlazi za njim sa svijećom, da ga spro- 
vede. Marina sjedne u svoj nasionjač.) 


VOJNICKI (piše). »2. februara ulja 20 funti... 16. febru- 
ara opet ulja 20 funti... Heljdine kože...« (Stanka.) 


(Čuju se praporci.) 


MARINA. Otišao je. (Stanka.) 

SONJA (vraća se, stavlja svijeću na stol). Otišao... 

VOJNICKI (sračunao je na računalu i zapisuje). Svega 
... petnaest... dvadeset i pet... 


(Sonja sjedne i piše.) 


MARINA (zijeva). Oh, oprosti nam, gospode, grijehe naše! 


(Teljegin ulazi na prstima, sjedne kraj vratiju i tiho uga- 
đa gitaru.) 


VOJNICKI (Sonji, podragavši je rukom po kosi). Dijete 
moje, kako mi je teško! O, kad bi ti znala, kako mi je teško! 

SONJA. Što ćemo? Živjeti se mora! (Stanka.) Mi ćemo 
Živjeti, ujače Vanja. Proživjet ćemo dugi, dugi niz dana i 
dugih večeri... Strpljivo ćemo podnositi kušnje, kakve nam 
god pošalje sudbina; mučit ćemo se za druge i sada i u staro- 
sti, ne znajući za odmor; a kada kucne naš čas, mi ćemo po- 
nizno umrijeti, i onda tamo, s onu stranu groba reći ćemo, 
da smo patili, da smo plakali, da nam je bilo teško. Bog će 
nam se smilovati, pa ćemo ja i ti ujače, mili ujače, upoznati 
svijetli, prekrasni, divni život... i mi ćemo se razveseliti i 
gledati na naše sadašnje nevolje ganutljivo, sa smiješkom 

na licu — i odmorit ćemo se. Ja vjerujem u to, ujače, vjerujem 
vruće, strasno... (Klekne pred njega i položi glavu na nje- 
gove ruke; umornim glasom.) Odmorit ćemo se! 


(Teljegin tiho svira na gitari.) 


SONJA. Odmorit ćemo se... Slušat ćemo anđele, gledat 
ćemo nebo obasuto draguljima, vidjet ćemo, kako sva zemalj- 
ska zla i sve naše patnje tonu u milosrđu, koje će ispuniti sav 
svemir... A život će naš postati tih, nježan i sladak kao lju- 
bavno milovanje... Ja vjerujem, vjerujem... (Otire mu ma- 
ramicom suze.) Jadni moj, jadni ujače Vanja, ti plačeš... 
(Kroz zube.) U svome životu ti nisi poznavao radosti, ali čekaj, 
ujače, čekaj... Mi ćemo otpočinuti... (Grli ga.) Odmorit 
ćemo se.! 

(Izvana se čuje stražar.) 


(Teljegin tiho prebire po gitari; Marija Vasiljevna nešto 
zapisuje po rubovima brošure; Marina plete čarapu.) 


SONJA. Odmorit ćemo se! 


(Zastor se polagano spušta) 

TRI SESTRE 


Lica: 


PROZOROV, ANDREJ SERGEJEVIČ. 

NATALIJA IVANOVNA, njegova zaručnica, kasnije žena. 
OLGA |\ 

MAŠA ' njegove sestre. 

IRINA 

KULIGIN, FJODOR ILJIČ, gimnazijski profesor, Mašin muž. 
VERŠININ, ALEKSANDAR IGNATIJEVIČ, potpukovnik, zapo- 
vjednik baterije. 

TUSENBACEH, Nikolaj Lvovič, barun, poručnik. 

SOLJONI, VASILIJ VASILJEVIČ, kapetan štaba. 
ČEBUTIKIN, IVAN ROMANOVIĆ, vojni liječnik. 

FEDOTIK, ALEKSEJ PETROVIČ. potporučnik. 

RODE, VLADIMIR KARLOVIČ, potporučnik. 

FERAPONT, podvornik kod zemske uprave!, starac. 
ANFISA, dadilja, starica od 80 godina. 


Događa se u gubernijskom glavnom gradu. 


PRVI ČIN 


U kući Prozorovih. Salon sa stupovima, iza kojih se vidi pro- 
strana dvorana. Podne; napolju je sunce, veselo. U dvorani se 
prostire sto za doručak. OLGA u modroj uniformi učiteljice žen- 
ske gimnazije, cijelo vrijeme ispravlja učeničke teke, stojeći i 
hodajući; 

MAŠA (u crnoj haljini, sa šeširom na koljenima, sjedi i čita 
knjigu); i IRINA (u bjelini, zamišljeno stoji). 


OLGA. Otac je umro upravo prije godinu dana, baš na 
ovaj dan, petoga svibnja, na tvoj imendan, Irina. Bilo je vrlo 


' Zemstva bijahu u evropskoj Rusiji okruzi sa samoupravom 
4od 1864.). Njihovo je djelovanje obuhvatalo najviše gradnju pu- 
teva, zdravstvo, osnovne škole. 

hladno tada, padao je snijeg. Meni se činilo da ne ću pre- 
živjeti, a ti si ležala u nesvijesti, kao mrtva. Ali eto prođe 
godina, i mi se toga sjećamo lako, ti si već u bijeloj haljini, 
tvoje lice sja. (Izbija dvanaest sati.) I onda je izbijao sat. 
(Stanka.) Sječam se, kad su oca nosili, svirala je muzika, na 
groblju se pucalo. On je bio general, zapovjednik brigade, a 
ipak je bilo malo svijeta. Uostalom, tada je padala kiša. Jaka 
kiša i snijeg. 
IRINA. Našto dozivati u pamet! 


(Za stupovima, u dvorani, pokazuju se kod stola barun 
Tusenbach, Čebutikin i Soljoni.) 


OLGA. Danas je toplo, prozore možemo držati širom otvo- 
rene, a breze još nisu izlistale. Prije jedanaest godina otac je 
dobio brigadu i otputovao s nama iz Moskve, i ja se izvrsno 
sjećam, u početku svibnja, upravo u ovo doba, u Moskvi je 
sve već bilo rascvjetano, toplo, sve obasjano suncem. Prošlo 
je jedanaest godina, a ja se svega sjećam tako kao da smo 
otputovali jučer. Bože moj! Jutros se probudih, ugledah svu 
silu svjetlosti, ugledah proljeće, i u duši mi se zatalasala ra- 
dost, strastvena mi se prohtjelo u zavičaj. 

ČEBUTIKIN. Vidi vraga! 

TUSENBACH. Razumije se, budalaština. 

MAŠA (zamislivši se nad knjigom, tiho zviždi pjesmu). 

OLGA. Nemoj zviždati, Maša, kako možeš! (Stanka.) Od 
toga što sam svaki dan u gimnaziji, a zatim dajem satove do 
uveče, neprestano me boli glava i dolaze mi takve misli kao 
da sam zaista već ostarjela. A ustvari osjećam kako u ove 
četiri godine, otkako služim na gimnaziji, iz mene svaki dan 
kap po kap izlazi snaga i mladost. I samo jedna sanja raste i 
jača... 

IRINA. Treba otići u Moskvu. Prodati kuću, posvršavati 
ovdje sve, pa u Moskvu... 


OLGA. Da! Što prije u Moskvu. 
(Čebutikin i Tusenbach se smiju.) 


IRINA. Brat će valjda postati sveučilišni profesor, pa i- 
onako ne će ovdje živjeti. Samo sa sirotom Mašom stvar 
zapinje. 

OLGA. Masa će svake godine dolaziti u Moskvu preko ci- 
jelog ljeta. 
MAŠA (tiho zviždi pjesmu). 


IRINA. Dat će bog, sve će se udesiti. (Gleda na proz9r.) 
Lijepo je vrijeme danas. Ne znam zaista mi je u duši iako 
svijetlo! Juiros se sjetih da mi je imendan i najedared osjetih 
radost, i sjetih se djetinjstva, kad je mama još bila živa. I 
kakve su me divne misli uzbudile, kakve misli! 

OLGA. Ti danas sva sjaš, izgledaš neobično lijepa. I Masa 
je lijepa. Andrej je bio lijep, ali se jako ugojio, to mu ne 
priliči. A ja sam se postarala, omršavjela, valjda zato, što se 
u školi ljutim na djevojčice. Evo danas sam slobodna, kod 
kuće sam, i ne boli me glava, osjećam se mlađa nego jučer. 
Meni je tek dvadeset i osam godina... Sve je dobro, no čini 
mi se, da se udam i cijeli dan sjedim kod kuće, bilo bi bolje. 
(Stanka.) Ja bih voljela muža. 

TUSENBACH (Soljonomu). Baš govorite koješta, dosadi 
čovjeku da vas sluša. (Ulazeći u salon). Zaboravio sam reći: 
danas će vas posjetiti naš novi zapovjednik baterije, Veršinin. 
(Sjedne kod pijanina.) 

OLGA. E, pa dobro! Vrlo mi je drago. 

IRINA. Je li star? 


TUSENBACH. Ne, još nije. Bit će mu tako oko četrdeset, 
najviše četrdeset i pet. (Tiho svira.) Čini se, krasan momak. 
Nije glup, o tome nema sumnje. Samo mnogo govori. 

IRINA. Je li zanimljiv čovjek? 

TUSENBACH. Da, prilično, samo što ima ženu, punicu i 
dvije djevojčice. Usto je po drugi put oženjen. Ide u posjete 
i svuda govori da ima ženu i dvije djevojčice. I ovdje će reći. 
Žena mu je neka suluda, sa dugačkom pletenicom kao u dje- 
vojke, govori sve neke kićene stvari, filozofira i često poku- 
šava samoubojstvo, očito zato, da zapapri mužu. Ja bih od 
takve odavno otišao, no on trpi i samo se tuži. 

SOLJONI (ulazeći iz dvorane u salon sa Čebutikinom). 
Jednom rukom dižem samo podrugi pud, a obadvjema pet, 
čak i šest pudi!. Iz toga zaključujem, da su dva čovjeka jača 
od jednoga ne dvostruko, nego trostruko, čak i više... 


* Pud je nešto više vd 16 kg. 

ČEBUTIKIN (hodajući čita novine). Protiv ispadanja kose 
...dva zolotnika! naftalina na pola litre spirita... rastvoriti 
i upotrebljavati svaki dan... (zapisuje u bilježnicu.) Da za- 
pišemo! (Soljonomu.) Dakle velim vam, čep se zatakne u bo- 
čicu, a kroz njega prolazi staklena cjevčica... Zatim se uzme 
malo proste, najobičnije stipse... 

IRINA. Ivane Romaniču, mili Ivane Romaniču!? 

ČEBUTIKIN. Šta je, djevojčice moja, radosti moja? 

IRINA. Recite mi, zašto sam ja danas tako sretna? Upravo 
kao da jedrim, nada mnom široko plavo nebo i lete velike 
bijele ptice. Zašta to? Zašto? 

ČEBUTIKIN (ljubeći joj obje ruke, nježno). Ptico moja 
bijela... 

IRINA. Kad sam se jutros probudila, ustala i umila se, 
najedamput mi se počelo činiti, kao da mi je sve jasno na 
ovom svijetu, i kao da ja znam kako treba živjeti. Mili Ivane 
Romaniču, ja znam sve. Čovjek treba da se trudi, da radi u 
znoju lica svoga, bio on tko mu drago, i samo je u tome sav 
smisao i cilj njegova života, njegova sreća, njegovi zanosi. 
Kako je lijepo biti radnik, koji ustaje pred zoru i na ulici 
tuca kamen, ili pastir, ili učitelj, koji uči djecu, ili mašinista 
na željeznici... Bože moj, ta ne samo biti čovjek, bolje je 
biti vol, bolje je biti prost konj, samo neka se radi, bolje je 
nego biti mlada žena, koja se diže u podne, zatim u krevetu 
pije kavu, a zatim se dva sata oblači... o, kako je to užasno! 
Kad je vruće, čovjek koji put tako zaželi da pije, kao što sam 
ja sad zaželjela rada. I ako ja ne budem rano ustajala i ra- 
dila, uskratite mi vaše prijateljstvo, Ivane Romaniču. 

ČEBUTIKIN (nježno). Hoću, hoću... 

OLGA. Otac nas je naučio da ustajemo u sedam sati. Sada 
se Irina budi u sedam i barem do devet leži i sve o nečem 
razmišlja. A lice joj ozbiljno! (Smije se.) 

IRINA. Ti si navikla da me vidiš kao djevojčicu, pa ti je 
čudno kad mi je lice ozbiljno. Meni je dvadeset godina! 

TUSENBACH. Čežnja za radom, o bože moj, kako mi je 
to poznato! Ja nisam radio nikad u životu. Rodio sam se u 


* Zolotnik je mjera za težinu, 4,25 grama. 

* U običnom se govoru nastavci za »očestvo« u muškom rodu 
obično stežu: Ivanič, mjesto Ivanovič, Nikolajič, mjesto Niko- 
Jajevič, i t. d. 

Petrogradu, hladnom i besposlenom, u porodici, koja nikad 
nije poznavala ni rada ni ikakvih briga. Sjećam se, kad bih 
dolazio kući iz korpusa, sluga bi mi izuvao čizme, i ja bih se 
za to vrijeme prepuštao svojoj ćudljivosti, a moja bi mati gle- 
dala u me sa strahopoštovanjem i čudila bi se kad bi me 
drugi gledali drugačije. Mene su čuvali od rada. Ali teško da 
im je uspjelo da me očuvaju, teško! Došlo je vrijeme, diže se 
na sve nas ogromna gomila, sprema se zdrava, silna bura, ide, 
već je blizu, i skoro će s našega društva zbrisati lijenost, rav- 
nodušnost, predrasudu prema radu, gnjilu dosadu. Ja ću ra- 
diti, a za kojih 25 do 30 godina radit će već svaki čovjek. 
Svaki! 

ČEBUTIKIN. Ja ne ću raditi. 

TUSENBACH. Vi i ne dolazite u obzir. 


SOLJONI. Za dvadeset i pet godina vas više ne će biti 
na svijetu, hvala bogu. Za dvije, tri godine vi ćete umrijeti 
od kapi, ili ću ja planuti pa ću vam probiti glavu tanetom, 
anđelu moj. (Vadi iz džepa bočicu sa parfemom i prska se po 
prsima i rukama.) 

ČEBUTIKIN (smijući se). A ja zaista nisam nikad ništa 
radio. Otkako otiđoh sa sveučilišta, ne udarih dlanom o dlan, 
čak nisam pročitao nijedne knjige, čitao sam samo novine... 
(Vadi druge novine iz džepa.) Evo... znam iz novina da je 
postojao, recimo, Dobroljubov, a šta je pisao — ne znam... 
Bog bi ga znao... (Čuje se kako netko iz donjega kata udara 
o pod.) Eto... Zovu me dolje, netko je došao k meni. Odmah 
ću se vratiti... pričekajte... (Hitno odlazi, raščešljavajući 
bradu.) 

IRINA. On je to nešto smislio. 

TUSENBACH. Da, otišao je svečana lica, očito će vam 
sada donijeti dar. 

IRINA. Kako je to neugodno! 

OLGA. Da, to je užasno. On uvijek pravi gluposti. 

MAŠA. »Na igalu zelen hrast, 

A na hrastu zlatan lanac«... A na hrastu zlatan 
lanac...! (Ustaje i tiho pjevuši.) 


1 Početak Puškinove poeme »Ruslan i Ljudmila«. 

OLGA. Ti danas nisi vesela, Maša. 

MAŠA (pjevušeći stavlja šešir na glavu). 

OLGA. Kamo ti? 

MAŠA. Kući. 

IRINA. Čudno... 

TUSENBACH. Odlazi sa imendanske slave. 

MAŠA. Svejedno... Doći ću uveče. Zbogom, dobra moja... 
(Ljubi Irinu.) Želim ti još jednom da budeš zdrava i sretna. 
U prošla vremena, dok je živio otac, dolazilo bi nam o imen- 
danima po trideset, četrdeset oficira, bilo je bučno; a danas 
samo čovjek i po i tiho je kao u pustinji... Odoh ja... Danas 
sam melanhondrična!, nije mi veselo pri duši, i nemoj me 
slušati. (Smijući se kroza suze.) Kasnije ćemo porazgovoriti, 
a sada zbogom, mila moja, idem kamogod. 

IRINA (nezadovoljna). Eh, kakva si... 

OLGA (plačno). Ja te shvaćam, Maša. 

SOLJONI. Kada filozofira muškarac, ispadne filozofija 
ili sofistika, a kada filozofira žena, ili dvije žene, ispadne — 
povuci-potegni. 

MAŠA. Što time hoćete da kažete, užasni, strahoviti čo- 
vječe? 

SOLJONI. Ništa. Nije imao kad da vrisne, a već med- 
vjed ga pritisne. 

(Stanka.) 


MAŠA (Olgi, ljutito). Ne cvili! 
(Ulaze Anfisa i Ferapont sa tortom.) 


ANFISA. Ovamo, baćuško moj. Ulazi, noge su ti čiste. 
(Irini.) Iz zemaljske uprave, od Protopopova, Mihaila Iva- 
niča... Kolač. 

IRINA. Hvala. Reci da zahvaljujem. (Preuzima tortu.) 

FERAPONT. Što? 

IRINA (glasnije). Reci da zahvaljujem! 

OLGA. Dadiljo, daj mu kolača. Feraponte, idi, tamo će ti 
dati kolača. 


! Maša imitira neobrazovane ljude, koji rado upotrebljavaju. 
strane riječi i pri upotrebi ih krivo izgovaraju. 

FERAPONT. Šta? 

ANFISA. Hajdmo. baćuška, Feraponte Spiridonoviču. 
Hajdmo... (Odlazi s Ferapontom.) 

MAŠA. Ne volim ja toga Protopopova, Mihaila Potapiča, 
ili Ivaniča. Njega ne treba pozvati. 

IRINA. Ja ga nisam pozvala. 

MAŠA. I dobro si učinila. 

(Ulazi Čebutikin, za njim vojnik sa srebrnim samovarom; 
šum iznenađenja i nezadovoljstva.) 

OLGA (pokrivajući lice rukama). Samovar! To je užasno! 
(Odlazi u salon, k stolu.) 

IRINA. Dragi Ivane Romaniču, šta vi to radite? 

TUSENBACH (smijući se). Rekao sam vam. 

MAŠA. Ivane Romaniču, vi prosto nemate stida! 

ČEBUTIKIN. Mile moje, dobre moje, Vi ste moje jedine, 
vi ste mi najdraže što postoji na svijetu. Meni će skoro biti 
šezdeset godina, ja sam starac, usamljen, ništavan starac... 
U meni nema ništa dobro osim te ljubavi prema vama, i da 


vas nema, davno ja već ne bih živio... (Irini.) Milo, čedo 
moje, ja vas poznajem od' dana kad ste se rodili... nosio sam 
vas na rukama... volio sam vašu pokojnu mamu... 


IRINA. Ali našto takvi skupi darovi! 

ČEBUTIKIN (kroz suze, srdit). Skupi darovi... Idite zbo- 
gom! (Posilnome.) Nosi samovar onamo... (Draškajući.) Skupi 
darovi... (Posilni nosi samovar u salon). 

ANFISA (prolazeći kroz gostinsku sobu). Mile moje, do- 
šao je nepoznat pukovnik. Već je kabanicu skinuo, dječice, 
ovamo ide. Arinuška!, budi prijazna, učtiva... (Odlazeći.) I 
«davno je vrijeme doručku... Gospode... 

TUSENBACH. To je valjda Veršinin! 


(Ulazi Veršinin.) 


TUSENBACH. Potpukovnik Veršinin! 


VERŠININ (Maši i Irini). Čast mi je da se predstavim: 
Veršinin. Milo mi je, veoma milo što sam konačno dospio 
k vama. Kakve li ste postale! Aj, aj. 

IRINA. Izvolite sjesti. Nama je vrlo drago. 


1! Arina je narodni oblik od Irina. 

VERŠININ (veselo). Kako se radujem, kako se radujem! 
Na vas ste tri sestre. Sjećam se — tri djevojčice. Lica se više 
ne sjećam, ali da je vaš otac, pukovnik Prozorov, imao tri 
male djevojčice, toga se izvrsno sjećam i vidio sam svojim 
rođenim očima. Kako vrijeme prolazi! Oj, oj, kako vrijeme 
prolazi! 

TUSENBACH. Aleksandar Ignjatijevič je iz Moskve. 

IRINA. Iz Moskve? Vi ste iz Moskve? 

VERŠININ. Da, odande. Vaš pokojni otac bio je tamo za- 
povjednik baterije, a ja sam bio oficir u istoj brigadi. (Maši.) 
Evo vašeg se lica nešto malo sjećam, čini mi se. 

MAŠA. A ja vas ne! 

IRINA. Olja, Olja! (Viče u dvorani.) Olja, ta dođi! 

OLGA (ulazi iz salona u gostinsku). 

IRINA. Pokazalo se da je potpukovnik Veršinin iz Moskve. 

VERŠININ. Vi ste, čini se, Olga Sergejevna, najstarija... 
A vi Marija... A vi Irina — najmlađa... 

OLGA. Vi ste iz Moskve? 

VERŠININ. Da. Učio sam u Moskvi, započeo službu u 
Moskvi, dugo tamo služio, najzad sam dobio ovdje bateriju i 
prešao amo, kako vidite. A vas, da pravo reknem, ne pamtim, 
pamtim samo da ste bile tri sestre. A vaš mi je otac ostao 
živ u pameti, kad zatvorim oči, kao da ga vidim pred sobom. 
Ja sam u Moskvi dolazio u vašu kuću... 

OLGA. Meni se činilo kao da se sjećam svih, a eto... 

VERŠININ. Zovem se Aleksandar Ignjatijevič... 

IRINA. Aleksandre Ignjatijeviču, vi ste iz Moskve... To 
je neočekivano! 

OLGA. Ta mi selimo onamo. 

IRINA. Mislimo, da ćemo ujesen već biti tamo. To je naš 
rodni grad, mi smo se tamo rodile... U Staroj Basmanskoj 
ulici... (Obje se smiju od radosti.) 

MAŠA. Iznenada ugledasmo zemljaka. (Živo.) Sad sam se 
sjetila! Sjećaš li se, Olga, kod nas se govorilo: »Zaljubljeni 
major«. Vi ste tada bili poručnik i bili ste u nekoga zalju- 
bljeni, a peckali su vas, bog zna zašto, da ste major... 

VERŠININ (smijući se). Jest, jest... zaljubljeni major, 
tako je... 

MAŠA. Vi ste tada imali samo brkove... O kako ste 
ostarjeli! (Kroz suze.) Kako li ste ostarjeli! 

VERŠININ. Da, kad su me nazivali zaljubljeni major, ja 
sam bio još mlad, bio sam zaljubljen. Prošla su ta vremena. 

OLGA. Ali nemate još nijedne sijede vlasi. Nešto ste osta- 
rjeli, ali još niste stari. 

VERŠININ. Svejedno, već mi je četrdeset i treća godina. 
Jeste li vi odavno otišli iz Moskve? 

IRINA. Prije jedanaest godina. Maša, ta što ti plačeš, ču- 
dakinjo... (kroz suze) I ja ću zaplakati... 

MAŠA. To je tako. A u kojoj ste ulici živjeli? 

VERŠININ. U Staroj Basmanskoj. 

OLGA. I mi smo ondje stanovali... 

VERŠININ. Jedno vrijeme sam stanovao u Njemačkoj 
ulici. Iz Njemačke ulice sam odlazio u Crvene kasarne. Tamo, 
na putu, postoji maleni most, pod mostom šumi voda. Sa- 
motnu čovjeku postaje teško pri duši. (Pauza.j A kako je 
ovdje široka, kako je golema rijeka! Predivna rijeka! 

OLGA. Da, samo je hladna. Ovdje je hladno i ima koma- 
raca... 

VERŠININ. Što govorite. Ovdje je tako zdrava, lijepa, 
slavenska klima. Šuma, rijeka... i ovdje također ima breza. 
Mile, skromne breze, ja ih volim više od sveg drveća. Lijepo 
je ovdje živjeti. Samo je čudno — željeznička je stanica dva- 
desetak vrsta daleko... I nitko ne zna zašto je to tako. 

SOLJONI. A ja znam zašto je to tako. (Svi gledaju u 
njega.) Zato, jer kad bi stanica bila blizu, onda ne bi bila 
daleko, a ako je daleko, onda, znači, nije blizu. 


(Neugodna šutnja.) 


TUSENBACH. Šaljivčina ste, Vasiliju Vasiljiču. 

OLGA. Sada sam se i ja vas sjetila. Sjećam se. 

VERŠININ, Ja sam poznavao vašu majku. 

ČEBUTIKIN. Bila je dobra, carstvo joj nebesko. 

IRINA. Mama je sahranjena u Moskvi. 

OLGA. Na Novo-Djevičjem... 

MAŠA. Zamislite, ja već počinjem zaboravljati njezino 
lice. Tako se i nas ne će sjećati, Zaboravit će nas. 

VERŠININ. Da, Zaboravit će nas. Takva nam je već sud- 
bina i ne može se ništa učiniti. Doći će vrijeme, kad će ovo, 
što se nama danas čini ozbiljnim, značajnim i jako važnim, 
pasti u zaborav, ili se činiti nevažnim. (Pauza.) I zanimljivo, 

mi sada uopće ne možemo znali što će se zapravo smatrati 
uzvišenim, važnim, a što jadnim i smiješnim. Zar se Koperni- 
kovo otkriće, ili, uzmimo, Kolumbovo, nije u prvi čas činilo 
nepotrebnim, smiješnim, a nekakva prazna besmislica, koju 
je napisao neki čudak nije li se činila istinom? Može se take 
dogoditi da naš sadašnji život. s kojim se mi sada pomirujemo, 
s vremenom se učini čudnim, neudobnim, glupim, nedovoljno 
moralnim, možda čak i grešnim... 

TUSENBACH. Tko zna? A možda će naš život nazvati 
uzvišenim i sjećat ga se s poštovanjem. Sada nema mučenja, 
smrtne kazne, provala, a svejedno koliko ima patnji! 

SOLJONI (tankim glasom). Pi, pi, pi... Baruna ne moraš 
nahraniti, samo mu daj da filozofira. 

TUSENBACH. Vasiliju Vasiljiču, molim vas da me osta- 
vite na miru... (Sjeda na drugo mjesto.) To je napokon 
dosadno. S 

SSOLJONI (tankim glasom). Pi, pi, pi... 

TUSENBACH (Veršininu). Patnje, na koje nailazimo da- 
nas, — a njih je tako mnogo! — ipak nam govore o izvjesnom 
moralnom usponu. koji je postiglo društvo... 

VERŠININ. Da, da, naravno. 

ČEBUTIKIN. Vi ste malo prije rekli, barune, da če se naš 
život nazvati visokim; no ljudi su ipak niski... (Ustaje.) Gle- 
dajte kako sam ja nizak. To se meni, utjehe radi, mora go- 
voriti, da je moj život nešto visoko i značajno. 


(Iza pozornice neiko svira na violini.) 


MAŠA. To svira Andrej, naš brat. 

IRINA. On je naš učenjak. Postat će valjda sveučilišni 
profesor. Tata je bio vojnik, a njegov je sin sebi odabrao 
učenu karijeru. 

MAŠA. Po tatinoj želji. 

OLGA. Mi smo ga danas naljutile. On je, čini se, malo 
zaljubljen. 

IRINA. U jednu ovdašnju gospođicu. Danas će ona vjero- 
jatno doći k nama. 

MAŠA. Ah, kakc se ona oblači! Ne samo neliiepo, niti po 
modi, nego naprosto jadno. Neka čudna, svijetložuta suknja 
s tako nekim neukusnim resama, i crvena bluzica. A obrazi 
tako nekako isprani! Andrej nije zaljubljen — ja ne dopu- 

štam, on ipak ima ukusa, nego on samo tako nas zadirkuje, 
budali. Jučer sam čula da se ona udaje za Protopopova, pred- 
sjednika ovdašnje zemaljske uprave. To bi bilo krasno... 
(Prema vratima sa strane.) Andrej, dođi amo! Na časak, dragi! 


(Ulazi Andrej.) 


OLGA. To je moj brat, Andrej Sergejič. 

VERŠININ. Veršinin. 

ANDREJ. Prozorov. (Briše oznojeno lice.) Vi dođoste amo 
kao zapovjednik baterije? 

OLGA. Zamisli, Aleksandar Ignjatič je iz Moskve. 

ANDREJ. Tako? No. čestitam, sad vam moje sestrice ne 
če dati mira. 

VERŠININ. Ja sam već dospio da dosadim vašim sestrama. 

IRINA. Pogledajte, kakav mi je okvir za sliku poklonio 
danas Andrej! (Pokazuje okvir.) To je on sam izradio. 

VERŠININ (gledajući okvir i ne znajući šta da kaže). Da... 
stvar... 

IRINA, Eno i onaj okvirić, tamo nad pijaninom, i ta je 
on načinio. 

ANDREJ (odmahne rukom i odlazi). 

OLGA. On je i učenjak, i svira na violini, i rezbari sva- 
kojake stvarčice, ukratko, majstor u svemu. Andreju, nemoj 
odlaziti! To je njegov običaj — uvijek odlazi. Dođi amo! 


(Maša i,Irina hvataju ga ispod ruke i smijući se vode ga 
natrag.) 

MAŠA. Hajde, hajde! 

ANDREJ. Ostavite me, molim vas. 

MAŠA. Kako je smiješan! Aleksandra Ignjatijeviča nazi- 
vali su negda zaljubljenim majorom, a on se nije nimalo 
ljutio. 

VERŠININ. Nimalo! 

MAŠA. A ja hoću tebe da nazovem: zaljubljeni violinist! 

IRINA. Ili zaljubljeni profesor!... 

OLGA. On je zaljubljen! Andrjuša je zaljubljen! 

IRINA (pljeskajući). Bravo, bravo! Bis! Andrjuška je za- 
ljubljen! 

ČEBUTIKIN (prilazi Andreju straga i obuhvata ga obje- 
ma rukama Oko pasa). Jedino rad ljubavi priroda nas stvori! 
(Smije se; on cijelo vrijeme drži novine.) 

ANDREJ. No, dosta je, dosta... (Briše lice.) Ja svu noć 
nisam spavao, pa sad nisam sasvim raspoložen kako se veli. 
Čitao sam do četiri sata, zatim legoh, no sna ni za lijek. Raz- 
mišljah o ovom, a onom, a ono rana zora, sunce upravo pro- 
valjuje u spavaću sobu. Hoću ljetos, dok sam još ovdje, da 
prevedem jednu knjigu s engleskoga. 

VERŠININ. A vi čitate engleski? 

ANDREJ. Da. Otac, bog mu dao rajsko naselje, mučio nas 
odgojem. Smiješno je i glupo, no ipak moram priznati, da sam 
poslije njegove smrti stao da se debljam i eto, ugojih se za 
godinu dana, upravo kao da mi se tijelo oslobodilo nekog 
ugnjetavanja. Hvala budi ocu, ja i moje sestre znamo fran- 
cuski, njemački i engleski, a Irina zna još i talijanski. No 
koliko nas je to stajalo! 

MAŠA. U ovom gradu znati tri jezika, to je suvišna ra- 
skoš, čak i ne raskoš, nego neki nepotrebni dodatak, poput 
šestoga prsta. Mi znamo mnogo suvišnih stvari! 

VERŠININ. Eto ti ga na! (Smije se.) Znate mnogo suvi- 
šnih stvari! Meni se čini da i ne može biti tako dosadnog i 
neveselog rada, u kome ne bi bio potreban pametan i obra- 
zovan čovjek. Dopustimo da su između stotine tisuća stanov- 
nika ovoga grada, koji je, istina, zaostao i grub, samo tri 
ovakve kaa što ste vi. Razumije se, vi ne ćete moći pobijediti 
neprosvijećenu masu koja vas okružuje; u toku života, vi ćete 
malo po malo morati ustuknuti i izgubiti se u gomili od sto- 
tine tisuća, vas će život nadglasati; no ipak ne ćete iščeznuti, 
ne ćete ostati bez utjecaja; takvih kao što ste vi poslije vas 
će se pojaviti možda šest, zatim dvanaest, i tako dalje, dok 
naposljetku takve, kao što ste vi, ne postanu većinom. Za 
dvije, tri stotine godina život na zemlji bit će tako krasan i 
divan, da se ne može ni zamisliti. Čovjeku takav život treba, 
pa ako ga sada nema, on mora da ga osjeća unaprijed, da ga 
čeka, da sanjari on njemu, da se sprema za nj, a zato treba 
da vidi i zna više nego što su mu vidjeli i znali djed i otac. 
(Smije se.) A vi se tužite što znate mnogo suvišnoga. 

MAŠA (skida šešir). Ja ostajem na doručku. 

IRINA (uzdahnuvši). Zaista, sve to trebalo bi zapisati... 


(Andreja nema, on je neopaženo otišao.) 


TUSENBACH. Za mnogo godina, velite vi, život na zemlji 
bit će krasan, divan. To je istina. No da čovjek u njemu uz- 

mogne učestvovati već sada, makar i izdaleka, treba da se 
za nj sprema, treba da radi... 

VERŠININ (ustaje). Da. No koliko kod vas ima svijeća! 
(Ogleda se.) I stan je divan. Zavidim vam! A ja sam se svega 
vijeka natezao po stanićima sa dvije stolice, jednim divanom 
i sa pećima koje se vječito dime. Meni je u životu nedostajalo 
baš ovakvoga cvijeća... (Tare ruke.) Ej, šta ćemo! 

TUSENBACH. Da, valja raditi. Vi ćete možda pomisliti: 
raznježio se Nijemac. No ja sam, časne mi riječi, Rus, i čak ne 
znam njemački. Otac mi je pravoslavni... (Stanka.) 

VERŠININ (hodajući po pozornici). Ja često mislim, kako 
bi bilo da čovjek započne život iznova, i to svijesno? Kad bi 
jedan život, onaj što ga je čovjek već proživio, bio tek kao 
prvi sastavak, a drugi — u čisto prepisan! Tada bi se, mislim, 
svaki od nas trudio prije svega đa sam sebe ne ponavlja, bar 
bi sebi životne prilike udesio drukčije, uredio bi sebi takav 
stan sa cvijećem, sa mnogo svjetlosti... Ja imam ženu, dvije 
djevojčice, usto mi je žena boležljiva gospođa, i tako dalje, i 
tako dalje; no, a da mogu život započeti iznova, ja se ne bih 
ženio... Ne, ne bih! 


(Ulazi Kuligin u mundirnom fraku.) 


KULIGIN (prilazeći Irini). Draga sestro, dopusti da ti če- 
stitam imendan i da ti zaželim iskreno, iz duše, zdravlja i sve 
ono, što se može zaželjeti djevojci tvojih godina. I zatim da 
ti darujem ovu knjižicu. (Daje joj knjižicu.) Povijest naše 
gimnazije tokom pedeset godina, napisao sam je ja. Neznatna 
knjižica, napisana od dosade, ali je ipak pročitaj. Da ste 
zdravo, gospodo! (Veršininu.) Kuligin, učitelj ovdašnje gim- 
nazije. Dvorski savjetnik. (Irini.) U toj ćeš knjižici naći popis 
svih, koji svršiše našu gimnaziju u ovih pedeset godina. Feci, 
quod potui, faciant meliora potentes.! (Ljubi Mašu.) 

IRINA. Ali o Uskrsu poklonio si mi isto takvu knjižicu. 

KULIGIN (prilazeći Irini). Draga sestro, dopusti da ti če- 
daj mi je nazad, ili bolje, daj pukovniku. Uzmite pukovniče. 
Kojom zgodom pročitajte od dosade. 

VERŠININ. Hvala. (Sprema se da ode.) Meni je neobično 
drago što sam se s vama upoznao... 


1 Učinio sam što sam mogao; neka načine bolje oni, koji 
mogu. 

OLGA. Vi odlazite? Ne, ne! 

IRINA. Ostanite kod nas na ručku. Molimo vas! 

OLGA. Molim vas! 

VERŠININ (klanjajući se). Ja sam, čini se, zapao na imen- 
dansku slavu. Oprostite, nisam znao, nisam vam čestitao... 
(Odlazi s Olgom u salon.) 

KULIGIN. Danas je, gospodo, nedjelja, dan odmora, od- 
marajmo se dakle, veselimo se svak prema svojoj dobi i svom 
položaju. Sagove će valjati ukloniti preko ljeta i spremiti do 
zime... Naprašiti ih perzijskim praškom ili naftalinom... 
Rimljani su bili zdravi, jer su umjeli raditi, ali su umjeli i 
odmarati se, kod njih je bila mens sana in corpore sano!'. Nji- 
hov život je tekao po ustaljenim oblicima. Naš direktor go- 
vori: glavno u svakom životu, to je oblik... Ono, što gubi 
svoj oblik, tome je kraj — i u našem svagdašnjem životu 
vrijedi isto. (Obuhvata Mašu oko pasa, smijući se.) Maša me 
voli. Moja me žena voli. I zastore s prozora onamo, zajedno sa 
sagovima... Danas sam veseo, u odličnom duševnom raspolo- 
ženju. Maša, danas u četiri sata bit ćemo kod direktora. Upri- 
ličuje se šetnja nastavnika i njihovih porodica. 

MAŠA. Ja ne iđem. 

KULIGIN (ožalošćen). Mila Maša, zašto? 

MAŠA. Kasnije ćemo o tom... (Ljutito.) Dobro, ići ću, 
samo me ostavi, molim te... (Udaljuje se.) 

KULIGIN. A zatim ćemo veče provesti kod direktora. 
Premda je boležljiv, taj čovjek nastoji prije svega da bude 
društven. Izvanredna, svijetla ličnost. Prekrasan čovjek. Ju- 
čer, poslije sjednice, on mi reče: »Umorio sam se, Fjodore 
Ijiču, umorio sam se!« (Gleda na sat o zidu, a zatim na svoj.) 
Vaš sat ide sedam minuta naprijed. Da, veli, umorio sam se. 


(Iza pozornice netko svira na violini.) 


OLGA. Gospodo, budite tako dobri, izvolite na doručak! 
Kolača! 

KULIGIN. Ah, mila moja Olga, mila moja! Jučer sam 
radio od ujutro do jedanaest sati uveče, umorio sam se, a 
danas se osjećam sretan. (Odlazi u dvoranu za sto.) Mila 
moja... 


1 Zdrav duh u zdravu tijelu. 

ČEBUTIKIN (stavlja novine u džep, češlja bradu). Ko- 
lača? Prekrasno. 

MAŠA (Čebutikinu, strogo). Ali pazite: da niste ništa pili 
danas. Čujete li? Vama piće škodi. 

ČEBUTIKIN. Gle! Ta to je kod mene već prošlo. Dvije 
godine kako nisam pijančovao. (Nestrpljivo.) E pa, matuška, 
nije li to svejedno! 

MAŠA. Ipak se nemojte usuditi da pijete. Da se niste 
usudili! (Ljutito, ali tako da ne čuje muž.) Opet, dođavola, 
čamiti cijelo veče kod direktora! 

TUSENBACH. Ja na vašem mjestu ne bih išao... Vrlo 
jednostavno. 

ČEBUTIKIN. Nemojte ići, dušice moja. 

MAŠA. Da, nemojte ići... Taj prokleti, nesnosni život... 
(Ide u dvoranu.) 

ČEBUTIKIN (idući za njom). Noo! 

SOLJONI (prolazeći u dvoranu). Cip, cip, cip... 

TUSENBACEH. Dosta, Vasilije Vasiljiču. Prestanite. 

SOLJONI. Cip, cip, cip... 

KULIGIN (veselo). U vaše zdravlje, pukovniče! Ja sam 
nastavnik, a ovdje u kući domaći sam čovjek. Mašin muž... 
Ona je dobra, vrlo dobra... 

VERŠININ. Ja ću od ove mrke votke... (Pije.) U vaše 
zdravlje! (Olgi.) Meni je kod vas tako lijepo... 


(U salonu ostaju samo Irina i Tusenbach.) 


IRINA. Maša je danas neraspoložena. Ona se udala sa 
osamnaest godina, kad joj se on činio najpametniji čovjek. A 
sada je drugačije. On je najdobroćudniji, ali nije najpamet- 
niji. 

OLGA (nestrpljivo). Andrej, ma dođi već jedared! 

ANDREJ (iza pozornice). Odmah. (Ulazi i ide za sto.) 

TUSENBACH. O čemu mislite? 

IRINA. Tako, ne volim toga vašeg Soljonog. On govori 
samo gluposti. 

TUSENBACH. Čudan je to čovjek. Meni ga je žao, i lju- 
tim se, no više mi ga je žao. Meni se čini da je on plašljiv... 
Kad sam sam s njim, on zna biti vrlo pametan i prijazan, a 
u društvu je grub, zabadalo. Nemojte ići, neka najprije posje- 
daju za sto. Dajte da budem blizu vas. Na što mislite? (Pauza.) 

Vama je dvadeset godina, meni još nema trideset. Koliko još 
ima godina pred vama, dugačak, dugačak niz dana, punih 
moje ljubavi prema vama... 

IRINA. Nikolaju Lvoviču, nemojte mi govoriti o ljubavi. 

TUSENBACH (ne slušajući je). Osjećam strastvenu žeđ 
za životom, za borbom, za radom, ta mi se žeđ slila sa lju- 
bavlju prema vama, Irina, i kao za inat vi ste lijepi, i život 
mi se čini tako lijep! Na što mislite? 

IRINA. Kažete: život je lijep. Da, no ako on samo tako 
izgleda? Za nas tri sestre život još nije bio lijep, on nas je 
gušio kao korov... Suze mi idu. To ne valja... (brzo otire 
lice, smiješi se.) Valja raditi. Zato smo i neveseli i gledamo 
tako mračno na život, jer ne poznajemo rada. Nas su rodili 
ljudi, koji su prezirali rad... 

(Ulazi Natalija Ivanovna; ona je u ružičastoj haljini sa 
zelenim pojasom.) 

NATAŠA. Tamo već sjedaju za ručak... Zakasnila sam... 
(Nabrzo se ogleda u ogledalo, namješta se.) Čini mi se, da sam 
sasvim dobro počešljana... (Ugledavši Irinu.) Mila Irina Ser- 
gejevna, čestitam! (Ljubi je snažno i dugo.) Kod vas je mnogo 
gostiju, mene je zaista stid... Dobar dan, barune! 

OLGA (ulazeći u salon). No, evo i Natalije Ivanovne. Da 
ste mi zdravo, mila. (Ljube se.) 

NATAŠA. Došla sam da čestitam. Kod vas je tako veliko 
društvo, ja sam užasno zbunjena... 

OLGA. Ta nemojte, sve su to domaći. (Poluglasno i pre- 
plašeno.) Na vama je zelen pojas! Mila moja, to ne valja! 

NATAŠA. Zar je to kakvo zlo znamenje? 

OLGA. Ne, nego naprosto ne priliči... i nekako je čuđ- 
novato... 

NATAŠA (plačnim glasomj. Da? Ali to i nije pravo zeleno, 
nego više zagasito. (Ide za Olgom u dvoranu.) 


(U dvorani sjedaju za ručak; u salonu nema nikoga.) 


KULIGIN. Želim ti, Irina, dobrog mladoženju. Već ti je 
vrijeme da se udaš. 

ČEBUTIKIN. Natalija Ivanovna, i vama želim zaručnika. 

KULIGIN. Natalija Ivanovna već ima zaručnika. 

MAŠA (kuca viljuškom po tanjuru). Ispit ću čašu raki- 
jice! Aoj, živote ubavi, kud ode june, tud i uže! 

KULIGIN. Ti zaslužuješ iz vladanja minus tri. 
VERŠININ. A liker je dobar. Na što je to naliveno? 
SOLJONI. Na žohare. 

IRINA (plačnim glasom). Pfuj, kako gadno!... 

OLGA. Za večeru će biti pečeni puran i slatka pita s ja- 
bukama. Hvala bogu, danas sam cijeli dan kod kuće, i uveče 
kod kuće... Gospodo, dođite uveče. 

VERŠININ. Dopustite i meni da dođem naveče! 

IRINA. Izvolite. 

NATAŠA. Kod njih je jednostavno. 

ČEBUTIKIN. Jedino rad ljubavi priroda nas stvori. 
(Smije se.) 

ANDREJ (ljutito). Prestanite, gospodo! Kako vam ne do- 
sadi? 


(Fedotik i Rode ulaze sa velikom košaricom cvijeća.) 


FEDOTIK. Gle, već doručkuju. 

RODE (glasno i vrskajući). Doručkuju? Da, već doruč- 
kuju... 
FEDOTIK. Pričekaj časkom! (Snima fotografiju.) Jedan! 
Pričekaj još malko... (Snima drugu fotografiju.) Dva! Sad 
je gotovo! (Uzimaju košaricu i idu u dvoranu, gdje ih bučno 
dočekuju.) 

RODE (glasno). Čestitam, želim svega, svega! Vrijeme je 
danas čarobno, divota jedna! Čitavo sam jutro šetao s gim- 
nazijalcima. Predajem gimnastiku u gimnaziji... 

FEDOTIK. Možete se kretati, Irina Sergejevna, možete! 
(Snima fotografiju.) Vi ste danas lijepi. (Vadi iz džepa zvrčak.) 
Evo, između ostalog, zvrčak... Divan zvuk... 

IRINA. Kako je to zlatno! 

MAŠA. »Na igalu zelen hrast, a na hrastu zlatan lanac... 
A na hrastu zlatan lanac«... (Plačljivo.) No, zašto ja to go- 
vorim? Ne mogu da se oslobodim te rečenice od jutros... 

KULIGIN. Trinaest nas je za stolom. 

RODE (glasnoj. Gospodo, zar vi pripisujete predrasudama 
ikakvo značenje? 

(Smijeh.) 


KULIGIN. Ako nas je trinaest za stolom, znači da tu ima 
zaljubljenih. Da niste vi, Ivane Romaniču, naopako... (Smi- 
jeh.) 

ČEBUTIKIN. Ja sam stari grešnik, no zašto se zbunila 
Natalija Ivanovna, to nikako ne mogu da pojmim 


(Glasan smijeh. Nataša bježi iz dvorane u salon, za njom 
Andrej.) 


ANDREJ. Ne obazirite se! Pričekajte... Stojte, molim 
vas... 
NATAŠA. Stid me je... Ne znam što se sa mnom zbiva, 
a oni mi se ismjehuju. Što sam sada otišla od stola, to je ne- 
pristojno, no ja ne mogu... ne mogu... (Pokriva lice ru- 
kama.) 

ANDREJ. Draga moja, molim vas, preklinjem, nemojte 
se uzrujavati. Uvjeravam vas, oni se šale, oni to rade od dobra 
srca. Draga moja, dobra moja, svi su oni dobri, srdačni ljudi 
i vole mene i vas. Dođite amo k prozoru, odavde nas ne mogu 
vidjeti .. . (Ogledava se.) 

NATAŠA. Ja tako nisam navikla biti u društvu! ... 

ANDREJ. O mladosti, divna, krasna mladosti! Draga moja, 
dobra moja, ne uzbuđujte se tako!... Vjerujte mi, vjerujte... 
Meni je tako lijepo, duša mi je puna ljubavi, zanosna... O, 
ne vide nas! Ne vide! Zašto sam vas zavolio, zašto i kada, — 
o, ništa ne shvaćam. Draga moja, dobra, čista, budite moja 
žena! Ja vas volim, volim... kao nikad nikoga... (Poljubac.) 


(Dva oficira ulaze i, ugledavši par u zagrljaju začuđeno 
stanu.) 


Zastor. 


DRUGI ČIN 
Dekoracija kao u prvom činu. 


Osam sati uveče. Iza pozornice, sa ulice, jedva se čuje svirka 
na harmonici. Nema svjetlosti. Ulazi NATALIJA IVANOVNA u 
kućnoj haljini, sa svijećom; ide i staje kod vrata, što vode u 
Andrejevu sobu. 


NATAŠA. Andrjuša, šta radiš? Čitaš li? Ništa, ja samo 
onako... (Ide, otvara druga vrata i, zavirivši u njih, opet ih 


zatvori.) Da nema gdje svijetla. 
ANDREJ (ulazi sa knjigom u ruci). Što je, Nataša? 

NATAŠA. Gledam nema li gdje svijetla... Sada su po- 
klade, služinčad nije sasvim pri sebi, te gledaj i gledaj da se 
ne bi što dogodilo. Noćas o ponoći prolazim blagovaonicom, a 
kad tamo, svijeća gori. I nikako da dokučim, tko ju je za- 
palio. (Postavlja svijeću na stol.) Koliko je sati? 

ANDREJ (pogledavši na sat). Osam i četvrt. 

NATAŠA. A Olge i Irine još uvijek nema. Nisu došle. 
Rade, sirotice. Olga je na školskoj sjednici, Irina na tele- 
grafu... (Uzdiše.) Jutros velim tvojoj sestri: »Štedi sebe, ve- 
lim, Irina draga.« A ona i ne sluša. Osam i četvrt, veliš? Bojim 
se da nam je Bobik nekako bolestan. Zašto je tako hladan? 
Juče je imao vrućicu, a danas sav hladan... Tako se bojimt 

ANDREJ. Nije ništa, Nataša. Mali je zdrav. 

NATAŠA. No ipak, bolje da drži dijetu. Ja se bojim, a 
večeras poslije devet sati, doći će, vele, krabulje; bolje da ne 
dođu, Andrjuša. 

ANDREJ. Zaista ne znam. Ta zvali su ih. 

NATAŠA. Jutros se dječačić probudio, gleda me i naje- 
dared se nasmiješi; dakle — prepoznao me. »Bobik«, velim, 
»zdravo! Zdravo, mili!« A on se smije. Djeca razumiju, odlično 
razumiju. Dakle, Andrjuša, ja ću reći da krabulje ne prime. 

ANDREJ (neodlučno). Pa kako hoće sestre. One su tu 
domaćice. 

NATAŠA. I one također, ja ću im reći. One su dobre... 
(Ide.) Za večeru sam naredila kiseloga mlijeka. Liječnik veli, 
da ti treba da jedeš samo kiselo mlijeko, inače ne ćeš omrša- 
vjeti. (Staje.) Bobik je hladan. Bojim se da mu je možda 
hladno u njegovoj sobi. Trebalo bi ga, bar dok ne dođe toplo 
vrijeme, smjestiti u drugu sobu. Na primjer, Irinina je soba 
upravo za dijete: i suha, i ima sunca u njoj cijeli dan. Treba 
joj reći, može zasada s Olgom u jednoj sobi... Ionako danju 
nije kod kuće, samo noći tu... (Stanka.) Andrjušančik, zašto 
šutiš? 

ANDREJ. Tako, zamislio sam se... Pa i nemam što da 
govorim... 

NATAŠA. Da... Nešto ti htjedoh reći... A da. Tamo je 
došao Ferapont iz uprave, tebe traže. 

ANDREJ (zijeva). Pozovi ga. 

(Nataša odlazi; Andrej, nagnuvši se prema svijeći koju je 
ona zaboravila, čita knjigu. Ulazi Ferapont, u starom, otrca- 
nom kaputu, podignuta ovratnika, povezanih ušiju.) 

ANDREJ. Zdravo, dušo moja. Šta ćeš? 

FERAPONT. Predsjednik je poslao knjigu i neki papir. 
Evo... (Pruža knjigu i pismo.) 

ANDREJ. Hvala, dobro, zašto si došao tako kasno? Ta već 
je prošlo osam sati. 

FERAPONT. Aa? 

ANDREJ (glasnije). Velim, kasno si došao, već je prošlo 
osam sati. 

FERAPONT. Jeste. Ja sam došao k vama još za dana, ali 
me nisu pustili do vas. Gospodin je, vele, zaposlen. E pa šta 
ću, zaposlen te zaposlen, meni se ne žuri. (Misleći da ga Andrej 
za nešto pita.) Aa? 

ANDREJ. Ništa. (Pregledavajući knjigu.) Sutra je petak, 
kod nas se ne ureduje, na ja ću ipak doći... latit ću se posla. 
Kod kuće je dosadno... (Stanka.) Dragi moj djedo, kako li se 
Život čudno mijenja, kako li vara! Danas od dosade, u doko- 
lici, uzeh u ruke evo ovu knjigu — stara predavanja sa sve- 
učilišta, i dođe mi smiješno... Bože moj, ja sam tajnik ze- 
maljske uprave, one uprave, kojoj je predsjednik Protopopov, 
ja sam tajnik, i najviše čemu se mogu nadati, to je da posta- 
nem član zemaljske uprave! Ja da budem član ovdašnje ze- 
maljske uprave, ja, koji sanjam svaku noć da sam profesor 
moskovskog sveučilišta, znamenit naučenjak, kojim se ponosi 
ruska zemlja! 

FERAPONT. Ne znam... Slabo čujem. 

ANDREJ. Da ti čuješ kako valja, ja možda i ne bih go- 
vorio s tobom. Meni je potrebno da s nekim govorim, a žena 
me ne razumije, sestara se bojim, ne znam zašto, bojim se da 
će mi se smijati, zastidjeti me... Ja ne pijem, ne volim gosti- 
onice, no s kakvim bih zadovoljstvom sada sjedio u Moskvi 
kod Tjestova, ili u Velikom Moskovskom, dragi moj! 

FERAPONT. A u Moskvi, pričao onomad dobavljač u 
upravi, neki trgovci jeli palačinaka; jedan, kažu, pojeo četr- 
đeset palačinaka, pa umro. Četrdeset ili pedeset. Ne sjećam se. 

ANDREJ. Sjediš u Moskvi u golemoj dvorani gostionice, 
nikoga ne poznaješ niti tebe poznaje itko, a opet se ne osjećaš 
tuđ. A ovdje poznaješ sve i svi tebe znaju, a tuđ si, tuđ... 
Tuđ i osamljen. 

FERAPONT. Aa? (Stanka.) A isti je dobavljač pričao — 
močda i laže — da je tobože kroz čitavu Moskvu napet ko- 
mopac. 

ANDREJ. Zašto? 

FERAPONT. Ne znam. Dobavljač je pričao. 

ANDREJ. Gluposti. (Čita knjigu.) Jesi li bio kad u Moskvi? 

FERAPONT (poslije stanke). Nisam. Nije dao bog. (Stan- 
ka.) Da idem? 

ANDREJ. Možeš ići. Da si zdravo. (Ferapont odlazi.) Da 
si zdravo. (Čitajući.) Doći ćeš sutra ujutro, uzet ćeš ove pa- 
pire... Idi... (Pauza.) Otišao je. (Netko zvoni.) Da, posao... 
dProteže se i ne žureći odlazi u svoju sobu.) 


(Za pozornicom pjeva dadilja uspavljujući dijete. Ulaze 
Maša i Veršinin. Dok oni razgovaraju sobarica pali svjetiljke 
i svijeće.) 

MAŠA. Ne znam. (Stanka.) Ne znam. Dakako, navika 
mnogo znači. Poslije očeve smrti, na primjer, dugo se ne 
mogasmo priviknuti na to, da više nemamo vojnika za po- 
slugu. No i bez obzira na naviku, čini mi se da u meni govori 
naprosto pravednost. Možda u drugim mjestima i nije tako, 
no u našem gradu, najvaljaniji, najplemenitiji i najobrazo- 
vaniji ljudi, to su oficiri. 

VERŠININ. Meni se pije. Pio bih čaja. 

MAŠA (pogledavši na sat). Skoro će ga donijeti. Mene su 
udali kad mi je bilo osamnaest godina, i ja sam se svoga muža 
bojala, jer je bio učitelj, a ja sam tek svršila školu. On mi se 
tada činio strašno učen, pametan i znatan. A sada više nije 
tako, nažalost. 

VERŠININ. Tako... da. 

MAŠA. O mužu ne govorim, na njega sam navikla, ali 
među civilima uopće ima toliko ljudi grubih, neljubaznih, 
neodgojenih. Mene uzbuđuje, vrijeđa grubost, ja trpim kadđ 
vidim da netko nije dosta fin, mek, ljubazan. Kad mi se desi 
da moram biti među nastavnicima, drugovima moga muža, ja 
prosto trpim. 

VERŠININ. Da... No meni se čini da je svejedno, bio 
tko civil ili oficir, jednako je interesantno, bar u ovome gradu! 
Svejedno! Ako slušate ovdašnjeg inteligenta, bilo civilnoga, 
bilo oficira, čut ćete da se izmučio sa ženom, izmučio s kućom, 

izmučio s konjima... Rusu je jako prirođeno da misli uzvi— 
šeno, no recite, zašto on u životu ne dostiže tu visinu? Zašto? 

MAŠA. Zašto? 

VERŠININ. Zašto se on izmuči s djecom, izmuči sa ženom? 
I zašto se žena i djeca izmuče s njim? 

MAŠA. Vi danas niste sasvim dobre volje. 

VERŠININ. Može biti. Ja danas nisam ručao, nisam ništa 
jeo od jutros. Jedna mi kći nešto pobolijeva, a kad su moje 
djevojčice bolesne, mene obuzima nemir, muči me savjest što 
imaju takvu majku. O, da ste je vidjeli danas! Ala je to ni- 
štavilo! Počesmo se svađati u sedam sati ujutro, a u devet 
zalupih vratima i odoh. (Stanka.) Ja nikad ne govorim o tom 
i, čudnovato, tužim se jedino vama. (Ljubi je u ruku.) Ne- 
mojte se na me ljutiti. Osim vas ja nemam nikoga, ama baš 
nikoga... (Stanka.) 

MAŠA. Kako gudi u peći. Kod nas je pred očevu smrt 
gudilo u dimnjaku. Eto upravo ovako. 

VERŠININ. Zar ste vi praznovjerni? 

MAŠA. Da. 

VERŠININ. To je čudno. (Ljubi joj ruku.) Vi ste prekra- 
sna, divna žena. Prekrasna, divna! Ovdje je tamno, ali ja 
vidim sjaj vaših očiju. 

MAŠA (sjeda na drugu stolicu). Ovdje je svjetlije... 

VERŠININ. Ja volim, volim, volim... Volim vaše oči, 
vaše kretnje, koje mi dolaze u san... Prekrasna, divna ženof 

MAŠA (tiho se smijući). Kad vi sa mnom tako govorite, 
ja se, ne znam zašto, smijem, premda me je strah. Ne ponav- 
ljajte, molim vas... (Poluglasno.) A uostalom, govorite, meni 
je svejedno... (Pokriva lice rukama.) Meni je svejedno. Netko 
ide, govorite o čem drugom... 


(Irina i Tusenbach ulaze kroz dvoranu.) 


TUSENBACH. Ja imam trostruko prezime. Zovem se 
baron Tusenbach-Krone-Altschauer, no ja sam Rus, pravo- 
slavni, kao i vi. Njemačkog je u meni ostalo malo, jedino 
valjda strpljivost, upornost kojom vam dosađujem. Ja vas 
pratim svako veče. 

IRINA. Kako sam umorna! 

TUSENBACH. I svaki ću dan dolaziti po vas na telegraf 
i pratit ću vas kući, deset, dvadeset godina, dokle god me ne 

otjerate. (Ugledavši Mašu i Veršinina, radosno.) A, to ste vi? 
Da ste zdravo! 

IRINA. Evo me, naposljetku, i kod kuće. (Maši.J Maločas 
dođe jedna gospođa, telegrafira svom bratu u Saratov, da joj 
je danas umro sin, i nikako da se sjeti adrese. Tako je i po- 
slala, bez adrese, naprosto u Saratov. Plače. A ja, ni pet, ni 
šest, brecnuh se na nju: »Ja, velim, nemam kad.« Ispalo je 
tako glupo. Večeras će nam doći krabulje. 

MAŠA. Da. 

IRINA (sjedajući u naslonjač). Da se odmorim. Umorna 
sam. 
TUSENBACH (s osmijehom). Kad dolazite iz ureda, vi 
izgledate tako mlađani, nesretni... (Stanka.) 

IRINA. Umorna sam. Ne, ne volim ja telegraf, ne volim. 

MAŠA. Ti si omršavjela. .. (Zviždi.) I pomlađila se, i po- 
stala nalik na dječaka. 

TUSENBACH. To je od frizure. 

IRINA. Moram potražiti drugo zvanje, ovo nije za me. 
“Ono, što sam tako željela, o čemu sam sanjarila, upravo toga 
ovdje njema. Rad bez poezije, bez misli... (Netko kuca ozdo 
o pod.) Doktor kuca. (Tusenbachu.) Mili, kucnite. Ja ne mogu... 
umorna sam... 

TUSENBACH (kuca o pod). 

IRINA. Odmah će doći. Trebalo bi poduzeti neke mjere. 
Jučer su doktor i naš Andrej bili u klubu i opet su prokartali. 
Vele, da je Andrej prokartao dvjesta rubalja. 

MAŠA (ravnodušno). Pa šta da se radi? 

IRINA. Prokartao je prije dvije nedjelje, u prosincu je 
prokartao. Samo da što prije sve prokarta, možda bismo otišli 
iz ovoga građa. Gospode bože moj, ja snivam Moskvu noć na 
noć, ja sam sasvim kao luda. (Smije se.) Mi selimo onamo u 
lipnju, a do lipnja je ostalo još... veljača, ožujak, travanj, 
svibanj... gotovo pola godine. 

MAŠA. Samo da Nataša ne dozna za taj gubitak na kar- 
tama. 

IRINA. Njoj je, mislim, svejedno. 


(Čebutikin, maločas ustavši iz kreveta — on se odmara 
poslije ručka — ulazi u dvoranu i češlja bradu, zatim sjeda 
Za stol i vadi iz džepa novine.) 

MAŠA. Evo, došao je... Je li platio stan? 

IRINA (smijući se), Nije. Za osam mjeseci ni kopjejčice. 
Očevidno je zaboravio. 

MAŠA (smijući se.) Kako važno sjedi! (Svi se smiju; 
stanka.) 

IRINA. Šta vi šutite, Aleksandre Ignjatiču? 

VERŠININ. Ne znam. Željan sam čaja Pola života za 
čašu čaja! Od jutros nisam ništa jeo... 

ČEBUTIKIN. Irina Sergejevna! 

IRINA. Što je? 

ČEBUTIKIN. Izvolite amo. Venez ici. (Irina ide i sjeda za 
stol.) Ja ne mogu bez vas. (Irina slaže pasjans.) 

VERŠININ. Što ćemo? Kad ne daju čaja, hajde da barem. 
malo filozofiramo. 

TUSENBACH. Hajdemo O čemu? 

VERŠININ. O čem? Hajde da maštamo... na primjer o 
životu, kakav će biti poslije nas, za dvije, tri stotine godina. 

TUSENBACH. E, pa šta? Poslije nas letjet će na uzdušnim 
lađama, promijenit će se kaputi, možda će otkriti i razviti 
šesto čulo, no život će ostati isti, život težak, pun tajni i sretan. 
I za tisuću godina čovjek će se isto tako kao sada bojati smrti 
i ne će je željeti. 

VERŠININ (promislivši). Kako da vam kažem? Meni se 
čini, da se sve na zemlji mora malo po malo promijeniti i da 
se već pred našim očima mijenja. Za dvjesta, trista, najka- 
snije za tisuću godina — ne radi se tu o roku — nastat će nov, 
sretan život. Mi dakako ne ćemo učestvovati u tom životu, 
no mi za njega živimo sada, radimo, patimo, mi ga stvaramo, 
i jedino u tome je cilj našega bitka i, ako hoćete, naša sreća. 

MAŠA (tiho se smije). 

TUSENBACE. Šta vam je? 

MAŠA. Ne znam. Danas se cijeli dan smijem, već ođ' 
jutra. 

VERŠININ. Ja sam svršio tamo gdje i vi, u akademiji 
nisam bio; čitam mnogo, ali ne umijem izabrati knjiga, pa 
možda čitam nešto sasvim drugo nego što bi trebalo, a među- 
tim što dulje živim, tim više hoću da znam. Kosa mi sijedi, 
ja sam već gotovo starac, a znam malo, o, kako malo! Pa ipak 
mi se čini, da najglavnije i najistinskije znam, čvrsto znam. 
I kako bih htio đa vam dokažem da sreće nema, ne treba da 
bude i ne će biti za nas... Mi treba samo da radimo, radimo, 

a sreća — to je udio naših dalekih potomaka. (Stanka.) Ako 
ne ja, a ono bar potomci mojih potomaka. 


(Fedotik i Roda pojavljuju se u dvorani, oni sjedaju i 
tiho pjevuše udarajući u gitaru.) 


TUSENBACH. Kako vi to mislite, da se čak i ne mašta 
o sreći! No ako sam ja sretan? 

VERŠININ. Ne. 

TUSENBACH (pljunuvši i smijući se). Očevidno mi jedan 
drugoga ne razumijemo. No kako da vas razuvjerim? 

MAŠA (tiho se smije). 

TUSENBACH (pokazujući joj prst). Smijte se. (Veršini- 
nu.) Ne samo za dvije, tri stotine godina, nego i za milijun 
godina, život će ostati kakav je i bio; on se ne mijenja, ostaje 
stalan, držeći se svojih vlastitih zakona, do kojih nama nije 
stalo, ili bar, kojih vi nikada ne ćete spoznati. Ptice selice, 
ždralovi na primjer, lete i lete, i ma kakve misli lutale po 
njihovim glavama, visoke ili sitne, oni će sveđer letjeti, a ne 
će znati zašto i kako. Oni lete i Ietjet će, ma kakvi se filozofi 
pojavili među njima; i neka filozofiraju kako ih je volja, samo 
neka lete... 

MAŠA. No ipak, smisao? 

TUSENBACH. Smisao... Evo pada snijeg. Kakav je u 
tome smisao? (Stanka.) 

MAŠA. Meni se čini, da čovjek mora imati vjere ili tra- 
žiti vjeru, inače mu je život prazan, prazan... Živjeti i ne 
znati zašto lete ždralovi, zašto se rađaju djeca, zašto su zvi- 
jezde na nebu... Ili znati zašto živiš, ili su sve trice i kučine.. 
(Stanka.) 

VERŠININ. Ipak mi je žao što je mladost prošla... 

MAŠA. Kod Gogolja se veli: dosadno je živjeti na tom 
svijetu, gospodo!! 

TUSENBACH. A ja velim: teško se s vama prepirati, go- 
spodo! No, bog s vama... 

ČEBUTIKIN (čitajući novine). Balzac se vjenčao u Berdi- 
čevu.? 

IRINA (tiho pjevuši). 


“ Završetak »Pripovijetke o tom, kako se posvadio Ivan Iva- 
novič s Ivanom Nikiforovičem«, 

* Sa udovicom groficom Hanskom, iz slavnoga roda Rzevu- 
skih. Upoznao se s njom pismeno, šesnaest godina ranije. 

ČEBUTIKIN. Čak ću sebi to zapisati u bilježnicu. (Zapi- 
suje.) Balzac se vjenčao u Berdičevu. (Čita novine.) 

IRINA (slaže pasjans, zamišljeno). Balzac se vjenčao u 
Berdičevu. 

TUSENBACH. Kocka je pala. Znate li, Marija Sergejevna, 
ja sam dao ostavku. 

MAŠA. Čula sam. No ne vidim u tom ništa dobra. Ja ne 
volim civile. 

TUSENBACE. Svejedno. (Ustaje.)... Ja nisam lijep, kakav 
sam ja oficir? No, uostalom, svejedno... Radit ću. Bar jedan 
dan u životu da mi je provesti u radu, tako da uveče dođem 
kući, da se umoran izvalim u postelju i zaspim odmah. (Odla- 
zeći u dvoranu.) Radnici po svoj prilici spavaju čvrsto! 

FEDOTTK (Irini). Maločas kupio sam u Moskovskoj ulici, 
kod Pižikova, šarenih olovaka za vas. I evo ovaj nočić... 

IRINA. Vi ste navikli da se prema meni vladate kao da 
sam malena, no ja sam već odrasla. (Uzima olovke i nožić, 
radosno.) Kako je to lijepo! 

FEDOTIK. I za sebe sam kupio nožić... evo pogledajte... 
nož, još jedan nož, treći, ovo je za čišćenje ušiju, ovo su no- 
Žice, ovo za čišćenje nokata... 

RODE (glasno). Doktore, koliko vam je godina? 

ČEBUTIKIN. Meni? Trideset i dvije. (Smijeh.) 

FEDOTIK. Da vam pokažem drugi pasjans... (razlaže 
pasjans.) 

(Donose samovar; Anfisa je zaposlena oko njega; malo 
zatim dolazi Nataša i također se vrpolji oko stola; dolazi So- 
ljoni i, pozdravivši se, sjeda za stol.) 

VERŠININ. Eh, što puše vjetar! 


MAŠA. Da. Već je dodijala zima. I zaboravila sam već ka- 
ko izgleda ljeto. 

IRINA. Pasjans će izići, već vidim. Bit ćemo u Moskvi. 

FEDOTIK. Ne, ne će izići. Vidite, osmica je došla na pi- 
kovu dvojku. (Smije se.) Dakle, vi ne ćete u Moskvu. 

ČEBUTIKIN (čitajući novine). Cicikar!. Ovdje bjesne bo- 
ginje. 


! Grad u Mandžuriji. 

ANFISA (prilazeći Maši). Maša, da piješ čaj, mila. (Ver- 
šininu.) Izvolite, vaše visokoblagorođe... oprostite, baćuška, 
zaboravila sam vam ime, očestvo... 

MAŠA. Donesi amo, dado. Onamo ne ću. 

IRINA. Dado! 

ANFISA. Ide-em! 

NATAŠA (Soljonom). Dojenčad krasno razumije. »Zdravo, 
velim, Bobik. Zdravo, dragi!« On me pogleda nekako osobito. 
Vi ćete misliti da u meni govori samo mati, ali nije, nije, uvje- 
ravam vas! To vam je neobično dijete. 

SOLJONI. Da je to dijete moje, ja bih ga ispekao na tavi 
i pojeo. (Ide sa čašom čaja u salon i sjeda u kut.) 

NATAŠA (pokrivši lice rukama). Grubi, neodgojeni čo- 
vjek! 

MAŠA. Blago onom, tko ne opaža da li je sada ljeto ili 
zima. Meni se čini, da sam ja sad u Moskvi, bila bih ravno- 
dušna prema vremenu... 

VERŠININ. Nedavno sam čitao dnevnik nekog francuskog 
ministra, pisan u tamnici. Ministar je bia osuđen zbog panam- 
ske afere. S kakvim zanosom, sa kakvim ushićenjem on spo- 
minje ptice, koje je vidio kroz tamnički prozor i kojih nije pri- 
mjećivao ranije, dok je bio ministar. Sada, dakako, kad je 
pušten na slobodu, on opet, kao negda, ne opaža ptice. Tako i 
vi ne ćete opažati Moskvu, kad budete živjeli u njoj. Sreće 
kod nas nema i ne biva je, mi je samo želimo. 

TUSENBACH (uzima kutiju sa stola). A gdje su slatkiši? 

IRINA. Soljoni ih je pojeo. 

TUSENBACH. Sve? 

ANFISA (poslužujući čaj). Pismo za vas, gospodine. 

VERŠININ. Za mene? (Uzima pismo). Od kćeri. (Čita). Da, 
naravno... Oprostite, Marija Sergejevna, ja ću krišom otići. 
Čaj ne ću piti. (Ustaje uzbuđen.) Vječito te dogodovštine... 

MAŠA. A što je? Nije li tajna? 

VERŠININ (tiho). Žena mi se opet otrovala. Moram ići. 
Izići ću neopažen. Užasno je neprijatno sve to. (Ljubi Mašu u 
ruku.) Mila moja, krasna, dobra gospođo... Ja ću ovuda kri- 
šom... (Odlazi.) 


ANFISA. A kuda on? A ja mu pružam čaj... Vidi ga 
kakav je. 

MAŠA (razljutivši se). Okani me se! Prioneš uz čovjeka, 
nema mira od tebe... (Idi sa šalicom za stol.) Dodijala si mi, 
stara! 

ANFISA. A što si se našla uvrijeđena? Mila moja! 

ANDREJEV GLAS. Anfisa! 

ANFISA (imitira podrugljivo). Anfisa! Sjedi tamo... 
(Odlazi.) 

MAŠA (u dvorani za stolom, ljutito). Ta dajte mi da 
sjednem! (Miješa karte na stolu.) Raširila se tu s kartama. 
Pijte čaj! 

IRINA. Ti si, Maška, ljuta. 

MAŠA. Pa ako sam ljuta, nemojte govoriti sa mnom. Ne 
dirajte me! 

ČEBUTIKIN (smijući se). Ne dirajte u nju, ne dirajte... 

MAŠA. Vama je šezdeset godina, a vazda trabunjate koje- 
šta, kao kakav deran. 

NATAŠA (uzdiše). Mila Mašo, zašto u razgovoru upotre- 
bljavati takve izraze? S tvojom krasnom spoljašnošću ti bi u 
pristojnom svjetskom društvu bila, otvoreno da ti kažem, na- 
prosto čarobna, da nije tih tvojih riječi. Je vous prie, par- 
donnez-moi, Marie, mais vous avez des manieres un peu 
Brossičres!. 

TUSENBACH (susprežući smijeh). Dajte mi... dajte 
mi... Tamo je, čini se, konjak... 

NATAŠA. I! parait que mon Bobik dćja ne dort past, pro- 
budio se. On danas nije sasvim zdrav. Idem k njemu, oprostite 
... (Odlazi) 

IRINA. A kud je otišao Aleksandar Ignjatič? 

MAŠA. Kući. Sa ženom mu se opet dogodilo nešto 
neobično. 

TUSENBACH (iđe prema Soljonom, noseći bočicu konja- 
ka). Vi uvijek sjedite sami, razmišljate o nečem — i nema čo- 
vjek pojma o čemu. Hajde da se pomirimo. Hajde da popijemo 
čašicu konjaka. (Piju). Danas ću po svoj prilici morati svirati 
na pijaninu svu noć, svirati kojekakve gluposti... Eh, do- 
đavola! 

SOLJONI. Zašta da se mirimo? Ta ja se s vama nisam 
svadio. 

* Molim vas da mi oprostite, Marija, ali imate ponešto grubo 
ponašanje. 

2? Čini se, da moj Bobik više ne spava (franc.). 

TUSENBACEH. Vi uvijek budite takav osjećaj kao da se 
među nama nešto dogodilo. Vaš je karakter čudan, mora se 
priznati. 

SOLJONI (deklamirajući). Čudan sam ja, a tko nije čudan? 
Ne ljuti se, Aleko! 

TUSENBACH. A što će sad tu Aleko?... (Stanka.) 

SOLJONI. Kad sam s nekim udvoje, dobro je, ja sam kao 
svi, no u društvu sam pokunjen, stidljiv i... govorim kojeka- 
kve budalaštine. Pa ipak sam ja pošteniji i plemenitiji od 
mnogo, mnogo njih. Mogu to i dokazati. 

TUSENBACEH. Ja se često ljutim na vas, vi mi neprestano 
dodijavate kad! smo u društvu, pa ipak ste mi, ne znam zašto, 
simpatični. Kud puklo da puklo, napit ću se večeras. Pijmo! 

SOLJONI. Pijmo. (Piju). Ja protiv vas, barune, nisam imao 
nikad ništa. No ja imam karakter Ljermontova... kako vele 
... (Vadi iz džepa bočicu s parfemom i škropi se po rukama.) 

TUSENBACH. Dajem ostavku. Basta! Pet godina sam raz- 
mišljao i naposljetku sam odlučio: radit ću. 

SOLJONI (deklamirajući). Ne ljuti se, Aleko.! Zaboravi, 
zaboravi svoje snove... (Dok oni govore, Andrej tiho ulazi 
sa knjigom i sjeda blizu svijeće.) 

TUSENBACH. Radit ću. 

ČEBUTIKIN (idući s Irinom u gostinsku). I poslastice su 
bile prave kavkaske: juha sa lukom, a kao pečenje čehartma, 
jelo od mesa. 

ISOLJONI. Čeremša nije nikakvo meso, nego je biljka po- 
put našega luka. 

ČEBUTIKIN. Ne, anđele moj. Čehartma nije luk, nego 
pečena ovčetina. 

SOLJONI. A ja vam velim, čeremša je — luk. 

ČEBUTIKIN. A ja vam velim, čehartma je — janjetina... 

SOLJONI. A ja vam velim, čeremša je — luk. 

ČEBUTIKIN. A što da se ja s vama prepirem! Vi nikad 
niste bili na Kavkazu i niste jeli čehartme. 

SOLJONI. Nisam, jer je ne trpim. Čeremša zaudara isto 
tako kao češnjak. 

ANDREJ (molećivo). Dosta je, gospodo! Molim vas! 

TUSENBACH. Kada će doći krabulje? 

IRINA. Obećale su oko devet sati! Dakle odmah će. 


1 Aleko je junak Puškinove poeme »Cigani«. 

TUSENBACH (obuhvata Andreja). Oj ti trijemu moj novi, 
trijemu moj novi, oj! 

ANDREJ (igra i pjeva). Trijeme novi javorovi... 

ČEBUTIKIN (pleše). S rešetkama, oj! (Smijeh). 

TUSENBACH (ljubi Andreja). Dođavola, hajde da pijemo. 
Andrjuša, hajde da pijemo pobratimstvo. I ja ću s tobom, An- 
drjuša, u Moskvu, na sveučilište. 

SOLJONI. Na koje? U Moskvi ima dva sveučilišta. 

ANDREJ. U Moskvi je jedno sveučilište. 

SOLJONI. A ja vam velim, dva su. 

ANDREJ. Pa neka su tri. Tim bolje. 

SOLJONI. U Moskvi ima dva sveučilišta! (Mrmljanje i 
psikanje.) U Moskvi ima dva sveučilišta: staro i novo. A ako 
vam je neugodno slušati, ako vas moje riječi razdražuju, ja 
mogu da i ne govorim. Ja čak mogu i otići u drugu sobu... 
(Odlazi na jedna vrata.) 

TUSENBACH. Bravo, bravo, (Smije se.) Gospodo, poči- 
njite, ja sjedoh da sviram! Ala je smiješan taj Soljoni... 
(Sjeda za pijanino, svira valcer.) 

MAŠA (plešući valcer sama). Barun je pijan, barun je 
pijan, barun je pijan! 


(Ulazi Nataša.) 


NATAŠA (Čebutikinu). Ivane Romaniču! (Govori mu ne- 
što, zatim tiho odlazi; Čebutikin dira Tusenbacha u rame i 
šapće mu nešto.) 

IRINA. Šta je? 

ČEBUTIKIN. Vrijeme je da idemo. Ostajte zdravo! 

TUSENBACE. Laku noć. Vrijeme je da se ide. 

ANDREJ (zbunjen). Krabulja ne će biti. Vidiš li, mila 
moja, Nataša veli da Bobik nije sasvim zdrav, pa zato... 
Ukratko, ja ne znam, meni je sasvim svejedno. 

IRINA (sliježući ramenima). Bobik da nije zdrav! 

MAŠA. Kud june, tud i uže. Tjeraju, dakle valja otići. 
(Irini.) Nije bolestan Bobik, nego ona sama... Evo ovdje! 
(Kuca se prstom u oči.) Malograđanka! 


(Andrej odlazi desno u svoju sobu, Čebutikin ide za njim; 
u dvorani se opraštaju.) 

FEDOTIK. Ala je to šteta! Ja sam računao da ću lijepo 
provesti veče, no ako je djetešce bolesno, dabome... Ja ću 
mu sutra donijeti igračaka... 

RODE (glasno). Ja sam se danas naročito naspavao poslije 
ručka, misleći da ću svu noć plesati. Ta istom je devet sati! 

MAŠA. Iziđimo na ulicu, pa ćemo se posavjetovati. Od- 
lučit ćemo što i kako. 


(Čuje se: »Zbogom! Ostajte zdravo!« i veseli smijeh Tusen- 
bacha. Svi odlaze. Anfisa i sobarica raspremaju stol, gase 
svijetla. Čuje se kako pjeva dadilja. Andrej u kabanici i šeširu 
i Čebutikin tiho ulaze). 


ČEBUTIKIN. Nisam dospio da se ženim, jer mi je život 
proletio kao munja, pa i zato što sam ludo volio tvoju mater, 
koja je bila udata. 

ANDREJ. Ne treba se ženiti. Ne treba, jer je dosadno. 

ČEBUTIKIN. Ono i jest, ali opet, samoća. Ma kako čovjek 
filozofirao, samoća ti je strašna stvar, golube moj... Premda, 
ustvari... razumije se, sve je svejedno! 

ANDREJ: Hajdemo što prije. 

ČEBUTIKIN. Čemu da se žurimo? Dospjet ćemo. 

ANDREJ. Bojim se da me žena ne zaustavi. 

ČEBUTIKIN. A! 

ANDREJ. Večeras ne ću kartati, samo ću tako sjediti. 
Nije mi sasvim dobro... Šta da radim, Ivane Romaniču, pro- 
tiv sipnje? 

ČEBUTIKIN. Šta pitaš? Ne sjećam se, dragi. Ne znam. 

ANDREJ. Prođimo kroz kuhinju. (Odlaze.) 


(Netko zvoni; zatim još jedamput; čuju se glasovi, smijeh.) 


IRINA (ulazi). Šta je to? 

ANFISA (šapćući). Krabulje! (Zvono.) 

IRINA. Reci, dadice, da nema nikoga kod kuće. Neka 
oproste. 


(Anfisa odlazi. Irina zamišljeno hoda po sobi; uzbuđena 
je. Ulazi Soljoni.) 


SOLJONI (u nedoumici). Nema nikoga... A gdje su svi? 
IRINA. Otišli kući. 
SOLJONI. Čudnovato. Vi ste sama ovdje? 

IRINA. Sama. (Stanka.) Zbogom. 

SOLJONI. Malo prije nisam se dosta obuzdavao, nisam 
imao dosta takta. No vi niste kao ostali, vi ste uzvišeni i čisti, 
vi vidite istinu... Jedino vi kadri ste da me razumijete. Ja 
volim, duboko, beskrajno volim... 

IRINA. Zbogom! Odlazite. 

SOLJONI. Ja ne mogu da živim bez vas. (Idući za njom.) 
O, blaženstvo moje! (Kroz suze.) O, srećo! O, vi lijepe, krasne, 
divne oči, kakvih ne vidjeh ni u jedne žene... 

IRINA (hladno). Prestanite, Vasilije Vasiljiču! 

SOLJONI. Prvi vam put govorim o ljubavi, i kao da 
nisam na zemlji, nego na drugoj planeti. (Tare čelo.) No, sve- 
jedno. Silom čovjek ne postaje mio, dabome... Ali sretnih 
suparnika ne smijem imati... Ne smijem... Kunem vam se 
svim svetim, suparnika ću ubiti... O, divna! 


(Nataša prolazi sa svijećom.) 


NATAŠA (zaviruje u jedna vrata, pa u druga, i prolazi 
kraj onih, što vode u sobu njenoga muža). Tu je Andrej. Neka 
čita, vi ćete oprostiti, Vasilije Vasiljiču, ja nisam znala da ste 
vi tu, ja sam se raskomotila... 

SOLJONI. Meni je svejedno. Zbogom. (Odlazi.) 

NATAŠA. A ti si umorna, mila, jadna moja djevojčice. 
(Ljubi Irinu.) Treba da legneš ranije. 

IRINA. Bobik spava? 

NATAŠA. Spava. Ali spava nemirno. Zbilja, draga moja, 
ja ti htjedoh nešto reći, ali uvijek ili tebe nema, ili ja nemam 
kad... Bobiku je u sadašnjoj dječjoj sobi, čini mi se, hladno 
i vlažno. A tvoja je soba tako lijepa za dijete. Mila, rođena 
moja, preseli se zasad k Olji! 

IRINA (ne razumije). Kamo? 


(Čuje se kako se pred kuću dovozi trojka sa praporcima.) 


NATAŠA. Ti ćeš biti s Oljom u jednoj sobi, zasada, a 
tvoju sobu dat ćemo Bobiku. On je tako drag, danas mu ja 
velim: »Bobik, ti moj! Mojl« A on gleda u me svojim očicama. 
(Netko zvoni.) Valjda je Olga. Kako kasno dolazi! 

(Sobarica pristupa Nataši i šapće joj u uho.) 

NATAŠA. Protopopov? Kakav je to čudak, zove me da se 
prosanjkam s njim na trojci. (Smije se.) Kako su čudni ti 

muškarci... (Netko zvoni.) Netko je tamo došao. Pa hajde 
da se prosanjkam četvrt sata... (Sobarici.) Reci, odmah. 
(Zvoni.) Netko zvoni... To je po svoj prilici Olga. (Odlazi.) 


(Sobarica odjuri. Irina sjedi zamišljena; ulaze Kuligin, 
Olga, za njima Veršinin.) 


KULIGIN. Eto ti ga na! A govorili su, da će kod njih biti 
večernje društvo. 

VERŠININ. Čudnovato, ja sam otišao nedavno, prije pola 
sata, i čekali su krabulje... 

KULIGIN. I Maša je otišla? Kamo je ona otišla? A zašto 
Protopopov dolje čeka na trojci? Koga on čeka? 

IRINA. Ne ispitujte me... Umorna sam. 

KULIGIN. No, hirovita... 

OLGA. Jedva je svršila sjednica. Izmučila sam se. Naša 
je upraviteljica bolesna, pa je sad ja zamjenjujem. Glava me 
boli, glava, glava... (Sjeda.) Andrej je sinoć prokartao dvije 
stotine rubalja... Sav grad govori o tom... 

KULIGIN. Da, i ja sam se umorio na sjednici. (Sjeda.) 

VERŠININ. Moja žena namislila me malo prije preplašiti, 
umalo što se nije otrovala. Sve je dobro prošlo, i meni je dra- 
go, odmaram se sada... Dakle, valja otići? Što čemo, dopu- 
stite da vam zaželim sve dobro. Fjodore Iljiču, odvezimo se 
nas dvojica nekamo! Ja ne mogu ostati kod kuće, nikako ne 
mogu... Hajdemo! 

KULIGIN. Umoran sam. Ne idem. (Ustaje.) Umoran sam. 
Je li žena otišla kući? Tako sam željan čaja. Računao sam da 
ću provesti večer u prijatnom društvu i — o, fallacem homi- 
num spem!!... Akuzativ sa usklikom... 

VERŠININ. Moram se dakle odvesti sam. (Odlazi sa Kuli- 
ginom zvižđukajući.) 

OLGA. Glava me boli, glava... Andrej je prokartao... 
sav grad govori... Idem da legnem. (Ide.) Sutra sam slobod- 
na... O, bože moj, kako je to ugodno! Sutra slobodna, pre- 
kosutra slobodna... Glava me boli, glava... (Odlazi.) 

IRINA (sama). Svi odoše. Nema nikoga. 


(Sa ulice čuje se harmonika; dadilja pjeva uspavanku.) 


1 O, varava ljudska nado!... (lat.) 

NATAŠA (u bundi i kapi prolazi dvoranom; za njom so- 
barica). Za pola sata bit ću kod kuće. Samo da se malo pro- 
vezem. (Odlazi.) 

IRINA (ostavši sama, čeznutljivo). U Moskvu! U Moskvu! 
U Moskvu! 

Zastor 


TREĆI ČIN 


Olgina i Irinina soba. Lijevo i desno su kreveti, ograđeni za- 
slonima. Prošlo je dva sata po ponoći. Za pozornicom zvone zvona 
zbog požara, koji je počeo već davno. Vidi se da u kući još nisu 
polegli. Na divanu sjedi Maša, obučena kao obično u crnu ha- 
ljinu. Ulaze OLGA i ANFISA. 


ANFISA. Sjede sada dolje pod stubama... Ja im govo- 
rim: »Izvolite gore, zar se može, velim, ovako«, — plaču. »Ne 
znamo, vele, gdje je tata. Ne daj, vele, bože da je izgorio.« 
Šta sve smisle! I napolju su neke... također svučene. 

OLGA (vadeći iz ormara haljine). Evo ovu sivkastu uzmi 
...levo ovu... I bluzu također... i ovu suknju uzmi dadi- 
ljice... Šta li je to, bože moj! Kirsanovska uličica sva je 
izgorjela, očevidno... Uzmi ovo... Uzmi ovo... (Baca joj 
haljine u ruke.) Jadni Veršininovi preplašili se... Kuća malo 
što im nije izgorjela. Neka prenoće kod nas... ne može ih 
čovjek pustiti kući... Kod jadnoga Fedotika sve je izgorjelo, 
ništa nije ostalo... 

ANFISA. Da pozoveš Feraponta, Oljuška, inače ne ću mo- 
ćinositi... 

OLGA (zvoni). Ne možeš da dočekaš... (Prema vratima.) 
Dođite vi, što ste tamo! (Kroz otvorena se vrata vidi prozor, 
crven od požara; čuje se kako mimo kuću prolaze vatrogasci.) 
Kako je to užasno. I kako čovjeku dodija! 


(Ulazi Ferapont.) 


OLGA. Evo uzmi i odnesi dolje... Tamo pod stubama 
stoje gospođice Kolotiline... daj im. I ovo daj... 

FERAPONT. Razumijem. I Moskva je gorjela dvanaeste 
godine. Gospode bože moj! Ala su se Francuzi čudili! 

OLGA. Idi, žuri se... 

FERAPONT. Razumijem. (Odlazi.) 

OLGA. Dadiljice, draga, sve im daj. Nama ne treba ništa, 
sve daj, dadice... Umorna sam, jedva se držim na no- 
gama... Veršininove čovjek ne može pustiti kući... Djevoj- 
čice ćemo također k barunu, ili neka budu kod nas u dvo- 
rani... Doktor se, kao navlaš, napio, kod njega ne možemo 
smjestiti nikoga. I ženu Veršininovu također u salon. 

ANFISA (malaksala). Oljuška mila, nemoj me tjerati! 
Nemoj tjerati! 

OLGA. Gluposti govoriš, dadiljo. Nitko tebe ne tjera. 

ANFISA (stavlja joj glavu na prsa). Rođena moja, zlato 
moje, ja se trudim, ja radim... Kad iznemognem, svi će reći: 
ajd otale! A kamo da pođem? Kamo? Osamdeset mi je go- 
dina. Osamdeset druga godina... 

OLGA. Sjedi, dadice... Umorila si se, jadnice... (Po- 
sjedne je na stolicu.) Odmori se, dobra moja. Vidi je, kako je 
poblijedjela! 


(Ulazi Nataša.) 


NATAŠA. Tamo govore da treba što prije sastaviti dru- 
štvo za pomoć pogorjelima. E, pa što? Misao je vrlo lijepa. 
Uopće, valja što prije pomoći sirotinji, to je dužnost bogatih. 
Bobik i Sofčica spavaju te spavaju, kao da nije bilo ništa. 
Kod nas je svuda toliko ljudi, kud god se čovjek makne, puna 
kuća. Sad u gradu vlada influenca, bojim se da je djeca ne 
dobiju. 

OLGA (ne slušajući je). Odavde se ne vidi požar, tu je 
mirno... 

NATAŠA. Da... Ja sam valjda čupava. (Pred ogledalom.) 
Vele, da sam se ugojila... ali nije istina! Ni najmanje! A 
Maša spava, izmorila se, sirotica... (Anfisi, hladno.) Da mi 
nisi sjedila preda mnom! Ustaj! Odlazi odavde. (Anfisa odlazi; 
stanka.) I zašto ti držiš tu staricu, to ja ne razumijem... 

OLGA (zaprepaštena). Oprosti, ni ja ne razumijem... 

NATAŠA. Ona nije ni za što. Ona je seljanka, treba da 
živi na selu... Kakvo li je to maženje! Ja volim red u kući! 
Suvišne čeljadi u kući ne smije biti. (Gladi je po obrazu.) Ti 
Si, sirotice, umorna! Naša se upraviteljica umorila! A kad 
moja Sofijica odraste i stupi u gimnaziju, ja ću te se bojati. 

OLGA. Ne ću ja biti upraviteljica. 

NATAŠA. Izabrat će te, Olječka. To je odlučeno. 

OLGA. Ja ću se odreći. Ne mogu... To nadilazi moju 
snagu... (Pije vode.) Ti si maločas bila tako gruba sa da- 
diljom... Oprosti, ja nisam kadra da to podnosim... smrklo 
mi se pred očima... 

NATAŠA (uzbuđeno). Oprosti, Olja, oprosti... Nisam 
htjela da te žalostim. 


(Maša ustaje, uzima jastuk i ljutito odlazi.) 


OLGA. Pojmi, mila... mi smo možda čudno odgojene, 
ali ja to ne podnosim. Takav me postupak muči, ja se osjećam 
bolesna, ja prosto klonem duhom! 

NATAŠA. Oprosti, oprosti... (Ljubi je.) 

OLGA. Svaka, pa i najmanja grubost, svaka nedelikatna 
riječ uzbuđuje me... 

NATAŠA. Ja često govorim što ne treba, to je istina, ali 
priznaj, mila moja, da bi ona mogla živjeti na selu. 

OLGA. Ona je već trideset godina kod nas. 

NATAŠA. No sad više ne može raditi! Ili ja ne shvaćam, 
ili ti ne ćeš da me shvatiš. Ona nije sposobna za rad, ona 
samo spava ili sjedi. 

OLGA. Pa neka sjedi. 

NATAŠA (začuđeno). Kako, neka sjedi? Ta ona je slu- 
žinče. (Kroz suze.) Ja te ne razumijem, Olja. Ja imam da- 
dilju, dojilju, mi imamo sobaricu, kuharicu... Našto nam još 
ta starica? Našto? 


(Za pozornicom zvone na požar.) 


OLGA. Ove sam noći ostarjela za deset godina. 

NATAŠA. Mi treba da se dogovorimo, Olja. Ti u gimna- 
Ziji, ja kod kuće, tebi — škola, meni — kućanstvo. Pa ako ja 
što govorim o služinčadi, ja znam šta govorim; znam šta 
go-vo-rim... I već sutra da mi ne bude ovdje te stare kra- 
dljivke, stare babetine... (udara nogama) stare vještice!... 
Mene nitko ne smije dražiti! Ne smije! (Došavši k sebi.) Za- 
ista, ako se ti ne preseliš dolje, mi ćemo se uvijek svađati. 
To je užasno. 


(Ulazi Kuligin.) 


KULIGIN. Gdje je Maša? Vrijeme je da se ide kući. 
Požar, vele, jenjava. (Proteže se.) Izgorjela je samo jedna 

četvrt, a bio je vjetar, pa se ispočetka činilo kao da gori sav 
grad. (Sjeda.) Sustao sam. Olječka moja mila... Često mi- 
slim: da nije Maše, ja bih se tobom oženio, Olječka. Ti si vrlo 
dobra... Izmučio sam se. (Osluškuje.) 

OLGA. Šta je? 

KULIGIN. Doktor baš, kao za inat, zapao u pijančovanje, 
užasno je pijan. Kao za inat! (Ustaje.) Evo ga, ide ovamo, čini 
se... Čujete li? Da, amo... (Smije se.) Vidi ga kakav je, 
zaista... Ja ću se sakriti. (Ide prema ormaru i stane u kut.) 
Takav razbojnik. 

OLGA. Dvije godine nije pio, a sada najedared navali te 
se napije... (Odlazi s Natašom u dno sobe.) 


(Ulazi Čebutikin; prolazi sobom ne posrćući, kao da je 
trijezan, staje, gleda, zatim prilazi umivaoniku i počinje prati 
ruke.) 


ČEBUTIKIN (zlovoljan). Đavo da ih sve odnese... i pro- 
trese... Misle da sam ja doktor, da umijem liječiti svako- 
jake bolesti, a ja ne znam ama baš ništa, sve sam zaboravio 
što sam znao, ničega se ne sjećam, ama baš ničega. (Olga i 
Nataša odlaze, neopažene od njega.) I đavo neka ih sve od- 
nese. Prošle srijede liječio sam na Zasipu neku ženu — umrla 
je, i ja sam kriv što je umrla. Da... Štošta sam znao prije dva- 
deset i pet godina, a sada se ničega ne sjećam. Ničega. Možda 
ja i nisam čovjek, nego se samo gradim kao da imam i noge, 
i ruke, i glavu; možda ja uopće ne postojim, nego mi se samo 
čini da hodam, jedem, spavam. (Plače.) O, da mi je ne posto- 
jati! (Prestaje plakati, zlovoljno.) Đavo bi znao... prekjuče 
neki razgovor u klubu! Govore, Shakespeare, Voltaire... Ja 
ih nisam čitao, a gradio sam se licem kao da jesam. I drugi 
isto tako kao i ja. O bljutavštino! O niskosti! Pa se sjetih one 
žene što sam je umorio u srijedu... I svega se sjetih, i dođe 
mi na duši tako krivo, gadno, mrsko... odoh, napih se... 


(Irina, Veršinin i Tusenbach ulaze; Tusenbach u novom 
i modernom civilnom odijelu.) 


IRINA. Sjednimo ovdje. Ovamo ne će nitko doći. 

VERŠININ. Da nije bilo vojnika, izgorio bi sav grad. Ju- 
naci! (Tare ruke od zadovoljstva.) Zlatan je to narod! Aj, 
kakvi su to junaci! 

KULIGIN (prilazeći im). Koliko je sati, gospodo? 

TUSENBACH. Već je prošlo tri. Sviće. 

IRINA. Svi sjede u dvorani, nitko ne odlazi. I taj vaš 
Soljoni sjedi... (Čebutikinu.) Vi, doktore, treba da idete 
spavati. 

ČEBUTIKIN. Ne mari... Zahvaljujem. (Češlja bradu.) 

KULIGIN (smijući se). Naljoskao se, Ivan Romanič! (Tap- 
še ga po ramenu.) Junak! In vino veritas!, govorili su stari. 

TUSENBACH. Mene sve mole da priredim koncert u ko- 
rist pogorelaca. 

IRINA. No, tko bi to... 

TUSENBACH. Moglo bi se, ako se hoće. Marija Serge- 
jevna, po mome mišljenju, svira divno klavir. 

KULIGIN. Divno svira! 

IRINA. Ona je već zaboravila. Tri godine nije svirala... 
ili četiri. 

TUSENBACH. Ovdje u gradu ama baš nitko ne razumije 
muziku, ni živa duša, ali ja, ja razumijem i uvjeravam vas 
časnom riječi, da Marija Sergejevna svira krasno, gotovo 
talentirano. 

KULIGIN. Imate pravo, barune. Ja mnogo volim Mašu. 
Ona je sjajna. 

TUSENBACH. Umjeti svirati tako krasno, a u isti mah 
znati da te nitko, nitko ne razumije! 

KULIGIN (uzdiše). Da... No pristoji li se njoj da uče- 
stvuje u koncertu? (Stanka.) Jer ja vam, gospodo, ništa ne 
znam. Možda će to biti i lijepo. Moram priznati, naš je direk- 
tor dobar čovjek, čak i jako dobar, veoma pametan, no on ima 
takve poglede... Razumije se, njega se to ne tiče, ali ipak, 
ako hoćete, ja ću, recimo, govoriti s njim. 

ČEBUTIKIN (uzima u ruku sat od porculana i razgle- 
dava ga). 

VERŠININ. Sav sam se uprljao od požara, ne izgledam 
pristojno. (Stanka.) Juče sam usput čuo kao da našu brigadu 
hoće da premjeste nekamo daleko. Jedni govore, u kraljevinu 
Poljsku, drugi — valjda u Čitu. 

TUSENBACH. I ja sam čuo. Što ćemo! Grad će tada 
sasvim opustjeti. 

IRINA. I mi ćemo otići! 


1 U vinu je istina (lat. poslovica). 

ČEBUTIKIN (ispušta sat, i on se razbije). Na komade! 
(Stanka; svi su ogorčeni i zbunjeni.) 


KULIGIN (kupeći krhotine). Razbiti takvu skupocjenu 
stvar, — ah, Ivane Romaniču, Ivane Romaniču! Vi zaslužu- 
jete iz vladanja ništicu s minusom! 

IRINA. To je sat pokojne mame. 

. ČEBUTIKIN. Može biti... Mamin, e pa mamin. Možda 
ja i nisam razbio, nego se samo čini da jesam. Možda nam se 
samo čini da postojimo, a ustvari nas i nema. Ništa ja ne 
znam, nitko ništa ne zna. (Kod vrata.) Što gledate? Nataša 
vodi romančić sa Protopopovim, a vi ne vidite... Vi evo sje- 
dite tu i ništa ne vidite, a Nataša vodi romančić sa Protopo- 
povim... (Pjeva.) Ovom datulom smijem li ponudit vas... 
(Odlazi.) 

VERŠININ. Da... (Smije se.) Kako je sve to ustvari čud- 
novato! Kad je buknuo požar, potrčao sam brže kući; pribli- 
žavam se, gledam, a naša kuća zdrava i čitava, izvan opa- 
snosti, ali moje dvije djevojčice stoje na pragu, u rublju, bez 
haljina, matere nema, užurbali se ljudi, jure konji, psi, a na 
licima mojih djevojčica uznemirenost, užas, molba, ne znam 
šta sve; srce mi se stegnulo, kad ugledah ta lica. Bože moj, 
pomislih, šta li će te djevojčice još sve morati proživjeti u 
toku dugog života! Zgrabim ih, trčim, i sve mislim jedno te 
jedno: šta li će još sve morati proživjeti na ovom svijetu! 
(Zvone na požar; stanka.) Stižem amo, a mati ovdje, viče, 
ljuti se. 

(Maša ulazi sa jastukom i sjeda na divan.) 


VERŠININ. Pa kad su moje djevojčice stajale na pragu 
bez haljina, a ulica bila rumena od vatre, puna strašne ga- 
Jame, pomislih da se nešto nalik na to događalo prije mnogo 
godina, kada je nenadano navalio neprijatelj, otimao, palio... 
A ustvari, kolike li razlike među onim što jest i što je bilo! 
A kad prođe još malo vremena, kojih dvjesta, trista godina, 
ljudi će gledati i na naš sadašnji život isto tako i sa strahom 
i s ironijom, sve što je sada, izgledat će ćoškasto, i teško, i 
vrlo neudobno, i čudno. O, zacijelo, kakav li će to biti život, 
kakav život! (Smije se.) Oprostite, ja opet zapao u filozofi- 
ranje. Dopustite da nastavim, gospodo. Meni se strašno hoće 
filozofirati, tako sam sađa raspoložen. (Stanka.) Upravo kao 

da svi spavaju. Ja dakle govorim: kakav će to biti život! Mo- 
žete samo zamisliti... Evo ovakvih kakve ste vi, sada u gradu 
ima samo tri, no u kasnijim će ih naraštajima biti više, sve 
više i više, i doći će vrijeme kada će se sve promijeniti po 
vašem načinu, živjet će se na vaš način, a zatim ćete zastar- 
jeti i vi, rodit će se ljudi, koji će biti bolji i od vas... 
(Smije se.) Danas sam nekako osobito raspoložen. Đavolski 
mi se hoće života... (Pjeva.) Nad svakom dobi ljubav vlada, 
blagotvoran je polet njen...! (Smije se.) 

MAŠA. Tra-ra-ra? 

VERŠININ. Tam-tam... 

MAŠA. Tra-ta-ta? 

VERŠININ. Tra-ta-ta. (Smije se.) 


(Ulazi Fedotik.) 


FEDOTIK (igrajući). Pogorio, pogorio! Potpuno! (Smijeh.) 

IRINA. Kakve su to šale. Sve izgorjelo? 

FEDOTIK (smijući se). Do temelja. Ništa nije ostalo. I 
gitara izgorjela, i fotografski aparat izgorio, i sva moja pi- 
sma... A htjedoh vam pokloniti bilježnicu, no i ta je izgor- 
jela. 


(Ulazi Soljoni.) 


IRINA. Ne, molim vas, odlazite, Vasilije Vasiljiču, amo 
se ne smije. 

SOLJONI. A kako to da barun smije, a ja ne smijem? 

VERŠININ. Treba da odemo, zaista? Kako požar? 

SOLJONI. Vele da jenjava. Ne, meni je zaista čudno, 
kako to da barun smije, a ja ne smijem? (Vadi bočicu s par- 
jemom i prska se.) 

VERŠININ. Tram-tam-tam. 

MAŠA. Tram-tam. 

VERŠININ (smije se Soljonom). Hajdemo u dvoranu. 

SOLJONI. Dobro, da zapišemo. Tu misao mogao bih bolje 
istražiti, ali se bojim guske razdražiti... (Gledajući Tusen- 
bacha.) Pi, pi, pi... (Odlazi sa Veršininom i Fedotikom.) 

IRINA. Kako je pobudalio taj Soljoni... (Začuđena.) 
Barun spava! Barune! Barune! 


1 Iz Puškinova »Evgenija Onjegina«. 

TUSENBACH (trgnuvši se). Eh, umorio sam se. Ciglana... 
Ne bulaznim ja, nego ću zaista skoro u tvornicu opeka, Jatit 
ću se rada... Već je bilo o tome govora. (Irini, nježno.) Vi 
ste tako blijedi, krasni, bajni... Čini mi se kao da vaše blje- 
dilo rasvjetljuje mračni zrak poput svijetla... Vi ste žalosni, 
vi ste nezadovoljni životom... O pođite sa mnom, hajde da 
radimo zajedno! 

MAŠA. Nikolaju Lvoviču, idite odavde! 

TUSENBACH (smijući se). I vi tu? Ja ne vidim. (Ljubi 
Irini ruku.) Zbogom, ja idem... Gledam u vas sada i sjećam 
se kako ste, negda davno, na vaš imendan, bodri, veseli, go- 
vorili o radostima rada... I kako sam tada zamišljao sretan 
život! Gdje je on? (Ljubi joj ruku.) U očima su vam suze. 
Lezite spavati, već sviće... nastaje jutro... O da mi je do- 
pušteno, da vam dam sav život svoj! 

MAŠA. Nikolaju Lvoviču, idite! Kako vi to... 

TUSENBACH. Odlazim... (Odlazi.) 

MAŠA (lijegajući). Spavaš li, Fjodore? 

KULIGIN. A? 

MAŠA. Da odeš kući. 

KULIGIN. Mila moja Maša, draga moja Maša... 

IRINA. Ona je umorna. Daj joj da se odmori, Fedja. 

KULIGIN. Idem odmah... Mila moja, sjajna ženo... 
volim te, jedina moja... 

MAŠA (ljutito). Amo, amas, amat, amamus, amatis, 
amant!. 

KULIGIN (smijući se). Ne, zaista, ona je divna. Sedam 
godina oženjen sam tobom i sve mi se čini da smo se vjenčali 
tek jučer. Časna riječ. Ne, zaista, ti si divna žena. Ja sam 
zadovoljan, zadovoljan, zadovoljan! 

MAŠA. Dodijalo mi je, dodijalo, dodijalo... (Ustaje i go- 
vori sjedeći.) Evo, nikako da izbijem iz glave... Naprosto da 
se čovjek zgrane. Sjedi mi u glavi kao čavao, ne mogu da 
šutim. Ja o Andreju... Ovu je kuću založio banci, i sav je 
novac uzela njegova žena, a kuća ne pripada samo njemu, 
nego nama četvorima. On to mora znati, ako je pošten čovjek. 

KULIGIN. Što te briga, Maša! Šta mari? Andrjuša je 
dužan na sve strane, no, pa bog s njim. 


1 Ljubim, ljubiš, ljubi, ljubimo... i t. d. (lat) 

MAŠA. To na svaki način zaslužuje da se čovjek zgraža. 
(Legne.) 

KULIGIN. Ti i ja nismo siromašni. Ja radim, idem u gim- 
naziju, zatim dajem satove... Ja sam pošten čovjek. Pri- 
prost... Omnia mea mecum porto!, kako se kaže. 

MAŠA. Meni ne treba ništa, ali se zgražam nad neprav- 
dom. (Stanka.) Idi, Fjodore. 

KULIGIN. Ti si se umorila, odmaraj se pola sata, a ja ću 
tamo sjediti, pričekati. Spavaj... (Ide.) Ja sam zadovoljan, 
zadovoljan, zadovoljan. (Odlazi.) 

IRINA. Zaista, kako je postao sitničav naš Andrej, kako 
je ishlapio i ostario uz tu ženu! Negda se spremao da bude 
sveučilišni profesor, a jučer se hvalio što je naposljetku uspio 
da postane član zemaljske uprave. On je član zemaljske 
uprave, a Protopopov je predsjednik... Sav grad govori, 
smije se, i jedino on ništa ne zna i ne vidi... Eto, svi potrčali 
na požar, a on sjedi u svojoj sobi i ni brige ga. Samo svira. 
(Nervozno.) O, to je užasno, užasno, užasno! (Plače.) Ja ne 
mogu više podnositi!... Ne mogu, ne mogu! ... 


(Olga ulazi i sprema kod svoga stolića.) 


IRINA (glasno ridajući). Izbacite me, izbacite me, ja više 
ne mogu!... 

OLGA (preplašeno). Šta ti je, šta ti je? Mila moja! 

IRINA (ridajući). Kamo? Kamo sve ode? Gdje je? O, bože 
moj! Bože moj! Sve sam zaboravila, zaboravila... zbrkalo mi 
se u glavi... Ne sjećam se kako se talijanski kaže prozor ili, 
eto, pod... Sve zaboravljam, svakim danom zaboravljam, a 
život prolazi i nikad se ne će vratiti, nikad, nikad mi ne ćemo 
u Moskvu... Vidim, da ne ćemo... 

OLGA. Mila moja, mila... 

IRINA (obuzdavajući se). O, kako sam nesretna... Ne 
mogu da radim, ne ću raditi. Dosta je, dosta! Bila sam tele- 
grafistica, sada služim u gradskoj upravi i mrzim, prezirem 
sve, što god mi daju da radim... Već sam u dvadesetčetvrtoj 
godini, radim odavno, već mi se mozak osušio, omršavjela 
sam, postala ružna, ostarjela sam, i ništa, ništa, nikakva za- 
dovoljstva, a vrijeme ide, i sve ti se čini da se udaljuješ od 
pravoga, lijepoga života, odlaziš sve dalje i dalje, u nekakvu 


! Sve svoje nosim sobom (lat. poslovica). 

provaliju. Ja očajavam i ne razumijem, kako sam ostala živa, 
kako se nisam ubila dosad... 

OLGA. Nemoj plakati, djevojčice moja, nemoj plakati... 
ja patim. 

IRINA. Ja ne plačem, ne plačem... Dosta... Evo, ne 
plačem više. Dosta... Dosta! 

OLGA. Mila moja, govorim ti kao sestra, kao prijateljica, 
ako hoćeš savjet od mene, udaj se za baruna. 

IRINA (tiho plače). 

OLGA. Ta ti ga poštuješ, cijeniš ga duboko... On je, 
istina, ružan, no on je tako pristojan, čist... Ta čovjek se 
ne udaje iz ljubavi, nego zato, da izvrši svoju dužnost. Ja bar 
tako mislim, i udala bih se bez ljubavi. Ma tko me zaprosio, 
udala bih se, samo neka je pristojan čovjek. Čak i za starca 
bih se udala... 

IRINA. Ja sam sve čekala, da ćemo preseliti u Moskvu, 
da ću tamo sresti pravog čovjeka, sanjarila sam o njemu, 
voljela ga... A pokazalo se, da je to sve besmislica, sve je 
besmislica... 

OLGA (grli sestru). Mila moja, krasna sestro, ja sve ra- 
zumijem; kad je barun Nikolaj Lvovič ostavio vojnu službu 
i došao k nama u civilnom kaputu, učinio mi se tako ružan, 
da sam čak zaplakala... On me zapitao: »Što plačete?« A 
kako da mu reknem! No dao bog, ako se ti udaš za nj, ja bih 
bila sretna. Jer tu se radi o nečem drugom, posve drugom. 


(Nataša prolazi sa svijećom preko pozornice iz desnih 
vrata na lijeva, šuteći.) 


MAŠA (sjeda). Ide kao da je ona potpalila. 

OLGA. Ti si, Maša, glupa. Najglupavija u našoj porodici, 
td si ti. Oprosti, molim te. (Stanka.) 

MAŠA. Došlo mi da se kajem, mile sestre. Duša mi pati. 
Pokajat ću se vama, a onda više nikom, nikada... Reći ću 
vam odmah. (Tiho.) To je moja tajna, no vi treba da znate 
sve... Ne mogu da šutim... (Stanka.) Ja volim, volim... Šta 
da duljim. Ukratko, volim Veršinina... 

OLGA (ide za svoj zaslon). Ostavi to. Ja ionako ne čujem. 

MAŠA, Šta da se radi? (Hvata se za glavu.) Isprva mi se 
činjo čudan, zatim ga stadoh žaliti... zatim ga zavoljeh... 
zavoljeh ga sa njegovim glasom, sa njegovim riječima, ne- 
srećama, dvjema djevojčicama... 

OLGA (iza zaslona). Ja ionako ne čujem. Ma kakve ti 
gluposti govorila, ja svejedno ne čujem. 

MAŠA. Ej, ti si glupa, Olja. Volim, dakle to je moja sud- 
bina... I on mene voli... To je sve strašno. Je li? To nije 
dobro? (Vuče Irinu za ruku, privlači je k sebi.) O, mila moja... 
Kako li ćemo mi proživjeti svoj život, šta će s nama biti... 
Kad čitaš kakav roman, čini ti se da je sve to staro i da je 
sve tako razumljivo, a kad sama zavoliš, onda vidiš da nitko 
ništa ne zna i da svak mora rješavati sam za sebe... Mile 
moje, sestre moje... Priznala sam vam, sada ću šutjeti... Sad 
ću biti kao onaj Gogoljev luđak... Šutnja... Šutnja... 


(Andrej, za njim Ferapont.) 


ANDREJ (ljutito). Šta ti treba? Ja ne razumijem. 

FERAPONT (u vratima, nestrpljivo). Ja sam vam, An- 
dreju Sergejiču, govorio već desetak puta. 

ANDREJ. Prvo, ja za tebe nisam Andrej Sergejič, nego 
vaše visokoblagorođe. 

FERAPONT. Vatrogasci mole, vaše visokoblagorođe, da 
im dopustite, da se provezu kroz baštu do rijeke. Inače mo- 
raju naokolo voziti, voziti — prava napast. 

ANDREJ. Dobro. Reci im, dobro. (Ferapont odlazi.) Do- 
dijali su mi. Gdje je Olga? (Olga izlazi iza pregrade.) Došao 
sam da mi dadeš ključ od ormara, ja sam svoj nekamo za- 
metnuo. Ti imaš takav malen ključić. 


(Olga šutke mu daje ključ; Irina odlazi za svoju pre- 
gradu; stanka.) 


ANDREJ. A kakav je to golem požar! Sada jenjava. Vrag 
bi znao, razljutio me taj Ferapont, kazao sam mu glupost... 
Vaše visokoblagorođe... (Stanka.) O, šta ti šutiš, Olja? 
(Stanka.) Vrijeme je već jedared da se ostavimo tih gluposti 
i da se ne durimo onako uludo. Tu si ti, Maša, tu je Irina, 
no pa lijepo — objasnimo se do čista, jedamput zauvijek. Šta 
vi imate protiv mene? Šta? 

OLGA. Pusti, Andrjuša. Sutra ćemo se objasniti. (Uzbu- 
đena.) Kakva mučna noć! 

ANDREJ (vrlo zbunjen). Nemoj se uzbuđivati. Ja vas pi- 
tam sasvim hladnokrvno: šta vi imate protiv mene? Govorite 
otvoreno. 

GLAS VERŠININOV. Tram-tam-tam! 

MAŠA (ustaje, glasno). Tra-ta-ta! (Olgi.) Zbogom, Olja, 
gospod neka je s tobom. (Ide za pregradu, ljubi Irinu.) Spavaj 
mirno... Zbogom Andreju. Idi, one su umorne... sutra ćeš 
se objasniti... (Izlazi.) 

OLGA. Zaista, Andrjuša, odgodimo do sutra... (Ide za 
svoju pregradu.) Vrijeme je da se spava. 

ANDREJ. Samo da kažem, pa ću otići. Odmah... Prvo, 
vi imate nešto protiv Nataše, moje žene, i ja to već opažam 
od dana svoje svadbe. Nataša je krasan, pošten čovjek, otvo- 
ren i plemenit — to je moje mišljenje. Ja svoju ženu volim i 
poštujem, razumijete li, poštujem i zahtijevam, da je poštuju 
i ostali. Ponavljam, ona je pošten, plemenit čovjek, a sva vaša 
nezadovoljstva, to su, oprostite, naprosto hirovi... (Stanka.) 
Drugo, vi kao da se ljutite što ja nisam sveučilišni pro- 
fesor, što se ne bavim naukom. Ali ja služim u zemstvu, ja 
sam član zemaljske uprave, i ja tu svoju službu smatram isto 
tako svetom i visokom, kao što je služenje nauci. Ja sam član 
zemaljske uprave i ponosim se time, ako hoćete da znate... 
(Stanka.) Treće... imam još nešto da kažem... Ja sam zalo- 
žio kuću, ne zamolivši vas za dozvolu... U tom sam kriv, da, 
ali molim da mi oprostite. Mene su na to naveli dugovi... 
Trideset i pet tisuća... Ja više ne kartam, davno sam se 
okanio, no glavno što mogu reći u svoje opravdanje, to je — 
da ste vi djevojke, vi dobivate penziju!, ja nisam imao... 
zarade, da tako kažem... 


(Stanka.) 


KULIGIN (na vratima). Zar Maše nema ovdje? (Usplahi- 
reno.) Pa gdje je ona? To je čudnovato... (Odlazi.) 

ANDREJ. Ne slušaju. Nataša je odličan, pošten čovjek. 
(Hoda po pozornici, šuteći, zatim staje.) Kad sam se ženio, 
mislio sam da ćemo biti sretni... No, bože moj... (Plače.) 
Mile moje sestre, drage sestre, ne vjerujte mi, ne vjerujte... 
(Odlazi.) 

KULIGIN (na vratima, usplahireno). Gdje je Maša? Ovdje 
Maše nema? Čudna stvar. (Odlazi.) 


! Kćeri umrlih oficira dobivale su u Rusiji penziju sve do 
udaje, a sinovi do navršene 21. godine života. 

(Zvoni na požar. Pozornica je prazna.) 


IRINA (iza pregrade). Olja! Tko to kuca o pod? 

OLGA. To je doktor Ivan Romanič. Pijan je. 

IRINA. O, kakva nemirna noć! (Stanka.) Olja! (Izviruje 
iza pregrade.) Jesi li čula? Brigada odlazi od nas, premještaju 
je nekamo daleko. 

OLGA. To su samo glasovi. 

IRINA. Tada ćemo ostati sami... Olja! 

OLGA. No? 

IRINA. Mila, draga, ja poštujem baruna, ja ga cijenim, 
on je krasan čovjek, ja ću poći za nj, pristajem, samo haj- 
demo u Moskvu! Molim te, hajdemo! Nema ništa na svijetu 
ljepše od Moskve! Pođimo, Olja! Pođimo! 


Zastor 


ČETVRTI ČIN 


Stari vrt uz kuću Prozorovih. Dugačka jelova aleja, na nje- 
nom kraju se vidi rijeka. S druge strane rijeke — šuma. Desno 
je terasa od kuće; tu su na stolu boce i čaše; vidi se da se malo 
prije pio šampanjac. Podne. S ulice prema rljeci katkada prolaze 
kroz vrt ljudi; brzo prolazi pet vojnika. ČEBUTIKIN, u dobrom 
raspoloženju, koje ga ne ostavlja kroz cijeli čin, sjedi u naslo- 
njaču, u vrtu, čekajući da ga pozovu; ima kapu i štap. IRINA 
i KULIGIN s ordenom oko vrata, bez brkova, i TUSENBACH, 
stojeći na terasi, ispraćuju FEDOTIKA i RODEA, koji silaze 
dolje; oba su oficira u putnim uniformama. 


TUSENBACH (ljubeći se sa Fedotikom). Vi ste dobri, 
živjeli smo tako složno. (Ljubi se s Rodeom.) Još jedamput... 
Zbogom, dragi moj! 

IRINA. Doviđenja! 

FEDOTIK. Ne doviđenja, nego zbogom, mi se ne ćemo 
više nikad vidjeti! 

KULIGIN. Tko zna! (Otire oči, smiješi se.) Evo i ja za- 
plakah. 

IRINA. Srest ćemo se kadgod. 

FEDOTIK. Za desetak, petnaest godina? No onda ćemo 
se jedva prepoznati, hladno ćemo se pozdraviti... (Snima fo- 
tografiju.) Stojte... Još posljednji put. 

RODE (grli Tusenbacha). Ne ćemo se više vidjeti... 
(Ljubi Irinu u ruku.) Hvala na svemu, na svemu! 

FEDOTIK (ijutito). Ma stani! 

TUSENBACH. Vidjet ćemo se, ako bog da. Pišite nam. 
Svakako pišite. 

RODE (obuhvata vrt pogledom). Zbogom, drveće! (Viče.) 
Hop-hop! (Pauza.) Zbogom, jeko! 

KULIGIN. Još ćete se vi oženiti tamo u Poljskoj... Za- 
grlit će vas žena Poljakinja i reći će: »Kohanjel«! (Smije se.) 

FEDOTIK (pogledavši na sat). Ne preostaje nam više ni 
jedan sat. Iz naše baterije samo Soljoni ide lađom, a mi u 
četama. Danas odlaze tri baterije iz divizije, sutra opet tri, 
— i u gradu će nastati tišina i mir. 

TUSENBACH. I strahovita dosada. 

RODE. A gdje je Marija Sergejevna? 

KULIGIN. Maša je u vrtu 

FEDOTIK. Oprostio bih se s njome. 

RODE. Zbogom, treba da odem, inače ću zaplakati... 
(Brzo zagrli Tusenbacha i Kuligina, ljubi Irinu u ruku.) Pre- 
divno smo ovdje živjeli... 

FEDOTIK (Kuliginu). Ovo vama za uspomenu... bilje- 
žnica s malom olovkom... Mi ćemo ovuda na rijeku... 


(Odlaze, oba se ogledaju.) 


RODE (viče). Hop-hop! 
KULIGIN (viče). Zbogom! 


(U pozadini se Fedotik i Rode susreću s Mašom i opra- 
štaju se s njom; ona odlazi s njima.) 


ČEBUTIKIN. A sa mnom se zaboraviste oprostiti. 

IRINA. A što ste vi radili? 

ČEBUTIKIN. Pa i ja nekako zaboravih. Uostalom, skoro 
€u se vidjeti s njima, odlazim sutra... Da... ostao mi je još 
jedan danak. Za godinu dana otići ću u penziju, doći ću amo 
i proživjeti ostatak svoga vijeka kod vas. Ostala mi samo 
jedna godinica do penzije... (Stavlja novine u džep i vadi 
druge.) Doći ću ovamo k vama i promijenit ću svoj način ži- 
vota iz temelja. Postat ću takvo tiho, ugodno, pristojno če- 
ljade... 


1 ljubavi (polj.) 

IRINA. A i trebalo bi da promijenite život, golubiću. Tre- 
balo bi nekako. 

ČEBUTIKIN. Da, osjećam to. (Pjevuši tiho.) Tarara...! 
bumbija... sjedim na tumbi ja... 

KULIGIN. Nepopravljiv, naš Ivan Romanič! Nepoprav- 
ljiv. 

ČEBUTIKIN. Trebalo bi me dati vama na učenje. Onda 
bih se popravio. 

IRINA. Fjodor je obrijao brkove. Ne mogu da ga gledam! 

KULIGIN. A što? 

ČEBUTIKIN. Rekao bih na što je nalik vaše lice, ali ne 
smijem. 

KULIGIN. Šta ćemo! Tako je običaj, to je modus vivendi. 
Naš direktor brije brkove, pa sam se i ja obrijao, čim sam 
postao inspektor. Nikome se ne dopada, a meni je svejedno. 
Ja sam zadovoljan. S brkovima ili bez brkova, ja sam pod- 
jednako zadovoljan... (Sjeda. U pozadini Andrej voza kolica 
sa uspavanim djetetom.) 

IRINA. Ivane Romaniču, golubiću, rođeni moj. Ja sam 
strašno uznemirena. Vi ste sinoć bili na bulevaru, recite, šta 
se tamo dogodilo? 

ČEBUTIKIN. Šta se dogodilo? Ništa. Trice. (Čita novine.) 
Svejedno! 

KULIGIN. Pričaju, da su se Soljoni i barun sreli sinoć 
na bulevaru u blizini kazališta... 

TUSENBACH. Prestanite! Šta vi to... (maše rukom i 
odlazi u kuću.) 

KULIGIN. Kod kazališta... Soljoni stao peckati baruna, 
a ovaj nije podnio, rekao nešto uvredljivo... 

ČEBUTIKIN. Ne znam. Sve su to gluposti. 

KULIGIN. U nekoj školi učitelj je na zadaći napisao 
»gluposti«, a učenik je pročitao »reniksa«, misleći da je napi- 
sano latinski... (Smije se.) Jako smiješno. Govore, da je 
Soljoni zaljubljen u Irinu i da je zamrzio baruna... To je 
razumljivo. Irina je krasna djevojka. Ona je čak nalik na 
Mašu. Isto tako je zamišljena. Samo što je u tebe, Irina, ka- 
rakter mekši. Doduše, i u Maše je, uostalom, vrlo dobar 
karakter. Ja volim Mašu. 


(U dnu vrta, iza pozornice: »A-u; Hop-hop!«) 

IRINA (strese se). Mene danas sve nekako plaši. (Stanka.) 
Kod mene je već sve gotovo, poslije ručka selim svoje stvari. 
Sutra ćemo se barun i ja vjenčati, isti dan putujemo u tvor- 
nicu opeka, a prekosutra sam već u školi, započinje nov život. 
Nekako će mi bog pomoći! Kad sam polagala učiteljski ispit, 
čak sam plakala od radosti, od miline... (Stanka.) Odmah će 
doći kola po stvari... 

KULIGIN. Sve je to lijepo, samo što sve to nije nekako 
ozbiljno. Samo ideje, a ozbiljnosti malo. Uostalom, od srca ti 
želim uspjeha. 

ČEBUTIKIN (ganut). Sjajna moja, dobra... zlatna moja... 
Daleko ste otišli, ne može vas čovjek stići. Ja sam zaostao, 
upravo kao ptica selica, koja je ostarjela i ne može letjeti. 
Letite, mile moje, letite u ime božje! (Stanka.) Krivo ste uči- 
nili, Fjodore Iljiču, što ste obrijali brkove. 

KULIGIN. No, dosta o tom! (Uzdiše.) Eto, danas će otići 
vojnici, i sve će opet poći po starom. Ma što se dogodilo, Maša 
je dobra, poštena žena, ja je jako volim i zahvaljujem sud- 
bini. Sudbina je kod ljudi različita... Tu u trošarinskom 
uredu služi neki Kozirjov. Polazio je sa mnom školu, otpravili 
su ga iz petoga razreda gimnazije jer nikako nije mogao 
shvatiti ut consecutivum!. Sada živi u strašnoj sirotinji, bo- 
luje, a ja mu, kad ga sretnem, velim: »Zdravo, ut consecu- 
tivum.« — Da, veli, upravo consecutivum ... i pritom kašlje. 
A meni, eto, kroz sav moj život sve polazi za rukom, ja sam 
sretan, imam čak orden Stanislava drugoga reda, i sada sam 
predajem drugima to »ut consecutivum«. Dabome, ja sam pa- 
metan čovjek, pametniji nego mnogi drugi, ali sreća ne leži 
u tom... 


(U kući netko svira na klaviru »Molitvu djevojke«.) 


IRINA. A sutra uveče ja više ne ću slušati tu »Molitvu 
djevojke«, ne ću se sretati sa Protopopovim... (Stanka.) A 
Protopopov sjedi tamo u salonu; i danas je došao... 

KULIGIN. Upraviteljica još nije došla? 

IRINA. Nije. Poslali su po nju. Da vi samo znate kako 
mi je teško ovdje živjeti samoj, bez Olje... Ona stanuje u 
gimnaziji; ona je upraviteljica, cijeli je dan zaposlena, a ja 
sam sama, dosadno mi je, nemam što raditi, i mrska mi je 


1 Sintaktički poredak riječi u latinskom jeziku. 

soba, u kojoj živim... I tako sam odlučila: ako mi nije su- 
đeno da budem u Moskvi, znači da mora tako biti. Znači da 
je tako suđeno. Tu čovjek ne može ništa... Sve je božja 
volja, to je istina. Nikolaj Lvovič me zaprosio... E, pa što 
ću? Razmislila sam i odlučila. On je dobar čovjek, čak ne- 
obično dobar... I kao da su mi naprečac izrasla krila na 
duši, postala sam veselija, odlanulo mi je, i opet mi se pro- 
htjelo raditi, raditi... Samo se eto sinoć nešto dogodilo, neka 
tajna visi nada mnom... 

ČEBUTIKIN. Reniksa. Gluposti. 

NATAŠA (na prozoru). Upraviteljica! 

KULIGIN. Došla je upraviteljica. Hajdemo. 


(Ulazi sa Irinom u kuću.) 


ČEBUTIKIN (čita novine i tiho pjevuši). Tarara... bum- 
bija... sjedim na tumbi ja... 


(Prilazi Maša; u pozadini Andrej vozi kolica.) 


MAŠA. Sjedi ovdje te sjedi... 

ČEBUTIKIN. A što? 

MAŠA (sjedajući). Ništa... (Stanka.) Vi ste voljeli moju 
majku? 

ČEBUTIKIN. Veoma. 

MAŠA. A ona vas? 

ČEBUTIKIN (nakon stanke). Toga se više ne sjećam. 

MAŠA. Je li moj ovdje? Tako je negda naša kuharica 
Marfa govorila o svom stražaru: moj. Je li moj ovdje? 

ČEBUTIKIN. Još nije. 

MAŠA. Kad čovjek hvata sreću onako u naviljcima, na 
komadiće, a zatim je gubi, kao ja, onda pomalo ogrubljuje, 
postaje zloban. (Pokazuje sebi na prsa.) Evo, tu u meni kipi... 
(Gleda brata Andreja, koji vozi kolica.) Eno, naš braco An- 
drej... Sve su nade propale. Tisuće ljudi dizali zvono, utro- 
šilo se mnogo truda i novaca, a ono najedamput pade i razbi 
se. Najedamput, iz čista mira. Tako je i s Andrejom... 

ANDREJ. I kada će se, naposljetku, stišati u kući. Ko- 
lika buka. 

ČEBUTIKIN. Skoro. (Gleda na sat.) Moj je sat starinski, 
izbija... (Navija sat, ovaj izbija.) Prva, druga i peta baterija 
edlaze tačno u 1 sat. (Stanka.) A ja sutra. 

ANDREJ. Zauvijek? 

ČEBUTIKIN. Ne znam, Možda ću se vratiti za godinu 
dana. Doduše, đavo bi znao... svejedno... 


(Čuje se kako negdje daleko netko svira na harfi i violini.) 


ANDREJ. Opustjet će grad. Kao da ga pokriju kapom. 
(Stanka.) Nešto se dogodilo sinoć kod kazališta; svi o tom go- 
vore, a ja ništa ne znam. 

ČEBUTIKIN. Ništa. Gluposti. Soljoni stao peckati baruna, 
a ovaj planuo pa ga uvrijedio, i naposljetku je ispalo tako, 
da ga je Soljoni morao pozvati na dvoboj. (Gleda na sat.) 
Čini se da je već vrijeme... U dvanaest i p6, u državnom 
gaju, u onom što se odavde vidi preko rijeke... Pif-paf. 
(Smije se.) Soljoni uobražava sebi da je Ljermontov, piše čak 
i stihove. Šalu nastranu, no to mu je već treći dvoboj. 

MAŠA. Komu? 

ČEBUTIKIN. Soljonom. 

MAŠA. A barunu? 

ČEBUTIKIN. Šta barunu? (Stanka.) 

MAŠA. Sve mi se zbrkalo u glavi... Ipak, velim, ne bi 
mu se smjelo dopustiti. On baruna može raniti, a čak i ubiti. 

ČEBUTIKIN. Barun je dobar čovjek, no jedan barun više 
ili manje na svijetu — nije li to svejedno? Neka! Svejedno! 
(Za baštom. se čuje vikanje: »Au! Hop-hop!«) Čekaj. To viče 
Skvorcov, sekundant. Sjedi u čamcu. (Stanka.) 

ANDREJ. Ja mislim ovako: i učestvovati u dvoboju, i 
prisustvovati mu, pa makar kao liječnik, to je nemoralno. 

ČEBUTIKIN. To sama tako izgleda... Nas nema, ničega 
nema na svijetu, mi ne postojimo, nego nam se samo čini da 
postojimo... I zar nije sve svejedno? 

MAŠA. Eto tako govore, samo govore vazdan... (Hoda.) 
Živim u takvoj klimi, sad će udariti snijeg, a onda još takvi 
razgovori... (Staje.) Ja ne idem u kuću, ja ne mogu tamo... 
Kad dođe Veršinin, recite mi... (Ide po drvoredu.) A već 
lete ptice selice... (Gleda uvis.) Labudovi ili divlje guske... 
Mile moje, sretnice moje... (Odlazi.) 

ANDREJ. Opustjet će naša kuća. Otići će oficiri, otići 
ćete vi, sestra će se udati, a u kući ću ostati ja sAm. 

ČEBUTIKIN. A žena? 


(Dolazi Ferapont s papirima.) 

ANDREJ. Žena je žena. Ona je poštena, pristojna, pa i 
dobra, no u njoj pored svega toga ima nešto što je ponižava 
do sitne, slijepe, rutave životinje. Na svaki način ona nije 
čovjek. Govorim vam kao prijatelju, kao jedinom čovjeku 
kome mogu otkriti svoju dušu. Ja volim Natašu, to je istina, 
no katkada mi se ona čini neobično trivijalna, pa se zbunim, 
ne shvatam zašto, uslijed čega ja nju tako volim, ili sam je 
barem volio... 

ČEBUTIKIN (ustaje). Ja ti, brate, sutra putujem, možda 
se nikada više ne ćemo vidjeti, pa evo ti moj savjet. Znaš, 
kapu na glavu, štap u ruke, pa hajde... hajde pa idi, ne 
osvrćući se. I čim dalje odeš, tim bolje. 


(Soljoni prolazi u pozadini sa dvojicom oficira; ugledavši 
Čebutikina, polazi prema njemu; oficiri idu dalje.) 


SOLJONI. Doktore, vrijeme je! Već je dvanaest i po. 
(Pozdravi se s Andrejom.) 

ČEBUTIKIN. Odmah. Dodijali ste mi svi vi. (Andreju.) 
Ako tko zapita za mene, reći ćeš da ću ja ovaj čas... (Uzdiše.) 
Oho-ho-ho! 

SOLJONI. Nije imao kad da vrisne, a već medvjed ga 
pritisne. (Ide s njim.) Što vi stenjete, starče? 

ČEBUTIKIN. No! 

SOLJONI. Kako zdravlje? 

ČEBUTIKIN. Kao kravlji sir. 

SOLJONI. Stari se suvišno uzbuđuje. Ja sebi ne ću mnogo 
dopustiti, ja ću ga samo raniti kao šljuku. (Vadi parfem i 
pPrska se po rukama.) Eto izlio sam danas čitavu bočicu, a one 
sve zaudaraju. Zaudaraju mi na lešinu. (Stanka.) Tako... Sje- 
ćate li se stihova? A on, buntovnik, traži buru, kao da mu 
bura nosi mir...! 

ČEBUTIKIN. Da. Nije imao kad da vrisne, a već medvjed 
ga pritisne. (Odlazi sa Soljonim.) 


(Čuju se usklici: »Hop! A-u!« Dolaze Andrej i Ferapont.) 


FERAPONT. Papire da potpišete... 
ANDREJ (nervozno). Okani me se, okani! Molim te! 


(Odlazi s kolicima.) 
1 Posljednji stihovi Ljermontovljeve pjesme »Jedro«. 

FERAPONT. Ta zato i postoje papiri da ih ljudi potpi- 
suju. (Odlazi u dubinu pozornice.) 


(Ulaze Irina i Tusenbach u slamnatom šeširu. Kuligin 
prolazi pozornicom, zovući: »Au, Maša, au!«) 


TUSENBACH. Ovo je, čini se, jedini čovjek u gradu ko- 
jem je drago što odlazi vojska. 

IRINA. To je razumljivo. (Stanka.) Opustjet će nam sada 
grad. 

TUSENBACH. Mila moja, eto me odmah. 

IRINA. Kamo ti? 

TUSENBACH. Moram u grad, zatim... da ispratim dru- 
gove. 

IRINA. To nije istina... Nikolaju, zašto si danas tako 
rastresen? (Stanka.) Što se to sinoć dogodilo kod kazališta? 

TUSENBACH (načini nestrpljivu kretnju). Za jedan sat 
eto me, pa ću opet biti s tobom. (Ljubi joj ruke.) Ne mogu da 
te se nagledam... (Zagledava joj u lice.) Evo, već pet godina 
otkako te volim, a još ne mogu da se priviknem, sve mi se 
činiš ljepša. Kako imaš lijepu, divnu kosu! Kakve su ti oči! 
Sutra ću te povesti sobom, radit ćemo, bit ćemo bogati, moja 
će maštanja oživjeti. Ti ćeš biti sretna. Samo da nije jednoga: 
ti me ne voliš! 

IRINA. To nije u mojoj vlasti! Ja ću ti biti žena, vjerna 
i poslušna, no ljubavi ne osjećam, pa što ću! (Plače.) Nisam 
voljela ni jedamput u životu. O, koliko sam sanjarila o lju- 
bavi, sanjarim već odavno, danju i noću, ali duša mi je kao 
dragocjen klavir koji je zatvoren, a ključ mi se izgubio. 
(Stanka.) Pogled ti je nemiran. 

TUSENBACH. Nisam spavao svu noć. U mom životu 
nema ništa tako strašno što bi me moglo preplašiti, i samo 
taj izgubljeni ključ trza mi dušu, ne da mi da spavam. Reci 
mi štogod. (Stanka.) Reci mi štogod... 

IRINA. Što? Što da kažem? Što? 

TUSENBACI. Bilo šta. 

IRINA. Dosta. Dosta! (Stanka.) 

TUSENBACH. Kakve trice, kakve glupe sitnice katkad u 
životu dobivaju neko značenje, iznenada, iz čista mira. Smiješ 
im se kao i prije, smatraš ih tricama, pa ipak ideš i osjećaš 
da nemaš snage da se zaustaviš. O, nemojmo govoriti o tome! 

Ja sam veseo. Čini mi se kao da prvi put u životu vidim ove 
jele, javorove, breze, i sve gleda u me radoznalo i čeka. Kako 
li je to drveće lijepo, i kako bi ustvari, uz njega život morao 
biti lijep! (Netko viče: »A-u! Hop-hop!«!) Valja ići, vrijeme 
je... Evo, ovo se drvo sasušilo, pa ipak se zajedno sa dru- 
gima njiše na vjetru. Tako se i meni čini, ako umrem, ipak 
ću učestvovati u životu bilo na koji način. Zbogom, mila 
moja... (Ljubi je u ruke.) One tvoje isprave što si mi ih dala 
leže kod mene na stolu, pod kalendarom. 

IRINA. I ja ću s tobom. 

TUSENBACH (usplahireno). Ne, ne! (Brzo odlazi, za- 
ustavlja se u drvoredđu.) Irina! 

IRINA. Što je? 

TUSENBACH (ne znajući šta da kaže). Nisam danas pio 
kave. Reci da mi je skuhaju... (Brzo odlazi. Irina stoji za- 
mišljeno, zatim odlazi u pozadinu i sjeda na ljuljašku. Dolazi 
Andrej s kolicima, pojavljuje se Ferapont.) 

FERAPONT. Andreju Sergejiču, ta ti papiri nisu moji 
nego državni. Nisam ih ja izmislio. 

ANDREJ. O, gdje je ono, kamo otiđe moja prošlost, kad 
sam bio mlad, veseo, pametan, kad sam lijepo mislio i maštao, 
kad mi je nada ozarivala sadašnjost i budućnost? Zašto mi, 
koji smo tek počeli živjeti, postajemo dosadni, bezbojni, ne- 
zanimljivi, lijeni, ravnodušni, beskorisni, nesretni... Naš 
grad već postoji dvije stotine godina, ima sto tisuća stanov- 
nika, a ni jednoga koji ne bi bio nalik na druge, nijednoga 
borca ni u prošlosti ni u sadašnjosti, nijednog učenjaka, ni- 
jednog umjetnika, ni iole znatnoga čovjeka, koji bi budio 
zavist ili strastvenu želju da se čovjek povede za njim. Samo 
jedu, piju, spavaju zatim umiru... rađaju se drugi i tako- 
đer jedu, piju, spavaju, i, da ne otupe od dosade, unose u svoj 
život raznolikost pomoću gadnih spletaka, rakije, karata, 
svađa i ogovaranja, žene varaju muževe, a muževi lažu, grade 
se kao da ništa ne vide i ne čuju, i neodoljiv bljutavi utjecaj 
ugnjetava djecu i iskra božja gasi se u njima, te postaju isto 
onakvi jadni mrtvaci, nalik na druge, kao što su im očevi i 
matere... (Ferapontu ljutito.) Šta ti treba? 

FERAPONT. Molim? Da potpišete papire. 

ANDREJ. Dodijao si mi. 

FERAPONT (pružajući papire). Malo prije pričao vratar 
iz poreznog ureda. Bajagi, veli, zimus u Petrogradu bih zima 
dvjesta stupanja ispod ništice. 

ANDREJ. Sadašnjost je odvratna, no zato, kad pomislim 
na budućnost, kako je lijepo! Dođe mi tako lako, tako pro- 
strano; i u daljini svanjuje, vidim slobodu, vidim kako se ja 
i moja djeca oslobađamo od nerada, od kvasa, od guščetine 
s kupusom, od spavanja poslije ručka, od podlog parazitskog 
života. 

FERAPONT. Da se tobož smrzlo dvije tisuće ljudi. Narod 
se, veli, preplašio. Ne znam je li bilo u Petrogradu ili u 
Moskvi. 

ANDREJ (obuzet nježnim čuvstvom). Mile moje sestre, 
divne moje sestre! (Kroz suze.) Mašo, sestro moja... 

NATAŠA (na prozoru). Tko tu tako glasno razgovara? Ti 
li si to, Andrjuša? Probudit ćeš Sofjicu. Il ne faut pas faire 
du bruit, la Sophie est dormće dćja. Vous ćtes un ours.! 
(Ljutito.) Ako hoćeš da razgovaraš, daj kolica s djetetom ne- 
kom drugom. Feraponte, uzmi kolica od gospodina! 

FERAPONT. Razumijem. (Uzima kolica.) 

ANDREJ (zbunjeno). Ja govorim tiho. 

NATAŠA (iza prozora, tepajući svom sinčiću). Bobik! Ne- 
stašni Bobik! Nevaljali Bobik! 

ANDREJ (ogledajući papire). Dobro, pregledat ću pa ću 
potpisati što bude potrebno, a ti ćeš opet odnijeti u upravu... 
(Odlazi u kuću, čitajući papire; Ferapont vozi kolica u dubinu 
vrata.) 

NATAŠA (iza prozora). Bobik, kako je ime tvojoj mami? 
Mili! mili! A tko je to? To je tetka Olja! Reci teti: zdravo, 
Olja! 


(Muzikanti-skitnice, muškarac i djevojka, sviraju na vio- 
lini i harfi. Iz kuće izlaze Veršinin, Olga i Anfisa, pa časkom 
šutke slušaju. Prilazi im Irina.) 


OLGA. Naš je vrt kao dvorište kroz koje se može pro- 
laziti, kroza nj se prolazi i pješice i kolima. Dadiljo, daj tim 
muzikantima štogod! ... 

ANFISA (daje muzikantima). Idite s milim bogom, rođeni 
moji. (Muzikanti se klanjaju i odlaze.) Gorka je to sudbina. 


1 Ne galamite, Sofija već spava. Vi ste medvjed. 

Od sitosti čovjek ne će zasvirati. (Irini.) Zdravo, Ariša. (Ljubi 
je.) I-ju, djetešce, sad ti ja živim!... To mi je život! U gimna- 
ziji u državnom stanu, zajedno s Oljuškom — dade mi gospod 
pod stare dane. Od rođenja ja, grešnica, nisam tako živjela 
... Stan veliki, državni i ja ti u njemu imam čitavu sobicu i 
krevetić. Sve državno. Probudim se koji put noću i — o go- 
spode i majko božja, nema na svijetu čovjeka sretnijeg ođ 
mene! 

VERŠININ (pogledavši na sat). Odlazimo, Olga Serge- 
jevna. Vrijeme mi je. (Stanka.) Želim vam sve... Gdje je 
Marija Sergejevna? 

IRINA. Ona je negdje u vrtu. Idem da je potražim. 

VERŠININ. Budite tako dobri, meni se žuri. 

ANFISA. Idem i ja da je potražim. (Zove.) Mašenjka, a-u! 
(Odlazi zajedno s Irinom u dubinu vrta.) Au! uu! 

VERŠININ. Sve ima svoj svršetak. Tako se i mi sad, eto, 
rastajemo (gleda na sat.) Grad nam je priredio nešto kao 
doručak, pilo se šampanjca, gradski načelnik držao je govor, 
ja sam jeo i slušao, a dušom sam bio ovdje, kod vas... (Ogle- 
dava se po vrtu.) Navikao sam na vas. 

OLGA. Hoćemo li se još kadgod vidjeti? 

VERŠININ. Po svoj prilici ne ćemo. (Stanka.) Moja 
žena i obje djevojčice ostat će ovdje još oko dva mjeseca; 
molim vas, ako se štogod dogodi, ili ako što ustreba... 

OLGA. Da, da, razumije se. Možete biti mirni. (Stanka.) 
U gradu sutra ne će biti više nijednoga vojnika, sve će po- 
stati uspomenom, i za vas, dakako, počet će nov život... 
(Stanka.) Ništa se ne zbiva po našoj volji. Ja nisam htjela biti 
upraviteljica, pa ipak sam postala. Nije mi, dakle, suđeno 
da budem u Moskvi... 

VERŠININ. No... Hvala vam na svemu... Oprostite 
mi ako što nije bilo kako treba... Mnogo sam govorio, jako 
mnogo — i to mi oprostite, ne zamjerite mi. 

OLGA (briše oči). Šta to Maša ne dolazi... 

VERŠININ. Šta da vam još kažem na rastanku? O čemu 
da malo filozofiramo... (Smije se.) Život je težak. Mnogima 
od nas on se čini gluh i beznadan, pa ipak, valja priznati, on 
postaje sve vedriji i lakši, i čini se da nije daleko vrijeme kad 
će postati sasvim svijetlo. (Gleda na sat.) Vrijeme mi je, vri- 
jeme! Negda je čovječanstvo bilo zaokupljeno ratovima, ispu- 
njujući sav svoj život pohodima, jurišima, a sad je sve to pre- 

živjelo i ostavilo za sobom prazno mjesto, koje zasada nema- 
mo čime da popunimo; čovječanstvo strastveno traži i, razu- 
mije se, naći će. Ah, samo da nađe što prije! (Stanka.) Znate, 
da nam je k radinosti dodati obrazovanost, a obrazovanosti 
radinost. (Gleda na sat.) No meni je vrijeme... 

OLGA. Evo je, ide. 


(Maša dolazi.) 


VERŠININ. Dođoh da se oprostim... (Olga se malo udalji 
da ne smeta oproštaju.) 

MAŠA (gledajući mu u lice). Zbogom... (Dug poljubac.) 

OLGA. Dosta, dosta... 

MAŠA (žestoko jeca). 

VERŠININ. Piši mi... Nemoj me zaboraviti! Pusti me... 
vrijeme je... Olga Sergejevna, uzmite je, meni je... već vri- 
jeme... zakasnio sam... (Ganut ljubi ruke Olgi, zatim još 
jedamput zagrli Mašu i brzo otiđe.) 

OLGA. Dosta je, Mašo! Prestani, draga... 


(Dolazi Kuligin.) 


KULIGIN (zbunjeno). Ništa zato, neka se isplače, neka... 
lijepa moja Maša, dobra moja Maša.., Ti si moja Maša i ja 
sam sretan, ma šta se dogodilo... Ja se ne tužim, ništa ti ne 
prigovaram... evo i Olga može svjedočiti... Hajde da počne- 
mo živjeti opet po starom, i ja ti ne ću reći nijedne riječi, 
ne ću ni natuknuti... 

MAŠA (susprežući jecanje). Na igalu zelen hrast, na tom 
hrastu zlatan lanac... na tom hrastu zlatan lanac... Silazim 
suma... Na igalu... zelen hrast... 

OLGA. Umiri se, Mašo... Umiri se... Daj joj vode. 

MAŠA. Ne plačem više... 

KULIGIN. Ona više ne plače... ona je dobra... 


(Čuje se kako u daljini muklo puče puška.) 


MAŠA. Na igalu zelen hrast, na tom hrastu zlatan lanac 
...Zelen mačak... zelen hrast... Brkam. (Pije vode.) Pro- 
mašen život... Sad mi ništa ne treba... Odmah ću se umiriti 
... Šta to znači, na igalu? Zašto mi je ta riječ u glavi? Brkaju 
mi se misli. 

OLGA. Umiri se, Mašo. No, kako si pametna... Hajdemo 
u sobu. 

MAŠA (ljutitoj. Ne ću ja onamo. (Jeca, ali se odmah svla- 
dava.) Ja u kuću više ne idem, ine ću da idem... 

IRINA. Hajde da sjednemo zajedno, pa ma i šutjeli. Ta 
sutra ja putujem... (Stanka.) 

KULIGIN. Juče sam jednom deranu u trećem razredu 
oduzeo ove brkove i bradu... (Stavlja sebi brkove i bradu.) 
Nalik sam na profesora njemačkog jezika... (Smije se.) Nije 
li tako? Smiješna su ta dječurlija. 

MAŠA. Zaista je nalik na vašega Nijemca. 

OLGA (smijući se). Da. 

MAŠA (plače). 

IRINA. Dosta je Mašo! 

KULIGIN. Jako je nalik... 


(Dolazi Nataša.) 


NATAŠA (sobarici). Šta? Sa Sofijom će sjediti Protopo- 
pov, Mihajlo Ivanič, a Bobika neka preveze Andrej Sergejevič. 
Koliko je posla s tom djecom... (Irini.) Irina, ti sutra putuješ, 
kako li mi je žao. Ostani još bar nedjeljicu dana. (Ugledavši 
Kuligina, ona vrisne; on se smije i skida brkove i bradu.) Oh, 
kako ste me preplašili! (Irini.) Ja sam se na te naučila, nemoj 
misliti da će mi biti lako bez tebe! U tvoju sobu reći ću da se 
preseli Andrej sa svojom violinom, — pa neka tamo nili! A 
u njegovu sobu smjestit ćemo Sofijicu. Čudno, divno dijete! 
Čitava cura! Danas pogleda u me takvim očicama, i veli — 
»mama!« 

KULIGIN. Krasno dijete, to je istina. 

NATAŠA. Dakle, sutra ću biti ovdje već sama. (Uzdiše.) 
Prije svega naredit ću da se posiječe ovaj jelovi drvored, za- 
tim evo ovaj javor. Uveče je tako ružan... (Irini.) Mila moja, 
nimalo ti ne pristaje taj pojas... To je neukusno. Trebalo bi 
nešta svijetlo. I naredit ću da se svuda zasadi cvijeća, mnogo 
cvijeća, pa će mirisati... (Strogo). Zašto tu na klupi leži 
viljuška? (Idući u kuću, sobarici.) Zašto tu na klupi leži vi- 
ljuška, pitam ja? (Viče). Šuti! 

KULIGIN. Sad se razjarila! 


(Za pozornicom muzika svira marš; svi slušaju.) 
OLGA. Odlaze. 

(Dolazi Čebutikin.) 


MAŠA. Odlaze naši. Šta ćemo... Sretan im put! (Mužu.) 
Valja ići kući... Gdje mi je šešir i ogrtač? 

KULIGIN. Odnio sam ih u kuću... Odmah ću ih donijeti. 

OLGA. Da, sada možemo svak svojoj kući. Vrijeme je. 

ČEBUTIKIN. Olga Sergejevna! 

OLGA. Što je? (Stanka.) Što je? 

ČEBUTIKIN. Ništa... Ne znam kako da vam kažem... 
(Šapće joj na uho.) 

OLGA (preplašena). Nije moguće? 

ČEBUTIKIN. Da... takva pripovijest... Izmorio sam se, 
izmučio, ne ću više da govorim... (Zlovoljno). Uostalom, sve- 
jedno je! 

MAŠA. Što se dogodilo? 

OLGA (grli Irinu). Danas je strašan dan... Ne znam 
kako da ti kažem, draga moja... 

IRINA. Što je? Recite brže! Šta je? Tako vam boga! 
(Plače.) 

ČEBUTIKIN. Malo prije ubijen je barun u dvoboju. 

IRINA (tiho plače). Znala sam, znala sam... 

ČEBUTIKIN (sjeda na klupu u pozadinu vrata). Tara-ra- 
bumbija... sjedim na tumbi ja... Zato to nije svejedno! 


(Tri sestre stoje priljubivši se jedna uz drugu.) 


MAŠA. O, kako svira muzika! Oni odlaze od nas, jedan 
je otišao sasvim, sasvim, zauvijek, mi ćemo ostati same, da 
započnemo život iznova. Mora se živjeti, mora se živjeti... 

IRINA (naslanja glavu Olgi na grudi). Doći će vrijeme 
kad će svi doznati zašto se sve to dogodilo, našto te patnje, 
ne će biti nikakvih tajni, a međutim, treba živjeti... treba 
raditi, samo raditi! Sutra ću otputovati sama, učit ću djecu 
U školi i sav ću život dati onima, kojima je on možda potreban. 
Sada je jesen, skoro će doći zima, zavit nas snijeg, a ja ću 
raditi, raditi... 

OLGA (grli obje sestre). Muzika svira tako veselo, bodro, 
i čovjek se zaželi života! O, bože moj! Proći će vrijeme, i mi 
ćemo otići zauvijek, zaboravit će nas, zaboravit će nam lica, 
glasove, i koliko nas je bilo, no patnje naše pretvorit će se u 
radost za one, koji će živjeti poslije nas, i nastupit će na zemlji 
sreća i mir, pa će ljudi spomenuti dobrom riječi i blagosloviti 

one, koji žive sada. O, mile sestre, život naš još nije dovr- 
šen... Živjet ćemo! Muzika svira tako veselo, tako radosno 
i čini se, još malo, pa ćemo doznati zašto živimo, zašto pa- 
timo... Da nam je znati, da nam je znati! 

(Muzika svira sve tiše i tiše. Kuligin, veselo smiješeći se, 
nosi šešir i ogrtač. Andrej vozi kolica, u kojima sjedi Bobik.) 


ČEBUTIKIN (tiho pjevuši). Tara...ra... bumbija... 
sjedim na tumbi ja... (Čita novine.) Svejedno! Svejedno! 
OLGA. Da nam je znati, da nam je znati! 


Zavjesa 

O ŠTETNOSTI DUHANA 


Scena — monolog u jednom činu 


Lice: 


IVAN IVANOVIČ NJUHIN, muž svoje žene, vlasnice mu- 
zičke škole i ženskog pansionata. 


Scena predstavlja podijum jednog provincijskog kluba, 


NJUHIN (s dugim zaliscima, bez brkova, u starom izno- 
šenom fraku, svečano ulazi, klanja se i popravlja prsluk). Mi- 
lostive gospođe i na neki način milostiva gospodo. (Rašče- 
šljava zaliske.) Mojoj ženi je bilo predloženo, da ja, u dobro- 
tvorne svrhe, održim ovdje nekakvo popularno predavanje. 
No, pa što? Predavanje, pa dobro, kad je tako, neka bude 
predavanje — meni je sasvim svejedno. Ja, razumije se, nisam 
profesor i daleko sam od bilo kakvih naučnih titula, ali zato 
ipak već, eto, trideset godina bez prestanka, može se čak reći 
na štetu vlastitog zdravlja, razmišljam, a katkada čak i pišem, 
zamislite, naučne rasprave, naime, ne baš naučne, nego tako, 
oprostite na izrazu, nešto slično naučnim razgovorima. Između 
ostalog, ovih dana sam bio napisao ogromnu raspravu, pod 
naslovom: »O štetnosti nekih insekata«. Mojim kćerima se to 
neobično svidjelo, osobito ono o stjenicama, a ja sam je, me- 
đutim, pročitao i poderao. Konačno, svejedno je, kakogod pi- 
sao da pisao, bez perzijskog praška ne možeš. Kod nas čak u 
klaviru ima stjenica... Za predmet svoga današnjeg preda- 
vanja izabrao sam takoreći štetu, koju nanosi čovječanstvu 
upotreba duhana. Ja također pušim, ali moja žena je odredila 
da govorim o štetnosti duhana i, na osnovu toga, tu ne može 
biti nikakvog izmotavanja. Kad je o duhanu, pa neka bude o 
duhanu — meni je sasvim svejedno, a vama pak, milostiva 
gospodo, predlažem da se odnosite prema ovom mom predava- 

nju s potrebnom ozbiljnošću, da u protivnom slučaju ne bi 
ispalo što drugo. Tko se, međutim, boji suhoparnog naučnog 
predavanja, kome se ne sviđa, taj ne mora slušati i može izaći 
van. (Popravlja prsluk.) Osobito molim da me pažljivo saslu- 
šaju prisutna gospoda liječnici, koji iz mog predavanja mogu 
crpsti mnogo korisnih podataka, jer se duhan, unatoč njego- 
vom štetnom djelovanju, upotrebljava također i u medicini. 
Tako na primjer, ako muhu stavite u dozu, ona će crknuti, po 
svoj prilici od rastrojstva živaca. Duhan je, uglavnom biljka 

. Ja, kad držim predavanje, obično namigujem desnim 
okom, ali vi na to ne obraćajte pažnju, to je od uzbuđenja. Ja 
sam vrlo nervozan čovjek, a općenito uzevši, okom sam počeo 
namigivati 1889. godine 13-og rujna, upravo onog dana kad je 
moja žena rodila, na neki način, četvrtu kćer Varvaru. Sve 
su se moje kćeri rodile 13-og. Uostalom (pogledavši na sat), 
imajući u vidu nedostatak vremena, ne ćemo se udaljivati 
od teme predavanja. Moram vam napomenuti, naime, da moja 
žena drži muzičku školu i privatni pansionat, to jest, ne bi 
to bio baš pansionat, već nešto slično. Među nama rečeno, 
moja žena se rado tuži na oskudicu, ali ona ima ponešto sa- 
kriveno; tako jedno četrdesetak, pedesetak tisuća, a ja nemam 
ni prebijene pare, ni šuplja groša, pa — eto, što da se govori! 
U pansionatu ja vodim ekonomsku stranu. Kupujem namir- 
nice, kontroliram poslugu, zapisujem rashode, prošivam teke, 
tamanim stjenice, vodim na šetnju ženinog psića, lovim mi- 
ševe... Sinoć sam imao dužnost da izdam kuharici brašno i 
mast, jer je trebalo peći palačinke. A, jednom riječi, danas kad 
su palačinke bile gotove, moja žena je došla u kuhinju da 
kaže, da ih tri pitomice ne će jesti, jer su im otekli krajnici. 
Na taj se način ispostavilo da smo ispekli nekoliko suvišnih 
palačinki. Što naređujete da se s njima učini? Žena je isprva 
zapovjedila da se odnesu u podrum, a onda je nešto mislila, 
pa reče: — »Pojedi ti te palačinke, strašilo«. Kad nije raspo- 
ložena, tako me zove: strašilo, ili zmijo, ili sotono. A kakva 
sam ja sotona? Ona nije nikad rapoložena. I ja ih nisam pojeo, 
već naprosto progutao a da ih nisam ni žvakao, jer sam uvi- 
jek gladan. Jučer, na primjer, nije mi dala ni da ručam. — 
»Tebe, kaže, strašilo, nema čovjek zašto da hrani...« No, mi 
smo se (gleda na sat) opet zapričali i u neku ruku udaljili od 
teme. Nastavit ćemo. Iako biste vi, razumije se, sada radije 
slušali koju romancu, kakvu simfoniju ili ariju... (Zapjeva.) 

»Mi u borbi ni okom ne ćemo trepnuti...« Ne sjećam se više 
odakle je to... A, između ostalog, zaboravio sam vam reći 
da u muzičkoj školi moje žene osim dužnosti ekonoma na 
meni leže još i predavanja iz matematike, kemije, zemljopisa, 
povijesti, solfeggia, književnosti i ostalog. Za ples, pjevanje 
i pisanje moja žena uzima poseban honorar, iako ples i pje- 
vanje predajem također ja. Naša se muzička škola nalazi u 
Petopsećoj ulici, u kući br. 13. Eto, zato mi je valjda i život 
nesretan, jer stanujem u kući broj 13. I kćeri su mi rođene 
13-og, na kući imamo 13 prozora... Ali, čemu pričanja! Zbog 
pogodbe moju ženu možete naći kod kuće u svako doba, a 
program škole, ako želite, prodaje se kod vratara po 30 ko- 
pjejki primjerak. (Vadi iz džepa nekoliko brošura.) A eto, i 
ja vam mogu, ako želite, podijeliti. Svaki primjerak stoji 30 
kopjejaka! Tko želi? (Pauza.) Nitko ne želi? Pa dobro, neka 
bude po 20 kopjejaka! (Pauza.) Tužno. Da, kuća broj 13! Ništa 
mi ne uspijeva, ostario sam, oglupavio... Evo držim preda- 
vanje, naoko sam veseo, a zapravo tako bih želio viknuti iz 
svega grla, ili odletjeti nekamo preko sedam mora, iza tri- 
deset i devet zemalja. I da se nekome izjadam, da se napla- 
čem... Vi ćete reći: kćeri... Kakve kćeri? ... Ja im govorim, 
a one se samo smiju... Moja žena ima sedam kćeri... Ne, 
zbunio sam se, čini mi se šest... (Brzo,) Sedam! Najstarija 
od njih Ana ima 27 godina, a najmlađa 17. Poštovana go- 
spodo! (Osvrće se.) Ja sam nesretan, pretvorio sam se u 
u budalu, u ništicu, ali u biti vi vidite pred sobom najsretnijeg 
među očevima. Ustvari to tako mora biti, i ja drugačije ne 
smijem govoriti. Kad biste vi samo znali! Proživio sam ja sa 
svojom ženom 33 godine i mogu reći, da su to bile najbolje 
godine mog života, ne baš najbolje, nego tako, uopće. Pro- 
tekle su, jednom riječi, kao jedan jedini časak, pravo govoreći, 
vrag neka ih nosi sve. (Osvrće se.) Uostalom, ona, čini mi se, 
još nije došla, nje ovdje nema, pa se može govoriti sve što vam 
srce želi... Ja se grozno bojim... bojim se, kad me ona pro- 
matra. Da, zato i kažem: moje kćeri se ne udavaju tako dugo 
po svoj prilici zbog toga što su sramežljive i zato što ih mu- 
škarci nikada ne vide. Moja žena ne će upriličavati večere, 
a na ručkove nikoga ne poziva; to je vrlo škrta, ljutita, čan- 
grizava dama, i zbog toga k nama nitko ne dolazi, ali... mogu 
vam kazati u povjerenju (približava se k rampi), kćeri moje 
žene mogu se vidjeti o velikim praznicima kod njihove tetke 

Natalije Semjonovne, kod one iste, koja pati od reumatizma 
i nosi onako žutu haljinu sa crnim točkicama kao da je sva 
posuta bubašvabama. Tamo se priređuju i zakuske. A kada 
nema moje žene, može se i ovo... (Gladi se po vratu.) Moram 
vam napomenuti, da se ja napijem od jedne čašice, i time 
rasteretim dušu, a u isto vrijeme od toga mi je tako tužno, 
da to ne mogu ni iskazati; sjetim se, nekako, mladosti i zaže- 
lim, ne znam ni sam zašto, da pobjegnem, ah kad biste vi 
znali kako me progoni ta želja! (S oduševljenjem.) Bježati, 
odbaciti sve i bježati glavom bez obzira... Kuda? Bilo kuda 
... samo pobjeći od ovog prnjavog, otrcanog, sitničavog života, 
koji me je pretvorio u staru, jadnu budalu, u starog jadnog 
idiota, pobjeći od ove glupe, plitke, opake, opake, opake škr- 
tice, od moje žene, koja me je mučila 33 godine, pobjeći od 
muzike, od kuhinje, od ženinih novaca, od svih ovih sitniča- 
vosti i otrcanosti, i zaustaviti se negdje daleko, daleko u 
polju i stajati kao drvo, kao stup, kao strašilo za ptice, pod 
širokim nebom, i cijelu noć gledati kako nad tobom stoji tihi, 
sjajni mjesec, i zaboraviti, zaboraviti... Oh, kako bih htio 
da se ničega ne sjećam!... Oh, kako bih htio baciti sa sebe 
ovaj podli stari fračić, u kome sam se prije 30 godina vjenčao 
... (skida sa sebe frak) u kome stalno držim predavanja u 
dobrotvorne svrhe... Evo ti! (Gazi frak.) Evan ti! Star sam, 
siromašan i jadan, upravo kao i ovaj prsluk sa iznošenim, iz- 
lizanim leđima. (Pokazuje leđa.) Meni ništa ne treba! Ja sam 
viši i čistiji od toga, bio sam nekada mlad, studirao na sveuči- 
lištu, sanjario, smatrao sam se čovjekom... Sada mi ništa 
ne treba! Ništa, osim mira... osim mira! (Pogledavši nastranu 
brzo oblači frak.) Pa to, iza kulisa stoji moja žena... Došla 
je čeka me tamo... (Gleda na sat.) Vrijeme je već prošlo... 
Ako vas ona upita, budite tako dobri, molim vas, recite joj da 
je predavanje održano... da se strašilo, to jest ja, držalo do- 
stojanstveno. (Gleda u strahu, nakašljava se.) Ona gleda ova- 
mo... (Povišenim glasom.) Polazeći sa stajališta, da duhan 
sadrži u sebi strašan otrov, o kojem sam maločas govorio, 
pušiti ni u kom slučaju ne treba i ja se nadam, da mogu oče- 
kivati, da će ovo moje predavanje »o štetnosti duhana« biti 
od koristi. Ja sam sve rekao! Dixi et animam levavi!! (Klanja 
se i svečano odlazi.) 


! Dixi et animam levavi (lat.): rekoh i olakšah dušu. 

VIŠNJIK 


Komedija u četiri čina 


Lica: 


RANEVSKA, LJUBOV ANDREJEVNA, posjednica. 
ANJA, njezina kći, 17 godina. 

VARJA, njena pokćerka, 24 godine. 

GAJEV, LEONID ANDREJEVIČ, brat Ranevske. 
LOPAHIN, JERMOLAJ ALEKSEJEVIČ, trgovac. 
TROFIMOV, PJOTR SERGEJEVIČ, student. 
SIMEONOV-PIŠČIK, BORIS BORISOVICĆ, plemić. 
CHARLOTTA IVANOVNA, guvernanta. 
EPIHODOV, SEMJON PANTELEJEVIC, blagajnik. 
DUNJAŠA, sobarica. 

FIRS, laka), starac od 87 godina. 

JAŠA, mladi lakaj. 

PROLAZNIK. 

ŠEF STANICE. 

POŠTANSKI ČINOVNIK. 

GOSTI, POSLUGA. 


Radnja se događa na imanju L. A. Ranevske. 


PRVI ČIN 


Soba, koja se sve dosada naziva dječjom sobom. Jedna vrata 
vode u Anjinu sobu. Zora je, uskoro će izići sunce. Već je svibanj, 
višnje su rascvjetale, ali u vrtu je hladno, vlažno. Prozori na sobi 
su zatvoreni. 

(Ulaze DUNJAŠA sa svijećom i LOPAHIN s knjigom pod 
rukom.) 


LOPAHIN. Hvala bogu, stigao je vlak. Koliko je sati? 
DUNJAŠA! Brzo će biti dva. (Gasi svijeću.) Već je svijetlo. 
LOPAHIN. Koliko li je zakasnio vlak? Najmanje dva sata. 
(Zijeva i proteže se.) Ja sam dobar, a i kakav sam samo glu- 

pan ispao! Posebno sam došao ovamo da ih dočekam na stanici, 
i odjednom sam prespavao... Sjedeći sam zaspao. Muka... 
Da si me barem probudila. 

DUNJAŠA. Ja sam mislila da ste vi otišli. (Osluškuje.) 
Evo, čini se da već idu. 

LOPAHIN (osluškuje). Ne... treba primiti prtljagu, te 
ovo, te ono... (Pauza.) Ljubov Andrejevna proživjela je u 
inozemstvu pet godina, ne znam kakva je sada postala... Ona 
je dobar čovjek. Običan, jednostavan čovjek. Sjećam se kad 
sam bio dječak od petnaest godina, moj pokojni otac — on je 
tada u selu bio trgovčić — udario me šakom po licu, krv mi 
je pošla na nos... Zbog nečega smo zajedno došli ovamo na 
dvorište, on je bio pijan. Sjećam se kao sada, Ljubov Andre- 
jevna, još mlada, tako mršava, privela me je umivaoniku, eto 
upravo u ovoj sobi, u dječjoj. »Ne plači, veli, seljačiću, do 
svadbe će proći...« (Pauza.) Seljačiću... Moj je otac uistinu 
bio seljak, a eto, ja sam u bijelom prsluku, žutim cipelama. 
Svinjska njuška stigla u trgovački stalež... Razlika je samo 
u tome, što sam eto bogat, imam mnogo novaca, a ako se pro- 
misli i pogleda, onda sam pravi pravcati seljak... (Lista knji- 
gu.) Eto, čitao sam tu knjigu i ništa nisam shvatio. Čitao i 
zaspao. (Pauza.) 

DUNJAŠA. A psi cijelu noć nisu spavali, osjećaju da se 
vraćaju gospodari. 

LOPAHIN. Što je tebi, Dunjaša, tako si... 

DUNJAŠA. Ruke mi se tresu. Past ću u nesvijest. 

LOPAHIN. Suviše si nježna, Dunjaša. I oblačiš se kao 
gospođica, i kosu imaš također kao one. To ne valja. Treba 
misliti o sebi. 

(Ulazi Epihodov s kitom cvijeća, u kratkom kaputu i 
sjajno očišćenim čizmama, koje silno škripe; ušavši, ispusti 
cvijeće.) 

EPIHODOV (podižući cvijeće). Evo, vrtlar je poslao, kaže 
da se stavi u blagovaonicu. (Daje cvijeće Dunjaši.) 

LOPAHIN. A meni ćeš donijeti kvasa. 

DUNJAŠA. Odmah. (Odlazi.) 

EPIHODOV. Ujutro je još mraz, smrzavica je tri stupnja 
ispod ništice, a višnje su sve u cvatu. Ne mogu biti zadovoljan 
našom klimom. (Uzdiše.) Ne mogu. Naša klima ne može kori- 

stiti u pravo vrijeme. Eto, Jermolaju Aleksejiču, dopustite da 
vas obavijestim, prije tri dana kupio sam sebi čizme, a one, 
mogu vas uvjeriti, tako škripe, da se u njima ne može hodati. 
Čime da ih namažem? 

LOPAHIN. Pusti me. Dodijao si mi. 

EPIHODOV. Svaki dan mi se događa nekakva nesreća. I 
ja ne mrmljam, navikao sam na to i čak se smijem. 


(Ulazi Dunjaša i pruža Lopahinu kvas.) 


EPIHODOV. Idem ja. (Udari se o stolac, koji se sruši.) 
Eto... (Kao da likuje.) Eto vidite, oprostite na izrazu, kakav 
događaj, između ostalog... To je čak jednostavno nevjero- 
jatno! (Odlazi.) 

DUNJAŠA. A mene je, Jermolaju Aleksejiču, moram pri- 
znati, Epihodov zaprosio. 

LOPAHIN. Šta? 

DUNJAŠA. Ne znam što da radim... On je miran čovjek, 
i samo ponekad, kad počne govoriti, ne možeš ništa shvatiti. 
I lijepo je, i osjećajno, samo je nerazumljivo. Meni se on ne- 
kako i sviđa. On me ludo voli. On je nesretan čovjek, svaki 
mu se dan nešto dogodi. Kod nas mu se i rugaju tako: dva- 
deset i dvije nesreće... 

LOPAHIN (osluškuje). Evo, čini se, idu... 

DUNJAŠA. Idu! Ta što je to sa mnom... sva sam oba- 
mrla. 

LOPAHIN. Zaista idu. Idem ih dočekati. Da li će me ona 
prepoznati? Nismo se vidjeli pet godina. 

DUNJAŠA (uzbuđeno). Sad ću se srušiti... Ah, srušit 
ću se! 


(Čuje se kako pred kuću stižu dvije kočije. Lopahin i Du- 
njaša brzo odlaze. Pozornica je prazna. U susjednim sobama 
počinje žamor. Preko pozornice, opirući se o štap, žurno pro- 
lazi Firs, koji ide da dočeka Ljubov Andrejevnu; on je u sta- 
Tinskoj livreji i visokom šeširu; nešto govori sam sebi, ali se 
ne može razabrati ni riječi. Šum iza pozornice postaje sve 
jači. Glas: — »Ta hajdemo ovamo«... Ljubov Andrejevna, 
Anja i Charlotta Ivanovna s psetancem na lancu, obučene su 
u putna odijela. Varja je u kaputu i rupcu, Gajev, Simeonov, 
Piščik, Lopahin, Dunjaša sa zamotkom i kišobranom, posluga 
sa stvarima — svi prolaze kroz sobu.) 

ANJA. Hajdemo ovamo. Mama, sjećaš li se kakva je ovo 
soba? 

LJUBOV ANDREJEVNA (radosno, kroz suze). Dječja! 

VARJA. Kako je hladno, ukočile su mi se ruke. (Ljubovi 
Andrejevnoj.) Vaše sobe — bijela i ljubičasta, ostale su iste 
vnakve, kakve su i bile, majčice. 

LJUBOV ANDREJEVNA. Dječja soba, mila moja, divna 
je soba... Ovdje sam spavala kad sam bila malena... (Plače.) 
I sada sam poput malene djevojčice... (Ljubi brata, Varju, 
pa opet brata.) A Varja je ista kao i prije, nalik je na mo- 
nahinju. I Dunjašu sam prepoznala... (Ljubi Dunjašu.) 

GAJEV. Vlak je kasnio dva sata. Kakav je to red? Što 
je to? 

CHARLOTTA (Piščiku). Moj pas jede i orahe. 

PIŠČIK (začuđeno). Zamislite! 


(Odlaze svi osim Anje i Dunjaše.) 


DUNJAŠA. Načekali smo se... (Skida Anji kaput i šešir.) 

ANJA. Nisam spavala na putu četiri noći... sada mi je 
jako hladno. 

DUNJAŠA. Otputovali ste u vrijeme velikog posta, onda 
je padao snijeg i bila smrzavica, a sada? Draga moja! (Smije 
se i ljubi je.) Načekala sam vas se, radosti moja, svetinjo... 
Odmah ću vam ispričati, ne mogu ni časa počekati... 

ANJA (umorno). Opet nešto... 

DUNJAŠA. Blagajnik Epihodov me je poslije Uskrsa za- 
prosio. 

ANJA. Ti uvijek o istom... (Popravljajući kosu.) Izgu- 
bila sam sve ukosnice... (Ona je jako umorna, čak se i ljulja.) 

DUNJAŠA. Ja već ne znam što da mislim. On me voli, 
tako me voli! 

ANJA (gleda u svoja vrata, nježno). Moja soba, moji 
prozori, čini mi se kao da i nisam bila otputovala! Ja sam kod 
kuće! Sutra ujutro ću ustati, pobjeći u park... Oh, kad bih 
mogla zaspati! Nisam spavala za vrijeme cijelog puta, mučio 
me je nemir. 

DUNJAŠA. Prije tri dana stigli su Pjotr Sergejič. 

ANJA (veselo). Petja! 

DUNJAŠA. U kupaonici spavaju, ondje i žive. Bojim se, 
kažu, da ne smetam. (Pogledavši na svoj džepni sat.) Trebalo 
bi ih probuditi, ali Varvara Mihajlovna je zabranila. Ti, kaže, 
njega ne budi. 


(Ulazi Varja, o pojasu joj visi svežanj ključeva.) 


VARJA. Dunjaša, daj brže kavu... Majčica moli kavu. 

DUNJAŠA. Odmah! (Odlazi.) 

VARJA. No, hvala bogu, stigli ste. Opet si kod kuće. (Ma- 
zeći se.) Dušica moja je stigla! Ljepotica došla! 

ANJA. Namučila sam se. 

VARJA. Mogu zamisliti! 

ANJA. Otputovala sam na Cvjetnicu, bilo je hladno. 
Charlotta cijelim putem priča, pravi nestašluke. I što li si mi 
tu Charlottu bacila na leđa... 

VARJA. Ne smiješ ti sama putovati, dušice. Ta sedam- 
naest ti je godina! 

ANJA. Stigli mi u Pariz, a ondje hladno, snijeg. Fran- 
cuski ja govorim strašno. Mama živi na četvrtom katu, do- 
lazim k njoj, a kod nje nekakvi Francuzi, dame, stari sve- 
cenik s knjigom, i suviše je zadimljeno, neudobno. Odjednom 
mi je bilo žao majke, tako žao, da sam zagrlila njenu glavu, 
stegla je rukama i nisam je mogla ispustiti. Mama se zatim 
stalno mazila, plakala... 

VARJA (kroz suze). Ne pričaj, ne pričaj... 

ANJA. Svoj je ljetnikovac kraj Mentona odavno prodala, 
ništa joj više nije ostalo, ništa. Ni meni nije više ništa ostalo, 
jedva smo doputovale. A mama ne shvaća! Sjednemo na sta- 
nici da ručamo, a ona naručuje najskuplja jela i daje lakaju 
rubalj napojnice. Charlotta također. Jaša također zahtijeva 
svoju porciju, prosto te užas hvata. Ta mama ima lakaja 
Jašu, mi smo ga doveli ovamo... 

VARJA. Vidjela sam tog nitkova. 

ANJA. No, pa što je, kako je? Jeste li platili kamate? 

VARJA. Ta gdje bi? 

ANJA. Bože moj, bože moj... 

VARJA, U kolovozu će biti prodaja imanja... 

ANJA. Bože moj... 

LOPAHIN (zagleda kroz vrata i mekeće). Me-e-e... 
(Odlazi.) 

VARJA (kroz suze). Uh, što bih mu dala... (Prijeti mu 


šakom.) 
ANJA (grli Varju, tiho). Varja, on te je zaprosio? (Varju 
niječno kima glavom.) Pa on te voli... Zašto se ne objasnite, 


što čekate? 

VARJA. Ja mislim, da između nas ne će biti ništa. On 
ima mnogo posla, njemu nije do mene... ne obraća pažnju 
na mene. Bog bio s njim, teško mi je kad ga vidim... Svi 
govore o našoj svadbi, svi čestitaju, a ustvari nema ničega, 
sve je to kao san... (Promijenivši glas.) Imaš broš, koji naliči 
na pčelu. 

ANJA. To mi je mama kupila. (Odlazi u svoju sobu, go- 
vori veselo, dječji.) A u Parizu sam letjela u balonu! 

VARJA. Dušica moja je stigla! Ljepotica mi došla! 


(Dunjaša se već vratila s vrčem za kavu i kuha kavu.) 


VARJA (stoji kraj vrata). Hodam ja, mila moja, cijeli 
dan po imanju i neprestano sanjarim. Da se ti udaš za bo- 
gata čovjeka i ja bih tada bila mirnija, otišla bih u pustinju, 
zatim u Kijev... u Moskvu, i tako bih neprestano hodala po 
svetim mjestima... Hodala bih i hodala. Bilo bi prekrasno! 

ANJA. U vrtu pjevaju ptice. Koliko je sad sati? 

VARJA. Vjerojatno oko tri. Vrijeme ti je da spavaš, du- 
šice. (Ulazeći u sobu k Anji.) Predivno! 


(Ulazi Jaša s ogrtačem i putnom torbom.) 


JAŠA (prelazi preko pozornice, pažljivo). Može li se ovuda 
proći? 

DUNJAŠA. I ne može vas se prepoznati, Jaša. Kakav li 
ste postali u inozemstvu. 

JAŠA. Hm... A tko ste vi? 

DUNJAŠA. Kad ste vi otputovali odavle, ja sam bila 
tolika... (Pokazuje rukom visinu.) Ja sam Dunjaša, kći Fjo- 
dora Kozojedova. Ne sjećate li se? 

JAŠA. Hm... Jabučica! (Ogleda se te je zagrli; ona 
krikne i ispusti posudu. Jaša brzo odlazi.) 

VARJA (na vratima, nemirnim glasom). Što se tu događa? 

DUNJAŠA (kroz suze). Razbila sam zdjelicu... 

VARJA. To je dobar znak. 


LIKU 


ANJA (izišavši iz svoje sobe). Trebalo bi mamu upozoriti: 
Petja je ovdje... 

VARJA. Ja sam zapovjedila da ga se ne budi. 

ANJA (zamišljeno). Prije šest godina umro nam je otac, 
mjesec dana iza toga udavio se u rijeci brat Griša, lijepi 
sedmogodišnji dječačić. Mama to nije podnijela, otišla je, 
otputovala ne časeći časa... (Zadršće.) Kad bi ona znala kako 
je ja shvaćam! (Pauza.) A Petja Trofimov bio je Grišin uči- 
telj, on je može podsjetiti... 


(Ulazi Firs, on je u kratkom kaputu i bijelom prsluku.) 


FIRS (ide prema vrču s kavom, zabrinuto). Gospodarica 
će ovdje jesti... (Navlači bijele rukavice.) Je li gotova kava? 
(Dunjaši, strogo.) Ej, ti! A skorup? 

DUNJAŠA. Ah, bože moj... (Brzo odlazi.) 

FIRS (vrpolji se oko vrča s kavom). Eh ti, nespretnjako- 
vice! (Mrmlja za sebe.) Stigli iz Pariza... I gospodar je nekoć 
putovao u Pariz... u kočiji... (Smije se.) 

VARJA. Firs, što ti to pričaš? 

FIRS. Što izvolite? (Veselo.) Gospodarica mi je stigla! 
Dočekao sam! Sada mogu i umrijeti... (Plače od radosti.) 


(Ulaze Ljubov Andrejevna, Gajev i Simeonov-Piščik; 
Simeonov-Piščik je u kaputiću bez rukava i u šalvarama!. 
Ulazeći, Gajev rukama i tijelom čini pokrete kao da igra na 
biljaru.) 


LJUBOV ANDREJEVNA. Kako ono ide? Čekaj da se 
sjetim... Žutu u kut! Dublet u sredinu! 

GAJEV. Tučem u kut! Nekad smo ti i ja, sestro, spavali 
eto, u ovoj istoj sobi, a sada je meni već pedeset i jedna go- 
dina, kako je to čudno... 

LOPAHIN. Da, vrijeme ide. 

GAJEV. Što? 

LOPAHIN. Vrijeme, velim, ide. 

GAJEV. A ovdje miriše na pačuli:. 


! rus. šarovary, od perzij. šalvar — široke hlače, obično za- 
vrnute u čizme. 

* franc. patchouly (iz kineskog) — sitna istočnoindijska biljka 
iz koje se dobivaju parfemi jaka mirisa. 

ANJA. Ja idem spavati. Laku noć, mama. (Ljubi majku.) 

LJUBOV ANDREJEVNA. Nenagledano moje djetešce. 
(Ljubi joj ruke.) Je li ti drago što si kod kuće. Ja nikako ne 
mogu doći k sebi. 

ANJA. Zbogom, ujače. 

GAJEV (ljubi je u lice i ruke). Gospod bio s tobom. Kako 
si slična svojoj majci! (Sestri.) Ti si, Ljubo, u njezinim godi- 
nama bila upravo isto takva. 


(Anja pruža ruku Lopahinu i Piščiku, odlazi i zatvara _ za 
sobom vrata.) 


LJUBOV ANDREJEVNA. Ona se je jako umorila. 

PIŠČIK. Put je zaista dug. 

VARJA (Lopahinu i Piščiku). Pa što, gospodo? Tri su sata, 
vrijeme je da se ide. 

LJUBOV ANDREJEVNA (smijući se). Ti si Varja, uvijek 
ista. (Privlači je k sebi i ljubi.) Eto, popit ću kavu, a onda 
čemo svi otići. (Firs joj stavlja pod noge jastučić.) Hvala, ro- 
đeni. Ja sam navikla na kavu. Pijem je i danju i noću. Hvala 
ti, starče moj. (Ljubi Firsa.) 

VARJA. Treba pogledati jesu li sve stvari stigle... 
(Odlazi.) 

LJUBOV ANDREJEVNA. Zar ja to sjedim? (Smije se.) 
Željela bih skakati, mahati rukama. (Prekriva lice rukama.) 
A možda i spavam! Bog zna, koliko volim domovinu, volim 
je nježno, i nisam mogla gledati iz vagona, neprestano sam 
plakala. (Kroz suze.) No ipak, treba piti kavu. Hvala ti, Firse, 
hvala ti, moj starino. Tako sam vesela što si još živ. 

FIRS. Prekjučer. 

GAJEV. On slabo čuje. 

LOPAHIN. Meni je vrijeme, u pet sati ujutro putujem u 
Harkov. Tako mi je mrsko! Htio sam vas pogledati, porazgo- 
varati... Vi ste još uvijek prekrasni. 

PIŠČIK (teško dišući). Čak se poljepšala... Obučena po 
pariskoj modi... čim je vidjeh, poludjeh... 

LOPANHIN. Eto, vaš brat, Leonid Andrejič, govori o meni 
da sam prostak, kulak, ali meni je to potpuno svejedno. Neka 
govori. Jedino bih želio da mi vi vjerujete kao i prije, da me 
vaše prekrasne, nježne oči gledaju kao prije. Bože moj milo- 
stivi! Moj je otac bio kmet vašega djeda i oca, ali vi, upravo 

vi, učinili ste za mene nekoć tako mnogo, da sam sve zabora- 
vio i volim vas kao da ste mi rođaka... više negoli rođaku. 

LJUBOV ANDREJEVNA. Ne mogu da sjedim, nisam u 
stanju... (Podigne se i seta, silno uzbuđena.) Ne ću preživjeti 
to veselje... Smijte mi se, glupa sam... Ormariću moj ro- 
đeni... (Ljubi ormar.) Stoliću moj... 

GAJEV. A dok tebe nije bilo dadilja je umrla. 

LJUBOV ANDREJEVNA (sjeda i pije kavu). Da, carstvo 
joj nebesko. Pisali su mi. 

GAJEV. I Anastazij je umro. Petruška Kosoj je otišao od 
mene i sada živi u gradu kod pristava. (Vadi iz džepa kuti- 
jicu s karamelama i griska.) 

PIŠČIK. Kći moja, Dašenjka... pozdravlja vas... 

LOPAHIN. Želio bih da vam kažem nešto jako ugodno, 
veselo. (Pogledavši na uru.) Odmah ću otići, nemam vremena 
da pričam... ali, ja ću u dvije, tri riječi. Vama je već po- 
znato, da se vaš višnjik prodaje za dugove, licitacija je objav- 
ljena za 22. kolovoza, ali vi se ne uznemirujte, draga moja,. 
spavajte mirno, postoji izlaz... Evo moj prijedlog! Molim, 
slušajte pažljivo! Vaše imanje nalazi se samo dvadesetak 
vrsta od grada, ovdje je sagrađena željeznica, i ako višnjik 
i zemlju oko rijeke razbijete na parcele i ižznajmite zatim u 
zakup kao ljetnikovce, imat ćete najmanje dvadeset i pet 
tisuća prihoda. 

GAJEV. Oprostite, ne govorite gluposti! 

LJUBOV ANDREJEVNA. Ja vas uopće ne razumijem, 
Jermolaju Aleksejiču. 

LOPAHIN. Ubirat ćete od izletnika najmanje 25 rubalja 
godišnje za desetinu, i ako to sada objavite, ja se kladim o što 
hoćete, da do jeseni u vas ne će ostati nijednog slobodnog 
komadića, sve će raznijeti. Jednom riječi, vi ste spaseni, če- 
stitam vam. Položaj je divan, rijeka duboka. Samo, naravno, 
treba počistiti, urediti... na primjer, recimo, srušiti sve stare 
građevine, eto ovu kuću, koja više nije ni za što, posjeći stari 
višnjik... 

LJUBOV ANDREJEVNA. Posjeći? Dragi moj, oprostite, 
vi ništa ne shvaćate. Ako u cijeloj guberniji postoji nešto 
zanimljivo, čak znamenito, onda je to samo naš višnjik. 

LOPAHIN. Značajno je u tom vrtu samo to, što je on 
jako velik. Višnje rode jednom u dvije godine, a i s tim se 
nema kuda, nitko ne kupuje. 

GAJEV. I u »Enciklopedijskom rječniku« se spominje taj 
višnjik. 

LOPAHIN (pogledavši na sat). Ako ništa ne smislimo i 
ničemu se ne domislimo, onda će 22. kolovoza i višnjik i cijelo 
imanje biti prodano na dražbi. Sad odlučite! Drugog izlaza 
nema, kunem vam se! Nema ga i nema! 

FIRS. U prijašnje vrijeme, prije četrdeset do pedeset go- 
dina, višnje su se sušile, pravili su od njih kompot, marinirali 
ih, kuhali slatko i, događalo se... 

GAJEV. Firs, ušuti. 

FIRS. I događalo se, da su sušene višnje kolima odvo- 
zili u Moskvu i u Harkov. Bilo je novaca! A sušena je višnja 
onda bila meka, sočna, slatka, mirisna... Poznavali su onda 
način kako se radi... 

LJUBOV ANDREJEVNA. A gdje je sada taj način? 

FIRS. Zaboravljen. Nitko se ne sjeća. 

PIŠČIK (Ljubovi Andrejevnoj). Kako je u Parizu? Što 
ima nova? Jeste li jeli žabe? 

LJUBOV ANDREJEVNA. Jela sam krokodile. 

PIŠČIK. Zamislite... 

LOPAHIN. Dosada su u selu boravili samo plemići i se- 
ljaci, a sada su se pojavili i građani. Svi su gradovi, čak i 
oni najmanji, sada okruženi ljetnikovcima. I, može se reći, 
ljetnikovci će se za kakvih dvadesetak godina neobično raz- 
množiti. Sad ljetovalac samo pije čaj na balkonu, ali može se 
dogoditi, da će se na svojoj jedinoj desetini on baviti gospo- 
darstvom, i onda će vaš višnjik postati sretan, bogat, rasko- 
šan... 

GAJEV (smućeno). Kakve gluposti! 


(Ulaze Varja i Jaša.) 


VARJA. Majčice, ovdje su vam dva telegrama. (Izabire 
ključ, i bučno otključava starinski ormar.). Evo ih. 

LJUBOV ANDREJEVNA. To je iz Pariza. (Kida telegra- 
me ne pročitavši ih.) S Parizom je svršeno... 

GAJEV. A znaš li ti, Ljuba, koliko je godina tome or- 
maru? Prije nedjelju dana izvukao sam donju ladicu, gledam, 
a ondje u drvetu utisnute brojke. Ormar je načinjen točno 
prije stotinu godina. Što veliš? A? Mogao bi se proslaviti ju- 

bilej. Mrtva je stvar, a svejedno, bilo kako bilo, to je ormar 
za knjige. 

PIŠČIK (začuđeno). Sto godina... Zamislite!... 

GAJEV. Da... To je stvarčica... (Opipavši ormar.) Dra- 
gi, mnogocijenjeni ormaru! Pozdravljam tvoje prisustvo, koje 
je eto više od stotinu godina bilo upereno prema svijetlim 
idealima dobra i pravednosti; tvoj šutljivi poziv na plodo- 
nosni rad nije oslabio tokom stotinu godina, bodreći (kroz 
plač) kroz pokoljenja smjelost našega roda, vjeru u sretniju 
budućnost i odgajajući u nama ideale dobrote i društvene 
svijesti. (Pauza.) 

LOPAHIN. Da... 

LJUBOV. ANDREJEVNA. Lenja, ti si još uvijek isti. 

GAJEV (malo zbunjen). Od kugle desno u kut! Tučem u 
srednju! 

LOPAHIN (pogledavši na sat). Eh, meni je vrijeme. 

JAŠA (pruža Ljubovi Andrejevnoj lijek). Možda ćete sada 
uzeti lijek... 

PIŠČIK. Ne treba uzimati medikamente, draga... od 
njih ni štete, niti koristi... Dajderte to ovamo... mnogo- 
poštovana. (Uzima tablete, sipa ih sebi na dlan, puše u njih, 
stavlja ih u usta i guta, pijući usto kvas.) Eto! 

LJUBOV ANDREJEVNA (uplašeno). Ta vi ste poludjeli! 

PIŠČIK. Sve sam tablete uzeo. 

LOPAHIN. Kakav proždrljivac! (Svi se smiju.) 

FIRS. Bili su oni kod nas na Cvjetnicu, pola vedra kra- 
stavaca su pojeli... (mrmlja). 

LJUBOV ANDREJEVNA. O čemu on to govori? 

VARJA. Već tri godine tako mrmlja. Navikli smo na to. 

JAŠA. Staračko doba. 


(Charlotta Ivanovna u bijeloj haljini, jako mršava, utegnuta 
s lornjetom za pojasom, prolazi preko pozornice.) 


LOPAHIN. Oprostite, Charlotta Ivanovna, nisam još do- 
spio da se pozdravim s vama. (Hoće da joj poljubi ruku.) 

CHARLOTTA (ustežući ruku). Ako vam dopustim da mi 
poljubite ruku, vi ćete zatim poželjeti da me poljubite u la- 
kat, a zatim u rame... 

LOPAHIN. Danas nemam sreće. (Svi se smiju.) Charlotta 
Ivanovna, pokažite svoju vještinu! 

LJUBOV ANDREJEVNA. Charlotta, pokažite trik! 

CHARLOTTA. Ne ću. Moram ići spavati. (Odlazi.) 

LOPAHIN. Za tri tjedna ćemo se vidjeti. (Cjeluje Lju- 
bovi Andrejevnoj ruku.) A sad zbogom. Vrijeme je. (Gajevu.) 
Doviđenja. (Ljubi se s Piščikom.) Doviđenja. (Pruža ruku 
Varji, zatim Firsu i Jaši.) Ne ide mi se. (Ljubovi Andrejev- 
noj.) Ako smislite ono o ljetnikovcima i odlučite, dajte mi na 
znanje, ja ću dobiti pedeset tisuća zajma. Ozbiljno promislite 
o tome. 

VARJA (ljutito). Ta otiđite već jednom! 

LOPAHIN. Odlazim, odlazim... (Odlazi.) 

GAJEV. Nitkov. Uostalom, oprostite... Varja se udaje 
za njega, to je Varjin zaručničić. 

VARJA. Ujo, ne govorite koješta. 

LJUBOV ANDREJEVNA. Pa što, Varja, meni će biti vrlo 
drago. On je dobar čovjek. 

PIŠČIK. Čovjek je, treba reći istinu... najpoštovaniji... 
I moja Dašenjka... isto govori, da... mnoge stvari priča. 
(Zahrče, ali se odmah rasani.) A usput, mnogopoštovana, po- 
sudite mi... uzajmite mi 240 rubalja... sutra moram platiti 
kamate... 

VARJA (uplašeno). Nema! Nema! 

LJUBOV ANDREJEVNA. Ja uistinu nemam ništa. 

PIŠČIK. Naći će se. (Smije se.) Nikad ja ne gubim nadu. 
Eto, mislim, već je sve propalo, odoh, a ono gle — preko 
moje zemlje prošla željeznica, i... meni platiše. I tako će se 
možda još nešto dogoditi, ako ne danas, onda sutra... Da- 
šenjka će dobiti na lutriji dvjesta tisuća... ima ona srećku. 

LJUBOV ANDREJEVNA. Popijte kavu, možemo ići spa- 
vati. 

FIRS (četkom čisti Gajeva, poučno). Opet niste obukli one 
hlačice. Pa što da radim s vama? 

VARJA (tiho). Anja spava. (Tiho otvara prozor.) Već je 
izišlo sunce, nije hladno. Pogledajte, majčice: kako prekrasno 
drveće! Bože moj, kakav zrak! Čvorci pjevaju! 

GAJEV (otvara drugi prozor). Cio vrt je bijel. Nisi li za- 
boravila, Ljubo? Eno, ona duga aleja ide ravno, ravno, upravo 
kao odmotan remen, ona sja noću kad je mjesečina. Sjećaš 
li se? Nisi li zaboravila? 

LJUBOV ANDREJEVNA (gleda kroz prozor u vrt). O, 
djetinjstvo moje, nevinosti moja! U ovoj dječjoj sobi sam 

spavala, gledala sam odatle u vrt, sreća se budila sa mnom 
svako jutro, a on je bio isti ovakav, ništa se nije promijenio, 
(Smije se od sreće.) Sav je bijel, sav! O, vrte moj! Nakon 
mračne kišne jeseni i hladne zime, ti si opet mlad, pun sreće, 
nebeski anđeli te nisu napustili... Kad bih mogla skinuti sa 
svojih grudi i ramena teški kamen, 0, kad bih mogla zabo- 
raviti prošlost! 

GAJEV. Da, i vrt će prodati za dugove, zar to nije 
čudno... 

LJUBOV ANDREJEVNA. Pogledajte, pokojna mama ide 
po vrtu... u bijeloj haljini! (Smije se od veselja.) To je ona. 

GAJEV. Gdje? 

VARJA. Bog bio s vama, majčice. 

LJUBOV ANDREJEVNA. Nikoga nema, pričinilo mi se. 
Desno, kuda se skreće prema sjenici, savilo se bijelo drvo, 
nalik na ženu... 


(Ulazi Trofimov u iznošenom studentskom mundiru, ima 
naočari.) 


LJUBOV ANDREJEVNA. Kakav čudesni vrt! Bijele go- 
mile cvjetova, plavo nebo... 

TROFIMOV. Ljubov Andrejevna! (Ona se okrene prema 
njemu.) Samo ću vas pozdraviti i odmah otići. (Vatreno joj 
ljubi ruku.) Bilo mi je naloženo da čekam do jutra, ali nisam 
mogao iščekati... 


(Ljubov Andrejevna gleda u nedoumici.) 


VARJA (kroz suze). To je Petja Trofimov... 
TROFIMOV. Petja Trofimov, bivši učitelj vašega Griše... 
Zar sam se tako promijenio? 


(Ljubov Andrejevna ga grli i tiho plače.) 


GAJEV (zbunjeno). Dosta je, dosta, Ljuba. 

VARJA (plače). Ta govorila sam ti, Petja, da počekamo 
do sutra. 

LJUBOV ANDREJEVNA. Griša moj... moj dječačić... 
Griša... sine... 

VARJA. Ta što da se radi, majčice. Volja božja. 

TROFIMOV (blago, kroz suze). Dosta, dosta... 

LJUBOV ANDREJEVNA (tiho plače). Dječak je umro, 
udavio se... Zbog čega? Zbog čega, prijatelju moj? (Tiše.) 
Ondje Anja spava, a ja glasno govorim... podižem buku... 
Pa kako je, Petja? Zbog čega ste tako poružnjeli? Zašto ste 
se tako postarali? 

TROFIMOV. Jedna me je žena u vagonu nazvala ovako: 
ćelavi gospodin. 

LJUBOV ANDREJEVNA. Onda ste bili još dječak, dragi 
mali stuđent, a sada vam kose više nisu guste, imate naočari. 
Zar još uvijek studirate? (Ide prema vratima). 

TROFIMOV. Izgleda da ću biti vječni student. 

LJUBOV ANDREJEVNA (ljubi brata, a zatim Varju). No, 
sad idite spavati... Ostario si i ti, Leonide. 

PIŠČIK (ide za njom). Znači, sad na spavanje... Oh, 
moja podagra. Ostat ću kod vas... Ja bih, Ljubov Andre- 
jevna, draga moja, sutra ujutro... 240 rubalja... 

GAJEV. On neprestano tjera svoje. 

PIŠČIK. 240 rubalja... da platim kamate banci. 

LJUBOV ANDREJEVNA. Nemam ja novaca, mili. 

PIŠČIK. Vratit ću, mila... Svota je malena... 

LJUBOV ANDREJEVNA. Pa dobro, Leonid će vam dati... 
Daj mu ti, Leonide. 

GAJEV. Ako dadem njemu, osta mi prazan džep. 

LJUBOV ANDREJEVNA. Pa što da se radi, daj... njemu 
je potrebno... Vratit će... 


(Ljubov Andrejevna, Trofimov, Piščik i Firs odlaze. Ostaju 
Gajev, Varja i Jaša.) 


GAJEV. Sestra se još nije odvikla razbacivanja novca. 
(Jaši.) Otiđi, dragi, od tebe zaudara na kokoši. 

JAŠA (s osmijehom). A vi ste, Leonidu Andrejeviču, još 
uvijek isti kao što ste i bili. 

GAJEV. Što? (Varji.) Što je rekao? 

VARJA (Jaši). Majka ti je došla iz sela, od jučer sjedi u 
sobi za služinčad, želi da te vidi... 

JAŠA. Bog bio s njom! 

VARJA. Ah, bestidniče! 

JAŠA. Jako mi je potrebna. Mogla je i sutra doći (Odlazi.) 

VARJA. Majčica je ista kao što je i bila, nimalo se nije 
promijenila. Da je na njezinu, ona bi sve razdavala, 

GAJEV. Da... (Pauza.) Kad se protiv neke bolesti propi- 
suje jako mnogo lijekova, onda to znači, da je bolest neizlje- 
čiva. Ja razmišljam, naprežem mozak, imam mnogo lijekova, 
jako mnogo i, znači ustvari, nemam nijednog. Dobro bi bilo 
od nekoga nešto naslijediti, dobro bi bilo udati našu Anju za 
jako bogata čovjeka, dobro bi bilo otputovati u Jaroslavlj i 
potražiti sreću kod tetkice grofice. Ta tetka je jako, jako 
bogata. 

VARJA (plače). Kad bi bog dao. 

GAJEV. Ne deri se. Tetka je jako bogata, ali nas ne voli. 
U prvom redu, sestra se udala za advokata, on nije bio ple- 
mić... 

(Anja se pojavljuje na vratima.) 


GAJEV. Udala se za neplemića i ponašala se ne baš posve 
kako treba. Ona je lijepa, dobra, divna, ja je jako volim, ali 
kako god smišljao olakšavajuće okolnosti, treba ipak priznati 
da je kriva. To se osjeća u njezinu najmanjem pokretu. 

VARJA (šapnuvši). Anja stoji na vratima. 

GAJEV. Šta? (Pauza.) Čudno, nešto mi je palo u desno 
oko... nekako slabo vidim na nj. I u četvrtak, kad sam bio 
u okružnom sudu... 

(Ulazi Anja.) 


VARJA. Anja, a zašto ti ne spavaš? 

ANJA. Ne spava mi se. Ne mogu. 

GAJEV. Mrvice moja. (Ljubi je u lice i u ruke.) Dijete 
moje... (Kroz suze.) Ti nisi moja nećakinja, ti si moj anđeo, 
sve moje. Vjeruj mi, vjeruj... 

ANJA. Vjerujem ti, ujače. Tebe svi vole, cijene... ali, 
mili ujače, ti moraš šutjeti, samo šutjeti. Što si govorio malo 
prije o mojoj mani, o svojoj sestri? Zašto si to govorio? 

GAJEV. Da, da... (Njezinom rukom prekriva sebi lice.) 
To je ustvari užasno! Bože moj! Bože, spasi me! I danas sam 
držao govor pred ormarom... to je tako glupo! I tek kad sam 
završio, shvatio sam kako je bilo glupo. 

VARJA. Istina je, ujko, trebali biste šutjeti. Šutite i — 
gotovo. 

ANJA. Ako budeš šutio, i ti sam ćeš biti mirniji. 

GAJEV. Šutim. (Ljubi Anji i Varji ruke.) Šutim. Samo 
ću o poslu pričati. U četvrtak sam bio u okružnom sudu, no, 
i sastalo se društvo, počeo je razgovor o ovome i onome, i, 
čini se, da će se moći izraditi zajam uz mjenicu, da platimo 
kamate banki. 

VARJA. Kad bi nam bog pomogao! 

GAJEV. U utorak ću poći, još ću jednom porazgovarati. 
(Varji.) Ne plači. (Anji.) Tvoja mama neka porazgovori s Lo- 
pahinom, on joj naravno ne će odbiti... A ti ćeš, čim se 
odmoriš, otići u Jaroslavlj grofici, tvojoj bakici. Eto, tako 
ćemo raditi s tri strane — i stvar će biti u našim rukama. 
Kamate ćemo platiti, ja sam uvjeren... (Uzima u ruke bon- 
bon.) Kunem se čašću, kunem se čime hoćeš, imanje ne će 
biti prodano! (Uzbuđeno.) Kunem se svojom srećom! Evo ti 
moje ruke, nazovi me prljavim, beskarakternim čovjekom ako 
dopustim da dođe do dražbe! Kunem se cijelim svojim bićem! 

ANJA (vratio joj se mir, sretna _je.) Kako si ti dobar, 
ujače, kako si pametan! (Grli ga.) Ja sam sad mirna! Mirna 
sam! Ja sam sretna! 

(Ulazi Firs.) 


FIRS (prijekorno). Leonidu Andrejiču, ne bojite li se 
boga? Ta kada ćete spavati? 

GAJEV. Odmah, odmah. Idi ti, Firse. Ja ću se već sam 
skinuti. No, dječice, haja-haja... Potankosti sutra, a sada 
idite spavati. (Ljubi Anju i Varju.) Ja sam čovjek iz osamde- 
setih godina... Ne hvale to vrijeme, ali ipak mogu reći da 
sam zbog svojih uvjerenja pokupio dosta toga u životu. Ne 
vole me seljaci bez razloga. Seljaka treba poznavati! Treba 
znati s kakvom... 

ANJA. Ti opet, ujače! 

VARJA. Ujače, šutite. 

FIRS (ljutito). Leonidu Andrejiču! 

GAJEV. Idem, idem... Legnite vi. Sa dvije mantinele u 
sredinu! Udaram slobodnog... (Odlazi, a za njim se vuče 
Firs.) 

ANJA. Sad sam mirna. U Jaroslavlj mi se ne ide, ne 
volim bakicu, ali sam ipak mirna. Hvala ujaku. (Sjeda.) 

VARJA. Treba spavati. Idem. A dok tebe nije bilo, ovdje 
je bilo nezadovoljstva. U staroj sobi za služinčad, kako ti je 
poznato, žive samo stari sluge: Jefimuška, Polja, Jevstignej 

i Karp. Oni su počeli puštati k sebi na noćenje nekakve pro- 
laznike — ja sam to prešutjela. Samo odjednom čujem, pro- 
nio se glas, kao da sam ja zapovjedila da ih se hrani jedino 
grahom. Od škrtosti, znaš... I sve to Jevstignej... Dobro, 
mislim ja. Ako je tako, mislim, onda počekaj. Zovem ja Jev- 
stigneja... (Zijeva.) Dolazi on... Kako ti to, velim, Jevsti- 
gneju... glupane jedan... (Pogledavši Anju.) Anječka!.., 
(Pauza.) Zaspala je... (Hvata Anju za ruku.) Hajdemo u po- 
steljicu .. Hajdemo!... (Vodi je.) Dušice moja, zaspala! Haj- 
demo!... (Odlaze.) 


(Daleko izvan vrta pastir svira na svirali. Trofimov prolazi 
preko pozornice i, ugledavši Varju i Anju, zaustavlja se.) 


VARJA. Pssst... Ona spava... spava... Hajdemo, ro- 
đena. 

ANJA (tiho, u polusnu). Tako sam umorna... neprestano 
praporci... Ujače... dragi i mama i ujak... 

VARJA. Hajdemo, draga, hajdemo... (Odlaze u Anjinu 
sobu.) 

TAROFIMOV (razdragano). Sunašce moje! Proljeće moje! 


Zastor 


DRUGI ČIN 


Polje. Stara, nakrivljena, već davno zapuštena sjenica, uz 
nju je zdenac, veliko kamenje, koje je sigurno nekoć služilo kao 
nadgrobni spomenik. Stara klupa. Vidi se put koji vodi na ima- 
nje Gajeva. Sa strana, uzdižući se visoko, stoje tamni jablani: 
ondje počinje višnjik. U daljini niz telegrafskih stupova, a da- 
leko, daleko na horizontu ocrtava se nejasno veliki grad, koji se 
vidi jedino u vrlo lijepo, vedro vrijeme. Uskoro će zaći sunce. 
CHARLOTTA, JAŠA i DUNJAŠA sjede na klupi; EPIHODOV 
stoji podalje i svira na gitari. Svi su zamišljeni. CHARLOTTA 
ima na sebi staru kapu; skinula je pušku s ramena i popravlja 
kopču na remenu. 


CHARLOTTA (zamišljeno). Ja ne posjedujem pravi pasoš, 
pa ne znam koliko mi je godina, te mi se neprestano čini, da 
sam mlađahna. Kad sam bila malena djevojčica, moj otac i 
mamica putovali su po sajmovima i priređivali vrlo lijepe 

predstave. A ja sam izvodila salto-mortale i pravila razne 
akrobacije. A kad su tatica i mamica umrli, uzela me je 
k sebi jedna Njemica i dala me u škole. Lijepo. Odrasla sam, 
zatim sam pošla u guvernante. A otkuda sam i tko sam — ja 
ne znam... Tko su mi roditelji, možda se i nisu vjenčali... 
ne znam... (Izvadi iz džepa krastavac i jede.) Ništa ne znam. 
(Pauza.) Tako bih htjela porazgovarati, a nemam s kim... 
Nemam nikog svoga. 

EPIHODOV (svira na gitari i pjeva). »Što mi je do buč- 
noga svijeta, što mi je do prijatelja i neprijatelja...« Kako 
je ugodno svirati na mandolini! 

DUNJAŠA. To je gitara, a ne mandolina. (Gleda se u 
ogledalo i pudra.) 

EPIHODOV. Za bezumnika koji je zaljubljen, to je man- 
dolina... (Pjeva.) »Kad bi srce bilo ogrijano žarom uzajamne 
ljubavi. ..« 

(Jaša ga prati.) 


CHARLOTTA. Strašno pjevaju ti ljudi... fuj! Zavijaju 
kao šakali! 

DUNJAŠA (Jaš1). Ipak, kakva li je sreća boraviti u ino- 
zemstvu. 

JAŠA. Pa naravno. Ne mogu, a da se ne saglasim s vama. 
(Zijeva, a zatim pali cigaretu.) 

EPIHODOV. Jasna stvar. U inozemstvu su svi već odavno 
u punoj formi. 

JAŠA. Samo se po sebi razumije. 

EPIHODOV. Ja sam obrazovan čovjek, čitam razne 
knjige, značajne, ali nikako ne mogu da shvatim pravac, što 
zapravo želim, da li želim živjeti, ili se ustrijeliti, da tako 
kažem, no zato ipak uza se nosim revolver. Evo ga... (Po- 
kazuje revolver.) 

CHARLOTTA. Završila sam. Sad ću otići. (Stavlja pušku 
preko ramena.) Ti si, Epihodove, jako pametan čovjek i jako 
strašan. Mora da te do ludila vole žene. Brrr! (Odlazi.) Ti pa- 
metnjakovići su svi tako glupi, nemam s kime da porazgo- 
varam... Neprestano sama, sama, nikoga nemam i... i tko 
sam ja, zašto živim, nepoznato mi je... (Polako odlazi.) 

EPIHODOV. Pravo govoreći, ne dotičući se drugih stvari, 
moram se, između ostalog izraziti o sebi tako, da se sudbina 
prema meni ponaša bez sažaljenja, kao oluja prema malome 

brodu. Ako dopustimo da se varam, zašto li se onda danas 
ujutro probudih, da reknem kao primjer, gledam — a na 
prsima mi golem pauk... Evo ovakav. (Pokazuje s obje ruke.) 
Isto tako, uzmeš kvasa da se napiješ, a kad tamo, gledaš, a 
u njemu nešto sasvim odvratno, kao na primjer žohar. (Pa- 
uza.) A jeste li vi čitali Bucklea? (Pauza.) Želio bih vas uzne- 
miriti s nekoliko riječi, Avdotjo Fjodorovna. 

DUNJAŠA. Govorite. 

EPIHODOV. Ja bih želio razgovarati s vama nasamo... 
(Uzdiše.) 

DUNJAŠA (zbunjeno). Dobro... samo mi najprije done- 
site moj ogrtač... Visi kraj ormara... ovdje je pomalo 
hladno... 

EPIHODOV. Dobro... donijet ću... Sad znam što mi je 
raditi s revolverom... (Uzima gitaru i odlazi pjevajući.) 

JAŠA. Dvadeset i dvije nesreće! Glup čovjek, među nama 
rečeno! (Zijeva.) 

DUNJAŠA. Ustrijelio se, ne dao bog. (Pauza.) Postala sam 
nervozna, neprestano se uzbuđujem. Mene su još kao djevoj- 
čicu dali gospodi, i sad sam se odučila od prosta života, pa 
evo, ruke su mi bijele, kao u gospođe. Postala sam nježna, 
tako osjetljiva, plemenita, svega se bojim... Strašno je ovako. 
I ako me vi, Jaša prevarite, ja ne znam što će se dogoditi 
s mojim živcima. 

JAŠA (ljubi je). Jabuko! Naravno, svaka djevojka treba 
da pazi na sebe, i ja više od svega mrzim kad se djevojka 
ružno ponaša. 

DUNJAŠA. Strastveno sam vas zavoljela, vi ste obrazo- 
vani, možete o svemu razgovarati. (Pauza.) 

JAŠA (zijeva). E, da... Ja mislim tako: ako djevojka ne- 
koga voli, ona je onda, znači, nemoralna. (Pauza.) Ugodno je 
popušiti cigaru na svježem zraku... (Osluškuje.) Idu ovamo... 


To su gospodari... 
(Dunjaša ga naglo zagrli.) 
JAŠA. Idite prema kući, kaa da ste se išli kupati na ri- 
jeku, idite ovom stazicom, jer će nas inače vidjeti i pomisliti 


da sam ja s vama imao sastanak. To ne mogu podnositi. 

DUNJAŠA (tiho kašlje). Od cigare me je zaboljela glava... 
(Odlazi.) 


(Jaša ostaje, sjedi kraj kapelice. Ulaze Ljubov Andrejevna, 
Gajev i Lopahin.) 


LOPAHIN. Treba konačno odlučiti — vrijeme ne čeka. 
Ta pitanje je sasvim jednostavno. Pristajete li vi da zemlju 
razdijelite na ljetnikovce ili ne? Odgovorite jednom riječju: 
da ili ne? Samo jednu riječ! 

LJUBOV ANDREJEVNA. Tko to ovdje puši odvratne 
cigare... (sjeda.) 

GAJEV. Eto, željeznicu su sagradili i postalo je udobnije. 
(Sjeda.) Odvezli se u grad i doručkovali... žutu u sredinu! 
Morao bih najprije otići u kuću i odigrati jednu partiju... 

LJUBOV ANDREJEVNA. Dospjet ćeš. 

LOPAHIN. Samo jednu riječ! (Molećivim glasom.) Ta 
odgovorite mi! 

GAJEV (zijevajući). Što? 

LJUBOV ANDREJEVNA (gledajući svoju novčarku). Ju- 
čer je bilo mnogo novaca, a danas ih je posve malo. Jadna 
moja ekonomka Varja, sve hrani mliječnom juhom, a u ku- 
hinji starcima daju samo grah, dok ja nekako besmisleno tro- 
šim... (Ispustila je novčarku, prosula novce.) Evo, prosuli 
se... (Krivo joj je.) 

JAŠA. Dopustite, ja ću odmah pokupiti. (Kupi novce.) 

LJUBOV ANDREJEVNA. Molim vas, Jaša. I zašto li sam 
otišla doručkovati... Prljavi naš restoran s muzikom, stol- 
njaci mirišu na sapun... Zašto da se tako mnogo pije, Lenja? 
Zašto da se tako mnogo jede? Zašto da se tako mnogo govori? 
Danas si u restoranu opet mnogo pričao i sve — u prazno. O 
sedamdesetim godinama, o dekadentima. I kome si pričao? 
Slugama govoriti o dekadentima! 

LOPAHIN. Da. 

GAJEV (odmahuje rukom). Kriv sam, priznajem ... (Lju- 
tito Jaši.) A što mi se neprestano vrtiš pred očima?... 

JAŠA (smije se). Ne mogu slušati vaš glas a da se ne 
smijem. 

GAJEV (sestri). Ili ja, ili on... 

LJUBOV ANDREJEVNA. Idite, Jaša, otiđite... 

JAŠA (predaje Ljubovi Andrejevnoj novčarku). Odmah 
idem. (Jedva se suzdržava od smijeha.) Odmah... (Odlazi.) 

LOPAHIN. Vaše imanje sprema se kupiti bogataš Deri- 
ganov. Vele, da će na dražbu doći on lično. 

LJUBOV ANDREJEVNA. A gdje ste vi to čuli? 

LOPAHIN. U gradu se priča. 

GAJEV. Tetkica iz Jaroslavlja obećala je da će poslati, 
a kada će poslati i koliko, ne zna se.., 

LOPAHIN. Koliko će ona poslati? Sto tisuća? Ili dvjesta? 

LJUBOV ANDREJEVNA. No... Desetak tisuća ili pet- 
naest, i na tome joj hvala. 

LOPAHIN. Oprostite, gospodo, takvih lakomislenih ljudi 
kao što ste vi, tako neokretnih, čudnih, ja još nisam vidio. 
Govorim vam ruski, imanje vam se prodaje, a vi kao da ne 
shvaćate. 

LJUBOV ANDREJEVNA. A što da učinimo? Naučite nas 
što? 

LOPAHIN. Svaki vas dan učim. Svaki vam dan govorim 
jedno isto. I višnjik i zemlju treba razdijeliti na parcele kao 
ljetnikovce i dati u zakup, to treba učiniti što prije, sad 
odmah — dražba je pred nosom! Shvatite! Jednom zauvijek 
odlučite se za ljetnikovce, pa ćete dobiti novaca koliko hoćete, 
i onda ste spaseni. 

LJUBOV ANDREJEVNA. Ljetnikovci i ljetovaoci -— 
oprostite, to je tako trivijalno. 

GAJEV. Potpuno se slažem s tobom. 

LOPAHIN. Ja ću ili zaplakati, ili zavikati, ili ću pasti u 
nesvijest. Ne mogu više! Izmučili ste me! (Gajevu.) Vi ste 
baba! 

GAJEV. Što? 

LOPAHIN. Baba! (Hoće da ode.) 

LJUBOV ANDREJEVNA (Uplašeno). Ne, ne idite, osta- 
nite, dragi. Molim vas. Možda ćemo nešto izmisliti! 

LOPAHIN. Što se tu može izmisliti? 

LJUBOV ANDREJEVNA. Ne idite, molim vas. Uz vas je 
ipak veselije... (Pauza.) Ja sve nešto čekam, kao da se nad 
nama mora provaliti kuća. 

GAJEV (duboko razmišljajući). Duplet u kut... Croise 
u sredinu... 

LJUBOV ANDREJEVNA. Previše smo već griješili... 

LOPAHIN. Što ste vi sagriješili... 

GAJEV (stavlja u usta bonbon). Pričaju, da sam ja cijelo 
svoje imanje pojeo u bonbonima... (smije se). 

LJUBOV ANDREJEVNA. O, grijesi moji... Uvijek sam 
bezobzirno trošila novce, kao poludjela, i udala sam se za 
čovjeka, koji je pravio jedino dugove. Moj je muž umro od 
šampanjca, — strašno je pio — i na nesreću sam zavoljela 
drugoga, počela živjeti s njim, i upravo u to vrijeme, — to je 
bila prva kazna, udarac ravno u glavu, — evo ovdje na rijeci 

.. udavio se moj dječak, i ja sam otputovala u inozemstvo, 
otputovala da se više nikad ne vratim i ne vidim tu rijeku... 
Zaklopila sam oči, bježala glavom bez obzira, a on je išao za 
mnom... nesmiljeno, grubo. Kupila sam ljetnikovac kraj 
Mentona, jer se on ondje razbolio, i tri godine ondje nisam 
znala za odmor ni danju ni noću. Bolesnik me izmučio, duša 
mi se isušila. A prošle godine, kad su ljetnikovac prodali za 
dugove, otputovala sam u Pariz, a on me ondje prevario, od- 
bacio, našao sebi drugu, i ja sam se pokušala otrovati... To 
je tako glupo, tako se stidim. I nešto me odjednom povuklo 
u Rusiju, na rođenu grudu, k mojoj djevojčici... (Briše suze.) 
Gospode, gospode, budi milostiv, oprosti mi grijehe moje! Ne 
kažnjavaj me više! (Vadi iz džepa telegram.) Danas sam do- 
bila iz Pariza... Moli me za oproštenje, moli da se vratim... 
(Razdere telegram.) Kao da negdje svira muzika. (Osluškuje.) 

GAJEV. To je naš znameniti Židovski orkestar. Sjećaš li 
se, četiri violine, flauta i kontrabas. 

LJUBOV ANDREJEVNA. On još postoji? Trebalo bi ga 
jednom k nama pozvati i napraviti večernju zabavu. 

LOPAHIN (osluškuje). Ne čuje se... (Tiho pjeva.) »A za 
novce će Nijemci od Rusa napravit Francuza.« (Smije se.) 
Kakvu li sam dramu gledao večeras u kazalištu, jako smi- 
ješno. 

LJUBOV ANDREJEVNA. A vjerojatno nema ništa smi- 
ješnoga. Ne biste trebali gledati drame, nego biste češće tre- 
bali pogledati sami sebe. Kako svi vi živite blijedo, kako go- 
vorite mnogo nepotrebnih stvari. 

LOPAHIN. To je istina. Treba reći istinu, naš je život 
glupost... (Pauza.) Moj tatica bio je seljak, idiot, ništa nije 
znao, mene nije učio, nego me samo udarao kad je bio pijan, 
i to uvijek štapom. Ustvari, i ja sam isto takav glupan i idiot. 
Ničemu se nisam naučio, rukopis mi je očajan, pišem tako, 
da se stidim ljudi — kao svinja pišem. 

LJUBOV ANDREJEVNA. Trebali biste se oženiti, prija- 
telju moj. 

LOPAHIN. Da... To je istina. 

LJUBOV ANDREJEVNA. Trebali biste oženiti našu 
Varju. Ona je dobra djevojka. 

LOPAHIN. Da. 

LJUBOV ANDREJEVNA. Ona je jednostavna djevojka, 
cijeli dan radi, a što je glavno — voli vas. Ta i vama se ona 
odavno sviđa. 

LOPARHIN. Pa što? Ja se ne protivim... Ona je dobra 
djevojka. (Pauza.) 

GAJEV. Nude mi mjesto u banci. Plaća je šest tisuća go- 
dišnje... Jesi li čula? 

LJUBOV ANDREJEVNA. Kud bi ti! Ta sjedi kod kuće... 


(Ulazi Firs; on je donio kaput.) 


FIRS (Gajevu). Izvolite gospodine, obucite ga, jer je 
hladno. 

GAJEV (oblači kaput). Dodijao si mi, bratac. 

FIRS. Nema što... Ujutro otputovali ne rekavši kuda 
idu. (Ogledava ga.) 

LJUBOV ANDREJEVNA. Kako si ostario, Firse! 

FIRS. Što izvolite? 

LOPAHIN. Kažu, da si jako ostario! 

FIRS. Dugo živim. Mene su već htjeli da ožene, a vašega 
tatice još nije bilo na svijetu... (Smije se.) A kad je došla 
sloboda, ja sam već bio stari kamerdiner. Tada nisam otišao 
među slobodnjake, ostao sam kod gospode... (Pauza.) I sje- 
ćam se, svi su bili veseli, a zbog čega, ni sami nisu znali. 

LOPAHIN. Prije je bilo jako lijepo. Barem su šibali. 

FIRS (ne čuvši). A kako i ne bi. Seljaci su bili uz go- 
spodu, gospoda uz seljake, a sada je svatko na svoju stranu, 
ništa ne možeš shvatiti. 

GAJEV. Ušuti, Firse. Sutra moram ići u grad. Obećali su 
me upoznati s jednim generalom koji može posuditi novaca 
uz mjenicu. 

LOPAHIN. Ništa ne ćete učiniti. Ne ćete uspjeti platiti 
kamate, budite mirni. 

LJUBOV ANDREJEVNA. On bulazni, nema nikakvih 
generala. 


(Ulaze Trofimov, Anja i Varja.) 


GAJEV. A evo, idu i naši. 

ANJA. Sjedi ovdje, mama. 

LJUBOV ANDREJEVNA (nježno). Dođi, dođi... Rođene 
moje...(Grleći Anju i Varju.) Kad biste vas dvije znale kako 
vas volim. Sjedite do mene, eto tako. (Svi sjedaju.) 

LOPAHIN. Naš vječni student neprestano šeta s gospo- 
đicama. 

TROFIMOV. To se vas ne tiče. 

LOPAHIN. Skoro mu je pedeset godina, a on još uvijek 
studira. 

TROFIMOV. Ostavite se vaših glupih šala. 

LOPANHIN. A što se ti, dragoviću, ljutiš? 

TROFIMOV. A ti ne dodijavaj! 

LOPAHIN (smije se). Dopustite da vas upitam što vi o 
meni mislite? 

TROFIMOV. Ja, Jermolaju Aleksejiču mislim ovo: vi ste 
bogat čovjek, uskoro ćete postati milijunaš. Eto, kako je, po 
zakonu izmjene stvari, potrebna grabljiva zvijer, koja pro- 
ždire sve, što joj se nađe na putu, tako si potreban i ti. (Svi 
se smiju.) 

MARJA. Petja, radije pričajte o planetima. 

LJUBOV ANDREJEVNA. Ne, dajte da nastavimo juče- 
rašnji razgovor. 

TROFIMOV. O čemu to? 

GAJEV. O ponosnom čovjeku. 

TROFIMOV. Jučer smo mnogo govorili, a ništa nismo za- 
ključili. U ponosnom čovjeku, po vašem mišljenju, ima nešto 
mistično. Možda vi, sa svog stanovišta, imate i pravo, ali ako 
se razmišlja jednostavno, bez filozofiranja, što će nam onda 
ponos, ako u njemu nema smisla, ako je čovjek fiziološki gra- 
đen nesavršeno, i ako je svojim velikim dijelom grub, neuk 
duboko nesretan. Treba se prestati zanositi sobom. Trebalo 
bi samo raditi. 

GAJEV. Svejedno ćeš umrijeti. 

TROFIMOV. Tko zna? I što to znači — umrijeti? Može 
biti da čovjek ima stotinu osjetila, a smrću se gubi samo pet 
njih, koje poznajemo, a ostalih devedeset i pet ostaju živi. 

LJUBOV ANDREJEVNA. Kako ste vi pametni, Petja!... 

LOPAHIN (ironično). Strahota! 

TROFIMOV. Čovječanstvo korača naprijed usavršava- 
jući svoje snage. Sve ano, što mu je sada nepristupačno, ne- 
kada će mu postati blisko, shvatljivo, samo eto treba raditi, 
iz svih sila pomagati onima, koji traže istinu. Kod nas, u 
Rusiji zasad radi malo njih. Velika većina one inteligencije, 
koju ja poznajem, ne radi ništa, ne traži ništa, i za rad uopće 
nije sposobna. Nazivaju se inteligencijom, a posluzi govore 
»ti«, prema seljacima se odnose kao prema stoci, slabo uče, 
ne čitaju ništa ozbiljno, uopće ništa ne rade, o nauci samo 
govore, u umjetnost se malo razumiju. Svi su ozbiljni, svi 
imaju strogo lice, svi govore samo o važnim stvarima, filo- 
zofiraju, a međutim, pred očima svih radnici jedu lošu hra- 
nu, spavaju bez jastuka, po trideset ili četrdeset u jednoj 
sobi, sve je puno stjenica, smrada, vlage, moralne prljav- 
štine... I očito se svi lijepi razgovori kod nas vode samo 
zato, da zamažemo oči sebi i drugima. Pokažite mi, gdje kod 
nas postoje jaslice, o kojima se tako mnogo i često govori, 
gdje su nam čitaonice? O njima pišu samo u romanima, a 
u stvarnosti ih uopće nema. Postoji samo prljavština, pro- 
stakluk, azijatstvo... Bojim se jako ozbiljnih lica i ne volim 
ih, bojim se ozbiljnih razgovora. Bolje da šutimo! 

LOPAHIN. Znate, ja ustajem u pet sati ujutro, radim 
od jutra do naveče, no, neprestano premećem svoje i tuđe 
novce, i ja znam kakvi ljudi žive kod nas. Treba samo bilo 
što početi raditi, da se shvati kako malo poštenih, čestitih 
ljudi živi kod nas. Ponekad, kad mi se ne spava, razmišljam: 
»Gospode, dao si nam prostrane šume, neobuhvatna polja, 
nesagledane horizonte, i, živeći ovdje, mi bismo zapravo mo- 
rali biti velikani...« 

LJUBOV ANDREJEVNA. Vi ste zamislili velikane... 
Oni su jedino u bajkama dobri, a inače plaše. 


(U dubini pozornice prolazi Epihodov i svira na gitari.) 


LJUBOV ANDREJEVNA. (zamišljeno). Ide Epihodov... 
ANJA (zamišljeno). Epihodov ide. 

GAJEV. Sunce je zašlo, gospodo. 

TROFIMOV. Da. 

GAJEV (poluglasno, kao da recitira). O, prirodo, divna 
prirodo, ti blistaš vječnim sjajem, prekrasna i ravnodušna, 
ti, koju mi zovemo majkom, sadržavaš u sebi i život i smrt, 
ti oživljavaš i upropaštavaš... 

VARJA (molećim glasom). Ujkice! 

ANJA. Ujače, opet si počeo! 

TROFIMOV. Bolje bi bilo da udarite žutoga dubletom u 
sredinu. 

GAJEV. Dobro, šutim, šutim. 


(Svi sjede zamišljeni. Tišina je. Čuje se samo kako tiho 
mrmlja Firs. Odjednom se iz daljine razliježe zvuk, kao da je 
pao s neba, zvuk puknute žice, bolan, zamirući.) 


LJUBOV ANDREJEVNA. Što je to? 

LOPAHIN. Ne znam. Negdje daleko u rudnicima srušila 
se dizalica. Ali negdje jako daleko. 

GAJEV. A možda je nekakva ptica... nešto poput čaplje. 

TROFIMOV. Ili sova... 

LUBOV ANDREJEVNA (zadršće). Nekako je nelagodno. 
(Pauza.) 

FIRS. Prije nesreće bilo je isto tako: i sova je drečala i 
samovar je bez prestanka mrmljao. 

GAJEV. Prije kakve nesreće? 

FIRS. Prije ukidanja kmetstva. (Pauza.) 

LJUBOV ANDREJEVNA. Znate što, prijatelji, hajdemo 
večerati. (Anji.) U očima su ti suze... Što je s tobom, djevoj- 
čice? (Grli je.) 

ANJA. Eto tako, mama. Ništa mi nije. 

TROFIMOV. Netko ide. 

(Pokazuje se Prolaznik u bijeloj ponošenoj kapi i kaputu; 
on je malo pijan.) 

PROLAZNIK. Dopustite da vas upitam, mogu li odavde 
doći ravno na stanicu? 

GAJEV. Možete. Idite ovim putem. 

PROLAZNIK. Neobično vam zahvaljujem. (Kašljucnuvši.) 
Vrijeme je divno... (Recitira.) 

Brate moj, patnički brate... 
Pogledaj Volgu, čiji jauk... (Varji.) Gospođice, 
udijelite gladnom Rusu tridesetak kopjejaka... 

(Varja, uplašivši se, krikne.) 


LOPAHIN (ljutito). Svaka drskost treba da ima granica. 

LJUBOV ANDREJEVNA (u nedoumici). Uzmite... eto 
vam... (Traži u novčaniku.) Nemam u srebru... svejedno, 
evo vam u zlatu... 

PROLAZNIK. Neobično vam zahvaljujem! (Odlazi.) 


(Smijeh.) 


VARJA (uplašeno). Ja odoh... ja odoh... Oh, majčice, 
kod kuće posluga nema šlo da jede, a ti si mu dala zlatnik. 

LJUBOV ANDREJEVNA. A što da radim, kad sam takva 
glupača? Dat ću ti sve što imam. Jermolaju Aleksejiču, dajte 
mi još nešto u zajam!... 

LOPAHIN. Izvolite. 

LJUBOV ANDREJEVNA. Hajdemo, gospodo, vrijeme je. 
A tebe smo, Varja, ovdje gotovo isprosili, čestitam ti. 

VARJA (kroz suze). Mama, time se ne smije šaliti. 

LOPAHIN. Ohmelijo!', idi u samostan... 

GAJEV. A meni dršću ruke: odavno nisam igrao biljar. 

LOPAHIN. Ohmelijo, o nimfo, sjeti me se u svojim mo- 
litvama! 

LJUBOV ANDREJEVNA. Hajdemo gospodo. Ubrzo će 
večera. 

VARJA. Uplašio me je. Što mi lupa srce! 

LOPAHIN. Podsjećam vas, gospodo: 22-ga kolovoza bit 
če prodaja višnjika. Mislite na to... Mislite... 


(Odlaze svi osim Trofimova i Anje.) 


ANJA (smijući se). Hvala prolazniku što je uplašio Varju. 
Sada smo sami. 

TROFIMOV. Varja se boji da ćemo zavoljeti jedno dru- 
go, pa po cijele dane ne odlazi od nas. Ona svojom usko- 
grudnošću ne može shvatiti, da smo mi iznad ljubavi. Nad- 
vladati to sitno i lepršavo, što nam priječi da budemo slobodni 
i sretni — eto u čemu je cilj i smisao našega života. Naprijed! 
Mi nezadrživo koračamo svijetloj zvijezdi, koja svijetli pred 
nama! Naprijed! Ne sustani, prijatelju! 


!t. j. Ofelijo! Rečenica iz Shakespearova »Hamleta«. 

ANJA (pljeskajući rukama). Kako lijepo govorite! (Pau- 
za.) Danas je ovdje krasno! 

TROFIMOV. Da, vrijeme je prekrasno. 

ANJA. Što ste sa mnom učinili, Petja, zašto ja više ne 
volim višnjik kao nekad. Voljela sam ga tako nježno, činilo 
mi se da na zemlji nema ljepšega mjesta od našeg vrta. 

TROFIMOV. Cijela je Rusija naš vrt. Zemlja je velika i 
divna, na njoj ima mnogo divnih mjesta. (Pauza.) Zamislite, 
Anja: vaš djed, pradjed i svi vaši preci bili su spahije, koji 
su vladali živim stvorovima, i zar vas sa svake višnje u vrtu, 
sa svakog lista, sa svakog stabla, ne gledaju ljudska bića, 
zar vi ne čujete glasove... Vladati živim stvorovima — ta 
to je iskvarilo sve vas, koji ste živjeli ranije i koji živite sada, 
tako da vaša majka, vi i ujak više ne primjećujete da živite na 
dug, na tuđi račun, na računu onih ljudi, koje ne puštate 
dalje od predsoblja... Mi smo, u najmanju ruku, zaostali za 
dvjestotinjak godina, u nas još nema upravo ništa, nema 
određenog odnosa prema prošlosti, mi samo filozofiramo, 
tužimo se na dosadu ili pijemo votku. Ta to je tako jasno, 
da, ako želimo početi živjeti u sadašnjici, treba najprije isku- 
piti našu prošlost, završiti s njom, a iskupiti je možemo je- 
dino patnjom, jedino nesebičnim, neprekidnim radom. Shva- 
tite to, Anja. 

ANJA. Kuća, u kojoj mi živimo, odavno već nije naša 
kuća, i ja ću iz nje otići, dajem vam riječ. 

TROFIMOV. Ako imate ključeve od gospodarstva, onda 
ih bacite u zdenac i idite. Budite slobodni kao vjetar. 

ANJA (ushićeno). Kako ste to lijepo rekli! 

TROFIMOV. Vjerujte mi, Anja, vjerujte! Ja još nemam 
trideset godina, ja sam mlad, još sam student, ali već sam 
toliko pretrpio. Čim dođe zima, ja sam gladan, bolestan, uzne- 
miren, jadan, kao prosjak, i — kuda me sve nije sudbina 
natjerala, gdje sve nisam bio! Ipak je moja duša uvijek, 
svake minute, i danju i noću, bila puna neobjašnjivih pred- 
osjećaja. Ja predosjećam sreću, Anja, ja je već vidim... 

ANJA (zamišljeno). Izlazi mjesec. 


(Čuje se kako Epihodov svira na gitari neprestano jednu 
istu tužnu pjesmu. Izlazi mjesec. Negdje kraj jablana Varja 
traži Anju i zove: »Anja! Gdje si?«) 

TROFIMOV. Da, izlazi mjesec. (Pauza.) Eto nam sreće, 
eto ona dolazi, prilazi sve bliže, već čujem njene korake. I 
ako je mi ne ugledamo, ako je ne prepoznamo, što onda? 
Ugledat će je drugi! 

GLAS VARJE. Anja! Gdje si? 

TROFIMOV. Opet ta Varja! (Ljutito.) Nečuveno. 

ANJA. Pa što? Hajdemo k rijeci. Tamo je lijepo. 

TROFIMOV. Hajdemo. (Odlaze.) 

GLAS VARJE. Anja! Anja! 


Zastor 


TREĆI ČIN 


Gostinska soba, odijeljena svodom od salona. Gore lusteri. 
Čuje se kako u prednjoj sobi svira Židovski orkestar, onaj isti, 
o kojem se govori u II. činu. Večer je. U salonu plešu grand-rond. 
Glas SIMEONOVA-PIŠČIKA: »Promenade a une paire!« Ulaze 
u gostinsku: u prvom paru su PIŠČIK i CHARLOTTA IVANO- 
VNA, u drugom — TROFIMOV i LJUBOV ANDREJEVNA, u 
trećem — ANJA s poštanskim činovnikom, u četvrtom — Varja 
sa šefom stanice, i t. d. VARJA tihano plače i plešući, briše suze. 
U posljednjem je paru DUNJAŠA. Prelaze po gostinskoj, PIŠČIK 
viče: »Grand rond, balancez!« i »Les cavaliers a genoux et remer- 
ciez vos dames!« 

(FIRS u fraku poslužuje na pladnju seltersku vodu. U gostin- 
sku sobu ulaze PIŠČIK i TROFIMOV.) 


PIŠČIK. Ja imam visok tlak, već me dva puta udarila 
kap, teško mi je plesati, ali, kako se kaže, zapao u psetarnicu, 
pa lajao ne lajao, ali maši repom. Zdravlje mi je konjsko. 
Moj pokojni otac, šaljivčina, carstvo mu nebesko, o našemu 
je rodu govorio, da je izgleda naš drevni rod Simeonova- 
Piščika potekao navodno od onog istog konja, kojega je Kali- 
gula posadio u senatu... (Počinje hrkati, ali se odmah ra- 
sani.) Tako i ja... mogu jedino o novcu... 

TROFIMOV. A u vašoj pojavi zaista ima nešto konjsko. 


(Čuje se kako u susjednoj sobi igraju na biljaru. U salonu, 
pod svodom, pokazuje se Varja.) 


TROFIMOV (ljuti se). Gospođa Lopahina! Gospođa Lo- 
pahina!... 

VARJA (ljutito). Ćelavi gospodine! 

TROFIMOV. Da, ja sam ćelavi gospodin i ponosim se 
time! 

VARJA (u teškoj nedoumici). Evo, unajmismo muzikante, 
a čime ćemo platiti? (Odlazi.) 

TROFIMOV (Piščiku.). Kad bi energija, koju ste tokom 
vašeg života izgubili na traženje novaca za uplatu kamata, 
bila utrošena na nešto drugo, onda biste vjerojatno, na kraju 
krajeva, mogli prevrnuti zemlju. 

PIŠČIK. Nietzsche... filozof... najveličanstveniji, naj- 
znamenitiji... čovjek golema uma, u svojim djelima govori 
da je moguće praviti lažne ncvce. 

TROFIMOV. A vi ste čitali Nietzschea? 

PIŠČIK. Pa... Dašenjka mi je govorila. A ja sam sada 
u takvom položaju, da bih i lažne novčanice pravio... Pre- 
kosutra moram platiti 310 rubalja... 130 sam već dobio... 
(Pipa se za džepove, uzbuđeno.) Novci se izgubili! Izgubio 
sam novce! (Kroz suze.) Gdje su novci? (Veselo.) A evo ih, 
ispod postave... Već sam se i uznojio... 


(Ulaze Ljubov Andrejevna i Charlotta Ivanovna.) 


LUBOV ANDREJEVNA (pjeva lezginsku' pjesmu). Za- 
što tako dugo nema Leonida? Šta on radi u gradu? (Dunjaši.) 
Dunjaša, poslužite muzikante čajem... 

TROFIMOV. Dražba vjerojatno nije održana. 

LJUBOV ANDREJEVNA. I muzikanti su došli u zao čas, 
i bal smo napravili u zao čas... Ali ništa... (Sjeda i tiho 
pjevuši.) 

CHARLOTTA (pruža Piščiku svežanj karata). Evo vam 
svežanj karata, zamislite bilo koju kartu. 

PIŠČIK. Zamislio sam. 

CHARLOTTA. Sada ih promiješajte. Vrlo dobro. Dajte 
ovamo, mili moj gospodine Piščiku. Ein, zwei, drei!* Sada 
potražite, ona vam je u džepu kaputa... 

PIŠČIK (vadi iz džepa od kaputa kartu). Pikova osmica 
potpuno točno! (Čudeći se.) Zamislite! 


1 vrst kavkaskog plesa u živom ritmu. 
ž Jedan, dva, tri (njem.). 

CHARLOTTA (drži na dlanu skup karata, Trofimovu). 
Govorite brže, kakva je karta gornja? 

TROFIMOV. Eh, što? No, pikova dama. 

CHARLOTTA. Jest! (Piščiku.) No? Kakva je karta gore? 

PIŠČIK. Herc as. 

CHARLOTTA. Tako je!...(Udara o dlan, skupa karata 
nestaje.) Ah, što je danas lijepo vrijeme! (Odgovara joj ta- 
janstveni ženski glas, upravo kao da dolazi ispod poda. »0, 
da vrijeme je predivno, gospođo!«). Vi ste tako dragi, moj 
ideal... (Glas: »Vi ste se, gospođo, također meni jako svi- 
djeli!«), 

ŠEF STANICE (pljeska). Gospođa trbuhozborka. Bravo! 

PIŠČIK (začuđeno). Zamislite! Čarobna Charlotta Ivano- 
novna... ja sam prosto zaljubljen... 

CHARLOTTA. Zaljubljen? (Slegnuvši ramenima.) Ta zar 
vi možete ljubiti? Guter Mensch, aber schlechter Musikant'. 

TROFIMOV (udara Piščika po ramenu). Jeste vi konj... 

CHARLOTTA. Molim pažnju, još jedna magija. (Uzima 
sa stolca ogrtač.) Evo jako lijepog ogrtača, htjela bih ga pro- 
dati... (Trese njime.) Ne želi li netko kupiti? 

PIŠČIK (čudeći se). Zamislite! 

CHARLOTTA. Ein, zwei, drei! (Brzo podigne ispušteni 
ogrtač; iza ogrtača stoji Anja, ona se klanja, juri k majci, 
grli je i, uz sveopći ushit, pobjegne natrag u salon.) 

LJUBOV ANDREJEVNA (pljeska). Bravo, bravo!... 

CHARLOTTA. Sad opet! Ein, zwei, drei! (Diže ogrtač, 
iza njega stoji Varja i klanja se.) 

PIŠČIK (čudeći se). Zamislite! 

CHARLOTTA. Gotovo je! (Baca ogrtač na Piščika, na- 
kloni se i pobjegne u salon.) 

PIŠČIK (juri za njom). Varalica... šta kažete? Šta ka- 
žete? (Odlazi.) 

LUBOV ANDREJEVNA. A Leonida još uvijek nema. 
Što radi u gradu tako dugo, ne shvaćam to! Ta ondje je već 
sve gotovo, imanje je prodano, ili dražba nije ni održana, 
zašto nas tako dugo drži u neizvjesnosti! 

VARJA (trudeći se da je utješi.) Ujkica je kupio, ja sam 
u to uvjerena. 

TROFIMOV (ironično). Da. 


! Dobar čovjek, ali loš muzičar (njem.). 

VARJA. Bakica mu je poslala punomoć da kupi na nje- 
zino ime s prijenosom duga. To je ona učinila zbog Anje. 
I ja sam uvjerena da će bog pomoći i ujkica će ga kupiti. 

LJUBOV ANDREJEVNA. Bakica iz Jaroslavlja poslala 
je petnaest tisuća, da se kupi imanje na njezino ime, — ona 
nama ne vjeruje — a taj novac ne bi bio dovoljan čak ni da 
platimo kamate. (Prekriva lice rukama.) Danas se odlučuje 
moja sudbina, odlučuje. ... 

TROFIMOV (ljuti Varju). Madame Lepahina! 

VARJA (ljutito). Vječni student! Već dva puta otpušten 
sa sveučilišta. 

LJUBOV ANDREJEVNA. A što se ti ljutiš, Varja? On 
te zadirkuje za Lepahina, pa šta onda? Ako hoćeš — udaj 
se za Lepahina, on je dobar, zanimljiv čovjek. A ako ne ćeš — 
nemoj se udavati; tebe, mala, nitko ne tjera... 

VARJA. Ja gledam na tu stvar ozbiljno, majčice, treba 
reći istinu. On je dobar čovjek, sviđa mi se. 

LJUBOV ANDREJEVNA. Pa udaj se. Što čekaš, ne shva- 
ćam! 

VARJA. Majčice, ta ne mogu ja sama njega zaprositi. 
Eto, već mi dvije godine svi govore za njega, svi govore, a 
on ili šuti, ili se šali. Ja shvaćam. On se bogati, zauzet je 
poslovima, njemu nije do mene. Kad bih imala novaca, barem 
malo, makar stotinu rubalja, ostavila bih sve i otišla nekuda 
daleko. Otišla bih u manastir. 

TROFIMOV. Divota! 

VARJA (Trofimovu). Student bi morao biti pametan! 
(Mekim glasom, plačljivo.) Kako ste postali ružni, Petja, kako 
ste ostarjeli (Ljubovi Andrejevnoj, više ne plačući.) Samo eto, 
bez posla ne mogu, majčice. Svaki časak moram bilo što 
raditi. 


(Ulazi Jaša.) 


JAŠA (jedva se suzdržavajući od smijeha). Epihodov je 
slomio biljarski štap!... (Odlazi.) 

VARJA. A zašto je Epihodov ovdje? Tko mu je dopustio 
da igra na biljaru? Ne shvaćam te ljude... (Odlazi.) 

LJUBOV ANDREJEVNA. Ne draškajte je, Petja, vidite 
da se i bez toga muči. 

TROFIMOV. Suviše je moralistkinja, tura nos kuda ne 
treba. Cijelo ljeto nije dala mira ni meni, ni Anji, bojala se 
da ne bi nastala kakva pustolovina. Što se to nje tiče? Usto, 
ja nisam ništa pokazivao, ja sam tako daleko od tričarija. 
Mi smo iznad ljubavi! 

LJUBOV ANDREJEVNA. A eto ja, čini se, ja sam ispod 
ljubavi. (Silno uznemirena.) Zašto nema Leonida? Samo da 
znam: je li imanje prodano ili nije? Nesreća mi se čini toliko 
nevjerojatnom, da nekako ne znam što da mislim, gubim 
se... Mogla bih ovaj časak viknuti... mogu načiniti glu- 
post. Spasite me, Petja. Ta govorite nešto, govorite... 


TROFIMOV. Bilo imanje danas prodano ili ne — sve- 
jedno je, nije li tako? S njime je davno svršeno, povratka 
natrag nema, zarasla je stazica. Umirite se, draga. Ne treba se 
obmanjivati, treba makar jednom u životu pogledati istini 
ravno u oči. 


LJUBOV ANDREJEVNA. Kakvoj istini? Vi vidite gdje 
je istina a gdje neistina, a ja ništa ne vidim, upravo kao da 
sam izgubila sposobnost promatranja stvari. Vi smjelo rje- 
šavate sva važna pitanja, no recite, mili moj, nije li to zato, 
što ste vi mladi, što niste još ništa pretrpjeli? Vi smjelo gle- 
date naprijed, a nije li to zato, što ne vidite i ne očekujete 
ništa strašnoga, jer je život još skriven od vaših mladih očiju? 
Vi ste odvažniji, pošteniji, dublji od nas, ali zamislite se, 
budite velikodušni barem toliko, koliko je crno pod noktom 
— poštedite me. 'Ta ja sam se ovdje rodila, ovdje su živjeli 
moj otac i majka, moj djed, ja volim ovu kuću, bez višnjika 
ne mogu zamisliti svoj život, i, ako je već tako potrebno pro- 
dati ga, onda prodajte i mene zajedno s višnjikom... (Grli 
Trofimova, ljubi ga u čelo.) Ta moj se sin ovdje utopio... 
(Plače.) Požalite me, dobri, dragi čovječe. 


TROFIMOV. Pa vi znate da ja suosjećam s vama svom 
svojom dušom. 


LJUBOV ANDREJEVNA. Ali to treba drugačije, druga- 
čije izreći... (Vadi rupčić, na pod pada telegram.) Meni je 
danas teško pri duši, ne možete sebi to zamisliti. Ovdje mi je 
bučno, duša mi podrhtava od svakog zvuka, i ja sva dršćem, 
a ne mogu otići u svoju sobu, strašno mi je u samoći. Ne 
osuđujte me, Petja... Ja vas volim kao rođeno dijete. Ja bih 

vam rado dala svoju Anju, kunem vam se, samo, mili, treba 
učiti, treba završiti fakultet. Vi ništa ne radite, i sudbina vas 
baca s mjesta na mjesto, a to je tako čudno... Nije li istina? 
Isto tako treba nešto učiniti s bradom, da raste na neki na- 
čin... (Smije se.) Smiješni ste! 

TROFIMOV (diže telegram). Ne želim biti ljepotan. 

LJUBOV ANDREJEVNA. To je telegram iz Pariza. Svaki 
dan dobivam. I jučer sam dobila, i danas. Taj divlji čovjek 
opet je bolestan, opet je s njim loše... Moli me da mu opro- 
stim, moli da dođem, i ustvari bih trebala da otputujem u 
Pariz, da budem uz njega. Vi, Petja, pravite strogo lice, ali 
što da se radi, mili moj, što da radim, on je bolestan, on je 
sam, nesretan, a tko će ga ondje njegovati, tko će ga očuvati 
od poroka, tko će mu u pravi čas pružiti lijek? I što da ovdje 
skrivam ili šutim, ja ga ljubim, to je jasno. Volim ga, volim... 
To je kamen na mom vratu, s njim ću potonuti na dno, 
ali ja ljubim taj kamen i ne mogu bez njega živjeti. (Stišče 
Trofimovu ruku.) Ne mislite loše, Petja, nemojte mi ništa 
govoriti, ne govorite... 

TROFIMOV (kroz suze). Tako vam boga, oprostite mi na 
iskrenosti: ta on vas je opljačkao! 

LJUBOV ANDREJEVNA. NE, ne, i ne, ne treba tako go- 
voriti... (Začepi uši.) 

TROFIMOV. 'Ta on je nitkov, jedino vi to još ne znate! 
On je propali nitkov, bijednik... 

LJUBOV ANDREJEVNA (razljutivši se, ali uzdržano). 
Imate dvadeset šest ili dvadeset sedam godina, a još uvijek ste 
gimnazijalac drugoga razreda! 

TROFIMOV. Pa neka! 

LJUBOV ANDREJEVNA. Treba biti muškarac, u vašim 
godinama treba razumjeti one, koji ljube. I treba i sam vo- 
ljeti... treba se zaljubljivati! (Ljutito.) Da, da! A u vas nema 
moralne čistoće, nego ste samo čistunac, smiješni čudak, 
izrod... 

TROFIMOV (užasnut). Što to ona govori! 

LJUBOV ANDREJEVNA. »Ja sam iznad ljubavi!« Vi ni- 
ste iznad ljubavi, nego jednostavno, kako to govori naš Firs, 
vi ste nespretnjaković, U vašim godinama pa nemati lju- 
bavnice!... 

TROFIMOV (užasnut). To je strašno! Što ona to govori?! 
(Ide brzo u salon, hvatajući se za glavu.) To je strašno... Ne 

mogu, otići ću... (Odlazi, ali se u isti čas vraća.) Među nama 
je sve svršeno! (Odlazi u predsoblje.) 

LJUBOV ANDREJEVNA (viče za njim). Pctja, počekajte! 
Smiješni čovječe, pa ja sam se našalila! Petja! 


(Čuje se, kako u predsoblju netko užurbano korača po 
stubama, i odjednom bučno pada dolje. Anja i Varja zaviknu, 
ali u isti čas se začuje smijeh.) 


LJUBOV ANDREJEVNA. Što se to tamo dogada? 
(Utrči Anja.) 


ANJA (smijući se). Peija je pao sa stepenica! (Otrči!) 
LJUBOV ANDREJEVNA. Što je čudak taj Petja... 


(Šef stanice zaustavlja se posred salona i recitira »Gre- 
šnicu« A. Tolstoja. Slušaju ga, ali tek što je izgovorio neko- 
liko redaka, kad se iz predsoblja donosi zvuk valcera, i re- 
citacija prestaje. Svi plešu. Iz predsoblja dolaze Trofimov, 
Anja, Varja i Ljubov Andrejevna.) 


LJUBOV ANDREJEVNA. Eh, Petja... Eh, čista dušo... 
molim za oproštenje... Hajdemo plesati... (Pleše s Petjom). 


(Anja i Varja plešu.) 


(Ulazi Firs, stavlja svoju palicu kod ulaznih vrata. Jaša 
je također izišao iz gostinske sobe, gleda u plesače.) 


JAŠA. Što je, djedice? 

FIRS. Nije dobro. Prije su u nas na plesovima plesali 
generali, baruni, admirali, a sada šaljemo po poštanske či- 
novnike i šefove stanica, pa i ti nerado idu. Nešto sam oslabio. 
Pokojni gospodar, djedica, sve je liječio pečatnim voskom, 
protiv svih bolesti. Ja već dvadeset godina svaki dan uzimam 
vosak, i bolje mi je. Možda sam zato još i živ. 

JAŠA. Dodijao si, djede. (Zijeva.) Trebalo bi da što prije 
umreš! 

FIRS. Eh, ti... žutokljunče! (Mrmlja.) 


(Trofimor i Ljubov Andrejevna plešu u sulonu, a zatim 
u gostinskoj sobi.) 

IJUBOV ANDREJEVNA. Merci. Malo ću sjesti... (Sje- 
da.) Umorila sam se. 


(Ulazi Anja.) 


ANJA (uzbuđeno). Evo sad je u kuhinji nekakav čovjek 
pričao da je višnjik već danas prodan. 

LJUBOV ANDREJEVNA. Kome je prodan? 

ANJA. Nije rekao kome, otišao je. (Pleše s Trofimovom, 
oboje odlaze u salon.) 

JAŠA. To je ondje brbljao nekakav stranac. Stranac. 

FIRS. A Leonida Andrejiča još nema, nije stigao. Ima 
na sebi lagani kaput, demisaison, vrlo lako bi se mogao na- 
hladiti. Eh, mlado-zeleno! 

LJUBOV ANDREJEVNA. Ta ja ću umrijeti. Idite, Jaša, 
saznajte kome je prodan višnjik! 

JAŠA. Pa taj je starac već odavno otišao! (Smije se.) 

LJUBOV ANDREJEVNA (malo se ljuteći). No, što se vi 
smijete? Čemu se veselite? 

JAŠA. Ta Epihodov je jako smiješan. Glup čovjek. Dva- 
deset i dvije nesreće. 

LJUBOV ANDREJEVNA. Firs, ako prodaju imanje, kuda 
ćeš onda ti? 

FIRS. Kamo zapovjedite, onamo ću poći. 

LJUBOV ANDREJEVNA. Od čega ti je takvo lice? Ti si 
bolestan? Znaš, trebao bi otići u krevet... 

FIRS (osmjehujući se). Ja da odem spavati, a tko će 
ovdje bez mene posluživati, tko dovesti sve u red? Sam sam 
na cijelu kuću! 

JAŠA (Ljubovi Andrejevnoj). Ljubov Andrejevna! Dopu- 
stite da vam se obratim s molbom, budite tako ljubazni! Ako 
opet pođete u Pariz, uzmite mene sobom, molim vas. Ovdje 
mi je gotovo nemoguće ostati. (Ogledavši se, poluglasno.) Što 
i da se kaže, zemlja je neobrazovana, narod nemoralan, usto 
je dosadno, u kuhinji hrane očajno, i onda još i taj Firs tu 
hoda i mrmlja razne neumjesne riječi. Uzmite me sobom, 
budite tako dobri! 

(Ulazi Piščik.) 


PIŠČIK. Dopustite da vas zamolim za... valcerčić, ljepo- 
tice... (Ljubov Andrejevna ide s njim.) Ljepotice, svejedno 

ću vam uzeti 180 rubljića... Uzet ću... (Pleše.) 180 rubljića 
..., (Prešli su u salon.) 


JAŠA (tiho pjevuši). »Shvaćaš li duše moje uzbuđenje. . .« 


(U salonu neka osoba u sivom cilindru i šarenim hlačama 
maše rukama i poskakuje; čuju se krikovi: »Bravo, Charlotta 
Ivanovna!«) 


DUNJAŠA (zaustavila se da se napudra). Gospođica mi 
zapovijeda da plešem — kavalira ima mnogo, a dama malo, a 
meni se od plesa vrti u glavi, srce mi udara. Firse Nikolaje- 
viču, malo prije mi je jedan činovnik s pošte rekao nešto, 
da mi je prosto stao dah. 


(Muzika utihnjuje.) 


FIRS. Što ti je rekao? 

DUNJA. Vi ste, veli on, kao cvijetak. 

JAŠA (zijeva). Prostačine... (Odlazi.) 

DUNJAŠA. Kao cvijetak... Ja sam tako profinjena dje- 
vojka, strahovito volim nježne riječi. 

FIRS. Ogrubjet ćeš i ti. 


(Ulazi Epihodov.) 


EPIHODOV. Vi, Avdotja Fjodorovna ne ćete da mene 
vidite... kao da sam ja nekakav kukac. (Uzdiše.) Eh, živote! 

DUNJAŠA. Izvolite? 

EPIHODOV. Besumnje, možda vi imate i pravo. (Uzdiše.) 
Ali naravno, ako se pogleda sa stajališta, onda ste me vi, do- 
pustite da se tako izrazim, i oprostite što sam iskren, doveli 
potpuno u stanje duha. Ja poznajem svoju sreću, svaki mi 
se dan dogodi nekakva nesreća, i na to sam već odavno na- 
vikao, tako da sa smiješkom gledam u svoju sudbinu. Vi ste 
mi dali riječ, iako ja... 

DUNJAŠA. Molim vas, kasnije ćemo razgovarati, a sađa 
me ostavite na miru. Sad ja sanjarim. (Igra se lepezom.) 

EPIHODOV. Svaki me dan zadesi nesreća, i ja, dopustite 
da tako kažem, samo se osmjehnem, čak se smijem. 


(Iz salona uđe Varja.) 

VARJA. Semjone, ti još uvijek nisi otišao? Eh, ti si uisti- 
nu neobazriv čovjek. (Dunjaši.) Odlazi odavle, Dunjaša. (Epi- 
hodovu.) Sad igraš na biljaru i slomiš štap, sad šetaš po go- 
stinskoj sobi, kao gost. 

EPIHODOV. Vi mene, dopustite da se tako izrazim, ne 
možete pozivati na odgovornost. 

VARJA. Ja te ne pozivam na odgovornost, nego ti velim. 
Samo znaš hodati s jednog mjesta na drugo, a ne radiš ništa. 
Držimo blagajnika, a zašto — ne zna se. 

EPIHODOV. Da li ja radim, šetam, jedem ili igram biljar, 
o tome mogu suditi jedino stariji i razumni ljudi. 

VARJA. Kako smiješ to govoriti? (Planuvši.) Kako smi- 
ješ? Znači, ja ne znam ništa? Gubi se odavde! Odmah! 

EPIHODOV (uplašivši se). Molim vas da se finije izra- 
žavate. 

VARJA (izgubivši strpljenje). Ovaj čas van odavde! (On 
ide prema vratima, ona za njim.) Dvadeset i dvije nesreće! Da 
ti nestane traga odavde! Da te moje oči više ne ugledaju! 
(Epihodov je izišao; iza vrata čuje se njegov glas: »Ja ću vas 
tužitil«) A, ti se vraćaš? (Hvata palicu, koju je kod vrata osta- 
vio Firs.) Dođi... Dođi... Dođi, ja ću ti pokazati... A, ti se 
vraćaš? Vraćaš? Onda gle što ćeš dobiti... (Uzmahuje pali- 
com, u taj čas ulazi Lopahin.) 

LOPAHIN. Najljepše zahvaljujem. 

VARJA (ljutito i ironično). Oprostite! 

LOPAHIN. Pa ništa. Najljepše zahvaljujem na ugodnom 
dočeku. 

VARJA. Ne vrijedi zahvalnosti. (Odlazi, zatim se ogleda 
i meko pita). Nisam li vas udarila? 

LOPAHIN. Ne, nije ništa. Samo će mi iskočiti debela 
kvrga. 

GLAS U SALONU. Stigao je Lopahin! Jermolaj Aleksejič. 

PIŠČIK. Pa gdje si ti, zaboga... (Ljubi se s Lopahinom.) 
Od tebe miriše na konjačić, dragi moj, dušice moja. A mi se 
ovdje također veselimo. 


(Ulazi Ljubov Andrejevna.) 
LJUBOV ANDREJEVNA. To ste vi, Jermolaju Alekse- 
jiču? Kako vas tako dugo nema? Gdje je Leonid? 


LOPAHIN. Leonid Andrejič je sa mnom stigao, ide... 

LJUBOV ANDREJEVNA (nervozno). No, kako je bilo? Je 
li dražba održana? Ta govorite! 
a LCPAHIN (zbunjeno, bojeći se da iskaže svoju radost). 
Dražba je završila oko četiri sata... Zakasnili smo na vlak, 
pa smo morali čekati do devet i po. (Teško uzdahnuvši.) Uh, 
malo mi se vrti u glavi... 


(Ulazi Gajev, u desnoj su mu ruci kupovine, lijevom briše 
suze.) 


LJUBOV ANDREJEVNA. Lenja, što je? Lenja, kako je? 
(Nestrpljivo, kroz suze.) Ta pričaj brže, tako ti boga... 

GAJEV (ne odgovori joj ništa, samo odmahne rukom; 
Firsu plačući). Evo, uzmi... Tu su sleđevi, kerčke haringe... 
Ja danas nisam ništa jeo... Toliko sam prepatio! (Vrata u 
sobu, gdje se igra biljar, otvorena su, čuju se udarci kuglica 
i Jašin glas: »Sedam i osamnaest!« Gajev mijenja izraz lica, 
više ne plače.) Strahovito sam umoran. Firse, daj mi da se 
preobučem, (Odlazi kroz salon u svoju sobu, za njim korača 
Firs.) 

PIŠČIK. Što je bilo s dražbom? Ta pričaj! 

LJUBOV ANDREJEVNA. Je li višnjik prodan? 

LOPAHIN. Prodan je. 

LJUBOV ANDREJEVNA. Tko ga je kupio? 

LOPAHIN. Ja sam ga kupio. (Pauza.) 


(Ljubov Andrejevna je potištena; da ne stoji kraj naslo- 
njača i stola, ona bi pala; Varja skida s pojasa ključeve, baca 
ih na pod nasred gostinske sobe i odlazi.) 


LOPAHIN. Ja sam ga kupio! Počekajte, gospodo, molim 
vas, meni se vrli u glavi, ne mogu da govorim... (Smije se.) 
Došli mi na dražbu, a ondje već Deriganov. Leonid Andrejič 
imao je svega petnaest tisuća, a Deriganov je povrh duga 
odmah ponudio trideset. Vidim ja u čemu je stvar, te se uhva- 
tim s njime u koštac, ponudih četrdeset. On ponudi četrdeset 
i pet. Ja pedeset i pet. On, znači, povisuje za pet tisuća, a ja za 
deset... No, i završilo je. Povrh duga ja sam dao dvadeset 
tisuća, i tako je moja bila zadnja. Višnjik je sada moj! Moj! 
(Smije se.) Bože moj, gospode, višnjik je moj! Recite mi da 
sam pijan, da sam poludio, da mi se sve to samo čini... (Uda- 
Ta nogama.) Ne smijte mi se! Kad bi moj otac i djed ustali 

iz groba i pogledali to što se događa, kako njihov Jermolaj, 
tučeni, polupismeni Jermolaj, koji je zimi išao bos, kako je 
taj isti Jermolaj kupio imanje, od kojega nema ništa ljepše 
na svijetu. Ja sam kupio imanje, na kojemu su djed i otac bili 
robovi, gdje ih čak nisu puštali ni u kuhinju. Ja sanjam, meni 
se to samo pričinja, to je san... To je plod vaše mašte, po- 
kriven mrakom neizvjesnosti... (Diže ključeve, ljubazno se 
smiješeći.) Bacila je ključeve, hoće reći, da ona više nije ovdje 
gospodarica... (Zvecka ključevima.) No, ta svejedno je. (Čuje 
se, kako orkestar udešava instrumente.) Ej, muzikanti, svi- 
rajte, ja želim da vas čujem! Dođite svi da vidite, kako će 
Jermolaj Lopahin zahvatiti sjekirom po višnjiku, kako će 
drveće padati na zemlju! Sagradit ćemo ljetnikovce, i naši 
unuci i praunuci će ugledati ovdje novi život... Muzikanti, 
svirajte! 


(Muzika svira. Ljubov Andrejevna spustila se na stolicu 
i gorko plače.) 


LOPAHIN (prijekorno). Zašto, ta zašto me niste poslušali? 
Jadna moja, dobra, sad više ne ćeš vratiti što je bilo. (Sa su- 
zama u očima.) O, kad bi to što prije prošlo, kad bi se što 
prije promijenio naš neskladni, nesretni život, 

PIŠČIK (uzima ga za ruku, poluglasno). Ona plače, Haj- 
demo u salon, ostavimo je samu... Hajdemo... (Uzima ga 
za ruku i odvodi u salon.) 

LOPAHIN. Pa što je to? Svirači, svirajte oštro! Neka bude 
sve onako, kako ja želim! (Ironično.) Dolazi novi spahija, po- 
sjednik višnjika! (Slučajno je gurnuo stolić, i samo što nije 
prevrnuo svijećnjak.) Sve ja mogu platiti! (Odlazi s Piščikom.) 


(U salonu i gostinskoj sobi nema nikoga, osim Ljubovi 
Andrejevne, koja sjedi, sva se skupivši i gorko plače. Muzika 
tiho svira, Brzo ulaze Anja i Trofimov. Anja prilazi k majci 
i klekne pred njom na koljena. Trofimov ostaje kod ulaza 
u salon.) 


ANJA. Mama!... ti plačeš? Draga, dobra, lijepa moja 
mama, moja ljepotica, ja te volim... ja te blagoslivljam. Vi- 
šnjik je prodan, njega više nema, to je istina, ali ne plači, 
mama, pred tobom je ostao život, ostala je tvoja dobra, čista 
duša... Hajde sa mnom, hajde, draga, idemo odavde!... Mi 

ćemo zasaditi novi vrt, koji će biti ljepši od ovoga, ti ćeš ga 
vidjeti i razumjet ćeš, i radost, tiha, duboka radost spustit će 
se na tvoju dušu kao sunce uvečer, i ti ćeš se osmjehnuti, ma- 
ma! Hajdemo, draga! Hajdemo!... 


Zastor 


ČETVRTI ČIN 


Dekoracija kao u prvom činu. Nema ni zastora na prozorima, 
niti slika, ostalo je nešto namještaja, koji je složen u jedan kut, 
kao da je za prodaju. Osjeća se praznina. Kraj izlaznih vrata i 
u dubini pozornice složeni su kovčezi, paketi za put i sl. Vrata 
s lijeve strane su otvorena, odatle se čuju glasovi VARJE i ANJE. 
LOPAHIN stoji, čeka. JAŠA drži pladanj sa čašicama u koje je 
nasut šampanjac. U predsoblju EPIHODOV povezuje sanduk. Iza 
scene u dubini čuje se žamor. To su došli seljaci da se oproste. 
Glas GAJEVA: »Hvala, braćo, hvala vam.« 


JAŠA. Došli su seljaci da se oproste. Ja ovako mislim, 
Jermolaju Aleksejiču: narod je dobar, ali je neuk. 


(Žamor se stišava. Iz predsoblja izlaze Ljubov Andrejevna 
i Gajev; ona ne plače ali je blijeda, lice joj podrhtava, i ne 
može govoriti.) 


GAJEV. Ti si im poklonila svoju novčarku, Ljuba. Tako 
se ne smije raditi! Tako se ne smije! 

LJUBOV ANDREJEVNA. Nisam izdržala! Nisam izdržala! 
(Oboje odlaze.) 

LOPAHIN (na vrata, za njima). Izvolite, pokorno molim! 
Po čašicu za oproštaj! Nisam se sjetio da dovezem iz grada, 
a na stanici sam našao samo jednu bocu. Izvolite! (Pauza.) Pa 
što, gospodo! Ne želite li? (Odlazi od vrata.) Da sam znao — 
ne bih kupio! Eh, ne ću ni ja piti. (Jaša pažljivo stavlja po- 
služavnik na stolicu.) Popij, Jaša, makar ti. 

JAŠA. Sretan put onima koji odlaze! A vi sretno ostali! 
(Pije.) Ovo nije pravi šampanjac, vjerujte mi. 

LOPAHIN. Osam rubalja stoji boa. (Pauza.) Ovdje je 
vraški hladno. 

JAŠA. Danas nismo ložili, jer ionako putujemo. (Smije 
se.) 

LOPAHIN. Što ti to? 

JAŠA. Veselim se. 

LOPAHIN. Već je listopad, a vani sja sunce i tiho je, kao 
ljeti. Lijepo je vrijeme. (Pogleda na sat, pa govori kroz vra- 
ta.) Gospodo, imajte na umu, da je do polaska vlaka ostalo 
samo četrdeset i sedam minuta! Znači, za dvadeset minuta 
treba poći na stanicu. Požurite! 


(Trofimov u kaputu ulazi iz dvorišta.) 


TROFIMOV. Čini mi se, da je već vrijeme da idemo. 
Konji su spremni. Vrag neka zna gdje su moje kaljače. Nestale 
su. (Na vrata.) Anja, nema mojih kaljača! Nisam ih našao! 

LOPAHIN. A ja mcram putovati u Harkov. Poći ću s va- 
ma istim vlakom. U Harkovu ću proživjeti cijelu zimu. Ne- 
prestano sam brbljao s vama, izmučio sam se bez posla. Ne 
mogu ja biti bez posla, ne znam što da činim s rukama. Miču 
se nekako čudno, kao da su tuđe. 

TROFIMOV. Odmah ćemo otići, i vi ćete se primiti svog 
korisnog posla. 

LOPAHIN. Ded, ispij čašicu. 

TROFIMOV. Ne, hvala. 

LOPAHIN. Znači, sad idite u Moskvu? 

TROFIMOV. Da, ispratit ću ih do grada, a sutra ću u 
Moskvu. 

LOPAHIN. Da... Pa eto, profesori ne drže predavanja, 
svi valjda čekaju kad ćeš doći! 

TROFIMOV. To se tebe ne tiče. 

LOPAHIN. Koliko je godina kako studiraš na sveučilištu? 

TROFIMOV. Izmisli nešto novije. To je staro i otrcano. 
(Traži kaljače.) Znaš, mi se vjerojatno ne ćemo više vidjeti, 
dakle dopusti mi da ti dadem jedan savjet na rastanku: ne 
razmahuj rukama! Odvikni se te navike da mlataraš! I isto 
tako: graditi ljetnikovce, računati, da će od ljetovalaca s vre- 
menom postati stalni gazde, računati tako — to isto znači — 
mlatarati... Bilo kako bilo, svejedno te volim. Imaš tanke, 
nježne prste, kao umjetnik, imaš osjećajnu, nježnu dušu... 

LOPAHIN (grli ga). Zbogom, mili. Hvala na svemu. Ako 
trebaš, uzmi od mene novaca za put. 

TROFIMOV. Ta što će mi? Ne trebam. 

LOPAHIN. Ta vi nemate! 

TROFIMOV. Imam. Zahvaljujem vam. Dobio sam za pri- 
jevod. Evo ih ovdje, u džepu. (Uzbuđeno.) A mojih kaljača 
nema! 

VARJA (iz druge sobe). Uzmite vašu ropotariju! (Baca 
na pozornicu par gumenih kaljača.) 

TROFIMOV. A što se vi ljutite, Varja? Hm... ta to nisu 
moje kaljače! 

LOPAHIN. Proljetos sam posijao tisuću desetina maka, i 
time sam zaradio čistih četrdeset tisuća. A kad je moj mak 
cvao, kakva li je to bila slika! Eto, znači, velim ja, zaradio sam 
četrdeset tisuća, i, znači, nudim ti zajam, zato što imam. Zašto 
da dižeš nos? Ja sam seljak... ja jednostavno! 

TROFIMOV. Tvoj je otac bio sejlak, a moj apotekar, i iz 
toga ne proizlazi savršeno ništa. (Lopahin vadi novčanik.) 
Pusti, pusti... Da mi daješ i dvjesta tisuća — ne bih uzeo. Ja 
sam slobodan čovjek. I sve ono, što vi tako visoko i skupo 
cijenite, svi vi, bogati i siromašni, nada mnom nema ni naj- 
manje vlasti, sve je kao paperje, koje leprša po zraku. Ja 
mogu živjeti bez vas, mogu prolaziti kraj vas, jak sam i po- 
nosan. Čovječanstvo kroči prema višoj istini, prema višoj sreći 
negoli je moguća na zemlji, a ja stojim u prvim redovima! 

LOPAHIN. Hoćeš li stići cilju? 

TROFIMOV. Hoću. (Pauza.) Stići ću, ili ću drugima po- 
kazati put kojim treba ići. 


(Čuje se kako u daljini udaraju sjekire o stabla.) 


LOPAHIN,. Pa zbogom, dragi. Vrijeme je da se ide. Mi 
jedan pred drugim dižemo nos, a život eto prolazi. Kad dugo 
radim, bez odmora, onda su mi misli jednostavnije, i čini mi 
se kao da je i meni jasno zbog čega postojim. A koliko li je, 
brate, u Rusiji ljudi, koji ne znaju zbog čega postoje. No, sve- 
jedno, suština stvari nije u tome. Vele, da je Leonid Andrejič 
primio mjesto, radit će u banci, imat će šest tisuća godišnje... 
Samo što ne će dugo izdržati, jako je lijen... 

ANJA (na vratima). Mama vas moli da ne siječete višnjik 
dok ona ne ode. 

TROFIMOV. Zaista, zar nemate ni toliko takta... (Odlazi 
u predsoblje.) 

LOPAHIN. Odmah, odmah... Eh, što li su... (Odlazi za 
njim.) 

ANJA. Jesu li otpremili Firsa u bolnicu? 

JAŠA. Ja sam još jutros rekao. Vjerojatno su ga otpre- 
mili. 

ANJA (Epihodovu, koji prolazi kroz salon). Semjonu Pan- 
telejiču, molim vas pogledajte jesu li Firsa odvezli u bolnicu? 

JAŠA (uvrijeđeno). Jutros sam ja rekao Jegoru. Što treba 
deset puta pitati! 

EPIHODOV. Stari Firs, po mome konačnom mišljenju, 
nije više za povratak, on mora na drugi svijet. A ja mu mogu 
jedino zavidjeti. (Stavio je kovčeg na kutiju sa šeširima i 
zgnječio je.) Eto, vidite! Znao sam to! (Odlazi.) 

JAŠA (ironično). Dvadeset i dvije nesreće... 

VARJA (iza vrata). Jesu li Firsa odvezli u bolnicu? 

ANJA. Odvezli su ga! 

VARJA. A zašto nisu uzeli pismo za liječnika? 

ANJA. Onda ga treba poslati za njima... (Odlazi.) 

VARJA (iz susjedne sobe). Gdje je Jaša? Recite mu, da 
je stigla njegova majka, želi da se oprosti. 

JAŠA (odmahuje rukom). Eh, samo mi dosađuje! 


(Dunjaša se neprestano vrti oko stvari; sad, kad je Jaša 
ostao sam, ona priđe k njemu.) 


DUNJAŠA. Što me ne pogledate barem jednom, Jaša. 
Vi putujete... ostavljate me... (Plače i baca mu se oko 
vrata.) 

JAŠA. Našto plakati? (Pije šampanjac.) Za šest dana opet 
ću biti u Parizu. Sutra ćemo sjesti u brzi vlak i odjuriti — 
više nas ne ćete vidjeti. Čak sve nekako ne vjerujem. Vive la 
France!!... Ovo nije za mene, ne mogu tu živjeti... ništa se 
ne može napraviti. Nagledao sam se prostakluka — i dosta mi 
je. (Pije šampanjac.) Što da plačeš? Vlađajte se pristojno, i 
tada ne ćete plakati. 

DUNJAŠA (pudra se, gledajući se u ogledalce). Pišite mi 
iz Pariza. Ta ja sam vas voljela, Jaša, tako sam vas voljela! 
Ja sam osjetljivo biće, Jaša! 

JAŠA. Idu ovamo. (Vrzma se oko kovčega, tiho pjevuši.) 


(Ulaze Ljubov Andrejevna, Gajev, Anja i Charlotta Iva- 
novna.) 


1 Živjela Francuska! 

GAJEV. Vrijeme je da idemo. Nemamo više mnogo vre- 
mena. (Gledajući Jašu.) Tko to smrdi po haringi? 

LJUBOV ANDREJEVNA. Za desetak minuta moramo 
sjesti u kola... (Obuhvaća pogledom sobu.) Zbogom, mili do- 
me, stari djedice. Proći će zima, doći proljeće, a tebe više ne 
će biti, srušit će te. Koliko toga su vidjeli ti zidovi! (Vatreno 
ljubi kćerku.) Blago moje, ti sjaš, tvoje oči igraju kao dva 
draga kamena. Jesi li zadovoljna? Jako zadovoljna? 

ANJA. Jako! Počinje nov život, mama! 

GAJEV (veselo). Ustvari, sada je sve u redu. Do prodaje 
višnjika svi smo se uzbuđivali, patili, a zatim, kada je pitanje 
bilo konačno riješeno, svi smo se umirili, čak smo postali ve- 
seliji... Ja sam bankovni činovnik, sad ću ja financirati... 
žutu u sredinu, a i ti, Ljuba, bilo kako bilo, izgledaš bolje, to 
je sigurno. 

LJUBOV ANDREJEVNA. Da. Moji su živci nešto bolje, 
to je istina. (Pružaju joj šešir i ogrtač.) Spavam dobro. Iznesite 
moje stvari, Jaša. Vrijeme je. (Anji.) Djetešce moje, uskoro 
ćemo se vidjeti... Ja odlazim u Pariz, ondje ću živjeti od 
novca, koji ti je poslala tvoja bakica iz Jaroslavlja za kupnju 
imanja — neka živi bakica! — samo što ti novci ne će dugo 
trajati. 

ANJA. Mama, ti ćeš se vratiti brzo, brzo... je li istina? 
Ja ću se pripremiti, položit ću ispit u gimnaziji i zatim ću 
raditi i tebi pomagati. Ti i ja ćemo, mama, zajedno čitati razne 
knjige... Je li tako? (Ljubi majci ruke.) Čitat ćemo u jesenje 
večeri, pročitat ćemo mnogo knjiga, i pred nama će se otvoriti 
novi, divan svijet... (Sanjari.) Mama, dođi... 

LJUBOV ANDREJEVNA. Doći ću, zlato moje. (Grli 
kćerku.) 


(Ulazi Lopahin. Charlotta tiho pjevuši pjesmicu.) 


GAJEV. Sretne li Charlotte: ona pjeva! 

CHARLOTTA (uzima zavežljaj, koji naliči na povijeno 
dijete). Djetešce moje, haji-haji... (Čuje se plač djeteta: ua! 
ua!...) Ušuti, lijepi moj, drago moje djetešce. (Ua! Ua!...) 
Tako te žalim! (Baca zavežljaj na mjesto.) Onda mi vi, molim 
vas, nađite mjesto. Ja ne mogu ovako. 

LOPAHIN. Naći ćemo, Charlotta Ivanovna, ne uznemi- 
rujte se. 

GAJEV. Svi nas napuštaju. Varja odlazi... odjednom 
smo im postali nepotrebni. 

CHARLOTTA. U gradu ja nemam gdje živjeti. Treba 
otići... (Pjevuši.) Svejedno... 


(Ulazi Piščik.) 


LOPAHIN. Čudo od prirode! ... 

PIŠČIK (zapuhavši se), Oh, dajte mi da odahnem... iz- 
mučio sam se... Moje poštovanje... Dajte mi vode... 

GAJEV. Valjda opet po novce? Hvala lijepo, mičem se 
dalje od grijeha... (Odlazi.) 

PIŠČIK. Odavno nisam bio kod vas... ljepotice... (Lo- 
pahinu.) Ti si ovdje... Veselim se što te vidim... čovjek ve- 
lika uma... uzmi...izvoli... (Pruža Lopahinu novac.) Četiri 
stotine rubalja... ostaje mi još osam stotina četrdeset... 

LOPAHIN (u nedoumici sliježe ramenima). Kao u snu... 
A gdje si to uzeo? 

PIŠČIK. Čekaj... Vrućina je... Dogodio se neobičan slu- 
čaj. Stigli k meni Englezi i našli na zemlji nekakvu bijelu 
glinu... (Ljubovi Andrejevnoj). Evo i vama četiri stotine... 
divna, čarobna... (Daje joj novce). Ostalo kasnije. (Pije vode.) 
Malo prije je neki mladić pričao u vagonu, kao da tobože 
neki... veliki filozof savjetuje da se skače s krovova... 
»Skači!« veli, i u tome je cio problem. (Začuđeno.) Zamislite! 
Vode!... 

LOPAHIN. A kakvi su to Englezi? 

PIŠČIK. Unajmio sam im dio zemljišta, gdje ima gline, 
na 24 godine... A sada, oprostite, nemam vremena... moram 
juriti dalje... Idem Znojkovu... pa Kardamonovu... Svima 
sam dužan... (Pije.) Bilo vam uzdravlje... U četvrtak ću na- 
vratiti... 

LJUBOV ANDREJEVNA. Mi ovaj čas odlazimo u grad, 
a sutra ja putujem u inozemstvo... 

PIŠČIK. Što? (Uzbuđeno.) Zašto u grad? A zato ja vidim 
namještaj... kovčege... Eh, pa ništa... (Kroz suze.) U redu 
... "To su prepametni ljudi... ti Englezi... Ništa... Bilo vam 
sretno... Bog će vam pomoći... Ništa... Sve na svijetu ima 
svoj kraj... (Ljubi ruku Ljubovi Andrejevnoj.) A čujete li 
da sam ja završio, sjetite se ovog starog... konja, i recite: 
»Živio na svijetu takav i takav... Simeonov-Piščik... bilo 

mu carstvo nebesko...« Divne vrijeme... Da... (Odlazi sil- 
no zbunjen, ali se odmah vraća i govori na vratima.) Pozdra- 
vila vas je Dašenjka! (Odlazi.) 

LJUBOV ANDREJEVNA. Sad možemo i mi krenuti. Od- 
lazim s dvije brige na srcu. Prva — to je bolesni Firs. (Pogle- 
davši na sat.) Može se još pet, šest minuta... 

ANJA. Mama, Firsa su već otpremili u bolnicu. Jaša ga 
je odvezao jutros. 

LJUBOV ANDREJEVNA. Druga moja briga — to je Var- 
ja. Ona je navikla rano ustajati i raditi, i sad, bez rada, ona 
će biti kao riba bez vode. Omršavjela je, poblijedjela i plače 
sirotica... (Pauza.) Vi vrlo dobro znate, Jermolaju Aleksejiču; 
ja sam sanjala... udati je za vas, i po svemu se činilo da ćete 
je vi oženiti. (Šapuće nešto Anji, ova kima glavom Charlotti, 
te obje odlaze.) Ona vas ljubi, a i vama se sviđa, i ja ne znam, 
ne znam, zašto se uklanjate jedno drugome. Ne shvaćam! 

LOPAHIN. Moram priznati, da ni ja sam ne znam. Sve 
je nekako čudno... Ako još ima vremena, ja sam makar i 
odmah spreman... Završimo odmah i gotovo, jer osjećam, 
da je bez vas ne ću zaprositi. 

LJUBOV ANDREJEVNA. Prekrasno. Ta samo nam je ča- 
sak potreban. Odmah ću je pozvati... 

LOPAHIN. Uostalom, ima i šampanjca. (Pogledavši ča- 
šice.) Prazne su, netko je već popio. (Jaša kašljucne.) To se 
naziva isprazniti... 

LJUBOV ANDREJEVNA (živahno). Divno. Mi ćemo izi- 
ći... Jaša, allez! Ja ću je pozvati... (Na vrata.) Varja, ostavi 
sve, dođi ovamo. Idi! (Odlazi s Jašom.) 

LOPAHIN (pogledavši na sat). Da... (Pauza.) 


(Iza vrata čuje se suzdržan smijeh, šapat i na kraju ulazi 
Varja.) 


VARJA (dugo promatra stvari). Čudno, nikako ne mogu 
naći... 

LOPAHIN. Što tražite? 

VARJA. Sama sam stavila, a sad ne mogu naći. (Pauza.) 

LOPAHIN. A kuda ćete sad vi, Varvaro Mihajlovna? 

VARJA. Ja? K Ragulinima... Dogovorila sam se s njima 
da ću im paziti gospodarstvo... biti ekonomka, tako nešto. 

LOPAHIN. To je u Jašnjevu? Bit će sedamdeset vrsta. 
(Pauza.) Eto, i završio je život u ovoj kući... 

VARJA (ogledajući stvari). Ta gdje je to... Da nisam 
možda strpala u sanduk?... Da, život u ovoj kući je završio... 
više ga ne če biti... 

LOPAHIN. A ja sad odlazim u Harkov... eto tim istim 
vlakom. Imam mnogo posla. A ovdje u kući ostavljam Epi- 
hodova... Unajmio sam ga. 

VARJA. Što ćemo! 

LOPAHIN. Prošle je godine u to vrijeme već padao sni- 
jeg, a sad je tiho, sunčano vrijeme. Samo što je, eto, hladno... 
Tri je stupnja ispod ništice. 

VARJA. Nisam gledala. (Pauza.) Uostalom, termometar 
nam je razbijen... (Pauza.) 

GLAS IZVANA. Jermolaju Aleksejiču!... 

LOPAHIN (kao da je Odavno čekao taj poziv). Odmah! 
(Brzo odlazi.) 


(Varja, sjedeći na podu i položivši glavu na zavežljaj s ru- 
bljem tiho plače. Otvaraju se vrata, pažljivo ulazi Ljubov 
Andrejevna.) 


LJUBOV ANDREJEVNA. Pa što ćemo? (Pauza.) Treba 
ići. 

VARJA (više ne plače, otrla je suze). Da, vrijeme je, maj- 
čice. Ja ću danas otići Ragulinima, samo da ne zakasnim na 
vlak... 

LJUBOV ANDREJEVNA (na vrata). Anja, oblači se! 


(Ulazi Anja, zatim Gajev, Charlotta Ivanovna. Gajev je 
obukao topli kaput s kapucom. Utrčava posluga, izvoščiki, 
Epihodov se vrzma oko stvari.) 


LJUBOV ANDREJEVNA. Sada možemo i na put. 

ANJA (veselo). Na put! 

GAJEV. Prijatelji moji, mili, dragi moji prijatelji! Na- 
puštajući ovu kuću zauvijek, mogu li šutjeti, mogu li se 
suzdržati, da na rastanku ne pokažem te osjećaje, koji sad 
ispunjaju cijelo moje biće... 

ANJA (molećim glasom). Ujo! 

VARJA. Ujkice, nemoj! 

GAJEV (sumorno). Dubletom žutu u sredinu.., Šutim... 


(Ulazi Trofimov, zatim Lopahin.) 

TROFIMOV. Pa šte, gospodo, vrijeme je da idemo! 

LOPAHIN. Epihodove, moj kaput! 

LJUBOV ANDREJEVNA. Ja ću još časak posjediti. 
Upravo kao da prije nikad nisam vidjela, kakvi su zidovi u 
ovoj kuči, kakvi su stropovi, i sada ih promatram pohlepno, 
s takvom nježnom ljubavlju... 

GAJEV. Sjećam se, kad mi je bilo šest godina, na sv. Tro- 
jicu sjedio sam na tom prozoru i gledao kako je moj otac 
išao u crkvu... 

LJUBOV ANDREJEVNA. Jesu li uzeli sve stvari? 

LOPAHIN. Čini se, sve. (Epihodovu, navlačeći kaput.) Ti, 
Epihodove, pazi da sve bude u redu. 

EPIHODOV (govori sipljivim glasom). Budite mirni, Jer- 
molaju Aleksejiču! 

LOPAHIN. A što ti je takav glas? 

EPIHODOV. Malo prije sam pio vode, nešto sam pro- 
gutao. 

JAŠA (prezrivo). Prostakluk... 

LJUBOV ANDREJEVNA. Otići ćemo — i ovdje ne će 
ostati ni žive duše... 

LOPAHIN. Sve do proljeća. 

VARJA (čupa iz zavežljaja kišobran, čini se kao da je 
njime zamahnula. Lopahin je napravio pokret kao da se 
uplašio). Što vi to, što vi to... Ja nisam ni pomislila. 

TROFIMOV. Gospodo, pođimo, sjednimo u kočije... Već 
je vrijeme! Sad će stići vlak! 

VARJA. Petja, eto onih vaših kaljača kraj kovčega. 
(Plačno.) I kako su vam prljave, stare... 

TROFIMOV (navlačeći kaljače). Hajdemo, gospodo!... 

GAJEV (silno uzbuđen, boji se da ne zaplače). Vlak... 
stanica... Croise u sredinu, bijelu dubletom u kut... 

LJUBOV ANDREJEVNA. Hajdemo! 

LOPAHIN. Jesu li svi ovdje? Nema li ondje nikoga? (Za- 
ključava vrata s lijeva.) Ovdje su složene stvari, treba zaklju- 
čati. Hajdemo!... 

ANJA. Zbogom, kućo! Zbogom, stari živote! 

TROFIMOV. Zdravo, novi živote!... (Odlazi s Anjom.) 


(Varja pogledom obuhvati sobu i polako odlazi. Ulaze Jaša i 
Charlotta s psetancem.) 

LOPAHIN. Znači, do proljeća. Izlažzite, gospodo... Do- 
viđenja!... (Odlazi.) 


(Ljubov Andrejevna i Gajev ostali su nasamo. Oni kao da su 
to čekali, bacaju se jedno drugome oko vrata i ridaju 
suzdržano, tiho, bojeći se da ih ne čuju.) 


GAJEV (očajno). Sestro moja, sestro moja... 

LJUBOV ANDREJEVNA. O, moj dragi, moj nježni, 
divni vrte!... Moj živote, moja mladosti, srećo moja, zbo- 
gom!... Zbogom! ... 

ANJIN GLAS (veselo zovući). Mama!... 

GLAS TROFIMOVA (veselo, uzbuđeno). Uu!... 

LJUBOV ANDREJEVNA. Posljednji put da pogledam zi- 
dove, prozore... Ovom sobom voljela je hodati pokojna 
majka... 

GAJEV. Sestro moja, sestro moja!... 

ANJIN GLAS. Mama!... 

GLAS TROFIMOVA. Auu!... 

LJUBOV ANDREJEVNA. Idemol!... (Odlaze.) 


(Pozornica je prazna. Čuje se, kako netko zaključava sva 
vrata i kako zatim odlaze kočije. Postaje tiho. Usred tišine 
razliježe se mukli udarac sjekire po drvetu, koji zvuči sa- 
motno i žalosno.) 


(Čuju se koraci. S vrata, koja stoje desno, pokazuje se 
Firs. On je obučen kao uvijek, u kratki kaput i bijeli prsluk, 
na nogama su mu papuče, Bolestan je.) 


FIRS (prilazi vratima, hvata za kvaku). Zaključano je. 
Otišli su... (Sjeda na divan.) Mene su zaboravili... Pa ni- 
šta... ja ću tu posjediti... A Leonid Andrejič sigurno nije 
obukao bundu, odvezao se u kaputu... (Zabrinuto uzdiše.) 
Ja nisam pogledao... Mlado — ludo! (Mrmlja nešto što se 
ne može razumjeti.) Život je, eto, prošao, kao dai nisi živio... 
(Legne.) Malo ću prileći... Nemaš više snagice, ništa više 
nije ostalo, ništa... Oh, ti... žutokljunče! (Nepomično leži.) 


(Čuje se udaljeni zvuk, upravo kao s neba, zvuk prsnule 
žice koji bolno zamire. Nastaje tišina, i samo se čuje kako 
daleko u vrtu sjekira udara o stablo.) 

Zastor 

BILJEŠKE 


U ovoj knjizi štampa se cjelokupno dramsko djelo A. P. Če- 
hova, izuzevši njegovu ranu »Dramu bez naslova« (napisanu 
osamdesetih godina) i »Tatjanu Rjepinu«. Ova dva dramska djela 
bit će štampana u posljednjoj, desetoj knjizi Sabranih djela. Kao 
i u ostalim knjigama, djela su poredana kronološkim redom na- 
stanka, odnosno objavljivanja. Kod onih drama, ili dramskih 
skica, kod kojih postoji dubleta — t. j. drama ili aktovka s istim 
sadržajem, — uvijek je štampan onaj tekst, koji je sam autor 
uključio u svoja Sabrana djela, odnosno tekst, kojemu se i u so- 
vjetskom izdanju Sabranih djela i pisama A. P. Čehova daje 
primat. 


NA GLAVNOJ CESTI (Na bol'šoj doroge) 


Ova aktovka je ustvari prerađena pripovijest A. P. Čehova »Uje- 
sen« (iz 1883. g.). 1885. Čehov je aktovku predao na cenzuru, koja 
je našla, da je djelo »nepodesno za prikazivanje«. Cenzor je, 
između ostaloga, završio svoj izvještaj ovim riječima: »Ta mračna 
i prljava drama po mojem mišljenju ne može biti odobrena za 
prikazivanje.« Na gornjem uglu izvještaja bilo je kasnije ozna- 
čeno: »Zabraniti. K. Feoktistov. 20. IX. 1885.« Tako ovo djelo nije 
bilo prikazivano. 

Aktovka je prvi puta objavljena tek u potpunom izdanju 
Čehovljevih sabranih djela iz g. 1914.—1950., prema rukopisnoj 
kopiji, koja se čuva u Centralnoj biblioteci ruske drame. 


LABUĐI PJEV (Lebedinaja pesnja) 


I ova jednočinka predstavlja prerađenu novelu »Kalhas«, objav- 
ljenu 1886. g. u Petrogradskim novinama. 1887. Čehov ju je dra- 
matizirao i objavio u »ilustriranom umjetničkom zborniku« »Se- 
zona«. Kasnije je u nekoliko navrata štampana zasebno. Čehov 
ju je uključio i u svoju knjigu »Drame«, Petrograd 1897., te u 
Sabrana djela (knjiga VII., g. 1901). 

O »Labuđem pjevu« pisao je Čehov V. Kiseljevoj: »... To je 
najmanja drama na cijelom svijetu... Uopće, male stvari je 
mnogo bolje pisati nego velike: obaveza je malo, a uspjeha ipak 
ima... Pa što mi još treba? Svoju dramu pisao sam 1 sat i 5 
minuta...« 

IVANOV (Ivanov) 


Sačuvan je prvotni tekst drame, pisan strojem, pod naslovom: 
»Ivanov«. Komedija u 4 čina i 5 slika. Riječ »komedija« prekrižena 
je te je ozgo stavljeno »drama«. (Zanimljivo je, da upravo naj- 
značajnije Čehovljeve drame — Galeb i Višnjik — u podnaslovu 
nose oznaku »komedija«!!) Drama je dva puta bila prerađena za 
Aleksandrinsko kazalište u Petrogradu (u prosincu 1888. i siječnju 
1889.). 1889. nakon davanja u spomenutom kazalištu, »Ivanov« je 
(ponovo prerađen) bio objavljan u »Sjevernom vjesniku«. Nakon 
što je ponovo prerađen i skraćen, štampan je u knjizi »Drame«, 
Pet. 1897. i u Sabranim djelima (knjiga VII., 1901. g.). Poznato je, 
da je Čehov (a i njegovi prijatelji!) govorio, kako je drama napi- 
sana vrlo brzo i lako. Bratu Aleksandru pisao je: »Dramu sam 
napisao slučajno, nakon jednog razgovora s Koršem. Legao sam 
spavati, smislio temu i napisao. Potrošio sam na nju dvije ne- 
djelje, ili točnije 10 dana, jer je u 2 nedjelje bilo dana kad nisam 
ništa radio ili sam pisao druge stvari...« 


MEDVJED (Medved') 


Aktovka je napisana u veljači 1888. godine, a prvi put je objav- 
ljena u novinama »Novo vrijeme« (br. 4491, 30. kolovoza 1888.) 
s potpisom: A. P. Kasnije je preštampana u još nekoliko časo- 
pisa (Artist, Budilnik). S manjim ispravcima Čehov ju je uvrstio 
u knjigu »Drame«, Pet. 1897., a isto tako i u svoja Sabrana djela 


(sv. VII. 1901. g.). Djelo se davalo 1888. u Koršovu kazalištu i 
imalo velik uspjeh. 


PROSIDBA (Predloženie) 


Prosidba je bila napisana nedugo nakon »Medvjeda«. U pismu 
I. L. Sčeglovu (od 7. XI. 1888.) Čehov je pisao: »Našarao sam spe- 
cijalno za provinciju jeftini vodviljčić »Prosidba« i poslao ga na 
cenzuriranje. »Prosidba« je prvi puta bila štampana također u 
»Novom vremenu« (3. V. 1889.). S nešto manjih ispravaka uvr- 
štena je u knjigu Čehovljevih drama iz 1897. godine. Bez pro- 
mjena uvrštena je također i u VII. knjigu Sabranih djela (1901. g.). 


TRAGIČAR OD NEVOLJE (Tragik po nevole) 


Ova Čehovljeva jednbčinka također je najprije bila napisana kao 
humoreska (»Jedan od mnogih«, 1887.). 6. svibnja 1889. g. Čehov 
je pisao I. L. Ščeglovu: »Neki dan sam se sjetio da sam Varla- 
movu obećao da ću preraditi jednu od svojih humoreski u dramu. 
Sjetih se, sjedoh i preradih prilično loše. Od humoreske na staru 
i zabačenu temu ispala je stara i oskudna šala. Zove se »Tragičar 
od nevolje«. Kao drama prvi puta je štampana u izdanju kaza- 
lišne biblioteke V. A. Bazarova u Petrogradu 1889. g. Bez iz- 
mjena uvrštena je u knjigu »Drame« (Petrog. 1897.) i u VII. 
knjigu Sabranih djela (1901.). 

SVADBA (Svad'ba) 
Napisano u listopadu 1889. god. U izdanju litog. S. F. Rasohina 
izdano u Moskvi 25. IV. 1890. S velikim promjenama i skraćiva- 
njima uvršteno u knjigu »Svadba. Jubilej. Tri sestre.«, Petrograd, 
1902. Nakon toga bez promjena uvršteno u II. izdanje VII. knjige 
Sabranih djela, godine 1902. 

I ova aktovka je dramatizirana humoreska »Svadba s gene- 
ralom« (1884), a nekoliko motiva uzeto je i iz novela »Svadbena 
sezona« (1881.) i »Brak iz računa« (1884.). 


SATIR 


Ovu dramu Čehov nije uključio u svoja Sabrana djela. Prvotni 
njezin tekst sačuvao se iz g. 1889. (odobrenje cenzure 10. X. 1889.), 
a štampana je, nešto prerađena, u litog. izdanju E. N. Rasohine, 
Moskva, 1890. 

Prvotno je »Satira« Čehov namislio napisati zajedno s A. S. 
Suvorinom, ali je kasnije (i to u nekoliko navrata) počeo sam 
raditi na toj drami. Međutim, nakon predstave kritika je nega- 
tivno dočekala djelo. Čehov je nakon toga odbio da »Satira« 
štampa u »Artistu« i »Sjevernom vjesniku«, a protivio se i tome, 
da djelo i dalje bude izdvojeno na pozornicama. Na ponudu A. I. 
Urusova da štampa »Satira«, Čehov je odgovorio: »... Molim vas, 
ne ljutite se: ne mogu štampati »Satira«. Tu dramu ja mrzim i 
trudim se da je zaboravim. Da li je ona sama kriva, ili su krive 
okolnosti uz koje sam je pisao i uz koje se je davala na sceni — 
ne znam, samo, za mene bi bio velik udarac kad bi je neke nepo- 
znate sile izvukle iz hrpe i prisilile da živi. Eto vam klasičnog 
primjera izrođavanja roditeljskog osjećajal!« 


JUBILEJ (Jubilej) 


»Jubilej« je Čehov napisao u prosincu 1891. godine. Aktovka za- 
pravo predstavlja prerađenu humoresku »Nezaštićeno stvorenje« 
(1887.). 1892. »Jubilej« je štampan u litog. S. F. Rasohina. Nakon 
značajnih promjena uvršten je u knjigu »Svadba. Jubilej. Tri 
sestre.« Petrograd, 1902. Uvršten je također i u 2. izdanje VII. 
knjige Sabranih djela (1902. god.). 


GALEB (Čajka) 


Najranije datirani tekst drame — to je cenzurirani primjerak, 
koji nosi datum odobrenja: 20. kolovoza 1896. Drama je, s veli- 
kim izmjenama, bila štampana u časopisu »Ruska misao« (u pro- 
sincu 1896.). Ponovo popravljena, štampana je u knjizi »Drame«, 
Petrograd, 1897. Čehov ju je također uvrstio u VII. knjigu Sa- 
branih djela (1901.) i — bez promjena — u 2. izdanje istog sveska 
1902. g. 

Upravo pri pisanju »Galeba« Čehov je priznavao neobičnost 
svoje nove dramaturgije i strahovao za njen uspjeh. O tome je 
mnogo pisao u pismima. »Pišem ne bez zadovoljstva, iako strašno 
griješim protiv zahtjeva scene. Komedija, tri ženske uloge, šest 

muških, četiri čina, pejzaž (pogled na jezero) mnogo razgovora o 
književnosti, malo radnje, pet pudova ljubavi.« (Suvorinu, 21. X. 
1895.). Na prvim predstavama drama nije uspjela — gledaoci je 
nisu razumjeli. Međutim, u provinciji (Kijev, Astrahan, Tagan- 
rog i dr.) s uspjehom se davala. Najveći uspjeh »Galeb« je do- 
živio tek kad je postavljen (u sezoni 1898./1899.) na scenu Mo- 
skovskog Hudožestvenog Teatra, 


UJAK VANJA (Djadja Vanja) 


Prvi puta štampano u knjizi »Drame«, Pet. 1897. S manjim isprav- 
cima drama je uvrštena u VII. knjigu Sabranih djela (1901.) i — 
bez promjena — u 2. izdanje iste knjige. 

Drama »Ujak Vanja« nastala je preradom drame »Satir«. No 
nema detaljnih podataka kada je ta prerada bila izvršena. Čehov 
prvi puta spominje »Ujaka Vanju« u pismu A. S. Suvorinu, 2. 
XII. 1896. u vezi sa štampanjem knjige pod naslovom »Drame«: 

. »Ostale su još neuređene dvije velike drame: poznati vam 
»Galeb« i nikome na svijetu poznati »Ujak Vanja«. U pismu M. 
Gorkom (3. XII. 1898.) Čehov je pisao: »Ujak Vanja« napisan je 
davno, davno...« U pismu S. P. Djagilevu (20. XII. 1901.), na 
pitanje kada su bila napisana djela, koja su se tada upravo 
štampala u Sabranim djelima, A. P. Č. je »Ujaka Vanju« krono- 
loški stavio u g. 1890. Vrlo je vjerojatno, da je time »Ujaka Vanju« 
poistovetio sa »Satirom«, koji je napisan 1899. 

Koliko ima sličnosti u tematskom i idejnom pogledu između 
ova dva djela, može prosuditi i sam čitalac, jer su, i pored njihove 
sličnosti, uvrštene u ovu knjigu obje drame. 


TRI SESTRE (Tri sestry) 


Drama je napisana 1900. godine i prvi puta objavljena u časopisu 
»Ruska misao« (u veljači 1901.). Nešto popravljena, bila je uvršte- 
na u knjigu A. P. Č. »Svadba. Jubilej. Tri sestre.« Petrograd, 1902. 
Cehov je dramu uvrstio u svoja Sabrana djela štampavši je u 2. 
izdanju VII. knjige djela. 

»Tri sestre« Čehov prvi puta spominje u pismu V. I. Nemi- 
rovič-Dančenku (24. XI. 1899.) govoreći kako ima temu za dramu 
»Tri sestre«, ali je ne će početi pisati prije nego završi neke pri- 
povijesti. 


Prva predstava ove drame održana je 31. I. 1901. u MHATu, 
dakle gotovo u isto vrijeme kada je i štampana u »Ruskoj misli«. 
Još i u vrijeme uvježbavanja Čehov je (čak iz inostranstva) vršio 
znatne izmjene i slao ih u pismima Stanislavskom. Prema riječima 
Stanislavskog, prva predstava nije doživjela naročit uspjeh: »Nakon 
prvog čina bilo je vatrenih poziva pred zastor — glumci su izla- 
zili pred publiku valjda dvanaestak puta. Nakon drugog čina 
izašli su jedamput. Nakon trećeg — plašljivo je pljeskalo neko- 
liko ljudi, i glumci nisu mogli izići, a poslije četvrtog čina slabo su 

ih pozvali jedamput... Bilo je potrebno mnogo vremena da djelo 
Čehova i putem ove drame dođe do gledalaca.« »Moj život u 
umjet.« str. 419). 


O ŠTETNOSTI DUHANA (O vrede tabaka) 


Aktovka je napisana u rujnu 1902. i štampana u Sabranim djeli- 
lima 1903. g. (u 14. knj.). Čehov je još ranije (1886.) napisao vod- 
vilj s istim naslovom (štampano u »Petrogradskim novinamax« br. 
47. 1886.), ali je kasnije promijenio sadržaj aktovke, zadržavši — 
kako je on tvrdio — samo ime glavnog i jedinog junaka. 


VIŠNJIK (Višnevyj sad) 


Drama je napisana 1903. godine. S nešto promjena i ispravaka 
štampana je u zborniku društva »Znanje« za 1903. godinu (knjiga 
II., Petrograd, 1904.) Iste godine štampana je zasebno u izda- 
nju izdavača Čehovljevih Sabranih djela, A. F. Marksa. Prema 
sjećanju Stanislavskoga, Čehov je još za vrijeme pokusa drame 
»Tri sestre« nosio ideju za stvaranje »Višnjika«. 

Drama je također bila postavljena na scenu MHATa. Na po- 
kusima je sudjelovao i sam Čehov, pa je, — kako piše Stanislav- 
ski — na zahtjev glumaca — ponešto izmijenio i skratio tekst, 
iako je to činio vrlo nerado. Nakon izvođenja i štampanja drame, 
kritika se duboko pozabavila ovim Čehovljevim djelom, zaustavlja- 
jući se i osobito analizirajući socijalni smisao drame. 


B.Š. 


SADRŽAJ 


NA GLAVNOJ CESTI (B. Mrkšić) 
LABUĐI PJEV (B. Mrkšić) Side 
IVANOV (B. Mrkšić, red. B. Škritek) 
MEDVJED (R. Ivšić, red. B. Škritek) 
PROSIDBA (R. Ivšić, red. B. ŠSkritek) 
TRAGICAR OD NEVOLJE (B. MEEO 
SVADBA (B. Mrkšić) ti m, 
SATIR (B. Mrkšić) . . . +... 
JUBILEJ (B. Mrkšić)... 
GALEB (K. Taranovski, red. B. Škritek) 
UJAK VANJA (J. Badalić, red. B. Škritek) 
TRI SESTRE (N. Bogdanović, red. B. Škritek) 
O STETNOSTI DUHANA (B. mp 
VISNJIK (B. Skritek) . +... 


Bilješke (Božidar Škritek) . . . 

